
Sigiliul vremelniciei 


1462-1504: Martiriul lui Ştefan cel Mare şi Sfânt. „Ştefan, eroul cel 
mare şi sfânt al românilor, nu avea doctori, până la 1475. Şi, cu toate aces- 
tea, la asediul Chiliei, la 1462, Ştefan căpătase o rană adâncă la încheietura 
piciorului, care încheietură nu ştiu. 

Documentele venețiene, citite de un om de ştiinţă, îi vor spune poate 
care din încheieturi fusese rănită. Se făcuse o fistulă, pe care Ştefan o răbda, 
ajutându-se cu faimoasa lui icoană de minuni făcătoare, cu icoana Sfântului 
Gheorghe, pe care, mai târziu, o dărui bisericii Zografos din muntele Athos. 
Se vede, însă, că, la 1475, durerile deveniseră atât de groaznice, încât sănătatea 
de fier a marelui Domn fu zdruncinată. Se hotărî să ceară Senatului Veneţiei 
un medic, care îi fu trimis. Cum îl cheamă, ce i-a făcut, nu ştim. 

Un alt document, din 1502, ne vorbeşte de un nou doctor la curtea 
lui Ştefan, anume Mateo Muriano, care este de mai înainte decât 1502 la 
Suceava. Rana mergea înrăindu-se; vârsta şi sănătatea Domnului nu puteau 
să mai reziste. La 9 decembre 1502 (amănuntul e interesant), Ștefan, după 
îndemnul doctorului Muriano, trimite la Veneţia pe Demetriu Purceviu, să-i 
cumpere doctorii. De farmacii, în ţară, nici pomeneală. 

Doctorul pregătea singur doctoriile şi, acum lipsindu-i ingredientele 
trebuincioase, trimitea la Veneţia. Până să se întoarcă trimisul, Muriano moare 
la Suceava, iar Ştefan se îndreaptă, iarăşi, cu stăruitoare rugăciune la Senatul 
Veneţiei, ca să-i trimită doctor bun, pe care, zicea el, îl va plăti bine. 

Plata ce se lega Ştefan a o da doctorului era de 500 de galbeni pe an. 
Fără îndoială că, pe lângă această sumă însemnată foarte pe timpurile acelea, 
doctorul Domnului avea să mai câştige cine ştie cât încă. Lucrul acesta era 
cunoscut la Veneţia şi, îndată ce Senatul porunci să se vestească dorinţa şi 
oferta Domnului Moldovei, doctori mulţi se prezentară: Giorgio di Piemonte, 
Girolamo da Cesena şi Alessandro Veronese. Alegerea Senatului se opri asupra 
lui Girolamo da Cesena, care şi plecă la Suceava. 

Boala Domnului, rana, starea generală, totul în fine părea a fi de o 
gravitate excepţională, încât doctorul nu voi să ia singur asupră-şi răspunderea 
urmărilor, mai cu seamă când se uita în juru-i şi vedea pe fiul Domnului, pe 

Bogdan cel groaznic la mânie, precum şi pe acei soţi de lupte şi victorii ai lui 
Ştefan, pe uriaşii de la Rahova şi Valea Albă, care, încărunțiţi ca şi marele 
Domn pe câmpurile de bătaie, stăteau acum mâhniţi împrejurul bolnavului 
şi sorbeau din ochi pe doctor, năzuind să ghicească, pe fruntea lui, dacă 
Ştefan avea să mai scape ori nu. Măreţ cadru pentru pictorii noştri care nu 
fac numai portrete! 

Girolamo da Cesena se înfricoşă şi ceru consult... ca şi azi. Era pe vară, 
în 1504. Se mai chemă, deci, Leonardo Massari, doctor vestit de la Buda, şi 
un doctor evreu, de la Curtea Hanului tătăresc. Se consultară şi hotărâră să 
ardă rana, care se lăţise şi, probabil, începuse să gangreneze. Nu garantau 
nimic. Bogdan primi. Doctorii arseră cu fier roşu. Era la sfârşitul lui iunie 
1504; la 2 iulie, Ştefan muri. Spaima doctorilor fu, la început, mare. Bogdan 
însă recunoscu că nu puteau face altminteri şi lăsă pe cei doi aduşi să plece. Pe 
Girolamo da Cesena voia să-l reţină pentru curtea lui. Se vede însă că Bogdan, 
dându-și, în dese rânduri, drum slobod mâniei lui celei viforoase, italianul o 
sfecli şi ceru să plece cu orice preţ. Prin stăruințele Regelui Ungariei, la care 
Cesena apelase, Domnul Moldovei îi dete drumul. Italianul plecă fără să se 
mai uite îndărăt. 

Curtea rămase iarăşi fără doctor. Lucrul acesta se ştia în Polonia şi de 
aceea, când Bogdan trimise, după 1504, ne spun documentele slavone ale 
Academiei Române, pe Tăut logofătul, deşteptul şi şăgalnicul diplomat al 
Moldovei, împreună cu Isac cămăraşul şi Ivanciu logofătul, la Alexandru, 
Regele Poloniei, ca să ceară pe sora acestuia, Elisaveta, de soţie, Regele ceru, 
şi trimişii Moldovei primiră, ca principesa să aducă la Suceava pe doctorii 
săi, pe care Bogdan se îndatora a-i plăti şi întreţine” (lonescu-Gion, G., |., 
Dofioricescul meşteşug în trecutul țărilor române, Bucureşti, 1892, pp. 16-21). 


IX 


Petru Rareş, „un învăţat filosof şi doctor”. Petru Rareş, adevăratul 
moştenitor al tuturor marilor calităţi ale lui Ştefan cel Sfânt, Petru Rareş, 
românul cel mai învăţat din secolul XVI, a fost şi doctor. Datoresc această 
prețioasă ştire vastelor cunoştinţe şi prietenoasei amabilităţi a domnului B. 
P. Hasdeu, care mi-a arătat şi lămurit, din ediţia rusească a Istoriei Rusiei, de 
Karamzin (Tom. LX) nota 849, în care se vorbeşte de o epistolă a unul Ivaşco 
Peresvetov. Intr-această bucată literară, adresată Țarului Ivan cel Groaznic, 
Peresvetov zice că a slujit pe Zapolia al Ungariei, pe Ferdinand al Bohemiei 
şi pe Petru Rareş al Moldovei, despre care, citez textual, spune: „Voevoda 
Petru ucionăi filosof i dohtor”, adică: „Petru Vodă este un învăţat filosof şi 
doctor”. (lonescu-Gion, G., I., Doftoricescul meșteșug în trecutul ţărilor 
române, Bucureşti, 1892, pp. 16-21). 

1494: Stephanus Magnus dux Valachorum: „Un chip al lui Ştefan 
cel Mare a fost găsit în catedrala romano-catolică din Przemysl, în Galiţia. 
Chipul reprezintă în mărime naturală pe Ştefan cel Mare. Icoana se află în 
dreapta bisericii, la intrare, şi poartă inscripția următoare „Stehnanus Magnus 
dux Valachorum anno Domini 1494” (Foaia diecezană, Anul XXXIV, Nr. 
10, Caransebeş 10/23 martie 1919, Unirea, Anul XXIX, Nr. 56, sâmbătă 15 
martie 1919, p. 3). 


IX 


1639: „Cântecul” Voievodesei Lupu. Pentru că, datorită celebrului 
„Codex Cajoni” ne-a rămas şi „Cântecul Voievodesei Lupu”, Ecaterina 
Cerkeza, cântec pe care circasiana obişnuia să-l asculte şi la Suceava, de 
la fereastra Curţii Domnești ce da spre livada în care Vasile Lupu a înălțat 
Biserica Beizadelelor, mi-am zis că nu ar fi rău dacă v-aş reproduce povestea 
acelei nefericite femei, măcar în relatarea lui Niccold Barsi di Lucca, martor 
al sosirii ei în Moldova, printr-o călătorie care seamănă cu un adevărat roman 
de aventuri. 

Vasile Lupu nu o cunoștea, dar dorea să-și împodobească scaunul 
volevodal cu o nestemată vie, dovadă fiind faptul că l-a trimis pe marele 
postelnic Apostol Catargi în ţinuturile tătărăşti, ca să-i caute şi să-i cumpere 
o mireasă neasemuit de frumoasă; deci nimic nu începe ca o poveste de 
dragoste, ci ca o trufie greaco-moldovenească, deşi, ulterior, Vasile Lupu 
avea să-şi îndrăgească Doamna, dar care, deloc surprinzător, s-a îndrăgostit 
de finul lor, Ghoeghe Ştefan (rubedenie voievodală a lui Eminescu şi a lui 
Vodă Cuza), care avea să-i speculeze sentimentele pentru a-l lăsa pe Vasile 
Lupu și fără averi, şi fără tron, ulterior descotorosindu-se Gheorghe Ștefan şi 
de Ecaterina Cerkeza, pe care o ţinuse prizonieră în cetatea Sucevei, într-un 
mod măcar lipsit de eleganță, dacă nu pe de-a dreptul grobian. 

Dar iată care ar fi povestea sosirii în Moldova a prinţesei circasiene, 
care ne-a lăsat moştenire un cântec, reînviat de „Zicălaşii” în primele lor două 
concerte, prin care îşi argumentau, practic, menirea de arheologi ai melosului 
vechi românesc. 

* 

„Dumnezeu mi-a trimis un mare noroc, căci a sosit în acele părți (Cri- 
meea) un sol (marele postelnic Apostol Catargi) al domnului Moldovei, care 
fusese în Circasia să caute o mireasă tânără şi frumoasă pentru domnul său. 
Acesta, având învoire de la han, a străbătut întreaga Circasie și, în cele din 

urmă, a găsit o fată (Ecaterina Cerkeza) de o frumuseţe neobişnuită. După ce 
a dat o mie de ducați tatălui, cinci sute mamei şi o mie hanului, a venit cu ea 
în oraşul Bagceserai, unde mă găseam și eu. Cu învoierea hanului, am pornit 
cu toții, la 19 august din anul trecut (1639), împreună cu 150 de tătari şi 50 
de Moldoveni către oraşul Oz (Oceakov). 

Acum, după ce ne-am ospătat aici şi am luat noi provizii, deoarece 
aveam de străbătut, iarăși, alte locuri pustii, am plecat din nou la drum. Am 
străbătut o întindere de 3 mile, am dat de un baţ de mare larg de o milă. Aici 
ne-am oprit pentru a ne odihni caii, deoarece, în toată acea zi, ei nu mâncaseră 
nimic. Pe la ora 2 din noapte, a venit la sol chehaia pașii din Silistra, pe care 
noi îl întâlniserăm în tabăra sub acea fortăreață, şi a cerut solului, în numele 
stăpânului său, pe principesa circasiană. Solul i-a răspuns că el nu ar putea-o 
da, deoarece ea îi fusese încredinţată de către marele han, dar că va merge 
însuşi să vadă pentru care motiv stăpânul acestuia îi aduce această jignire. 
Chehaia s-a mulţumit cu acest răspuns. Aşadar, pe când se purtau aceste 
tocmeli, ca să-l întoarcă din cale pe solul domnului Moldovei, acela chiar 
care fusese trimis de marele han ca să meargă la susnumitul Domn (deci, 
comandantul celor 150 de tătari din gardă — n. n.) şi-a oamenii de luptă şi le-a 
poruncit să-l urmeze, zicând că vrea mai bine să moară cu toții, decât să dea 
pe doamna aceasta în alte mâini decât cele ale domnului Moldovei, aceasta 
fiind porunca ce a dat-o Hanul. Chehaia, care era un om cuminte, i-a sfătuit 
să meargă trei sau patru dintre cei mai de seamă la paşă şi să-i spună ce au de 
spus. Au dat ascultare sfatului ce li s-a dat şi au plecat, deci, trimisul hanului, 
cu acela al domnului şi cu alţi patru mai de seamă. 

Sosind în faţa paşei, l-au salutat şi acesta i-a întrebat unde este circasi- 
ana. Ei au răspuns că tânăra aceea este viitoarea soţie a domnului Moldovei 
şi că le fusese încredinţată de marele han. Turcul a întors vorba, zicând că 
un ghiaur (ceea ce înseamnă creştin), cum este domnul Moldovei, nu putea 
lua de soţie pe o musulmană. Ambasadorul a răspuns că circasiana era şi ea 
creştină şi că, prin urmare, încuscrirea era foarte potrivită. Turcul nu a voit să 
mai stea de vorbă şi a reţinut pe trimişi până dimineaţa, spunând că el o vrea, 
fie ce-o fi, pe circasiană şi că el va trimite la han, să vadă dacă cele spuse de 
ei erau adevărate. 

Dimineaţa, trimişii s-au întors, au luat-o pe circasiană din trăsura în care 
stătea şi au aşezat-o într-un car cu două roate, aflat lângă locul unde mă odih- 
neam eu, ascunzâd-o, astfel, pentru ca turcii să nu o poată găsi şi recunoaşte. 
Totuşi, după ce au căutat-o şi acolo unde poposeau locuitorii, deoarece nu o 
găsiseră unde erau moldovenii, deodată au văzut-o lângă mine, împreună cu o 
altă tânără, dar roabă nu mai puţin frumoasă decât ea însăşi (decât mireasa) şi 
cu un copilaş, fratele acesteia, care şi el părea a fi odrasla unui zeu. Turcii s-au 
repezit şi au luat-o, pentru a o duce la pașă, și ea, văzându-se prinsă, a început 


6 


Sigiliul vremelniciei 


să plângă amar, împreună cu copilul, care, cu toate că era mic, ştia totuși ce 
nenorocire era să te găseşti în mâinile necredincioşilor (Nota editorului, care 
sintetizează o parte din relatare: Principesa, fiind dusă înaintea paşei, împreună 
cu roaba şi cu copilul, de aici, încolo, povestirea începe să împrumute un ton 
de roman. Paşa se îndrăgostește de logodnica lui Vasile Lupu, „spunând că 
este un om mort, dacă ea nu-l ajută”! Descrierea frumoasei Ecaterina Cerkeza 
culminează cu formula „se părea că grațiile îşi făcură sălaș în făptura ei”! etc. 
Trimișii domnului își vestesc stăpânul, cât și pe han de cele întâmplate, iar 
domnul se plânge la Poartă. În răstimp, pașa vrea să obțină de la prizoniera 
sa o mărturisire de credință mahometană, dar ea răspunde, în chipul cel mai 
categoric, mâncând cu ostentaţie carne de porc! Barsi, neavând alți tovarăşi 
de drum, rămâne pe loc). 

Aşadar, după ce am rămas, vreme de 15 zile, împreună cu aceștia, 
pentru a nu mă expune a fi ucis, călătorind singur, am ajuns în așa mare 
strâmtoare că, isprăvindu-se toate proviziile făcute mai înainte, nu aveam ce 
mânca, întrucât nu era în acea cetăţuie pâine destulă ca ajungă la toţi... Am 
început, deci, să pesuim în acel râu, care era bogat în multe feluri de peşte, 
iar în loc de pâine mâncam pepeni, de care era plin tot ţinutul... În acest timp, 
s-a întors trimisul care fusese expediat la han şi a adus scrisori către paşă, cu 
ordinul hotărât să lase negreșit pe circasiană să plece, deoarece, pe lângă că 
era ceștină, mai era şi trimisă din ordinul său. Dar turcul n-a vrut să asculte 
şi, cu toate că, peste puţine zile, a sosit celălalt trimis, care fusese expediat la 
domnul Moldovei, aducând cu sine trei mii de ducați, pe care i-a dat acelui 
pașă din partea Domnului, cu rugămitea să dea drumul miresei sale, acesta 
nu a vrut totuşi să o trimită, dar a luat banii şi, sosind, în sfârşit, trimisul sul- 
tanului, care aducea cu sine ordinul lămurit, sub pedeapsa pierderii vieţii, de 
a lăsa pe circasiană să plece, ea fiind vasala Sultanului, ca una ce avea drept 
mire pe domnul Moldovei, supusul său, îndrăgostitul paşă, văzând că nu mai 
are încotro, pentru a avea prilejul să o mai rețină lângă sine măcar câteva zile 
şi să se bucure cel puţin să o mai poată vedea înaintea ochilor, dacă nu avea 
parte de ea ca soție, a spus că mai vrea încă 200 de ducați și că, altminteri, 
nu-i dă drumul. Și, astfel, sosind banii, în cele din urmă, după atâtea necazuri, 
am reuşit să plecăm” (Niccolo Barsi di Lucca, Călători străini despre ţările 
române, V, Bucureşti, 1973, pp. 86-89). 


lei 


1697-1916: Bucovina în presa franceză şi în cărţile lumii. Informa- 
ţiilor din presa franceză veche se referă, în primul rând, la... partea nordică a 
Turciei europene, uneori cu precizarea „provinciei” Moldova, alteori nu, dar 
cu enumerarea unor toponime din calea vremelniciei; am considerat că ştirile 

acelea, confirmate sau infirmate de istorie, înseamnă ceva, mai ales pentru 
trăitorii de istorie, care au sufletul croit pentru imaginare călătorii în timp. 
Prin urmare, am adunat tot ceea ce merită atenţie, mai ales că despre existenţa 
acestor surse încă nu s-a prins de veste prin România, ca să le încredinţez 
celor care au nevoie de ele. 

* 

1697, noiembrie 15: „O scrisoare din Leopol, din 15 al lunii trecute 
(noiembrie 1697 — n. n.), spune că turcii pregătesc la Iaşi, în Moldova, un 
convoi cu alimente şi muniții, pe care tătarii le vor duce, odată după primul 
dezgheţ, la Kameniţa; şi se mai spune că însuşi hanul va conduce escorta 
convoiului. Se mai spune, în scrisoare, că un detaşament militar al Coroanei 
Poloniei, aflat în garnizoanele din Suceava şi din Câmpulung, pe frontiera 
Moldovei, au pornit în marş spre Podolia, ca să iasă în calea tătarilor, ca să-i 
nimicească şi să ia prizonieri” (Gazette, N. 52, du 28 decembre 1697). 


1763, mai 3, Constantinopole: „Sărbătorile Bayramului sfârşindu-se, 
a avut loc un Divan la Serai, în 19 al lunii trecute (19 aprilie 1763 —n.n.). 
În faţa Divanului, Constantin Racoviţă, Voievodul Valahiei, a fost prezentat 
Marelui Sultan şi a primit însemnele domniei, care sunt mantia şi cuşma 
numită „couka”, un fel de casă împodobită cu pene mari. A doua zi, a primit 
ambele tuiuri şi a plecat, ieri, în principatul său, după ce a trecut pe la Marele 
Vizir, pe la miniştrii Porții, pe la mufiii şi pe la Aga ienicerilor” (Gazerte de 
France, No. 46, du Vendredi 10 Juin 1763). 


1767, martie 27, Constantinopol: Gligoraşko Ghika, Voievodul Mol- 
dovei, înainte de a se împlini trei ani de guvernământ, a fost înlocuit de Marele 
Sultan în acest Principat Grigore Callimachi, care mai fusese pus Domn, fiind 
rechemat în 1764” (Gazette de France, No. 25, du Vendredi 16 Fevrier 1767). 


1770, ianuarie 2, Varşovia: „Confederații se reunesc din nou. Cei de 
la Dobrzim şi de la Jakroczim au înfrânt, în 18 ale lunii trecute, un mare de- 
taşament rus, care mergea să se alăture colonelului Galliczin, ca să îl sprijine 
la împresurare. Ei s-au stabilit, atunci, la Bramberg, de unde joncţiunea cu 
confederaţii Prusiei poloneze avea să se facă în 27 decembrie. Îndrăzneala 
confederaţilor începe să-l incite şi mai mult pe generalul Weyrnarn, prin nu- 
mărul şi succesele lor, care sporesc cu fiecare zi. Nu vedem cum le-ar putea 
face faţă fără ajutorul armatei lui Romanzow , iar acesta nu pare pregătit să 
trimită nici cel mai mic detaşament. Regimentele care au intrat în cartiruirile 
de iarnă, în Podlachie şi în provinciile situate pe malul stâng al Nistrului şi, 
deci, se poate spera că mai multe dintre ele vor putea avansa în Polonia, au 
părăsit, pe neaşteptate, acest mal, pentru a se opune turcilor, care au ridicat 

un mare corp de trupe, dincolo de Dunăre, şi care ameninţă diviziile gene- 
ralului Stoffel, care au rămas în Moldova. Ştim, din mai multe scrisori de la 
Kaminiek, confirmate de sursele ruseşti, care s-au exprimat prin corpurile 
de armată răspândite prin Valahia şi prin Moldova, că le ameninţă o maladie 
epidemică, care a făcut mari ravagii şi în rândurile locuitorilor care trăiau în 
aceste provincii, atunci când turcii le-au evacuat. Acest flagel teribil, care a 
mai spulberat două armate ruseşti, care au pătruns în Moldova, se face simţit 
şi în Podolia şi se alătură flagelului războiului pentru a dezola acest nefericit 
Regat (Gazette de France, No. |, du Lundi 5 Fevrier 1770). 


1770, februarie 6, Petersbute: „A sosit aici, cu un curier, o telegramă 
a armatei comandate de generalul Conte de Romanzow, cu noutatea că, în 
14 şi în 15 ale lunii trecute (ianuarie 1770 — n. n.), generalul-maior Pororoc- 
zani, care se află în Valahia, a avut două bătălii cu turcii, din care ruşii au 
ieşit în avantaj. Se dau asigurări că Țarina pregăteşte, aici, o rezidenţă pentru 
Hospodarul Valahiei, cel care a fost făcut prizonier de trupele ruse; intenția 
Majestății Sale Țarina este ca el să fie tratat cu tot respectul cuvenit demnităţii 
sale” (Gazette de France, No. 20, du Vendredi 9 Mars 1770 ). 


1770, noiembrie 27: „Conform ultimelor noutăţi care ne-au sosit de 
la marea armată rusă, generalul Romanzow se află la Falsy, în Valahia; încă 
nu se ştie unde îşi va instala cartierul general, dar cum el are mari locaţii în 
Moldova, acolo se prezumă că îşi va încartirui armata” (Gazette de France, 
No. 40, du Ludi 17 Mai 1770). 


1774, mai 18, frontiera polonă: „Se scrie, de pe malurile Dunării, că 
un corp de treizeci de mii de turci a trecut fluviul pentru a lupta împotriva şi a 
le cuceri întăriturile, dar a fost împins înapoi, după ce a pierdut mulţi oameni, 
şi a fost forțat să se întoarcă la Dunăre. Se spune că armata rusă a primit o 
întărire de treizeci de mii de recruți, care s-au instruit, în timpul iernii, în Mica 
Rusie” (Gazette de France, No. 48, du Vendredi 17 Juin 1774). 


1774, iunie 1, frontiera turcă: „Se zvoneşte din Moldova că un detaşa- 
ment rus a trecut Dunărea, aproape de Bagdad şi de Crisova, şi că Marele Vizir 
a pus în marş spre fluviu toate trupele sale; că negocierile de pace continuă, 
sub medierea Curţilor din Viena şi din Berlin; că ulemele (corpul oamenilor 
Legii) l-au informat pe Marele Vizir că Poarta nici nu se va bucura, nici nu va 
accepta nici o propunere cu tendinţă de dezmembrare a Imperiului Otoman” 
(Gazette de France, No. 48, du Vendredi 17 Juin 1774). 


1775, iulie 21: „Constantinopole, 6 iunie 1775. Sultanul a numit la 

Comisariatul pentru hotare cu Austria (hotarele Bucovinei —n. n.) pe Taer Aga, 
vechi arhitect al Constantinopolelui, care s-a arătat dispus, în ziua următoare, 
la destinaţie” (Gazette de France, 21 iulie 1775). 


1781, 27 iulie: „Oraşul Cernăuţi, capitala Bucovinei, a înfruntat cele 
mai mari pericole din pricina atacurilor îngrozitoare pe care le fac briganzii: 
ei au pus foc în patru colțuri ale târgului şi, profitând de confuzia pe care 
crima lor au produs-o, au prădat şi jefuit peste tot unde lăcomia i-a îndemnat 
să o facă. Din fericire, această crimă a fost descoperită şi deja cinci monştri 
au fost arestaţi şi vor suferi pedeapsa datorată unor fapte atât de revoltătoare 
(Gazette de France, 27 iulie 1781, p. 274). 


1782, aprilie 9: „Bucovina, 30 februarie 1782. S-a descoperit, la 
poalele muntelui Strahora, o salină, care va fi pusă în exploatare, şi care are 
rezerve de sare la fel de frumoase şi de bune precum cele de la Willieska. 
S-a dat acestei saline numele „„Joseph”; ea este foarte bogată şi poate furniza 
sare pentru întreaga Bucovină, al cărei consum va depăşi 60.000 de florini” 
(Gazette de France, 9 aprilie 1782, p. 141). 


1783, iulie 4: „Viena, 14 iunie 1783. Împăratul, conform ultimelor 
veşti pe care le-am primit, a sosit, în 31 al lunii trecute (mai —n. n.), la Sibiu, 
unde, înainte de a avea o lungă convorbire cu Cardinalul Bathiani, episcopul 
Transilvaniei, el l-a onorat cu vizita sa pe generalul Barco, reţinut la pat de o 
boală. Impăratul a rămas în Sibiu până în 7 iunie, când a plecat. În 8 iunie, a 
sosit la Kezdi-Vasarhely (Târgu-Secuiesc), în 9, la Csik-Szereda (Miercurea 
Ciuc), în 10, la Parayd (Praid?), în 11, la Bistriţa, în 12, la Rodna şi, în 13 
iunie, la Câmpulung, în Bucovina” (Gazette de France, 4 iulie 1783, p. 239). 


1783, iulie 15: „Viena, 25 iunie 1783. Călătoria Împăratului s-a pre- 
lungit mult mai mult decât a fost plănuită. Ultimele scrisori din Leopol dau 
de ştire că el nu se aştepta, în 24 iunie, ca să dureze mai târziu de 4 iulie. 
Sosirea lui L-a Leopol s-a făcut cu întârziere, datorită atenţiei deosebite pe 
care a acordat-o, atunci când a vizitat un district din vecinătatea Turciei, celui 
al Bucovinei, care îi fusese cedat, în ultimii ani, de către Poartă” (Gazette de 
France, 15 iulie 1783, p. 252). 


1783, iulie 29: „Viena, 12 iulie 1783. Împăratul a sosit, ieri, seara, la 
ora opt, din călătoria pe care a făcut-o în Ungaria, Croaţia, Slovenia, Tran- 
silvania, Bucovina şi Galiţia. Maiestatea Sa plecase în 25 aprilie şi s-a întors 
vesel şi cu sănătatea îmbunătăţită” (Gazette de France, 12 iulie 1783,p.269). 

1783, august 22: „Presbourg, Il august 1783. Patru regimente de 
infanterie şi opt divizii de husari au primit ordin de a se îndrepta în marş spre 
Bucovina; mai multe alte regimente de trupe regulate sunt în marş pentru a 
se apropia de frontierele turceşti (ale Moldovei şi Valahiei —n. n.); ca număr, 
acestea din urmă sunt batalioane” (Gazerte de France, 22 august 1783, p.298). 


1783, septembrie 9: „Presbourg, 7 august 1783. Regimentul Haddick, 
care a staționat în Polonia austriacă, a primit ordin de a porni în marş spre 
Stul-Weissenbourg; şi patru alte regimente de infanterie, de asemenea dintr- 
a opta divizie de husari, se pregătesc să pornească în marş spre Bucovina” 
(Gazette de France, 9 septembrie 1783, p. 320). 


1783, octombrie 7: „De la Dunăre, 5 septembrie 1783. Regimentele 
care se aflau în Austria interioară sunt în marş spre Ungaria şi Slovenia, de 
unde vor merge, prin Transilvania, cele care au fost repartizate în Bucovina 
şi în Galiţia” (Gazette de France, 7 octombrie 1783, p. 354). 


1783, octombrie 10: „Buda, 6 septembrie 1783. Împăratul a subor- 
donat jurisdicției arhiepiscopiei mitropolitane a bisericii greco-neunite din 
Carlowitz dioceza de acelaşi rit din Bucovina şi Transilvania” (Gazerte du 
France, 10 octombrie 1783, p. 360). 


1783, noiembrie 4: „Lemberg, 30 septembrie 1783. Pentru a facilita 
comerţul între Transilvania şi Bucovina, vama Rodna a fost desfiinţată şi 
s-au diminuat taxele datorate de negustorii care trec dintr-una din aceste 
două provincii, în cealaltă” (Gazerte de France, 4 noiembrie 1783, p. 388). 


1784, aprilie 6: „Gratz, 1 martie 1784. Frigul care domneşte de mai 
mult timp şi încă va mai dura, şi marile cantităţi de zăpadă care acoperă câm- 
purile au obligat lupii să-şi părăsească pădurile; s-au văzut haite de 30-40 de 
lupi apropiindu-se de sate, băgând groaza în oameni, care sunt nevoiţi să-şi 
improvizeze arme... Aflăm din Bucovina o ştire care ne uluieşte: în ultimele 
zile, lupii au devorat trei husari din regimentul Erdod, cu tot cu cai” (Gazerte 
de France, 6 aprilie 1784, pp. 111, 112). 


1784, iunie 8: „Buda, 9 mai 1784. Mai mulţi ofiţeri sunt ocupați cu ri- 
dicarea planurilor topografice în Bucovina şi în Banat. Ei vor continua această 
muncă, în cele două provincii, până în luna septembrie, când vor reveni în 
Transilvania pentru acelaşi subiect” (Gazerte de France, 8 iunie 1784, p. 188). 

1784, iunie 15: „Din Transilvania, 10 mai 1784. Şoseaua principală, 

începută, anul trecut, de la Bordo (Bârgău — n. n.), din acest principat, până 
la Dorna, în Bucovina, este aproape gata: 1.000 de muncitori şi un regiment 
de valahi au lucrat zilnic” (Gazette de France, 15 iunie 1784, p. 196). 

Inceput de Iosif, „drumul împărătesc” destinat circulației între Bistriţa 
şi Cernăuţi, avea să se numească, după numele celui care l-a inaugurat, „ŞȘo- 
seaua Franciscană”. Regimentul de valahi era Ragimentul al II-lea Românesc 
de grăniceri năsăudeni, conduşi de ofiţerul-poet Cossimelli, care a publicat, 
ulterior, o carte de poeme, la Sibiu, dedicată grănicerilor năsăudeni implicaţi 
în civilizarea ținuturilor sălbatice ale Carpaţilor. 


1784, iunie 18: „Lemberg, 18 mai 1784. Atenţia constantă a guvernului 
faţă de toate problemele care privesc binele diferitelor provincii garantează, 
extinde şi multiplică avantajele care le sunt pe plac, şi le acordă asigură infor- 
maţii pentru angajarea fizicienilor şi economiştilor, care să cerceteze locurile, 
Se cere Bucovinei să pună în aplicare aceste ordine generoase cu inteligenţă, 
pentru că în solul ei s-au identificat trei zăcăminte de argint, neexploatate, care 
dau frumoase speranţe pentru deschiderea unor mine profitabile” (Gazerte de 
France, 18 iunie 1784, p. 199). 


1785, iulie 1: „Lemberg, 31 mai 1785. Pentru a facilita corespondenţa 
generală cu Moldova, Crimeea şi toată Rusia, s-a stabilit un nou Curier, care 
va pleca în zilele de 10, 20 şi 30 ale fiecărei luni, din Cernăuţi, în Bucovina, 
spre laşi. Se dau asigurări, de către Ducele de Teschen, că Bucovina va fi 
încorporată la Galiţia. Astfel, se vor număra, în aceasta din urmă, 2.442 de 
domenii, 7.417 oraşe, târguri şi sate, şi 343.101 locuitori, din care 44.000 de 
evrei” (Gazette de France, | iulie 1785, p. 220). 


1785, august 16: „Din operaţiunile de conscripţii militare în Galiţia 
şi Bucovina rezultă că aceste două ţări, astăzi reunite, au aproape 2.000 mile 
pătrate, şi aproximativ trei milioane de suflete” (Gazerte de France, 16 august 
1785, p.275). 


1785, august 26: „Galiţia, 25 iulie 1785. Ploaia nu a contenit de şapte 
săptămâni. "Țara, în părţile de câmpie, a fost inundată şi toate speranţele în 
recolta nouă au fost distruse. Nici în munţi nu a fost o altă situaţie. Zăpada, 
care nu a încetat să cadă, i-a descurajat pe locuitori şi i-a făcut să se teamă de 
o lipsă generală de hrană pentru ei şi pentru animalele lor. In ce-i priveşte pe 
evreii stabiliţi în această provincie, ei sunt mult prea săraci; unui mare număr 
de familii li s-a aprobat scutirea de taxe către stat şi au fost îndemnate să se 
retragă, fiind conduşi spre teritoriile Poloniei; dar neamul evreilor, care este 

deja foarte numeros, a refuzat să plece. Mulţi dintre aceşti nefericiţi au murit 
de mizerie; alţii au fost trimişi, după cum se spune, în Bucovina, pentru a fi 
conduşi pe teritoriul otoman” (Gazette de France, 26 august 1785, p. 287). 


1785, octombrie 21: „Galiţia, 10 septembrie 1785. După Conscripția 
acestei provincii, ea are, în cele 18 Cercuri care o compun, fără să mai vorbim 
despre Bucovina, o populaţie de 3.501.719 suflete, deci 1.740.443 bărbaţi şi 
1.761.276 femei; ei locuiesc în 530.358 case; nobilii sunt în număr de 19.427, 
clericii de 4.858, străinii stabiliţi în provincie de 17.440 şi evreii de 193.399. 
Anul trecut, natalitatea a sporit populaţia cu 130.980 suflete, iar mortalitatea 
a diminuat-o cu 58.015 suflete, înregistrându-se şi 29.711 căsătorii” (Gazette 
de France, 21 octombrie 1785,p. 351). 


1786, aprilie 18: „Viena, 29 martie 1786. Se vorbeşte zilnic, aici, 
despre o călătorie apropiată a Împăratului şi se dau asigurări că ea este 
plănuită pentru începutul lunii mai. Deci, după toate aparențele, Maiestatea 
Sa Imperială se va afla, mai întâi, în Ungaria, unde doreşte să întemeieze o 
cazarmă, lângă Pesta, iar de aici va trece în Transilvania şi în Galiţia” (Gazerte 
de France, 18 aprilie 1786, p. 129). 


1786, mai 30: „Lemberg, 20 aprile 1786. Un ordin al Suveranului 
solicită repararea tuturor drumurilor din ţară şi deschiderea altora noi, acolo 
unde ele sunt considerate ca necesare pentru avantaje comerciale şi pentru 
facilitarea transporturilor, se vor înălța, de asemenea, poduri peste râuri, iar 
tezaurul public imperial va furniza cheltuielile pe care provinciile nu le pot 
face; Împăratul a acordat, deja, o sumă pentru construirea unui pod, pe râul 
Podhorce, spre Bucovina” (Gazette de France, 30 mai 1786, p. 178). 


1786, iunie 27: „Viena, 10 iunie 1786. Împăratul a trimis 5.000 de 
coreţe de secară şi de grâu în Bucovina, pentru a fi distribuite locuitorilor 
cărora le lipsesc cerealele. EI a pus să fie construit un lazaret la Okopi, situat 
aproape de frontiera turcă” (Gazerte de France, 27 iunie 1786, p. 209). 


1786, iulie 25: „Viena, 6 iulie 1786. Presa susţine că în Bucovina, 
acolo unde mizeria a sporit, în ciuda măsurilor luate de guvernământ, au pierit 
mulţi locuitori, din pricina bolilor răspândite pe acolo. În 27 iunie, au fost 
confiscate aici mărfuri de contrabandă, în valoare de 60.000 florini” (Gazerte 
du France, 6 iulie 1786, p. 246). 


1786, septembrie 19: „Viena, 30 august 1786. Se dau asigurări că 
încorporarea Bucovinei la Galiţia, hotărâtă după mult timp, nu va întârzia să 

se pună în practică” (Gazette du France, 19 septembrie 1786, p. 311). 


1786, noiembrie 28: „Viena, 1l noiembrie 1786. Oraşul Suceava 
din Bucovina a obținut de la Impărat privilegiile unui oraş comercial liber” 
(Gazette du France, 28 noiembrie 1786, p. 400). 


1786, decembrie 12: „Viena, 20 noiembrie 1786. Aflăm din Buco- 
vina că mai mulţi muncitori serioşi, care lucrează acolo, au creat probleme; 
drept urmare, s-a ordonat la două regimente croate să stea aproape, pentru a 
interveni la primul semnal” (Gazette de France, 12 decembrie 1786, p.423). 


1786, decembrie 29: „Lemberg, 20 noiembrie 1786. Împăratul a 
reunit Bucovina şi Galiţia într-o singură administraţie juridică şi toate câte 
privesc guvernarea politică, a întărit Curtea de Justiţie provincială cu două 
consilii şi câțiva ofiţeri subalterni; se va deschide câte un Tribunal de Justiţie 
provincială la Cernăuţi, Suceava şi Siret. Contele de Brigido, guvernator al 
Galiției, a plecat la Cernăuţi, unde generalul Enzenberg îi va încredința gu- 
vernământul Bucovinei. Se spune că, în călătoria sa, el a trecut prin Văşcăuţi, 
unde a vizitat herghelia, în care se află 4.000 de cai pentru armata imperială. 
Aceşti cai au fost cumpăraţi din Moldova şi din Crimeea, din împrejurimile 
Persiei şi Turciei şi, de fiecare dată când au fost trimise herghelii trupelor, au 
fost cumpăraţi alţi cai, pentru a completa efectivul” (Gazette de France, 29 
decembrie 1786, pp. 443, 444). 


1787, martie 27: „Cernăuţi, în Bucovina, 12 februarie 1787. Alexandru 
Mavrocordat, care a devenit Domn al Moldovei, a fugit din laşi, în noaptea 
de 7 a acestei luni. Unul dintre boierii săi, doi valeţi, mai mulţi slujitori şi 12 
arnăuţi l-au însoţit. Se bănuieşte că se află în drum spre Mohilov. Imediat ce 
s-a observat plecarea suitei sale, au post trimişi călăreţi pentru a-l prinde şi a-l 
aduce înapoi la laşi” (Gazette de France, 27 martie 1787, p. 116). 


1787, aprilie 13: „Viena, 27 martie 1787. Împăratul a acordat coman- 
dantului brigăzii de frontieră a celor două Regimente Valahe din Transilvania, 
contele de Ezenberg gradul de general-maior, guvernator militar în Bucovina” 
(Gazette de France, 13 aprilie 1787, p. 135). 


1787, iunie 15: „Bucovina, 21 mai 1787. Împăratul a trimis 0 or- 
donanţă, referitoare la noblețea acestei provincii, care a fost încorporată la 
Galiţia; această ordonanţă spune, în esenţă, despre ceea ce a fost. Dominația 
boierilor, mazililor etc. a încetat, noblețea va fi repartizată în două clase, cea a 
seniorilor şi a cavalerilor. Prima clasă cuprinde conții, baronii şi pe Episcopul 

Bucovinei. Toate familiile care au avut, în Moldova, unul dintre cele două- 
sprezece mari ranguri şi un venit anual de 3.000 de florini vor putea primi 
aceste demnități. Boierii şi mazilii actuali vor face parte din cele două clase. 
Fiecare nobil înregistrat, care va plăti contribuţii de 75 florini, va fi îndreptăţit 
să se pronunţe asupra afacerilor de stat. Subiecţii micşti, care îşi vor dovedi 
dreptul de a participă la aceste adunări nobiliare şi care vor să se bucure de 
astfel de întâlniri şi în Moldova, vor plăti contribuţii duble. Numele re ruptaşi 
va conserva puterea de a poseda proprietăţi şi de a achiziţiona altele” (Gazerte 
de France, 15 iunie 1787, pp. 233, 234). 


1787, octombrie 16: „Frontierele turceşti, 8 septembrie 1787. Domnul 
de Mezbourg, consul imperial la laşi, a părăsit acest oraş, cu toată suita sa, 
şi s-a retras la Cernăuţi, unde a sosit în prima zi a acestei luni (1 septembrie 
1787 -—n.n.). Se spune că otomanii au început diverse violențe, în Moldova, 
împotriva creştinilor, care se retrag, prin cordoane, în țările Imperiului. 300 de 
turci făcuseră, în apropierea Sucevei, o invazie în Bucovina, dar cum această 
ţară aparţine Maiestăţii Sale Imperiale, ei au fost nevoiţi să se retragă imediat” 
(Gazette de France, 6 octombrie 1787, p. 405). 


1787, decembrie 4: „Lemberg, 1 noiembrie 1787. General-locotenent 
de Sauer a primit comanda armatei în Bucovina, iar general-maior de Bar- 
zicki, a trupelor amplasate pe Nistru; cartierul lui general se află la Zalesczik” 
(Gazette de France, 4 decembrie 1787, p. 475). 


1787, decembrie 18: „Viena, 28 noiembrie 1787. Cordonul trupelor 
imperiale pe frontieră a fost asamblat în Bucovina şi în Croaţia. Trupele 
otomane sunt postate vizavi. Se observă, din amândouă părțile, o disciplină 
perfectă. Generalul Metzger, care se află în Bucovina, a ridicat un batalion 
liber... pentru a-l trimite în Ungaria” (Gazerte de France, 18 decembrie 
1787,p.491). 


1787, decembrie 28: „Lemberg, 20 noiembrie 1787. Batalionul de 
campanie Kaunits, cu un efectiv de 1.500 de oameni, a sosit aici în 14 ale 
lunii, el va pleca, mâine, pentru a se încazarma în Bucovina. Armata care se 
va poziționa la frontiera acestei provincii va fi de 30.000 de oameni. Căpitănia 
din Stanislav a primit ordin de a menţine în bună stare drumul care duce la 
Cernăuţi şi de a lua măsurile necesare pentru stocarea hranei” (Gazerte de 
France, 28 decembrie 1787, p. 504). 


1788, ianuarie 1: „Snyatin, 20 noiembrie 1787. În 17 allunii acesteia 
(noiembrie — n. n.), o divizie a Regimentului de Levenohr (ulani? — n. n.) 

a plecat de aici, în zorii zilei, pentru a se întoarce la Okopi, lângă Choczim 
(Hotin —n. n.). Al treilea batalion al lui Wenceslas Colloredo, sosit aici în 18 
noiembrie, a continuat, a doua zi, marşul său în Bucovina. 

Lemberg, 24 noiembrie 1787. Treizeci de căruţe, încărcate cu praf de 
puşcă, au plecat de aici, în 18 ale lunii, cu o puternică escortă, spre Bucovina. 
Prinţul de Cobourg a mers la Snyatin, unde se va stabili cartierul general al ar- 
matei cantonată în Bucovina” (Gazerte de France, | ianuarie 1788,pp. 1 şi2). 


1788, ianuarie 15: „Lemberg, 6 decembrie 1787. Ieri, batalionul 
Pellegrini, compus din 1.200 de oameni, a sosit în acest oraş; el se va odihni 
astăzi şi mâine, iar poimâine va continua marşul pentru a se încazarma în 
Bucovina” (Gazette de France, 15 ianuarie 1788, p. 18). 


1788, februarie 1: „Viena, 12 ianuarie 1788. Ni se dau asigurări că 
18 batalioane, retrase, în principal, din Bohemia, au fost puse în marş, în 6 
ianuarie, spre Galiţia şi Bucovina, unde prinţul Charles de Lichtenstein va 
prelua comanda” (Gazerte de France, | februarie 1788, p. 37). 


1788, februarie 8: „Frontierele Turciei, la 28 decembrie 1787. Tru- 
pele ruseşti sunt în mişcare. 500 de căruţe şi. 1.800 de cai, care se găsesc la 
Grzymallow, vor fi folosite pentru transport. Se dau asigurări că cea mai mare 
parte a armatelor mareşalului Romanţov (Rumeanţev — n. n.) se retrag din 
Bucovina, de unde se vor muta în Moldova. 

Polonia, 2 ianuarie 1788. Se dau asigurări că trupele ruse, care sunt în 
mişcare, trebuie să se alăture, în data de 8 a acestei luni (februarie 1788 —n. 
n.), grosului trupelor ruseşti care părăsesc Bucovina” (Gazette de France, 8 
februarie 1788,p. 51). 


1788, februarie 19: „Viena, 31 ianuarie 1788. A fost expediat, în ziua 
de 21 a acestei luni, un curier la Petersburg, cu depeşe pentru această curte. Li 
se cere ruşilor să facă joncţiunea armatelor austriece şi ruseşti pe pământurile 
Bucovinei” (Gazette du France, 19 februarie 1788, p. 64). 


1788, martie 11: „Hamburg, 23 februarie 1788. Presa vieneză vesteşte 
că plecarea Împăratului şi a Arhiducelui Francisc de Toscana este fixată pentru 
27 februarie. Maiestatea Sa Imperială va merge, mai întâi, la Trieste, apoi va 
călători în Ungaria şi Bucovina” (Gazette du France, 11 martie 1788, p. 88). 


1788, martie 18: „Frontiera turcă, 31 ianuarie 1788. Au sosit multe 
trupe otomane în Moldova; au fost repartizate detaşamente în satele de pe 
frontiera Bucovinei, unde s-au făcut tranşee” (Gazette de France, 18 martie 

1788, martie 21: „Hamburg, 4 martie 1788. Curtea din Viena nu a 
apucat încă să publice depeşele pe care le-a primit de la prințul de Saxa-Co- 
bourg, general-comandant în Bucovina. Dacă trebuie să credem că scrisorile 
acestea ar viza chestiuni particulare, iată ce transpiră în public: Acest general a 
trimis o parte din armata sa în Moldova, până pe malul Prutului, pentru a întări 
apărarea cetăţii Hotinului. Cu această ocazie a avut loc o încăierare acerbă 
între avangarda acestui corp şi un puternic corp de luptă tătăresc, care, după o 
rezistenţă îndărătnică şi pierderi de câteva mii de oameni, a fost obligat să se 
retragă spre Hotin. Pierderile, din partea austriecilor, nu au fost semnificative; 
sunt rostite, peste tot, numele a trei batalioane, Pellegrini, Charles de Toscana 
şi Samuel Giulay, care, se spune, au avut mult de suferit. În rest, noutăţile nu 
au fost confirmate, încă de Viena, deci va trebui să privim lucrurile cu aceeaşi 
îndoială” (Gazerte de France, 21 martie 1788, p. 100). 


1788, aprilie 11: „Generalul comandant al Galiției a scris la Cernăuţi, 
în 13 martie, că Baronul de Schmerzing, general-maior, a trecut, cu un de- 
taşament de infanterie şi de cavalerie, frontierele Bucovinei; că el a ocupat 
cinci sate inamice şi s-a asigurat de siguranţa drumului care duce la Hotin; 
el a instalat o baterie de tunuri pe malul stâng al Nistrului. 

Ungaria, 20 martie 1788. In legătură cu scrisorile care vin din Bucovi- 
na, febra fetei („putrides”) a început să facă ravagii printre trupe; batalionul 
Schroeder a pierdut 80 de oameni” (Gazerte de France, 11 aprilie 1788, p. 
123). 


1788, aprilie 209: „Viena, 12 aprilie 1788. Aflăm că Împăratul nu s-a 
arătat, de mai multe zile, la cartierul general al lui de Futak şi că el se află pe 
drumul spre Bucovina, prin Timişoara şi Braşov. Printr-o ordonanţă, din 28 
al lunii trecute (martie — n. n.), Împăratul a permis libera circulaţie a grânelor 
în toate provinciile Ungariei” (Gazette de France, 29 aprilie 1788, p. 143). 


1788, mai 6: „Polonia, 8 aprilie 1788. Ruşii au terminat, în 25 al lunii 
trecute, construcţia a trei poduri de vase peste Nistru; aceste poduri sunt 
păzite de un mare detaşament de ostaşi. O parte a trupelor ruseşti, aflate sub 
comanda generalului d'Elmpt, au făcut joncțiunea, în Bucovina, cu trupele 
prințului de Cobourg” (Gazette de France, 6 mai 1788, p. 151). 


1788, mai 9: „Generalul rus Soltikow este în Bucovina, cu 12.000 de 
oameni” (Gazette de France, 9 mai 1788, p. 155). 





Bucovina, în mărturii necunoscute 


1788, mai 16: „Informare primită de la Brinn, în data de 22 mai 1788, 
conţine următoarele noutăţi: Vremea rea, care continuă zilnic, nu a putut îm- 
piedica o parte din armata din Bucovina de a intra, în 6 mai, în cazarma de 
lângă Rarancea. Prinţul de Cobourg a transferat cartierul general la Stagiera. 
25.000 de ruşi s-au alăturat trupelor noastre; 4.000 au plecat, în 10 mai, spre 
Botoşani, unde se va alătura diviziei comandate de colonelul Fabri, care are 
ordin de a se deplasa spre laşi; Botoşani se află spre răsărit, la o distanţă de 12 
mile. La 1 al acetei luni, un detaşament de 100 cavalerişti ai trupelor noastre, 
care a trecut Prutul, mai sus de satul Mămăliga, a atacat şi spulberat un post 
inamic şi a dărâmat două poduri, pe care turcii le făcuseră pentru comunicaţia 
dintre laşi şi Hotin” (Gazette du France, 16 mai 1788, p. 163). 


1788, iunie 13: Paris, 13 iunie 1788. Domnul Dezauche, succesorul 
domnilor Delisle şi Philippe Buache, primii geografi ai Regelui şi ai Academiei 
Regale de Ştiinţe, de pe strada Noyers, au publicat o uriaşă hartă a teatrului 
de război dintre turci, ruşi şi habsburgi, o hartă a Mării Negre, cuprinzând cea 
mai mare parte a Imperiului Otoman în Europa, părţile imperiilor habsburgic 
şi rusesc, şi a Poloniei. Această hartă, care este în două planşe, este foarte 
bine executată şi prezintă ţările întinse pe paralele dintre 34 şi 63 de grade, 
gradul longitudinal al Pumnului de Fier, în care se află Viena, Ungaria, Galiţia, 
Bucovina, Transilvania, Slovenia, Croaţia turcă, Bosnia, Serbia, Dalmația, 
Albania, Bulgaria, principatul Romei, părţi din Arhipelag, Valachia, Moldova, 
Basarabia, Ucraina, mica Tartarie (Crimeea —n. n.), Marea Neagră, Marea de 
Azov, Kubanul etc.” (Gazette du France, 13 iunie 1788, p. 198). 


1788, iunie 17: „Cernăuţi, 10 mai 1788. Patru batalioane de ruşi, care 
intraseră în Bucovina, au primit ordin de a se retrage şi de a se întoarce în 
Polonia. Eşle au cantonat, ieri, aproape de Zalczik” (Gazette du France, 17 
iunie 1788, p. 198). 


1788, iunie 20: „Frankfurt, 7 iunie 1788. Se scrie din Viena că marea 
armată este copleşită de boli. Mai multe scrisori din Polonia asigură că ge- 
neralul rus Soltikow a intrat, în 21 mai, în Moldova, pe la Soroka. Împăratul 
a trimis, la Tarnow, ordinul de a se cumpăra, din Polonia, 50.000 de coreţe 
de secară, orz şi ovăz, şi de a le transporta în Bucovina” (Gazette de France, 
20 iunie 1788, p. 204). 


1788, august 1:,,Hamburg, 10 iulie 1788. Armata prinţului de Cobourg 
acoperă Bucovina, Transilvania şi o parte din Polonia” (Gazerte de France, 
1 august 1788, p. 262). 

1788, august 26: „Viena, 6 august 1788. Ni s-a scris din Timişoara că 
Arhiducele Francisc, însoţit de generalul Conte de Kinsky şi de colonelul de 
Rollin, a sosit Timişoara, în 17 iulie, şi că, în 19 iulie, şi-a continuat călătoria, 
prin Arad, spre Transilvania, pentru a ajunge în tabăra prinţului de Cobourg, 
din faţa Hotinului. EI a ordonat să plece de aici un transport de recruți şi de 
muniții de artilerie. 

Suplimentul de astăzi al „„Gazetei” oferă detalii despre două acţiuni 
militare, aduse de poşta din Transilvania, bătălii desfăşurate în 18 şi 19 iulie, 
şi în care turcii au fost respinşi cu pierderi considerabile; ei sunt supuşi, de la 
o lună la alta, unor ofensive extraordinare; în ultimele 27 de ore, ei au reluat, 
din nou, atacurile, de mai multe ori. A doua oară, când au trecut Dosiana, nu 
au rezistat mult; atacurile au început la ora nouă, dimineaţa, şi s-au terminat 
la ora trei, după-amiaza. Turcii, după ce s-au văzut iar respinşi de căpitanul 
Vukafs, în ciuda confruntării cu trei divizii de asalt, sprijinite de artilerie, au 
ocupat artileria noastră şi au dat foc edificiilor din Romerschantz; dar întăririle 
au sosit şi i-a forţat să se retragă, abandonând tunurile pe care le capturaseră 
şi prizonierii pe care îi făcuseră. 

Acelaşi supliment ne informează că, în 26 iulie, Hotinul a fost luat în 
stăpânire, că guvernul a dezbătut, timp de trei zile, statutul pe care să i-l ofere. 
Scrisori din Bucovina, din 12 iulie, conţin următoarele detalii: 

Generalul-maior de Fabri s-a retras spre Stroieşti, unde aşteaptă întăriri 
cu trupe ruseşti, care sunt formate din patru divizii de cavalerie, 400 de vo- 
luntari, trei batalioane de infanterie şi unul de grenadiri. Generalul-locotenent 
conte de Spleny (primul guvernator al Bucovinei — n. n.) comandă această 
armată. La 15 mile distanţă, ruşii au trecut Prutul şi s-au fortificat aproape de 
Izvor; ei se vor alătura generalului Spleny pentru a porni împotriva armatelor 
turceşti şi tătare, aflate la Iaşi” (Gazette de France, 26 august 1788, p. 297). 


1788, octombrie 21: „Viena, 4 octombrie 1788. Prinţul Cobourg 
mărşăluieşte prin Transilvania: el îşi va stabili cartierul general la Suceava 
(Sutschava), în Bucovina” (Gazette de France, 21 octombrie 1788, p. 370). 


1788, noiembrie 4: „Viena, 18 octombrie 1787. Prinţul de Cobourg 
este, încă, în apropierea Hotinului. EI va rămâne aici, pentru a apăra Buco- 
vina. Se vorbeşte mult, în această perioadă, despre negocierile de pace cu 
Poarta Otomană. 

Buletinele oficiale din 15 şi din 18 ale lunii (octombrie — n. n.), vorbesc 
de numeroase mici încăierări între voluntarii, pe care generalul de artilerie, 
Baron de Gemmengen, îi ţine pe poziţii aproape de Semlin, pe teritoriul 
inamic, şi turci; comunicatele adaugă că mulţi dintre ei își părăsesc poziţiile 
pentru a se retrage, cum este obiceiul la sfârşitul unei campanii. În 20 oc- 

tombrie, s-a auzit, în depărtare, o canonadă puternică, de pe poziţiile turceşti 
de la Pancova; la amiază, în aceeaşi zi, s-au văzut 51 de vase mari turceşti, 
înaintând pe Dunăre şi îndreptându-se spre Belgrad” (Gazerte de France, 4 
noiembrie 1788, p. 388). 


1790, februarie 2: „Viena, 22 ianuarie 1790. În noaptea de 5 spre 6 
a acestei luni, frigul s-a întețit aici; el s-a menţinut şi în noaptea de 6 spre 7; 
a căzut puţină zăpadă, dar vremea s-a înmuiat şi neaua a dispărut. Aceleaşi 
temperaturi domnesc în Bohemia, Galiţia şi Bucovina. Este foarte rece şi a 
nins abundent în Moldova, în Valahia şi în o parte din Ungaria” (Gazette de 
France, 2 februarie 1790, p. 40). 


1791, iulie 1: „În 1786, împăratul losif II a vrut să asocieze Bucovina 
la Galiţia; guvernămintele acestor două provincii s-au unit, şi dintr-un stat, 
şi din celălalt, pentru a dezbate împreună; această asociere sau, mai curând, 
această încorporare a fost distrusă de un decret imperial din 29 septembrie 
anul trecut (1790 -—n. n.), care a fost publicat. Din el rezultă că Bucovina vor 
forma o singură provincie, în care vor avea conduceri separate, cum le-au 
avut în 1786, şi că, în ce priveşte administraţia politică şi judiciară, se va ră- 
mâne provizoriu pe aceleaşi fundamente, pentru a se preveni nemulţumirile 
care s-ar naşte din această pricină” (Gazette de France, | iulie 1791, p.226). 


1803, iulie 30: „Mein, 25 iulie 1803. Niciodată imigrația nu a fost 
atât de considerabilă în Suabia, Elveţia şi în alte ţări de pe Rhin, precum este 
de patru-cinci ani. Conform unei scrisori din Ratisbonne, sosesc zilnic între 
100-150, până la 200 de emigranţi în acest oraş şi se îmbarcă pe Dunăre; 
unii se opresc în Banat, alţii în Bucovina, dar cei mai mulţi în Polonia rusă. 
Mai mult de 6.000 de familii au luat această ultimă destinaţie; şi le sunt 
oferite avantaje, care să le asigure succesul în coloniile în care vor voi să 
se stabilească. Ministrul rus la Ratisbonne se ocupă de numărul de vapoare 
necesare pentru transport şi le asigură cele necesare pe timpul călătoriei. Imi- 
granţii care se opresc în Bucovina primesc, pentru călătorie, câte opt cruceri 
de milă germană. Când vor sosi, ei vor fi împărțiți, după cum se ştie, în trei 
clase: ţărani sau agricultori, meseriaşi sau artizani, şi muncitori sau zilieri. 
Agricultorii care aduc bani vor primi atâta pământ cât vor putea lucra, după 
noroc; lui i se vor da, gratuit, animalele de tracțiune necesare şi, de aseme- 
nea, materialele trebuincioase pentru construcţia unei case şi a unui hambar. 
Meseriaşii şi zilierii vor primi, la fel, toate facilităţile. Din aceste trei clase 
vor fi exceptaţi cei care nu au împlinit încă 18 ani” (Journal des debars et 
des decrets, 30 iulie 1803, p. 1). 

1804, iunie 21: „Viena, 10 iunie 1804. Un mare număr de proprietari 
din Moldova turcă s-au retras în Bucovina, cu propunerea de a cumpăra moşii 
de la Casa de Austria; ei şi-au părăsit ţara de frica unor evenimente precum 
cele din Serbia. Pe de altă parte, mulţi turci, urmăriţi în Serbia, s-au refugiat 
în Moldova, unde nu sunt bineveniţi, pentru că moldovenii aprobă şi susțin 
insurecția sârbilor” (Journal des debars et des decrets, 21 iunie 1804, p. 1). 


1805, februarie 1: „Mein, 26 ianuarie 1805. Scrisori din Lemberg, 
datate în 5 ianuarie, citate de foi publice, conţin următoarele: „Ieri, s-a zvonit, 
aici, că 150.000 soldaţi ai trupelor ruse au început marșul spre Moldova şi 
Valahia; în Bucovina se susține cu tărie că aceste provincii ale imperiului 
otoman vor fi ocupate de ruşi în mai puţin de şase săptămâni. Ceea ce se ştie 
sigur este că, de multă vreme, trupele ruseşti s-au adunat şi s-au antrenat în 
provinciile ruse de pe malul stâng al Nistrului” (Journal des debars et des 
decrets, | februarie 1805, p. 1). 


1805, septembrie 2: „Augsburg, 24 august. „Gazeta de Petersburg” 
publică o corespondență din Lemberg, din 9 august, astfel conceput: „Călătorii 
care au sosit în Bucovina au dat asigurări că, de cincisprezece zile, trec prin 
această provincie trupe ruseşti, cu o numeroasă artilerie, care se îndreaptă 
spre granița ungară. Se spune, pe de altă parte, că alte trupe ruseşti se vor 
îmbarca din portul Odesa” (Journal de P'Empire, 2 septembrie 1805, p. 2). 


1809, august 26: „Breslau, 9 august. Armatele ruse şi polone, în Gali- 
ţia, sunt acum repartizate în felul următor: ruşii ocupă partea Galiției care se 
întinde de la Sandomir până aproape de frontiera Bucovinei. Armatele polone 
se află sub comanda generalului Hebdowsky şi ocupă malurile râului San, 
până Karkzew, la 5 mile de Varşovia, şi până la Pilica. Cele de sub ordinele 
generalului Kaminienicki se află dispuse din împrejurimile Karkzew şi până 
la Bug. Cartierul general al prinţului Poniatowski este la Cracovia. Un corp 
de 6.000 de ruşi ocupă Bochnia, unse se află faimoasele saline ale Galiției” 
(Journal de l'Empire, 26 august 1809, p. 1). 


1810, septembrie 13: „Lemberg, 19 august. Arhiducele Rainier, 
pasionat de istoria naturală, a străbătut părțile cele mai frumoase ale Ob- 
cinilor Bucovinei, în ciuda accesului dificil. Alteța Sa Imperială a vizitat 
frontierele Moldovei, apoi s-a îndreptat spre forjele şi salinele din Galiţia, 
la Skole, Smolna, Drohobyctz şi Stambor. Un inginer din suita sa a desenat, 
la faţa locului, toate obiectele demne de atenţie” (Journal de P'Empire, 13 
septembrie 1810, p. 1). 

1813, august 28: „Varşovia, 24 iulie. Momentan nu se află trupe ru- 
seşti în părțile Moldovei care aparţin Rusiei; cele care s-au adunat la Hotin 
au primit ordin să se pună în marş şi ele au traversat Wolhnya, pentru a ocupa 
poziţii pe Bug. Frontierele Bucovinei nu sunt ocupate decât de un număr mic 
de trupe şi de ţărani înarmaţi” (Journal de P'Empire, 28 august 1813,p. 1). 


1818, noiembrie 10: „Vinena, 30 octombrie. S-au primit, din Moldova 
şi din Valahia, noutăţi oficiale că, nu doar la Iaşi, ci şi în Focşani şi Brăila, 
mai multe persoane au fost atinse de pestă. In consecinţă, guvernul nostru a 
ordonat autorităţilor sanitare din Bucovina, din Banat şi din Transilvania să 
execute cu mai multă rigoare reglementările pentru carantină” (Journal des 
debats politiques et litteraires, 10 noiembrie 1818, p. 1). 


1821, septembrie 24: „Austria, frontiera cu Moldova, 29 august. 
Cetatea Hotinului este în foarte bună stare, fortificațiile sunt înarmate cu 180 
piese de artilerie şi s-au asigurat proviziile necesare pentru o garnizoană de 
6.000 de oameni... Căpitanul lordaki a fost văzut, cu 2.000 de eterişti, la Gura 
Neagră, lângă Piatra, după ce a jefuit şi incendiat, în 19 august, micul târg 
Neamţ, pentru bănuiala că locuitorii i-ar fi informat pe turci despre mişcările 
eteriştilor. lordaki a spus că intenționează să facă ocolul frontierei austriece, 
până în Rusia, pentru că, după cum a spus, el este supărat că oameni curajoşi 
străbat, fără arme, teritoriile austriece, când ar putea să-şi deschidă un culoar 
cu săbiile. Rănile lui lordaki nu s-au vindecat încă, iar el suferă în linişte, 
deşi nu poate nici mărşălui, nici încăleca pe cal sau urca în trăsură; el a fost 
transportat la Piatra pe o plută. După ce a trimis eterişti să ceară de la locuitorii 
din Fălticeni 25.000 de piaştri pentru armatele sale, căpitanul numit de turci, 
care se găsea acolo cu cinci oameni, a fost foarte deranjat de acest mesaj; dar, 
în sfârşit, el a răspuns că-i este imposibil să strângă suma cerută, deoarece 
boierii şi cetăţenii bogaţi au emigrat. Mănăstirea Slatina are o gamizoană 
de 700 de eterişti bine înarmaţi şi experimentați; pe scurt, se pot ridica până 
la 4.000 de eterişti, care se găsesc, acum, de-a lungul frontierei austriece, 
în pădurile dintre Prut şi Siret şi în munţi. Mai bine de 2.000 de eterişti au 
traversat Bucovina fără arme, dar care nu vor să abandoneze cauza pierdută” 
(Le Constitutionnele, 24 septembrie 1821, p.2). 


1821, octombrie 24: „Viena, 13 octombrie. „Observatorul” austriac 
publică noutăţile următoare: „Conform ştirilor recente sosite din Moldova, 
castelul întărit Secu, din apropierea Neamţului, unde se află masate resturile 
insurgenților (eterişti — n. n.), împreună cu doi căpitani, lordaki şi Farinski, 
înainte de a fi bombardat, timp de mai multe zile, a fost luat cu asalt de către 

trupele turceşti de sub comanda lui Salih-Paşa. Toşi insurgenții, în majoritate 
albanezi, care se găseau în întăritură au fost trecuţi pe sub tăişul săbiilor, cu 
excepţia celor doi căpitani, care au fost luaţi prizonieri şi duşi la Constanti- 
nopole. lenicerii, înfuriaţi de rezistenţa întâmpinată din partea insurgenților, 
au ucis şi nevinovaţi, şi vinovaţi; călugării care se găseau în mănăstire nu au 
scăpat de tăişul săbiilor şi mulţi dintre ei au fost masacrați cu cruzime. Acest 
comportament brutal i-a înspăimântat pe călugării de la mănăstirile din vecină- 
tate, care au părăsit altarele, încercând să-şi salveze vieţile cu fuga. Vreo două 
sute dintre ei au sosit la graniţa austriacă, unde au găsit adăpost şi protecţie. 

Prin cuerirea acestor mănăstiri, ultimele rămăşiţe ale insurgenților 
au fost nimicite, cu ecepţia unui mic număr, aparţinând armatei principale, 
care a ieşit din mănăstire şi se află la granița Bucovinei” (Journal des debats 
politiques et litteraires, 24 octombrie 1821, p. 1). 


1821, noiembrie 2: „Frontierele Moldovei, 5 noiembrie. Turcii, care 
nu credeau că vor rezista în Moldova, au prădat provincia şi îşi vor petrece 
iarna la laşi. E posibil să părăsească Moldova, dacă eteriştii vor reveni. Şase 
mii dintre ei au trecut Nistrul, apoi Prutul şi aşteaptă neliniştiţi clipa în care 
să-şi răzbune fraţii. Boierii moldoveni, care sunt în Basarabia şi în Bucovina, 
au plănuit să-şi apere liniştea cu toate mijloacele, inclusiv cu sabia, dacă turcii 
vor părăsi Moldova; ei vor trebui să-i alunge pe eterişti; dar, cunoscută fiind 
indolenţa moldovenilor, se poate concluziona lesne că proiectul acesta este 
irealizabil” (Le Constitutionnele, 2 noiembrie 1821, p. 3). 


1823, septembrie 25: „Cernăuţi, 18 august. Rezultatele în care au 
sperat eteriştii, cu ultimele lor maşinaţiuni, s-au realizat parţial. Moldova, 
unde a început să se spere în evacuarea trupelor turceşti, a fost ocupată de o 
nouă garnizoană, şi asta drept consecinţă a mişcării eteriste, care ameninţă 
Principatele cu o nouă invazie. Mehmet-Paşa, seraschier de Silistra, a trimis, 
începând cu această lună, 1.500 de ostaşi turci. Sisirea acestor trupe în Mol- 
dova, care se vor alătura celor existente, oferă noilor emigranţi raţiunea de a 
aştepta liniştiţi întoarcerea în patria lor. 

Bucovina este fericită de a fi primit, în aceste zile, vizita Alteţei Sale 
Imperiale Arhiducele Francisc-Karl. Acest prinţ a vizitat provincia care a 
făcut parte, până de curând, din Moldova, inclusiv capitala Suceava, în baza 
mai multor convenţii şi interese. Alteța Sa Imperială a examinat în detaliu 
diferitele instituţii administrative, instituţiile publice şi a primit, la Cernăuţi, 
o deputăţie din parte domnitorului Moldovei, în persoana tatălui său, boierul 
Alexandru Sturdza, preşedintele departamentului de afaceri străine, prilej cu 
care, conform uzanțelor ţării, pentru legăturile de prietenie între cele două 
imperii vecine (Austria şi Turcia — n. n.), a fost transmisă invitaţia Moldovei 

pentru Alteța Sa Imperială de a o vizita. Boierii emigraţi în Bucovina, precum 
şi alţii, au avut, de asemeni, onoarea de a fi prezentaţi trimisului Moldovei şi 
Alteţei Sale Imperiale, căreia i-au adus recunoştinţa eternă pentru protecţia 
de care se bucură Bucovina din partea augustei Case de Austria, pe care 
tânărul prinţ are cinstea de a o reprezenta” (Journal des debats politiques et 
litteraires, 25 septembrie 1823, p. 1). 


1823, noiembrie: „Se ştie că iezuiţii au fost primiţi în Galiţia de Împă- 
ratul Austriei... Ei au misionari în părțile orientale şi occidentale ale Galiției, 
în Bucovina, în Transilvania şi până aproape de frontierele Turciei. Ei adună, 
peste tot, rodul abundent al zelului lor. Episcopul de Tinicz, domnul Grego- 
ire-Thomas Ziegler, care a primit postul anul trecut, i-a primit cu plăcere şi 
le-a dăruit mănăstirea din Janow benedictinilor. Se pare că şi în colegiul din 
Starrowitz sunt la fel de numeroşi; părintele Lander este acolo rector” (L'Ami 
de la religion et du Roi, noiembrie 1823, p. 253). 


1824, septembrie 18: „Majestatea Sa s-a deplasat la Kzernowitz 
(Cernăuţi), în Buckowine, unde a avut o întrevedere cu Țarul Rusiei. Această 
întâlnire a avut loc la ora 4, ca urmare a convenirii dintre cei doi suverani în 
timpul sejurului la Insbruck, în Tyrol, după congresul de la Verona, la întoar- 
cerea lor la Viena. Unicul subiect al discuţiei l-au constituit problemele cu 
Turcia. În acelaşi timp, cu această ocazie, cei doi monarhi au făcut cunoscută 
satisfacția lor faţă de rezultatele pe care le-a politica adoptată, prin care s-au 
menţinut angajamentele Europei şi s-a decis stârpirea, peste tot, a spiritului 
îngrijorător al rebeliunilor” (David Bailie Warden,  'A4r7 de verifier les dates, 
Paris, 1818, pp. 452, 453). 


1824, noiembrie 29: „O mişcare de concentrare a avut loc printre 
trupele care staționează în provinciile austriece limitrofe cu teritoriul turc. 
S-au transmis, pentru aceste manevre, dispoziţii exigente pentru grăbirea 
cordonului sanitar, organizat pe limitele orientale ale Buckowinei, Transil- 
vaniei şi a Banatului Timişoarei, din pricina ravagiilor pe care pesta continuă 
să le producă în provinciile septentrionale ale Turciei” (David Bailie Warden, 
L'Art de verifier les dates, Paris, 1818, p. 453). 


1826, septembrie 29: „Augsburg, 23 septembrie. Austriecii au luat 
măsuri, se spune, de a preveni ocuparea Valahiei de către ruşi, în cazul în care 
această putere îşi va pune în practică ameninţarea de a face dreptate cu armele 
împotriva ocupaţiei turceşti. În acest scop, numeroase corpuri de trupe au fost 
mutate în Bucovina, peste tot la frontierele acestei ţări” (Le Constitutionnele, 
29 septembrie 1821, p. 1). 

1829, decembrie 9: „București, 15 noiembrie. La Bucureşti, atenţia 
publică este fixată asupra unui comitet de boieri, care se ocupă cu alegerea 
unui domnitor. S-ar părea că prințul Ghika va obţine majoritatea sufragiilor. 
La laşi, dimpotrivă, balanţa nu se înclină în favoarea unui candidat. Au fost 
arestaţi, recent, în acest ultim oraş, trei indivizi, care se ocupau cu falsificarea 
biletelor de bancă. 

Imbolnăvirile de pestă sunt, de o lună, numeroase în Principate, dar 
cazurile s-au înregistrat mai ales în Basarabia, mai ales la Noua Suliţă, loca- 
litate de graniţă, unde a fost declarată şi în familia unui funcționar al vămii. 
In consecinţă, măsurile sanitare sunt aplicate cu mai multă rigoare, în această 
zonă, la toate frontierele Bucovinei; toate posturile de supraveghere au fost 
dublate şi uneori triplate. Este aşteptat la Cernăuţi guvernatorul din Lemberg, 
care şi-a propus să examineze personal măsurile care s-au luat şi cum se res- 
pectă” (Journal des debats politiques et litteraires, 9 decembrie 1829, p. 1). 

1830, noiembrie 24: „Presbourg, 9 noiembrie. Împăratul, gândind 
la condiţiile puse de state, în consimţămintele lor pentru ridicarea a 50.000 
de recruți, şi de neprezentarea unora, dar şi de înrolarea altora în primăvara 
viitoare, dieta, după lungi dezbateri, a adoptat înrolarea imediată a recruţilor 
necesari... Se crede, totuşi, că Bucovina va fi alipită la Ungaria (referire la 
Ardeal — n. n.) şi că celelalte provincii îşi vor păstra statutul” (Journal des 
debats politiques et litteraires, 24 noiembrie 1830, p. 1). 


1831, iulie 7: „Viena, 28 iunie. Conform raportului adresat Comisiei 
Aulice de Sănătate, holera s-a diminuat în mod considerabil ca intensitate în 
cercul Czorthow şi Tarnopol, unde s-au produs cele mai mari ravagii. In ce 
priveşte oraşul Cernăuţi, ca punctul central al Bucovinei, flagelul încă nu a 
pătruns şi nici în sud” (Journal des debats politiques et litteraires, 7 iulie 
1831,p.1). 


1844, decembrie 27: „Se poate citi în „Gazette d” Augsbourg” din 22 
decembrie: S-a anunţat că guvernul a propus construirea căii ferate în Galiţia, 
propunere votată de cercurile acestei provincii. Linia Bochnia, prin Lemberg, 
şi, în Bucovina, până la Cernăuţi, la frontiera Moldovei, va fi declarată cale 
ferată imperială” (Journal des debats politiques et litteraires, 27 decembrie 
1844, p.2). 


1844, decembrie 28: „Viena. Se poate citi în „Gazette d” Augsbourg” 
din 22 decembrie: S-a anunţat că guvernul propune să se facă, pe propria sa 
cheltuială, căile ferate din Galiţia, propunere votată de statele acestei provin- 

cii. Linia Bochnia, prin Lemberg, în Bucovina, până la Cernăuţi, la frontiera 
Moldovei, va fi declarată cale ferată imperială” ("Ami de la religion et du 
Roi, 28 decembrie 1844, p. 624). 


1848, iulie 9: „Se poate citi în „Gazeta Poştelor” din Frankfurt ur- 
mătoarele noutăţi despre Bucovina, district situat la frontiera cu Rusia şi cu 
Turcia: Generalul Lauders, favoritul ţarului, se află, în fruntea a 60.000 de 
oameni pe Prutul inferior. EI este pregătit să ocupe principatele dunărene, ai 
căror locuitori se tem de intrarea ruşilor şi doresc cu ardoare ca Principatele 
să fie anexate de Austria” (Le Constitutionnele, 9 iulie 1843, p. 2). 


1849, ianuarie 22: „Lemberg, 9 ianuarie. S-a anunţat că generalul 
Bem va intra în Galiţia, în trei coloane, pe la Skolo, Turka şi prun Bucovina. 
General-maior Barko a fost trimis în ţară pentru a organiza voluntarii şi două 
batalioane de infanterie au plecat, astăzi, pentru Ungaria, cu artilerie... În 
Galiţia şi Bucovina a fost declarată starea de asediu, la fel şi oraşul şi împre- 
jurimile Cracoviei” (Le Constitutionnele, 22 ianuarie 1849, p. 2). 


1849, ianuarie 23: „În presa din Austria se vorbeşte în aceşti termeni 
despre ivazia generalului Bem, în baza unei scrisori din Lemberg, din 9 ianu- 
arie: De curând, după cum aţi aflat, generalul Barko a fost trimis în cercurile 
din sud-est pentru a organiza voluntarii. Această invazie a produs, aici, mare 
agitaţie, cu atât mai mult după şi funcţionarii vămilor maghiare au intrat în 
bandele generalului Bem. Prin urmare, o scrisoare, sosită în această noapte, 
informează că două batalioane de infanterie vor părăsi, astăzi, Lembergul şi 
se vor îndrepta spre frontiera ungară. Incertitudinile au crescut, aflându-se că 
ungurii au răzbit până la Câmpulung. O ştafetă din Siret a adus, astăzi, ştirea 
că locotenent-colonelul Springerfeld şi voluntarii săi i-au respins pe unguri 
până la hotar. Călătorii ne-au povestit că invazia maghiară a produs multă 
nelinişte în oraşul Cernăuţi şi că arhivele imperiale au fost împachetate în 
lăzi şi pregătite pentru a fi depuse la loc sigur. Multe familii au părăsit ora- 
şul. Herghelia imperială de la Rădăuţi a fost mânată spre frontiera Rusiei şi 
a Moldovei, pentru a fi pusă sub protecţie rusească. Cazacii şi artileria rusă 

Se mai scrie, în presa vieneză din 15 ianuarie, dar poate este un zvon 
prematur, că generalul Bem ar fi ajuns aproape de Cernăuți. 

Oraşul Cernăuţi este capitala provinciei Bucovina, care formează 
un cerc al Galiției, iar locuitorii provinciei sunt români şi ţărani ruteni” (Le 
Constitutionnele, 23 ianuarie 1849, p. 2). 


1849, martie 29: „Citim în „Gazeta de Augsburg”, cu datare din 

Focşani, în 9 martie: Bem, după ce a aflat că feldmareşalul Schlik avansează 
în Transilvania, a decis să se întoarcă spre Cluj. Această mişcare de retra- 
gere a lui Bem a fost întârziată de Urban şi Malkowski. Dar pericolul unei 
invazii în Bucovina este mai mare ca oricând, dar feldmareşalul locotenent 
Malkowski şi-a mutat cartierul general la Vicov” (Le Constitutionnele, 29 
martie 1849, p. 1). 


1853, iulie: „Jurnalul vienez „Presse” din 19 iulie: Ni se scrie din 
Cernăuţi (Bucovina), în 11 iulie că miliția moldovenească a trebuit să se 
alăture armatei ruse. Din acest motiv, mulţi ofiţeri au vrut să-şi dea demisia, 
dar au fost împiedicaţi să se retragă” ("Ami de la religion et du Roi, iulie 
1853, pp. 213,214). 


1854, iunie 21: „] s-a scris, de la frontiera Galiției, în 10 iunie, „Gazetei 
Poştelor” din Frankfurt: Demonstraţiile militare ale trupelor ruse pe frontiera 
de est şi de nord-est a Imperiului devin din ce în ce mai semnificative. Toate 
vagoanele de cale ferată de pe ruta Varşovia — Maczki sunt reținute de guver- 
nământul rus pentru transportul de trupe şi funcţionarii de la graniţă au primit 
ordine de a înceta toate comunicările cu locuitorii de pe teritoriul austriac. 
Mişcările trupelor la frontierele Bucovinei sunt foarte active. De-a lungul 
Siretului se află soldaţi ruşi. Ei patrulează deja de-a lungul graniţei austriece. 
În 25 mai, un ofiţer de stat-major rus, însoţit de mai mulţi ofiţeri superiori, a 
urcat pe o înălțime pentru a cerceta fortificațiile Siretului. Cazacii ocupă deja 
mai multe localităţi de frontieră” (Le Constitutionnele, 21 iunie 1854, p.2). 


1854: Dominarea Germaniei, pentru a constitui o putere uriaşă, care să 
înglobeze sub drapele şi popoarele germanice, acesta a fost visul țarului Petru 
I, care a devenit aspirație şi pentru cabinetele moscovite. Prima revelaţie a 
acestei politici s-a produs în anul 1759, sub domnia (arinei Elisabeta. Într-un 
memoriu adresat cabinetelor din Viena şi Versailles, în date de 26 octombrie, 
Rusia nu a cerut nimic mai mult celor două curți decât cedarea împărăției 
Prusiei drept despăgubire de război. Într-un tratat de alianţă, reînnoit în 1760, 
între Austria şi Rusia, Prusia fu solemn promisă de către Maria-Tereza țarinei 
Elisabeta. 

După războiul de şapte ani, în timpul căruia acest tratat a fost înche- 
iat, țarina Elisabeta şi Rusia, obligate la amânarea ale proiectelor lor, nu 
au renunţat, totuşi, la îndeplinirea lor. Neputând pătrunde cu forţa în inima 
Germaniei, țarii încercau să profite de toate oportunităţile care puteau aduce 
acest rezultat. Provinciile dunărene, fiind situate între Turcia şi Germania, 
două vise moscovite, țarii au reluat munca atât de nereuşită a lui Petru I pe 
malurile Prutului şi, în curând, prin fraudă şi prin ipocrizie politică, ruşii au 

izbutit să-şi poziționeze pe malurile Dunării puterea lor funestă şi aşteptau 
ziua pentru a lua cu forţa Principalele, reduse în sfârşit la cea mai dură sclavie. 

Dupăun secol, Rusia este pe cale, în Moldo-Valahia, să asimileze moral 
aceste provincii; după un secol, ea a stabilit legile, sub influența ucazurilor 
în Moldo-Valahia, dar nu a putut altera moravurile, nici obiceiurile, pentru 
a face din aceste popoare slujitori devotați. În ciuda ruşilor, ca şi în ciuda 
hoardelor barbare, care au trecut, din când în când, de-a lungul secolelor, 
prin aceste ţări, moldo-valahii şi-au conservat vechile tradiţii romane: insti- 
tuţii, obiceiuri, prejudecăţi; ei sunt încă aproape de ceea ce au fost în timpul 
dominaţiei împăraţilor romani. Legile politice, simpatiile pot fi schimbate în 
Romani de astăzi, ca şi locuitorii Romei de odinioară, moldo-valahii conser- 
vă particularitățile proprii romanilor de altădată, pe care cineva le-ar căuta 
zadarnic în Italia modernă. 

Românii nu sunt răspândiţi doar în Moldo-Valahia, ei formează un mare 
popor, care ocupă, pe lângă aceste două provincii, Transilvania, Bucovina şi 
Basarabia. Dacă s-ar reuni într-o singură naţiune, locuitorii acestor țări ar putea 
forma un regat cu nouă milioane de inimi. Evenimentele, războaiele, politica 
au împărțit această mare ţară şi au plasat sub imperii diferite provinciile ei; 
dar cu toate acestea, legăturile dintre ei sunt cele ale unui profund sentiment 
de naţionalitate. În ciuda acestei împrăştieri a poporului, numele naţional, dat 
de ţările de reşedinţă, Moldova, Valahia, Transilvania, nu îl poate desfiinţa 
pe cel natural de români. 

Românii sunt, în general, de talie înaltă, bine făcuţi şi robuşti. Ei au 
feţele alungite, frunți inteligente şi păr negru. Cei din oraşe conservă şi trăsături 
ale fizionomiei greceşti, iar cei din sate au încă trăsături romane. Românii sunt 
viteji, sobri şi i drepți. Băieţii sunt consideraţi adolescenți, între cincisprezece şi 
optsprezece ani şi majori după douăzeci şi cinci. Belicoşi prin temperament, 
arareori nu poartă o puşcă pe umăr şi pistoale la brâu. 

Dacă în provinciile dunărene nu a putut supravieţui un regat roman 
complet independent, totuşi generaţiile au fost părtaşe la o astfel de mişcare 
culturală. În 1401, o catedră de drept exista la Suceava (?! —n. n.) şi, de ase- 
menea, câte o şcoală grecească, latină şi pentru multele limbi care se vorbeau 
atunci. Cotwar (?) avea, atunci, o mare bibliotecă. Românii au fost unul dintre 
primele popoare care au folosit ştiinţele pe calea civilizaţiei. Un mare număr 
de moldo-valahi i-au ajutat mult pe ruşi să se civilizeze. Petru 1 a avut el 
însuşi, ca învăţător, un savant moldovean, numit Nicolas Kirmel. Înainte de 
a da legile în ţara lui, ţarul a cerut o copie a Codului de legi care se practicau 
în Moldova (dreptul valah — n. n.), din care a făcut numeroase împrumuturi. 
Reglementările pe care le-a extras fură numite înțelepte şi creştineşti de către 
ruşi, şi sunt încă în uz. A fost, de asemenea, prinţul Dimitrie Cantemir, consilier 

intim al lui Petru 1 şi preşedintele Academiei de Ştiinţe din Saint- Petersbourg. 
În sfârşit, mănăstirile din provinciile dunărene au cultivat, cu zel, scrierile şi 
ştiinţele, cu toate că ţara era îndurerată de desele năvăliri barbare şi, timp de 
mai multe veacuri, au adunat opere preţioase ale antichității. 

In vremea în care Turcia devenise puternică, provinciile dunărene au 
ajuns la discreţia acestui imperiu. Principatele beneficiau, cu toate acestea, sub 
dominația otomană, de o certă independenţă, cu condiţia de a plăti un tribut 
anual Porții. Ei au păstrat, peste tot, dreptul de a avea o cameră a deputaţilor 
aleasă de naţiune (sfaturile boiereşti — n. n.) şi de a-şi alege ei înşişi prinții 
sau hospodarii. 

O intrigă, urzită de fanarioți stipendiaţi de Rusia, a forțat Poarta de 
a desemna ea însăşi principii în Principate. Cu toate acestea, sub principii 
numiţi de sultan, boierii şi clerul ţării, reuniți în adunare naţională, făceau 
legile şi schimbările necesare, strângeau impozitele şi stabileau cheltuielile 
militare. Grecii vânduți ţarului au izbutit să se facă numiţi în guvernarea 
Principatelor, iar acţiunile lor pro-moscovite aveau efecte dezastruoase pe 
malurile Prutului, dar şi pe cele ale Dunării. Rusia începea, peste tot, punerea 
în practică a planurilor ei invadatoare şi influenţa e s-a relevat printr-o crimă: 
un hospodar, Brâncoveanu, care refuzase să se alăture politicii ţariste, a fost 
decapitat împreună cu întreaga sa familie. 

Decişi să dispună, într-o zi, de provinciile dunărene, ruşii s-au folosit 
de o politică abilă, pentru a preveni protestele puternicilor vecini. În cazul 
invaziei Moldo-Valahiei de către moscoviți, Prusia era, fără îndoială, prea 
puţin redutabilă, dar intervenţia Austriei era, în tot cazul, posibilă. Or, pentru 
a îndepărta pericolul, Rusia a gândit să cointereseze Austria în împărţirea 
Principatelor şi i-a lăsat Bucovina, în aşteptarea momentului când să-şi ia 
pentru sine Basarabia. Bucovina făcuse parte din Transilvania (trimitere la 
perioada de înainte de Bogdan 1 — n. n.), dar, în secolul al XV-lea, Ştefan a 
reunit-o cu Moldova (de fapt, vechea Bucovină, menţionată în tratatul de 
la Lublau, a determinat apariţia Moldovei — n. n.), principatul său. În 1775, 
Moldova era ocupată de trupele ruseşti, iar Maria-Tereza cerea Bucovina ca 
un fiefal Ungariei. Țarul, în ciuda tratatului de la Kainardji, încheiat cu Poarta, 
au făcut să fie dată Bucovina Austriei, fără a şine cont de protestele Imperiului 
Otoman. Cel care nu a putut consimţi niciodată la o astfel de spoliere, care a 
considerat întotdeauna Principatele independente. În 1699, Poarta răspundea 
Poloniei, la Carlowitz, care ceruse stăpânirea Moldovei, că sultanul nu este 
în drept să cedeze acest principat, pentru că el se află sub protecţia imperiului 
din proprie voinţă şi fără să fi fost cucerit cu sabia. 

La negocierea păci, la Kainardji, în 1774, Rusia s-a prefăcut că recu- 
noaşte Poarta ca protector al moldo-valahilor, şi dicta, în favoarea ei, condiţii 
de forţă şi iluzii pentru celelalte părţi. Apoi, pentru o consolidare a influenţei 

sale, ea numit, demis, strangulat, otrăvit mai mulți prinți, în funcţie de cum 
au servit, bine sau rău, acţiunile ei protectoare. La câțiva ani după acest prim 
succes, Rusia i-a acordat Porții dreptul de a ţine în Principate un consul, în- 
sărcinat să ajute administraţia şi să aibă puterea de a controla şi de a suspenda 
actele hospodarului. 

De atunci, din 1781, Rusia a fost, realmente, suverană peste Mol- 
do-Valahia. Agenţii ei au inundat provinciile, creaturile ei au ocupat toate 
funcțiile. Acest regim de protecţie abrutizantă a durat mai mulţi ani. Totuşi, 
acest mod de guvernare, care avea să aducă Principatele la ruină, a trezit, în 
sfârşit, patriotismul locuitorilor lor. În 1804, plângeri amare, neauzite timp de 
un secol, s-au revărsat din toate părţile împotriva agenţilor moscoviți, greci 
Şi ruşi, şi peste tot a izbucnit o puternică insurecție. 

Pentru a rezista protectorilor lor odioşi, dar şi pentru a se sustrage 
jugului otoman, locuitorii din Principate au apelat la sprijinul Franţei, au 
luat legătura cu Europa întreagă, dar nimeni nu a putut, multă vreme, să dea 
speranţe moldo-valahilor. Principatele, reduse la neputinţă, l-au cerut atunci, 
în numele Rusiei, pe Ipsilanti drept principe al lor, iar ţarul Alexandru i-a 
promis acestuia că va reconstitui, în beneficiul lui, vechiul regat al Daciei. 
Ipsilanti a devenit, deci, unealta docilă a ţarului; dar actele acestui principe au 
fost atât de odioase, încât, doi ani mai târziu, şi-a încălcat toate promisiunile 
şi, alungat de ţară, s-a retras în Rusia, pentru a scăpa de furia concetăţenilor 
săi. A revenit, totuşi, în curând, în fruntea unei oşti de cazaci şi s-a repus în 
stăpânirea acestor state, dar numai până când l-au părăsit ruşii, guvernând 
până în 1812. 

In 14 martie 1812, prin tratatul de la Bucureşti, prin care Rusia (asaltată 
de francezi — n. n.) smulgea Porții epuizate gurile Dunării şi Basarabia, atentat 
monstruos comis de protector asupra protejaţilor. Din această epocă, consulul 
şi agenţii ruşi din Principate vor exercita o adevărată dictatură. Numirea prin- 
cipilor era bine rânduită de deputaţii moldo-valahi; dar acest drept se exercita 
de ei sub presiune moscovită şi nu mai era decât o vană formalitate, pentru 
că, în realitate, principele era ales şi numit de către ţar, în ciuda drepturilor 
şi capitulaţiilor Porții. 

In curând, Rusia nu se va mulţumi cu aceste monstruoase uzurpări. 
Nu izbutise să acapareze toate teritoriile pe care le-a vrut prin agenții şi prin 
diviziile împrăștiate prin Moldo-Valahia; ea invadează, din nou, teritoriile 
otomane în 1818. Ocupând ţările, moscoviţii jefuiesc, timp de şase ani, 
Principatele şi îi fac pe locuitori să sufere cele mai neauzite chinuri. Exilul, 
detenţia şi moartea pedepseau pe deputaţii neascultători de voinţa ţarului, iar 
bieţii ţărani, vânaţi prin localităţile lor ruinate, erau nevoiţi să se hrănească 
doar cu ierburi şi cu coajă de copac, pentru a nu muri de foame sub mărini- 
moasa protecţie moscovită. 

Acestea au fost, sub această înspăimântătoare ocupaţie, semnalele cru- 
zimilor, care l-au făcut pe mareșalul rus Wittginstein să adreseze următoarea 
proclamaţie locuitorilor Moldo-Valahiei: 


„Moldoveni şi valahi din toate clasele, războiul pe care Rusia vine să-l 
declare Porții Otomane nu are ca scop rezolvarea celor mai simple nemulțumiri 
şi execuţia tratatelor celor mai solemne. 

Spectatori şi victime ale ostilităţilor în mijlocul cărora vă aflaţi, ocupaţi- 
vă fără teamă de binele patriei voastre, şi faceţi-vă deplina datorie. Legile, 
obiceiurile voastre străvechi, proprietățile, drepturile sfintei religii, care pentru 
noi este comună, trebuie respectate şi protejate”. 


În timp ce ruşii adresau moldo-valahilor aceste cuvinte ipocrite, me- 
nite să înşele Europa asupra actelor şi faptelor lor de îmbogățire prin jafuri, 
storcând bogăţiile ţărilor, dând foc satelor pentru a-şi ascunde crimele şi 
bulversând radical instituţiile, legile şi cutumele Principatelor. Toate aceste 
fageluri dezolante şi bolnăvicioase pricinuite de nebunia cazacilor au durat 
şase ani. Ciuma şi foametea au întregit lucrarea devastatoare. 

Principatele, aflate sub toate capitulaţiile turceşti, ajunseseră să con- 
serve o suzeranitate deplină şi întreagă. Rusia nu s-a oprit niciodată la un 
principiu asemănător. Mult timp după intervenţia acesteia în cauza adminis- 
trării provinciilor danubiene, guvernând prin ucazuri şi cu ajutorul enutului, 
ea a impus alegerea deputaţilor şi a manipulat adunarea, fixând impozitele şi 
natura legilor care se votau. 

Fără îndoială, Rusia, cu fiecare ocupare a Principatelor de către cazaci, 
a obţinut de la Poartă o adevărată concesionare a moldo-valahilor; dar toate 
aceste tratate au fost pentru a servi politica Moscovei. Această capitulare nu 
a avut alt scop decât deposedarea Porții de drepturile sale, pentru a-şi asuma 
însăşi Rusia, încetul cu încetul, nu rolul de protector, ci cel de opresor” / 
BERAUD-REGNY (Le Consfitutionnele, nr. 221, 9 august 1854, p. 3). 


1854, august 12: „Extras din Monitor: Ne vom limita la a remarca 
argumentele pe care Rusia le-a folosit pentru a respinge două mari puteri 
germane, conţinutul proclamaţiilor pe care le-a adresat Valahiei şi Moldovei, 
eşecurile multiple pe care trupele ei în retragere le-a înregistrat şi concentrarea 
de forţe austriece, comandate de domnul general baron de Hess în Transilvania 
şi Bucovina; cabinetul din Saint Petersbourg nu pare încântat de retragerea 
trupelor din principate ca o concesie făcută diplomaţiei austriece” (Le Con- 
stitutionnele, 12 august 1854, p. 1). 


1854, septembrie 14: „lată câteva informaţii, publicate de „Journal 

allemand de Frankfurt”, despre poziţia trupelor austriece: Două armate au fost 
mobilizate (Austria are patru), şi anume a treia, care e condusă de arhiducele 
Albert, şi a patra, care îl are în frunte pe contele Schlick, general de cavalerie. 
Feldmareşalul Hess a luat în mâinile sale comanda reunită a acestor două 
armate. Linia poziţiilor trupelor începe la Cracovia şi se întinde de-a lungul 
frontierei ruse în Galiţia, în Bucovina şi în Transilvania, până în Valahia, 
pe care austriecii o ocupă în acest moment. Se poate estima cu exactitate la 
300.000 de oameni trupele repartizate, foarte inegal — e adevărat, pe această 
linie. Sunt şi peste 82.000 de cai. Până în 1848, armata austriacă nu a avut 
niciodată mai mult de 48.000 de cai. A patra armată, comandată de generalul 
Schlick, ocupă linia Cracovia-Lemberg. Arhiducele Albert, a cărui armată este 
alcătuită din corpurile 10, 11 şi 12 şi dintr-un corp de cavalerie, are cartierul 
general în Bucovina, aproape de Suceava, unde se află grosul armatei sale, 
Cernăuţi, aproape de răscrucea frontierei Bucovinei, Basarabiei şi Moldovei. 
Al 12-lea corp de armată este în Transilvania; 40.000 de oameni ai acestui corp 
trebuie să intre în Valahia” (Le Constitutionnele, 14 septembrie 1854, p. 1). 


1854, octombrie 3: „Gazeta de Braşov” (e vorba de „Gazeta de Tran- 
silvania”, care apărea la Braşov —n. n.) din 21 septembrie anunţă că domnul 
baron de Eduard de Bach, comisar civil austriac pentru Principate, a părăsit 
Braşovul pentru a se întoarce, prin Obertomos, la Bucureşti. DI baron, care 
a făcut o întindere la piciorul drept, când a coborât din trăsură aproape de 
lacobeni, în Bucovina, a fost obligat să rămână mai multe zile în Braşov, fără 
a părăsi camera” (Le Constitutionnele, 3 octombrie 1854, p. 2). 


1868, ianuarie 28: „Viena, 26 ianuarie. Ziarele oficiale publică o or- 
donanţă a ministrului de interne, prin care informează autorităţile din Galiţia 
şi din Bucovina care sunt prevederile legii fundamentale din 21 decembrie 
1867, care le interzice evreilor să achiziţioneze imobile” (Le Temps, 28 
ianuarie 1868). 


1869, februarie 22: „Viena, 18 februarie. Legea adoptată de dietele 
provinciale din Dalmația, Bohemia, Salzbourg, Carinthia, Vorarlberg, Styria, 
Istria şi Bucovina pentru supravegherea şcolilor a primit sancţiunea imperială” 
(La Presse, 22 februarie 1869). 


1887, iulie 30: „Pesta, 29 iulie. Țăranii s-au revoltat în Galiţia şi în 
Bucovina. Repararea drumurilor, în această primă provincie, presupunând 
munci grele, autorităţile austriece au vrut să oblige țăranii să ajute; cei care s-au 
împotrivit au fost forţaţi de jandarmi; un rebel a fost ucis, iar alţii au fostrăniți. 

În Bucovina, țăranii au intrat în dispută cu proprietarii. Unul dintre aceştia 
din urmă a fost ucis pentru încăpăţânarea sa” (Le XIXe siecle, 30 iulie 1887). 


1891, octombrie 11: „Pesta, 10 octombrie 1891. A fost arestat, acum 
câteva zile, la Suceava, în Bucovina, un individ asupra căruia s-au găsit 
hârtii şi desene, care au determinat autorităţile să creadă că au de-a face cu 
un spion. Acest individ avea să declare că este ofiţer francez” (Le Figaro, || 
octombrie 1891, p. 2). 


1893, ianuarie 26: „Berlin, 25 ianuarie 1893. Noua adeziune a Ro- 
mâniei la Tripla Alianţă, făcută publică, a fost dezminţită de toate ziarele 
oficiale germane, austriece şi italiene. In ciuda acestor dezminţiri, se poate 
afirma că există un tratat formal între România şi Austro-Ungaria. Prin 
acest tratat, Austro-Ungarea garantează României posesia asupra unei părți 
a provinciei Bucovina, în care populaţia este română, în cazul în care ea va 
face o alegere fericită, în eventualitatea unui război cu Rusia” (Le Figaro, 
26 ianuarie 1893, p. 2). 


1915, aprilie 29: „Din Bucureşti, în 27 aprilie, în „Times”: Ruşii au 
făcut, în bătăliile din 22 şi 23, o tentativă de a pătrunde în Bucovina. Ei au făcut 
inamicul să se retragă dincolo de Malenki, capturând 182 de prizonieri. Forţele 
ruse s-au concentrat, de asemeni, la Boian, în nordul Bucovinei, încercând să 
forţeze trecerea Prutului. Autorităţile române au declarat că armata austriacă 
din Bucovina are nevoie de provizii” (Le Figaro, 29 aprilie 1915, p. 2). 


1915, aprilie 29: „În Bucovina. Bucureşti, 26 aprilie. Conform infor- 
maţiilor sosite aici, ruşii au încercat să treacă frontiera Bucovinei şi, în 22 şi 
23 aprilie, ei au împins inamicul dincolo de Malenki, făcând 182 de prizonieri, 
din care 2 ofiţeri. Se vorbeşte, de asemeni, de o concentrare de trupe ruseşti 
la Boian, în nordul Bucovinei, pentru forțarea trecerii Prutului. Autorităţile 
române susţin că armatelor austriece din Bucovina le lipsesc proviziile / 
Times” (Le Figaro, 29 aprilie 1915, p. 2). 


1916, iunie 24: „În Orientul dunărean, armatele lui Broussiloft cuceresc 
cea mai mare parte a Bucovinei, ajungând până la Siret moldav... In Bucovina, 
ruşii continuă să-i preseze pe austriecii în retragere. Ocuparea Rădăuţilor e o 
problemă de ceasuri, pentru că ei au ajuns la râul Suceava, care traversează 
această provincie prin mijlocul ei” (La Figaro, 24 iunie 1916,p. 1). 

* 


In cărţile care mi-au ieşit în cale, în ultimii ani, am remarcat următoarele 
referiri la istoria Bucovinei: 

1777, Jean Gabriel Maurice Rocques comte de Monteaillard, în 
„Memoires diplomatiques de Montgaillard (1805-1819). Publies avec une 
introd. et des notes par Clement de Lacroix”, Paris, 1896, deşi a fost scrisă 
în 1805, p. 201, vorbește despre tratatul din 25 februarie 1777, prin care 
Buckowine „cade în stăpânirea Austriei, în timp ce și-o disputau Rusia şi 
Poarta Otomană”. 

1788, când se publică Oeuvres posthumes de Frederic II, roi 
de Prusse, Berlin, 1788, p. 202, în jurnalul împăratului Frederick II, pe 
1774, a scris „austriecii au ocupat Buckowine „pentru a-și asigura mai uşor 
subzistenţa, în încercarea lor de a menţine echilibrul în răyboaiele dintre ruşi 
şi turci, prin care se promovau interesele lor”. Buckowina era prezentată drept 
un „district aflat la o milă de Hotin”, deci de raiaua turcească. 

1789, Annual register, or a view of the history and politics and 
literature for the year, London 1789, pp. 166, 167, vorbind despre eforturile 
austro-ruse de alungare a turcilor din Europa, îl menționează pe experimen- 
tatul general austriac Prinţul se Saxa-Cobourg, care comanda trupele din 
„Moldavia, Wallachia and the Buckowine”. 


1802, Georg P. Mogalla, Die Mineral-Quellen in Schlesien und Glatz, 
p. VII, Breslau, 1802, vorbeşte despre descoperirile geologice ale lui Otto 
Langendorf. 


1823, art de verifier les dates depuis Pannce 1770 jusqu”ă nos 
jours : formant la continuation ou troisi&me partie de l'ouvrage public sous ce 
nom, par les religieux benedictins de la congregation de Saint-Maur, p. 384, 
vorbeşte despre întâlnirea de la Cernăuţi (Kzernowitz, dans la Buckowine) 
cu Țarul Rusiei, în 18 septembrie 1823, ora 4 după-amiază. 


1823, Francois Sulpice Beudant, Travels in Hungary, in 1818, Lon- 
don, 1823, p. 3, vorbeşte de vecinătatea Transilvaniei cu Buckowine, unde 
mai multe etnii „sunt amestecate cu valahii”. 


1832, James Bell, A System of Geography, Popular and Scientific: 
Or A Physical, Political, and Statistical Account, Glasgow, 1832, pp. 424, 
425, menţionează „Buckowine, lângă Siret şi Moldova turcească, la 27 grade 
longitudine”, în componența Galiției. 


1857, Farla Friedrich Rauer, A lphabetischer Nachweis, Adressbuch, 
des in den Preussischen Staaten mit Rittergiitern angesessenen Adels, Berlin, 
1857, pp. 171 şi 248, menţionează confiscarea averii nobilului Fr. Ludwig 
Karl Poser şi, respectiv, Symphorian von Wegierski din Buckowine. 

IX 


1774-1918: Bucovina, în presa românească. În ciuda firescului 
subiectivism — în primul rând al epocilor — care caracterizează presa de 
oricând şi de oriunde, presa românească veche reprezintă un uriaş depozit 
de informaţii, pe care îl ignorăm pe nedrept. Există, în coloanele îngălbenite 
de vremuri, nu doar detalii despre evenimente (de exemplu: dubla repatriere 
a osemintelor Sfântului loan cel Nou, dezgroparea osemintelor voievozilor, 
la Putna, în 1856; serbările de la Putna din 1871 şi 1904; debutul ca poet al 
lui Ciprian Porumbescu, dar şi reportajul înmormântării lui etc.), ci şi men- 
talităţi şi stări de spirit de o surprinzătoare contemporaneitate, care definesc, 
de fapt, firea românilor, pururi dezbinaţi şi bigoţi în refuzul lor tradiţional de 
a-şi asuma viitorul. 


1774: Hergheliile împărăteşti din Bucovina. Conform unui studiu 
al lui Johann Polek. „Începuturile hergheliei de stat de la Rădăuţi”, problema 
înființă unei astfel de instituţii s-a pus după încheierea Războiul de şapte ani, 
când s-a constatat că nu era uşor de a acoperi necesarul anual de cai pentru 
armată, cei crescuţi de țărani şi care puteau fi rechiziționaţi sau cumpăraţi, 
fiind pur şi simplu inutili. În 1774, fuseseră cumpăraţi 529 cai de remontă, 
de la evreul galiţian Isaak Hirschl pentru Regimentul de cavalerie Kaiser 
Joseph II (Regimentul 6, în 1890), plătindu-se 15.000 de florini vienezi, dar 
două regimente austriece de cavalerie, care staționau în Italia, aveau nevoie 
de 2.000 de cai, care nu puteau fi procuraţi lesne de pe piaţă. Împăratul 
Joseph II îl însărcinase pe sublocotenentul Cavallar, pe care îl recomandau 
abilităților sale speciale, precum și cunoştinţelor sale despre zonele bogate 
în cai, dar şi el a livrat, în 1774, doar 766, iar în 1775, doar 871 de cai de 
remontă, necesari regimentelor de cavalerie. Preţul de cumpărare a cailor era 
relativ mic, în anul 1774, de 56 de florini, iar în 1775, de 55, iar în aceste 
condiții Cavallar a fost numit căpitan de cavalerie şi trimis în Kabarda, ținut 
de pe versantul nordic al Caucazului, ca să procure armăsari buni, care au 
fost trimişi, în 1776, în Bucovina pentru a fi încrucișați cu rase de cai mari. 
În 1776, în Bucovina existau, în hergheliile împărătești, 539 de cai, 132 la 
Siret, 107 la Cuciurul Mare, 66 la lurcăuţi, 66 la Tereblecea, 64 la Sadagura, 
54 la Volovăţ şi Suceviţa şi 50 la Frătăuţi. 

* 

În 1777, pe la mijlocul lunii noiembrie, Cavallar a plecat, de-a lungul 
văii Siretului, în satele Cerepcăuţi şi Stârcea, unde construit ocoale acoperite 
şi a adăpostit în ele caii, în părți aproape egale (în Cerepcăuţi, 229 cai de 
remontă și 23 cai de tracțiune, iar în Stârcea 229 cai de remontă și 22 cai pe 

povară); de întreţinerea acestor cai se ocupau câte un caporal, un fruntaș, 16 
ostaşi și 16 slujitori; el însuşi şi-a luat locuinţă în oraşul din apropiere, Siret. 
Spera ca, până în 1778, să obțină calul de cavalerie ușoară. In raportul său 
din 31 decembrie 1777, Cavallar promitea Comandamentului General câte 
o livrare anuală, în care includea și importuri din Rusia și din Moldova, de 
câte 1.500 de cai, ceea ce împăratul Joseph II nu a aprobat. 

x 


În timpul prezenţei sale la Viena, în 1778, Cavallar a lucrat un nou 
plan de remontă, în care recomanda să se cumpere armăsari de rasă, și după 
obţinerea unor rase eficiente, prin încrucişări, să se facă livrări anuale de 1300- 
1400 cai. Pentru herghliile împărăteşti din Bucovina, el solicita un comandant, 
trei locotenenţi majorori, trei sergenți, trei furieri, trei cosaşi, trei fierari, trei 
potcovari şi 24 slujitori. Aceştia purtau, la început, uniformele regimentelor 
din care făceau parte. Era necesar şi un buget de urgenţă, în care să se pre- 
vadă cheltuielile pentru furajarea cailor și celelalte cheltuieli, iclusiv pentru 
procurarea unui număr de cai buni (iepe) din Podolia, Pocuția și Bucovina, 
ceea ce împăratul a încuviințat prin decret imperial. 

* 


În 3 aprilie 1878, cu fondurile necesare la dispoziţie, Cavallar a părăsit 
Viena. Cum piedicile şi dificultăţile erau multe, inclusiv cele privind subordo- 
narea, Cavallar a solicitat, în 11 iunie, libertate de decizie. Se stabilise, recent, 
la Coţmam îl lunile iulie şi august 1778 a primit o parte din personalul pe care 
îl solicitase și în bună parte cele necesare pentru organizarea hergheliilor. De 
asemenea, au sosit în Bucovina, în ianuarie 1779, şi membrii personalului 
solicitat, adică un comandant, doi călăreți, doi locotenenţi majori, doi maieştri, 
opt fierari, 26 slujitori, 309 de oameni obișnuiți şi 40 ţărani, deci un total de 
384 oameni. Numărul de cai, în acel moment, era de 648 de exemplare, din 
care 512 de remontă şi 136 cai de tracţiune. Suprapunerile de costuri, datorate 
procurării de cai de remontă din regiuni diferite, nu erau în favoarea comenzii 
de remontă, căci, în viitor, cheltuielile lui Cavallarul ar fi fost mult mai mari, 
în timp de pace, decât în timpul războiului. 


Un alt pericol a ameninţa echipa de remontă a lui Cavallar din partea 
administraţiei Bucovinei, aflată la dispoziția zelului pentru bine a generalului 
Karl Freiherr v. Enzenberg, care vedea, în aplicarea priectelor lui Cavallar, nu 
numai ca o instituţie care apasă puternic populaţia bucoviniană, exprimând, 
în repetate rânduri, opinia că Bucovina nu are un flux organizat de fânețe şi 
de pășuni, propice dezvoltării unor herghelii împărăteşti. Cavallar a încercat 
să contracareze aceste atacuri, atacând utilizarea scăzută a populației în 
reconstrucție şi subliniind importanța imigrației din Galiţia. Cu toate aces- 
tea, Cavallar nu ar fi avut câştig de cauză, dacă nu i-ar fi venit ajutor din altă 

parte. Tocmai se dovedise că regimentele din Ungaria și din Transilvania 
erau incapabile să-şi asigure numărul necesar de cai prin cumpărarea lor. 
Prin urmare, împăratul Iosif al II-lea a aprobat moţiunea Consiliului de 
Război, privind extinderea a trei dintre hergheliile de remontă existente, la 
14 octombrie 1780, în Ungaria şi Transilvania (două pentru Ungaria și una 
în Transilvania), precum şi cea din Galiţia, „deocamdată“ achiziție recentă, 
care „rămâne sub supravegherea căpitanului Cavallar”, dar de îndată ce „nu 
nu o vor mai permite circumstanţele în Bucovina, Consiliul de remontă“ va fi 
mutat în Galiţia, sub supravegherea căpitanului Cavallar care „cunoaşte deja 
zonele locale, pieţe şi alte circumstanţe, de cu mult timp în urmă”. 
* 


Comandamentul General, în acord cu Cavallar, a propus aprobarea 
propunerii acestuia pentru creşterea celor 246 cai (în cea mai mare parte, ai 
Regimentului 2 Garnizoană) şi 182 de cai utilitari. Pentru a se adapta caii, 
a aprobat zidirea unor ocoale, pentru câte 300 de cai, la Băişeşti, Boian şi 
Frătăuţi, şi a unui grajd pentru 100 de cai, împreună cu un sediu al comandan- 
tului, la Vașcăuţi. In 31 octobrie 1871, pentru merite în organizarea hergheliilor 
împărătești, Cavallar avea să fie înaintat la gradul de maior „cu leafă întreagă”. 
Proliferarea rapidă a calului, produs în noile herghelii, a făcut ca, în anul 
1792, Comandamentul să fie mutat, de la Vășcăuți, la Frătăuţi (cunoscut și 
ca Rădăuţi), aparținând Fondului Religionar. În 1812, sediul departamentului 
din Vășcăuți s-a mutat cu totul la Rădăuţi, iar Cavallar s-a retras din armată 
„aidoma unui mareșal încărcat de glorie pe câmpul de luptă”. 


IX 


1783: Alaiul militar, la repatrierea Sfântului loan cel Nou. În aceas- 
tă lucrare, dl Dr. Simion Reli, după documente inedite ne descrie repatrierea 
moaştelor Sfântului mare mucenic loan cel Nou, din Galiţia, la Suceava, la 
1783. După un succint tablou al împăratului losif al II-lea (1780/1790), ni 
se arată îmbunătățirile ce le-a făcut pentru românii din Transilvania, prin 
înființarea episcopiei ortodoxe române de la Sibiu, la 1783, iar în Bucovina, 
readucerea moaştelor Sfântului mare mucenic loan cel Nou, de la Zolkiew, 
din Galiţia, la Suceava, şi înființarea Fondului religionar ortodox oriental al 
Bucovinei, în anul 1786. 

Moaştele Sfântului mare mucenic loan cel Nou au fost răpite, de 
către regele Poloniei, loan Sobieski, în 1676, şi au fost reţinute de călugării 
bazilieni greco-catolici din mănăstirea lor, Zolkiew, lângă Lwow, din Galiţia. 
Încercările de readucere ale lui Antioh Vodă Cantemir, la 1705, când a şi trimis 
o delegaţie la poloni, au rămas fără rezultat, ca şi războiul ce l-a purtat, care 
a fost nenorocos. Astfel, multe generaţii de moldoveni au plecat, în decursul 

celor 100 ani, în mormânt, fără să-şi vadă visul împlinit: readucerea moaştelor. 

S-a întâmplat, însă, că Iosif al II-lea, în călătoria sa, a doua, prin Tran- 
silvania, la 1783, să treacă şi în Bucovina, ajungând şi în Cernăuţi, în 17 iunie 
1783. In Bucovina, a făcut cunoştinţă cu poporul şi dorinţele lui. Episcopul 
Bucovinei, Dositei Herescu, prezintă împăratului, în numele întregii populaţii 
româneşti, o petiție, în care se exprima rugămintea de a i se restitui moaştele 
Sfântului mare mucenic loan cel Nou, care erau reţinute în Galiţia, din anul 
1676. Împăratul losif al II-lea a împlinit dorinţele lor şi, în 30 iunie 1783, 
episcopul Dositei Herescu a trimis, la Zolkiew, pe arhiereul Meletie, care se 
afla la Lwow, şi pe Ioasaf, proegumenul mănăstirii Putna. 

Moaştele Sfinte au fost aduse cu mare alai militar, cu muzică şi mare 
pompă, până la hotarele Bucovinei, unde le-a aşteptat Dositei Herescu, cu 
întreg clerul şi poporul. Din actele inedite şi publicate de dl profesor univer- 
sitar Dr. Simion Reli, din acel raport al contabilităţii provinciale şi camerale a 
Bucovinei, către guvernul provincial galiţian din Lwow, referitor la conturile 
veniturilor din jertfele băneşti ale moaştelor Sfântului mare mucenic loan cel 
Nou, ni s-au păstrat multe amănunte cu privire la alaiul militar, cu care au fost 
transportate moaştele sfinte, de la Zolkiew, la Suceava, în iulie 1783. Oficiul 
contabilităţii punea chestiunile băneşti, ce le-a întrebuințat Dositei Herescu, 
pentru aducerea moaştelor sfinte, „ca fiind fără drept şi fără absolută nevoie”. 
Sumele întrebuințate de Dositei Herescu erau contestate, ele erau întrebuințate 
pentru băutura soldaţilor, apoi pentru cadourile ce le-a făcut, un ceasornic de 
salon — căpitanului de husari, şi o tabacheră — sublocotenetului. 

Episcopul Daniil Vlahovici, urmaşul lui Dositei Herescu, cu multe 
argumente, cu o caldă însufleţire, îl apăra pe răposatul Dositei Herescu, care 
nu mai putea să se apere, de toate învinuirile ce 1 s-au adus. Foarte frumoase, 
deosebit de elocvente, sunt argumentele lui Daniil Vlahovici, pentru apărarea 
lui Dositei Herescu, iar acuzaţiile neîntemeiate ale birocraţiei austriece, faţă de 
blândul şi bunul arhipăstor Dositei Herescu, au fost şterse, prin argumentarea 
plină de respect şi adânc judicioasă a lui Daniil Vlahovici. 

Documentele inedite din lucrarea domnului profesor universitar Dr. Si- 
mion Reli ne pun într-o lumină nouă atâtea fapte ce s-au petrecut în Bucovina. 

„Din episoadele înşirate până aici, culese şi scoase la lumină din vechile 
hârtii prăfuite şi uitate, în legătură cu marele eveniment din viaţa religioasă 
a românilor bucovineni, care a fost repatrierea moaştelor Sfântului loan cel 
Nou, de la Zolkiew, în Polonia, la Suceava, în anul 1783, se desprinde consta- 
tarea faptului istoric că moaştele acestui mare mucenic au fost, întotdeuna, în 
cursul veacurilor, de la Alexandru Vodă cel Bun, încoace, un puternic factor 
de cultivare şi de susţinere a sentimentului adânc religios şi a dragostei faţă 
de credinţa creştinească şi strămoşească, care a fost pavăza de apărare şi 
chezăşia cea mai puternică de viaţă a neamului şi de tăria ţării noastre, sub 

stăpânirea străină şi sub orice împrejurări ale timpului. Rugăciunile şi închi- 
nările la relicviile acestui sfânt mucenic din ţara noastră au picurat, de atâtea 
ori, balsam alinător în rănile trupeşti şi sufleteşti ale poporului românesc din 
aceste părţi ale României, susţinându-i, astfel, tare şi vie credinţa în învăţă- 
tura Mântuitorului nostru şi ale Bisericii creştine. Şi, pe această credință, s-a 
răzimat forţa şi unitatea neamului nostru, întotdeauna, până azi. 

Fie, şi în viitor, ca tot românul să ştie că, iubindu-şi legea şi biserica 
strămoşească, îşi apără, totodată, neamul şi ţara. Căci numai cine e bun creştin 
poate fi şi bun român / Prof. Constantin RUDNEANU (4/aiul militar, la 
repatriarea moaştelor Sfântului mare mucenic loan cel Nou, din Galiţia, la 
Suceava, în anul 1783, Cernăuţi, 1937, în Foaia diecezană, Anul LII, Nr. 
33, 15 august 1937). 


IX 


Raptul austriac din gloria Bisericii Ortodoxe. De peste un veac, 
pe care eu încă nu l-am împlinit, se tot repetă prin românime că, după ce au 
comis „cumplitul rapt” al răpirii Bucovinei de la „patria mamă” (Turcia, în 
dreptul internaţional; Rusia, în fapt), austriecii s-au pus pe rusificat masiv 
Bucovina, visând, probabil şi o despresurare a Vienei de sub ruşi, dacă tot le 
merseseră cu turcii. Dar se întâmplă, de o vreme, că tot transcriu recensămin- 
tele din anii 1770-1774, făcute din ordinul feldmareşalului rus Rumeanţev 
(Rumeantzow, în alte grafii), şi nu pot să nu bag de seamă şi la cap că, cu 
prilejul transcrierilor de până acum, am întâlnit atâţia ruşi prin Bucovina, prin 
ţinuturile Botoşanilor şi prin cele ale Hotinului, încât mi-e teamă -— vorba vine! 
—că s-au aşternut „fraţii de la răsărit” prin sângele (şi prin codul genetic) celor 
mai mulţi dintre moldoveni. În anii aceia, măcar jumătate dintre locuitorii din 
nordul moldav erau ruşi, iar austriecii, degeaba se laudă, nu i-au adus, pentru 
că abia unelteau pentru medierea cu folos între turci şi ruşi, care aveau nevoie 
de niscaiva pace, batăr până să se usuce sângele de pe piepturile cailor. Şi- 
atunci, cine i-a adus, cine a rusificat atât de glorios nordul Moldovei? 

Răspunsul e simplu: proprietarii. Cei câţiva boiernaşi, care mai aveau 
jirebii prin unele sate, şi, mai ales, marele proprietar de moşii, Sfânta noastră 
Biserică Ortodoxă. Şi să nu credeţi că 1-a fost uşor: începuse cu doar câţiva 
huţului, cărora le-a închiriat munţii, numind obcinele Bucovinei „munţii 
huţăneşti”. Curând, pentru că pământuri întinse şi roditoare şedeau nelu- 
crate, Biserica Ortodoxă, care predica în slavonă, pentru că limba română 
era diavolească, a început să-şi aducă din Rutenia şi de prin Galiţia enoriaşi 
cu har dumnezeiesc, lucrând persuasiv pentru îndumnezeire şi cu populaţia 
băştinaşă: „Marie, Marie, ca mâine ai să ajungi în faţa lui Isus (încă nu se 
scria „lisus”, pentru distingere de „papistaşi”) şi nu o să poţi să-ţi spui păsurile, 

pentru că nu cunoşti limba lui Dumnezeu, slavona; iar Isus nu înţelege iotă 
din limba diavolească a moldovanilor!”. Biata Maria, bigotă şi atunci, ca şi 
azi, începea să rumege silabe slave, pentru a-şi pregăti rechizitoriul căinţei 
în limba rusă, pe care, când va fi să fie, să-l înmâneze bunului Iisus, apoi, 
încetul cu încetul, a învăţat ruseşte şi a murit fericită. Am ascultat-o, pe când 
păşea pe cer, cât de duios şi de sfâşietor murmura: „Boje, moi! Boje, moi!”. 

Aşa că îirog pe istorici şi pe ceilalți patrioţi români să nu mai păgubeas- 
că, în favoarea austriecilor, Sfânta Biserică Ortodoxă Română de gloria de a fi 
rusificat nordul Moldovei şi le mulțămesc anticipat, în limba moldovenească 
a dumnezeirii: „Bogda-prosti!”. 


IX 


1786: Învăţătură pentru măsurarea moșiilor. Învăţărură / Pentru 
moşinaşi sau domnii locurilor, pentru ispravnicii şi dregătorii lor, precum şi 
pentru obşti, adică sau orăşenii, sau târgoveţii sau sătenii, cum ei trebuie să 
se poarte la lucrul de acum al scrierii (conscripţiei) măsurării şi mărturisirii 
fundurilor (moşiilor) 


Povăţuirea lucrului acestuia la cât (obşte) se cuvine peste tot stăpânirii 
locului, însă unde se află mai mulți moşinaşi, acolo se cuvine acelui pe care toți 
l-au ales spre aceasta sau s-a întâmplat, dimpotrivă, se cuvine aceluia pe care, 
după porunca preamilostivului rescript, paragraful 5, comisia cea mai mare 
(supracomisia) l-a numit şi l-a pus comisar: deci, lucrătorii stăpânirii locului, 
a vechilului lui sau a orânduitului spre aceasta comisar, încât priveşte această 
nouă măsurare şi mărturisire, se întinde fără de nici o osebire a moşinaşului la 
toate fundurile (moşiile) cele ce se află între hotarul vreunui sat sau acum s-a 
alcătuit din câte o casă, îndeosebi cu acel scop ca să se poată alege dintrînsul 
o hotărâtă seamă de oameni. Isprăvire stă, întru povăţuire, ca: 

a) să se scrie toate fundurile de pământ după (situsul) pusătura topo- 
graficească a lor, după urmare nimic să nu rămână ascuns; ca 

b) să se măsoare după cuprinderea feţii, deasupra lor (suprafaţa), toate 
fundurile care de hotarul vreunui sat sau oraş (obşte) ori acuma se ţin, ori, de 
acum, înainte, se vor apuca către dânsul. 

c) ca suma rodirii să se culeagă din mulţimea şi felul creşterilor. 


$ 2. Deci stăpânii locurilor vor numi, spre această treabă, pe unul sau 
pe mai mulţi dintre dregătorii lor şi le vor da întreagă şi deplină putere, pentru 
ale căror isprăvi apoi ei vor fi datori a răspunde. Aceşti vechili ai lor se vor 
chema de la comisia mai mică (suptcomisia) fieştecărui comitat, se vor învăţa 
cu lucrul (practica) şi, spre această treabă, se vor jura, după chipul (formula) 

sub numărul | arătată. 


$ 3. Luând această practică învăţătură, de la suptcomisie, aceşti vechili 
ai stăpânilor locului se vor întoarce la obştile lor, unde ei pe fiştecare obşte 
îndeosebi vor aduna sau, de nu vor fi foarte numeroase, vor aduna mai multe 
deodată şi le vor spune dezvelit scopul Domnului țării lor, cât priveşte aceas- 
tă măsurare şi mărturisire de pământuri, la care aceasta să-i facă apreciate, 
deodată, şi trebuinţa cum că, din pricinile paragrafului |, mai înainte pusul 
rescript împărătesc, nici unui fund (moşie), ori a cui să fie, să nu se tăinuiască, 
nici rodirea lui să nu se ascundă sau mai puţin vădită. 


$4. Judele şi juraţii trebuie să fie de faţă aşa la măsurare şi mărturisirea 
fundurilor (moşiilor) fiştecărui sat, precum şi la măsurarea şi mărturisirea 
fundurilor domneşti, iar unde jude şi juraţi nu se află, să se aleagă de la obştea 
aceea pe care va cădea al mai multora cuvânt; aşijderea, să se numească spre 
această treabă şase oameni de cinste, care să ştie bine economia câmpului şi 
ținutului hotarului, şi cărora să se încredinţeze şi satul. De la această alegere 
nu trebuie să se închidă afară (oprească) doar supuşii locuitori ai vreunui 
moşinaş (răzeş) mai mic, care se află întru acelaşi sat; ci mai vârtos, când să 
nu fie ales nici unul dintrînşii, din datoria dregătoriei trebuiesc să numească 
unul sau altul, prin dregătorul domnesc sau vechilul, sau prin comisarul cel 
de supracomisie hotărât. 


$ 5. Judele, juraţii şi oamenii cei aleşi de la obşte trebuie să pună 
jurământul dinaintea ispravnicului domnesc şi să se îndatoreze cum că ei, la 
toată mărturisirea, a fieştecărui moşinaş deosebit care va să se facă, or fi cu 
ceruta luare aminte, or ispiti numărul fundurilor şi mărturisirea făcută şi or 
vedea toate împotrivirile drept în cunoştinţa sufletului lor. 


$ 6. Lângă această de obşte luare aminte a fieştecărui jude şi a juraţilor 
satului, cea deosebită a lor datorie stă întru aceea ca să fie de ajutor moşinaşi- 
lor, până ce se va isprăvi de tot acest lucru al măsurării fundurilor şi la toată 
întâmplătoarea lucrare ce se arată gata spre slujbă. 

De cumva s-ar întâmpla ca să se oprească judele sau juraţii de la acest 
lucru, prin vreo boală, atunci trebuie să se aleagă altul din obşte, în locul lui, 
care să fie om credincios şi de cinste. 


$ 7. Cât pentru ca şi luare aminte a acestei alegeri, să se facă mai 
lucrătoare, cum şi pentru ca osteneala lor să se uşureze, dintre aceşti oameni 
se vor alege trei, cu soartă (tragere la sorţi —n. n.), care îndeobşte se vor pune 
la toate trebile; iar ceilalți trei se vor ţine special întâmplării, ca unde, pentru 

pricina frăţietăţii sau măcar ce fel de altă amestecătură, ar fi de a se teme să 
nu facă vreo părtinire unul din cei trei aleşi, să se poată rândui îndată altul 
în locul acestuia, din cei mai înainte aleşi, sau de cumva, mai apoi, în urmă, 
s-ar scorni vreo jalbă, atunci să se poată judeca aflarea cea dintâi de oamenii 
cei aleşi, cu a doua parte de oameni aleşi. 


$ 8. Mai înainte de a se face început cu întâia măsurare şi mărturisire 
de funduri (moşii), trebuie să se hotărască marginile ținutului al fieştecărui sat, 
cu de-amăruntul, ca să nu se întâmple apoi, la întâia lucrare, vreo sminteală 
(greşeală) şi ca să ştie tot satul, mai înainte, cât şi până unde poate să măsoare 
el şi să-şi mărturisească fundurile. 

Sătucele cele foarte mici, care locuiesc deolaltă sau casele ce zac îm- 
prăştiate, ici şi acolo, trebuie, după povăţuirea suptcomisiei, să se împreuneze 
şi dintrînsele să se facă o alegere de obşte. Prin această împreunare, nu se 
întâmplă nici o schimbare judecătoriei (jurisdicției) sau stăpâniei fieştecărui 
împreunatului sat sau însinguratelor case; scopul acestei împreunări priveşte 
numai acolo ca să se poată cu de-amăruntul hotărî împrejurul vreunui sat şi 
ca să se poată scrie măsura şi mărturisi toate fundurile care se ţin de acel sat. 
Când împrejurul satului, într-acest chip, s-au aşezat atunci vecinii hotărâți, 
trebuie să aibă trebuincioasa înţelegere unii cu alții. 


$ 9. Trebuincioasele spre această treabă unelte de scris şi tipăritele 
tabele trebuie să şi le câştige domnul locului şi satul, fieştecare pentru sine. 
lar dregătoria ţării va purta de grijă ca să se tipărească în număr îndeajuns 
tabele de mărturisire, pentru probă şi ca să se vândă cu cel mai ieftin preţ, 
care preţ de obşte (public) se va vesti. 


$ 10. După aceste de înainte gătiri, trebuie a păşi la întâia lucrare, care, 
încât priveşte scrierea măsurării fundurilor şi mărturisiri rodirii, cu totul se 
isprăveşte, afară, la câmp, şi trebuie acolo să fie de faţă: 

a) judele şi juraţii satului; 

b) cei aleşi, oamenii care, prin soarte (sorţi — n. n.), s-au hotărât din 
vreme; 

c) moşinaşul sau domnul locului, în persoana sa (cu capul său) sau 
printr-un vechil cu deplină putere (plenipotenţiar), însă pentru care el trebuie 
să răspundă. 

Trimiterea vreunui vechil, cu deplină putere, este îngăduită numai 
domnilor străini, adică care sunt afară de ţară (în Moldova — n. n.), sau 
persoanelor de mai înălţat rang, care, între hotarul vreunui sat, au funduri; 
iar ceilalți moşinaşi nu se vor ierta de venire, înşişi, cu capul lor, fără numai 
pentru mari şi grele pricini. 

Ş 11. Fundurile (moşiile) care sunt date în arendă vremelnică 

a) trebuie să se mărturisească de către moşinaş (proprietar); 

b) iar fundurile date în arendă la moşteni trebuie să se mărturisească 
de la însuşi arendaşul, care, la o întâmplare ca aceasta, se socoteşte ca şi un 
proprietar (stăpân); 

c) la fundurile ce sunt ale vreunei obşti (sat), ale vreunei Biserici sau 
fundaţii, să se facă mărturisire de către acela care acum le chiverniseşte; 

d) fundurile parohiei să se mărturisească de la însuşi preotul paroh. 


$ 12. Când proprietatea vreunui fund să fie de price sau măcar numai 
hotarele lui, iar proprietarul de acum să fie ştiut, atunci trebuie să se poftească 
la mărturiseală acela care, pe vremea mărturisiri, se află în stăpânic, fără de a 
socoti că doară prin aceasta s-ar hotărî cumva ceva asupra dreptului proprietăţii 
însăşi şi asupra acelora care de acolo urmează. 

lar când să fie însă stăpânitori (possessorium) prinşi în pâră şi pentru 
aceasta să zacă locul nelucrat, atunci de cumva nu s-ar putea să se facă, pe loc, 
vreo asemănare între părţi, trebuie să se dea mărturisire din judecata suptcomi- 
siei uneia dintrînsele, întreg păzindu-se dreptul (jus-ul) părţilor ce se pârăsc. 


$ 13. La întâia lucrare trebuie să se ia anume rânduită aşa-numita tabelă 
de scriere (conscripţie) de măsurare şi mărturisire de pământ, după chipul 
nr. 3, şi să se poarte cu dânsa, afară, la câmp, întru scrierea de locuri, după 
următoarea dezvăluire. Tabela aceasta de scrierea măsurării şi mărturisiri 
pământurilor osebeşte tot lucrul acesta, spre două împărțituri: 

a) spre scrierea şi măsurătoarea fundurilor, şi 

b) spre hotărârea rodirii, după deosebita lor rodnicie”. 


IX 


1786: Pravila lui Iosif II pentru ţăranii Bucovinei. „Noi, Iosif al 
II-lea, din mila lui Dumnezeu ales Împăratul Romanilor ş. a. m. d., 

Pentru ca să apărăm şi pe podanii (ţărani birnicii — n. n.) noştri din 
Bucovina de toată reaua volnicie a tăriei stăpânilor de moşii, dăm şi punem 
stăpânilor moşinași şi dregătorilor lor, cum şi podanilor, pravila următoare: 

Intâi: Tot podanul este dator a fi cu ascultare şi supunere nu numai prea 
înaltelor înseşi ale noastre porunci, judecăților şi rânduielilor împărăteştilor 
noastre judeţe, CI şi poruncilor stăpânului său de moşie şi ale dregătorilor lui 
trebuie să fie supus şi ascultător. 

Al doilea: Chiar când se pare ţăranului porunca stăpânească nedreaptă 


43 





Bucovina, în mărturii necunoscute 


Şi, prin aceasta, să se socotească pe sine a fi asuprit: totuşi, nu este el volnic a 
se face însuşi pe sine judecătorul său, ci el are numai, după căzuta rânduială, 
a face şi a da jalobă asupra unei porunci ca acelea; iar în vremea aceasta, 
până se va urma hotărârea pe Jaloba sa, el este dator să împlinească porunca 
stăpânului său, cu atât mai mult, cu cât lui 1 se va împlini o deplină întoarcere 
de pagubă şi satisfacţie, de către stăpânul moşinaş sau diregătorul lui, când 
jaloba lui avea să se afle dreaptă şi cu temei. 

AL treilea: Fiştecare țăran, care nu va urma o supunere ca aceasta, la 
porunca stăpânului său, este vrednic de pedeapsă şi noi lăsăm hotărârea pe- 
depsei la stăpânul său; însă când pedeapsa unui podan ca acesta neascultător 
să se hotărască de către noi înşine sau de către un împărătesc al nostru judeţ, 
atunci nu poate mai mult stăpânul să pedepsească pe ţăran pentru aceeaşi 
greşeală cu vreo deosebită pedeapsă. 

Alpatrulea: Aşijderi, acei ţărani răzvrătitori şi care pe mai mulţi ţărani 
sau sate intrigă, smomesc şi întărâtă spre neascultare asupra stăpânului lor; 
asemenea, pe unii ca aceia, a căror neascultare este întovărăşită cu împotrivire 
de tărie, cu turburarea liniştii şi păcii de obşte sau cu o obraznică semeţie de 
a se atinge cu mâna de stăpânii lor sau vătafii stăpânilor lor, unii ca aceştia, 
prinzându-se îndată, să se dea judecătoriei ce-i mai de aproape, care judecă 
pricini de osândire spre moarte, dându-se, împreună, în scris, şi fapta vinovăţiei 
lor, spre judecată osânditoare. 

AL cincilea: Mai înainte de ce moşinaşul stăpân sau dregătorul lui 
hotărăşte vreun fel de pedeapsă asupra vreunui podan, trebuie, mai înainte, 
să 1 se arate podanului vina, la judeţul stăpânesc, înaintea vornicului sau a doi 
detreabă şi fără de prihană vecini, şi să asculte cu blândeţe dezvinovățirile 
lui, de cumva el are să arate vreo îndreptare, dar află stăpânul moşinaş sau 
dregătorul lui cum că ţăranul nu se poate îndrepta, precum se cade, de fapta ce 
i se impută sau de neascultare, sau că, cu toată tăgăduirea ce el face, totuşi s-ar 
dovedi, prin însuşi lucrul sau prin mărturii ale oamenilor de credinţă, atuncea 
are stăpânul a hotări şi a numi o pedeapsă potrivită greşelii sau vinei lui. 

Al şaselea: Insă, de acum, înainte, este dator tot stăpânul a face şi a 
ţine, în dregătoreasca cancelarie a sa, pentru acest fel de pricini, un protocol 
anume, de toată curgerea judecății, cu spusurile, arătările şi mărturiile ce s-au 
întâmplat şi de pedepsele ce s-au hotărât şi s-au urmat cu vinovatul. Într-acest 
protocol, trebuie, totdeauna, îndată şi înaintat vornicilor şi vecinilor ce se află 
de faţă la cercetarea ţăranului, să se scrie îndată şi cu credinţă la protocol anu- 
me greşeala sau vina ţăranului, cu însemnare de a mărturisit el singur sau de 
s-a dovedit el prin mărturii, scriindu-se împreună la protocol şi pedeapsa cei 
s-a hotărât, dimpreună cu ziua în care s-a făcut judecata, şi aşa să se citească 
şi să se iscălească de megieşii care s-au chemat şi au fost de faţă la ascultare 
sau luare de scris, şi la curgerea judecății. 

Al şaptelea: Când i se pare ţăranului cum că pedeapsa care i s-a hotărât 
este nedreaptă şi peste măsură, şi pentru aceasta să voiască a se jelui, atunci el 
este volnic a cere, de la stăpânie, o credincioasă copie de toată curgerea jude- 
căţii din protocolul de judecată şi pedeapsă ce i s-a rânduit, care copie trebui 
să i se dea lui de către stăpânie neapărat şi fără nici un ban; cu toate acestea, 
stăpânia poate îndată să împlinească asupra lui pedeapsa hotărâtă şi rânduită. 

A optelea: Intre pedepsele care sunt lăsate hotărârii judecătoreşti a 
stăpânului satului sau dregătorilor aşezaţi de dânsul voi noi a înţelege: 

a) o cuviincioasă închisoare şi nicidecum vătămătoare pentru sănătate, 
cu pâine şi apă; 

b) punere la lucru spre pedeapsă; 

c) îngreunarea închisorii şi punere la lucru, spre pedeapsa cu punerea 
fiarelor în picioare, peste acestea; 

d) scoaterea din casă şi ogradă, însă la hotărâre de pedepsiri ca acestea 
trebuie să se caute cu dreaptă luare aminte atât la vârsta cea mare şi cea mai 
mică, precum şi la alcătuirea trupului şi aşezământul podanului vinovat; aşij- 
deri, pedepsele cele mai de ocară şi mai grele trebuie numai acelor din podani 
să se dea, la care trecuta domoală pedeapsă sau certare nimica n-a folosit; 
drept aceasta, şi numai în protocolul unde se scriu pedepsele, totdeauna să se 
pomenească, pe scurt, certările trecute. Lângă aceasta, poruncim noi şi aceasta 
anume: ca împlinirea pedepsei cu închisoare şi punere la lucru să nu se facă 
în vremea agricolului lucru de câmp, ci să aştepte şi să se facă împlinirea 
acestor pedepse după ce se va săvârşi vremea lucrului. 

A nouălea: lar când să voiască vreun stăpân a pedepsi pe ţăranul său 
cu închisoare sau punere la lucru, care trece peste opt zile sau cu scoaterea 
din casă şi moşie: atunci este dator stăpânul asupra unei pedepse ca aceasta 
mai întâi a cere aprobarea sau întăritura dregătoriei ținutului. 

Al zecelea: Stăpânia trebuie să trimită protocolul cu pedepsele rânduite 
la dregătoria ținutului şi trebuie să însemneze cu o scurtă arătare; în ce chip 
stăpânia cere hotărârea pedepsei, iar diregătoria ținutului are atunci a citi 
protocolul de pedepse şi, aflând într-însul cum că starea greşelii care ţăranului 
i se impută este de ajuns bine cercetată, atunci are fără zăbavă, cel mult în 
opt zile, să facă de ştire pedeapsa ce trebuie să se dea ţăranului, iar când să 
nu afle dregătoria ținutului, în protocolul de pedepse al stăpâniei, îndestulat 
lămurit cercetarea greşeli, atunci trebuie să facă, mai cu deamănuntul, căzute 
şi, după rânduiala cercetare, şi după această cercetare, cât se poate mai degrabă 
să hotărască pedeapsa cea potrivită greşelii şi vinei ţăranului. 

Al unsprezecelea: Țăranul n-are să plătească nimic pentru închisoare 
şi nu poate, nici într-un chip, să se ceară de la dânsul gloabă de bani sau ceva 
în preţul banilor, iar la întâmplări unde trebuie să se întoarcă vreo pagubă, 
făcută stăpâniei sau altcuiva, trebuie totdeauna să aibă loc datornica şi dreapta 

întoarcere de pagubă; totuşi nu are loc mai înainte această întoarcere, fără 
numai după ce, mai întâi, paguba făcută sau ispăşită şi s-a prețuit precum se 
cade, trăgându-se la ispăşire sau la prețuit, ispăşitori sau preţuitori nepărti- 
nitori şi cu ştiinţă, şi după ce s-a scris hotărârea unei întoarceri de pagubă ca 
aceasta, la dregătoria stăpânească, în protocolul de cercetare judecătorească 
şi de pedepse, cu toate peristasurile ei, într-acelaşi chip s-a rânduit mai sus, 
în punctul al cincilea, unde s-a grăit de pedepse. 

A douăsprezecelea: Cu cât de tare şi neschimbat noi suntem hotărâți 
a ocroti, cu tot dinadinsul, după chipul încă poruncit şi a face de a se ţine şi 
a se păzi de către ţăran ascultătoare supunere, ce neapărat trebuincioasă spre 
buna rânduială şi spre binele şi folosul de obşte, cu atât mai cu tărie poruncim, 
aşijderea, şi stăpânilor de moşii şi dregătorilor lor ca să nu cuteze a face ţăra- 
nilor vreun neajuns, ci mai vârtos să-i apere şi să-i păzească cu toată puterea, 
şi să-i ocrotească la dreptăţile şi sloboziile lor. Pentru aceasta, acei stăpâni, 
care, împotriva a toată buna aşteptare, vor porunci țăranilor lor să facă ceva 
care ei nu sunt datori a face, acei stăpâni nu numai că trebuie, din poruncă şi 
din tărie, să întoarcă ascultătorului ţăran toată paguba deplin şi să-i dea toată 
îndestularea, ci, după cum a fi pricina, trebuie să se tragă la greu cuvânt de 
răspundere şi pedeapsă, drept aceasta, deci, trebuie şi de către dregătorii ţinu- 
tului nu numai să se oprească îndată toată rea volnicia, dând pentru această 
căzută (caz, cauză — n. n.) certare şi pedeapsă; ci trebuie să se facă arătare de 
aceasta şi la împărăteştile noastre judeţe (instituţii judecătoreşti — n. n.), după 
toate, a treia lună, prin trimiterea protocoalelor obişnuite, întru care sunt de 
a se însemna, pe scurt, pricinile pedepselor şi pedepsele rânduite, pentru ca 
să se poată vedea şi şti, dintru aceasta, toate urmările. 

După care aceasta, fieştecare are să se poarte şi să se ferească de pe- 
deapsă, iar aşezatele ale noastre dregătorii de ţinut şi judeţe (judecătorii —n. n.) 
de ţară au să se ţină de poruncă şi să urmeze probele acestea ca unui îndreptar 
de la care nicidecum să nu se abată, şi a fi cu cea mai de-amăruntul purtare 
de grijă şi priveghere ca să se urmeze de către toți. 

S-a dat în imperiul nostru şi a scaunului nostru de frunte, oraşul Viena, 
în întâia zi din noiembrie, anul o mie şapte sute optzeci şi şase, iar a împărăției 
noastre râmleneşti, într-al douăzeci şi doilea an, şi a împărăției noastre peste 
țările moştenitoare, într-al şaselea an. / Joseph”. 


IX 


1789-1850: Nemţii noştri bucovineni. O splendidă, dar ignorată lucra- 
re a profesorului cernăuţean Raimund Friedrich Kaindl, Das Ansiedlungswe- 
sen in der Bukowina / seit der / Besitzergreifung Durch Osterreich — în tradu- 
cere aproximativă; Localităţi din Bucovina, de la încorporarea ei în Austria, 

apărută la Innsbruck, în anul 1902, conţine o puzderie de date, care valorifică 
primele cercetări istorice bucovinene, făcute tot de un german, pasionatul 
Friedrich Adolf Wickenhauser, primul cercetător temeinic al documentelor 
voievodale moldoveneşti, care zăceau, ignorate, prin chiliile mănăstireşti. Nu 
ştiu şi nu înţeleg de ce nu sunt traduse în româneşte opurile lui Kaindl, care 
conţin mărturii atât de importante despre trecutul nostru. Bănuiesc doar că, 
netradus, poate fi combătut mai lesne de către exaltaţii istoriografiei româneşti, 
chiar dacă nu au ce combate, Kandl, ca şi Wickenhauser, fiind nu doar un 
iubitor de români, ci şi un stăruitor luminător al acestora. 

Răsfoind, pentru a nu ştiu câta oară, lucrarea lui Kaindl, am început 
să selectez date uşor de desluşit şi de transcris, cele mai multe referitoare la 
stabilirea unor colonişti germani în localităţi bucovinene, majoritatea acestora 
fiind meseriaşi, care au constituit modele şi pentru românii bucovineni de 
odinioară. Cele mai multe informaţii vizează perioada 1789-1890, dar mulţi 
nemți, precum cei din Gura Humorului, aveau să părăsească Bucovina, după 
anul 1850, pentru a se îndrepta spre America. Puţini dintre ei trec dintr-o 
zonă industrială în alta, şi mai puţini se... românizează, mai ales în ultimul 
secol, ca fermieri. 

După obiceiul meu, de a vă prezenta fişe parţiale, de care mă voi folosi 
în viitorul apropiat, iată care au fost primii colonişti germani din Siret (Sf. 
Onufrie), Satu Mare, Milişăuţi, Arbore şi Frătăuţi (stabiliţi în aceste localităţi 
între anii 1789-1790), precum şi cei care mai existau la Gura Humorului, în 
1850, cu un trecut humorean de două-trei decenii fiecare: 


Sfântu Onufrie: Nicolaus FUCHS — numărul casei: 69, Heinrich 
WEBER — numărul casei: 72, Christian TAUB -— numărul casei: 71, 
Johann TAUB — numărul casei: 75, Friedrich FUCHS — numărul casei: 
69, Johann SCHMIEDT — numărul casei: 70, Paul KOLLER — numărul 
casei: 69, Mathias GRUBER — numărul casei: 74. 


Satulmare: Peter SCHMID — numărul casei: 53, Heinrich MANG 
— numărul casei: 52, Johann STAUD — numărul casei: 69, Adam NUNWE- 
ILER — numărul casei: 50, Cristoph SCHMIDT —numărul casei: 49, Carl 
WEEBER — numărul casei: 48, Sebastian HUBRICH — numărul casei: 
47, Ludwig SCHNEIDER — numărul casei: 46. 


Milişăuţi: Adam HA AS, Johann ROBRMANNS-WITVE, Jakob 
BEKER — numărul casei: 12, Johann STRESSLE, Johann HAAS — 
numărul casei: 10, Maria WALTERIN, Philipp HAAMANN — numărul 
casei: 11, David MAYER. 

Arbore: Adam WURTH -— numărul casei: 150, Jakob SCHLOT- 
TER — numărul casei: 151, Wilhelm NEU -— numărul casei: 152, Lorenz 
NEHR — numărul casei: 153, Michael SCHLOTTER -— numărul casei: 
154, Peter BURGHART — numărul casei: 155, Jakob LEIB — numărul 
casei: 156, Georg WAGNER — numărul casei: 157. 


Frătăuţi: Adam BOHMER -— numărul casei: 291, Jakob TAUB 
— numărul casei: 292, Daniel LORGER — numărul casei: 293, Theobald 
REIN — numărul casei: 294, Conrad KURTZ — numărul casei: 295, He- 
inrich ENNICH — numărul casei: 296, Balthasar RATHMACHER — nu- 
mărul casei: 297, Philipp SCHNEBERGER — numărul casei: 298, Johann 
BROCKER — numărul casei: 299, Daniel KIEL — numărul casei: 300, 
Johan SCHAFFER — numărul casei: 301, Jakob REH — numărul casei: 
302, Christian FRITZ — numărul casei: 303, Valentin KISSINGER — nu- 
mărul casei: 304, Johann Georg WAGNER — numărul casei: 305, Johan 
GARTHNER — numărul casei: 306 (Kaindl, pp. 522-529). 


Gura Humorului (până prin 1850): sticlarul Michel HAGEL — nu- 
mărul casei: 2, sticlarul Martin MUHLBAUER — numărul casei: 3, sticlarul 
Franz WEBER — numărul casei: 4, sticlarul Karl GASCHLER Junior 
— numărul casei: 5, sticlarul Michel STADLER — numărul casei: 7, Jakob 
GNAD — numărul casei: 8, sticlarul Joseph STADLER senior — numărul 
casei: 9, zidarul Symon FISCHER — numărul casei: 10, sticlarul Joseph 
WEBER — numărul casei: 11, sticlarul Johann GASCHLER — numărul 
casei: 13, sticlarul Karl GASCHLER senior — numărul casei: 14, sticlarul 
Johann PONGRATZ -— numărul casei: 15,sticlarul Friedrich GASCHLER 
— numărul casei: 16, sticlarul Joseph GASCHLER — numărul casei: 18, 
sticlarul Karl GASCHLER -— numărul casei: 52, Ambros WEINFUR- 
TER — numărul casei: 55, Jakob NEUMANN — numărul casei: 56, Josef 
FELDIGEL — numărul casei: 57, Josef STADLER — numărul casei: 59, 
Jakob GNAD — numărul casei: 60, Karl STADLER — numărul casei: 61, 
sticlarul Karl KOHLMANN — numărul casei: 62 (Kaindl, pp. 534-535). 


Suceava: trei familii Koretz ACKERFELD s-au stabilit în târg, în 
1782, iar două familii germane Faltschen WIESEN, în 1787. 


Cernăuţi: primele două familii germane, sosite aici în 1782, Peter 
JANO şi Caspar HILLER, s-au stabilit în Roşa, punând bazele puternicei 
colonii germane de mai târziu. 


Roşa: După Peter JANO, a sosit familia lui Koretz ACKER, apoi 

1793: Câmpulungenii se plâng guvernului militar. Prea Înaltă 
Guvernare a Bucovinei, 

O prea negândită schimbare a vremilor şi neaşteptată întâmpinare, ce 
ne sileşte pe noi, pe toţi locuitorii munţilor din Câmpulungul Moldovenesc, 
această prea plecată jalobă a noastră, înaintea prea înaltelor locuri, cu prea 
adâncă smerenie a o aduce! O prea nevăzută schimbare a vremilor ne sileşte, 
că, de s-ar fi putut vedea mai dinainte vreme una ca aceasta, de care suntem 
traşi acum la întrebare, cu bună seamă toată silinţa noastră am fi pus, că 
nici odinioară la îndoială n-am fi încăput, şi de care am crezut că ne este de 
apărare, dar şi neaşteptata întâmpinare este pricina că nici odinioară frică ori 
grijă n-am avut, cum şi mila aceea ce am avut, până acuma, de la luminaţii 
domni şi împărați, întărită cu atâtea privilegii, ce le avem la mănă, oarecând 
poate răsuflată să rămână. 

Toată pricina jalobei noastre într-aceste următoare se cuprinde: De 
într-a treia sută de ani mai bine acum, după cum am înţeles de la moşii şi 
strămoşii noştri, de când s-au început aşeza bătrânii şi rădăcina neamurilor 
noastre, într-aceşti munţi carpatici sau, precum zic nemții, Alpi, pe la apa şi 
pe la izvoarele apelor: Dorna, Bistriţa, şi Moldova, pe la locuri sălbatice, pe 
unde, mai înainte vreme,n-au putut străbate prin codrii cei deşi nici fiare, doară 
necum oamenii, şi lăzuind codrul verde, cu multă sudoare şi muncă, scoțând 
rădăcinile copacilor verzi, am lărgit loc, încet, încet, de s-au făcut satele: 
Câmpulungul, Dorna, Fundul Moldovei şi, mai pe urmă, Pojorâta şi Sadova, 
cum şi alte sate, în partea Moldovei, care acum peste cordunul împărătesc au 
căzut. Această silință a noastră văzând luminaţii domni ai Moldovei şi ştiind şi 
greutatea vieţii noastre, ce avem într-un loc sălbatic ca acesta, s-au milostivit 
şi nu ne-au încărcat cu altă cu nimica, fără numai cu sferturile, pocloane, după 
cum arată aceste aice aninate mărturii de la boierii care au fost vornici între 
noi, era şi fulărit, care toate erau dajdiile Domnitorului Țării, precum astăzi 
este contribuţia împărătească, şi ca să ţinem străji, pe unde s-au făcut cărări 
sau plaiuri din ţara Ardealului, şi ţara ungurească, lar cu alte cele, Domnii 
Moldovei, nici ca principi ai ţării, nici ca stăpâni ai locului acestuia, nu ne-au 
încărcat, şi aşa am trăit, nenumărată vreme, sub principii Moldovei, nefiind 
supăraţi, afară de aceste mai sus pomenite, cu nimica; căci schimbându-se 
principii Moldovei, unul după altul, care cum au venit privilegiile celui ce 
era mai înaintea lui n-au ridicat, ci mai vârtos le-au întărit, până când, din 
puternica orânduială a lui Dumnezeu, s-a schimbat vremea, de a căzut acest 
loc al locuinţei noastre sub stăpânirea prea luminatei Case a Austriei. 

Domnii generali, ce erau, într-acea vreme, povăţuitori ținutului Bu- 
covinei, au cercetat, îndată după cuprinderea ținutului, precum in ţară între 
apele: Nistrului, Prutului, Siretului şi Sucevii, până în munții, aşa şi aice, 
între munți, toate dăjdiile, atât domneşti sau ale prinţului țării, cât şi boiereşti 
sau ale stăpânului de loc, şi, după cum au aflat, făcându-se numai puţintea 
schimbare la dajdia ţării, adică la contribuţie, altele toate au lăsat într-aceea 
stare, în care era Bucovina atunce când au cuprins-o, şi, văzând şi privilegiile 
şi dreptăţile noastre, care, aici, în cinci sureturi cu prea adâncă plecăciune am 
aninat, afară din contribuţia dreaptă, până la o vreme, adică la anul 1782, cu 
altă cu nimica nu ne-au mai însărcinat, căci greutatea traiului nostru, aice, 
ceea ce era în vremea principilor Moldovei, a rămas la vremea Generărilor şi 
pană astăzi, din pricină că norodul din zi în zi se înmulţeşte, iară locul strâmt 
nu se mai întinde, nici piatra neroditoare nu se mai face mai bună. 

La anul 1782, s-a aflat, din luminata poruncă împărătească, a fi de 
trebuinţă să se facă drum de care, peste munţii pustii, în ţara Ardealului, şi 
la aceasta, îndată am fost siliţi a lucra cu trăsuri şi cu mâinile, dar ne-soco- 
tind cum că această datorie în veci se va întemeia, şi, văzând atât folosinţa şi 
trebuinţa drumului, nici cu un cuvânt nu ne-am împotrivit, dar acum vedem 
cum că, de acolo, datorie veşnică ni s-a născut. Au mai aflat aceşti domni 
generali, peste aceasta, împotriva privilegiilor noastre, şi aceea, să mai dăm 
cai de forşpont (cai de poştă — n. n.), şi purtăm o greutate a forşpontului ca 
aceea, care nici în Bucovina, nici într-alte ţări împărăteşti nu se pomeneşte, 
căci Câmpulungul Moldovenesc trebuia să poarte poşta, de la Câmpulung, 
până în Doma, peste muntele Mestecăneşti, 5 mile de loc, iară Dorna trebuia 
să dea forşpont la Bistriţa, peste munţi, 13 mile şi jumătate. Am socotit noi 
cum că această greutate, care am primit-o peste dreptăţile noastre, fără de a ne 
jelui oareunde, a fi destulă încărcătură asupra noastră, dar cu cât îngăduitori 
ne-am făcut, cu atâta mai mult alte greutăţi s-au aflat, căci acum diregătorii 
boiereşti tot chipul de silință au pus ca să ne însarcine cu tot felul de datorii, 
cu care însărcinat este un ţăran, cel ce şede în ţară, pe loc neted şi roditor, care 
însuşi înaintea unei comisii, ce s-a făcut într-aceste zile, din gura domnului 
Director de la Sf. Ilie însuşi ni s-a dat răspuns, cum că privilegiile noastre, 
ce le avem, nu ne învolnicesc nici de adetul casei, nici de dijmă, şi aşa, de va 
rămânea pe voia dregătorilor, Dumnezeu ştie cu câte greutăţi ne vor însăr- 
cina, precum şi pân-acum multe au făcut, care nu erau; aceşti dregători mai 
sus numiţi nu cumpănesc, aici, cum că noi puţintea pâinea noastră o facem 
departe, în ţară, şi mulţi o facem peste cordon, în Moldova, 10 şi 12 mile de 
loc de departe, ca să ne putem hrăni, aice, între munţi, ci ne caută numai aici 
că suntem sudiţi, călcând peste privilegiile noastre; cele mai multe chiverni- 
seli ale noastre sub numele veniturilor boiereşti ni le închid şi trag la dânşii; 
aşa ni s-au poprit cărşmele şi s-au dat în orânda străinilor, care, după voia lor 

ridicând preţul băuturii, din munca noastră se îmbogăţesc; aşa s-au scornit 
taxele pădurii, care, până la vremea comisiei de îndreptare, nu s-au auzit nici 
odinioară, măcar că aice prea multă pădure se află şi îndemnare a o tăia, şi a 
deschide locuri, mai multă folosinţă va face decât popreala. 

Aşa ni s-au închis văile şi păscăriile, care acum de la aceşti deregători 
cu bani le cumpărăm, aşa s-au închis şi vânătoarea, pentru care asemene 
siliţi suntem a plăti orânda; aşa vor să ne încarce şi morile cu osebit adet, 
după cum vor socoti dumnealor, nesocotind cum că aceste mori, cu morile 
cele ce se află în ţară pe loc neted, nici odinioară nu se vor putea întruchipa, 
căci acestea, fiind făcute pe nişte pâraie, ce izvorăsc dintre munţi şi nu ţin 
totdeauna matca lor, adeseori se schimbă pe alte locuri şi, uneori, din pricina 
îngheţului, alteori din schimbarea apei pe alt loc, rămânând morile pe loc 
uscat, nu umblă, nici atâtea venituri nu aduc, cât pe jumătate de una din cele 
ce sunt în ţară; toate acestea nu primesc la socoteală, ba nici acelea nu se 
caută, cum că un ţăran, ce şede în ţară, pe loc neted, găseşte chiverniseala 
vieţii sale în verdeţurile grădinilor şi din semănătura câmpului, fiindcă se fac: 
mazăre, fasole, linte, bob, hrişcă, păsat; se află şi roadele pomătului: cireşe, 
prune, perje, pere, mere, care toate acestea în locul locuinţei noastre nu sunt 
şi stânca nu le mai rodeşte, şi toată hrana noastră o zi ca alta în toată viaţa 
noastră; la vreme de post, mămăligă uscată (mulţi sunt care nici aceea n-au), 
iar în vreme de frupt, o zi ca alta, mămăligă şi brânză, şi acei mai mulţi n-au 
nici aceea. lar găini, gâşte şi rațe, cum şi râmători de tăiat, la noi foarte rar se 
află, fiindcă nu este cu ce să le ţinem; toate acestea nu se primesc la socoteală 
de către numiții dregători. 

Dar cu aceea vor să ne apese, să ne dovedească, cum că avem plodul 
vitelor prea mare, că la dânşii prea mare numărul oilor este la un gospodar, 
200, şi acest fel de gospodari poate s-ar găsi 1 sau 5, în tot ocolul Câmpu- 
lungului, la dânşii prea mare număr este 10 sau 12 vaci, la un gospodar, şi de 
aceştia poate s-ar găsi unul sau doi, la Dorna. Acestea sunt cu care vor să ne 
dovedească, dar nu caută cum că, pe lângă unii ca aceştia, care au câte 100 
şi 200 de oi ori câteva vaci, mai mulţi săraci se găsesc, şi cei mai mulţi sunt 
care cu totul nu au nimica şi trăiesc numai de la aceşti mai cu putere; iară ce 
se atinge de cei mai cu putere şi de ploada lor cea de vite, nu caută cum că 
această ploadă cu nenumărată greutate este, căci iarna se începe de la luna lui 
octombrie şi, după starea locului, până la jumătatea mai, şi adeseori până la 
sfârşit ţine, şi oamenii, cu ploada lor cea de vite, sunt siliți a merge în ţară, la 
loc neted, şi caută fân pentru vitele lor, precum şi aceasta ştiut este şi dovedit, 
cum că cele mai multe vite, câmpulungenii le iernează în partea Moldovei, 
pe la laşi şi mai în jos de la Iaşi, pe apa Prutului şi Siretului. 

Aceasta este starea locului nostru şi aceasta cea adevărată închipuirea 
lui, la care, de nu vom avea apărare de către prea înălțata împărăție şi pe înalte 


5I 


Bucovina, în mărturii necunoscute 





locuri, nu-i cu putinţă ca să putem trăi. ŞI aceste pricini şi greutăţi ne silesc 
prea plecată jaloba noastră aceasta înaintea înaltei Guvernări, cu prea adâncă 
smerenie, a o aduce şi a ne ruga ca să se milostivească înalta Guvernare, după 
mai sus arătatele privilegiile noastre, împotriva însărcinării boiereşti a ne apăra 
şi a porunci ca cele ce ni s-ar fi luat şi ni s-au poprit de către dregători să ni 
se sloboadă şi înapoi să ni se dea. 

Câmpulung Moldovenesc, 1793, Iulie 1. / Simion Păpuţă, vornic, / 
Simion Şandru, giurat / loniţă Crăciunescul, / Ioniţă Sabie, / Gheorghe Pita- 
cariul / losif Gligore a popii / Costandin Sabie. 


Şi noi, împreună cu toate satele Câmpulungului, adeverim şi, pentru 
credinţă, s-a pus şi pecetea vetrei Câmpulungului, ce se numeşte târg, şi noi 
suntem sub ascultarea lor (Uricariul /cuprinzător de hrisoave, ispisoace,urice, 
anaforale, proclamaţiuni, hatişerife şi alte / acte ale Moldovei şi Țării Romă- 
neşti, /depe la anul 1461, şi până la 18541 sub direcţiunea dlui Theodor Co- 
drescu, Tomul al VI, laşi, Tipografia Buciumului Român, 1875, pp. 164-170). 


IX 


1801: Români bucovineni în decembrie 1801. La Câmpulung, se 
deschide un şes lung şi roditor. Am dat, acolo, peste un ţăran, care a băut, 
pe loc, 10 florini, ce îi premise ca arendă pentru lunca sa. Tovarăşii săi şi-au 
scos, încă de la distanţă, pălăriile, dar, după aceea, când le-am cerut un mic 
serviciu, au şters-o pe nesimţite. Mai mulți au sărit din care, ca să fure snopi. 
Unul ne-a oferit chiar spre cumpărare un drob de sare, pierdut de tovarășul 
său, care dormea. Aceasta nu surprinde, într-o ţară care a fost lăsată, atâta 
vreme, pradă părăsirii şi bunului plac. Urmările unei astfel de stări provoacă, 
uneori, măsuri care mai curând pot fi criticate, decât schimbate. . 


Boianul este locuit de moldoveni şi ruşi. Prin localitatea aceasta trec, 
anual, 15 până la 20 de mii de boi, spre Viena, şi 6-7 mii, spre Breslau. Anul 
trecut, au trecut, cu permisiunea speciala a Porții, mai multe mii de oi, ce 
erau mânate spre Prusia. În acelaşi an, Viena a ridicat, de aici, 330 de chintale 
de bumbac levantin, 300 de chintale de mătase de acelaşi fel, probabil din 
cauza nesiguranţei drumului prin Serbia. În chip obişnuit, sunt aduse aici, din 
raia (Hotin) şi din Moldova, haine de tot felul, produse agricole, uneori cai. 
Aceştia din urmă sunt trecuţi, totuşi, mai deseori prin pasul Bârgău sau Oituz. 

Comerţul cel mai important îl poartă Boianul cu Brody, din Galiţia 
orientală. Acolo se întâlneau, odată, comerțul Rusiei, Italiei, Levantului şi 
Germaniei. Acest avantaj n-a fost pierdut de tot, prin interzicerea mărfurilor 
străine, căci localităţii aceleia i s-au acordat drepturile unui porto-franco. 

La o jumătate de oră de aici, se află satul Toporăuți, căruia, de la lua- 
rea în posesie a Bucovinei, i-au sporit familiile, de la 40, la 100. In general, 
populaţia acestei ţărişoare a sporit foarte mult; la aceasta a contribuit aşezarea 
multor colonişti, scutirea de recrutare şi rodnicia solului. Dar acest dar al na- 
turii este prea puţin folosit de locuitorii de origine moldovenească. Lor li se 
pare înjositor să lucreze pentru plată şi sunt gata, totdeauna, să-şi părăsească 
locurile de baştină. Germanii, imigranţi acolo, unde ocupă sate întregi, sunt 
disciplinaţi şi activi. Unde însă au fost împărţiţi printre moldoveni, au decăzut 
la nivelul acelora. Hărnicia lor a dispărut, din cauza exemplului, lăcomiei şi 
neajunsurilor pricinuite de vecini. 

Țăranii din Bucovina produc, pentru stăpânii pământului, foarte puţin 
şi sunt aproape independenţi de ei, prin intervenţia Oficiului districtual. Re- 
zultatul va trebui să confirme sau să infirme dacă oamenii primitivi devin mai 
fericiţi şi mai buni, când sunt trataţi la fel cu cei complet civilizaţi (Batthyâny, 
Vincent, în Călători străini despre ţările române în secolul al XIX-lea, Serie 
nouă, vol. 1 — 1801-1821, Bucureşti 2004, pp. 99, 108). 


Dă 


1807: Auzise Napoleon Bonaparte de Suceava? Sigur că ştia, după 
cum o probează în „instrucţiunile pentru o misiune”, referitoare la „mişcările 
trupelor ruseşti care ţin sub supraveghere Tiraspol şi Kameniţa”, instrucţiuni 
scrise în Varşovia, la 17 ianuarie 1807!, şi prin care îi cerea Domnului de 
Montesquiou să-l însărcineze pe Domnul de Vincent, care pleca la Tiraspol, 
prin Kameniţa şi Suceava, cu observarea mişcărilor trupelor ruseşti în Mol- 
dova. La întoarcerea de la Tiraspol, de Vincent trebuia să rămână la Suceava, 
pentru a-şi continua observaţiile, şi abia apoi să revină în Varşovia, dar numai 
în condiţiile în care ar avea noutăţi de comunicat. 


IX 


1812: Cartea legilor pârgăreşti. După două vacanțe petrecute în 
Bucovina, în verile anilor 1886 şi 1887, A. D. Xenopol scria, în „O călătorie 
la Dorna, în Bucovina” („Revista Politică”, Anul II, nr. 4, 1 iulie 1887, pp. 
12, 13) că legile austriece nu doar că sunt bune şi moderne, dar se şi aplică 
în Bucovina. Numai că legile (pravilele) care-i scoteau pe cetăţenii (pârgarii) 
Bucovinei din beznele feudalismului, pentru a-i valorifica într-o modernitate 
europeană, beneficiau de traduceri şi, deci, de termeni încropiţi la repezeală, 


! Correspondance militaire de Napoleon I-er / extraite de la Correspondance, tom IV, 
Paris, 1876, pp. 344-346 

care pot stârni râsul cititorului de astăzi, care îşi închipuie că stufoşeniile pe 
care cu greu le poate desluşi ar însemna un limbaj arhaic românesc. Puţini 
cititori vor sesiza pleonasmele de genul „legile pravilelor” sau „de obşte 
părgăreşti”, pe care traducătorii le foloseau pentru a lega explicativ „„legile” 
de „pravile”, pentru că adresanţii, „pârgarii” (obştenii, cetăţenii) austrieci din 
Bucovina înțelegeau prin „lege” doar credinţa ortodoxă şi nu pravila. 

Deşi ne tot prefacem că nu observăm, limbajul acesta stufos şi adesea 
străin de limbajul curat românesc al sătenilor din Bucovina, după cum o 
probează compararea colecţiei de „Documente bucovinene”, pe care T. V. 
Stefanelli doar le-a transcris din buchii chirilice în litere slavone, păstrând 
toate greşelile, inclusiv pe cele de pronunție, limbajul acesta, deci, însemna, 
în 1812, un nivel maxim al limbii române culte, traducerile fiind făcute de 
cărturari precum lon Budai-Deleanu sau Vasile Cantemir, care traduseseră 
şi publicaseră, în 1807, codul penal austriac, sub titlul „Cartea de pravilă ce 
cuprinde legile asupra faptelor rele şi călcătoare de poliţie şi asupra grelelor 
călcări a politiceştilor orânduieli de poliție“, iar acum, în 1812, publicau şi 
traducerea codului civil austriac, sub titlul de „Cartea legilor şi pravilelor 
de obşte pârgăreşti, pentru toate țările moştenitoare nemţeşti ale Monarhiei 
austrieceşti““, în 3 volume. Pentru mine e şocantă discrepanţa dintre moder- 
nitatea legislaţiei, în toate prevederile sale, şi limbajul românesc desuet, în 
care sunt reformulate aceste prevederi. Dar legile acelea ale începuturilor 
istoricităţii Bucovinei, pe care istoricii le ignoră cu premeditare, conturează 
o şansă pentru românism, în bună parte valorificată, şi pe care tare mi-aş dori 
să o înţeleg. În fond, de asta voi face un fel de cronică literară a codului civil 
austriac, în transcripție bucovineană — doar în „diavoleasca” limbă română, 
nu şi în liturgica limbă slavonă („limba lui Dumnezeu”), cu folosirea buchiilor 
slavone, cu care m-am obişnuit, nu pentru că le-ar „cunoaşte şi lisus Hristos”, 
cum ziceau popii români ai veacului, ci pentru că prefer să mă înşel singur, 
în tentative de desluşire, decât să mă mai las păcălit de istorici exaltaţi de 
măreţia culturii noastre româneşti de limbă rusă (haida-deh! Cum să se facă 
o cultură românească, în tinda bisericii, în limba slavonă sau în cea greacă?) 

Pravilele, adică legile din 1812, aplicabile în întreaga Austrie, inclusiv 
în Galiţia şi în Bucovina, urmau să scoată „din lucrare pravila ce era până 
acum de obşte primită, adică partea dintâi a „Cărţii legilor pârgăreşti”, care 
s-au vestit la 1 noiembrie 1786”. În introducere, se iau în discuţie „legile 
pârgăreşti (de) peste tot” cuprinsul imperiului austriac ($ 1), precizându-se, 
prin paragraf special ($ 2), că, „după ce s-a vestit o pravilă, după rânduială, 
nu se poate nimeni dezvinovăţi cu aceasta, că n-ar fi ştiut de dânsa” (cunoaş- 
terea legilor nu e obligatorie, dar respectarea lor, da — cum s-ar zice astăzi), 
pentru că „legile pârgăreşti leagă pe toţi pârgarii statului ai ţărilor pentru 
care s-au vestit” ($ 4). Pârgar este sinonim cu cetăţean, deci legile noi vizau 

pe toţi cetăţenii imperiului, care puteau dobândi, prin slujbă, cetăţenia sau o 
puteau pierde prin părăsirea ţării „sau prin căsătoria unei femei de pârgar cu 
un străin” ($ 32) 

Partea întâi, care modifică legislaţia din 1786, se referă la „drepturile 
persoanelor”, care drepturi „se ating, de o parte, de fiinţele şi potrivirile persoa- 
nei, iară de altă parte, se întemeiază pe potrivirile familiei” ($ 15), drepturile 
omului devenind funcţionale, în imperiul austriac, din clipa naşterii acelui om. 
In logică firească, pravila continuă cu reglementări ale căsătoriilor, începând 
de la logodnă, care nu înseamnă un contract în sine, precum căsătoria, şi până 
la „smintelile de căsătorii” — excelentă definire arhaică a divorțurilor. 

Reglementările dreptului cetăţenesc şi ale dreptului familiei din 1812 
sunt identice cu cele de astăzi, ceea ce probează că, prin înglobarea în impe- 
riul austriac, Bucovina, ca şi Ardealul, de altfel, beneficia, pe neaşteptate, de 
o legislaţie modernă, europeană, specifică iluminismului masonic, prin care 
Europa şi-a smuls rădăcinile din negura feudalismului religios, pentru a le 
planta în solul hrănitor ale liberalismului. 

Existau şi reglementări pentru „drepturile între părinţi şi între prunci”, 
care ţin, oarecum de dreptul familiei, pornindu-se de la considerentul că, atunci 
„când se nasc dintr-o familie prunci, se naşte şi o dreptate nouă, şi legături 
între părinţii căsătoriţi şi între prunci” ($ 137), religia pruncilor urmând să fie 
cea în care s-a făcut căsătoria ($ 140), iar obligaţia principală a părinţilor fiind 
aceea de a „purta de grija hranei pentru prunci, până când se pot ei singuri 
hrăni pentru grija trupului şi a sănătăţii lor” ($ 141). lar „când soţii căsătoriți 
osebiţi sau despărțiți de tot şi nu sunt uniţi, despre care parte este să se poarte 
de grija creşterii are judecătoria a griji, nedând slobozenie spre proces, ca 
pruncii de parte bărbătească, până la patru ani, şi de parte femeiască, până la 
împlinirea de şapte ani, să fie despre mamă grijiţi şi crescuţi, nefiind pruncii 
mari, mai ales din pricina osebirii şi a despărțirii” ($ 142). 

Prevederea aceasta a adus mari bătăi de cap mănăstirilor, ai căror robi 
(ai lui Dumnezeu?) ţigani, care se căsătoreau cu roabe de la alte mănăstiri, 
aveau prunci robi (şi ei ai lui Dumnezeu?) care nu mai puteau fi împărțiți 
după regulile vechi româneşti, ci după dreptul austriac, deşi bieţii ţigani încă 
nu fuseseră prinşi şi în aplicabilitatea dreptului cetățenesc („pravilele pârgă- 
reşti”). Dar şi mănăstirile, care stăpâneau cea mai mare parte a Bucovinei, 
inclusiv vecinii (iobagii) şi robii, fuseseră desființate, în marea lor majoritate, 
iar iobăgia şi robia fuseseră înlocuite cu compensări financiare simbolice, 
după cum se va vedea la momentul potrivit. 

„Cheltuiala ce s-a făcut cu creşterea pruncilor nu o pot cere părinţii din 
averea ce-au agonisit-o, după aceea, pruncii. Însă, de cad părinţii la sărăcie, 
sunt datori pruncii lor a-i ţine, după cuviinţă” ($ 154), dar „pruncii nelegiuiţi 
n-au asemenea dreptăţi cu cei legiuiţi” ($ 155), termenul de „prepusul drept 

a naşterii nelegiuite” îi viza pe pruncii născuţi înainte sau după căsătorie, deşi 
au existat cazuri când bătrâni, însuraţi cu femei tinere, treceau cu vederea 
relaţia nevestei cu vreun ibovnic tânăr, recunoscându-i pe copii drept ai lui 
sau, cum a fost cazul lui Gheorghe Eminovici din Călineşti, deşi căsătoria 
nu s-a consumat, mireasa, o oarecare Zoiţa lui Nicolai Cozmei, fugind în 
noaptea nunţii, cei cinci copiii ai ei au fost înscrişi în condica parohială drept 
Eminovici, deşi se trăgeau din ibovnicul George Ungureanu. Dar încălcarea 
legii s-a făcut pentru că nu a existat denunțţul, Gheorghe Eminovici plecând, 
de ruşine, la Pătrăuți, unde avea o soră şi unde a şi murit, în scurtă vreme, 
din pricina umilinţei. 

Un capitol special din pravile este dedicat „epitropiilor şi curatelelor”, 
problema „pruncilor de suflet”, deci adoptați, fiind tratată în capitolul anterior. 
De regulă, doar după moartea unui tată şi, preponderent, în cazul familiilor 
bogate, se stabilea un „un epitrop (care) are, mai ales, a purta grijă pentru 
o persoană fără vârstă (minori — n. n.) şi, dimpreună, a stăpâni averea ei”, 
în vreme ce „un curator se întrebuințează spre purtarea de grijă de treburile 
acelora care, dintr-alt temei, decât a celor fără vârstă, nu sunt înşişi destoinici 
a le purta de grijă” ($ 188). Şi epitropia, şi curatela erau reglementate de 
responsabilităţi clare, convenite cu şi urmărite de judecătorii, astfel ca nici 
o neregulă să nu fie posibilă, pentru că, pe lângă anulări de epitropii şi de 
curatele, justiţia putea stabili şi desdăunări, iar „socotelile trebuie să se facă 
în tot anul sau cel mai mult până în două luni după trecerea anului, şi să se 
dea cu toate dovezile înscris diregătoriei epitropeşti” ($ 239). 

„Cartea legilor pravilelor pârgăreşti de obşte pentru toate țările moşte- 
nitoare nemţeşti ale monarhiei austriece”, partea a doua, începe cu capitolul 
„despre dreptatea lucrurilor” (proprietăţilor n. n.), toate „spre întrebuinţarea 
oamenilor” ($ 285), delimitând „lucrurile slobode”, care „sunt lăsate tuturor 
pârgarilor statului”, cele care doar „se slobod lor numai spre întrebuințare, 
precum drumurile de ţară, râurile, limanurile şi malurile”, care „se cheamă 
avere de obşte sau publică”, şi cele ce „sunt hotărâte spre purtarea trebuinţelor 
(cheltuielilor) statului, precum sunt veniturile de bani, de poştă şi alte venituri 
împărăteşti, moşiile Kamarei (Fiscului, de pildă Fondul Religionar — n. n.), 
băile (minele — n. n.) şi ocnele, birurile şi vămile, se numesc averea statului” 
($ 287). Pe aceste trei paliere ale proprietăţii sunt rânduite prevederile legii, 
cu termeni româneşti adesea plini de haz în traducerea termenilor de drept 
obştesc; de exemplu, pentru comunităţi se foloseşte termenul de „grămezii”: 
„In asemenea chip fac lucrurile care, după legea ţării, slujesc spre întrebuințare 
fieştecărui sătean al unei grămezii, moşia grămeziei; iar cele al căror venit este 
hotărât spre purtarea cheltuielilor grămeziei fac averea grămeziei” ($ 288). 

Austriecii nu confiscaseră proprietăţi, ci le garantau prin lege, înstrăina- 
rea moşiilor româneşti din Bucovina făcându-se de către proprietarii români, 

care le-au vândut, împreună cu iobagii şi robii, de bună vote şi din proprie 
iniţiativă. Doar colosalele averi mănăstirești, considerate „mână moartă”, au 
fost etatizate în întregul imperiu, nu doar în Bucovina, şi transformate, tot 
atunci, în fundaţii menite întreţinerii religiei, şcolilor, sănătăţii, inclusiv prin 
întemeierea de staţiuni balneare, construcţiilor publice şi de drumuri. Averile 
acestea, doar controlate de Fisc (Kamara — de aici expresia „încamerate”), 
erau folosite „spre purtarea cheltuielilor grămeziei”, deci pentru dezvoltarea 
provinciei din toate punctele de vedere. 


Averile Bucovinei se împărțeau, în administraţia austriacă, „după 
osebirile fiinţei lor: în lucruri (averi — n. n.) cu trup şi fără de trup; în miş- 
cătoare şi nemişcătoare; în lucruri prețăluitoare şi neprețăluitoare” ($ 291), 
în paragraful următor precizându-se că „lucruri cu trup sunt acelea care cad 
aminte; amintrile se cheamă fără trup, de pildă: a vâna, a prinde dreptate şi 
toate celelalte drepturi” ($ 292). Stufoşenia şi nicidecum echivocul se datora 
sărăciei limbii „culte” româneşti de după anul 1800, cu consecinţa că, după 
doar două veacuri de la traducerea legilor austriece în română, orice cititor 
are probleme cu dumirirea, pentru că termenii inventaţi de lon Budai-De- 
leanu în română (nu putea prelua, pur şi simplu termeni germani, pe care 
să-i românizeze în neologisme şi nici nu cunoştea expresiile de cancelarie 
moldovenească). Existau, în uricele medievale moldovenești, formulări mult 
mai fericite şi mai explicite, deja îndătinate, dar ardeleanul nu le cunoştea 
şi, în loc de „trupuri de moşie”, de pildă, cum se numeau bunurile corporale 
anterior, a scris „lucruri cu trup”. lar „lucrurile fără trup”, adică bunurile ne- 
corporale, „a vâna, a prinde dreptate şi toate celelalte drepturi”, vizau, de fapt, 
vechile privilegii domneşti („lucrurile nemişcătoare sunt supuse pravilelor 
ținutului” — $ 300), de care beneficiau locuitorii din ţinuturile de margine, în 
contul „străjii” pe care o făceau la hotarele ţării. Câmpulungenii, de pildă, deşi 
aveau drepturi aparent răzeşeşti, nu erau răzeşi, pentru că nu erau proprietari 
ai „lucrurilor cu trup” (moşiilor), dar aveau privilegii de folosință asupra lor 
(„dreptăţile se numesc la lucruri mişcătoare, nefiind ele împreună cu un lucru 
nemişcător” — $ 298), drepturi de care au profitat pentru revendicarea pădurilor 
şi a munţilor, Eudoxiu Hurmuzachi obținând, pe la 1860, un compromis cu 
statul austriac, prin care câmpulungenilor li s-a acordat ceva mai mult decât 
pădurea obştească, îndreptăţită prin legile noi austriece, dar nu şi proprietatea 
asupra moşiilor încredințate lor spre folosință, de-a lungul veacurilor, prin 
privilegiile voievodale. In cadrul acesta al stabilirii şi garantării proprietăţii 
(„Dreptăţile lucrurilor sunt dreptăţile stăpânirii, a arendării, a zălogului, a 
slujbei şi a dreptului clironomiei” — $ 308) austriecii introduceau şi un ter- 
men nou, referitor la patrimoniu („nepreţăluitoare”), care nu ţinea de averile 
voievodale, considerate proprietate privată. 

Ca să evite orice echivoc, legislaţia austriacă asupra proprietăţii, care se 
aplică şi în Bucovina, după 1812, odată cu apariţia legislaţiei franciscane, care 
o preia şi modernizează pe cea iosefină, ia în discuţie fiecare aspect, începând 
cu „împărtăşirea întâia a dreptăţii lucrurilor” (proprietăţilor — n. n.), stabilind 
criteriile care se referă la „stăpânire”, precizându-se că „cel ce are un lucru 
(avere, proprietate — n. n.) sub puterea sau sub paza sa se cheamă stăpânul ei. 
De vrea stăpânul unui lucru a-l ţine de un lucru al său atunci este el stăpâni- 
torul lui” ($ 309), cu precizarea imediată că „persoanele care sunt zălude de 
minte nu sunt destoinice a căpăta o stăpânire”, dar că, dacă sunt îndreptăţite, 
„în locul lor poate a fi un epitrop sau curator” ($ 310). „Stăpânirea unuia se 
cheamă legiuită, când reazemă asupra unui titlu ţiitor în seamă, adică asupra 
unui temei a dreptăţii ce este vrednic spre agonisire. Altmintrele se cheamă 
nelegiuită” ($ 316), precizează legea, cu trimitere directă, în cazul Bucovinei 
la îndreptăţirile din neam în neam, adică la urice şi ispisoace moldoveneşti 
de odinioară, dar „titlul la lucruri slobode este în slobozenia născută spre 
urmaşi (deci îndreptăţirea veche, din neam în neam — n. n.), prin care nu se 
vatămă dreptăţile altora” ($ 317), zice legiuitorul, ştiind că, în feudalismul 
românesc, nu doar în cel moldovenesc, se confiscau averile, uneori, abuziv 
pentru „hăinire”, iar legislaţia austriacă permitea, deci, readucerea cauzelor 
în faţa instanţelor, pentru probarea drepturilor reale de proprietate. Iar din 
capitolele anterioare am înţeles că un „lucru legiuit”, deci o avere legală, tre- 
buia să fie, în statul austriac, din care Bucovina făcea parte, declarat, măsurat, 
înregistrat şi probat ca îndreptăţire. Austria nu confisca averile băştinaşilor, 
deşi solicita „legiuirea” proprietăţilor în faţa instanţelor (Prin un titlu legiuit 
capătă omul numai dreptate spre stăpânirea unui lucru, iar nu însăşi stăpânirea 
moştenitoare. Cel ce are dreptate numai spre stăpânire, la neprimirea lui nu se 
poate pune în stăpânire, din puterea sa, ci trebuie să o ceară de la judecătorul 
rânduit cu arătarea titlului său, pe calea judecății” — $ 320), Austria, deci, nu 
a fost complice la înstrăinarea moșiilor româneşti, ci boierii moldoveni, cu 
proprietăţi în Bucovina, au fost cei care au vândut moşii şi oameni străinilor. 
E drept, oamenii, adică robii şi iobagii, proveneau din ţările vecine: robii 
țigani, cumpăraţi mai ales din Țara Românească, dar şi din Ardeal — ceea ce 
mă face să cred că ţiganii sunt, de fapt, „resturile cumanice”, care dispar din 
istorie fără urmă, după ce întemeiaseră şi voievodate, iar iobagii, din sudul 
Poloniei, din Rusia şi din Ardeal, fiind numiţi, datorită provenienţei, „vecini”. 
Culmea este că, în timp, robii şi iobagii aveau să dea o bună parte din substanţa 
identitară a neamului românesc, românii autentici, răzeşii — de la Cantemir 
citire, sau chiaburii — de la bolşevici citire, fiind exterminați prin temniţele 
şi prin lagărele de muncă forțată ale comunismului agresiv şi intolerant al 
anilor 1948-1965. 

Vechile privilegii grănicereşti găsesc o exprimare clară, deşi vag 

amuzantă în traducere ardelenească pentru bucovineni: „lucrurile trupeşti 
mişcătoare (vânatul şi peştele din pădurile şi apele unor moşii — n. n.) se iau 
în stăpânire prin prinderea firească, prin ducere din loc sau prin punerea la 
pază” ($ 312). 


După definirea proprietăţii, legiuitorul austriac stabilea, pentru toate 
provinciile imperiale, inclusiv pentru Bucovina, „dreptatea averii”, stabilind 
că „toate acele ce sunt a cuiva (dezacordul ţinea de gramatica românească 
a vremii — n. n.), toate lucrurile sale cu trup sau fără trup se cheamă averea 
sa” ($ 353) şi că „toate lucrurile sunt de obşte obiecturi a dreptăţii de avere şi 
fieştecine, pe care nu-l scot pravilele (legile — n. n.) lămurit afară, este volnic 
a-şi agonisi dreptate însuşi prin sine” ($ 355), cu precizarea că „numai din 
plătirea unei îndelungate arenzi sau a venitului pe an de pe un loc încă nu se 
poate naşte împărțirea averii”, pentru că „la toate întâmplările la care nu se 
arată curat despărţirea dreptăţii asupra substanţei despre dreptatea asupra folo- 
sului, este fieştecare stăpânitor adevărat să se socotească de stăpân deplin” ($ 
360). lar „când un lucru, ce încă nu este împărţit, este a mai multor persoane, 
atunci se naşte o avere de obşte” ($ 361), cu prerogative se stăpânire clare şi, 
desigur, cu garantarea proprietăţii („dreptate de avere”). 

Un capitol distinct, al treilea, „despre agonisirea averii prin proprietate”, 
stabileşte, mai întâi, „trebuinţe legiuite spre agonisire”, cea dintâi „trebuinţă” 
postulând că, „fără titlu şi fără un chip drept de agonisire, nu se poate căpăta 
nici o avere” ($ 380), şi că doar „la lucruri slobode se află titlul în slobozenia 
născută a le lua la stăpânire” ($ 381), printr-un plus social, desigur, pentru că 
„lucrurile slobode se pot agonisi de fieştecare mădular (organism — n. n.) al 
statului, prin proprietate, nefiind strâmtorată această volnicie prin pravilele 
politiceşti sau neavând o seamă de protimisiri (atingeri) proprietății” ($ 382), 
iar ca exemple se dau „dreptatea vânatului sau a păscării (pescuitului — n.n.) 
atunci când „se împiedică creşterea fără măsură a vânatului”, „răpirea mierii 
ce se face prin albini streine” etc., dar cu pedepsirea „tâlharilor de vânat” ($ 
383), cum îi numea traducătorii legii, în română, pe braconieri. Şi în cazul 
acestor agoniseli întâmplătoare existau limite, pentru că, de pildă, orice „roi 
de albini domestice şi alte fiare blânde sau îmblânzite nu sunt lucru de a se 
prinde slobod” ($ 384). lar pentru posibile erori, cum ar fi confundarea unor 
roiuri de albine îmblânzite cu cele sălbatice, acestea pot fi îndreptate, potrivit 
legii, cu despăgubiri „după cuviință”, adică în raport de ce se va negocia cu 
proprietarul roiului respectiv. Toate amănuntele referitoare la posibile agonisiri 
legale de „lucruri slobode” sunt prezente în lege, şi ca să prevină abuzurile, 
şi ca să desluşească drepturile, apoi se trece la capitolul „despre agonisirea 
averii prin creştere”. 

„Creştere se cheamă toate ce se nasc dintr-un lucru sau se adaugă noi 

spre lucru, nefiind date stăpânului de altul cineva. Creşterea se sporeşte prin 
natură, prin meşterşug sau prin amândouă odată” ($ 404), „roadele fireşti”, 
nominalizate de legiuitor, în acest capitol, fiind „buruienile, bureţii”, dar şi 
„toate foloasele care i se nasc dintr-un dobitoc stăpânului dobitocului” ($ 
405). Se reglementează, în afară de creşterea animalelor, şi creşterea averii 
prin construcţii noi, condiţionându-se onestitatea procurării de materiale, dar 
şi a amplasamentului, şi stabilindu-se măsurile administrative în cazul unor 
încălcări de proprietate. 

Nu stă în intenţia mea enumerarea tuturor prevederilor legii proprietății, 
valabilă în imperiul austriac şi, implicit, în Bucovina — caz în care aş recurge 
la transcrierea legii respective, ci doar ţin să argumentez că, prin anexarea 
nordului moldav, locuitorii beneficiau de o legislaţie modernă, valabilă în toată 
Europa Centrală. Implementarea acestor legi, care presupunea existenţa unui 
aparat administrativ experimentat, justifică înglobarea „cercului” bucovinean 
în Galiţia, iar nemulțumirile publice care se vor isca, ulterior, nu ţineau de 
problemele laice de administraţie, ci de cele confesionale, în condiţiile în care 
ortodoxia devenea, inclusiv în cadrul decizional privind averile mănăstirești, 
administrate de Kamara (fisc), vocea a doua, după catolicism. Ortodoxia, în 
Bucovina, adora noua stăpânire până la slugărnicie, fiind ademenită cu bu- 
năstare, dar nu se împăca şi pace cu autoritatea catolică asupra vanelor bunuri 
pământeşti, de care slujitorii dreptei credinţe (ortodoxiei) aveau nesăţioasă 
pohtire. Exista, ce-i drept, şi un capitol al legii, care vorbea „despre agonisirea 
averii prin danie”, dar daniile străvechi fuseseră smulse din „mâna moartă” a 
proprietarului ecleziast, pentru a fi transformate într-un bun folositor neamului 
românesc din Bucovina. 

Daniile însemnau „Agonisire prin mijlocire”, adică „lucrurile care au 
un stăpân se agonisesc prin mijlocire, trecând ele, într-un chip legiuit, de la 
un stăpân la altul” ($ 423), mijlocirea fiind efectul „unui contract”, testament 
sau hotărâre judecătorească, prin care lucrurile „le capătă primitorii”” laici sau 
clericali, în condiţiile în care ele nu sunt împovărate de vânzări anterioare 
tăinuite, de datorii sau de zălogiri, circumstanţe bine analizate în lege, începând 
cu zălogirile, stabilindu-se că „dreptatea zălogului este dreptate de avere, care 
este pozvolită creditorului” ($ 447), iar „dreptatea zălogului se atinge drept 
tot de o pretenţie ţiitoare în seamă” ($ 449). 

Prevederile care ţin de urbanism poartă un titlu ciudat în traducerea 
lui lon Budai-Deleanu, „Despre slujbe”, adică despre obligaţii şi interdicții 
edilitare comunitare, cu postularea faptului că „prin dreptatea slujbei se înda- 
toreşte un stăpân a suferi sau a lăsa ceva spre folosul altuia, în privinţa lucrului 
său. Este o dreptate moştinească, care lucrează asupra fieştecărui stăpânitor a 
lucrului spre slujbă” ($ 42). După o delimitare a tipurilor de slujbe, în „slujbe 

de moşie şi de persoană”, în „slujbe de câmp şi de casă”, se stabilesc interdic- 

țiile în construcţia unei case, respectiv „|. Dreptatea de a pune o greutate a 
zidirii sale pe o zidire străină; 2. A înfiinţa o bârnă sau o grindă înspre străin; 
3. A deschide o fereastră înspre străin, ori pentru lumină, ori pentru priveală; 
4. A face un acoperământ sau un cerdac asupra locului vecinului; 5. A duce 
fumul prin hornul vecinului; 6. A îndrepta picurii streşinii pe loc străin; 7. A 
vărsa sau a îndrepta curături spre locul vecinului” ($ 475), apoi, în paragraf 
aparte, sunt prevăzute obligaţiile: „8. A nu-şi înălța casa sa; 9. A nu o cobori; 
10. Anu lua lumina şi aerul; 11. Sau prăvala casei stăpânitoare; 12. A nu duce 
picurii din streaşina casei sale după locul vecinului, căruia pot fi folositori 
spre udarea grădinii sau spre împlerea groapei sale sau într-alt chip” ($ 476). 

Interdicţii şi mai importante („slujbele mai alese de cămin”) în raport 
cu proprietăţile vecinilor vizează: „1. A ţine pe loc străin cărare, drum de vite 
sau de care; 2. A scoate apă, a adăpa vite, a duce şi a îndrepta apa încoace; 
3. A paşte vite (pe pământul vecinului — n. n.); 4. A tăia lemne, a strânge 
crengi uscate şi dezbinate, a culege ghindă şi a strânge (grebla) frunză; 5. A 
vâna, a pescui şi a prinde păsări; 6. A săpa piatră şi nisip, a arde var” ($ 477). 
Paragrafele următoare stabilesc şi excepţii, de pildă referitoare la „cel care 
are dreptate a aduce apă dintr-un loc străin”, stabilind şi condiţiile legale în 
care o poate face, „dreptatea păşunii” („„întrebuinţarea dreptăţii de păşune”), 
„întrebuinţarea rodului” etc. Apoi sunt reglementate „dreptatea clironomiei”, 
dreptul moştenirii („Despre voia cea mai de pe urmă peste tot şi despre testa- 
menturi osebit”), dreptatea „clironomilor următori”, „micşorarea şi stricarea 
testamentului”, „averea de obşte şi alte dreptăţi de lucruri” etc., adică toate 
aspectele şi caracteristicile proprietăţii care îi oferă şi îi garantează acesteia 
un parcurs dinamic, flexibil, evolutiv. 

Un capitol voit individualizat al legii proprietăţii (XVII) se referea 
la „dreptăţile lucrurilor persoanei” şi la „temeiul prin care o persoană alteia 
este îndatorită spre o dare”, prin contract ($ 859), inclusiv despre „contractul 
dării sub pază”, al „dării împrumut”, „de schimbare”, „de cumpărătură”, „de 
stăpânire de obşte a moșiilor”. „contractul căsătoriei” etc., contracte bine 
analizate, calculate şi încheiate fără nici echivoc, un pentru că „omul îşi poate 
arăta voia sa numai lămurit, prin cuvinte şi semne de obşte primite” ($ 863), 
contractul înlesnind şi determinând parcursul economic evolutiv, despre care 
vorbeam mai sus. Desele trimiteri ale legii contractului la alte capitole ale 
legii proprietăţii, care sunt obligatorii şi în dinamica contractuală, probează 
acurateţea legislaţiei care tocmai se încetăţenea, la 1812, şi în Bucovina, o 
acuratețe care se reflectă şi în evidenţele administrative ale statului, indiferent 
de categoria pe care o gestionau acele evidențe. 

„Despre plenipotenţie şi despre alte chipuri a purtării de grija trebilor”, 
chestiune contractuală mult mai complexă, care vizează obligaţiile „persoa- 
nelor care sunt aşezate de obşte spre purtarea de grijă a trebilor hotărâte” ($ 

1003), chiar dacă, în baza legii, „contractul de plenipotenţie se poate face 
din gură sau în scris” ($ 1005), tot se soldau cu un document sau uric, după 
cum adăuga în paranteză traducătorul, pentru că şi împuternicirile obşteşti 
erau diverse şi limitate sau extinse la unele sau la toate problemele obştii, dar 
rezolvarea acelor probleme se făcea de către împuternicit în baza unui contract, 
prin care, în fond, îşi asuma şi responsabilităţile împuternicirii, îndatoririle lui 
fiind clar precizate de lege. In Bucovina, unde doar preotul satului ştia să scrie 
şi să citească, recursul la legile lumești tot el le făcea, în baza împuternicirii, 
pe care o putea delega unui al doilea împuternicit (dascălul, de pildă, sau un 
avocat), dar fără ca al doilea împuternicit să poată ceda împuternicirea unui 
al treilea. 

Legislaţia muncii era reglementată de „contracturile răsplătirii pentru 
faceri de slujbe”, adică „un contract de leafă”, care rezulta „când a făcut 
cineva tocmeală pentru o treabă sau pentru un lucru” şi când se „socoteşte 
că s-a primit de o leafă potrivită” ($ 1152), 1ar „regulile ce s-au aşezat aice se 
ţin în seamă şi despre avocaţi, doctori şi chirurgi, despre doctori provizorii, 
meşteri”, deci pentru acele „persoane care a tocmit pentru ostenelile sale o 
leafă, o plată sau alt bacşiş anume” ($ 1163). Legislaţia muncii, în 1812, nu 
însemna decât un început promiţător pentru un domeniu şi fenomen social 
fundamental, cel al interactivităţii civilizaţiei umane. 

Amuzant mi se pare mie „contractul de noroc”, prin care „se făgădu- 
ieşte şi se primeşte nădejdea unui folos neştiut” — fiți fără grijă, nu se referă 
la... promisiuni electorale, deşi „cuprinde, după cum s-a făgăduit ceva sau 
nu s-a făgăduit” ($ 1267), contracte de noroc fiind „rămăşagurile, jocul şi 
soarta” ($ 1269), şi acestea reglementate prin lege. La fel de amuzant mi 
se pare să descopăr în îngrădirile limbii române, la 1812, pentru traducerea 
unei legislații germane moderne şi cu o terminologie juridică deja consacrată, 
confirmări ale unor etimologii româneşti străvechi, precum sinonimele „fund” 
şi „moşie”, „fund” definind o proprietate obştească mărginaşă, iar „„moşie”, o 
proprietate de intravilan consacrată după ieşirea unui „moş” sau „stâlp” din 
indiviziunea proprietăţii obşteşti şi recunoscută drept averea cuvenită după un 
moş îndepărtat (moşie), nu după un bun sau străbun, care şi-a stâlpit hotarul 
pământului său şi al urmaşilor săi, fiind recunoscut de „stâlp”. Dar cine să-şi 
mai aducă aminte sau să-şi mai pună mintea la contribuţie... 


IX 


1841: Dezrobire de ţigani. Un document interesant, emis şi întărit 
de marele vornic Ştefan Ruset, la Viena, în 1 aprilie 1841, pentru dezrobirea 
țiganilor de pe moşiile sale, cărora le conferă aceleaşi drepturi şi obligații ca 
Şi „românilor moldoveni”, mi-a atras atenția şi prin argumentele cu adevărat 

creştine ale eliberării robilor. Dumnezeu nu are robi, ci fii, iar lisus Hristos, 
cu atât mai puţin, pentru că prin frăția Lui suntem toți fiii Tatălui Nostru, care 
este în ceruri. 

Firesc ar fi fost să găsim argumentele din vechiul şi din noul Testa- 
ment, precum și cele din Apostoli, într-o pledoarie a beneficiarilor averilor 
mănăstireşti, averi care cuprindeau cei mai mulți robi. In practica religioasă 
e nevoie de atâta robie, încât secular a fost impus, în conştiinţa publică un 
stăpânitor cosmic de robi pământești, chiar și în sacrele taine („Se botează 
robul lui Dumnezeu...”, „Se cunună robul lui Dumnezeu...”, „Dumnezeu să-l 
primească pe robul său...” etc.). 

Nu ştiu dacă dezrobirea făptuită de Ștefan Ruset este prima sau nu din 
istoria noastră, dar, oricum, ea înseamnă, prin motivațiile creştine, făptuire 
creştină demnă de a fi încredinţată pilduitor memoriei neamului. 

„Voi a zice că şi legea, prin Testamentul vechi, ne arată că robia nu 
este iertată mai mult de şapte ani, şi, prin Testamentul nou, Mântuitorul nostru 
fără deosebire ne numeşte pe toți fraţi, zicând: „lubeşte pe aproapele tău ca 
însuși pre tine!”, şi iar la judecata de apoi (fîră a face cât de puţină deosebi- 
re), zice: „Cei ce au făcut bine vor merge întru bucuria veşnică, iar păcătoşii 
întru munca de veci”, şi, în urmă, Apostolul mărturiseşte zicând că înaintea 
lui Dumnezeu nu este deosebire, nu este slobod, nici rob, ci toți deopotrivă. 
Dar apoi și fireasca dreapta simţire și judecată ne povăţuieşte de a ne depărta 
de această faptă urâtă lui Dumnezeu şi oamenilor, de a ţinea pe fraţi şi cei de 
o asemănare zidiţi cu noi şi de un Ziditor robi, vânzându-i, schimbându-i şi 
dăruindu-i ca pe vite. 

Drept aceea. Luând toate acestea cu amăruntul şi cu pătrundere în 
băgare de seamă, prin acest formal act, supt iscălitura şi pecetea mea, slobod 
şi iert de toată robia pe toți drept robi țiganii mei, aflători la moşiile mele, 
Paracalău,Bogdănești şi prin târgurile ţării, sau uriunde se vor afla, atât 
pe acești de faţă vătrari, lingurari, rudari şi ori de ce soi vor fi, ce îi am de 
moştenire hărăziri domnești şi cumpărături, cum şi pe toți urmaşii lor pentru 
de veci, nerămânându-mi voie mai mult, nici putere de a-i vinde, schimba 
sau dărui, ci numai această singură dreptate de a-mi lua dajdia de la dânşii 
câte un galben pe fieştecare gospodar pe an, dar şi această dajde numai pe 
vreme de 20 de ani, și de vor rămânea cu statornicia pe arătatele mele mai sus 
moșii, să-mi facă boierescurile şi celelalte drepturi ale moșiilor, așa precum şi 
românii moldoveni, precum şi de a-mi da şi la zece gospodari doi (galbeni —n. 
n.) pentru slujbele casei boierești, care, într-aceea vreme, nu vor plăti dajde, 
schimbându-i pe tot anul sau la trei ani, o dată, cu darea altora, în locul celor 
dintâi, și dar precum ei sunt datori de a-mi face boierescurile în cuprinderea 
învoielii făcute de mine, cu românii moldoveni, după moşia mea Bogdănești 
(sau alta, de vor urma a se face ca locuitorii români de pe moşiile mele), 

asemenea şi deopotrivă au ei a se folosi de acele drepturi arătate prin acea 
învoială pentru locuitorii români, fără cât de puţină deosebire. 

Şi dar acest act formal va avea puterea lui de la 23 a curgătoarei luni 
aprilie şi tărie atât în viața mea, cât și în urmă se vor păzi aceste toate întocmai 
şe de către urmaşii mei, ori pe cine Domnul Dumnezeu ar binevoi a orândui, 
în orice chip, adică sau în moştenitor legiuit sau în dăinuire de vreo obștească 
facere de bine, toate acestea întocmai întru toate să aibă a se păzi cu sfințenie 
şi tărie. Pentru care rog şi pe înalta ocârmuire să binevoiască a întări acest 
act al meu de iertare de robie, în cuprinderea mai sus arătată, şi totodată de 
a se face cunoscut în obşte, atât prin gazetele țării, cât şi prin „foile sătești” 
despre asigurarea iertărilor din robie. 

Ştefan Roset, mare vornic / 1841, aprilie 1. Viena” (Gazeta de Tran- 
silvania, Nr. 14, Braşov, 6 aprilie 1841, pp. 55, 56). 


Dă 


1841: lernile cele mai însemnate. Deşi este aspră şi lungă iarna de 
acum, totuşi istoria ne arată că şi în veacurile de mai înainte au urmat de aces- 
tea, şi încă mai aspre decât acum, fără a se fi întâmplat, fără a se fi întâmplat 
însemnate revărsări sau primejdioase năvăliri de sloiuri, afară de anii 1729 şi 
1830, care lucru dovedeşte că nu totdeauna, într-o iarnă aspră, se pricinuiesc 
năvăliri de sloiuri şi revărsări de ape. 

La 401 şi 558, a îngheţat toată marea. În anul 763, s-a văzut ceața din 
octombrie şi Marea Neagră de 30 de coţi adâncime şi o sută mile împrejur. 
În anul 821, a ţinut iarna, de la 22 septembrie, până la 12 aprilie 822. 

În anul 859, treceau trăsurile peste Marea Adriatică. În anul 874, a 
căzut omăt în Viena, la | noiembrie, şi frigul a fost aşa de mare ca şi în anul 
974, din | noiembrie, până în timpul echinocţiului (martie). În anii 984, 985 
şi 994, a ţinut iarna din noiembrie, până în mai. 

În anii 1269, 1296 şi 1307, a fost acoperită cu gheaţă o mare parte a 
Mării Baltice, şi, în anul 1323, Marea Mediterană şi aceea Baltică. In anul 
1423, se putea merge, de la Riga, până la Danemarca, peste Marea Baltică, ce 
era acoperită cu gheaţă. În anul 1443, a căzut, în octombrie, aşa de mult omăt, 
încât a trebuit să înceteze culesul viilor din jurul Vienei, până în martie. Frigul 
a început pe la 28 octombrie şi a ţinut, fără întrerupere, până la 24 aprilie. 

În anul 1480, s-a făcut culesul viilor din Austria pe la mijlocul lui 
octombrie, fiind mare frig şi mult omăt. În anii 1570 şi 1580, a fost frig mare 
în toată Europa mijlocie. 

În anul 1658, a fost îndeobşte ger în Europa, iar Marea Baltică aşa a 
îngheţat de tare, încât Carol XII, riga Suediei, a putut trece, cu o armie de 
20.000 de oameni, la Danemarca, peste Baltica mică, ce îngheţase. 

În anul 1667, a îngheţat Elba, din nou, la 6 mai şi a ţinut gerul în curs 
de trei săptămâni. În anii 1684 şi 1695, a fost foarte aspră iarna, în Europa 
mijlocie, încât, în anul din urmă, frigul a început tocmai în octombrie şi a ţinut 
atât de mult, încât Dunărea s-a dezgheţat tocmai la 30 martie. 

În anul 1709, a fost o iarnă foarte aspră şi lungă, frigul a ţinut de la 3 
decembrie, până la mijlocul lui aprilie; Marea Adriatică şi Pasul de Calais au 
îngheţat bine; în suburbiile (mahalalele) Vienei, se găseau, în toate dimineţile, 
cerbi, căprioare şi iepuri, pe care foamea şi frigul i-au alungat din locurile 
petrecerii lor, şi care se puteau prinde cu mâna, ca blândele dobitoace de casă. 

În această iarnă (1840 spre 1841 —n.n.), au degerat multe mii de oa- 
meni. În anul 1729, a ţinut iarna, de la 25 noiembrie, până la | mai, încât, în 
mijlocul lui martie, era Marea Baltică peste tot acoperită cu gheaţă. Dunărea 
s-a fost dezgheţat de două ori şi a îngheţat, a treia oară, la sfârşitul lui martie. 
Cea de pe urmă rupere de gheaţă, la care sloiurile se adunaseră, în jurul Vienei, 
la o înălţime de 15 coţi, au pricinuit mari pustiiri, prin revărsarea Dunării. 

O foarte cumplită iarnă a fost în anul 1740, când s-a început în noiem- 
brie şi încă pe la 15 mai era omăt la Viena, Multe mii de oameni au degerat, 
multe dobitoace au pierit de acest mare ger, până şi băuturile cele spirtoase 
s-a prefăcut în gheaţă. Marea Baltică şi acea germană au îngheţat, până şi pe 
ocean era pururea împiedicată; în Boemia au îngheţat toate locurile. 

În anul 1783, era, la Viena, un frig de 23 de grade, şi, în anul 1784, pe 
la 1 martie, era de 19 grade. Încă şi la 2 aprilie puteau trece, peste Dunăre, 
trăsuri grele. În anul 1799, cel mai mare frig a început la sfârşitul lui decembrie 
şi a ţinut până la începutul lui aprilie; în Moldova, se numără această iarnă 
între cele mai aspre. În anul 1820, a fost, de asemenea, o iarnă grea în Europa. 

În anul 1830, a început iarna, în toată a sa asprime, la sfârşitul lui 
octombrie 1829 şi a ţinut până la începutul lui martie 1830, când a început 
dezgheţul şi a topit mulțimea omătului, adunat încă din lunile de iarnă. De 
asemenea, şi în Principate, aspră a fost iarna, prin care s-a tăiat ciuma. 

Timpuriul început al iernii s-a lăţit, cu acelaşi grad ca şi aice, peste o 
mare parte a Europei. La Copenhaga, căzuse, în octombrie, mult omăt şi toate 
apele stătătoare erau acoperite cu gheaţă. La Varşovia, încă la începutul lui 
noiembrie, era omătul de o palmă; în acelaşi timp, în Franţa sudică, munţii 
de la Toulon erau acoperiţi cu mult omăt. Această iarnă se însemnează prin 
mărimea omătului şi a frigului, precum şi prin asprimea şi ţinerea acestuia din 
urmă. Drumul comercial de la Triest s-a astupat, de la 24, până la 31 decem- 
brie, de un omăt de 5, până la 6 palme, încât nu putea trece nici o trăsură, şi 
de abia se făcuse pârtie, când, la 9 ianuarie, a căzut, din nou, un foarte mare 
omăt, care iarăşi a împiedicat acest drum de comunicaţie. Lacul Traun a 
îngheţat în 2 februarie, la un frig de 23 de grade, lucru ce nu s-a întâmplat de 
90 de ani; tocmai o asemenea rară întâmplare, care a fost abia mai înainte cu 

o pătrime de veac (25 ani), că în Karinthia râul Drava aşa a îngheţat de tare, 
încât puteau trece peste dânsul şi trăsuri. La 16, spre 17 februarie, a pricinuit 
Dunărea o revărsare, care ameninţa cu pustiirea suburbiilor Vienei, încât şi 
o parte a poliţiei, într-o noapte întunecoasă şi însoţită de furtună cumplită, 
declara că, în înscrisurile Vienei, încă nu s-a arătat o asemenea întâmplare / 
Gr. Pl. (coana lumei, laşi, 1841, pp. 70-72). 


IX 


1848, la Cernăuţi. Pe 13 mai 1848, am plecat de la Botoşani, cu o 
scrisoare de recomandare din partea domnului Ralet pentru Hurmuzaki, Pe 
14, la orele 10, m-am prezentat la vama austriacă de la Sinăuţi. A venit să mă 
întâlnească un personal numeros. 

Calitatea mea de francez, în împrejurările actuale, şi pașaportul meu 
sau numele poporului francez au trezit puternic curiozitatea şi bănuielile 
vameşilor imperiali. Am fost controlat minuţios de un om vârstnic şi ex- 
perimentat în meseria sa. El a fost militar, în garnizoană la Colmar (oraș în 
Alsacia, la graniţa franco-germană), în 1814, așa că, fără îndoială, s-a mirat 
de schimbarea limbii mele, căci eu nu vorbeam germana din Colmar, care nu 
este decât un dialect. Schimbarea s-a făcut datorită nevoii de a te face înţeles 
pretutindeni, dar, deoarece el a fost în Franţa, i-am declamat o plângere asu- 
pra nenoricirii, pe care am îndurat-o, acum, cu comerțul. Într-un sfert de oră, 
șoarecele cel dobitoc a fost pe deplin mulțumit, cu toate că nu înțelesese nimic 
din ceea ce îi spusesem, pentru că trecuse drept un om învăţat ca alţii; toată 
şleahta de la vamă vorbea politică. Niciodată nu am văyut nişte oameni atât 
de neruşinaţi în a lua bacşişuri ca vameşii de acolo. Te obligau să fii generos, 
aceasta este încă o ţară a bacşişurilor. 

Pe drumul de la Sinăuţi, la Cernăuţi, am întâlnit adesea agenţi de poliţie, 
fără a fi oprit. Am fost mirat de faptul că, la intrarea în oraş şi chiar în oraş, nu 
se cer paşapoartele călătorilor. Coborât la hotelul „Vulturul Negru” („Pajura 
Neagră” — n. n.), m-am grăbit să-l văd pe domnul Alexandru Hurmuzaki, un 
tânăr blond, care tocmai îşi terminase studiile de drept la Viena, prieten al 
libertăţii şi al cauzei poloneze, capabil de devotament şi prevăzător. El m-a 
luat, la început, drept spion rus, la fel ca şi la Botoşani. Într-un asemenea caz, 
pentru a te salva de la dezastru, răspunzi curiozităţii cu o parte din secretul tău; 
în acest fel am reuşit să-i câştig încrederea. Dar această lege a constrângerii 
este cam prea comodă şi, în consecinţă, periculoasă. Pentru a evita acest in- 
convenient, în viitor, puteţi să-i scrieţi câteva cuvinte, vă cunoaşte prin opera 
voastră şi este entuziasmat de literatură, scrisoarea voastră va fi bine primită; 
puteţi să îi scrieţi, de asemenea, domnului Dimitrie Ralet. 

Din Cernăuţi, voiam să merg să-l văd pe domnul Artur Goluchowski; 

două drumuri mă duceau la el, unul prin Zalishchiki, cu diligenţa, celălalt 
prin Samuşeni şi Horodenka, cu vehicul particular. Dar, după ce că exilați 
polonezi au stropit, cu sângele lor, caldarâmul vechii capitale a Poloniei, în 
Galiţia se cer călătorilor paşapoarte şi am abandonat, pentru acest moment, 
proiectul, căci paşaportul meu nu era vizat decât pentru Cernăuţi. Mi s-a 
spus, la Cernăuţi, că trupele regale din Transilvania au tras contra românilor, 
că o parte a nobilimii galiţiene s-a înţeles, pe faţă, cu ţăranii, dar că poliţia 
caută să reanimeze vechea discordie, că la Hotin sunt 7.000 de trupeţi şi că, 
în preajma fiecărui țăran, sunt cinci oameni. La Cernăuţi, de curând, a fost 
scandal la Kamienobrodzki, comisar de întindere; acum el este suspicios, nu 
iese, probabil va lua hotărârea să plece, prin demisie. Bătrânul Pinkas, evreu 
şi intermediar al arhiepiscopului, în acelaşi timp, al domnului Hurmuzaki, 
tânărul, mi-a procurat un vehicul, pentru a merge la mănăstire şi a mă întoarce 
în Moldova (Butkiewics, Piotr, Rapoartele către Michail Czajkowski, în 
Călători străini despre ţările române, în secolul al XIX-lea / 1847-1851, 
Serie nouă, vol. V, Ed. Academiei Române, Bucureşti 2009, pp. 346, 347). 


IX 


De prin anii 1848 şi 1849. Nu-i mult de atunci: vor fi vreo şaptezeci 
şi opt de ani. Şi acum mai afli bătrâni de aceia care au văzut cu ochii lor acele 
vremuri de grea cumpănă, prin care a trecut mult încercata noastră ţară. Dar 
tinerii, oameni noi pe acest pământ vechi, nici nu visează la suferinţele strămo- 
şilor noştri, căci prea uşoară [i se pare viaţa şi prea sunt multe ale ei momeli. 

Era pe vremea când nu se încuibaseră atâtea mode, nici sărăcie straş- 
nică; când ţăranul, deşi iobag, nu lua calea grea a pribegiei spre America. Pe 
atunci, deputaţii bucovineni din sfatul împărătesc din Viena erau, cei mai 
mulţi, ţărani, ca de pildă, Vasile Morgoş din Coţmani, Miron Ciupercovici 
din ţinutul Humorului, Vasile Cârste din Boian, George Timeş de pe lângă 
Cernăuţi şi Mihai Bodnar din ţinutul Rădăuţilor. Nu erau tobă de carte, căci 
învăţaseră buchiile de la dascăli ambulanți, care pribegeau pe la răzeşi, pe la 
popi şi pe la boieri, din casă în casă, dar, totuşi, au lucrat pentru despărțirea 
Bucovinei din împreunarea necurată cu Galiţia, au cerut slobozenia tiparului 
şi au desrădicat boierescul, iar în sfatul împărătesc de la Kremsier au vorbit cu 
atâta dragoste şi căldură despre durerile ţărănimii împilate, încât toate gazetele 
nemţeşti şi „Bucovina” fraţilor Hurmuzachi scriau că „deputaţii ţărani din 
Bucovina îşi cunosc chemarea”. 

Nici poştă îndemânoasă ca acum nu se pomenea, dar nici drumuri de 
fier care să aducă străini în ţara noastră; dacă aveai de trimis veşti grabnice la 
prieteni din ţară sau la cei din Moldova şi din Ardeal, le trimiteai prin curieri 
sau ştafete. Acestea erau nişte căruţe cu două roţi înalte, trase de cai iuți şi 

pietroşi, care ţineau lungă vreme la drum. În căruţă, deasupra lăzii cu răvaşe, 
şedea curierul, pe pieptul căruia atârna, pieziş, o goarnă cu canafi şi cu găitane 
negre-galbene, care sunt culorile împărăției. Alături de curier, ghemuit într-un 
colţ, îi ţinea tovărăşie un soldat înarmat până-n dinţi, care era pus spre paza 
scrisorilor şi a banilor, căci era mare primejdie să treci, pe acele vremi, prin 
codri şi zăvoaie pustii. 

Caii porneau la goană pe drumul de ţară plin de hârtoape, iar curierul 
sufla în goarnă ca să se ferească oamenii şi, cu toate acestea, se-ntâmpla să 
fie zdrobiţi călătorii ce nu se dădeau repede în lături. 

Cale de o poştă, adică atât cât putea alerga o ştafetă până să obosească 
caii, se afla o staţie. La staţia poştei, erau han pentru călători, grajduri pentru 
cai proaspeţi şi locuinţa poştaşului. Aici, deshămau curierii caii cei vlăguiţi 
şi luau alţi olăcari, împărțeau şi luau scrisori, şi îmbucau ceva pentru drumul 
cel lung. 

In Suceava, era poştăriță Popovicioaia, o văduvă bogată şi frumoasă, 
care avea poştă lângă biserica unită, două hanuri alăturea şi grajduri pentru 
vreo treizeci de cai, frumoşi şi graşi cum e linul. 

Birjari cu trăsuri arcuite nu se aflau în Suceava, tot aşa în toată ţara 
Cordonului (Bucovinei). De plecai undeva, la drum, pe vreme lungă, năimeai 
un jidov prăpădit — căci ei singuri erau căruţaşi — cu o haraba hârbuită, trasă 
de doi cai slabi, o haraba prin care trecea vântul, şi acoperită cu o covergă 
veche, afumată. În coşul harabalei puneai fân sau paie ca să nu te scuture aşa 
de tare „rădvanul”, te rugai lui Dumnezeu să vii înapoi cu ciolanele întregi şi 
haide, băiete!, căci bun e Domnul şi meşter e dracul! 

Dar, să fi avut graba cea mai mare, trebuia să te supui toanelor cărăuşu- 
lui tău, că, îndată ce însera şi-l prindea sabăşul pe cale, să-l fi tăiat pe jupân şi 
nu se mişca din loc. Dumnealui se oprea într-un sat sau la vreun han jidovesc 
din câmp, îşi făcea rugăciunea de seară şi, apoi, se culca; iar ţie nu-ţi rămânea 
alta decât să înjuri toţi patriarhii şi bătrânii poporului lui Israel, începând cu 
Avram şi sfârşind cu rabinul de la Sadagura. 

Oraşul Suceava nu era aşa ticsit de jidovi ca acuma, căci, până la anul 
1848, n-aveau drepturi ca ceilalți supuşi ai împărăției. Ei locuiau separați de 
ceilalţi târgoveţi, în cartierul lor, numit „Ghetto”, unde mişunau ca viermii. 
La sărbători, bărbaţii îmbrăcau caftane lungi, iarmurcă de mătase şi pălărie 
de catifea, iar în picioare — pantaloni strâmţi, până la genunchi, şi colţuni albi. 
Fetele purtau cordele cusute cu fir de aur şi de argint, caţaveică cu blană, iar 
pe cap, de la tâmple-n sus, aveau nişte coarne de argint, groase de un deget 
şi lungi de o şchioapă; grosimea şi lungimea lor atârna de la avuţia celei ce 
le purta. Astfel îmbrăcaţi, ieşeau, în sabăş sau în alte zile de sărbători, să se 
plimbe pe stradă. Semnele până unde aveau dreptul să se plimbe erau nişte 
sârme de-a curmezişul străzii, ca la stâlpii de telegraf. Şi acum se mai văd în 

Suceava semnele acelea, şi anume pe ulițele ce duc spre satul Bosanci, spre 
mahalaua Arenilor, spre mănăstirea armenească Zamca şi spre gara Ițcani. 

In partea târgului dinspre asfințit şi miezul nopţii, era cartierul armenilor 
paşnici, care aveau casa cu cerdac dinainte şi fete oacheşe şi frumoase; ei erau 
negustori chiaburi şi isteţi, mai ales băcani, cu prăvălii în vatra târgului. Unii 
ţineau şi hanuri, precum şi cofetării întocmite după gustul vremilor acelea, 
unde vindeau îngheţată, şerbeturi şi plăcinte turceşti, rahat, alviţă, dulceaţă 
şi alte bunătăţi. Ei singuri mai păstraseră vechiul port al işlicelor mari cât o 
baniţă, de aveau de ce face haz târgoveţii români; se îmbrăcau cu giubea şi 
anteriu şi se încălţau cu târlici, iar Armencele mai ţineau în modă neîndemâ- 
nosul crinolin, ce-nfoia rochia ca o turlă de biserică. Păcat că această nație de 
oameni cu care se-nvoiau românii atât de bine s-a stins, încetul pe-ncetul, aşa 
că, acum, se află numai vreo cincisprezece familii în vechiul lor cartier, mulți 
au sărăcit şi au pribegit din pricina vestitelor incendii ce-au pustiit „târgul” 
armenesc din Suceava, în mai multe rânduri. 

Românii erau meşteşugari, împărțiți în bresle, bogaţi şi ei, cu locuinţa 
în vatra târgului, nu ca acum, în mahalale şi prin suburbii. Portul lor era 
asemănător cu al armenilor, afară de işlice. În mahalaua Cutului de lângă 
Areni, erau şi lucrători de pământ, iobagi, ca şi ţăranii. Deoparte, cam pe 
lângă biserica vechii mitropolii, unde se păstrează moaştele Sfântului loan 
cel Nou de la Suceava, erau împrăștiate şi vreo douăzeci de fumuri ţigăneşti, 
în care trăiau fierarii şi lăutarii târgului. 

Nemţi erau puţini şi mai toţi funcționari. 

Paza oraşului era încredinţată desetnicilor (poliţiştilor), înarmaţi cu 
săbii şi cu suliți, iar la ţară ţineau ordine în public vatamanii (jandarmii călări). 
Pentru ţinutul Sucevii, se alegeau numai doi vatamani; pe la anul 1848, erau 
rânduiţi fioroşii Budean şi Tott, care era Neamţ, aceştia cutreierau călări, zi 
şi noapte, prin toată împrejurimea Sucevii, ca să pedepsească cu bătaie pe 
clăcaşii ce nu ieşeau la robotă (boieresc) şi să bage hoţii în fiare. Purtau la 
oblânc două pistoale grele, ferecate în alămuri galbene, la şold aveau sabie şi-n 
spate — puşcă lungă, cu cremene. Împreună cu mandatarii, care erau notarii de 
la sate, băteau ţăranii, la scară, cu harapnice de piele, încât le sfâşiau bucăți 
de carne de pe trup şi veneau câinii să lingă sângele de sub scară. 

In Suceava, oamenii trăiau în pace şi se-nvoiau bine unii cu alţii, dar, 
în anul 1847, nu se făcuse pâine în ţara întreagă şi, de aceea, era mare groază 
de foamete. În anul următor, dădu o secetă cumplită, de secară toate izvoarele 
şi fântânile, până şi cea de la Areni, dimpreună cu şipotul oraşului, a cărui 
apă vine de sub pământ, tocmai de pe dealul Tătăraşilor. Mai rămăsese numai 
fântâna din ograda mănăstirii Zamca cu apă destulă şi rece, cum nu afli pe 
toate meleagurile acelea. 

Pe cer, se iviră semne: stele cu coadă şi pânze de foc, ce fluturau noaptea 

dinspre asfinţit. Zodierii şi vracii, care, întotdeauna, au înfricoşat lumea cu 
porogăniile lor, ziceau că au să vină peste ţară multe plăgi: lăcuste, foamete, 
boli şi, la urmă, chiar război. De astă dată, [i s-a împlinit prorocirea. 

Deodată cu vânturile cele calde, ce băteau din jos, veniră roiuri mari de 
lăcuste. În ziua când s-au ivit, era o arşiţă grozavă, de nu puteai merge desculţ 
pe drum, căci te frigea colbul. Iată, însă, că, fără de veste, se întunecă soarele 
de-a binelea, iar oamenii auzeau prin văzduh pârâiri ca de trestie uscată, când 
o calci cu piciorul; pe sus treceau nouri grei de lăcuste înspre văile Siretului, 
ale Prutului şi ale Nistrului, unde au ros alăturea cu pământul cele din urmă 
rămăşiţe de holde. Pe ţarinile Sucevii nu s-au lăsat, căci zburau prea sus, numai 
cele obosite de îndelungata cale peste ţări şi ape căzură la pământ. Oamenii 
le luau în mână, privindu-le cu mirare, căci pe aripile lor aveau nişte semne 
ciudate. Toţi ziceau că-s slove; unii mai fricoşi şi bisericoşi credeau că sunt 
slove trimise din cer, ca să se pocăiască oamenii, alţii, iarăşi, care auzeau şi 
toaca din cer, socoteau că-i vreo scrisoare de la vreun fel de oameni, căci, 
ziceau ei, pe podul pământului sunt multe feluri de naţii şi de limbi, şi anume, 
în toată lumea, sunt şaptezeci şi şapte şi jumătate de naţii; şaptezeci şi şapte 
sunt naţii întregi ca şi noi, iar jumătate de nație sunt ţiganii. De aceea, oamenii 
căutau cărturari bătrâni să le dezlege slovele acelea. 

Şi cine era mai iscusit cărturar în Suceava decât Serafim Cărăşel, diacul 
de la biserica Sfântul Neculai, care „ştia limbă” şi ţinea gazetă? Umblase lumea 
în lungiş şi în curmeziş, când fusese douăzeci de ani cătană la împăratul; a 
fost cu împăratul Napoleon Bunaparte în ţara Moscalului şi în a Parisului, 
apoi se bătu în oastea împăratului nemţesc de la Beci cu franţujii, ba fusese 
chiar şi în Paris. Dar Serafim era un pezevenchi şi jumătate, care ştia să scape 
din încurcătură spunând că nu-i bine de cercetat voinţa lui Dumnezeu şi că 
el se teme să nu-l trăsnească din senin, dacă va dezlega slovele cele ciudate. 

Din pricina secetei — căci nu plouase de lungă vreme — şi a lăcustelor, 
izbucni o foamete cumplită. Mai ales în nordul Bucovinei oamenii mâncau, 
acum, de luni întregi, mămăligă cu jir măcinat şi amestecată cu rugumătură 
de fierăstrău. De băut, beau apă fiartă cu ciocani de păpuşoi. Zile întregi, 
rătăceau pe câmpii, după măcriş, şi prin păduri, după jir. Mai târziu, când bân- 
tuia războiul între unguri şi între împăratul, se urcase preţul bucatelor grozav 
de mult şi era şi lipsă de bani, căci „toţi banii de aur şi argint erau trimişi în 
țara Talionului şi la ungur”, cum ziceau bătrânii. Nici bani mărunți nu erau 
în ţară. Pe atunci, umblau nişte bancnote de hârtie, în preţ de un franc, care 
se chemau „leu şain”. Spre a se ajuta la nevoie, oamenii rupeau o astfel de 
hârtie în patru părţi şi un sfert se chema grivnă; cele ungureşti erau roşii, iar 
cele împărăteşti — negre. 

Pe lângă toate aceste nenorociri, mai veni şi holera să nimicească ce 
a mai rămas pe urma foametei. Cumplita boală izbucni, mai întâi, în Galiţia, 

de unde se răspândi cu iuţeala fulgerului şi în Bucovina. Vânturile cele calde 
duceau germenii bolii prin toate colțurile ţării. Dar mai aprig, bântuia la Su- 
ceava, unde murea tot al doilea om, până şi copiii. Cioclii umblau prin oraş, 
cu căruțele lor negre, de la casă la casă, şi întrebau ori de nu sunt bolnavi 
sau morţi în familie, ca sa fie îndepărtați din mijlocul celor sănătoşi. Spre a 
nu se molipsi, oamenii se afumau cu bălegar de vită şi cu ierburi uscate, iar 
dinaintea uşii se afla un hârdău cu apă, peste care trebuia să treacă fiecare, 
când intra în casă. 

Se iscă, atunci, zvonul că holera e o femeie cu părul despletit, frumoasă, 
dar palidă la faţă, şi umbla pe hotare, arătându-se străjerilor, noaptea. Dacă o 
primeşti şi-i dai de mâncare, apoi nu se atinge de căsenii tăi; iar dacă o alungi, 
trebuie numaidecât să-ţi moară cineva. lată, însă, că atunci se rătăci prin târgul 
Sucevii — Dumnezeu ştie de unde — un bătrân, voinic şi roşcovan la faţă, ce 
colinda din casă în casă şi învăţa lumea să fiarbă spini albaştri de holeră şi 
să bea fiertura ca să scape de boală. Oamenii îl ţineau de sfânt şi nimeni nu 
ieşea din cuvântul lui. Cu apropierea toamnei, se schimbă şi boala şi nu mai 
era aşa de primejdioasă: rar unde se auzea că a picat cineva. larna, apoi, puse 
capăt acestei plăgi care secerase aşa de crud în rândurile oamenilor. 

De la o vreme, se zvoni prin Bucovina că în ţara franţuzească şi pe la 
Viena e prăpădenie, că se surpă temeliile drepturilor boiereşti, că „dobitocul” 
de ţăran cere şi el să fie om, că se pustiesc şi se ard moşiile domnilor şi curge 
sânge... 

Sucevenii se strângeau cârduri pe drumuri, vorbeau, şopteau şi clătinau 
din cap. Tot la zece zile, venea ştafeta cu gazetele de la Beci şi de la Cernăuţi, 
cu foi volante şi cu lexicoane întregi, în care le tălmăcea pe înţelesul tuturor 
ce-s acelea „constituţie, parlament, deputaţi” şi alte bazaconii, despre care 
nu mai auzise neam din neamul lor. 

Şi în Bucovina erau nemulţumiţi ţăranii, căci multe din jalbele trimise 
la împărăție, prin deputaţii ţărani, n-au fost ascultate. Se mai povestea, iarăşi, 
că, în munţii huţăneşti, se ridicase „craiul” Cobiliţă, cu huţanii săi, pustiind 
şi arzând moşiile domnilor, că ar fi ţinut la Vijniţa o adunare numeroasă de 
huţani, că scotea vornicii (primarii) din vornicie şi punea alții în loc, lua bir 
câte o dimirlie de porumb şi douăzeci de creiţari de om şi precum că s-ar fi 
aflând cu o gardă de huţani tineri, înarmaţi cu ciomege şi cu suliţi. Ba, ce-i mai 
mult, că ajuta pe unguri, pe sub mână, împotriva împăratului, care trimisese 
oaste să răscolească munții huțăneşti şi să-i spânzure pe buntujnicii de huţani. 
Chiar Cobiliţă singur a murit în ştreang, mai târziu. Şi colonia ungurească 
Hadicfalva, de lângă Suceava, se răsculase, aşa că groaza de năvălirile ţăranilor 
în oraşe creştea pe zi ce merge. Mai ales jidovii se boceau de frică pe străzi, 
îşi strângeau catrafusele să plece, dar tot pe loc rămâneau. Pretutindeni era 
clocot şi fierbere mare, şi toţi aşteptau să se surpe temeliile lumii celei vechi 

şi să răsară alta nouă. 

În Moldova, la Iaşi, se ridicară boierii cei tineri contra stăpânirii, dar 
fără ispravă, căci mulţi au fost prinşi, iar alţii trimişi în surghiun. În Bucovina, 
se dăduse poruncă, pe la toate cerdacurile din ţară, ca să lase granița deschisă 
pentru toţi boierii fugari din ţara Moldovei. Necontenit, soseau în Suceava, 
peste graniţă, bejenari în chervane grele, braşoveneşti, ferecate cu lanţuri şi 
înconjurate de feciori călări şi înarmaţi până în dinţi. Stăteau o zi-două în 
Suceava, se închinau la moaştele Sfântului loan, se îngrijeau cu de-ale gurii 
şi, apoi, carele greoaie plecau, scârţâind, spre Cernăuţi, unde casele marelui 
vornic Doxachi Hurmuzachi îi găzduiau mai pe toţi boierii fără ţară. Acolo 
petreceau Vasile Alecsandri, cu fratele său Iancu, apoi Domnitorul de mai 
târziu Alexandru Cuza, Costache Negri, dimpreună cu două surori ale sale, 
care erau călugărițe, Kogălniceanu, principele Moruzi, George Sion, cântă- 
reţul limbii româneşti, şi alţii. În tovărăşia acestora mai veni şi Aron Pumnul, 
luminătorul românilor bucovineni, care, rupt de oboseală şi slăbit în urma bolii 
de holeră, de care suferise, numai cu mari greutăţi putu trece graniţa dinspre 
Moldova, intrând, în puterea nopţii, în Cernăuţi. Și George Bariț, liberat de 
familia Hurmuzachi din ghearele zbirilor lui Barco, afla refugiu în „sânul lui 
Avram”, după cum numeau surghiuniţii casa bătrânului şi bunului Doxachi. 

In toate diminețile, bătrânul Doxachi Hurmuzachi, îmbrăcat în antiriu şi 
cu giubea, cu fes pe cap şi încins cu un şal de mătase, încăleca pe un cal focos, 
ce juca sub călăreț, şi colinda pe la conacurile boierilor pribegi, chemându-i 
la cafeaua de dimineaţă, cu cuvintele poetului Alecsandri: 


— Voi ce staţi în adormire, voi ce staţi în nemişcare, 
N-auziţi prin somnul vostru acel glas triumfător... 


De altfel, nu le mergea rău pribegilor, ci dimpotrivă, după cum ne 
povesteşte Iraclie Porumbescu, surghiuniţii petreceau foarte bine la Cernăuţi, 
numai în banchete şi petreceri, de s-au fost speriat cernăuţenii de galantomia 
boierilor „valahi”. Alte dăți, mergeau în cete prin grădina publică, cuprinşi 
de după cap şi cântând „„Marsilieza”, de se uitau trecătorii cu gurile căscate 
după dânşii. 

Pentru că în țară era puţină oaste şi n-avea cine să ţină ordine în publicul 
ce părea foarte agitat, se formară gărzi naţionale prin toate oraşele. În ziua 
când se răspândi vestea că şi Suceava are voie să-şi facă o gardă naţională 
de cetăţeni, colinda pe ulițele târgului un crainic, însoţit de un toboşar şi de 
un gardist, ce pofteau lumea să intre în gardă. Cetăţenii lăsară tejghelele, 
calupul şi acul, şi alergară de bună voie în rândurile gardiştilor. Mai ales 
erau mulţi români şi armeni tineri, care stăteau alături cu bărboşii starosti de 
isnafuri sau bresle. 

Căpitanul întregii gărzi era berarul jidov Fischhoffer, scurt şi gras cât 
o bute. Garda era împărţită în două părți: o parte se deprindea în meşteşugul 
armelor pe imaşul Mirăuţilor, sub conducerea lui Fischhoffer, cealaltă, în 
târgul vitelor de lângă Areni, sub ascultarea lui Serafim Cărăşel, diacul de la 
biserica Sfântului Nicolai. Uniforma gardiştilor era: pantaloni surii de dril, 
tunică albastră cu parole roşii, adică în culorile ţării; pe cap purtau o pălărie 
mare calabreză, cu un fleonc roş-albastru— ca panaş, şi cu numărul companiei. 
Cei mai mulţi aveau săbii şi suliţi, şi numai foarte puţini se procopsiseră şi cu 
o puşcă ruginită sau cu o pereche de pistoale vechi. Pe dealul Tătăraşilor, se 
uneau amândouă companiile şi făceau „manevre”. La început, îi muştruluia 
Fischhoffer pe toţi gardiştii, dar, mai pe urmă, nu voiră să asculte pe jidov, 
care nici nu se pricepea la comandă, şi, de aceea, îl aleseseră toţi, într-un glas, 
pe Serafim Cărăşel căpitan, care cunoştea meşteşugul armelor în fel şi formă. 

Indată cum veni diacul la cârmă, puse numaidecât pe gardişti să meargă 
în pas alergător, spre hazul tuturora, căci fostul căpitan, gras cum era, de-i 
atârna bărbia peste guler, rămânea totdeauna în urmă, gâfâind. Noaptea, patru- 
lau pe străzile târgului şi pe la margini, dar, de cele mai multe ori, se afundau 
în vreo crâşmă, „La şapte draci” şi „La Craiul negru”, unde cinsteau vin de 
contrabandă, adus din Moldova, şi ascultau palavrele lui Serafim Cărăşel, care, 
după cum zicea el, numai în piatră seacă n-a fost. In Cernăuţi, şi seminariştii, 
şi liceenii din clasele superioare făceau parte din garda naţională a oraşului. 

Viaţa în Suceava era foarte neliniştită, mai ales în zilele de târg, joia 
şi duminica. Pe piaţă, la Bărbunc („bărbunc” înseamnă recrutare şi vine 
de la cuvântul nemţesc „Werbung”), se auzea cântând muzica, iar lumea 
năvălea ca la o comedie într-acolo. În mijlocul pieţii, se afla masa ofițerului 
„Bărbuncului”, cu o condică lângă dânsul şi cu o lădiţă plină de bani; mai Jos 
se afla o ladă mare, cu chipie ostăşeşti. Primprejur, juca o roată din cei mai 
frumoşi şi mai voinici soldaţi minunate jocuri de prin ţări străine şi lăudau 
viaţa din tabără; nu lipseau nici vivandiere frumoase, care închinau cu plosca 
plină de vin la toţi voluntarii recrutaţi şi se sărutau cu dânşii. Lumea se ferea 
de „Bărbunc” ca de foc, dar, totuşi, erau unii care cădeau în capcană, căci 
inimă de piatră să fi avut şi tot nu te-ai fi stăpânit, când vedeai cum cătanele 
luau la joc pe cele mai frumoase fete din împrejurime, ca să atragă feciori. 
Iar mulți dintre aceştia aveau drăguţe şi nu puteau suferi ca ele să joace cu 
cătanele cele străine, de aceea se prindeau şi ei în joc lângă dânsele. Jucai un 
Joc, două, apoi doi căprari cât bradul te duceau de subsuori, cu vorbe dulci, 
la o vivandieră, care te cinstea din ploscă şi-ţi dădea buzele ei subțiri şi roşii. 
Ofiţerul îți punea, pe dinapoi, şapca-n cap şi erai, de acum, vrând-nevrând, 
cătană la împăratul. 

Scumpă, însă, era, pe atunci, sărutarea unei guri frumoase, căci doi- 
sprezece ani trebuia să duci raniţa împărătească în spate, tocmai prin fundul 

lumii, pe la Beci (Viena) şi în Lombardia. De aceea, voluntarii erau bociţi 
de neamurile şi de drăguţele lor ca şi morţii. În vremea asta, vestita bandă 
a lui Grigore Vindereu, ţiganul, zicea să-ţi rupă inima, iar feciorii, după ce 
erau juraţi sub steagul cel mare, ce flutura în mijlocul pieţii, se cuprindeau 
de după cap şi cântau din gură, însoţiţi de plânsul nevestelor şi al drăguţelor: 


Vino, mândră, pân” la cruce 
De vezi neamţul cum ne duce, 
Că ne duce ca pe boi 

Şi ne tunde ca pe oi, 
Ne-aruncă păru-n gunoi, 

Vai, săracii, vai de noi... 


Aveau toată dreptatea bieţii să se vaiete, căci grea era slujba cătăniei, 
pe vremile acelea, şi cea mai mică greşeală o pedepseau nemţii cu „stroiul”. 
Pedeapsa asta crudă se aplica în modul următor: pe toloacă sau într-o ogradă, 
se aşezau ostaşii, cincizeci sau o sută la număr, în şiraguri, formând o uliţă 
strâmtă. Dinaintea lor ţineau, cu stânga, puşca, iar în dreapta avea fiecare 
câte o nuia de lozie. Cel ce avea să treacă prin „stroi” îşi dezbrăca trupul, de 
sus, până la brâu, şi păşea, de la un capăt, la altul al uliţei, ca să aibă când 
să-l croiască fiecare soldat peste spatele gol. Dacă cel pedepsit păşea dintr-un 
capăt, atunci, în partea opusă, bătea un tambur toba, ca să nu se audă strigătele 
de durere ale osânditului; tot astfel, bătea toba alt toboşar, când osânditul se 
întorcea. Drumul încolo şi înapoi se numea o „uliță”. Cătanele mai bătrâne, 
care nu erau aşa de haine la inimă ca tinerii, rupeau nuiaua de se ţinea numai 
în coajă şi, în locul rupt, puneau policarul de la mâna dreaptă, aşa că varga se 
îndoia tare, când loveau pe cel bătut, însă nu-l durea mai deloc. După ce făcea 
osânditul „uliţele” hotărâte, i se punea pe spate o prostire înmuiată în slatină, 
ca să scoată „focul” dintr-însul şi ca să nu leşine sau să piardă sânge prea mult. 

In mijlocul gălăgiei iscate din pricina „Bărbuncului”, se oprea câte o 
ştafetă, cu caii în spume, ce aducea veşti din împărăție şi de pe câmpul de 
război din Italia. Se adeverise, în fine, vestea că „craiul Kossuth” se ridicase 
împotriva împăratului cu oaste, că în ţara ungurească e răzmeriţă straşnică, 
iar împăratul e dovedit şi ungurul vrea să intre în ţară. Urmarea a fost că se 
desrădicară gărzile naţionale şi se confiscară toate armele, căci peste întreaga 
țară s-a fost decretat stare de asediu. Era oprit chiar de vândut seceri, topoare 
şi furci, iar oamenii n-aveau voie nici măcar să poarte cuțite lungi de vână- 
toare pentru spintecat cerbii. De la zece ceasuri, seara, trebuiau să fie toate 
uşile închise şi lumina din casă stinsă; pe uliţi umblau patrule de cătane, care 
împrăştiau orice strânsură de oameni, chiar ziua, în amiaza mere. Petrecerile 
aveau să dureze numai până la miezul nopţii şi, atunci, încă în prezenţa mai 

multor vătăjei. Paşapoartele bejenarilor ce treceau granița în Cordon erau 
foarte minuţios revizuite. Țăranii care aveau trăsuri trebuiau să meargă la 
„Voşpont” (Vorspannwagen — care de transport) şi să ducă merinde cătanelor. 
Cei ce se codeau căpătau cătane jecuiţi (executori) în casă, până ce erau siliţi 
să plece cu carul. Carele acestea erau greoaie şi aveau două proțapuri: când se 
apropia duşmanul, dintr-o parte, oamenii desjugau boii şi-i puneau la proţapul 
dindărăt, căci, din pricina drumului celui rău, nu era chip să întorci carul. 

Ca din senin, se răspândi, într-o bună dimineaţă, vestea că oastea 
împărătească se bate cu „Craiul” lângă graniţa Bucovinei dinspre Ardeal. 
De fapt, se lupta colonelul Urban cu insurgenții generalului unguresc Bem. 
Urban avea puţină oaste, dar vitează, compusă aproape numai din grenadiri 
şi grăniceri români. Despre aceşti români vorbeşte Urban, într-o scrisoare 
către maiorul Wieser, când zice: „Românii sunt oamenii dracului; ei merg ca 
diavolii”. De fapt, aşa şi era: trupele de români ale lui Urban făcuseră, într- 
un singur marş, în aceeaşi zi, de la Dorna Candrenilor, până la Murăşenii 
Bârgaielor, şapte mile nemţeşti! 

Altădată, se lăţi zvonul că colonelul Urban s-ar fi retras dinaintea 
ungurilor, care au intrat pe pământul Bucovinei şi că au ajuns până la Podul 
Verde, de la Dorna. O spaimă nemaipomenită îi cuprinse pe cei de la sate; 
cei mai mulţi îngropară averile în zămnice făcute în pământ şi ascunseră 
banii sub cărămizile vetrei, apoi alergară, cu puţinul avut ce-l puteau duce, 
spre munţi. Urban, însă, cu cei 1.800 de oameni ai săi şi cu puţină artilerie, 
a stat vreo cinci săptămâni, de la sfârşitul iernii anului 1848, la Câmpulung, 
aşteptând ajutoare. După câteva isprăvi milităreşti, s-a retras mai spre Vama, 
dar mulţi feciori cădeau de lungoare (tifos) şi, afară de aceasta, erau lipsiţi 
de veşminte şi de mâncare. 

Sucevenii stăteau, zi şi noapte, pe ruinele cetăţii, fumau şi povesteau, 
ca oamenii ce n-au de lucru; când se întâmplă ceva straşnic, ei tâlcuiesc în 
fel şi formă orice întâmplare sau veste cât de neînsemnată. De pe cetate, se 
auzea, noaptea, când bătea vântul dinspre munţi, cum bubuiau tunurile lângă 
Prundul Bârgăului şi Poiana Stampei; zice-se că omul care avea ochi buni 
zărea cum se deschide cerul, uneori, ca tăiat de o sârmă de foc. Din oraş, 
plecau, noaptea, boierii şi neguţătorii cei bogaţi, încărcând scumpeturile lor 
pe care braşoveneşti, ferecate cu lanţuri, şi apucau calea spre ţara muscalului, 
unde era linişte, lăsând acasă numai slugile şi odăile pustii. Săracii, însă, care 
n-aveau ce pierde, rămaseră să-şi apere pământul, care, la moarte, avea şi aşa 
să le astupe gura cea flămândă. 

Dar iată că muscalul se hotărî să treacă graniţa cu oastea sa şi să-i ajute 
împăratului. Ştirea despre asta venise încă prin mai 1849, când se porunci ca 
în toată ţara să se strângă provizii de fân, de ovăz, de paie şi să se cumpere 
vite pentru înjunghiere. Mai ales s-au adunat cantităţi uriaşe de rachiu: în 

Suceava, erau vreo 3.000 de vedre de rachiu pentru oştirea muscălească, căci, 
după cum se ştie, cătanele sfintei Rusii sunt beţivani de aceia care-şi vând şi 
nevestele pentru rachiu. 

In ajunul zilei, când aveau să sosească, în Suceava, muscalii, umbla un 
pristav pe uliţi, cu poruncă de la comună ca, a doua zi, să nu treacă trăsurile 
şi oamenii pe calea ce duce spre Tătăraşi; să se strângă tarabele de pe lângă 
drumuri, iar plozii să stea acasă, pentru ca să nu cadă în picioarele cailor. 
Oraşul era bucşit de lume străină, căci, a treia zi, era iarmaroc (bâlciul) şi 
sărbătoare, anume Sfântul loan cel Nou de la Suceava, care-i patronul ţării 
şi, de aceea, se adunase mulţime de peregrini din ţări depărtate. Tocmai de 
la Zolkiew, din Galiţia, veniseră, pe jos şi în trăsuri, rusniaci cu picioarele 
însângerate de cale; printre aceştia, se amestecau ţăranii din Maramureş, cu 
sarici miţoase, huţani unsuroşi, ai căror cioareci păreau însângeraţi, lipoveni 
Voinici, în ciudatul lor port de pe atunci, cu pălării înalte cât o cofă şi curmate, 
pe la mijloc, jidovi şireţi şi iuți cum e prâsnelul, care amăgeau lumea cu marfă 
proastă; felurite limbi loveau auzul şi nenumărate feluri de porturi ciudate 
împestrițau ulițele vechiului oraş. Prin spuza asta de oameni, se furişau, tăcuţi 
ca nişte umbre, călugări în rasele lor cafenii, cu feţele smerite şi uscate de 
atâta post şi rugăciune, veniţi de la mănăstirile din ţară şi de la Sfântul Munte. 
Unii vindeau icoane ce-nchipuiau muncile iadului sau judeţul din urmă, alții, 
iarăşi, făceau negoţ cu ierburi şi cu „lacrămile” Maicii Domnului, ce cresc pe 
Sfântul Mormânt din Ierusalim. 

Oamenii făcuseră greaua şi îndelungata cale ca să se vindece la moaş- 
tele Sfântului de bolile ce-i chinuiau, să plătească slujbe pentru sănătatea lor 
şi a neamurilor şi să ducă cu dânşii câteva crengi verzi, de tei sau de plop, cu 
care va fi împodobită racla mucenicului. Oraşul vuia şi se zbătea ca o mare 
înfuriată, ale cărei ape ameninţă să iasă din matcă. 

Dimineaţa de 13 iunie a anului 1849 era frumoasă şi senină. Orăşenii 
şi străinii se suiră pe ruinele cetăţii, ca să poată zări mai degrabă cele dintâi 
şiraguri de muscali, alţii, însă, merseră lângă măreţul pod de peste apa Sucevei, 
ca să-i vadă mai degrabă. Era acest pod o minune de meşteşug, cum nu mai 
afli altul în ţara noastră. Deasupra, era acoperit cu draniţă, iar pe de-alături avea 
fereşti, şi o lungime de 300 de paşi. Înăuntru, ardeau lămpi, zi şi noapte, ca 
să i se vadă calea călătorului. Meşterul îl clădise numai din lemn de stejar, pe 
căpătâi tare de piatră. Spre apărarea podului de puhoaie şi de năvala sloiurilor, 
se făcuseră astfel de întocmiri încât se frângea gheaţa; credeau oamenii că 
această puternică clădire, făcută de împărăție în secolul al optsprezecelea, va 
dura încă veacuri, dar marele puhoi din anul 1803 l-a rupt, în iunie, la 3 ore 
după miezul nopții. Un călător străin, V. Batthyani, de la începutul secolului 
al nouăsprezecelea, scrie că a auzit următoarea poveste despre acest pod 
minunat. Pe când Bucovina făcea încă parte din Moldova, trăia, în Suceava, 

un paşă turcesc, care avea o iubită dincolo, peste apa Sucevei, şi, când însera, 
încăleca şi trecea apa călare de ceea parte. Câteodată, însă, ploua la munte 
şi se umflau apele aşa de tare că nu putea trece dincolo, unde-l aştepta iubita 
lui şi, de aceea, a pus să se zidească acel pod. 

Într-adevăr, în zori de zi, se înalță departe, pe drumul împărătesc ce 
vine, prin Milişăuţi, spre Suceava, un nour de colb. Lumea strigă: 

— Muscalii! Muscalii! 

Lângă Iţcani, se desluşi şiragul nesfârşit de cazaci şi de care de trans- 
port, ce se apropiau încet, dimpreună cu nenumăraţii peregrini din Galiţia. La 
apropierea lor, începură să tragă clopotele de la toate bisericile. In Suceava, 
ferestrele şi porţile erau ticsite de oameni; unii se agăţară pe case, pe copaci 
chiar, ca să poată privi mai bine. 

Cazacii, cu chivere înalte, erau îmbrăcaţi în tunici albastre-întunecate 
şi înarmaţi cu suliţi lungi şi cu carabine. Veneau câte opt în rând, călări pe 
cai sirepi şi frumoşi, cum numai în stepele Donului şi ale Volgăi pot creşte. 
Fiecare regiment avea caii numai de o culoare: acum se perindă unul cu cai 
negri ca noaptea, apoi altul cu roibi, al treilea avea caii albi ca neaua şi aşa 
mai departe. Muscalii erau oameni înalţi şi voinici, dar îi sluţeau ochii lor 
mici şi feţele pătrate, urâte, care erau pline de colb. 

Cum intrară în oraş, începură să cânte cântece de război: fiecare com- 
panie avea corul ei, iar cântarea se răspândea, de la companie, la companie, 
de la regiment, la regiment, până spre capătul oştirii, ce nu se zărea din cauza 
colbului. 

După amiază, pe la ojina cea mică, intrară cele din urmă rânduri de 
muscali, ce călăreau dinapoia carelor de transport. Pe Tătăraşi, au întins 
corturi lângă corturi, de ajungea tabăra lor până în marginea satelor Ipotești 
şi Lisaura. Îndată se ridicară fumuri din tabără, oamenii mişunau încoace şi 
încolo, ducând caii la adăpat, de gândeai că vor soarbe toate pâraiele de pe 
lângă Suceava. 

Prima ispravă ce-au făcut-o a fost când s-au slobozit câţiva cazaci, prin 
lunca Sucevei, unde păştea o cireadă de vite, din care au furat vreo zece: le 
mânau, călări, la deal, fluturând din săbii. Le-au jupuit de piele şi le-au scos 
măruntaiele, apoi întregi le-au răsturnat în uriaşele cazane ce clocoteau şi 
ale căror gropi se mai zăresc şi acum pe Tătăraşi. Inainte de masă, au cinstit 
fiecare din ei câteva rachiuri, din cele 3.000 de vedre, ce se aflau în buţi uriaşe, 
aşezate pe roți înalte. Precum se petreceau credincioşii în ograda mănăstirii pe 
sub racla Sfântului, aşa se petreceau muscalii pe sub buţile cele mari, din care 
[i se împărțea fiecăruia câte o cinzeacă de rachiu, apoi se duceau la coveţile 
pline de carne şi de crupe. 


Spre seară, când toca la mănăstire de vecernie, căpătară, o parte dintr- 

înşii, voie să meargă prin oraş, ca să se închine la racla cu moaştele muceni- 
cului. Unii se rugau, iar alţii târguiau prin oraş rachiu şi untdelemn în ulcioare 
strâmte la gârlici, dar largi la fund. În ulcior, puneau un burete şi astfel colindau 
de la tarabă la tarabă. Dădeau neguţătorului nişte bancnote de schimbat şi, 
dacă n-avea să schimbe, muscalii turnau rachiul înapoi, mergeau în tabără 
să stoarcă buretele într-un pahar, apoi iar se slobozeau în oraş cu ulciorul. 


Despre multe hoţii de ale cazacilor povestesc, şi acum, bătrânii; între 
altele, era şi furatul fânului. Țăranii vedeau că se mişcă pe câmp căpiţele de 
fân, nu ştiau însă de ce. Pricina era că doi cazaci se băgau sub căpiţă, ridicau 
prepeleacul cu fân în sus ca pe-o umbrelă, iar fânul atârna în jos ca o rochie... 

Pe la nouă ceasuri, seara, începură pe Tătăraşi să trâmbiţe goarnele 
strângerea, ca să se adune cătanele de prin crâşme. Oraşul vuia mai departe de 
tânguirile fluierelor şi ale flaşnetelor, de ţipetele comedianţilor şi de strigătele 
răguşite ale precupeților. 

Pe pereţii mănăstirii erau lipite lumânări aprinse, ale căror licăriri sfi- 
oase se amestecau cu flacăra felinarelor de la tarabe. Suceava părea scăldată 
într-o mare de lumină şi de fum. în jurul zidurilor mănăstirii, privegheau 
câţiva păcătoşi ce băteau mătănii în colb; un grup de uniaţi cânta în cor, iar 
milogii învârteau flaşnetele... 

A doua zi, după-amiază, oștirea muscălească plecă mai departe, ca să 
se întâlnească, la Humor, cu cealaltă, care apucase calea peste Vicov. Atunci 
s-au alăturat şi restul trupelor lui Urban, din Câmpulung, conduse, acum, 
de alt ofiţer (lon Grămadă, Din Bucovina de altă dată, Biblioteca societăţii 
„Steaua”). 


IX 


1848: Şcolile poporale din Bucovina. Din norocire, în ziua de astăzi 
nu mai este trebuinţă a dovedi că luminarea poporului este cea dintâi şi cea 
mai importantă datorie a oricărei ocârmuiri ce este pătrunsă de sfinţenia 
chemării sale. În cunoştinţa acestui netăgăduit adevăr stau, în clipa de faţă, 
omul cel vulgar mai sus decât înaintea perioadei de la mart, bărbaţii de stat 
cei mai înţelepţi şi mai puternici. Luminarea poporului este încă condiţionată 
de însuşirea mijloacelor de cultură, ce sunt date poporului spre întrebuințare. 
Cele mai de aproape din aceste sunt şcolile populare, care sunt a se lua în 
privire ca „mădularul cel dintâi şi cel mai important în sistemul învăţăturii 
publice”, cum cu drept le numeşte noul proiect ministerial pentru organizarea 
învăţăturii... 

Bucovina, care, în anul 1775, a trecut, de la Turcia, către Austria, şi 
care are o suprafaţă de 190 mile cadrate cu 400.000 locuitori, până la anul mai 

sus numit a fost o parte întregitoare a principatului Moldovei, şi dar atât prin 
istoria sa, cât şi prin originea şi limba majorității preponderente a populaţiei, 
este o ţară românească. 

Îndată după dobândirea sa, în anul 1776, precum şi mai târziu, de 
către împăratul losif, în anul 1783, mai apoi de către împăratul Leopold, în 
anul 1790, în privirea deosebitelor sale relaţii, limbă, năravuri şi obiceiuri 
ale locuitorilor ei, declarată de provincie de sine stătătoare şi care numai 
prin comuna administraţie — însă după specialele sale legi fundamentale — se 
leagă către Galiţia, precum şi în timpurile mai noi ea fost de asemene întărită, 
Bucovina a primit, de la împăratul Iosif II, la anul 1786, aprilie în 29, un plan 
propriu de regularizare a sistemului mănăstiresc, bisericesc şi scolastic. Prin 
aceasta, s-a hotărât, la capul V, că în Bucovina partea bisericească (consisto- 
riul), afară de învăţătura religioasă, nu va avea nici o înrâurire asupra aşezării, 
organizării şi privegherii şcolilor şi că acestea vor atârna numai de locurile 
politice (Paragraf 1. 7. 14 şi următoarele), cu cheltuielile pentru şcolile din 
Bucovina, în general şi după putinţa Fondului religiei se vor trage din acesta 
(Paragraf 4); că se vor aşeza, în oraşe şi târguşoare, şcoli normale, principale 
şi ţinutale, în toate locurile însă unde vor fi parohii capitale sau filiale, şcoli 
triviale pentru limbile nemţească şi moldovenească (2. 3. 4. 18); ca învăţători 
se vor lua numai oameni cunoscuţi cu aceste două limbi şi mai ales naționaliști 
(Paragraf 8), şcoli propagande, şi îndată ce împrejurările vor ierta, şi şcoli mai 
înalte, pentru limbile latină şi elină, şi un liceu; fiindcă aceste — ce înţeleaptă 
cunoştinţă a împrejurărilor din partea liberalului împărat, încă de pe timpul 
acela, şi ce contrazicere între acele şi între sistemul păzit până în timpurile 
cele mai noi — vor exercita o influenţă foarte folositoare asupra învecinaţilor 
moldoveni şi alţi străini, şi mai îndeosebi că vor putea aduce şi vor aduce 
binele, că tinerimea moldovenească va veni în Bucovina, spre învăţătură. 

După aceste s-a şi început cu întemeierea şcolilor, la care, dintâi, 
s-au şi orânduit învăţători cunoscuţi cu limba românească, şi s-a învăţat 
în amândouă limbile: dar isprava, din nenorocire, n-a răspuns nici rostitei 
mărinimoasei intenţii, nici nevoinţelor acestei provincii. Căci, în totul, s-au 
organizat numai în Cernăuţi şi în Suceava câte o şcoală principală, normală 
şi trivială moldovenească, pe urmă o şcoală de fete, în Rădăuţi o şcoală de 
probă trivială, şi numai în 34 alte locuri şcoli triviale — deşi Bucovina numără 
acum 283 parohii greco-neunite, 20 de biserici filiale de aceeaşi religie, 7 
parohii romano-catolice şi 14 capele, şi 2 parohii greco-unite, cu 12 capele. 
In totul, dar, 292 parohii şi 46 biserici filiale, pe lângă care sunt de luat încă 
în seamă şi comunele evanghelice şi israelite, ce se suie la 20.000 de suflete. 

Dar şi aceste puţine aşa-numite şcoli naţionale — fără a menţiona şi 
generalele lipsuri, până acum, a tuturor de asemenea şcoli şi în alte provincii 
— n-au răspuns, în această ţară mai îndeosebi, în nici într-o privire, scopului 

lor. Căci şi aceste au fost prea puţin sau nicidecum, la ţară, frecventate de 
moldoveni sau ruteni, deşi în cataloage, într-un chip înşelător, pururi se arată 
un număr însemnat de şcolari, din care cea mai mare parte niciodată au văzut 
vreo şcoală. Aşa, spre pildă, la locurile moldoveneşti, vedem, la Boian, cu 
4.141 locuitori, în faptă numai 38 şcolari, la Câmpulung, cu 4.727 locuitori, 
numai 62 şcolari; la Molodia, cu 2.887, numai 37; la Ciudin, cu 2.083, numai 
34; la Cuciurmare, cu 5.373 locuitori, numai 20 şcolari; când, dimpotrivă, 
localităţile nemţeşti şi ungureşti înfăţişează o stare mult mai priincioasă; 
pentru că Furstenthal (în Suceviţa — n. n.), cu 566 locuitori, are 76 de şcolari; 
Karlberg (în Putna — n. n.), cu 646 locuitori, are 113 şcolari; Andreasfalva 
(lângă Frătăuţii Vechi — n. n.), cu 1.281 locuitori, are 11 şcolari, şi Istensegits 
(Țibeni — n. n.), cu 1750 locuitori, are 176 şcolari. 

Motivul acestei complete ne-frecventări a şcolilor în Bucovina are 
pricini atât generale, cât şi speciale (Bucovina, nr. 7/1848, apud Foaia pentru 
minte..., nt. 48, luni 6 decembrie 1848, pp. 376-378). 


IX 


1854: Bucovina „încarnatei amorţiri a timpului trecut”. E stranie 
această Bucovină a „încarnatei amorţiri a timpului trecut”, pe care ne-o dez- 
văluie, în anul 1854, „Gazeta Transilvaniei”, în baza unor corespondențe care 
vin din Bistriţa („de sub heniu”) şi din Cernăuţi, alteori şi din localităţi precum 
Cârlibaba, în care comunităţi tribale (zice preotul: „eu şi poporul meu”) nu ies 
din matricea oportunismului ieftin şi a unei dezgustătoare slugărnicii faţă de 
străini, deşi, tot în Bucovina, fraţii Hurmuzachi trudeau din răsputeri pentru 
conturarea unei demne identități româneşti, de care bucovinenii nu prea aveau 
nevoie. Foamete, sărăcie, ameninţarea holerei, război ruso-turc prin megie- 
şie, inclusiv prin Principate, indiferenţă faţă de românism şi faţă de rosturile 
moderne ale unei naţiuni. Şi multă, multă plângăciune, plus valuri patriotice 
de rachiu („încă se bea prea mult, dar ce vom zice despre vinars, produs aici, 
în patrie, de bunii patrioţi”) şi o indiferenţă vâscoasă faţă de învăţământ, de 
cultură, de istorie, în ciuda faptului că, la Suceviţa, un biet călugăr luase ini- 
țiativa demnităţii, susţinând o şcoală sătească din banii lui, în vreme ce alte 
victime ale lipsei noastre de memorie şi identitate înființau şcoli similare, în 
1854, la Marginea, Ciprepcăuţi, Slobozia Comăreştilor şi Hliveşti. 

Un cult al personalităţii dezlânat şi împrăştiat, față de „prea înălțatul 
şi cavalerosul nostru Împărat”, care ademenea cu „insigne publice” şi cu 
pensii pentru preotesele văduve fidelitatea duplicitară a unui cler primitiv şi 
lacom, căruia nici că-i păsa de ceea „ce-i trebuie poporului său mai întâ'”, 
ignorând, de bună seamă, că „a mănăstirilor chemare de astăzi nu poate să 
fie unica aceea ca numai să citească „Ceasurile” şi „Psaltirea”, să postească 


80 


Sigiliul vremelniciei 


patru posturi în an şi două zile pe săptămână şi să îmble în cămaşă de lână”. 
O încremenire în preistorie, pe care Lucian Blaga o incrimina şi nicidecum 
omagia cu aserțiunea „veşnicia s-a născut la sat”, din care veştile vin rar şi 
doar ca să ne împovăreze sufletele cu descurajare. Aceasta era şi încă mai este 
Bucovina anului 1854, Bucovina veşnic neschimbată în indiferenţă, şi „vei 
şti, domnule, judeca starea vieţii noastre celei politice şi culturale, dacă te voi 
ruga să-mi spui: câte şire „din Bucovina” ai tipărit în organul Dumitale, de 
vreo trei ani, încoace, sau, şi mai bine, câţi cititori ai în Bucovina?”. 


IX 


De sub Heniu, 31 mai 1854. Mare consternaţie a cauzat în locuitorii 
ținutului acestuia grabnica urcare a prețului bucatelor, a grâului — merţa 
(ferdela), 5/5,5 florini; a cucuruzului (porumb) — 3-4 florinţi ş. a., precum şi 
ştirea despre ocuparea şi păzirea graniţei orientale de către trupe ruseşti, în 
continuarea certurilor în cauza răsăriteană iscate. Spaima pentru suirea preţului 
cerealelor se măreşte din cauză că, fiind Moldova, magazinul bucatelor pentru 
țările vecine şi depărtate, ocupată de trupe ruseşti, e teama că nu va fi iertat 
a scoate pâine, de acolo, încoace. Noi, aici, când în patria noastră era lipsă 
de cereale şi preţul lor se suia, aveam mare uşurinţă cu vecina Bucovinei, 
respectiv Moldova, bunăoară ca şi Domnia voastră, acolo, pe la Braşov, unde 
se capătă pâinea şi alte viptualii din vecina Românie, din care se importă 
grâu şi cucuruz în abundență, şi scoborârea preţului lor relativ mai jos, decât 
însuşi în ţară, unde priesc cerealele mai bine decât pe la noi, sub poalele 
Alpilor (munţii Carpaţi erau numiţi, încă de la întemeierea Moldovei, „Alpii 
ungurești” —n. n.). În anul trecut încă se urcase, odată, preţul cucuruzului, dar, 
importându-se din Bucovina în cantităţi mari, sărăcimea n-a fost în pericol 
de a flămânzi, precum se teme acum. Ce e drept, în anul curgător încă s-au 
importat şi se importă foarte multe cereale, mai ales grâu şi farină de grâu, 
însă acestea sunt arvunite pentru părţile Ungariei, unde se şi cară, şi acestea 
sunt trase din Moldova de speculanții jidani, încă de timpuri, de atunci, adică, 
pe când era iertat a cumpăra şi a scoate din Moldova, în ţări străine, pâinea. 

Deie Dumnezeu ca, cât mai curând, să se aleagă cu cauza răsăriteană, 
ca să fim împăciuiţi, şi nu tot cu frica în spate! Ne paşte speranţa că criza 
pâinii nu va ţine mult, deoarece nemărginit număr de care, parte români din 
satele Bârgăului, parte saşi, au mers la Câmpulung, cel mai apropiat târg de 
noi, în Bucovina, după bucate; apoi Hodicanii — colonişti secui din Bucovina 
şi cărăuşi vestiți — încă nu se întrerup cu aducerea grâului şi a farinei (Gazeta 
Transilvaniei, nr. 46, 9 iunie 1854, p. 181). 

Timpul cel grav, cu ploi, nu promite un cules bun, de nu cumva norociri 
elementare ne vor nimici speranţa. Afară de cereale, se importă din Bucovina 

pici de vite, iar mai cu seamă, „spirit” rachiu (rachiul, de se vor importa alte 
cele, dar rachiul nu rămâne uitat). Doamne, de se bea în patria noastră numai 
atâta rachiu cât se importă din Galiţia şi Bucovina, încă se bea prea mult, dar 
ce vom zice despre vinars, produs aici, în patrie, de bunii patrioţi, care încă 
şi-au lărgit fabricile, iar de arderea bucatelor şi producere vinarsului şi-au 
câştigat şi maşini, ca cu atât mai multă câtime de bucate, în cât mai scurt 
timp, să poată trage din gura săracilor şi, în loc de pâine şi de nutriment, să le 
dea rachiu, acel vierme, care roade la sănătatea şi viaţa omenească, macină 
averea milioanelor în pungile unor privaţi. De s-ar ridica altfel de fabrici în 
patrie, de pănură, de pânză, de ar spori şcolile şi s-ar întemeia şcoli agrare aşa 
de repede cum sporesc vinarsurile în patrie, atunci am fi mai fericiţi! (Gazeta 
Transilvaniei, nr. 47, 12 iunie 1854,p. 185). 


IX 


12 iunie 1854: Mai multe persoane boiereşti din Moldova s-au 
retras la noi, cu familii, cu tot; iar mai mulţi fugari de miliţie (nu catane, dar 
civili, care fugiseră ca să nu-i înroleze) se întoarseră, din Moldova, înapoi, 
zicând „că mai bine vor să fie aici ostaşi, decât sub ruşi gospodari”. Noi sun- 
tem foarte îngrijoraţi, neştiind încă încotro sună atâtea pregătiri. Săracii fraţi 
din Moldova şi Valahia, dacă şi acum nu le-a răsărit soarele, apoi când oare 
le va mai răsări? La noi, Domnule, e o scumpete precum de mult n-a mai 
fost: 4 florini m. c. coreţul de ovăz , un preţ care, la noi, încă nu s-a pomenit; 
era, până acum, cu 2-3 sorocoveţi, mai sus rar când a fost; dar 4 lei! 15 lei 
păpuşoiul, 20 de lei grâul, 17,50 lei secara. Toate peste îndoit înmulţindu-se, 
de altă parte trebuinţele (Gazera Transilvaniei, nr. 49, 19 iunie 1854, p. 193). 


IX 


22 iunie calendar nou 1854, ştire. Sâmbătă, la 5/17 iunie 1854, sosi 
Prea Sfinţia Sa domnul nostru episcop Eugen Hacman de la Viena, unde 
fusese cu deputaţiunea țării noastre, spre urarea de fericire a căsătoriei Prea 
Înălțatului şi cavalerosului nostru Împărat Francisc Iosif 1. Se pune cum că 
mai mulţi preoţi bucovineni, şi anume de legea răsăriteană, se vor bucura, 
împreună cu Domnul episcop Eugen Hacman, de a fi onoraţi cu insigne pu- 
blice — cel puţin aşa se exprimă Domnul episcop, cu ocazia primitei gratulări 
din partea clerului cernăuţean. Alte speranţe de şcoli, institute nu-s (Gazeta 
Transilvaniei, nr. 55, 10 iulie 1854,p. 219). 

IX 


22 iunie calendar nou 1854, articol. Vei şti, Domnule, judeca starea 
vieţii noastre celei politice şi culturale, dacă te voi ruga să-mi spui: câte şire 
„din Bucovina” ai tipărit în organul Dumitale, de vreo trei ani, încoace, sau, şi 
mai bine, câţi cititori ai în Bucovina? Acesta permite ca să-ţi desenez modul 
cum continuăm noi viaţa-ne omenească şi naţională, pe care o începuserăm, cu 
atâtea auspicii îmbucurătoare, dar, „homines sumus”, ne e ruşine, bucovineni 
suntem: cetăţeni ai timpului — fiecine vrea. 

Scopul scrierii mele acesteia însă nu-mi e acesta, ca să te încunoştiinţez 
numai cu regula; aceasta-mi veni astăzi numai aşa, ca prin treacăt, în pană, căci 
despre reguli, de când ni se înmegieşiră regulile cele mai fizice şi minunate, 
cum nu mă atrage să le pomenesc, eu mi-am luat de gând să-ţi spun, astăzi, 
ceva despre o excepţiune, dar frumoasă, care ni se ivi, în secolul al nouăspre- 
zecelea, între mărcile Bucovinei. Vei şti, Domnule, că, la noi, în Bucovina, 
se află mai multe documente vii, coborâtoare încă din timpul gloriei române. 
Acele documente sunt, mai cu seamă, mănăstirile, lăsate de supremul guvern, 
la încorporarea Bucovinei cu Austria, în menirea lor cea primitivă, dându-le, 
din nou, îndatorirea, şi anume prin „Planul regulativ din anul 1786”, ca să fie 
lăcaşul pietăţii, dinspre o parte, iar dinspre alta, să păstreze demna memorie 
a fundătorilor sau ctitorilor lor, care nu numai le-au înălţat, dar le dotară cu 
moşii foarte însemnate. 

Dacă un călugăr simplu ca Petru de la Amiens adună, oricând, urdii 
de cruciați pentru eliberarea Ierusalimului din mâinile ienicerilor, cine oare, 
astăzi, pentru Dumnezeu, împăratul, patrie şi naţiune, n-ar fi mai întâi gata 
să se arunce în foc? Dacă, oarecând, un Ştefan cel Mare făcu, după fiecare 
biruinţă eluptată, câte o biserică sau mănăstire de zid, prin codri şi pustietăţi, 
cine i-ar da, astăzi, numele de „„Mare”, dacă el asemenea şi în secolul de acum 
ar păşi? „Tempora mutantur” şi cerinţele timpului se schimbară. Precum, deci, 
dar un erou ca Ştefan, astăzi, cunoscând ce-i trebuie poporului său mai întâi, 
ar face (pe acolo, pe unde sunt ele de folos) lăcaşuri dumnezeieşti vii, şcoli şi 
alte institute filantropice; aşa şi a mănăstirilor chemare de astăzi nu poate să 
fie unica aceea ca numai să citească „Ceasurile” şi „Psaltirea”, să postească 
patru posturi în an şi două zile pe săptămână şi să îmble în cămaşă de lână 
(ex officio) trebuie să mai fie ceva, care ar realiza teoria menirii mănăstirilor 
şi astăzi, nu numai în secolul al 14-lea şi al 15-lea, căci, cu acele virtuţi, 
astăzi nu se împle conceptul virtuţii, şi cu acest mod de viaţă mănăstiresc nu 
se împlineşte datoria pomenirii ctitorilor lor; „tempora iam sunt mutata” şi 
mănăstirile trebuie să fie de folos lui Dumnezeu şi omenirii, după conceptul 
de acum. Eu aceasta nu o zic în contrariu cu hrisoavele ce le deteră ctitorii şi 

dăruitorii mănăstirilor bucovinene; căci chiar aceştia au zis „dăm în binele 
susținerii mănăstirilor şi a sprijinirii celor săraci”. 

Şi oare sărăcia de astăzi e aceea care sileşte pe cineva să cerşească 
pâine fizic? Nu, nu; această sărăcie nu apasă, astăzi, aşa greu pe omenime, şi 
anume pe român, ca sărăcia spiritului. Şi aceasta cine ar crede-o!? O cunoscu 
un călugăr simplu, din mănăstirea Suceviţei, şi făcu o şcoală sătească, lângă 
mănăstirea petrecerii sale, începând-o numai pe cheltuiala sa. lată excepţiunea, 
Domnule, excepţiunea cea mai frumoasă, de care îmi luai de scop, astăzi, 
să-ţi scriu, şi de care, din adâncul inimii, lui Dumnezeu mă rog ca să devină 
regulă, ca şi noi să ne vedem în rând cu alte naţiuni, iar mai cu seamă, cu fraţii 
noştri din Ardeal şi din Ungaria, care, după un episod atât de dureros şi amar, 
cu un zel drept admirabil, îi vedem stăruind, din toate puterile, spre un viitor 
demn de chemarea unei naţiuni şi de numele pe care îl poartă. Curând, mai 
multe despre aceasta (Gazeta Transilvaniei, nr. 50, 23 iunie 1854, p. 198). 


IX 


11/23 iunie 1854. Puțin şi consistoriul nostru îşi va lua „ziua bună” 
de la un bărbat pe care atât membrii acestei dicasterii, cât şi întreaga eparhie 
a Bucovinei, prin un curs mai bine de 50 de ani, cu tot dreptul l-au stimat şi 
l-au iubit. Acest bărbat este prea cuvioşia sa arhimandritul diecezan Filaret 
Bendevschi?, care, după o activitate aşa îndelungată pentru stat şi biserică, 
la propria-şi sa dorinţă şi cerere, acum se va retrage în starea pauşală. Clerul 
Bucovinei, nu fără adâncă întristare şi durere, va auzi această ştire; căci prea 
demnul arhimandrit Filaret este în fiecare inimă tipărit cu dragoste şi cu 
recunoştinţă pentru nepărtinitoarea lui iubire de dreptate, pentru loiala şi cu 
toată amabila lui umanitate şi, ce e mai mult, pentru neobositul lui zel, cu 
care, printr-un decurs de atâtea decenii, s-a jertfit pentru binele şi înflorirea 
eparhiei bucovinene. Dea Domnul ca următorul prea demnului acestui bărbat, 
pe care încă, până acum, nu-l ştim, să-şi câştige şi să-şi fundeze o asemenea 
reputaţiune publică şi privată în eparhia noastră, precum ne sili şi ne sileşte 
prea venerabilul arhimandrit Filaret Bendevschi, ca nu numai pentru acum, 
ci şi în adâncă memorie cu tot dreptul să i-o păstrăm (Gazeta Transilvaniei, 
nr. 51, 26 iunie 1854, p. 232). 


_ 
5 august nou 1854. Vrând, Domnule, să-ţi caracterizez gradul necesită- 


> De origine transilvăneană, din familia şi acum bine ştiută Bândea, din ţinutul Albei Iulii 
— nota Gazetei Transilvaniei. 

ţii urgenţei acelei chestiuni care priveşte la înțelesul cult al poporului nostru, îţi 
explic şi îţi mai scriu încă despre „şcoală”, într-un timp când nu numai luarea 
de seamă a întregii Europa, prin urmare şi a cititorilor organului Dumneavoas- 
tră, se ocupă cu alte reflecţiuni, ci şi când chiar eu însumi aş avea ce-ţi scrie şi 
despre alte interese, aşijderea de însemnate. Voiesc, zic, să-ţi caracterizez ne- 
cesitatea culturii poporului nostru; şi însuşi motivul obiectiv, care mă cheamă 
să-ţi scriu, e caracteristic pentru noi, considerând circumstanţele timpului de 
acum. Pe când colo, la Dunăre, se roşesc câmpiile României de sânge nordic- 
răsăritean (războiul ruso-turc, Moldova fiind ocupată de ruşi din 1853 —n. 
n.) şi poate şi din celelalte ţări ale lumii; pentru ce? Pentru pravoslavie?Nu, 
ci pentru întrebăciuni politice internaționale şi, poate, geografice; iar mai 
cu seamă pentru dreptatea culturii propăşisive (progresiste — n. n.) în contra 
sumeţiei țeapănului obscurantism; la ce stăruie să-şi cerce lăncile „deşteptata 
cunoştinţă a supremelor cerinţe ale secolului de acum, în respect cu poporul 
nostru”, în contra „încarnatei amorțiri a timpului trecut, furişată încă la noi (la 
inteligenţa noastră) şi până peste anul 1850”. Spiritualismul intră în bătălie cu 
materialismul; junul şi voinicul geniu al timpului prezent, cu mucedul schelet 
al trecutului. Pe când, aşadar, toată împrejurimea noastră se uită la Olt şi la 
Dunăre, la Caucaz şi la golful nordic, cum se încing başbuzucii cu cazacii, 
Berlington cu Brahestet, a noastră privire o atrage frumuseţea mişcării, care 
se manifestează la noi în privinţa şcolilor poporale şi a sprijinirii studenţilor 
celor săraci din gimnazii. Spune-ne, Domnule: Intr-un ceas bun!:. 

Şcoala din comunitatea Suceviţei, pe care a întemeiat-o un călugăr 
stimabil din mănăstirea de acolo, şi care cauză, la noi, o simţim atât mai rar 
mai plăcut, cu cât ea e produsul practicii convingerii unui călugăr din mănăs- 
tirile noastre despre prima cerinţă a timpului de acum faţă cu neglijatul nostru 
popor, nu rămână fără de cea mai favorabilă influențare şi asupra altor bărbaţi 
cu cuget patriotic, curat de clasă clericală. Chiar ni se înştiinţează, desigur, 
cum că în satele Marginea, Ciprepcăuţi, Slobozia Comăreştilor şi Hliveşti să 
se fi început şcoli, prin stăruința fizică şi morală a respectivilor preoţi de pe 
acolo. Nu voi putea descrie, Domnule, bucuria care cuprinse inima fiecărui 
amic al poporului nostru, auzind despre nobilele şi adevăratele creştineşti 
aceste fapte ale preoților noştri, sperând noi, desigur, că exemplele acestea 
de până acum nu vor rămâne izolate, în mai mult decât 300 de comunităţi 
patriei noastre, care sunt încă fără de şcoli, până acum (Gazeta Transilvaniei, 
nr. 63, 7 august 1854, p. 250). 

Numele, Domnule, ale acestor bărbaţi, care, prin întreprinderile 


3 Aşa să fie! Măcar de v-aţi pocăi şi, reîntorcându-vă la altarul hărăzit de la străbuni, să 
începeţi a sacrifica şi lor penaţi şi să nu vă vârâţi cu buciumele cele mai groase pe la altarul 
celor pelegrini! 

acestea, demne de toată lauda şi recunoştinţa, dau patriei, naţiunii şi istoriei 
cea mai eclatantă dovadă, cum că îşi iubesc chemarea de om şi de preot şi 
cum că îşi iubesc şi națiunea, nu vom pregeta a le numi, la ocaziunea când 
despre fiecare şcoală îndeosebi vom vorbi; pentru ca să-şi cunoască națiunea 
şi istoria noastră pe acei bărbaţi care mai întâi dau pornire şi viaţă supremei 
necesităţi a poporului nostru. 

Totodată, ne vine şi ştirea cum că, în Căpitanatul nostru, Cernăuţi, s-a 
constituit „o reuniune pentru sprijinirea acelor studenţi din gimnaziu, care, 
fiind înzestrați cu talente favorabile şi sub o moralitate lăudabilă, n-au mij- 
loacele materiale de a frecventa clasele gimnaziale”. O proclamaţie tipărită 
şi cursivă prin Bucovina, comunicată printr-o circulară consistorială şi alta 
a ţării noastre coronale, care invită, cu cuvinte dulci şi pătrunzătoare pe tot 
patriotul bucovinean ca să confere, din cea mai mare putinţă, pentru realizarea 
frumosului şi binefăcătorului scop al reuniunii acesteia, al cărei protector e 
însuşi preşedintele ţării noastre, prea demnul cavaler de Schmick. 

Iată, domnule, cauzele care ocupă, acum, atenţiunea noastră cea mai 
plăcută, a tuturor; iată şi „excepţiunea” despre care îţi scrisesem mai deunăzi 
şi pentru care mă rugai la Dumnezeu să devină „regulă”: ferească-ne numai 
Cerul de nişte evenimente cumplite, de care-s şi amenințate masele ţărişoarei 
noastre, şi noi avem dreptate să sperăm cele mai bune (Gazeta Transilvaniei, 
nr. 64, 11 august 1854, p. 254). 


IX 


Din Bucovina, 8 octombrie 1854. Miercuri, în 4 octombrie, în ziua 
numelui Maiestăţii Sale Împăratului Francisc losif I, se serbă, în capitala 
noastră, Cernăuţi, un act care împle orişice inimă cu simţămintele cele mai 
vii şi mai călduroase. Preotesele noastre, cele văduve adică, vrând să-şi ma- 
nifesteze adâncile lor simţiri de mulţumire către prea graţiosul nostru Împărat 
Francisc Iosif I, care le încuviinţă, încă în anul 1849, o pensie imperială“, din 
Fondul nostru cel bisericesc, spre susţinerea lor şi a copiilor preuteşti orfelini, 
făcură, pe cheltuiala lor, portretul Maiestăţii Sale, prea înduratul Împărat 
Francisc Iosif I, în mărime de viaţă, menindu-l să rămână, pentru totdeauna, 
în reşedinţa Episcopiei bucovinene. Acest portret, aşadar, se dezveli în ziua 
prea înaltului nume al Maiestăţii Sale, în fiinţa (prezenţa — n. n.) tuturor 
branşelor (breslelor — n. n.) şi autorităţilor Capitalei, în fiinţa unui numeros 


+Văduvele după preoții învățați şi educați după sistema nouă căpătară câte 120 florini (preţul 
pentru 40 oi —n. n.), iar cele rămase de preoții de sistema veche (cu şcolile numai normale 
şi 3 ani clericali), câte 80 florini, copiii, încă fără deosebire, câte 30 florini pe an — nota 
Gazetei Transilvaniei. 

cler de ţară, a mai multor boieri, târgoveţi şi a tuturor văduvelor preotese, 
ţinând, la această ocazie, însuşi Prea Sfinţia Sa Domnul nostru Episcop 
Eugen Hacman un cuvânt foarte cordial şi pătrunzător, iar clericii căpătând 
un imn ocazional, în limba română, compus de prea demnul nostru patriot şi 
spiritual al Seminarului Teoctist Blajevici. Abia pe la 2 ore după-amiază, se 
sfârşi frumoasa şi cu cea mai mare solemnitate petrecută această prăznuire, 
care nu numai în inimile celor ce au fost acolo, de faţă, ci şi într-ale tuturor 
bucovinenilor va rămâne într-o eternă memorie (Gazeta Transilvaniei, nr. 
80, 6 octombrie 1854, p. 321). 


Noutate importantă se scrie, din Viena, ziarul „N. Z.”, cu data 28 oc- 
tombrie 1854. Aceea e cum că, la propunerea domnului general de artilerie 
baron de Hess, s-a hotărât, într-un sfat de război, ţinut la Curtea Împărătească: 
1). Ca trupele din Principate şi din Bucovina să se înmulțească destul de bine; 
2). Ca Gura Humorului (în Bucovina, lângă Suceava) să se întărească; 3). Să 
se mai ridice, pe picior de război, 100.000 de recruți (Gazeta Transihvaniei, 
nr. 86, 27 octombrie 1854, p. 343). 


IX 


1854: Proclamaţia austriacă, la ocuparea Principatelor. Locuitori 
ai Țării Româneşti şi ai Moldovei. Tipărită pe afişe, în franceză şi în română, 
şi răspândită odată cu intrarea trupelor austriece în Iaşi, Proclamaţia de mai 
Jos, care figurează în „Uricariul” lui Codrescu, e o filă discretă din povestea 
unirii Principatelor, în condiţiile asigurate de Europa, pe fondul îndelungatu- 
lui conflict ruso-turc pentru teritorii, pe parcursul secolului al XIX-lea. Deşi 
lapidar, textul transmite o mulţime de informaţii — descrise pe larg în presa 
vremii, cum se va vedea din alte documente — despre conlucrarea europeano- 
turcă, în tentativa de a bloca expansiunea rusească spre Europa Răsăriteană: 


În puterea unei Convenții, încheiată între Majestatea Sa Împăratul, 
Augustul meu Suveran, şi între Sublima Poartă Otomană, trupele austriece 
întră în Principate. Ele sunt menite de a înlătura bântuirile războiului şi de a 
aduce, în mijlocul vostru binecuvântările păcii. Primiţi, deci, cu încredere pe 
aceşti chezaşi ai siguranţei voastre şi ai liniştii tutor: ei vor şti să o merite, prin 
conduita lor cea regulată, prin ordinea şi disciplina perfectă ce ei vor observa. 

Privilegiile ce vă sunt asigurate de Sublinia Poată rămân în deplină 
lucrare. De aceea şi aştept, din partea autorităţilor ţării, toată ajutorinţa tre- 
buitoare, în privirea încartiruirii şi a merindării trupelor, care se va face prin 
despăgubire regulată; totodată, pretind stricta menţinere a ordinii şi a liniştii din 
chiar partea populaţiunii, pentru că, în caz contrar, se va păşi cu toată asprimea 

legii către orişice încercare de răsculare sau de ameninţare a ordinii publice. 

Toate autorităţile sunt îndemnate, tot acum, de a se adresa, de astăzi, 
înainte, Locotenentului General Contele Coronini, numit, de M. S. Împăratul, 
Comandant al tuturor trupelor, în ambele Principate, sau organelor militare 
pe care el le va autoriza în privirea asta. 

în 18 August 1854 

Comandantul Şef al Armatelor a III şi a IV 

Baron de Hess 

General de Artilerie. 


(Uricariul / cuprinzător de hrisoave, ispisoace,urice, anaforale, pro- 
clamaţiuni, hatişerife şi alte / acte ale Moldovei şi Țării Româneşti, / de pe la 
anul 1461, şi până la 1854 / sub direcţiunea dlui Theodor Codrescu, Tomul 
al VI, laşi, Tipografia Buciumului Român, 1875, pp. 79, 80) 


Dă 


1855: Corespondenţă de lângă apa Sucevii, 22 octombrie. Salcea 
şi Plopenii, de unde scriu, sunt situate pe graniţa Moldovei, către Bucovina, 
dar în Moldova, vis-â-vis cu urbea Suceava, de care se despart prin fluviul 
cu acest nume, Suceava. Noutăţile noastre de aici sunt demne de toată com- 
pătimirea şi întristarea. Scumpetea ce ni se însemna mai nu-şi are perechea 
în istoria acestui Principat, aceea creşte şi se măreşte văzând cu ochii. Chila 
de grâu se vinde, aice, la graniţă, pe loc, de la 7 până la 7 galbeni şi jumătate, 
la laşi, de la 7, până la 8 galbeni. Guvernul î începu a trimite oamenii săi prin 
ţinuturi, spre a cumpăra o sumă însemnată de grâu, cu scop, se pare pentru a 
preveni o carenţă de pâine neprevăzută, dar posibilă. 

Celelalte soiuri de cereale sunt încă foarte ridicate în preţuri, din care 
cauză se înţelege că manufacturile încă se scumpiră peste toată aşteptarea. 
Proprietarii şi posesorii, văzând nişte atari mişcări în prețuri, începură a cere, 
pe produsele lor, preţuri aşa de mari ca cumpărătorii să nu se apropia de ei, şi 
poate fi că aceasta încă e una dintre cauzele urcării preţurilor peste aşteptare. 
Toamna întreagă o petrecurăm în secetă, din care cauză arăturile şi semănă- 
turile de toamnă nu ne promit vreo fertilitate favorabilă a pământului pentru 
anul viitor. Şoarecii ni se înmulțiră ca mai nici odinioară, aceştia ne mistuie 
de-a gata produsele adunate la economie, fără a ne mai cere bună învoire ori 
a ne da vreo socoteală. 

Pe la noi, se sună în vorbe ceva şi despre luarea Nicolaevului, poate fi 
şi aceasta chiar, deşi era a se apăra de chiar Imperatorul Alexandru (dar nu e). 

Despre rezistenţa ce o fac inamicii progresului, ai civilizaţiunii şi 
culturii în contra şi asupra aprobării şi întăririi profesorilor dintre mireni la 

acum realizatul gimnaziu din târgul Neamţului sper că vei primi, cât mai 
timpuriu, înştiinţare mai clară şi mai detaliată. Aceia, adică, vor ca profesorii 
acelui gimnaziu să fie aleşi numai dintre teologii patriei, nu şi dintre mireni, 
fără a mai considera Dumnealor, de o parte, aceea că scopul creşterii şi 
cultivării în acest gimnaziu nu este numai de a produce şi a renaşte preoți şi 
călugări, căci pentru atari persoane s-au înființat şi se înființează, în lăuntrul 
sfintei mănăstiri, seminar, ci scopul este patriotic comun, şi de alta aceea că, 
de-ar fi Dumnealor bine împintenaţi, nici că ar putea a produce, pe băncile 
consiliului şcolar, teologi moldoveni capabili şi calificaţi, care să fie demni 
de a susţine cenzura ori examenul acelui consiliu, spre a putea corespunde 
scopului cuprins în programa acelui gimnaziu. 

Noi credem că rezistenţa aceasta nu e manifestată atât în contra 
profesorilor mireni, cât chiar asupra Eminenţei Sale starețului Dionisie şi 
în contra frumoaselor sale tendinţe şi dorinţe patriotice. Eminenţa Sa e tare 
determinat ca să se facă ceea ce cere de la dânsul patria, sfânta mănăstire 
şi, prin consecinţa spiritului veacului, sau, de nu poate, să-şi ceară demisia. 
Deie Dumnezeu ca şi aici să triumfe dreptatea, întocmai ca la Crimeea şi în 
Orient, fie şi cu amuțţirea inamicilor culturii şi ai civilizaţiunii patriotice / J. 
M. (Gazeta Transilvaniei, nr. 90, 9 noiembrie 1855, p. 349). 


IX 


1855: Despre urmările desființării boierescului în Bucovina. Dom- 
nule redactor, / Foaia dumitale, pe care am salutat-o ca o manifestare din cele 
mai frumoase ale redeșteptării vieții naționale şi care este una din cele mai 
bune fapte patriotice ce ai putut întreprinde, a adeverit, chiar de la începutul 
ei, că ai înțeles pe deplin serioase datorii pe care împrejurările timpului le 
impune, astăzi, publiciştilor români. 

In momentul de față, care este destul de cumpănitor, fiind menit a 
însemna pentru Principate începutul unei noi epoci mai libere, mai fericite şi 
mai frumoase, după cum credem şi dorim, nici un organ de publicitate, nici 
o foaie, fie ea şi literară numai, nu trebuie și nu poate mărgini scopurile sale 
la tratarea obiectelor indiferente, la petrecerea cititorilor săi prin romane, 
istorioare, cântece de amor și de primăvară. Acei care îşi dau dreptul şi iau 
cuvântul de a vorbi către ţară trebuie să aibă o inimă pentru suferințele ei, 
să-i înțeleagă interesele, să se pătrundă de dorinţele şi de chemarea ei, să aibă 
voinţa și curajul de a-i înlesni împlinirea acesteia, având viitorul în privire, 
să dezbată pe celelalte, să o lumineze despre trebuinţele sale şi să-i arate 
mijloacele de mântuire. 


5 Redactorul şi fondatorul „României literare” din 1855 era Vasile Alecsandri. 

Fericiţi aceia cărora le-a revenit astă frumoasă chemare, care pretind 
așa reformele neapărate pentru fericirea naţiei, care au înlesnit, ferind-o de 
mişcări zgomotoase, regenerarea ei, care au asigurat împlinirea liniștită a 
progresului, care au sporit dezvoltarea și întărirea nației şi au pus o piatră la 
edificiul viitorului! 

„România literară” pare că și-ar fi impus acea problemă, aducând, până 
acum, mai multe articole serioase, care se ocupă cu unele din cele mai capi- 
tale interese ale țării şi, după cum vedem din numerele din urmă, a început a 
dezbate şi interesul cel mai mare și însemnat, acela care domnește peste toate 
celelalte, care este adevărata cauză a poporului, a țării întregi, adică reforma 
agrară sau regularea referințelor între proprietari și lucrători. Cum că acestea 
nu pot rămâne în starea de faţă, cum că și Principatele trebuie să împlinească 
acest progres economic și social, pe care l-a făcut, până acum, toată lumea 
civilizată, care de mai mulţi ani stă pe marginile lor, e vederat şi cred că nu 
se mai aduce la îndoială de către nimeni. Deprinderea, însă, zice o vorbă, 
este adeseori atât de tare ca însăşi natura; aceasta ne explică de ce oamenii, 
în general, se sfiesc de orice înnoire, se înduplecă numai cu greu de a primi 
şi acelea al căror folos și bunătate nu le pot tăgădui. Trebuie să așteptăm, dar, 
ca o înnoire de astfel să întâmpine multe greutăţi, poate chiar și din partea 
acelora care au înţeles, de mult, semnele timpului şi sunt încredințați că asta 
e neapărată și nu se mai poate nici încuviinţa, nici amâna. 

Sub asemenea împrejurări, am crezut că ar putea fi de înţeles a arăta, 
aici, care au fost, până acum, urmările acestei experienţe, petrecute de Bu- 
covina înainte de șase ani, la care timp s-a desființat boierescul, atât aici, cât 
şi în celelalte țări ale Austriei, în care se mai ținuse până atunci. 

Observând, cu luare aminte, cum se dezvelea astă prefacere însemnată 
înaintea ochilor noştri, urmând, de la început, întâurirea ei asupra tuturor 
referinţelor înțelepte ale țării noastre, credem a fi cunoscut îndestul, de a le 
expune în public. Vom înfățișa, însă, numai rezultatele materiale, pentru că 
acestea sunt cele care interesează mai mult publicul cel mare şi pentru că — 
fie-ne iertat de a o spune în toată sinceritatea — în ochii multor oameni numai 
acestea sunt cumpănitoare; căci sunt de acei care judecă un lucru, o măsură, 
după valoarea ei morală şi care nu se uită, mai întâi, la folosul sau scăderea 
materială, care le pot ieşi din acelea. 

Să cercetăm, dar, în cât au fost întemeiate îngrijirile acelor care, în 
anul 1848, înainte şi după desființarea boierescului, se întristaseră de tot, se 
descurajaseră, prezicând, cu autoritate de profeţi, surparea totală a averilor par- 
ticulare, disprețuirea cumplită a moșiilor, demoralizarea generală a țăranilor, 
prin urmare înapoierea culturii pământului, stârpirea negoţului, sărăcirea ţării 
şi sălbăticirea oamenilor. 

De la anul 1846, atât de trist şi nefericit pentru proprietarii din Galiţia, 

guvernul austriac şi toți oamenii serioși se pătrunseră de încredințarea că 
boierescul (clăcile, robotele sau cum le-au mai fost numele) nu se mai poate 
ține și că timpul cere, repede și fără cruţare, desființarea acestei rămăşiţe a 
feudalismului. Din nefericire, însă, tot lucrul bun merge încet şi, din contra, 
timpul mai iute decât oamenii, şi iată că sosi anul 1848, care, nerăbdător de 
a răsturna multe aşezăminte, n-a cruțat nici pe acesta, nici a voit a îngădui 
măcar termenul trebuitor de a pregăti, cu toată cumpănirea, o măsură atât de 
însemnată şi a deprinde pe oameni cu ideea ei. Bine era aceasta, că atunci 
poate ar fi fost mai puţine îngrijiri; toţi s-ar fi supus mai uşor acestei necesități 
şi astă mare propăşire s-ar fi s-ar fi împlinit pe nesimţite. Oricum, însă, trebuie 
să recunoaştem că anume aici, în ţară, s-au auzit de puține abuzuri, că unii, şi 
alţii, proprietari şi locuitori, s-au silit pentru a petrece acea criză cât se putu 
mai bine, în toată liniștea, şi a se deprinde iute cu noua poziție. Și de ce nu ar 
fi făcut așa, dacă se putu cunoaște curând că urmările acestei schimbări nu 
sunt atât de rele, pe cât îngrijirile de mai înainte, care erau mari? 

Se înțelege că, pe la început, sosind anume acea măsură chiar în tim- 
pul când e mult lucru la câmp, adică în luna lui iunie, proprietarii, în multe 
locuri, întâmpinare greutăți în gospodărirea lor şi poate că s-au şi întâmplat, 
ici şi colea, că avură scădere (pagubă) la strângerea pâinii. Noi însă suntem 
siliți de adevăr a spune că, după cât am cercetat în toate părțile, nu am aflat 
că vreun proprietar ar fi fost nevoit să lase, din cauza împotrivirii și nelucrării 
țăranilor, pâinea sa pe câmp şi să piardă, aşa, rodurile ostenelilor unui an 
întreg, cu toate că și alte împrejurări ale acelui memorabil an, precum a fost 
neliniştea generală a spiritelor, produsă de întâmplările ce se urmau din zi în 
zi, încetarea cumplită a fiecărui comerţ şi, mai mult decât toate, holera, care, 
secerând pe mulţi, înspăimânta pe toți, se însoțise de a descuraja pe oameni, 
a paraliza activitatea lor şi, prin urmare, a îngreuna şi căutarea economiei. 

Numai acest an, însă, fu cel mai greu, că uşor se deprinseră proprietarii 
a plăti pe lucrători, şi aceștia a se mulțumi cu un preţ măsurat, care va scădea 
în proporţia cu care creşte repede numărul lucrătorilor, fiindcă Bucovina 
seamănă, şi în aceasta, Moldovei, că este puţin împoporată. 

Cea dintâi urmare a desființării boierescului trebuia să fie, dar, suirea 
prețului produselor agriculturii, pentru că proprietarul îşi scotea, acum, şi 
plata lucrătorilor; acea scumpire a produselor era mai mare însă decât astă 
cheltuială, încât proprietarul își găsea încă şi destul folos, că, altminteri, 
s-ar fi lăsat de gospodărire. Aceasta am putut-o adeveri foarte bine cu cifre, 
aducând aminte că simbria (salariul) de o zi a unui lucrător cu mâna rar s-a 
suit mai sus de 20-24 creiţari argint (2 lei şi jumătate — 3 lei, în Moldova, 
fiind 8 creiţari 1 leu), şi acum, în general, poate fi socotită şi ceva mai uşor 
decât cel dintâi din ambele preţuri, de vreme că acel al pâinii s-a ridicat în 
proporţie mult mai însemnată, precum, de pildă: 1 coreţ de popuşoi, care, 

înainte de 1848, niciodată nu ajungea preţul de 1 florin și 36€ creiţari argint 
(12 lei în Moldova), de atunci, încoace, numai rar, de vreo două ori, şi anume 
în anii dintâi, s-au coborât mai jos de 3 florini argint” (22 lei şi 25 de bani, în 
Moldova). Asemănând ambele preţuri, vedem o deosebire cam de jumătate, 
şi totuşi, încă acest din urmă preţ trebuie privit numai ca un minim, fiindcă, 
în curgere de 6 ani, el totdeauna a fost mai mare, şi atunci diferenţa devine 
încă mai favorabilă. 

Astă sporire însemnată a preţului grânelor n-a fost numai momentană, 
ci, din contra, ea s-a arătat statornică, crescând treptat, din an în an, de unde 
se poate judeca, cu siguranță, că ele (deşi preţurile nemăsurate de astăzi, pri- 
cinuite prin trebuințele armiei adunate, îngreunarea transporturilor, nu se vor 
ținea) niciodată nu vor cădea atât de jos, cum erau pe la anul 1848, ci se vor 
ține mult mai sus, fiindcă însăși scumpirea lor a sporit şi valoarea pământului. 

Dacă eu, astăzi, pot vinde produsele de pe o falce mai scump decât 
altădată, atunci falcea are pentru mine mai mare valoare şi eu o pot plăti mai 
scump, dacă vreau să o cumpăr, şi voi vinde-o altuia tot cu acest mai mare 
preţ. lată, dar, întâia cauză a suirii prețului de pământ. 

A doua cauză a ei a fost, clar, însăși desărcinarea pământurilor ţărăneşti, 
pe care, mai înainte, când țăranul era supus stăpânului, zăcea îndatorirea la 
boieresc. E lesne de înţeles că un pământ, o moşie, o proprietate, într-un cuvânt, 
are mai mare preţ dacă ea este liberă de orice sarcini, decât dacă zace asupra 
ei vreo servitute, vreo datorie. "Țăranul, devenind proprietar liber, învăţă lesne 
a cunoaşte şi el mai bine prețul pământului său, a nu-l lăsa nelucrat ca mai 
înainte (după tentativa de reformă agrară din 1785 -—n.n.), de a nu-l împosesui 
(închiria — n. n.) altuia, cu un preţ de nimic. Pe de altă parte, împlinindu-se 
încă un progres neapărat: facultatea de a dobândi proprietate de pământ încetă 
de a fi numai un privilegiu al nobililor şi deveni un drept al fiecărui cetăţean, 
care împrejurare, deschizând mare concurență între cumpărători, ridică încă 
mai mult preţul pământului. Mulţi capitalişti mai mici, care aveau plecare spre 
economia rurală, au cumpărat, așa, locuri ţărăneşti, anume în anii dintâi, când 
țăranii se înduplecau mai lesne de a le vinde, şi, adunându-le, în urmă, după 


* Afară, poate, de cazul extraordinar, întâmplat înainte de vreo 20 de ani, când se făcu 
de aici exportare la Basarabia, unde o secetă generală produsese mare lipsă — notă Alecu 
Hurmuzachi. 

7 Coreţul are 6 dimirlii; merţa, din Moldova, 10; prin urmare, în cazul întâi, fiind coreţul | 
florin şi 36 creiţari, iar 12 lei merța, vine la 21 de lei de Moldova; în cazul al doilea, coreţul 
fiind 3 florini, adică 22 lei şi 50 de bani, merța este 37 lei — notă Alecu Hurmuzachi. 

8 Acest cuvânt îl întrebuințăm, aici şi mai încolo, în înţelesul obișnuit până acum, simțind 
bine cât e de greșit acesta şi cât ar fi de dorit de a-i da înţelesul său adevărat — notă Alecu 
Hurmuzachi. 

cum puteau, prin schimb, îşi făcură moşioare micuţe, lucru care nicicum nu e 

nefavorabil pentru dezvoltarea agriculturii. Proprietăţi de acelea s-au suit, de 

atunci, întreit şi împătrit în preţ, lucru prea recunoscut aici pentru ca să mai fim 

nevoiţi a mai aduce alte adeveriri; totuşi, cităm măcar o pildă: mai deunăzi, 

se vându, pe moşia mai delăturată P., o proprietate de 36 fălci, care, înainte de 

vreo 5 ani, se cumpărase cu 620 galbeni, care face peste 7 galbeni de falce. 
* 


Toate aceste împrejurări nu puteau rămâne fără înrâurire nici asupra 
proprietăților celor mari, adică a moșiilor stăpânilor de mai înainte, și, în 
adevăr, fiecare observator se va putea mira, privind la suirea repede a valorii 
lor. Dacă, până la anul 1848, venitul curat de pe o falce? se socotea, aici, cu 
5 florini (1 galben), acesta, chiar la anul 1852, când s-au dat în arendă unele 
moşii ale Fondului Religionar, fură socotite cu 15 florini (3 galbeni), așadar 
întreit. Dar, mai mult încă, în luna trecută s-au dat în arendă, prin licitare 
publică, alte moșii ale aceluiaşi Fond, şi rezultatul întrece toate așteptările. 

Aşa, domeniul Solca, având vreo 500 fălci arătură, fânaţe şi imaș (păs- 
cătoare), se vânduse, înainte de 9 ani (la 1846), cu câştigul de 14.500 florini 
argint (2.900 galbeni). La 1848, guvernul, plecându-se cererii arendaşului 
(posesorului), îi scăzu, pentru desființarea boierescului, din aceasta, 8.000 
florini (1.600 galbeni), rămânând, dar, câștigul numai la 6.500 florini (1.600 
galbeni); şi totuși, acum aceste moşii se vândură cu 47.000 florini (9.400 
galbeni). Acest preţ, cum se vede, întrece mai mult decât de trei ori pe cel 
din timpul boierescului. Şi apoi mai e de observat că domeniul Solca, fiind la 
munți, are numai pământuri de calitate foarte inferioară; de aceea, mai însem- 
năm că arenzile (în înţelesul mai restrâns şi obişnuit) au trecut drept 33.000 
florini (6.600 galbeni) şi pământurile drept 16.000 florini (2.800 galbeni), 
revenind, dar, falcea la 28 florini (5 galbeni şi 75). 

Urma a adeverit că aceste preţuri nu sunt nemăsurate şi că speculatorii, 
pentru care unii și alții se îngrijorează fără cuvânt, nicidecum nu s-au înşelat, 
de vreme ce aceștia, aflând prea mulți muşterii, le-au putut trece curând către 
alţii, luând folos curat de 2.000 de galbeni, păstrându-și încă şi pentru sine 
unele părți din acele moşii. 

Asemenea frumos rezultat produseră și toate celelalte domenii vân- 
dute, totodată, şi anume: Coţmanul (cuprinzând pe la 1.000 fălci arătură, 
păscătoare şi fânațe, și 2.700 locuitori) se vându mai sus decât cu 50.000 
florini (10.000 galbeni) pe an, care câştig e îndoit decât al licitării ultime, din 
anul 1846, fiindcă acela se sui numai până la 28.000 florini (5.600 galbeni), 
cu toate că, de atunci, s-au desfiinţat boierescul şi zeciuielile (dijmele), care 


% Se ştie că, în urmă, Israilitenilor iarăși le luă acest drept, lăsându-li-se, însă, acela de a ţine 
cu anul asemenea proprietăți — notă Alecu Hurmuzachi. 

anume pe moșii bine împoporate şi cu locuitori avuţi, era un venit destul de 
însemnat!” (între mușterii veniţi la licitarea acestui domeniu erau și țăranii 
de acolo, care se suiră cu preţul până la 9.000 de galbeni, aducând cu ei vreo 
4.000 de galbeni, lucru neauzit mai înainte). 

Mai sus am arătat cum s-au suit pământurile ţărăneşti şi proprietățile 
mai mici (şi stră-stră-străbunii mei au profitat de aceasta, vânzând pământuri 
scumpe în Coţmani şi Boian și cumpărând pământuri mai ieftine la Vicov 
şi, în Regat, la Mereni — n. n.); acum am văzut cum s-au suit şi moşiile cele 
publice, care sunt foarte însemnate, cuprinzând, după cum se ştie, mai bine de 
jumătate a țării noastre. Mai este oare trebuinţă să mai aducem pilde și pentru 
sporirea valorii tuturor celorlalte moşii particulare? Iată şi de acestea: moșia 
S. se vându, la anul 1849, cu 5.500 florini (1.100 galbeni), iar la anul 1852, 
cu 8.250 florini (1.650 galbeni), şi acum, trecând la alt proprietar, suma este 
11.000 florini (2.200 galbeni). Tot acea moşie fu preţuită, la 1847, cu 63.000 
florini (12.600 galbeni) și dar câștigul de astăzi, capitalizat prin 20 de ani, 
reprezintă o valoare de 220.000 florini (45.000 galbeni). O altă moşioară M., 
la munte, de vreo 1.391 fălci, cumpărată, la anul 1846, cu 2.900 galbeni, se 
vându, pe la 1850, cu 9.000 galbeni. 

Aşa aș putea aduce nu vreo câteva pilde, ci o mulţime de la fiecare 
moşie, fiindcă veniturile tuturora au sporit şi, prin urmare, toate s-au suit în 
proporție mai mare sau mică, dar totdeauna însemnată. Şi acum trebuie să 
mai spunem că desființarea boierescului nu a fost singura ispită care veni 
să cerce pe proprietari. Un an abia în urmă, darea de pe pământ (birul de 
pământ — grunds teuer, impot foncier) crescu cu o a treia parte; alte dări noi 
se mai adăugiră la aceasta, precum darea de pe venit (Einkom mensteur, 
taxe du revenu), care se plăteşte de la toate veniturile curate, anume și de la 
acele ale arenzilor, morilor etc. Aceste împrejurări ar fi trebuit să micşoreze, 
altădată, prețul unei moşii, fiindcă birurile se asamblează unei datorii reale 
(ipotecate); plătind, de pildă, o moşie o dare de 200 de galbeni pe an, aceştia 
reprezintă, după preceptul legiuit aici, de 5 la 100, un capital de 4.000 de 
galbeni, care zace ca o datorie ipotecată pe ea, şi aceasta totdeauna se scade 
din valoarea proprietății. 

Pe lângă aceste dări regulare, s-au mai întâmplat și alte extraordinare, 
precum, în anul trecut, împrumutul naţional, care, în Bucovina, a produs 
suma prea însemnată de 2.700.000 florini (540.000 galbeni). Cu toate aces- 
tea, vedem că prosperitatea țării n-a mers înapoi, ci sporeşte și nici am vorbit 
încă de alte fatale împrejurări, care împiedică dezvelirea mai rapidă a aces- 


1 Falcea, la noi, s-a schimbat şi e, acum, mult mai mică decât acea din Moldova, fiindcă 
stânjenul de aici e de 6, iar cel moldovenesc de 7 picioare (Fuss, Schuh.) — notă Alecu 
Hurmuzachi. 

teia, şi anume vatămă şi interesele agriculturii. Aceste împrejurări sunt, mai 
întâi, diferenţa nefericită, care tot mai există între banii de hârtie şi monedă, 
pe care nu au putut-o conjura toate încercările guvernului; al doilea, lipsa 
institutelor de credit, care ar spori mai mult decât orice măsură înflorirea 
agriculturii, înlesnind pe proprietarii mici şi mari de a afla, cu dobândă mică, 
capitalurile trebuitoare pentru întocmirea şi purtarea economiei, care astăzi 
cere mai mare cheltuială şi îngrijire, fiindcă capitalurile particulare încă tot 
sunt foarte scumpe. 

Indemnizarea (dezdăunarea, despăgubirea) care se va da pentru 
desființarea boierescului și a celorlalte dări țărănești (şi anume pentru două 
părți ale valorii lor întregi) încă nu s-a plătit, deși lucrurile pregătitoare au 
sporit atât, încât e de aşteptat că, în decurgerea acestui an, se va răspunde. 

In urma acestora, mai aducem aminte şi de o altă împrejurare, care 
singură poate este atât de cumpănitoare cât acele trei împreună, şi dară me- 
rită luarea aminte cea mai serioasă. Până la anul 1848, deşi proprietarii de 
aici plăteau biruri, totuși, fiindcă lucrarea pământului nu costa nimic, prețul 
pâinii era de tot jos, comerţul cu ea, mic; importarea grânelor din Moldova 
şi Basarabia nu-l puteau atige tare, fiindcă și aici, în acele ţări, era boieresc. 
Desfiinţându-se acesta şi venind încă toate împrejurările înşirate mai sus, 
importarea grânelor din țările învecinate deveni o speculație, cu atât mai 
folositoare, cu cât, scumpindu-se ale noastre, neguţătorul pe acelea le putea 
vinde cu câştig şi mai însemnat. Cine nu ar crede că aceasta singură ar fi ajuns 
de a sugruma toată economia câmpului, la noi, şi a descuraja pe agronomi? 
Şi totuşi, după cum arată experienţa de toate zilele, o experiență de şase ani, 
ei au putut susține nu numai acea puternică și nefavorabilă concurență, ci şi 
învinge şi celelalte mari greutăți. Acestea le-au fost, dar, numai un îndemn mai 
mult de a dezveli o mai mare activitate în căutarea și dezvoltarea economiei. 

Şi dacă vom spune acum că şi stăpânii de mai înainte, şi locuitorii 
se află mai bine, că toată ţara e mai avută, fiindcă, sporind toate valorile, a 
sporit şi avuţia națională; că negoţul se ridică, agronomia se dezveleşte, că 
proprietarii şi țăranii se nevoiesc a gospodări mai bine, a produce mai mult; 
că, sub un cuvânt, toată starea economică a ţării e cu mult mai bună acum, 
de cât era înainte de 6 ani numai, nu ne temem că ne va contrazice cineva. 

Acestea sunt, în general, pe cât se pot desfășura în cadrul mărginit al 
unui articol de jurnal, fără a cerca prea mult răbdarea cititorilor, rezultatele 
practice ale eliberării ţăranilor, ale desființării boierescului etc.; şi, în adevăr, 
trebuie să recunoaștem că sunt prea favorabile. Cine ne va putea denega, 
când ele sunt atât de vederate, încât le pot pipăi chiar și acei oameni practici, 
par excellence, care nu voiesc să cadă sub pericolul ideologiei, care nu vor 
să audă de teorii, nu se pleacă nici celor mai bune argumente ale economiei 
politice, nici învățăturilor istoriei și poate se îndoiesc şi de principiile dreptății. 


95 





Bucovina, în mărturii necunoscute 


Nu, aici nu poate fi îndoială, că unde vorbesc faptele acestea se-ncheie. 
Prin asta însă nu vrem să zicem că nu e cuvânt a se mira de ele, privind cu 
nepărtinire la toate greutățile timpului, la toate întâmplările nefavorabile, la 
micul şir al anilor în care s-a împlinit o asemenea prefacere; și mirarea va 
scădea, însă, judecând cu luare aminte cum sunt legate între sine acele re- 
zultate, cum au decurs, stând în raport de reciprocitate, unul din altul şi toate 
împreună din o singură cauză, acea străveche, pe care o recunoaștem în oricare 
din progresele care au prefăcut, în toate timpurile, faţa lumii, au îmbunătățit 
starea materială și a ridicat pe cea morală a omenirii. Atât de binecuvânta- 
tă, atât de învietoare e suflarea dreptăţii, încât în urma ei, ca prin farmecul 
primăverii, se ivesc floare peste floare, lumea se înveseleşte, pământul se 
face mai roditor şi viaţa răsare din stânca amorțită; omul se preface, câştigă 
conştiinţa de sine, îşi cunoaște chemarea, iubeşte viaţa, lucrul şi activitatea, 
cu un cuvânt, devine mai bun şi mai nobil! 

Asta e atât de adevărat, încât trebuie să se arate şi pe la noi, cu toate că 
timpul de şase ani e, desigur, o epocă prea scurtă ca să fi produs, în privirea 
morală, schimbări însemnate, fiindcă acestea se ivesc mai târziu decât cele 
materiale. Ţi totuși, uitându-ne la poporul nostru şi văzând că el se deprinde, 
din zi în zi, mai bine cu lucrul, văzând că a început a-și îndrepta economia, 
văzând că nu mai lasă nici o parte din pământul necăutat și că, prin urmare, 
produce mai mult, văzând că începe a întrebuința pluguri mai bune şi care 
ferecate, a-şi întocmi mai bine locuinţele, a dezveli, ici-colea, chiar un fel de 
lux în port și în împodobirea din lăuntru a caselor cu mobile (mai proaste), 
văzând acestea și luând în privire anume că, devenind liber şi câştigând mai 
mult, el nu s-a dedat beţiei, după cum așteptau mulţi, trebuie să credem că el 
a înaintat și în privirea morală; şi, apoi, ce s-a făcut încă pentru a-i deştepta 
inteligența, a-i îmbunătăţi inima, a-i îmblânzi instinctele şi a-i învinge patimile, 
a-l face părtaș măcar la unele foloase ale culturii? Unde sunt școlile, institu- 
tele agronomice, unde predicile preoţilor? Acestea vor veni, încet, încet; dar 
acum, însă, nu le avem şi, dacă poporul nu s-a făcut mai rău, dacă el, după 
cum suntem încredințați noi, s-a făcut mai bun, apoi acest merit — o spunem 
în toată dreptatea — îi poate reveni numai lui însuși. Cine va avea inima de a 
contrazice aceasta, luând în privire că, pe lângă toate, poporul e mai supus 
unor înrâuriri fatale, care necontenit îl îndeamnă spre rău. lată ce vreau să 
zic: fabricarea rachiului sporește, din zi în zi! Ea este acum o industrie agri- 
colă trebuitoare pentru prefacerea produselor întâi, pentru îngrășarea vitelor, 
pentru îmbunătăţirea pământului şi, dar, e privită ca o propășire a agriculturii 
şi nedespărțită de o economie ceva mai întinsă. Aceste împrejurări nu iartă 
pe proprietari de a o părăsi (şi ce folos ar fi de ar face-o într-o ţară, când ea 
există în toată lumea?) și, din contra, după starea lucrurilor de faţă, el trebuie 
să dorească a fabrica şi a trece cât mai mult rachiu, şi cine bea rachiu, decât 

țăranul? Nu se plăteşte mai bine arenda care are mai mulți muşterii, adică 
mai mulți beţivi? Acesta e un rău general, una dintre contrazicerile civilizației 
moderne, fiindcă, de o parte, plecările rele ale omului sunt încurajate şi, de altă 
parte, pedepsite. Fiind, dar, supus şi țăranul nostru, ca și cel din statele mai 
înaintate, acestei fatale înrâuriri, el cu greu i se poate împotrivi. Mai cu greu 
poate susţine lupta plecărilor bune cu cele rele, şi dacă, totuşi, numai singura 
sa judecată firească, numai instinctul său mai bun, neajutaţi de nici un fel de 
povăţuire, îl fereşte de ispită, atunci desigur merită să-l lăudăm. 

Scriind acestea despre Bucovina, nu ne putem opri a zice un cuvânt 
şi despre Moldova, acea ţară „scumpă, dar şi frumoasă”, cum zice duiosul 
cântec. Nu e chemarea noastră de a dezbate trebuinţa neapărate şi folosurile 
unei asemenea reforme pentru Principate, ştiind bine că în ele se vor afla 
destule inimi generoase, destule spirite luminate şi pene mai iscusite, care vor 
întreprinde aceasta, şi cu mulțumire vedem, din numerele „României literare”, 
că una dintre cele mai măiestre (trimitere la Vasile Alecsandri — n. n.) a înce- 
put a trata acea cauză, într-un articol erudit. Am voit, dar, a face aici numai o 
singură luare-aminte. O luptă măreaţă s-a încins în lume; puterile civilizate 
s-au sculat în numele dreptăţii, ca să înfrângă ambiția și puterea arbitrară, ca 
să asigure triumful dreptului asupra spiritului cuceritor, ca să apere interesele 
culturii în contra incurselor unei politici ce se pregătea de a o stânge. 

Astă luptă se născu din cauza călcării Principatelor, adică mai întâi 
pentru a le şti Turcia. Poarta (otomană — n. n.) recunoscu degrabă că ea nu 
poate pretinde a primi ajutorul puterilor civilizate, fără a dovedi că şi ea res- 
pectă principiile acestora; drept aceea, nu numai a părăsit politica tradițională, 
îmbunătăţind soarta creştinilor, ci a oprit chiar musulmanilor negoţul cu scla- 
vii circazieni. Au, doar, Principatele creştine, care, odinioară, tot în numele 
acestor principii, combăteau cu succes pe turcii păgâni, o luptă care e toată 
gloria istoriei noastre!, pot rămâne în urma acestora? Nu ar trebui ele să se 
grăbească, fără de a mai aștepta îndemnul sau poate și inițiativa străinilor, a 
arăta lumii civilizate că merită simpatiile ei, simpatii care singure le-au scăpat 
de pericolul morţii naționale şi politice, şi le-au deschis un viitor frumos şi 
demn? Cine va fi tare îndestul ca să oprească progresul timpului pe marginile 
lor? Şi, pe de altă parte, ce măreață va fi, după împlinirea acestuia, dezvol- 
tarea şi înflorirea acelor țări binecuvântate!... Cum vor spori, ca prin farmec, 
fericirea şi prosperitatea lor, mărindu-se numărul românilor!... Și, atunci, vom 
putea zice, cu poetul antic: 

His demum exactis — 

Devenere devenere locos loetos, et amoena vireta 

Fortuna torum nemorum, sedescue beatas; 

Largior hic capos Aether, et lumine vestit 

Purpureo! (Aeneid., 1, VI) / Alessandru Hurmuzaki (Alecu Hur- 

muzachi, în România literară, nr. 24, 25 iunie 1855, pp. 281-284; nr. 25, 2 
iulie 1855, pp. 293-297). 


IX 


1855: Împăratul Franz Losif, în Bucovina. Cemăuţi, 1 iulie nou 1855 
(după depeşe telegrafice). Maiestatea Sa Împăratul sosi în capitala Ducatului 
Bucovinei, în 29 iunie 1855, şi descălecă la locuinţa c. r. preşedinte al Ţării, 
care apoi se îndură a primi pe boierime, cler şi pe autorităţile civile şi militare; 
după aceasta, vizită spitalul civil şi cel militar, prinsorile (închisorile — n. n.), 
seminarul diecezan greco-răsăritean. Pe la 5 ore după-amiază, fu masă. După 
masă, Maiestatea Sa binevoi a vizita solemnitatea de la Grădina Publică. 
Seara, fu serată militară cu facle. 

In 30 iunie, dimineaţa, la 7 ore, Maiestatea Sa vizită trupele concen- 
trate în paradă, apoi cercetă expoziţia de industrie şi produse, în urmă localul 
guvernului țării şi mai multe diregătorii civile. Apoi se deteră audienţe. După 
masă, Maiestatea Sa binevoi a asista la o deprindere a societăţii de vânători. 
Seara, iarăşi serată militară. 

În 1 iulie, la 5 şi jumătate ore, dimineaţa, Maiestatea Sa asistă la o 
liturghie numai citită (cum e datina bisericii apusene romano-catolice), la care 
se afla mulţime de popor, apoi, pe la 6 ore, purcese la Rădăuţi, unde ajunsese 
la 10 ore, apoi, până acolo, Monarhul împărătesc, de mila poporului, între 
strigăte de bucurie, mai vârtos pe la locurile unde se înălţaseră porţi de triumf 
(Mai departe, vezi corespondenţa din Bucureştii Bucovinei, de lângă Rădăuţi). 


lei 


Corespondenţa Bucureşti", î în Bucovina, 3 iulie nou 1855. Dumi- 
nică, la 1 iulie, sosi aici, la noi, Maiestatea Sa Împăratul Franz losif I, de la 
Cernăuţi, unde petrecu, de sâmbătă, către amiază, până a doua zi, dimineaţa. 
Cu Maiestatea Sa Împăratul veniseră Înălţimea Sa arhiducele Albreht, baronul 
Hess, contele Schlick, Koronini, comandantul trupelor austriece din Polonia 
şi contele Paap, comandantul trupelor austriece din Moldova, şi, afară de 
adjutantul general al Maiestăţii Sale, contele Griine, o suită numeroasă, în care 
se aflară şi locotenentul Galiției, contele Goluhovski, şi preşedintele nostru, 
al Ducatului Bucovinei, contele Schmick. _ 

In Cernăuţi, fu, la venirea Maiestăţii Sale Impăratul, şi Domnul Țării 


1! Pe aceste moşii publice, țăranii au, în genere, locuri mai întinse decât acei de pe moşiile 
particulare (erau călărași, se ocupau de ordinea publică şi de siguranţa graniţei cu Polonia, 
beneficiind de privilegii de răzeşi — n. n.) — notă Alecu Hurmuzachi. 

Moldovei, A. G. Ghika, cu o suită strălucită, salutând pe Maiestatea Sa Îm- 
păratul, la sosirea lui în apropierea Principatului Moldovei. 

Aici, în Bucureşti (de ce îşi numeau rădăuţenii străvechiul lor târg „Bu- 
cureşti”? — n. n.), se primi Maiestatea Sa de toate branşele şi clasele poporimii, 
cu cea mai vie şi mai solemnă cordialitate. Şi cobori în locuinţa colonelului 
cavalerii de Herman, comandantul hergheliilor împărăteşti din Bucovina. 

Îndată după vizitarea diviziei militare de onoare, primi Maiestatea Sa, 
la sine, pe clerul condus de un arhimandrit mănăstiresc, pe mai marii miliției 
din vecinătatea de aici şi pe autorităţile civile, care se află aici, în Bucureşti. 
Pe la 5 ore după-amiază, se duse Maiestatea Sa, cu întreaga-şi suită, la vânat 
în vecinul Codru al Horodnicelor, de unde se întoarse către 10 ore, seara, 
întâmpinat, la marginea oraşului, de o muzică militară şi de un foarte mare 
număr de popor călare, cu felinare, şi pedestru, cu torţe în mâini, care era 
înşirat, de la marginea oraşului şi până la casa Maiestăţii Sale. 

Ieri, dimineaţă, la 6 ore şi jumătate, ţinu Maiestatea Sa o revistă mare de 
trupe, care, constând din două regimente întregi de infanterie, de un regiment, 
iarăşi întreg, de ulani şi din două baterii de tunuri, erau postate pe aproapele 
câmp al Frătăuţilor, o jumătate de oră de aici, de la București. După vizitarea 
frunţilor întregilor coloane, făcură trupele exerciţii cu foc”. 

Îndată după finirea revistei acesteia militare, care urmă tocmai până 
la 12 din amiază, se duse Maiestatea Sa iarăşi la vânat, la Horodnice, unde 
a ţinut prânz (în Codru), de unde se întoarse iarăşi pe la 10 ore seara. Astăzi, 
după prânz, se va întoarce Maiestatea Sa îndărăt, la Viena, având a înnopta în 
capitala noastră, Cernăuţi (Gazeta Transilvaniei, nr. 52,29 iunie 1855, p. 198) 


IX 


Cernăuţi, 30 iulie 1855. Pe lângă atâta tăcere, ca să nu zic amorţire 
a inteligenţei noastre de aici, ar trebui să mă molipsesc şi eu şi să-mi pup 
mâinile în sân, căscând gura la sfaturile providenţei; acestea încă se urzesc 
numai prin dibacea activitate a oamenilor, i iarăşi despre şi asupra oamenilor 
celor nedezghețaţi, şi de aceea nu voi a trage şi eu, asupră- mi, învinuirea de 
leneş ori chiar de indiferenţă la împărtăşirea celor ce privesc unele din îm- 
prejurările noastre de pe aici. Am fost norociţi de a fi cercetaţi de monarhul 
şi Ducele nostru, am avut o privelişte frumoasă cu expoziţia de produse ale 
țării, ce va mai dura până spre 15 august; a depus tinerimea noastră examene, 
nu ştiu dacă îmbucurătoare ori rele; am văzut târg, nu ştiu dacă bun sau rău; 
am auzit despre călătoria unor bărbaţi mari, cu scopuri nu ştiu dacă mari sau 
mici, vedem ceva scăderi între noi, ce store lacrimi binesimţitorului. Vedem 


2 Încă din timpurile lui Ştefan cel Mare, nu văzură locurile acestea atâtea trupe pe aici. 

ţara noastră lipsită de şcoli comunale şi altele, rău prevăzută cu păstori, ba 
prevăzută cu preoți români în parohii ruteneşti şi cu preoţi ruteni care nu ştiu 
boabă româneşte, în fruntea parohiilor române ori chiar din contra; ne bucurăm 
ori întristăm de îngâmfarea unora, care-şi ţin lucru de scandal a-şi vorbi şi a-şi 
învăţa limba lor bine, oricum; şi ce mijloace vindecătoare de unele scăderi 
ca acestea ar fi de a se întrebuința, cine va mai visa de acestea, dacă, jucând 
rolul piticului şi lăsând să ne îngheţe pana în mână?! 

Am numărat câţi patrioţi, popi sau mireni, domni sau servitori am- 
ploaiaţi sau neploaiaţi se ocupă se ocupă cu problema culturii şi a înaintării 
naţionale. Avem ieftinătate ori scumpete; avem, simţim niscaiva reforme, 
pretinse de veacul de faţă, ori trăim indiferenți sau ca urşii, sugându-ne 
unghiile; propăşim ca racul înainte ori ca sobolul la lumină; avem tinerime 
bravă ori rătăcită? Toate acestea şi alte multe încă ne-ar da o materie foarte 
largă şi bogată de a ne reprezenta în organul nostru public, dacă cu literatura 
nu mai ştim unde ne aflăm. Dar, oare, de ce nu o facem? La aceasta răspundă 
inteligenţa noastră de aici şi din toată Bucovina, că ea are a fi trasă înaintea 
tribunalului viitorimii. 

Eu vă împărtăşesc, acum, numai că, aici, se făcu expoziţia de produse 
de tot felul, câte naşte pământul pământenilor noştri din Bucovina. Acolo erau 
ordonate mostrele cele mai frumoase, spre privire; şi nu numai de produse 
crude, ci şi de industrie şi artă; erau ordonate porturile diverselor naţionalităţi; 
antichităţi de prin mănăstirile răsăritene, lână, in, cânepă, cojoace, bunde, 
alte manufacturi de metale ş. a. m. d. Dacă românii au fost bine reprezentaţi 
aici nu ştiu, dar ştiu însă că datoria le era a o face. Pentru ajutorinţa plaselor 
concetăţii, se plănuieşte ca să se înfiinţeze şi aici o casă de păstrare (bancă — 
n. n.), ceea ce ne-ar îmbucura. Ne sperie mult, însă, unele cazuri de holeră, 
ce se streacoară, din Lemberg, şi aici. Această boală, dacă se întâmpină cu 
prevedere, nu e periculoasă, însă frica de ea produce cazurile cele mai triste 
(Gazeta Transilvaniei, nr. 63, 6 august 1855, p. 242). 


IX 


Iacobeni, 15 august nou 1855. Domnule Redactor, o bucurie pe care 
nu o pot ascunde, avurăm, săptămâna trecută. Guvernatorul civil şi militar 
din Galiţia, Înălţimea Sa Arhiducele Carol Ludovic, ne vizită țara, până la 
marginile ei. La 5 august nou, sosi Înălțimea Sa Împărătească în târguşorul de 
salină Cacica; acolo, cu paradă mare, de care, la poalele munţilor carpatici, nu 
se prea văd lesne, prin sfinţirea unui nou uscător, se puse o epocă nouă pentru 
ținutul acela, încărcat, din mila lui Dumnezeu, cu sare şi slatină. 

La 7 august, avui onoarea, venind de la Cârlibaba, pe plute, până la 
mijlocul drumului, în Ciocăneşti, a-l întâmpina cu poporul meu, de unde, la 

înserate, sub salve, al căror ecou va fi răsunat, fiind megieşiţi, şi în Ardeal, 
a sosit în lacobeni. Protopopul nostru, domnul loan Chibici, cu parohul din 
Candreni, parohul catolic şi pastorul evanghelic, proprietarul băilor de fier, 
de argint şi de aramă, Domnul cavaler Manz de Mariense, dimpreună cu fiii 
săi şi oficialii, îl întâmpinară acolo. De mult nu văzuseră băile acestea aşa o 
splendidă pregătire. Sus, la eclesia catolică, sta, cu litere de foc: „Dunezeu 
să ne păzească”; mai jos, cu litere mai mari: „Bine ai venit”; la poarta regiei, 
pe un etaj, fetele atânând flori, simbolizau literele măreţe: „Să trăiască Carol 
Ludovic”. 

După scurt timp, avu onoarea preoțimea a fi înfăţişată. Cuvintele îmi 
lipsesc de a descrie sentimentele naționalităților cele înfocate de amor şi 
naivitate, precum şi parada băieşilor. Aceştia, toţi cu lămpile lor în pompă, 
figurară o fosă, din a cărei mijloc răsuna capela de muzică de la Regimentul 
Parma cântecul oporal după melodia lui Haiden. 

La 8 august, călătorise oaspetele nostru până la marginea între Bu- 
covina şi Transilvania, apoi, reîntorcându-se, la 9 august, la Câmpulung 
Moldovenesc, îl primiră preoțimea greco-răsăriteană şi oficialii de acolo cu 
cele mai sincere arătări. Zic oamenii cum că, prin vizita unui oaspe aşa bun, 
de Dumnezeu ales şi trimis, timpurile cele bune vechi se vor întoarce înapoi 
(Gazeta Transilvaniei, nr. 64, 10 august 1855, p. 245). 


Dă 


Bucureştii Bucovinei'”, | octombrie 1855. Alaltăieri, în 29 septembrie, 
se inaugură aici, precum şi în întreaga Bucovină, noua organizaţiune politico- 
judecătorească. Cum că noi noua aceasta organizaţiune o aşteptarăm cu cea 
mai mare dorinţă, nu e de trebuinţă să mai pomenim, căci toate interesele 
publice şi private se aflau în starea ceea care se cheamă neromânime: nici vie, 
nici moartă; medicul cel vechi, ştiind că o să facă altora loc, mai adormise 
lângă bietul muribund; iar acesta nou încă nu venise... 

Noi, încă bucureştenii, împreună cu ţinutul nostru de 26 de sate, ajun- 
seserăm, graţie lui Dumnezeu şi înaltului nostru guvern, cu ziua de alaltăieri, 
o îndoită bucurie: nu numai că pe noul judeţ ţinutal îl văzurăm instalat în 
orăşelul nostru, ci şi pe antistele (primarul, dar aici în sensul de prefect — n. 
n.) acestui judeţ îl căpătarăm, care e de naştere român; 13 căpitani de ţinu- 
turi, parte poloni, parte germani, sunt încă aşezaţi. Al nostru e domnul loan 
Pitei, fostul vice-cancelar la consulatul c. r. din laşi; încă bucovinean de loc, 
absolut teolog şi jurist. 


'3 Rădăuţi — nota Gazetei Transilvaniei, pe care încă nu o înţeleg, primul Bucureşti al nordului 
Moldovei fiind Zvoriştea, apoi Capu Codrului. 

Ce trebuie să pomenesc aici mai cu deosebire e nespusa bucurie a 
numerosului popor, adunat, aici, alaltăieri, de prin sate, când auzi, întâiaşi 
dată aici, din gura mai marelui său civil, cuvântare dulce şi frumoasă în limba 
românească. Domnul Pitei, ce e drept, şi vorbi ca un părinte. Dumnealui con- 
sultă pe popor la respectarea moralei şi a legilor politice, la amoarea între sine, 
la ascultarea celor mai mari şi la loială acomodare în noua referinţă politico- 
judecătorească; iar ce este mai mult, noul nostru căpitan de ţinut îndemnă pe 
popor, cu cea mai mare căldură şi consideraţie, ca să-şi facă şcoli comunale 
(Pitei va începe construirea gimnaziului, care va fi terminat de succesorul 
Orest Renni de Herşeni — n. n.), cu nepreget atât mai mare, cu cât mai cu- 
rând le va veni, şi, singur numai prin şcoli, va ajunge acea fericire socială şi 
sufletească, de care, acum, alte popoare de mult se bucură. Poporul înţelese 
pe noul său şef şi-i promise, unanim, că-l va şi asculta. Noi îi zicem, cu toţii 
şi din inimă: Dumnezeu să-i ajute! Şi noi, printrînsul! (Gazeta Trasilvaniei, 
nr. 83, 15 octombrie 1855, p. 322). 


IX 


1856: „Coroana lui Ştefan cel Mare s-a aflat în Putna”. Abia de- 
frişaseră austriecii tufărişul dintre ruinele vechii biserici a mănăstirii Putna, 
călugării folosind o bisericuţă de lemn din apropiere, ridicată de egumenul 
lacob Putneanul (Putna de astăzi e o reconstituire pe temeliile vechi, datorată 
arhitectului austriac Karol Adolf Romstorfer), când Alexandru Hurmuzachi, 
explodase de entuziasm naiv şi, năpustindu-se spre telegraf, vestea gazetelor 
româneşti din provinciile rătăcite prin trei imperii: 


„Depeşa telegrafică de cea mai mare importanţă, primită de-a drep- 
tul. Dată în Cernăuţi, în 2 decembrie stil nou 1856, 7 ore după-amiaza. Sosită 
în Braşov, în 3 decembrie stil nou, 9 ore şi 45 de minute înainte de prânz. 

„Coroana lui Ştefan cel Mare s-a aflat în Putna, mormântul lui şi 
al lui Bogdan şi altele se cunoscură şi se deschiseră”. 

Alessandru Hurmuzachi” 

(Sperăm că vom veni în stare a primi, cu altă ocaziune, şi o descriere 
detaliată a odoarelor acestor nepreţuite, păstrate până acum, numai în amin- 
tirea istorică a naţiunii şi în sânul pământului — Gazeta Transilvanie, nr. 92, 
22 noiembrie 1856, p. 357). 


Speranţa „Gazetei Transilvaniei” avea să rămână în deşert, deşi relatări 
din Bucovina continuau să sosească, dar scrise de vechiul ei colaborator, 
Iraclie Porumbescu (aş putea face caz de descoperirea ineditelor lui Iraclie 
Porumbescu, dar nu-i de mine un astfel de moft), tânărul preot bucovinean 

fiind, alături de Aron Pumnul şi de Dimitrie Dan, unul dintre puţinii abonaţi 
bucovineni la viguroasa publicaţie braşoveană. Tatăl lui Ciprian Porumbescu 
a şi semnat un capăt de relatare despre amărăciunea de la Putna anului 1856, 
probând, astfel, că el a fost autorul textelor cu ştiri din Bucovina anilor 1854- 
1856 („te voi ruga să-mi spui: câte şire „din Bucovina” ai tipărit în organul 
Dumitale, de vreo trei ani, încoace” — scria în 22 iunie 1854). 

Alecu Hurmuzachi, fiind încă foarte tânăr, pe atunci (se născuse în 
16 august 1823, la Cernauca), încă nu ştia că voievozii nu se înmormântau 
cu coroană, sceptru, spadă şi pecete — care aparţineau Ţării şi se încredinţau 
urmaşului, dar nici nu-şi putea închipui că sfântul mormânt al memoriei ro- 
mâneşti fusese temeinic prădat — la fel şi celelalte morminte ale familiei — de 
către călugării Putnei. Nici un însemn domnesc, nici un inel, nici măcar sicriul 
nu au scăpat de lăcomia călugărilor şi nici nu e sigur că osemintele aruncate, 
cu țeasta înspre grumaz, pe cele 13 sau 14 şine de fier ar aparţine lui Ştefan 
cel Mare. In epocă, nu s-a insistat, deşi Iraclie Porumbescu atenţionase că 
„relicvele lui Ștefan cel Mare zac fără sicriu, numai pe 14 şine late de fier, 
poate, deci, că şi sicriul, dacă a fost acela de metal preţios, l-au luat. Căci ca 
Ştefan, suveranul acel vestit şi glorios, să fi fost adus, de la Suceava tocmai, 
fără sicriu, şi acela preţios, până la Putna, cam nu e probabil; cu atâta mai 
puţin, cu cât mausoleul lui de marmoră şi foarte frumos lucrat, din această 
biserică, încă fu făcut, fiind el încă în viaţă: prin urmare, şi sicriul lui trebuie 
să fi fost în raport cu preţiosul mausoleu”. 

In plus, pe bare de metal erau înmormântați doar călugării, iar dintre 
voievozi, doar cei care s-au călugărit în ultima clipă, precum Alexandru 
Lăpuşneanu, dar nu şi Ştefan, care nu se călugărise şi care păşea chiar şi în 
moarte triumfal, după cum relatau cronicarii. Oare nu cumva, după furtul 
sicriului, vreun stareţ oarecare a cerut să-i fie aşezate nevrednicele oseminte, 
pe bare de metal, în somptuoasa gropniță de la Putna? Oare noi, cei care 
avem în sânge închinatul în faţa acelei marmore reci, nu o facem, de fapt, în 
faţa nu ştim cui, în faţa unui săvârşitor de sacrilegiu împotriva spiritualităţii 
româneşti? Răspunsul poate fi dat acum, când testele ADN ale rămăşiţelor 
presupuse ca fiind ale lui Ştefan cel Mare pot fi comparate cu ADN-ul din 
rămăşiţele urmaşilor săi. Dar nu se vor face niciodată astfel de teste, pentru 
că noi, românii, niciodată nu am avut nevoie de adevăr, ci doar de mituri. 
Puțin ne pasă nouă de unde or fi aruncate osemintele celui mai sacru dintre 
noi, câtă vreme jefuitorii lui scot sufletul din noi şi se spală cu el pe picioare, 
câtă vreme basmele despre cuvioşia călugărească ne ţin loc de cultură şi de 
identitate naţională. 

Mă opresc aici, deocamdată, cu comentariile mele (mai am mult de 
navigat prin vremuri), pentru a vă încredința ştirile zilelor de extaz şi de agonie 
ale descoperirii mormântului lui Ștefan cel Mare. Nu şi al osemintelor lui 

(până şi protocolul încheiat atunci, care constată prădarea tuturor mormintelor 
voievodale de către călugări, dar nu insistă asupra sacrilegiului, pentru că ar 
fi fost vătămător politic). lată, deci, relatările lui Iraclie Porumbescu, de la 
cumpăna lunilor noiembrie-decembrie 1856, când iarăşi ne-am scufundat în 
bezna vâscoasă a şmecheriilor religioase: 

* 


29 noiembrie nou 1856!%. Mă grăbesc, Domnule, să mă refer că, la 
noi, în Bucovina, sunt astăzi toţi ochii îndreptaţi spre mănăstirea Putna, unde 
e eternul repaos al pământeştilor rămăşiţe ale Eroului Moldovei şi Domni- 
torul ei cel mai glorios şi mai părintesc, Ştefan cel Mare. În acea mănăstire, 
adică, se descoperi, astăzi, mormântul acestui Domnitor, prin o comisiune 
politico-ecleziastică şi sanitară, cu scop ca osemintele marelui acestui bărbat 
să se aşeze într-o criptă aşa întocmită, ca orişicare doritor să-şi poată înfăţişa 
reverenţa la moaştele acestui „luceafăr al Moldovei”, să poată face aceasta 
nemijlocit, ba chiar şi venerabilele lui oseminte să le vadă. Acest proiect e a 
prea cuviosului antiste şi arhimandrit al mănăstirii Putna, Domnul Artemon 
Bortnik; şi publicitatea nu poate scopului acestui proiect să nu-i aducă cele 
mai vii mulțumiri. 

Eu vorbesc de acestea şi nu descriu, aici, ne-exprimabilele bucurii ce 
se manifestă numai, din auzit, de această întreprindere, care e orânduită din 
partea înaltului nostru guvern, pe temeiul acelei propuneri din partea numi- 
tului arhimandrit şi antiste Domnul Artemon Bortnik, dar mâine îţi voi scrie, 
mai pe larg, toate; căci le voi afla, cu siguranţă: pentru acum, atâta-ţi mai 
adaog, că, pe lângă acel entuziasm, care, cum zisei, se manifestă pe alocuri, 
din cauza respectivei întreprinderi, recunoştinţa către înaltul nostru guvern, 
care e o mulţumire atât de eclatantă şi aceea a întregului element român, prin 
încuviințarea frumoasei propuneri a numitului arhimandrit concesă, numai 
puţin este mare şi sinceră. Scriu acestea, în apropierea Putnei, şi chiar trec 
pe dinaintea mea o mulţime de omeni pedeştri, călare şi cu care, precum şi 
mai multe trăsuri elegante, care se grăbesc, după cum mi se spune, la Putna, 
tot cu acel scop, cu care eu mă grăbesc, adică pentru a vedea deshumarea 
rămăşiţelor marelui bărbat. Mâine, deci, mai multe (Gazeta Transilvanie, nr. 
95, 3 decembrie 1856, pp. 369, 370). 

* 


30 noiembrie nou 1856. Astăzi, pe la 11 ore antemezinale, descoperiră, 
aici, mormântul Eroului Moldovei, Ştefan cel Mare, care mormânt se află în 
biserica mănăstirii de aici. Până astăzi, deshumară, mai întâi, pe Maria, fiica 
lui Ştefan cel Mare, care repauză de fată mare; după aceea, pe Maria, soţia lui 
Petru Rareş, al treilea pe Ştefan VII, numit „Crudul”, după aceea pe Bogdan 


14 Acest text a fost scris de Iraclie Porumbescu 

IV, fiul lui Ştefan cel Mare şi pe fratele acestuia, Alexandru, care muri în vârstă 
de 14-15 ani. Aceste morminte erau toate în partea întâia a bisericii, numită 
pronaus; de aice, merseră în partea a doua, numită „pomenic“ sau naulă, şi 
acolea aflară pe ambele soţii ale lui Ştefan Marele, pe Maria adică, fiica lui 
Radu, Domnitorul Valahiei, a doua Doamnă a lui Ştefan, şi pe Maria, întâia 
Doamnă a lui Ştefan, fiica lui Simeon, imperatorul Rusiei, cu ambii ei prunci, 
Petru şi Bogdan, care amândoi se află într-un mormânt. Mormintele erau toate 
bine zidite şi boldite, şi moaştele unora zac pe pardoseala de piatră, în sicrie 
de lemn de frasin, dar acum până în ţărână putrezit, iar ale altora, câte pe 13 
şine de fier, fără sicrie. 

Din moaşte şi veşminte se află numai prea puţine rămăşiţe; iară 
Alexandru, fiul lui Ştefan cel Mare, e încă mai întreg. In fine, se descoperi 
mormântul lui Ştefan, țelul cercării şi al încordării celei mai mari. Aceasta 
urma sub sunarea tuturor clopotelor mănăstireşti şi la asistarea întregului sobor 
călugăresc din această mănăstire, cu lumini în mâini, şi a unui numeros popor. 

Mormântul lui Ştefan e din piatră cioplită, începând la 4 picioare sub 
pământ, şi acoperit cu o lespede colosală de piatră, aşijderea cioplită: opt ro- 
mâni aleşi abia o ridicară. Din pământeştile rămăşiţe ale lui Stefan cel Mare, 
se găsiră o mare parte din mantaua domnească şi unele oase, care toate nu 
zăceau în vreun sicriu, ci, aşijderea, pe 13 şine de fier, sub care era încă un 
spaţiu deşert ca de 2 picioare. Curiozitatea cea mai mare €, însă, că capul osul 
numai — e întors dinspre corp, cu vârful lui spre gât (grumaz), lucru care dă 
dovadă că mormântul acesta e căutat de mai de mult; pentru că nici coroana, 
nici alte însemne preţioase nu mai sunt, ba şi lespedea cea mare, cu care era 
acoperit mormântul, e la un cot ciuntită şi, cum se vede, cu violenţă. Despre 
aceasta, însă, cum şi despre cele până acum aflate în celelalte morminte, voi 
scrie mai târziu, din fântână tot oficioasă / Porumbescu (Gazera Transilva- 
niei, nr. 96, 6 decembrie 1856, p. 373). 

* 


20 noiembrie vechi 1856. Întristarea şi nedumerirea, aflând relicvele 
lui Ştefan cel Mare fără nici o insignă de Domnitor în mormânt, ba şi capul 
(o parte de căpăţână) întors din poziţia lui cea firească, fură, cum am zis în 
ultima mea epistolă, foarte mari. Acest eveniment neaşteptat motivă comisi- 
unca să cerceteze uricele şi cărţile toate din archiva mănăstirii, de nu cumva 
s-ar afla întrînsele vreo indicație că mormântul lui Ştefan cel Mare a fost, 
după moartea gloriosului acestui Domnitor, spoliat de oarecine. Şi iată că, 
după o amănunţită căutare, se şi găsi o epistolă a mitropolitului Moldovei 
Iacov, din anul 1757, şi ilustra tot arcanul! Acea epistolă e adresată, de către 
numitul mitropolit, către egumenul de atunci al mănăstirii Putna, şi din ea 
se vede clar că „unu mormânt din pomelnicul bisericii“ mănăstirii Putna a 
fost, cum seamănă, din porunca acelui mitropolit cercat, şi preţioasele „de 

pe mortul“ din acel mormânt luate; căci un pasaj din acea epistolă sună aşa: 
„toate pietricelele ce s-au aflat, şi inelele, şi serjele, şi boldurile, şi altele ce 
s-au aflat pe mortul acela, să le pecetluieşti la un loc şi prin acela cui om da 
credinţă să ni le trimeţi”. 

Din continuarea epistolei acesteia, se mai vede că numitul mitropolit 
a avut de scop ca, din aceste preţioase, să facă coroane Maicii Domnului şi 
Mântuitorului Christos, de pe o icoană făcătoare de minuni din acea biserică 
şi mănăstire, care icoană e şi astăzi, şi, după cum se ştie, de acel mitropolit 
învelită toată în argint masiv şi împodobită frumos. Acel mitropolit reînnoi şi 
întreaga mănăstire, şi aceea cu speze foarte însemnate; înseamnă, deci, spre 
apărarea lui de oareşicare suspiciune nefavorabilă, că el întru întreprinderea 
aceea fu să se ajute mult şi cu preţioasele luate din mormântul lui Ştefan cel 
Mare. 

Relicvele lui Ştefan cel Mare zac fără sicriu, numai pe 14 şine late 
de fier; poate, deci, că şi sicriul, dacă a fost acela de metal preţios, l-au luat. 
Căci ca Ştefan, suveranul acel vestit şi glorios, să fi fost adus, de la Suceava 
tocmai, fără sicriu, şi acela preţios, până la Putna, cam nu e probabil; cu atâta 
mai puţin, cu cât mausoleul lui de marmoră şi foarte frumos lucrat, din această 
biserică, încă fu făcut, fiind el încă în viaţă: prin urmare, şi sicriul lui trebuie 
să fi fost în raport cu preţiosul mausoleu. In privinţa aceasta, însă, aşteptăm 
desluşiri din Moldova, de se ştie, adică, acolo, că se îndătina, de mult, a se 
îngropa Domnitorii şi fără sicrie: pentru că Cantemir, în descrierea consacrării 
Domnitorilor, zice: „şi mitropolitul arunca întâi ţărâna pe sicriul cufundatului 
Domnitor repausat în groapă”. 

Comisiunea făcu, asupra întregii acestei operaţiuni un protocol cu- 
prinzător, alătură acestuia şi o scurtă istorie a lui Ştefan cel Mare, compusă 
de comisarul spiritual Domnul Blajevici, cum şi desenele tuturor efectelor 
preţioase şi a relicvelor lui Ștefan cel Mare, şi-l trimise, astăzi, la prezidiul 
politic al Bucovinei, cu o propunere ca reconsacrarea relicvelor lui Ștefan cel 
Mare şi ale familiei lui, aici deshumate, să urmeze în luna lui mai (1857 —n. 
n.), cu o solemnitate demnă de faptele eroului, la care credem că se vor invita 
mai multe notabilităţi din mai multe locuri cunoscute. In ce loc şi cum să se 
reaşeze relicvele Eroului Ştefan cel Mare se va hotărî mai târziu, despre care 
noi, la timpul său nu vom pregeta a vă face cunoscut (Gazeta Transilvanie, 
nr. 97, 10 decembrie 1856, pp. 377, 378). 


IX 


1856: Mormântul lui Ștefan cel Mare. Guvernul austriac ordonă, în 
anul 1856, descoperirea tuturor mormintelor din mănăstirea Putna. Ancheta, 
ce se compunea din un membru al consistorului mitropolitan, un impiegat al 

guvernului din Cernăuţi, un inginer al statului şi un medic, începu lucrările în 
12 noiembrie 1856. Dăm următoarele după procesul verbal oficial al anchetei, 
cum şi după descrierea unui martor ocular, publicată într-un calendar din 
1857, din laşi şi reproduse de dl profesor şi membru corespondent al Socie- 
tăţii geografice române, Dionisie Olinescu, într-un studiu ce-l publică asupra 
mormântului de la Putna, unele amănunte cu privire la această descoperire: 


„Înaintea astrucării mormintelor, comisia orândui de a depărta tot 
arinişul din astă parte a bisericii, într-o adâncime până unde numaidecât ar 
trebui să se vadă toate mormintele, câte s-ar fi aflând pe astă latură a bisericii. 
Se văzură două bolte, în stânga. A doua zi, dimineaţa, se mai află o boltă: a 
lui Petru şi Bogdan, fiii lui Ştefan cel Mare şi, în partea dinspre răsărit, câte 
o boltă neregulată. Se săpă în dreapta. 

„Incordarea e mare”, zice martorul ocular, „şi se exprima pe faţa tuturor 
asistenţilor. Se dă de un corp al unei pietre netede, groase şi care semăna a 
fi mare. Piatra se descoperă, mai departe, căci lucrătorii, chiar şi din al lor 
propriu strămur, îşi îndoiesc puterile, spre a scoate ţărâna de pe lângă piatră. 
Se descoperă o lespede mare, ca de şapte palme, şi largă, ca de 372 palme, şi 
lucrată din daltă. Ea este acoperământul unui mormânt, zidit din piatră albă, 
cioplită. Nu mai e multă îndoială, acesta este locul repauzului rămăşiţelor 
lui Ştefan cel Mare. 

Pe împrejur şi fără de a mai atinge, mai departe, mormântul acesta, se 
fac încercări, de nu mai este vreun mormânt. Sfredelele de fier, întrebuințate 
spre acest scop, ajung, pe sub mausoleul lui Ştefan cel Mare, până în pereţii 
bisericii şi într-o adâncime aşa de mare, încât, mai de desubt, nu se mai poate 
să fie un mormânt. 

Aici ajunge încordarea tuturor la cel mai mare grad, zice martorul 
ocular, şi tăcerea ce urmă, un minut, fu atât de adâncă şi universală, încât se 
auzea cum bate inima în fiecare piept şi cum clipita aceasta fu, într-adevăr, 
sacră. Comisarul politic făcu, acum, întrebarea, la cel ecleziastic şi consisto- 
rial, de poate să se ridice, acum, chiar şi lespedea de pe mormânt. Acesta însă 
răspunse că nu, până ce nu se va face ceremonialul bisericesc. 

Se cheamă, deci, întregul sobor mănăstiresc. Arhimandriţii, ieromo- 
nahii şi diaconii se îmbrăcară toţi în ornate preţioase şi vechi veșminte, date 
încă de însuşi Ştefan cel Mare acestei mănăstiri şi, luând toţi în mâini făclii, 
iar diaconii, cu cădelniţe, înconjurară mormântul lui Ştefan cel Mare şi, să- 
vârşind serviciul religios, opt români puternici scoboară în adâncime, unde 
era mormântul şi, deşi cu greutate, deodată ridică lespedea de pe mormânt. 

Nu se văzură, zice martorul contemporan, acuma, ochi fără lacrimi 
şi chiar şi pe cei de alt neam, care se aflau de faţă, îi văd cu adevărat urniţi 
şi cutremuraţi în cea mai adâncă adâncime a inimii lor. Măreaţa şi lunga ne- 

dumerire o întrerupse abia „veşnica pomenire”, intonată, acum, de întregul 
sobor călugăresc, în acompanierea tuturor clopotelor mănăstirii, care efectua 
o comună lăcrimare şi plângere, în tot cuprinsul cuvântului. 

Spre a se vedea, zice, mai departe, martorul ocular, cuprins de un aer 
sacru şi reverenţios, în apropierea rămăşiţelor lui Ştefan cel Mare, nu mai 
trebui alt motiv decât a se fi uitat la bieţii nostrii țărani, cum ei, la descoperirea 
mormântului, ca de un instict sacru mânaţi, toţi cu lacrimi, în genunchi picară, 
punându-și mâinile la piept, ca la rugăciune. Feţele lor erau schimbate, ca la 
o vedenie sfântă, şi tăcerea cea generală, în biserică, urmă, acum, şi care se 
mai înălța prin acompanierea duiosului sunet al clopotelor mănăstireşti, era 
într-adevăr o scenă de acele măreţe şi sfinte, care numai în fantezia cea mai 
mănoasă se poate închipui. 

In mormânt, zice procesul verbal oficial, se vedea numai partea cea 
mai mare a capului şi aceasta întoarsă, cu partea de către grumaz, spre apus, 
şi, sub mantaua domnească, încă unele oase, cu un oareşcare sicriu şi 13 şine 
late de fier. Mirarea fu foarte mare. Prepusul cum că mormântul lui Ştefan 
cel Mare fu cercat, relicvele sale atinse şi preţioasele de pe dânsele luate, 
se exprimă îndată de toţi membrii comisiei şi se hotărî să se caute în arhiva 
mănăstirii, de nu se află, undeva, vreo însemnare despre asta. Se găsi, între 
hârtiile vechi, o scrisoare a mitropolitului Iacob (Putneanul — n. n.), din anul 
7262 (1757), către egumenul de atunci al mănăstirei Putna, din care scrisoare 
se cunoaşte, cam cu încredințare, că prepusul este întemeiat. 

Scrisoarea aceasta este următoarea: „Cuvioase Egumene a Putnei, kyr 
Benedict. Pentru că dumnealui, Ispravnicul de Suceava, a venit la mănăstire 
şi a desgropat mortul acela, unde a fost prepusul şi n-a găsit alta nimica, afară 
de acele ce ne arată molifta sa, Dionisie, în răvaşul său: bine a făcut de a venit 
şi n-avem nici o părere de rău, de vreme ce a ieşit mănăstirea de prepusul ce 
era, şi moliftei sale Dionisie răspuns pe carte nu i-am mai făcut, însă spune 
moliftei sale din gură că am înţeles toate câte mi-a scris şi toate pietricelele 
cele ce s-au aflat şi inelele, şi sârmelele, şi boldurile, şi altele cele ce s-au 
aflat, toate să le pecetlueşti la un loc. Şi să pui pe Rafail, argintarul, ca să ia 
măsura de pe coroana ce este la Maica Precista, cea făcetoare de minuni, şi 
de pe coroana mântuitorului Christos, ce este tot întru aceeaşi icoană, pe o 
hârtie, cât îi coroana de mare şi fără flori, numai mărimea lor, şi atât pietri- 
celele şi inelele, cât şi măsurile coroanelor cu om de credință să ne trimeteţi. 
Insă să cauţi, împreună cu părinţii soborului, că este o pungă cu mărgăritare, 
pecetluita cu pecetea noastră, şi să o deschideţi şi să luaţi dintr-însa 500 fire de 
mărgăritare, care să fie tot de un fel şi deopotrivă, şi mai sunt 2 sau 300 fire de 
mărgăritare cu nechiotul, ce au căzut de pe aer, şi să ne trimiteţi mărgăritarul, 
totodată atât cele 500 fire, cât şi cele cu nechiotul, dimpreună cu lucrurile ce 
s-au aflat pe mort, că am socotit să facem coroana Maicii Preceste şi domnului 

Christos, altă făptură şi iscusinţă şi mai frumoasă, şi o împodobim cu pietrele 
cele şi cu mărgăritare”. 


Această scrisoare se trecu în procesul verbal şi mormântul se acoperi. 
Ancheta a pus următoarele întrebări: ce să se facă, provizoriu, cu mormintele 
descoperite ale prinților si prințeselor şi cum să se lase mormântul lui Ştefan 
cel Mare, până la o altă hotărâre? 

Se decise ca mormintele să se lase aşa cum sunt, numai rămăşiţele 
scoase din ele să se pună în sicrie noi, fără însă a se acoperi cu ţărână. Mor- 
mântul lui Ştefan cel Mare să se acopere cu un văl mare de doliu şi, deasupra, 
să se pună 4 candeliere de argint, cu făclii mari şi o sfântă cruce, în mijloc 
pe o evangelie. Timpul solemnităţii s-a fixat pentru luna Mai 1857, care însă 
n-a avut loc, guvenrnul fiind de altă ideie. 

Obiectele toate n-au fost scoase de mitropolitul Iacob, căci scrisoa- 
rea misterioasă aminteşte numai „de pietre scumpe, inele” şi nici deloc de 
coroană, sabie etc. (nici un Voievod nu se înmormânta cu coroană şi sabie, 
care rămâneau moştenire urmașilor — n. n.). Aceste lucruri au fost, desigur, 
prădate de Vasile Vodă Lupul şi de ginenerele său Timuș (nici vorbă, pentru 
că vitejii, indiferent de neam, socoteau ca însemnând cel mai mare sacrilegiu 
prădarea mormântului altui viteaz n. n.), când Vasile Lupul a stricat mănăs- 
tirea Putna, căutând după bani (cazacii lui Timuș au ars acoperişul, ca să-și 
procure plumb —n. n.) (Tribuna, Anul VIII, Nr. 127, sâmbătă 6/19 iulie 1904) 


IX 


1856: Ce s-a întâmplat cu osemintele lui Ştefan cel Mare? Fără 
să se mai lămurească, vreodată, ale cui sunt osemintele aruncate pe şinele 
din „mormântul pomelnicului bisericii” Putna, dacă sunt ale lui Ştefan cel 
Mare sau ale unui stareţ oarecare, înmormântat călugăreşte, pe şine de fier, 
nu într-un sicriu, în gropniţa pregătită pentru Ştefan cel Mare, şi fără să se 
mai ţină cont de premeditarea iniţială a arhimandritului Artemon Bortnik, „ca 
osemintele marelui acestui bărbat să se aşeze într-o criptă aşa întocmită, ca 
orişicare doritor să-şi poată înfăţişa reverenţa la moaştele acestui „luceafăr 
al Moldovei”, să poată face aceasta nemijlocit, ba chiar şi venerabilele lui 
oseminte să le vadă”, bucovinenii şi, mai ales, clerul lor au uitat definitiv de 
„propunere ca reconsacrarea relicvelor lui Ştefan cel Mare şi ale familiei lui, 
aici deshumate, să urmeze în luna lui mai, cu o solemnitate demnă de faptele 
eroului, la care credem că se vor invita mai multe notabilități din mai multe 
locuri cunoscute”, pentru că în 11 aprilie 1857 murise inegalabilul Doxache 
Hurmuzachi, deturnând atenţia provincială spre propriul lui mit, apoi, „la 
începutul lunii iulie, era să se celebreze, la mănăstirea Putna, din partea 

prea sfinției sale episcopului nostru Eugen Hacman, parastas pentru eroul 
moldav Ştefan cel Mare, la care sărbătoare să se afle şi trimişii guvernului 
şi mitropoliei din Moldova, însă şi aceasta se amână pe alt timp, când vor fi 
trebile Principatelor aşezate cu totul la un fel” (Gazeza Transilvaniei, nr. 61, 
3 august 1857, p. 238). 

In Bucovina, nimeni nu a avut nevoie, vreodată, de memoria lui Ştefan 
cel Mare, ci doar de mitul lui. Tocmai de aceea nu s-a înregistrat, nu se mani- 
festă şi nu se va auzi vreodată murmur de protest faţă de jefuitori în sutană 
de morminte, care au vandalizat inadmisibil memoria românească. Toate 
mormintele voievodale de la Putna şi, cu siguranţă, din toate zările româneşti 
au fost prădate de către cei care aveau obligaţia să le apere şi să le cinstească, 
fiind plătiţi cu moşii şi oameni de danie domnească prin beznele veacurilor. 

In 1857, când trebuia lămurită sau iar contrafăcută legenda mor- 
mântului de la Putna, hrăpăreaţa ortodoxie se afla în război mut cu la fel de 
lacomul şi nemilosul catolicism, care triumfa asupra răsăritenilor, pe băncile 
gimnaziale, cu o... carte de religie, care le lipsea drepteredincioşilor. Tine- 
rimea poate fi deturnată lesne dintr-o beznă în alta, ca să nu mai vorbim de 
pleaşca posturilor de profesori gimnaziali, pe care fragmentele împăgânite 
ale Bisericii lui Hristos şi le doreau pururi în dauna celorlalți. „Pe la noi se 
aşteaptă cu mare încordare sosirea lunii septembrie, ca să se vadă cum se 
va propune religia junimii drepteredincioase la gimnaziul cernăuţean. De 
la începutul gimnaziului (1808), adică şi până în ăst an, se propuse religia 
în limba nemţească şi pentru români, şi pentru ruteni; iar în semestrul doi, 
şcolarii din ăst an, află consistoriul de cuviinţă a porunci catiheţilor ca, de 
acum, înainte să propună religia româneşte, cu atât mai vârtos fiindcă cartea 
după care se propunea până acum cuprinde religia catolică a bisericii apusene 
(Gazeta Transilvaniei, nr. 62, 7 august 1857, p. 242). 


IX 


1856: Deshumarea Domnitorilor Moldovei / În catacombele mă- 
năstirii Putna. 


„lată, veni-va ora în care toți acei ce zac în mormânt, auzi-vor a mea 
chemare şi acei ce binele au făptuit vor răsări spre înviere!”. 


Lucru vrednic de însemnat este că manifestarea publică a sentimentului 
de admiraţie pentru Ştefan cel Mare, prin proiectarea monumentului său, a 
coincis cu lucrările autorităţilor Bucovinei de a cerceta mormintele Prinţilor 
Dragoşizi, ca şi cum pentru viitorul Moldovei s-ar fi cerut a se extrage țărâna 
lor din întuneric şi, în bronz prefăcută, să se pună înaintea ochilor, spre imitare, 

icoana Domnitorilor evlavioşi, patrioţi şi binefăcători! 

Vrednicul român, domnul Alexandru Hurmuzaki, ne-a fost telegrafiat 
despre rezultatul acestei lucrări, astăzi, însă, împărtăşim cititorilor relatarea 
lucrării, pe care ne-a trimis-o Cuvioşia Sa, părintele Porumbescu, paroh din 
Putna (fusese numit stareţ, dar nu a mai avut când să-şi ocupe postul — n. n.). 


„Mănăstirea Putna, 12 noiembrie 1856. / Pe când, într-o epocă de o 
însemnătate foarte rară şi pregnantă pentru Moldova, s-a iniţiat ridicarea statuii 
Eroului nostru, Ştefan cel Mare, la noi, în Bucovina, toţi ochii sunt aţintiţi 
spre Putna, locul nostru cel mai preţios de pe întregul pământ al vechii şi al 
modernei Moldove. 

Ce e drept, actul care are să urmeze în acel loc, şi anume în biserica 
mănăstirii Putna, e de însemnătatea cea mai mare, nu numai pentru noi, bu- 
covinenii, ci şi pentru toţi românii care trăiesc în hotarele Moldovei secolului 
al XV-lea şi, mai înainte de a păşi în acel spaţiu monumental, nu putem să 
nu reafirmăm recunoştinţa cea vie către înaltul nostru Guvern, pentru orân- 
duirea următoarei întreprinderi în acea mănăstire, în care noi toţi trebuie să 
recunoaştem că Guvernul nostru voieşte să dea o vie dovadă a simpatiei sale 
în faţa simțului nostru naţional. 

Astă încuviinţare a urmat după propunerea egumenului mănăstirii 
Putna, prea demnul şi stimabilul Arhimandrit Artemon Bortnik, ca mormântul 
eroului Moldovei, Ștefan cel Mare, care se află în biserica acestei mănăstiri, 
să se descopere şi rămăşiţele acelui mare Domnitor să se aşeze într-o criptă, 
în aşa fel construită ca pelegrinii (cercetătorii), cei din toate laturile Moldovei, 
ce se adună la acel mormânt a eroului nemuritor, nu numai mausoleul din 
afară să-l vadă, ci chiar sicriul şi relicvele sale cele venerate. 

Incuviinţând, deci, Guvernul ţării noastre proiectul Preacuviosului 
Egumen, au trimis, ieri, 11/23 noiembrie 1856, la acea mănăstire, o comisie, 
compusă din concepistul guvernial, DI Şenbach, un comisar tehnic, inginerul 
direcțional D. Bel, şi un comisar sanitar, medicul cercurial Dl Şimonovici, iar 
din partea clerului şi al Consistoriului, Dl Consilier consistorial şi protosinghel 
Teoctist Blajevici; astă comisie începu, azi, la 7 ore, dimineaţă, lucrările sale 
de căutare a mormântului lui Ştefan cel Mare, care, după cum se presupune, 
nu € acolo unde-i aşezat Mausoleul lui cel de marmură, ci în alt loc, mai în 
mijlocul bisericii. 

Spre acest scop, precum şi în interesul istoriei şi a activităţii de care 
Guvernul nostru suprem mult se îngrijeşte, se ordonă descoperirea tuturor 
membrilor familiei lui Ştefan cel Mare, care numai singură este înăuntrul 
bisericii mănăstirii Putna îngropată. Prin urmare, descoperirea se începu în 
sensul acestei orânduieli, disimulând mai întâi mormintele din partea întâia 
de la uşa bisericii, spre miază-noapte, în care, după inscripţiile monumentelor, 

se află înmormântați Bogdan al VI-lea Voievod (mort: 1517, 18 aprilie) fiul 
lui Ştefan cel Mare, Maria Principesa, fiica lui Ştefan cel Mare, Ştefan al 
VII-lea Voievod (1527), numit tânărul, crudul, nepot a lui Ştefan cel Mare şi 
fiu a lui Bogdan al VI-lea, şi Maria Doamna, soția lui Petru Rareş Voievod. 

La cea dintâi săpare, se dădu, astăzi, pe la 10 ore, de mormântul Mariei 
Principesa, fiica lui Ștefan cel Mare, care, precum se ştie, muri fată mare, la 
1518. Mormântul se află bine zidit din cărămidă şi boltit. Indată după scoa- 
terea unei cărămizi, din bolta mormântului, medicul cercetă calitatea aerului 
dinăuntru şi, aflându-se necorupt, operaţia înaintă. Curiozitatea fu mare de a 
vedea rămăşiţele glorioasei familii domnitoare a Moldovei, ce, de mai bine 
de 300 ani, zace astrucată. 

De faţă, la astă cercetare, fu, pe lângă comisia c. r. sus însemnată, 
pretorul cercurial, DI Pitei, Arhimandritul mănăstirii, DI Artemon Bortnik, 
întreaga congregaţie (sobor) a mănăstirii Putna, câţiva preoţi de mir, scriitorul 
acestei relatări, şi mare număr de popor. Lucrarea se începu prin o panachidă 
pentru toţi ctitorii mănăstirii, cu tămâiere şi tragerea clopotelor. 

In mormântul descoperit, se văzură, mai întâi, rămăşiţele unei racle de 
lemn, acum foarte pietrificat. Se orânduiră, deci, doi monahi cuvioşi, spre a 
cerceta între rămăşiţele sicriului, care, precum se văzu, fu durat numai dintr- 
un trunchi, scăfat şi rotund; acolo se aflară, mai întâi, bucăţi de veşminte de 
stofă foarte preţioase, catifea mohorâtă, cusută cu flori mari din fir de aur, 
mai încolo, patru osişoare din degetele mâinilor, patru dinţi sănătoşi, un fel 
de acoperământ de cap, din stofă ca acea a veşmântului, numai cu margini 
foarte inimos cusute cu fir de aur şi şapte bumbi de metal, unii au avut pietre 
preţioase, dar acum erau deşertaţi, lucraţi d jour transparent, cu arabescuri 
măiestre şi în forma zurgălăilor, de mărimea nucilor. Aceştia semănau a fi 
fost acel ornament care atârnă pe amândouă părțile feţei, de la frunte, în jos, 
cum, de exemplu, se văd în portretul prinţesei Maria de Losonţ, litografiat 
în „Calendarul pentru Români”, din anul 1854. Altceva nu se mai găsi, afară 
de pulbere din corpul răposatei. 

Astăzi, după-amiază, se descoperi mormântul aflat în vecinătatea celui 
dintâi şi care pare să fie al Doamnei Maria, soţia lui Petru Rareş, răposată la 
anul 1529 (?); după acele formalităţi sanitare şi tehnice, se observă, şi aici, 
ca şi la mormântul dintâi, numai bolta mormântului, se văzu, în fund, picată 
şi, pentru că pardoseala cea frumoasă, din piatră a bisericii nu era şi ea, în 
locul acela, adâncită, apoi se vede că mărimea boitei mormântului era de mai 
demult, înainte de a se pardosi biserica, din nou, în anul 1772. 

Abia acum, seara, se putu curăţi năruitura din mormânt şi cerceta cele 
ce s-ar fi aflat în fundul mormântului, care, aşişderea e zidit din cărămidă, s-au 
amânat pe mâine. Se cuvine, încă, aici a mai aminti că cele aflate în mormântul 
întâi se puse toate, împreună cu toată ţărâna din corp şi din sicriu, într-un vas 

curat şi sfinţit, care, acoperindu-se,s-a păstrat în afundul bisericii, cu cea mai 
mare luare aminte şi evlavie. 


Marţi, în 13 noiembrie, dis-dimineaţă, urmă cercetarea mormântului 
descoperit ieri, seara, şi aceasta, iar prin doi monahi cuvioşi. Mai întâi, se 
găsiră rămăşiţele unui sicriu din lemn de frasin, din scânduri neted lucrate, 
iar nu, precum acel dintâi, din un singur trunchi. Între ţărână, parte din sicriu 
şi parte din despoierile pământeşti ale corpului, în mormânt, care, cum s-a 
dis, par să fie ale Doamnei Maria, soţia lui Petru Rareş, care, după cum arată 
inscripția însăşi, a înfrumusețat mormântul soţiei sale cu monumentul din bi- 
serică, în forma unei capele, ca şi cel din ceea parte, a marginii bisericii, de pe 
mormântul lui Bogdan Voievod; aici se găsi, mai întâi, un capăt de horbot, tot 
din țesătură foarte frumoasă de fir de aur şi cu privazuri, franze, de asemenea 
din fir de aur. Acest horbot e larg ca de o palmă şi jumătate, dar de ce culoare 
a fost mijlocul lui nu se mai cunoaşte, afară de stofă, care fu curată mătase. 
Pe lângă acestea, se mai găsiră bucăţi de veşminte de stofă înavuţită, având 
câmpul de fir de aur şi flori mari de catifea vişinie, acoperământul capului, 
tot din asemene stofă, şi pe frunte şi împrejurul capului, orizontal, cum s-a 
zis, în jurul marginii conciului, o faşă, cusută cu fir de aur, arăbeşte, iar pe 
frunte, la mijloc, o cruciuliţă, tot de aur, şi două inele de aur, cum se pare de pe 
degetul cel mic al mâinii. Din oseminte nu se mai găsi alta nimica, decât falca 
stângă, de dedesubt, şi un os din piciorul drept, fluierul inferior. Aici se vede, 
de-a stânga acelui mormânt, o altă boltă de mormânt, care seamănă să fie a 
lui Ştefăniţă al VII-lea Voievod, la a cărui descoperire chiar acum se păşeşte. 


Dimineaţa, în 14 noiembrie 1856, se începu lucrarea mai departe şi, 
mai ales, în privinţa tehnică, cu o luare aminte foarte mare, ca nu cumva să 
cadă cărămizi sau tencuială peste relicvele din mormânt, însă aici ce se văzu? 
Puţine rămăşiţe ale unui corp, vreo câteva părţişoare de veşminte, tot din stofă 
prețioasă şi tot cu flori de fir de aur ţesute şi cu argint vârstate, şi fără sicriu, 
ci numai întins pe 11 chingi (lăncii) de fier, sub care era mai afund încă un 
spaţiu deşert, ca de două palme. Din cercările mai de aproape, ca la mormin- 
tele dintâi, au constatat că veşmântul aici depus era o mantie, asemănată cu 
cea de monah (?), dar foarte prețioasă, având, în părțile pieptului, un fel de 
shimă (paraman), în forma unei cruci lungăreţe (lungă pe orizontal — n. n.), 
toată țesătura cu fir de aur, având, pe la capetele sale, canaturi late din fir de 
argint. Pe cap pare să fi avut o coroană, dar aceasta nu din metal, ci numai 
din stofă prețioasă, coroană, zic, pare să fi fost, căci cornuri în trei muchii se 
găsiră pe locul capului, în osul tigvei, cu numai o parte de frunte, în jos, iar 
din celelalte oase, o falcă şi un fluier de picior. 

Lipsa unui sicriu ne aruncă pe toţi în nedumerire: oare fi-va asta lipsa 


113 


Bucovina, în mărturii necunoscute 





cunoştinţelor noastre arheologice, că nu puturăm dezlega enigma aceasta, 
de nu e efectul vreunei alte împrejurări? Şi aceste rămăşiţe de asemene se 
puseră într-un deosebit vas, curat şi binecuvântat, după ritul religiei noastre. 

Se cuvine a observa că, la fiecare mormânt, se făcu câte un protocol 
foarte cuprinzător şi plin de acuratețe, după mersul lucrărilor şi după succe- 
siva aflare a tuturor rămăşiţelor din mormânt. De aici, fiindcă, mai departe 
de peretele bisericii, nu mai erau semnele vreunui mormânt, se merse la 
mormântul lui Bogdan, răposat în 1517, care, în privința structurii din afară, 
se asemăna cu celelalte. Înăuntrul mormântului, care, ca şi toate de până acum, 
era de patru palme şi jumătate de adânc sub pământ şi chiar groapa, zidită 
în adâncime, era de patru palme şi jumătate; aici, aşijderea, se aflară puţine 
rămăşiţe din oseminte şi o parte însemnată de coroană de stofă prețioasă şi 
cornurile, cu privazuri lucrate din fir gros de aur; şi marginile, mai toate, ale 
unei mantii domneşti, care şi asta fu de stofă prețioasă de mătase şi, după cum 
seamănă, de culoare vişinie. Pe lângă acestea, se mai aflară şapte arabescuri 
din aur masiv, fiecare, la un capăt, mai îngust, şi la altul, mai larg, în forma 
unei jumătăţi de pară, de-a lungul tăiate şi în şapte muchii lucrate (eptagon), 
având, pe la margini, multe găurele, ce seamănă să fi servit la a fi prinse cu 
o sârmă sau veriguţă fină de aur, să se fi ţinut una de alta, sau că prin găurele 
ar fi fost cusute acele arabescuri de marginile mantiei, spre a fi de încheietori 
numai închipuite. Gulerul mantiei, larg ca de 3 palmace şi primbul, de sus şi 
până Jos, pe dinainte fu o țesătură masivă din fir de aur şi cu foarte mare artă 
lucrată. Venind, acum, seara, conteni cercetarea mai departe. 


În 15 noiembrie, dimineaţă, se reîncepu cercetarea mormântului lui 
Bogdan al IV-lea, şi se găsiră trei inele, toate de aur, unul — o verigă cu margini 
gravate, altul cu o mică piatră prețioasă de topaz, netăiată, şi al treilea cu piatră 
de camniol şi în care se vede lămurit săpat un bour întreg; acestea, între toate 
obiectele până acum aflate, se crede a fi cel mai de preţ, în privinţa heraldică 
a stemei țării Moldovei. 

Despre valoarea reală a tuturor lucrurilor aflate se va împărtăşi, mai la 
urmă, acolo unde se vor descrie cu precizie, căci, acum, toată luarea aminte 
ținteşte asupra vorbei că se mai află un mormânt, la picioarele aceluia al lui 
Bogdan, despre care nimic nu se ştiuse şi pe care nu exista nici o inscripţie. 

Acest mormânt nu e boltit, ci numai acoperit cu două lespezi de piatră. 
În mijlocul său se văd nişte rămăşiţe pământeşti, care par ale unui tânăr ca 
de 14-15 ani, având pe cap o căciulit de catifea mohorâtă şi marginile din 
jur cu o garnitură de felbă neagră; aceasta seamănă foarte mult cu o căciulă 
cazacă rusească. Trupul a fost îmbrăcat cu un fel de spenţer, cu bumbuşori de 
metal foarte deşi, de la grumaz, până la brâu. Comisia se înţelese unanim că, 
în acel mormânt, să nu se cerceteze nicidecum mai cu amănuntul, şi nici să 

nu se urnească rămăşiţe din trupul aflătorului în el, până ce nu se va întreba, 
despre aceasta, anume guvernul, ce are a se face, în privinţa care, după cum 
unora li se părea, rămăşiţele ar fi ale lui Alexandru, întâiul fiu al lui Ştefan cel 
Mare, născut din Maria, întâia Doamnă, fiica Împăratului (Țarului) Moscovei, 
Simeon (?). De aceea poate că figura era îmbrăcată în veşminte ruseşti. 

Drept aceea, mormântul se acoperi cu lespezile sale şi se păşi în partea 
a doua a bisericii, amintitor (pomelnic) sau Naos, unde se presupunea să fie 
înmormântat însuşi Ştefan cel Mare, cu întâia şi cu a doua Doamnă, şi cu 
ambii săi fii, Petru şi Bogdan. Acum sporiră anxietatea şi curiozitatea faţă 
cele ce aveau a se descoperi aici, unde e propria ţintire a acestei interesante 
întreprinderi. 


Sfinţia Sa, domnul comisar spiritual, ordonă, pentru începerea lucrului 
în astă parte a bisericii, o nouă panachidă, cu tragerea tuturor clopotelor. Opinia 
unora a fost de a începe, îndată, din partea dreaptă a amintitorului, unde se 
presupunea să fie înmormântat însuşi eroul nostru, iar comisarul tehnic hotărî 
că altfel nu se poate începe, decât din mijlocul părţii acestei biserici, unde e o 
lespede mare şi rotundă, de marmoră, la aceasta deci şi rămase; în mijloc, nu 
se află încă nimic, afară de două lespezi mari, într-un afund de trei palme şi 
jumătate, şi aşa, nu spre dreapta, unde e mausoleul lui Ştefan, ci spre stânga 
înainta separat; aici îndată se dădu de o boltă de mormânt mare. 

Se cuvine a se intercala (adăogi) aici, deşi cam târziu, că toate monu- 
mentele de până acum şi de acum, din biserica aceasta, sunt aşezate pe sub 
murii (păreţii) bisericii, înăuntru, dar însăşi mormintele, după cum zice o 
tradiţie întemeiată din astă mănăstire, sunt mai pe aproape de mijlocul bise- 
ricii, însă, ca mormintele să nu se zăhăiască, s-au pus acestea, mai târziu, pe 
de-a laturile bisericii. 

Mormântul acesta, după cum seamănă, îi în apropierea cea mai mare 
de locul mormântului lui Ştefan, al Marii Doamne, a doua a sa soție şi fiica 
lui Radu Voievod din Ţara Românească. 

Mai înainte de a destruca bolta mormântului, comisia hotărî a se depărta 
tot arinişul din astă parte a bisericii într-o adâncime până unde numaidecât ar 
trebui să se vadă toate mormintele, câte s-ar fi aflând pe astă latură a bisericii. 

Până acum, se văzură două bolți de mormânt, tot în stânga, de la 
mijlocul amintitorului. Continuarea cercetării, întreruptă de înserare, s-au 
reînceput, dimineaţa, în 17 (noiembrie 1856). 

In latura aceasta, a doua a bisericii, se descoperiră, până acum, 3 mor- 
minte, şi se hotărî ca bolțile lor să nu se strice, până ce nu vor fi toate aflate; şi 
anume, până ce nu se va da de mormântul lui Ştefan cel Mare. Acestea, însă, 
nu dau vreun semn de diferenţiere faţă de mormintele până acum descoperite 
şi se presupune, cum s-a zis, că ele sunt cele al Mariei, Doamna întâia a lui 

Ştefan, fiica lui Radu Voievod din Valahia; al Mariei, Doamna a doua a lui 
Ştefan, fiica sau, cum se presupune, dar pe nedrept, sora lui Simeon, împăratul 
Moscovei, şi ale lui Petru şi Bogdan, mici încă muriţilor copii ai lui Ştefan; 
aceştia de pe urmă seamănă să zacă într-un mormânt, căci, din aceste trei, e 
unul scurt şi aşa de larg, încât, pentru un trup nu pare să fi fost făcut. 

In aceste morminte se văd, toate în partea dinspre răsărit, câte o gaură 
neregulată, care nu poate fi, nicidecum, aşa anume lăsată la boltirea mormin- 
telor, ci se pare că numai mai târziu se sparseră cu putere, ca să se poată vedea 
în mormânt. Prin aceste găuri se sloboziră felinare lucitoare în morminte şi se 
văzu că resturile de trupuri, aflătoare în aceste morminte, corespund presu- 
punerii de mai sus. Despre aceasta, însă, mai târziu, şi mai cu de-amănuntul. 


Se păşeşte, deci, spre partea dreaptă din mijlocul bisericii, la locul 
unde e mausoleul lui Ștefan cel Mare. Incordarea e mare şi se exprimă pe 
feţele tuturor asistenţilor. Nu se aude altă vorbă decât: „Ah, acum vine, vine 
hotărâtorul şi principalul moment: oare cum vom afla pe Ştefan cel Mare?”. 

lată că şi dau de un corp al unei pietre ciuntite, netedă, groasă şi care 
par a fi mare. Piatra se descoperă mai departe, căci, lucrătorii chiar şi din a 
lor proprie străduinţă, îşi îndoiesc silința săpării şi a scoaterii ţărânii de pe 
lângă piatră. 

Acesta trebuie să fie! Piatră e, în adevăr, o lespede mare, ca de şapte 
palme, groasă ca de 10 palmace şi largă ca de 3 palme şi jumătate, şi lucrată 
din daltă. O asemene lespede nu văzurăm, până acum, la nici un mormânt! 
Lespedea se descoperă cu totul; şi se vede că ea e aşijderea, în adevăr, aco- 
perământul unui mormânt, zidit din piatră albă, cioplită. 

Nu mai e îndoială, acesta e locul repaosului rămășițelor acelui mare 
bărbat domnitor, de care, odinioară, tremurau şapte puteri dimprejurul Mol- 
dovei, şi ale cărui oseminte venerate, acum la trei sute cincizeci şi doi de ani, 
după moartea lui, se caută, ca să se aşeze într-o mai corespunzătoare criptă, 
cu numele lui şi cu venerarea lor de trei ţări întregi. 

Pe împrejur şi fără de a mai atinge, mai departe, mormântul acesta, se 
fac cercări, de nu mai este vreun mormânt. Sfredelele de fier, întrebuințate 
spre acest scop, ajung pe sub mausoleul lui Ştefan cel Mare, care e în dreapta 
mormântului, din cauza ce o indusesem mai sus, până în peretele bisericii şi 
într-o adâncime aşa de mare, încât, mai dedesubt, nu se mai poate să fie un 
mormânt, cu un cuvânt, toate mijloacele se întrebuinţează, care sunt indicate, 
spre a se convinge că nu mai e un mormânt, sub sau lângă mausoleu, afară 
de acesta. 

Aici ajunse încordarea tuturora la cel mai mare grad şi tăcerea ce o 
urmă, un minut, fu atât de adâncă şi universală, încât se auzeau cum bat ini- 
mile în fiecare piept; şi cum clipita aceasta fu, într-adevăr, sacră! Comisarul 

politic făcu, acum, întrebarea, la cel eclesiastic şi consistorial, de poate să se 
ridice, acum, chiar şi lespedea de pe mormânt. Acesta însă răspunse că nu, 
până ce nu se va face un ceremonial bisericesc. 

Fu chemat, deci, întregul sobor mănăstiresc, Arhimandritul, ieromo- 
nahii şi diaconii, se îmbrăcară toţi în ornate preţioase şi vechi veşminte, date 
de însuşi Ştefan cel Mare acestei mănăstiri, şi, luând toţi în mâini făclii, iar 
diaconii, cu cădelniţe, înconjurară mormântul, şi după ce se cădelniţă mor- 
mântul de diaconi, în cruciş, esclamă arhimandritul, cu glas mare: „Domnului 
să ne rugăm!”. Soborul răspunde: „Doamne, miluieşte!”. Şi, în această clipă, 
coborâră opt români puternici în adâncime, unde era mormântul, şi, deşi cu 
greutate, însă deodată ridicară mareaa lespede de pe mormânt. 


Opreşte-te, aici, nemernică pană, şi fă loc, o naţiune întreagă se simtă, 
în acest moment sacru şi maiestos, căci a te putea încumeta tu să-l descrii ar 
fi o neiertabilă profanare a cugetului acestuia! 

Moldovă, Moldovă, veche şi nouă, iată eroul tău, iată părintele tău, iată 
creatorul cununii gloriei şi al fericirii tale! Dar oare de ce-i faţa înturnată din 
poziţia ei cea naturală?! Nu cumva eşti tu pentru aceasta de vină!? 


Nu se văd, acum, ochi fără de lacrimi şi chiar şi pe cei de alt neam, 
care se aflară de faţă la acest minut grandios şi istoric, îi văzuşi cu adevărat 
urniţi şi cutremuraţi în cea mai adâncă adâncime a inimii lor! Măreaţa şi 
lunga nedumerire o întrerupse abia „„Veşnica pomenire!”, intonată, acum, 
de întregul sobor călugăresc, în acompanierea tuturor clopotelor mănăstirii, 
care provocară o comună lăcrimare şi plângere, în tot cuprinsul cuvântului, 
şi sfințenia momentului ajunse la cel mai înalt grad. 

In acest moment măreț, de te uitai spre sfintele icoane ale catapites- 
mei, de te uitai spre bolțile bisericii, parcă toate erau înlăcrimate; iar icoana, 
portretul aceluia ce aicea se descoperi, păru că se schimbă şi-şi ia o fiinţă 
maiestoasă şi vie. 

Un spirit de reverență şi de pietate se lăţi peste tot; iar cel ce era român 
simţi şi un dor foarte şi adânc de întristare. 

In mormântul celui mai iubit şi mai venerabil al românilor moldoveni 
se vedeau numai partea cea mai mare a capului, şi aceasta întoarsă, cu partea 
dinspre grumaz, spre apus, şi, sub mantia domnească, încă unele oase, cu 
un oareşicare sicriu, ce şedea pe 13 şine late de fier sau lăncii. Mirarea fu 
extraordinară. 

Prepusul, cum că mormântul lui Ştefan cel Mare fu acum cercat, 
relicvele sale atinse şi oareşicare preţioase, de pe dânsele, luate, se exprimă 
îndată de toţi membrii comisiei şi se hotărî să se caute în arhiva mănăstirii, 
de nu se află, undeva, vreo însemnare despre urmarea respectivă. 

Ce să vezi! Între hârtiile vechi, se găsi o epistolă originală a Mitropo- 
litului Iacov, din anul 7265 (1757). Către Egumenul de atunci al mănăstirii 
Putna, din care epistolă se cunoaşte cam cu încredințare că prepusul de mai 
sus e întemeiat. 

Se ştie că, sub acel Mitropolit al Moldovei, se restaura mănăstirea 
Putna cu totul, şi că acea restaurare costă, numai bani gata, 10.000 de fiorini; 
o sumă care, pe atunci, pentru un Mitropolit, fu însemnată. 

Acea epistolă sună, între altele, din cuvânt în cuvânt, aşa: 


„Cuvioase Egumene al Putnei, Kir Venedict!... 

Pentru Dumnealui Ispravnicul de Suceava, că au venit la mănăstire 
şi au dezgropat mortul acela, unde au fost prepusul, şi n-a găsit alta nimica, 
afară de acele ce ne arată molitva ca Dionisie în răvaşul său: bine a făcut 
de a venit şi n-avem nici o părere de rău, de vreme că a ieşit mănăstirea de 
prepusul ce era; şi molitvei sale Dionisie răspuns pe carte nu i-am mai făcut, 
însă vei spune molitvei sale din gură că am înţeles toate câte mi-a scris, şi 
toate pietricelele cele ce s-au aflat, şi inelele, şi şarjele, şi boldurile, şi altele ce 
s-au aflat, toate să le pecetluieşti la un loc. Şi să pui pe Rafail, argintarul, ca să 
ia măsură de pe coroană, ce este la Maica Precista cea făcătoare de minuni!5 
şi de pe coroana Mântuitorului Hristos, ce este tot întru aceeaşi icoană, pe o 
hârtie, cât îi coroana de mare, şi fără flori, numai mărimea lor, şi atât pietri- 
celele şi inelele, cât şi măsurile coroanelor cui om da credinţă să ne trimiteţi. 
Insă să cauţi, împreună cu părinţii soborului, că este o pungă cu mărgăritare, 
pecetluită cu pecetea noastră, şi să o deschideţi, şi să luaţi dintr-însa 500 fire 
de mărgăritare, care să fie tot de un fel şi de o potrivă, şi mai sunt, nu ştiu, 2 
sau 300 fire mărgăritare ca nohotul, ce au căzut de pe aer. Şi să ne trimeteţi 
mărgăritarele tot odată, atât cele 500 fire, cât şi cele ca nohotul, dimpreună 
cu lucrurile ce s-au aflat pe mort: că am socotit să facem coroana Maicii 
Precistei şi Domnului Hristos, altă făptură, mai iscusită şi mai frumoasă, şi 
să o împodobim cu pietrele cele şi cu mărgăritare”. 


De aici, mai departe, tratează epistola despre alte interese ale mănăstirii. 

Se poate înţelege ce impresie căşună aflarea epistolei acesteia; căci se 
poate crede că odoarele de la relicvele lui Ştefan cel Mare nu se înstrăinaseră 
în scopuri profane, ci tot pentru susţinerea şi împodobirea acelei mănăstiri, 
care o înălţă acel Domnitor, după cea mai glorioasă a lui biruinţă, şi care o şi 
aleasă el drept locul eternului său repaos. 

Restaurarea acestei mănăstiri urmă în timpul acela, când nu mult, 


15 O icoană, ce se află şi acum aici, în biserica mănăstirii, foarte veche, adusă 
de la Țarigrad de Ştefan cel Mare, şi care e, astăzi, îmbrăcată toată cu argint. 

după aceea, s-a făcut şi luarea Bucovinei de către Austria, şi de s-ar fi aflat 
mănăstirea aceasta în starea în care ea fu înaintea restaurării ei, cine ştie de 
ar mai fi rămas ea în privilegiul stării ei de acum, şi de nu ar fi împărțit soarta 
cu celelalte mănăstiri suspendate. 

Această epistolă, deci, se luă îndată, de comisie, în protocol, şi, aco- 
perindu-se mormântul cu acea lespede, înapoi, se încheie, pentru acum, toată 
această operaţie, şi se păşi la răspunderea următoarelor întrebări, date comisiei 
de comisarul politic, DI Şenbach: 


1. Sunt acele 4 morminte, din miază-noapte, întru adevăr, ale acelor 
persoane, care sunt însemnate pe pietrele monumentelor, şi cine poate se fie 
mortul din mormântul al 5-lea? 

Aici trebuie să mă corijez, căci am zis, în epistola mea de mai alaltăieri, 
că Alexandru, fiul lui Ştefan cel Mare, a fost născut cu întâia Doamnă, ce nu e 
drept, căci el fu născut cu a doua Doamnă: şi acest Alexandru se presupune că 
e în mormântul acesta, al 5-lea, cum urmă şi răspunsul la această întrebare, din 
partea Dlui Arhimandrit Bortnik şi a Protosinghelului Blajevici, comisarului 
eclesiastic, la aceasta operaţie. 

La cealaltă parte a întrebării acesteia se răspunse, aşijderea, afirmativ. 


2. Este Ştefan cel Mare aici îngropat: şi care documente mărturisesc 
aceasta? Este mormântul, cel aflat în „amintitor” al lui Ştefan cel Mare şi de 
ce? Şi de se poate conchide, din rămăşiţele aflate în acel mormânt, că ele-s ale 
lui Ştefan cel Mare, şi de ce lipsesc toate însemnele domneşti, din moment 
ce, la Bogdan Voievod, se aflară părţi din coroană? 

Din răspunsul care urmă se poate înțelege, din cele până acum zise, 
că: Ştefan cel Mare e adică aici îngropat, aceasta o spun istoria Țării şi uri- 
cele mănăstirești. Şi cum că ale lui oseminte sunt acelea din mormântul de 
lângă mausoleul său, aceasta o confirmă întâi lungimea mormântului, care 
e conformă cu statura fizică a lui Ștefan cel Mare, care, după cum se ştie, 
a fost scurtă, al doilea, excepţionala sârguinţă şi cheltuială, cu care e făcut 
mormântul lui, şi al treilea, apropierea lui cea nemijlocită de mausoleul pe 
care e scris că e al lui Ştefan cel Mare. 

Cum că însă nu se află nici un fel de preţioase în mormântul lui, apoi 
aceasta e de aceea, căci ele sunt, după moartea lui, luate de pe el, după cum 
arată epistola şi poziţia întoarsă a capului. 


3. În ce se deosebesc mormintele acestea, aici descoperite, aşa în 
privinţa formei externe, cum şi a celei interne, de cele de astăzi, obşinuite în 
Moldova? 

Răspunsul la această întrebare se mai amână. 

4. Care să fie cauza că trei morminte sunt cu gratii de fier (pe 
care zac relicvele), iară fără de acele (trei morminte, cum am zis, 
ale ambelor Doamne ale lui Ştefan cel Mare şi a pruncilor lui, nu 
sunt cercate, ci numai descoperite până în bolți, care, ca şi celelalte 
toate, sunt ca la o palmă sub suprafața pământului) şi, mai încoace, că unele 
relicve sunt cu sicrie, iar altele fără de sicrie? 

Şi acestei întrebări răspunsul trebui să se mai amâne, până ce se vor 
primi lămuriri din Moldova. 


5. Ce însemnătate au ferestrele cele deformate la morminte şi de ce 
sunt unele (la Bogdan şi Ștefăniță Voievod) la picioare, iar celelalte la cap? 

Răspunsul la această întrebare fu numai parțial, cum că adică se caută, 
din timp în timp, din curiozitate, în morminte, la ocazii, când, tot la trei ani, se 
făcură parastase pentru cei răposaţi, după cum e şi acum obiceiul în Moldova. 


6. În mormântul lui Bogdan Voievod se aflară părți din coroană, fără 
os din tigva capului; în mormântul lui Ştefan cel Mare, însă, se află o parte 
de tigvă, iar nu şi coroană, măcar că Ştefan cel Mare muri mai întâi decât 
Bogdan, cum se poate aceasta înțelege, din punctul de vedere al medicinii? 

Răspunsul medicului, la întrebarea a 6-a, fu acela că, la Bogdan 
Voievod se aflară încă părţi din coroană, iar la Ștefan cel Mare nu, se vede 
că de la acesta, dacă a fost el pus în mormânt cu coroană, şi încă poate din 
metal preţios, apoi aceea se înstrăinase, după aceea; iar de la Bogdan, a cărui 
coroană e numai de stofă prețioasă şi cu tivuri groase din fir de aur, nu se 
înstrăinase, şi de aceea încă mai sunt părți din ea, câte încă nu se mâncaseră 
de putreziciune. Ori Ştefan cel Mare, după propria lui voinţă, nici nu au fost 
îngropat cu coroană. 


Ce se crede, însă, despre aceea că, din osul capului lui Ştefan cel Mare, 
se mai află încă o parte, iar din al lui Bogdan, numai pulbere, măcar că acesta 
cu 13 ani mai târziu răposă decât acela; apoi cauza acestei împrejurări e că 
Ştefan cel Mare a zăcut pe loc mai uscat, iar fiul său Bogdan, pe loc mai umed. 

Se mai făcu o întrebare către medic, de nu se putu ca osul capului lui 
Ştefan cel Mare, de sine însuşi, în urma, adică, a legilor despre puterea gre- 
utăţii să se întoarcă, aşa cum se află, cu vârful capului către grumaz, şi totuşi 
cu fruntea-n sus, spre gura mormântului, nu spre pământul pe care zăcea; şi 
medicul răspunse la această întrebare negativ, adăugând că o asemenea poziţie 
a capului nu se putu altfel pricinui, decât prin o înrâurire pozitivă externă. 

In fine, se mai puseră două întrebări, comisarul arhitectonic, în privinţa 
chipului şi modului zidirii şi a boltirii mormintelor acestora, încât ar fi ele 

interesante pentru ştiinţa artei arhitectonice; şi acesta răspunse că alta, de 
însemnătate extraordinară, la aceste morminte nu se înfăţişează, decât că, cu 
cât e un mormânt mai vechi, cu atâta se vede o cărămidă mai iscusită şi un 
chip de zidire mai perfect. După aceea, fu pus domnul arhitect să deseneze 
toate cele aflate în morminte, cu acuratețe, pentru protocolul cauzei acesteia. 

Am spus şi mai repet că, în mormântul lui Ştefan cel Mare, nu se vede 
nici o cărămidă, ci numai piatră cioplită în patru muchi, şi aşa de bine şi de 
acurat, încât nici nu se cunoaşte chitul de printre ele. Mai trebuie şi aceasta 
să o pomenesc, că monumentul lui Ştefan cel Mare şi a celei de-a doua lui 
Doamne, Maria, fiica lui Radu, domnitorul Valahiei, şi maica lui Bogdan al 
IV-lea Voievod, care monumente sunt unul lângă altul, din marmură surie şi 
foarte frumos lucrate, cu flori şi inscripții în relief, nu cuprind chiar anul, luna 
şi ziua răposării lui Ştefan şi a acestei Doamne a lui; şi numai un 7000, după 
care e lăsat un spaţiu gol; după aceea „measeţe” şi iar un spaţiu gol. Această 
împrejurare dovedeşte că monumentele aceste sunt făcute fiind încă Ştefan 
cel Mare în viaţă, şi cum că lucrătorul de marmură nu era de pe aici, de pe 
aproape, şi că, după moartea lui Ştefan şi a Doamnei lui, nu s-au completat 
acele spaţii, lăsate goale, după cum se vede anume. Prin urmare, şi mormântul 
lui Ştefan cel Mare, cel puţin pietrele pentru mormânt, trebuie aşijderea să fie 
cioplite şi gătite în scopul lor, încă trăind Ştefan. 

Mormântul Doamnei acesteia e aşijderea boltit, cu piatră însă necio- 
plită. 

De mirare este că din mormântul Doamnei întâia a lui Ştefan iese încă 
un miros greu, aşa încât nici lumina singură, fără felinar, nu ardea, ci îndată 
se stinse; pe când în mormântul Doamnei a doua şi a ambilor fii ai lui Ştefan, 
Petru şi Bogdan, nu se întâmpla. 

La Maria, Doamna lui Petru Rareş, şi la Bogdan Voievod, ale cărora 
sicrie erau făcute din scânduri masive şi, cum par, de frasin, se găsiră câte 4 
belciuge mari de fier şi mai multe piroane de fier, lungi ca de o palmă, iar aici, 
însă, în mormântul lui Ştefan cel Mare, şi într-al lui Ştefan Crudul (Ştefăniţă 
Vodă — n. n.), nu se văzură de acelea nimic. Această împrejurare face loc 
presupunerii că, dacă nu sunt aceştia puşi fără sicrie în mormânt, apoi au fost 
aceste inele de metal preţios, care, apoi, după aceea, se înstrăinară. 

Ce e mai adânc, sub relicvele lui Ştefan cel Mare, şi anume sub 
acele 13 chingi late, de fier, încă nu se ştie, pentru că comisia se înţelesese, 
spre lauda ei, ca relicvele acestea, pentru care, în tot insul ce era de faţă, se 
manifestă o reverență şi pietate nemărginite, să nu le atingă şi cu atâta mai 
puţin să le scormolească mai departe. Şi într-adevăr, dacă acest bărbat, care 
odihneşte aici, nici n-ar avea o istorie atât de strălucită, dacă el n-ar fi de o 
însemnătate atât de mare, nu numai pentru națiunea noastră cea română, ci 
şi pentru creştinătatea Europei, apoi, spre a se vedea cuprinse de un aer sacru 


121 





Bucovina, în mărturii necunoscute 


şi reverenţios, în apropierea rămăşiţelor lui, nu numai că trebuie alt motiv, 
decât a se fi uitat la bieţii noştri ţărani, cum ei, la descoperirea mormântului, ca 
dintr-un instinct sacru mânaţi, toţi în lacrimi, pe genunchi picară, punându-și 
mâinile la piept, ca la rugăciune. Feţele lor erau schimbate, ca la o vedenie 
sfântă, şi tăcerea cea universală, în biserică, care urmă acum, şi care se mai 
înălță prin acompanierea duiosului sunet al clopotelor mănăstirești fu, într- 
adevăr, o scenă de acelea prea măreţe şi sfinte, care numai în fantezia cea 
mai mănoasă se pot închipui. 

Această împrejurare, în îmbinare cu obiectivitatea ei, comisia o preţui, 
şi nu putem să mai răspicăm cea mai vie mulțumire. Ar fi însă şi o violenţă 
mai mult decât cumplită a simțului celui mai profund şi mai delicat al na- 
ționalităţii şi al religiei noastre, a românilor, dacă s-ar fi fost păşit mai cu 
puţină pietate în cauza aceasta, şi, fără de aceea, prea grăbită şi, în oareşicare 
privinţă, cutezătoare. 

Mormântul lui Ştefan cel Mare e templul milioanelor de români; prin 
urmare, deci cea mai firească este el proprietatea morală nu numai a Bucovinei, 
ci şi a Moldovei, Basarabiei şi, respectiv, şi a Valahiei. 

Ştefan cel Mare e, pentru noi, românii aceea ce un Rudolf de Habsburg 
sau un Carol cel Mare, pentru germani, un Napoleon I, pentru francezi, un 
Petru cel Mare, pentru ruşi etc., cu acea cumpănitoare adăugire că, vroind 
a pricepe desăvârşit gloria lui Ştefan cel Mare, pentru români, trebuie şi a 
cugeta şi a simţi despre el ca şi românii, pe lângă caracterul lor cel naţional, 
care e blândeţea, dreptatea şi sensibilitatea, mai sunt şi religioşi, în sensul cum 
îl înţeleg ei. Ştefan deci cel Mare se numeşte, de români, pentru eroismul lui 
cel renumit, pentru amorul lui cel adevărat excepţional către patrie şi nație 
şi pentru virtuțile şi faptele lui cele creştineşti şi evlavioase, cel mare, bun şi 
sfânt, nefiind acest prenume „Sfânt” motivat încă şi prin aceea împrejurare că 
pietatea şi reverenţa românului pentru rugile şi parastasele, împlinite în sute 
de biserici şi prin 352 de ani, întru fericita memorie a acestui mare bărbat, 
Domnitor şi părinte al Moldovei, toate aceste au aşijderea un mare influenţă 
întru mai marea întemeiere a numirii lui Ştefan cel Mare sfânt. 

Pe lângă aceasta, e Ştefan cel Mare, chiar şi în împrejurările de astăzi 
ale Bucovinei, cel mai mare al ei binefăcător, căci cine nu ştie că mai totala 
imobiliara avere privată a lui Ştefan cel Mare se află, astăzi, în Fondul reli- 
gionar al majorității Bucovinei; pe când atâtea mănăstiri şi biserici, încă în 
binele Bucovinei şi astăzi există, şi tot clin propria avere a lui Ştefan cel Mare. 

Ne păru, deci, foarte bine, văzând, astăzi, comisia convocată de DI 
Şenbach la Preacuvioşia Sa DI Arhimandrit Artemon Bortnik, unde numitul 
domn comisar politic, în a cărui activitate la această întreprindere de mare 
însemnătate trebuie numai să ne simţim favorizați, mai aştern următoarele 
întrebări spre dezbatere şi răspundere: 

1. Ce să se facă, provizoriu, cu mormintele descoperite ale Principilor 
şi Prinţeselor; iar mai cu seamă, cum să se lase mormântul lui Ştefan cel Mare, 
până la o hotărâre mai înaltă? 


2. Să se proiecteze înaltelor instanţe facerea unei cripte comune pentru 
toate relicvele aici aflate ale familiei lui Ştefan cel Mare. 


3. Să se proiecteze, pentru re-consacrarea şi re-aşezarea relicvelor lui 
Ştefan cel Mare şi ale familiei lui, în locul care se va ordona de înaltele instanţe, 
o celebraţie solemnă? Să se convoace, la aceea, întregul cler greco-oriental 
al Bucovinei? Să se invite şi alte notabilităţi ale naţiei române din Bucovina 
şi din celelalte a Ţări Româneşti? Şi în ce mod să urmeze invitarea aceasta; 
prin circulare oficiale, în Principate, prin consulate sau prin jurnale publice, 
şi care să fie acele notabilităţi? 


4. Pe când să se proiecteze acea celebraţie solemnă? 


Comisarul ecleziastic, Preacuvioşia Sa DI Protosinghel Blajevici răs- 
punse, unanim cu numitul Domn Arhimandrit, la întrebarea l-ia: că mormintele 
toate să se lase aşa cum sunt, numai rămăşiţele acelea, scoase din morminte, 
să se pună în secrie noi şi binecuvântate, şi fiecare în mormântul său, fără 
însă de a se acoperi cu ţărână. 

lar mormântul lui Ştefan cel Mare să se acopere întreg cu un văl mare 
de doliu şi, deasupra, să se pună 4 candeliere de argint, ale mănăstirii, cu făclii 
mari şi o sfântă cruce, în mijloc, pe o Evanghelie. 

Răspunsul celorlalte întrebări se mai amână pe mai târziu, neintrând 
în competenţa ca să decidă asupra lor decât numai două-trei persoane. 

Timpul pe când să se proiecteze acea solemnitate, se proiectează 
provizoriu pe luna lui Mai, a viitorului an 1857. 


După aceste toate, se subscrise protocolul privitor la operaţia aceasta 
mare şi însemnată, alăturându-i-se şi o scurtă istorie a vieţii şi faptelor lui 
Ştefan cel Mare, compusă de demnul patriot şi naţionalist, Domnul Asesor 
şi protosinghel Blajevici, şi comisia pentru acum se încheie. 

S-a uitat încă a spune, la locul său, că, pentru ca se nu rămână cultul 
dumnezeiesc întrerupt, prin lucrările în biserica mănăstirii, cum şi prin aceea 
că biserica are să rămână încă, lung timp, închisă, până ce nu se va fini cu 
totul cauza aceasta, a dezgropării şi a re-îngropării lui Ştefan cel Mare şi a 
familiei lui, se pregăti şi se sfinţi, în curând, o capelă, anume zidită „pentru 
iarnă” în mănăstire; şi în acea capelă se continuă sfintele liturghii şi rugăciuni 

pentru gloriosul ctitor al acestei mănăstiri, luceafărul Moldovei şi al naţiei 
noastre, Ștefan cel Mare (Porumbescu, Iraclie, Desmormântarea Domnitorilor 
Moldovei, în Scrierile lui Iraclie Porumbescu, Cernăuţi, Editura lui Leonida 
Bodnărescu, 1898, pp. 47-61). 


IX 


1857: Necrologul lui Doxache Hurmuzachi. Cernăuţi, 6 aprilie nou 
1857. Trecerea din viaţă a boierului mare vornic Doxache Hurmuzachi. Pa- 
harul durerii şi al amărăciunii încă nu se deşertă cu totul pentru noi, românii. 
Soarta fatală ne dete, acum, lovitura cea mai dureroasă şi mai simțită, răpin- 
du-ne pe cel mai credincios fiu, pe cel mai zelos patriot, pe cel mai fierbinte, 
mai neadormit şi pe cel mai dezinteresat apărător puternic al intereselor vieţii 
noastre, pe marele vornic Doxache Hurmuzachi, care şi-a consacrat (jertfit) 
toată viaţa numai spre apărarea drepturilor şi spre înflorirea naţiei, bisericii 
şi viței române. 

Acest mare şi de nepreţuit bărbat, aflându-se încă într-o putere de viaţă, 
cu care mai putea trăi încă 20 de ani, se mută la viaţa eternă, în etate de 78 
de ani, la 11 aprilie calendar nou 1857, sâmbătă, la 3 ore după prânz, după o 
boală lină de vreo patru săptămâni, cauzată din răceală, lăsând în urmă-şi, în 
cea mai adâncă tristăciune şi jale, pe prea demna şi prea nobila sa soţie, pe 
cinci fii şi două fiice, pe care îi înzestră cu cultura cea mai înaltă şi mai aleasă 
din timpurile noastre şi le insuflă, totodată, şi toate însuşirile şi virtuțile sale, şi 
aşa îi dărui românilor, ca pe cei dintâi şi cei mai fierbinţi apărători al fericirii 
lor; mai mulți nepoți şi nepoate, rudenii şi amici, care cu toţii plâng cu amar 
trista despărţire şi marea pierdere a unui aşa de preţios bărbat. 

In decursul bolii, îşi păstră, în toată împrejurarea, conştiinţa, chiar 
până la ora cea mai de pe urmă. Zelul cel fierbinte, îngrijirea cea neadormită 
pentru binele şi fericirea viței şi bisericii române, care-i zăcură la inimă în 
tot decursul vieţii sale, le manifestă, chiar şi pe patul morţii, tot cu aceeaşi 
vioiciune şi ardoare, ca şi când se afla în floarea vieţii şi a sănătăţii. Era un 
lucru pătrunzător să audă cineva, cum am auzit noi, pe acest bărbat, vorbind 
către boierii şi către preoţii români, care veniră să-l cerceteze, jurându-i ca 
să-şi apere, cu toată virtutea şi energia, drepturile naţiei, ale bisericii şi ale 
viței sale, zicând: 

— Prieteni şi scumpi compatrioți! Vă mulțumesc de cercetare. Eu poate 
nu voi mai trăi mult. Dumneavoastră veţi trăi şi trebuie să trăiţi, dar nu uitaţi 
că aveţi trei îndatoriri mari şi sfinte, pentru care aveţi să răspundeţi înaintea 
lui Dumnezeu, înaintea omenirii şi a urmaşilor voştri; acestea trei sunt: naţia, 
limba şi biserica... Limba română, sufletul poporului nostru, pe care ne-au 
păstrat-o străbunii noştri, în timpii barbariei, chiar şi cu răpunerea vieţii, a 

fost, totodată, şi este adevărata limbă a acestei ţări; nici un drept nu s-a aflat 
în putere ca s-o desființeze... Deci, vă jur pe Dumnezeu, pe fericirea voastră 
şi pe tot ce aveţi mai preţios şi mai sfânt, ca să fiți urmaşi demni de străbunii 
şi părinţii voştri! Ca să vă nevoiţi cu toată virtutea nu numai să apăraţi drep- 
turile şi limba naţiei voastre, ci să le lăsaţi urmaşilor voştri într-o stare mai 
înflorită decât le-aţi primit!... 

Era un lucru plin de înfiorări sfinte de a-l vedea, în tot decursul bolii, 
cu mâinile şi cu privirile îndreptate către cer, rugându-se, cu glas răspicat, 
„pentru binele şi fericirea poporului român, ca să depărteze Dumnezeu din 
mijlocul românilor sămânţa intrigii şi a discordiei, spiritul de partid, egois- 
mul, pofta de a domni cu stricăciunea binelui public, şi să le insufle spiritul 
dragostei şi al frăţiei între e”... 

Osemintele răposatului rămaseră în Cernăuţi, de sâmbătă, până luni, 
dimineaţa la 10 ore, puse într-un sicriu pompos, îmbrăcat cu catifea albastră 
închis şi aşezat pe un catafalc ornat cu covoarele cele mai alese. În răstimpul 
acesta, se cercetară rămăşiţele răposatului de către guvernul ţării, de către 
boieri şi de către toţi cetăţenii, fără osebire de naţionalitate, şi pe faţa fiecăruia 
din aceştia se vedea adânc întipărită părerea de rău şi mâhnirea ce o simțeau 
pentru că au pierdut pe fala compatrioților lor. 

Luni, pe la 10 ore dimineaţa, se porni, cu mare pompă, procesiunea în- 
mormântării, de la Cernăuţi, la moşia familiei răposatului, Cernauca, care este 
depărtată două mile de la Cernăuţi, peste Prut, sub miazănoapte-răsărit. Era 
înfiorător, peste toată închipuirea, minutul pornirii acestei petreceri funebre, 
şi ar fi peste putinţă a descrie, măcar pe departe, trista înfăţişare a naturii de 
primprejur, dureroasele şi sfâşietoarele simţăminte ce se petreceau în inimile 
tuturor prea numeroşilor petrecători. Arama răsunătoare din turnurile tuturor 
bisericilor răspândea în natură, cu sunet jalnic, trista înştiinţare că acest băr- 
bat preţios şi adevărat, fiu al naţiunii române, a purces la lăcaşul eternității; 
venerabila familie plângea cu cele mai crunte lacrimi pe prea preţiosul său 
soţ şi părinte; amicii plângeau pe generosul şi adevăratul lor amic; patrioții, 
pe patriotul lor cel mai fierbinte; naţionaliştii, pe cel mai înfocat conaţional; 
clerul, pe cel mai neadormit apărător în faptă al bisericii şi îndemnător spre 
apărarea drepturilor şi înfloririi ei; asupriţii jeleau pe apărătorul şi scutitorul 
dreptăţii lor; mizerii (săracii), fără alegere de naţionalitate, suspinau din 
adâncul inimii, căci pierdură pe alintătorul şi îndulcitorul soartei lor celei 
nefericite; cu un cuvânt, toată natura şi toată suflarea de primprejur înfăţişau 
privitorului numai o întristare profundă, pentru pierderea acestui rar bărbat! 

Cu aceste dureroase simţăminte se întinse procesiunea către locul 
înmormântării, prin piaţa cea mare, pe strada Leopolitană. Procesiunea a fost 
una din cele mai strălucite şi mai măreţe, asemenea căreia nu s-a mai văzut în 
Bucovina. Prea Sfinţia Sa Episcopul Bucovinei, şaptezeci de preoți, invitaţi 

anume din depărtatele părţi ale Bucovinei, toţi îmbrăcaţi în ornate bisericeşti, 
şi corul celor cincizeci de clerici ai seminarului diecezan formau două şire, 
înaintea carului mortuar, tras de patru cai albi ai răposatului; înaintea clerului 
mergeau toate corporaţiile cernăuţene, cu flamurile lor, şi toate comunităţile 
bisericilor din Cernăuţi, cu flamurile lor; după carul mortuar, urma nemijlocit 
duioasa familie a răposatului, însoţită de guvernatorul Bucovinei, de boieri- 
mea bucovineană şi de mai mulţi diregători din toate rangurile, începând de 
la cel dintâi, iar în urma acestora mergea o mulțime nenumărată de cetăţeni 
de toate stările. 

Toţi aceştia însoţiră, pe jos, pe răposat, cu cea mai mare durere şi 
tristeţe, până la bariera Cernăuţilor, adică până la podul de peste Prut, până 
unde se citiră cele zece Evanghelii sau se făcură zece „stâlpi”. De aici, se 
întoarseră guvernatorul şi cea mai mare parte a cernăuţenilor. La pod, ieşiră, 
întru întâmpinare, comunele de primprejur, cu procesiunile bisericilor lor. De 
la pod, se puseră atât preoțimea, îmbrăcată în ornate cum era, cât şi toţi petre- 
cătorii în trăsuri, care formau un şir foarte lung şi măreț, de la pod şi până la 
orăşelul Sadagura, unde se deteră petrecătorii iarăşi pe Jos. In dreptul bisericii 
române se ţinu stare, urmând apoi procesiunea, tot pe jos, până la aproapele 
sat Slobitka, unde se ţinu iarăşi stare. De aici, se puseră cu toţii iarăşi în trăsuri 
şi urmară, în acest chip, până în hotarul moşiei Cernauca. Aici fu întâmpinată 
dureroasa procesiune de tot poporul Cernaucei, cu preotul său în frunte, şi cu 
mai mulți preoți de primprejur, cu comunele şi procesiunile bisericilor lor. 

Profunda tristeţe de care era pătruns întregul popor al Cernaucei, de 
la mic, până la mare, şi pătrunzătoarea durere, cu care aştepta sosirea carului 
mortuar, ce aducea rămăşiţele răposatului fost lor nu întru atâta proprietar, 
pe cât părinte şi adevărat îngrijitor de soarta lor, era un ce străbătător, era 
încă, totodată, şi demonstraţia cea mai vie că poporul ştie să fie recunoscător 
binefăcătorului său şi-i pare rău, până la durere de inimă, de acela care i-a 
tratat ca pe oameni şi ca pe nişte fii ai săi, iar nu ca pe nişte mijloace şi mai rău 
decât pe vite. Poporul acesta, recunoscător de binefacerile primite de la acest 
generos bărbat, înconjură carul mortuar cu cea mai mare reverență, îndată 
ce ajunse pe hotarul Cernaucei, şi după ce se finiră Evanghelia şi Ectenia, ce 
i se citiră şi aici, îl petrecură aşa, strânşi împrejurul carului mortuar, până la 
mormânt, cu ochii scăldaţi în lacrimi, prin care arătară învederat că ar dori, 
de s-ar putea, să nu se mai despartă de el. 

Dar de aste simţăminte triste şi dureroase nu erau pătrunşi numai 
petrecătorii, ci chiar şi natura de primprejur, ce părea a lua parte la ele, mai 
ales încântătoarele şi pitoreştile locuri ale Cernaucei. Pădurea, care forma un 
parc firesc, ce întrece pe multe parcuri maiestoase şi care, oricând, altădată, a 
încântat şi a împlut de bucurie pe orice călător, care a avut fericirea de a trece 
prin ea, se părea a fi acum asemenea cuprinsă de jale: nici ramuri verzi, nici 

un mugur îmbobocit, nici o dezvoltare din milioanele de flori, care prefac, 
altădată, parcul într-un tapet măreț de mii de culori, nici un cântec de paseri, 
care prefăceau, altădată, pădurea într-un concert melodios; toate păreau a fi 
pătrunse dureros de această jalnică procesiune funerară, ca şi cum ar fi simțit 
că, de acum, se lipsesc pentru totdeauna de norocirea de a mai saluta, în mij- 
locul lor, pe vechiul şi credinciosul lor amic, visător şi proprietar. 

Ajungând la Cernauca, unde porțile prin care trecu procesiunea erau 
acoperite cu postav negru, se aşeză sicriul în mijlocul bisericii celei zidite de 
răposat, care era ornată foarte frumos, cu flori din florăria familiei. Ceremo- 
nia înmormântării se celebră, cu toată devotaţiunea, de către Prea Sfinţia Sa 
Episcopul şi de tot numerosul cler numit mai sus, în faţa întristatei şi duioasei 
familii, a boierimii şi a unui public foarte numeros. Se ţinu şi cuvântare, după 
datină, de către Domnul asesor consistorial şi spiritual al seminarului diece- 
zan, după care apoi urmă trista sărutare mai de pe urmă din partea clerului, a 
familiei şi a întregului public. Acum sosi minutul cel mai amar dintre toate, 
minute în care noi înşine trebuiră să aşezăm în mormânt osemintele acelui 
bărbat, pe care biserica, patria, națiunea şi omenimea ar fi dorit să-l aibă pururi 
aici, pe pământ. Dar fatala lege a naturii e neînduplecabilă, ea n-ascultă nici 
de lacrimi, nici de dorinţe fierbinţi, nu vrea să recunoască nici merite, nici 
ranguri, nici virtuţi; nu vrea să ştie nici de suspine, nici de neapărata trebuinţă a 
vieţuirii mai îndelungate a unei persoane pentru folosul umanităţii; ea rosteşte 
sentinţa şi noi trebuie să ne supunem! 

Deci, se luă sicriul din biserică, de către patru locuitori din Cernauca, 
şi, premers de cler, se opriră la mormântul ce era zidit din piatră, în drept cu 
altarul de către miazăzi, unde se puse spre eternul repaus. Cu mâinile tremu- 
rânde, cu ochii plini de lacrimi, încredinţarăm sânului pământului sacrele 
rămăşiţe şi, cu inima sfâşiată, îi rostirăm cu toţii ultimele cuvinte / Nichifor 
Iliescul / teolog (Gazeta Transilvaniei, nr. 32, 25 aprilie 1857, pp. 122, 123). 


IX 


Cernăuţi, 20 mai calendar nou 1857. Fiindcă noi, bucovinenii, nu 
avem nici un fel de gazetă, nici politică, nici bisericească, nici economică, 
industrială, comercială, nici literară, de aceea, orice se petrece pe la noi mai 
însemnat, ce ar merita să nu se uite, ci să rămână însemnat pentru urmaşi, ca 
să ştie şi ei ce au făcut şi cum au vieţuit părinţii şi străbunii lor, şi să se facă 
cunoscut, acum, şi altora, ca să ştie că noi încă trăim şi lucrăm, tot aceea ce 
se pierde, după câteva săptămâni, în noianul uitării. Aceasta este o poziţie 
foarte tristă pentru orice naţiune, biserică şi ţară. Deci, de voim să scăpăm de 
eterna uitare vreo întâmplare, vreo faptă însemnată a vreunui bărbat, suntem 
nevoiţi a alerga la organele publicităţii altor provincii, ca să ne ajungem scopul 

dorit. De aceea, te rog, Domnule Redactor (formula consacrată a lui Iraclie 
Porumbescu — n. n.), a da loc în stimata noastră gazetă şi la trista descripţie 
a înmormântării unui prea însemnat membru al bisericii noastre, care răposă 
în floarea etăţii bărbătești. 

Ziua 15 a lunii mai fu, pentru noi, una din cele mai triste, pentru că 
în aceea pierdurăm pe Sfinţia Sa părintele Iacob Vorobchievici, profesor de 
religie în gimnaziul de sus, şi de pedagogie, asesor la consistoriul episcopesc 
bucovinean. După o boală de patru săptămâni, cauzată din răceală, se mută, în 
etate de 39 de ani, la lăcaşurile eterne, lăsând altora îngrijirea creşterii a şase 
prunci mici, lăsându-și soţia şi patru surori, mai mulţi orfani şi orfane, în cea 
mai adâncă jale şi tristăciune. Inmormântarea se celebră în 18 mai pe la 2 şi 
jumătate ore după-amiază. Prea Sfinţia Sa episcopul Bucovinei, preoțimea din 
Cernăuţi şi foarte mulţi preoți de la ţară, din locuri foarte depărtate, îmbrăcaţi 
în ornate, premerseră osemintelor răposatului, iar familia şi o mulţime nenu- 
mărată din toate clasele cetăţenilor, alumnii seminariali şi junimea şcolară de 
la gimnaziu, de la şcoli reale şi normale, le petrecură până la biserica Sfintei 
Treimi, în care se citi ceremonia înmormântării de către Sfinţia Sa episcopul şi 
de numeroasa preoţime. În urma ceremoniei de înmormântare, se ţinu, de către 
protosingelul Veniamin Iliuţ, profesorul religiei gimnaziului de jos (clasele 
inferioare, adică — n. n.), cuvântarea asupra vieţii răposatului; la mormânt, 
mai improviză Sfinţia Sa Domnul protopop Procopovici o cuvântare finală. 

Cuvântarea ţinută de Sfinţia Sa protosingelul Iliuţ este cu atât de mai 
mare însemnătate, căci cuprinde şi viaţa răposatului, a cărui pierdere este cu 
atâta mai simțită pentru biserica noastră, cu cât este ştiut că el era unul din 
cei mai fierbinţi apărători ai principiului sinodal în administraţia bisericească 
(Gazeta Transilvanie, nr. 58, 25 iulie 1857, p. 227). 


IX 


1858: Naşterea nefericitului arhiduce Rudolf. În 14 august vechi 
1858, ziarele din întregul imperiu austriac, inclusiv cele din Transilvania, 
anunțau, cu netrucată bucurie, naşterea, în „21 august, pe la orele 10 şi 15 
minute seara”, iar în „23 august, după prânz, se efectuă botezarea Serenisi- 
mului Principe de coroană, care a primit numele Rudolf, Franz, Carl, Josef”, 
cel care va sfârşi, atât de tragic şi de enigmatic, la Mayerling, în noaptea de 
29 spre 30 ianuarie 1889. Prinţul care avea să fie iubit în toate ţările imperiu- 
lui austriac şi, mai ales, în Bucovina (la Suceviţa se ridicase un monument, 
în onoare vizitei lui, din vara anului 1888, când a cumpărat şi două tablouri 
de Eugen Maximovici), s-a ivit pe lume sub aparente ospicii favorabile, iar 
bucuria viitorilor supuşi (chiar şi vrednicul român lacob Mureşan, vorbea, 
în acele zile, despre... „fericirea noastră, a tuturor austriecilor”) se explică şi 

prin actele nu doar de binefacere, ci şi de progres real, care marcau, simbolic, 
naşterea unei noi ere, odată cu acea a unui moştenitor de coroană. 

Veţi vedea, dacă veţi citi scurtul editorial al lui Iacob Mureşan, o altă 
faţă a identităţii româneşti de atunci, inclusiv în proaspătul Principat al Tran- 
silvaniei, care, prin primirea titlului, chiar în acel an, devenea un principat al 
Europei Centrale, adică al unui avans de civilizaţie, de care doar bucovinenii 
şi ardelenii aveau, deocamdată, parte. Românii iubeau nu atât Austria, cât noul 
mod de viaţă, cu care-i binecuvântase şi bunul Dumnezeu, dar şi „drăguţul 
de Impărat”. Aveau parte de acces la o cultură superioară, dar care, mai ales 
în cazul ardelenilor, nu prea i-a luat pe nepregătite. 

Dacă m-aş baza doar pe articolul de mai jos, nu m-aş aventura împotri- 
va pâclelor naţionaliste la modă; din nefericire, pe măsură ce aflu tot mai mult 
din contrafăcutul nostru trecut apropiat, mi se face milă de noi, şi mai ales de 
noi, cei din viitorime, victime târzii ale bulucelilor turmatice de odinioară şi 
de astăzi. Poate că şi de mâine, deşi ar fi mare păcat. 


„O nouă mană cerească peste Casa domnitoare austriacă avem a saluta, 
în fericita naştere a noului succesor împărătesc. Toate popoarele au cuvânt a 
se bucura şi, în adevăr, se şi bucură, căci familia cea plină de darul blândeţei 
şi al îndurării a aflat binecuvântare cerească întru un clironom de tron, spre 
fericirea noastră, a tuturor austriecilor, care glorificăm zeitatea şi providenţa 
ei, revărsându-ne simţămintele de bucurie şi laudă către tronul tronurilor, 
pentru acest dar fericitor de viitorul marii monarhii şi al popoarelor lor, şi, 
urându-i fericiri peste fericiri, spre fericirea popoarelor!!! 

Evenimentul acesta, ca un luceafăr nou pe orizontul familiei domni- 
toare, se anunţă, aici (în Braşov — n. n.), prin 101 de puşcături din pive, care 
fură urmate de sunetul clopotelor cetăţii şi incantate cu muzica capelelor 
milităreşti, între săltări de bucurie, care, prin deosebitele beserici, se alăturară 
lângă rugăciuni pioase, ridicate în semn de mulţumire către cer, pentru fericirea 
noului clironom de tron. Pe la 11 ore, se ţinu TE DEUM cu misa mare şi în 
biserica romano-catolică, unde erau de faţă toate autorităţile, de tot soiul, şi 
popor îndesuit, paradând, afară, miliția împărătescă. 

O zi de binefaceri fu ziua acesta, căci, din partea cetăţii, se săturară la 
200 săraci, înaintea promenadei. Comunitatea cetăţii a hotărât a întemeia o 
casă de lucru generală în Braşov, pentru cei ce fug şi cei ce se lipsesc de lucru, 
spre care scop a hotărât a da, pe an, din casa alodială, un venit de 500 franci 
imperiali. Se fundară stipendii, din partea reuniunii industriale. 

Din partea Reuniunii Femeile Române, se dete, spre împărţire, o sumă 
bunicică, de 160 franci, cu acea rugare, îndreptată către generosul Domn 
prefect, ca să binevoiască a mijloci împărțirea lor la 16 orfane române, fără 
osebire confesională. După prânz, se ţinu adunarea, de către Domnul prefect, 

spre înfiinţarea unui institut de prunci schilavi, spre bună creştere. Scopul 
acestui institut îl desfăşură Domnul prefect, care dete tot impulsul la acesta, 
într-o cuvântare pătrunzătoare, care av efectul de a se aduna, din subscrieri, 
vreo 300 franci, pe lângă alți 600 franci, ce se aflau spre scopul acesta. Un 
comitet, ales dintre membri, s-a însărcinat cu punerea în lucrare ulterioră spre 
înființarea acestui institutu. 

Seara, cetatea fu iluminată şi răsuna de melodiile capelei militare, 
lucind focul bengalic. La acestea, se mai adaugă, de la comunităţile cercuale, 
fundarea a 3 stipendii, de căte 80 franci, dintre care 2 se vor da la studenţi 
pauperi, însă morali şi diligenți la gimnaziul evanghelic, şi unul la gimna- 
ziul românesc greco-unit de aici, şi aceasta ca pe răstimp de 10 ani. Acum, 
pregăteşte magistratul Braşovului o adresă fericitoare şi gratulatoare către 
Maiestate” (Gazeta Transilvaniei, nr. 56, 14 august 1858, pp. 221 şi 223). 


IX 


14 decembrie nou 1858, Cernăuţi. Astăzi se celebră, la biserica ro- 
mano-catolică de aici, prin revedend Domnul capelan c. r. al Regimentului 
Marele Duce de Baden Nr. 50, Dionisie de Corneli, asociat de un alt preot 
local, un parastas al fostului capelan greco-catolic al acestui regiment, Anche- 
dim Pop, care, numai la 16 octombrie a. c., se desparţi din mijilocul nostru, 
spre a îmbrăţişa postul de vicar foraneu la Năsăud, unde, în noaptea din 30 
noiembre, spre prima lui decembrie, niscari ucigaşi îl scoaseră din numărul 
celor vii, sugrumându-l în somn, în aşternut, ci apoi aruncându-l în Someş, 
după ce îi legară picioarele şi mâinile în spate, iară de acestea, un bolovan. La 
această serbare de doliu, au asistat, pe lângă generalulu local, corpul ofiţerilor 
numitului regiment întreg, o companie, compusă din reprezentanţii tuturoru 
despărțiturilor regimentului, cu muzica, ce execută piese de jele. Un catafalc 
pompos era pregătit, la care priveau toţi cu întristare, atât pentru a-şi expri- 
ma condoleanţele pentru neaşteptata pierdere a fericitului, cât şi detestând 
barbara faptă a ucigaşilor, care, din orice punct de vedere, rămâne nu numai 
mârşavă şi ticăloasă, ci şi înfiorătoare. Providența nu va lasa pe acei neoameni 
nedescoperiţi; iară noi să zicem, cu toţii, pentru adormitul: Sit illi terra levis! 
(Gazeta Transilvaniei, nr. 73, 12 decembrie 1858, p. 293). 


lei 


1863: Institutul de fete din Cernăuţi. În anii trecuţi, se deschise, la 
Suceava, gimnaziul român, durere — numai cu numele, însă promite a deveni 
cu totul astfel. In anul expirat, înregistrarăm, în acest ziar, din Bucovina două 
acte momentoase din câmpul învățământului şi culturii naţionale, adică Adresa 

către Excelenţa Sa Episcopul Eugeniu Hacman, în cauza şcolii reale, înființată 
în Cernăuţi, şi cuvântul ţinut de Alexandru Hurmuzachi, la deschiderea Reuni- 
unii române din Cernăuţi. Ce sunt acestea, decât tot atâtea semne de renaştere, 
de deşteptare din amorţirea în care românii din Bucovina au zăcut, un timp 
prea îndelungat, cum zice chiar domnul Alexandru Hurmuzachi? Multe au 
de-a face fraţii Bucovineni, pentru adevărata renaştere; şi învățământul, în 
spirit curat român, este puntea care îi va trece la adevărata viaţă. 

Ce se atinge de educaţia sexului femeiesc, în Bucovina, n-avem ce 
ne mira de cutare corespondent din „Gazeta Transilvaniei”, care se plânge 
că, în Bucovina, toată educaţia fetelor este deznaţionalizantă, nu, pentru că 
educaţia fetelor, şi la noi, mare parte nu este mai naţională; înțelegem asta, 
la familiile ceva mai înstărite şi mai de frunte, care, vezi dumneata, încă s-ar 
ţine în fuga mare de afurisita de modă, care şi învaţă fetele a îmbla, vorbi, a 
se îmbrăca şi a face toate numai după modă; care vor a face, din fetele lor, 
tot altceva, numai mame bune de familie nu. 

Un singur institut de fete, cu tendinţă națională, se ridică, în astă toam- 
nă, în Cernăuţi, de către Doamna Olimpia Simiginovici. 

Ca publicul cititor să-şi poată face o idee despre întocmirea şi spiritul 
ce promite a nutri acest institut, iată, reproducem, după „Românul”, programul 
acelui institut, în întreg cuprinsul, care astfel sună: 


„Femeia este sufletul familiei; ea este aceea pentru casă ce este regina 
pentru stupi. Nimeni nu poate tăgădui marea înrâurinţă a femeilor asupra stării 
morale a societăţilor. Invăţăturile cele mari trebuie să vină, pururi, de Ia ele 
sau către copii, ca de la mame, sau către bărbaţi, ca de la soţii. Pretutindeni, 
unde femeia are mari simţăminte, bărbatul ia exemplu de la dânsa, pentru a o 
întrece. Ca să corespundă femeia acestei chemări înalte şi adevărate, îi trebuie, 
neapărat, o creştere potrivită acestei idei şi potrivită împrejurărilor timpului 
de faţă, căci secolul în care trăim cere, neapărat, cultivarea spiritului, cere, 
mai cu seamă, cultivarea inimii femeii, unde face focul cel sacru, care face 
din femeie un exemplu, un mustru de virtute şi de fapte măreţe. 

Pătrunsă fiind de necesitatea unei creşteri asemenea pentru fetiţele 
noastre, de la care singure atârnă viitorul moral al societăţii, şi provocată 
fiind, din mai multe părţi, iată, mă hotărăsc de a înfiinţa un institut naţional 
pentru creşterea fetițelor într-acest înţeles. 

Scopul acestui institut va avea, mai cu seamă, cam cutare direcțiuni: 
înfăţişarea cuviincioasă a fetițelor, purtarea lor casnică şi cultivarea inimii şi 
a spiritului. 

Aşadar, grija institutului va fi aţintită într-acolo: ca elevele să-şi păstreze 
Şi să-şi întărească sănătatea, să se deprindă în purtări cuviincioase şi potrivite 
sexului femeiesc; ca iubirea spre rânduială, curăţenie şi lucrare să se deştepte 

în ele şi să se înrădăcineze, odată pentru totdeauna, fiindcă acestea-s orna- 
mentul cel mai frumos pentru o femeie; ca să [i se dezvolte şi cultive puterile 
minţii, înnobilându-li-se inima şi deşteptându-se în ele simţăminte nobile, 
îndemnătoare şi lucrătoare, şi aşa să [i se întemeieze şi întărească un caracter 
moral, care să rămână statornic şi neclătinat în oricare împrejurări ale vieţii 
şi în orice schimbări ale sorții. Deprinderea în economia casnică şi în cruţare 
va fi un lucru de frunte, aşa încât elevele, pe lângă cină şi toate acelea ce se 
ţin de dânsa, să ştie croi şi coase orice veşminte, să ştie face mult din puţin 
şi aşa să aibă o rezervă „de bani albi, pentru zile negre”, după cum e vorba. 

Obiectele de învăţătură se vor împărtăşi, în toţi cei patru ani, precum 
urmează: 


Anul]. 

1. Deprinderea în citire şi scriere. 

2. Istoria biblică, propusă ca o poveste. 
3. Numărarea. 

4. Limba germană. 


Anul II. 

1. Citirea, cu înţelegere. 

2. Caligrafia. 

3. Gramatica. 

4. Ortografia. 

5. Limba germană, adică citirea, scrierea şi tălmăcirea. 
6. Istoria biblică şi catehismul. 

7. Geografia universală. 

8. Calculul, cele patru operaţiuni. 


Anul III. 

1. Citirea, cu înţelegere şi tălmăcire. 

2. Gramatica, cu ortografia. 

3. Cahgrafia. 

4. Limba germană, adică citirea, cu înţelegere şi tălmăcire, gramatica 
şi ortografia. 

5. Morală. 

6. Geografia ţărilor române. 

7. Istoria românilor şi istoria ţărilor române. 

8. Istoria universală, din punct de vedere al civilizaţiei. 

9. Calculul. 

Anul IV. 

1. Citirea, cu înţelegere, cu tălmăcire, gramatica şi ortografia. 

2. Istoria bisericească. 

3. Limba germană, că în al 3-lea an. 

4. Istoria literaturii române. 

5 . Istoria naţională (urmare). 

6. Istoria universală (urmare). 

7. Economia de casă (culinară, vaci, găini, legumărit, mătăsuri ş. a.). 
8. Istoria naturală şi fizica populară. 

9. Calculul. 


Lucrările de mână şi gimnastica se vor deprinde în toţi patru ani, pentru 
învăţătura din obiectele arătate mai sus, precum şi pentru cost, straie (afară 
de schimburi, încălțăminte şi mantale); se va plăti o sumă anuală de 3.000 
florini v. a. (vienezi —n. n.). 

Muzica instrumentală şi vocală, desenul, alte limbi, jocul, precum şi 
învățături mai înalte, pentru fetiţele care au gătit aceşti patru ani sau Şcoala 
Normală din Cernăuţi, ba şi pregătiri pentru guvernante, încă se vor preda, 
la cerere deosebită. 

De Crăciun şi de Paşti, se pot lua copilele, de părinţi, pe acasă, pe cel 
mult 15 zile, altminteri, în decursul anului, vor fi copilele libere, de două ori 
pe lună, duminica, de a cerceta părinţii sau pe alţi consângeni, însă totdeauna 
numai sub conducerea şi vegherea unui mădular al familiei copilei. 

In anul curgător, se va începe cursul la 15 septembrie. 

Recomandându-mă bunăvoinţei stimabilului public, îmi subscriu cu 
respect. 


Teresia Olimpia Simiginovici 
Cernăuţi, la 6 August 1862” (Amicul Școlii, Anul IV, Nr. 2, 12 ianuarie 
1863). 


IX 


1864: Teatru românesc în Cernăuţi. Importanţa și folosul unui astfel 
de institut, care are de chemare a dezvolta gustul spre tot ce este bun şi frumos, 
a reprezenta diferitele referinţe ce se manifestă în viața socială, a inspira curaj 
pentru fapte și sentimente măreţe, care au caracterizat epoci și popoare întregi, 
ne sunt forte bine cunoscute. Şi cu atât ne bucurăm mai tare, cu cât astfel de 
institut tocmai în Cernăuţi, unde, după cum scrie foiţa „Bucovina”, din care 
împărtășim acestea, niciodată n-a existat teatru român , se înființa, unde știm 
că limba română așa puţin spațiu avu în timpii trecuţi. Am dori și foarte ne- 

am bucura, dacă i-ar veni bine la socoată Societăţii Teatrale amintite să se 
abată, în templul zeiţei Ardealului, pe la Sibiu, apoi pe la Braşov, în fine, pe 
la Lugoj. Astfel de împrejurare, după opiniunea noastră, ar avea efectul, pe 
de o parte, a-și face renume, pe de altă parte, a inspira curaj şi în românii de 
dincoace de Carpaţi spre astfel de întreprindere. 

Să ne întoarcem, acu, la recitarea bucăţilor produse prin societatea 
amintită, în fruntea căreia este doamna Tardini, o persoană cu talent rar şi bine 
dezvoltat. Observăm că tot ce vom vorbi despre teatrul acesta este reprodus 
din foia „Bucovina”. 

La 5/17 Martie, fuseră produse piesele „Baba Hârca”, vodevil naţional 
în 2 acte, compus de Matei Milo, muzica de Flechtenmacher, și „Un Trântor 
cât zece”, comedie în un act. În amândouă piesele, caracteristica este curat 
elementul naţional. 

La 8/20 Martie, „Chiriţa în laşi”, comedie cu cânt în 3 acte, de Vasile 
Alecsandri, muzica de Flechtenmacher. Despre piesa aceasta scrie foaia amin- 
tită următoarele: „Cine n-a învăţat încă a cunoaşte spiritul lui Plaut, l-a putut 
simți în piesa aceasta. In ea se reprezintă fantezia și limba lui, sentimentele 
şi apucăturile lui, tablourile și dialogul lui; numai că timpul și faptele cad cu 
2.000 de ani mai târziu şi personajele poartă, în loc de tunică și togă, fracuri 
şi capoate; cu asta nu vrem se zicem că Alecsandri, în „Chiriţa”, a imitat, cu 
voie, pe Plaut; nu, „Chiriţa”, din început, până în fine, este cu totul originală 
şi poetul care făcu piesa aceasta o scrise mai vârtos pentru publicul din laşi, 
dar deloc n-a cugetat la Plaut; însă „Chiriţa” lui, oricât de modernă este ea 
în Moldova, poartă în sine semnul muzei lui Plaut, din început, până în fine, 
este compusă în sensul teatrului Romei vechi. Și din acest punct trebuie omul 
să judece piesa şi pe autorul ei. 

Ideea satirică a piesei rectifică atât glumele, cât şi caricaturile cele 
pișcătoare, care stârnesc în om râsul, şi, din dialogurile şi faptele actorilor, 
învață publicul atent o morală. Fu jucată, până în fine, cu o diligență lăudabilă; 
cântările încă merită toată recunoştinţa. Eroina serii era doamna Dimitrescu, 
care joacă rolul Chiriţei cu o vivacitate curat italiană şi câştigă o plăcere dis- 
tinsă. Asemenea, și celelalte personaje fuseră, de mai multe ori, aplaudate. 
Teatrul fu plin. 

La 9/21 Martie, „Cimpoiul dracului”, vodevil naţional, cu cânt şi 
dans, în 3 acte, de Alecsandri, „Hoţul şi Fanaragiul”, comedie într-un act de 
Anestin. Piesa primă, în care puterea muzicii se arată asupra inimii oamenilor 
Şi în care se produseră cânturi şi dansuri naționale, fu aplaudată cu cea mai 
mare plăcere. Domnul Vlădicescu (ca păstor), domnul Komino (ca boier) şi 
doamna Dimitrescu (ca dracul) s-au distins în rolurile lor şi secerară aplaude 
zgomotoase. 

Piesa a doua, a cărei idee este curat satirică, de asemenea fu bine exe- 

cutată şi primise aplauze domnul Vlădicescu (ca răpitor). Teatrul era foarte 
plin; atenţiunea publicului, precum şi plăcerea, mai vârtos în piesa primă, 
mai după toată scena se manifesta, arătau un testimoniu îmbucurător, cu cât 
recunoştinţa este a publicului pentru teatrul român de aici. 

La 11/23 Martie, „Laşii-n Carnaval”, comedie în 3 acte, de Alecsandri. 
Piesa acesta este una dintre cele mai slabe ale autorului; însă, la publicul din 
lași, pentru care este făcută piesa aceasta, poate afla totdeauna simpatia. 

In Cernăuţi, poate puţin câştiga participarea publicului, cu toate că 
s-au folositu toate puterile, spre a o face plăcută publicului. Trebuie să fie 
amintiţi, cu distingere, domna Dimitrescu, domnii Ewolski, Vlădicescu, 
Chirimescu şi Komino. 

La 16/28 Martie, „lancu Jiianu, căpitan de haiduci”, melodramă 
naţională, în 4 acte, de I. Anestin, muzica de Wachmann. În considerațiune 
la persoanele cu roluri, merită distingere doamna Fanny Tardini, precum şi 
doamnele Dimitrescu şi Alvorescu, apoi domnul Vlădicescu, ca lancu Jianu, 
şi domnul Komino, ca jude, Latcia si Ewolski. Cântările fuseră aplaudate, 
din partea publicului, cu plăcere. 

La 18/30 Martie, „Doi morţi vii”, melodramă în 2 acte, din nemţeşte, 
pentru Teatrul Naţional din Iaşi prelucrate de Vasile Alecsandri. Originalul e 
comedia cu titlul: „Flendurosul” (der Zerrissene), de 1. Nestroy. Domnul Alec- 
sandri prelucră acestă piesă, amestecând în ea o mulțime de melodii populare 
românești şi schimbând și locul întâmplării, spre o melodramă națională. Fu 
jucată, până în fine, cu o diligenţă lăudabilă. Merită lauda distinsă produce- 
rea, plină de arte, a doamnei Fanny Tardini, cea a domnişoarei Albescu și a 
domnilor Vlădicescu (ca enervatul), Ewolski (ca lipovan) şi Komino. 

„Fata Cojocarului”, comedie într-un act de Demeter Miclesco. Piesa 
aceasta, care fu produsă înaintea celei mai sus amintite, şi care arată poezia cea 
frumosă naţională a literaturii dramatice române, s-a executat, de asemenea, 
cu foarte bun succes. Domnişoara Albescu (ca fată) arătă o scenă foarte intere- 
santă din viaţă. Asemenea şi domnul Latcia (ca cojocar), doamna Dimitrescu 
(ca amică) şi domnii Vlădicescu şi Ewolski, care şi-au dus rolurile foarte bine. 
Plăcerea publicului se manifestă în partea fieştecărui actor. Teatrul fu plin. 

La 19/31 Martie, „Cimpoiul dracului”, dat a doua oară. Asupra piesei 
acesteia s-a referit, când fu dată întâia oară, nu rămâne dară alta, decât să 
spunem că producerea domnişoarei Albescu şi a domnilor Vlădicescu şi 
Komino merită deplină laudă. 

„Doi ţărani şi cinci cârlani”, comede într-un act, de Negruţi. De cumva 
nu ne-nşeală memoria, zice foaia „Bucovina”, fabula piesei acesteia este luată 
din franceză, totuşi prelucrarea materiei este cu artă acomodată pentru viața 
poporului român, aşa încât, cu tot dreptul, merită titlul de comedie naţională. 
Ideea fundamentală a piesei o formează cearta între doi căsătoriţi. Morala 

este tot cea din „Maestrul Fortunio”. Producerea fu acompaniată de o plăcere 
rară, mai vârtos doamnele Tardini şi Dimitrescu, precum şi domnii Komino 
şi Ewolski merită toată lauda. 

„Erşcu bocsagiu”, solo-comedie de Alecsandri, produsă de domnul 
Ewolski. Toată piesa fu aplaudată, din partea publicului numeros, cu vivacitate 
(Aurora Română, Anul II, Nr. 7, 1/13 Aprilie 1864, pp. 82, 83). 


La 3 Aprilie 1864, „Gabrina sau Camera leagănului”, dramă în 3 
acte, din franceză, tradusă de Alexandru Pornariu. Piesa aceasta tratează o 
întâmplare interesantă din istoria ducatului Parma și este foarte abundentă 
în scene pline de efect. Produce succes foarte bun Doamna Fanny Tardini, 
ca Grabrina, care şi-a arătat arta cea tragică și răpi inimile ascultătorilor, în 
cea mai mare măsura. Mai vârtos trebuie amintite scenele acele, când ea îşi 
primește sentinţa judecății la moarte, apoi scena înfiorătoare, în care vine, ca 
smintita la minte, fiindcă acestea i-au succes mai bine. Domnulu Vlădcescu, 
ca soldat, asemene îşi duse bine rolul. Producerea lui, fără linguşire, se poate 
numi de excelentă. Domnul Ewolski, ca conetabil, şi-a dus foarte bine rolul. 
Asemene, merită recunoştinţă şi laudă domnişoara Albescu, ca duce tânăr, 
doamna Dimitrescu, ca ducesă, domnul Lacia, ca şambelan (camerier) şi 
domnul Kirimesco, ca duce bătrân. Aplauze zgomotoase. Teatrul foarte plin. 

La 4 Aprilie, „Invierea Babei Hârcei”, vodevil naţional în 4 acte, de 
Mihail Pascaly; muzca de Wachmann. Ideea piesei acesteia este curat morală 
şi peste tot naţională, şi cuprinde în sine multă atragere şi originalitate. Domnul 
Komino, ca vrăjitor ţigan, apoi doamna Fanny Tardini şi domnul Vlădicescu 
s-au distins în rolurile lor. Asemene, trebuie amintită, cu laudă, producerea 
domnişoarei Albescu şi a domnului Ewolski. Publicul numeros remunera 
producerile pline de artă cu o plăcere repetată şi vioaie. 

La 11 Aprilie 1864, „Scara mâţei”, comedie într-un act, de Alecsandri. 
După aceea, „Soldatul şi Plăieşul”, melodramă în 2 acte, de D. Porfirius. 

Piesa primă se poate privi ca una ce reprezintă atare situație într-un 
mod mai uşor, a doua, ca una ce arăta, peste tot, o piesă de caracter național. 
Amândouă piesele sunt pline de glume şi apucături comice, şi făcură asupra 
publicului un efect foarte plăcut. În piesa primă trebuie amintiţi, cu laudă, toți 
actorii. Atât domnele Dimitrescu, Albescu şi Matilda, cât şi domnii V lădicescu, 
Komino şi Ewolski s-au produs într-un mod excelent. 

In piesa a doua, domnul Vlădicescu, ca muntean, şi domnul Komino, 
ca soldat, atraseră asupra lor atenţiunea publicului. Domnulu Vlădicescu 
arăta o icoană plină de artă, ce caracterizează foarte bine sințămintele libere 
al românului muntean, și câștigă, prin producerea sa, plăcere zgomotoasă. 
Domnul Komino, asemene, se distinse, în producerea sa ca soldat. Pe lângă 
aceştia, trebuie amintită, cu distingere, producerea cea vivace şi naturală a 

domnilor Ewolski şi Lacia, apoi cea a doamnelor Matilda şi Dimitrescu. 
Cântecele şi jocurile fuseră executate cu toată fidelitatea poporală. Aplauze 
multe şi zgomotoase. Teatrulu plin (după „Bucovina”, Aurora Română, Anul 
II, Nr. 9, 1/13 Mai 1864, p. 106). 


La 2 Mai 1864, „Urâta satului”, vodevil în 2 acte, de Karada. Materia 
piesei este împrumutată din piesa nemţească „Grille” (Greierașul) şi prelucrată 
pentru teatrul românesc. Prelucrarea este bine nimerită, încât corespunde pe 
deplin relațiunilor din Moldova, și bine întocmită pentru biruința românească. 
Ce atinge producerea actorilor, care s-au produs în piesa aceasta, mai mult 
decât toţi merită a fi lăudată doamna Fanny Tardini, în rolul prim, ca „Ilea- 
na”, pe care o joacă cu atâta plăcere şi tact. În piesele de cântat s-a distins 
amintita doamnă, ca totdeauna, prin o producere plină de simțăminte. După 
ea, urmează, cu distingere, domnul Vlădicescu, ca „Florea”, în astfel de rol, 
pe care el, prin exercițiu câştigat din experienţă, îl produse cu mult efect şi 
vivacitate. Domnul Lacia, în rolul „Nicola cel bătrân”, câştigă recunoştinţa 
deplină a publicului. „Herşcu Boccediu”, solo-scena produsă prin domnul 
Ewolski, trebuie recunoscută de o producere de succes. 


La 8 Mai curent, spre beneficiul domnului Vlădicescu, „Onoarea 
franceză sau Jorj şi Marta”, dramă în 6 acte, din franceză, de Grigorescu. Ce 
atinge piesa însăşi, ea poate face în adevăr acea impresiune asupra publicului, 
ce poate face mai vârtoase şi delicioase cele mai multe produse dramatice 
de acest gene, adică aceea că omul trebuie să se întrebe pe sine: pentru ce? 
cum aşa? 

Autorul aduce pe scenă un intrigant, care face şi zice toate, numai pen- 
tru că acesta trebuie să fie așa. „Insă, zice foaia „Bucovina”, am putea întreba 
pentru ce aduce un intrigant pe scenă, fără cauză și scop?”. Prin acesta, noi aşa 
credem, ar fi trebuit să-și ieie piesa toată un curs tragic; însă nu, autorul lasă 
ca celelalte personaje să se producă şi contele Valedo cu înclinaţiunile sale, 
numai cu nepăsare trece pe lângă toate. Și aceasta este spre o mare scădere a 
unui efect cu scop, este de lipsă o atenţiune și artă pentru a scrie o dramă, în 
care eroul, trei acte pline, este morbos şi se târăşte de ici, colea. Se iscă prea 
mult vaiet şi aceea este de comun cu influenţa rea asupra publicului, și-i rămâ- 
ne ceva simţ neplăcut în piept despre aşa-ceva. După ce metodă şi-a fabricat 
autorul cugetele spre o astfel de dramă? Nu ştim. în producerea care, precum 
în genere, aşa şi în specie, este foarte cu succes, ne-a dat beneficiul ocaziei 
de a ne convinge despre unu studiu profund, arătat prin producerea rolului 
său, şi-i suntem datori cu cea mai adâncă recunoștință. Doamna Albescu, 
ca „Maria”, s-a distins peste tot şi-şi câștigă recunoştinţa deplină, precum şi 
domnul Vlădicescu toată onoarea. Doamna Fanny Tardini, ca „Dangevil”, 

mulțămi pe deplina prețuirea publicului. Apoi merită recunoştinţă domnii 
Kommo, Kirimesco şi Sakelari (4urora Română, Anul II, Nr. 10, 15/27 
Mai 1864, p. 118). 


La 12 mai 1864, „Idiotul sau Suteranele”, de Elsberg, dramă în 5 acte 
şi 3 tablouri, tradusă de Miclescu. Aceasta a fost atare piesă care a mulțămit 
pe deplin publicul, în toate privinţele, şi fu, până în fine, produsă cu cel mai 
bun succes. Mai vârtos ce atinge rolul din titlu, „Idiotul”, domnul Ewolski 
s-a distins în cel mai mare grad. Rolul acesta, care pretinde unu studiu cu 
totul singular pentru a fi bine produs, atare deprindere îndelungată, asigură 
domnului Ewolski un loc între primii mimici din timpul nostru. 

Totala neștiință, nerozia așteptată, frica, lipsa vorbirii, plecăciunile cele 
pline de uimire, în actul prim, precum şi în actul ultim, pierderea de minte 
sunt produceri de primă mărime, însă numai atunci, dacă sunt bine produse, 
precum fuseră aici. 


Doamna Fanny Tardini, ca Wilhelmina, și-a manifestat pe deplin mă- 
iestria de actriță, precum şi domnişoara Dimitrescu, ca „Ducesă de Eilberg”, 
şi domnul Laria, ca „Profesor Atanasiu”, „Frideric”, „Ton!” şi „Amelia”, 
rolurile domnilor Kirimescu, Sakelari şi a doamnei Albescu sunt produse 
astfel, încât merită toată recunoştinţa. 

Teatrul fu plin şi plăcerea zgomotoasă, manifestată atât în partea be- 
neficiarului (Ewolski?), cât şi a doamnei Fanny Tardini. 


La 16 mai, „Fătul Haiducul”, vodevil naţional cu cânt, în 2 acte, de 
Pinescu, şi „Piatra din casă”, vodevil într-un act, de Alecsandri, spre benefi- 
ciul comicului Komino. Ce atinge alegerea pieselor, mai vârtos asupra piesei 
ultime, s-au arătat părerile diferite, cu toate că „Piatra din casă”, care, ce atinge 
cuprinsul şi caracterul, stă, ce e drept, mai înapoi decât piesa primă, totuşi, 
în Moldova, a trebuit a fi produsă, în urma poftei generale manifestată, de 
mai multe ori. 

Altcum, domnul Komino şi-a pus toată iscusința pentru a face, cât 
se poate, cu efect piesa aceasta, însă, totuşi, nu mulțămi pe deplin publicul 

Ce atinge producerea, toţi artiştii şi-au arătat arta, care merită 
recunoştinţă și recomandare. 

Teatrul fu plin, astfel încât se putea auzi, din toate părțile, „Ah, ce 
căldură!” şi țidula piesei servea de parazol (Aurora Română, Anul II, Nr. 
11, 1/13 Iunie 1864, p. 129). 

IX 


1866, în iulie: De lângă cetatea Sucevii. Lipsa cea mare, ce a domnit 
în toată ţara, prin doi ani întregi, seamănă anu ne părăsi nici în anul acesta. La 
început se arătară holdele foarte frumoase și poporul îşi măguli că secerişul îl 
va dezdăuna pentru amarul ce l-a gustat cu atâta prisosință. Insă se întâmplă 
altfel. O secetă, care dură prin patru săptămâni întregi, începu a slăbi speranţele 
sale, până ce,în fine, o grindină cumplită, care se revărsă, pe la începutul lunii, 
asupra ținutului, le nimici cu totul. De laevinementulacesta, încoace, se aruncă 
poporul desăvârşit în braţele disperării celei crude. Acesta o pate citi fiecine 
curat pe feţele cele pălite şi mai negrite de amarulsuferinţelor ce le întâmpinăîn 
fiecare zi. Când mai vezi, pe lângă aceste, cum îl doboarălungoarea și alte 
fiice ale lipsei, îţi plânge inima de durere. 

Şi în tot haosul astei nefericiri nu străbate la el nici cea mai mică 
rază de speranță. Auzirăm, de prin ziare, că prin alte părți ale imperiului, în 
Ungaria, Austria și prin alte locuri,îndată după bruma primăverii, de care 
n-am scăpat nici noi, a făcut regimul dispozițiile cele nevoincioase spre a 
întâmpina răul care rezultta din întâmplarea aceasta neașteptată. Numai la 
noi nu se află nimeni care şi-ar bate capul cu acestea. Noi nu ne putem mira 
destul despre nepăsarea aceasta; şi faptul acesta ne pune, cu atât mai vârtos,în 
uimire, deoarece vedem în altă parte că tocmai aceia care sunt chemaţi a ne 
alina durerile își încordează lucrativitatea spre a ne înavuţi gimnaziul nostru 
sucevean cu limba rusească ca studiu obligat. Noi ne întrebăm suprinşi dacă 
această lucrativitate a domnilor respectivi ne va astâmpăra foamea şi ne va 
alina durerile. Ajungă, astă-dată, constatarea faptului! (Albina, Anul 1, 1866, 
Nr. 45, p.2) 


IX 


1866: Necrologul lui Ambrosiu Dimitroviţă. „Suceava, în 10/22 
iulie 1866 (Necrolog). Sorta fatală seamăna a se fi conjurat asupra noastră. 
Nu de mult ni-l răpi cruda moarte pe neuitatul bărbat și regeneratorul sim- 
ţului naţional în Bucovina, Arune Pumnul; crudul răzbel de la miazăzişi de 
la miazănoapte ne lipsi încă de o parte însemnată a inteligenţei române din 
statul Austriei, iar în 5/17 iulie 1866, sub seară, ca un fulger omorâtor ne 
îngrozi știrea cea mult întristătoare că Dr. Ambrosiu Dimitroviţă, redactorul 
Foii societăţii literare române din Cernăuţi pică jertfă bolii de holeră, acelui 
bici asiatic. Grea durere cuprinse și sfâşie inimile tuturor aceastăştire mâh- 
nicioasă. Un bărbat june, în floarea vieţii, plin de speranţe dulci în viitoriul 
său şi al naţiunii sale, lucrativ și zelos întru apărarea drepturilor naționale 

trecând la D cele eterne, iar nouă lăsându-ne datoria de a-i ia 
cu amar pierderea. 

Românilor bucovineni, am pierdut o floare, am pierdut un exemplu 
viu de lucrativitate, am pierdut o putere rară, am pierdut un amic sincer și un 
sfătuitor bun! Preoţilor şi slujitorilor (în textul etimologist, s-a folosit latinismul 
„ministritor” —n. n.) sfântului altar, spuneţi poporului român că l-a pierdut, 
prin moarte, pe acel binevoitor al său, care, prin înţelepciunea-şi de jurist, 
l-a luminat în privinţa vieţii constituționale, aranjând, întru eterna amintire 
alui în faţa poporului, un parastas solemn!lar noi, cu toţii, care prin moartea 
numitului am pierdut un stâlp însemnat al cauzelor noastre celor naţionale, 
îl vom păstra cu demnitate în memorie, dacă ne vom chema unii pe alţii la 
unire ca,în unire frățească lucrând, să reaşezăm pierderea lui (Albina, Anul 
1, 1866, Nr. 46,p.3). 


IX 


1866: În numele naţiunii române bucovinene. În numărul 41 al prea 
stimatului ziar „Albina” citirăm, cum că „Wiener Abendpost”, suplimentul 
ziarului oficial împărătesc, „n-a putut trece cu vederea îngrijorările sau, mai 
vârtos, scornirile unor ziare din Viena, cum că Domnitorul României ar 
aştepta ocazia pentru a intra în Transilvania”. Noi nu ştim încă, până astăzi, 
ori prin acest ziar nemţesc sau pe altă cale, au ajuns aceste scorniri și la noi, 
consternând spiritele poporului şi producând îngrijorare multă la aceia care 
sunt în serviciile statului, socotindu-l pe principele României şi pe voluntarii 
săi chiar la marginile Bucovinei. 

„Albina” îşi exprima dorinţa, faţă cu „Wiener Abendpost, ca acest ziar 
mai bine să fi spus ziarelor celorlalte nemţeşti cumcăîngrijorările, respeptiv 
scornirile lor, sunt inspirate şi făurite de inamicii cei numeroşi ai poporului 
român din Austria și ai cauzei naționalităţii lui şi cumcă atari bârfeli ţintesc a 
înnegri aspiraţiile noastre naționale înaintea Casei domnitoare, iar noi, românii 
bucovineni, ne esprimăm dorinţa față cu unii diregători c. r. ai țării noastre, 
însă de naţionalitate străină, ca ei să citească acest pasaj din prea stimata foaie 
„Albina”, care apare în reşedinţa împărătească („„Albina” se tipărea la Viena 
—n. n.), şi să caute, mai vârtos, de a-şi împlini cu sinceritate misiunea lor ca 
amploaiaţi c. r., constatând adică înaintea casei domnitore loialitatea şi alipirea 
cea sinceră a noastră către aceasta, dar nu mai ales anume să se opintească, ca, 
pe temeiul unor bârfeli, născute din inimi duşmane, să ne încalță pe unii şi pe 
alţii în prepus politic sau chiar să ne negrească pentru conspirațiune politică. 

Noi le dorim acelor bărbaţi amploaiaţi ca ei să fie mai sinceri către 
Casa domnitoare, în împrejurări atât de critice şi zguduitoare, şi să n-o aducă 

în mai mare perplexitate şi nedumerire, prin niște minciuni scornite asupra 
conducătorilor poporului român din Bucovina, care pururea și-au ştiut îm- 
plini misiunea cea sfântă, conducându-l cu sinceritate la loialitate către înalta 
Casă domnitoare, ceea ce poporul român bucovinean şi acuma cu pregnanță 
o constată, căci, apăsat fiind de totala lipsă de pâine, aduse jertfe însemnate 
pe altarul eliberării patriei de duşmani, din cele ce pot să dea. Incă una le 
mai dorim acelor amploaiaţi c. r., adică: ca ei să nu fie mai puţin loiali către 
înaltul tron, decât cum sunt românii bucovineni şi ca să nu se mai repete 
pentru dânșii anii 1863 şi 1864, când imnele poloneze jucau rol, pe teritoriul 
Bucovinei, în gurile, vocile şi inimile lor (4/bina, Anul 1, 1866, Nr. 49 din 
31 iulie / 12 august, p. 2). 


IX 


1866: Pericol şi mântuire. Am scăpat, domnule, am scăpat, deși nu- 
mai ca prin urechea acului, de un mare pericol, de cel mai mare, de cel mai 
înfiorător și neaşteptat, de o catastrofă cotropitoare! Mulţămind, cu umilință, 
tuturor celor ce au binevoit şi s-au îndurat de a ne apăraşi a ne mântui, cât de 
nedemni ne și simţim de atâta osteneală şi-ndurare, dăm laudă lui Dumnezeu 
şi astăştire liniştitoare cititorilor „Albinei” şi fraţilor români din toate părțile 
ca, împreună cu noi, să cânte un „Ie Deum”! 

Şi ce cuvânt mai avem de a o face! Vai, domnule, ce pericol ne 
amenințași ce frică am mai tras! Nici astăzi încă nu ne-am vânturat de ea, 
încât îmi tremură mâna, scriind acestea. Dar nici că era glumă!Biata Buco- 
vină, câte le mai pățim noi, adică acei care am mai rămas, am mai scăpat, 
până acum măcar, de foamete, tifos, holeră, care flageluri încă tot bântuie 
țara, acoperind-o cu vălul doliului şi giulgiul morţii; ei, bine, aşa, flămânziți, 
speriați, spăimânţaţi, să ne mai vedem ameninţaţi și de un al patrulea peri- 
col, mai necunoscut, mai puternic decât toate celelalte, că de acesta nu mai 
era scăpare pentru nimeni și că el nu venea numai pe un timp... Vai, vai, îţi 
zic, domnule, încă şi acum mă prind fiori şi nici ştiu cum voi putea ajunge 
la capăt. Nu-ţi pară cumva șagă, domnule, care te afli liniștit în Viena, păzit 
chiar de două armate, una mai mare decât alta, şi acum mai umbrit încăşi de 
scutul puternic al stării de asediu, nu-ţi pară glumă, zic, a şti cineva cum am 
păţit-o noi, acum vreo trei săptămâni întregi (spre sfârșitul lui iulie 1866-—n. 
n.),în gura tunului, cum așzice, adică faţă cu cel mai crud din duşmani, care 
stă gata, ba nu stă, ci se prea mişcă, merge, vine repede, grăbeşte, aleargă, ca 
să năvălească cât mai curând asupra-ne şi să ne cotropească! 

Fie cu iertare, stimate domnule, dar aș fi voit să te văd pe dumneata în 
locul nostru, de nu ţi-ar fi cam slăbit inima, cât de tare ți-ar şi fi dat-o Dum- 
nezeu, când ai fi simţit, ai fi ştiut, ai fi văzut cu ochii dumitale aceea ce au 

văzut domnii pretor cutare şi cutare, unul şi altul,şi al treileaş.m.d., și domnii 
cesaro-regeştii supra-pădurari cutare şi cutare, adică spânzurându-ți asupra 
capului, aninată numai de un fir de păr, sabia lui, nu alui Damocles, că acela 
e mort, ci alui Carol I, care e viu! Şi, apoi, nu o singură sabie, ci mii și miide 
săbii, căci acest modern Damocles sau, mai a bine zicând,Ginghis-Han român 
nu se mulțumește cu una, ci a tras multe, multe asupra-ne, și-apoi mai zic unii 
că acele săbii, fiind el de viță prusacă, ar mai fi poate, ca şi puştile pruseşti, cu 
„ac” sau cu-o altă diavolie sau cel puţin „ghintuite”. Prin urmare şi consecință 
— urmare şi consecință,și legătura logică, cum vezi bine, domnule, și tocmai pe 
atâta în vorbele acestea, ca şi-n faptele pe care ţi le spun — prin urmare, zic, în 
una din zilele trecute ale uneia din săptămânile trecute, un „domnişor” de-ai 
noştri, dintre cei mai ageri la ochi, a văzut, deodată, şi a văzut bine, pentru 
că mai aveași ochean, încât putea chiar număra, a văzut, dar, de peun deal 
de la Tărăşeni, ân depărtare de 2 mile — că omul, cuminte, nu se vâra de tot 
aproape de pericol — cum veneau, în „mers repede”, spre fruntariaMihăileni, 
8.000 de ostaşi români! 

Fuga, iute, la Cernăuţi, să deaştire unde se cuvine, şi bine a făcut, n-ai 
ce zice! Dar mai iată că şi un alt „domn”, tot dintre acei mai ageri la minte, 
mai fin la simţuri şi tot cu ochi de vultur — sau poateși de altă pasăre, care are 
darul unic de a vedea când nu mai vede nimeni ceva — care vede, la Suceava, 
tot cam pe atunci, tot lucrul, şi încă de ar fi numai lucru, cum zic, ci chiar 
oameni, Și încă oameni români — cum se ştie, neamul cel mai rău și mai urât şi 
mai duşman decât toate neamurile noişi vechi — înarmati, îmbrăcaţi și formaţi 
chiar în batalioane,şi tot în număr de vreo 8.000! Mulțămită lui Dumnezeu 
că, la Suceava, e telegraf, acesta e deprins a aduce, de multe ori, cum o ştim 
cu toţii, şi de cele fripte nu se mai sfieşte nici acum şi-şi face datoria,cu toată 
iuțeala dorită! 

Ajungând astăștire la Cernăuţi și fiind alăturată cu cea de mai sus, 
îndată şi fără pic de greutate s-a adeverit și s-a constatat aceea ce şi dumneaa 
ai fi silit a recunoaşte, că acele două sume, adunate împreună, fac numărul 
foarte însemnat de șaiprezece mii (16.000) duşmani; prea destul pentru noi, 
ba încăşi de prisos! Iată, dar, că s-a încurcat treaba şi mai rău şi fireşte că și 
groaza tot mai rău neprinde! Şi cum să nu ne prindă groaza şi toate bolile, 
dacă încă şi alți „domni”, precum chiar şi domnul nostru de aici, şi cel din 
Câmpulung ș.m.d. tot de acestea au visat, voi să zic au văzut sau au auzit 
unul de la un țăran, căruia i-a spus-o un alt țăran, care o auzise dincolo, în 
Moldova, de la un preut ş.c.]., ş.c.l., ia, destul că, după toate aceste ştiri si- 
gure şi rapoarte exacte şi întemeiate, s-a lămurit, s-a limpezit şi s-a adeverit, 
mai presus de toată îndoiala, căşi pe la Dorna a ajuns o mare parte a armatei 
române, unde s-a apucat a lucra şi un drum spre Tranlilvania şi că, pe toată 
lungimea marginii noastrespre Moldova, de la Ţureni și până la Dorna, e 

înşiratăoaste română, stând gata de a intra în Bucovina şi așteptând, pentru 
efectuarea acestei invazii şi năvăliri, numai sosirea principelui domnitor!... 

Aşa se crede pe la noi, la Cernăuţi adică, şi de către unul şi altul dintre 
cei care ştiu, totdeuna, mai mult „decât oamenii de rând”şi chiar poate că şi 
aici,în Siret, deşi suntem depărtaţi numai o palmă de loc de la Mihăileni,unde 
fusesem şi eu, tocmai în acele zile memorabile, fără să fi văzut, acolo, cea 
mai mică mişcare. Se crezură, dar, acele basme şi se crezură foarte serios şi 
lung de către unii, cu toate că o cunoaştere superficială măcar a poziției, a 
împrejurărilor şi a guvernului sau, pe cât se poate judeca şi de aici, ar fi putut 
feri peorişicine de o amăgire atât de grea și împiedica o mistificare atât de 
colosală. Ne-am sfii și astăzi încă a crede că a fost cu putință o asemeneară- 
tăcire, dacă nu am fi fost, împreuni cu toată lumea, martori la toate ce s-au 
petrecut, dacă nu am fi văzut cum, de aici, din vecinătatea cea mai apropiată, 
s-a transportat visteria vămii din Sinăuţi. la Cernăuţi, dacă nu am fi aflat 
că toți românii de dincolo fiind priviţi,în astă parte, de duşmani, vreo 5-6 
boieri moldoveni, prea cunoscuţi, atât aici, cât şi-n Moldova, şi veniţi, mai 
deunăzi, pentru iarmarocul de Sfântul Petru, la Cernăuţi, furăîndată chemaţi 
la prezidiul înaltului nostru guvern, întrebaţi de scopul venirii lor, care, deşi 
se arăta foarte firesc şi paşnic, totuşi nu-i putu feri de a fi siliţi a părăsi,îndată, 
pe „cale prescrisa” sau „legată”, orașul şi ţara. Tot aşa, se ştiuşi se văzu cum 
se făcură, din partea autorităţilor, toate pregătirile, deşi de tot insuficiente, 
spre întâmpinarea invaziei închipuite sau, mai bine zicând, spre a putea evita 
măcar unele dintre consecințele eiși a avea, pentru tot cazul şi orice trebuință 
(de pildă, pentru escortarea visteriilor), o mână de oameni înarmaţi. S-a adus, 
dar,în pripă, de prin Galiţia, din depărtare de 20-30 mile, câţi jandarmi se 
putură afla, se concentrară toţi păzitorii financiari și se aduseră chiar patru 
tunuri de la Leopol, cu cai de naimală, pentru mare grabă! 

In urma acestor pregătiri oficiale şi foarte serioase, frica de care suferi, 
până atunci, numai lumea oficială, vrând, nevrând, se împărtăşi și unei părți a 
publicului, a aceluia anume din fire plecat mai mult spre voinicie, şi îndemna 
pe mai mulţi de a-și strânge catrafusele şi a gândi la fugă, pe care unii din 
cei mai spăimântoşi şi prudenţi o şi executară, cum am auzit pe aici. Astă 
perplexitate ținumai multe zile şi, de mirare, întrecu, la unii, chiar spaima 
firească, pe care o inspira holera. Din aceasta se vede cât de superfluă mai 
erași astă nouă emoție, provocată chiar fără umbra unui temei. 

Ajungând trebile la acest punct, se vede că,în fine, se cercară şi chi- 
puri mai potrivite spre a afla adevărul adevărat și a recunoaște că toată frica, 
spaima, pericolul cel înfiorător şi înverşunarea, așteptate cu atâta siguranță, 
nu erau decât nişte iscodiri și produse ale imaginaţiei unor spirite prea ze- 
loase, ai cărorochi, sufletești sau fizici, erau atât de tulburaţi și păinjeniți, 
încât, din 80 de grăniceri români, veniţi spre a schimba pe alţii, la fruntaria 

Mihăileni, ei făcură 8.000! Tot astfel, se reduse numărul ostaşilor invadatori 
şi pe la celelalte puncte de margine. Se publică, dar, din partea guvernului, 
următoarea proclamație, pe care ţi-o alăturez aici, domnule, ca să mă Justific 
înaintea cititorilor „Albinei”, care, poate că altminteri s-ar îndoi de adevărul 
şi de seriozitatea acestui raport, necrezând posibil ca o nălucire de ist fel, o 
mistificare atât de grandioasă să fi putut prinde locşi a se susţine săptămâni 
întregi! Şi nouă aceasta ne pare o enigmă dintre cele mai încurcate, a cărei 
dezlegare ș şi explicare nimerită şi îndestulătoare ar merita, desigur, premiul 
cel mai rar și preţios, și va face, desigur, cea mai mare onoare agerimii și 
sinceritatăţii ziarului oficios „Wiener Abendpost”, către care ne adresăm, dar, 
acum cu respectul cuvenit, cum se-nţelege, poftindu-l însă să facă bine a fi ceva 
mai lămurit, mai puţin scump la vorbă şi mai adânc în explicarea şi cercetarea 
cauzelor unei întâmplări atât de extraordinare şi glumeţe. Până atunci, până 
ce vor vorbi cei „inspirați şi iniţiaţi”, noi, care suntem nişte oameni simpli şi, 
ca atare, cu ochii noştri nu vedem decât numai ziua şi cu urechile noastre nu 
auzim cum creşte şi iarba, facultăți de care se bucură numai cei „chemaţi”, 
vom tăcea şi nu ne vom încerca și osteni a căuta, şi din parte-ne, explicaţie 
pentru acea enigmă, cum ne-ar şi fi asta cu putință acum, unde, abia scăpaţi 
şi mântuiţi de pericol, încă ne tremură sufletul şi ne-am liniștit numai atât, ca 
să mulțămim cerului că ne-a mai lăsat zile! 

Incheind, tot ne mai vedem îndatoraţi de a aduce un omagiu adevăru- 
lui şi de a observa că, dacă proclamația alăturată spune că acele ştiri despre 
invazie, iscodită de nu ştiu cine, ar fi răspândit prin ţară frică şi îngrijorare, 
apoi aceste cuvinte doar nu voiesc a zice alta decât că, după pilda celor din 
Cernăuţi, aşaşi-nunele curii ale țării, spre margine anume, unele şi alte per- 
soane şi, dintre locuitorii particulari, poate vreo câţiva israileni, ar fi prins acea 
frică, de vreme ce, altminteri, a domnit şi domnește, între toată poporaţiunea 
noastră, cea mai deplină linişte şi că toate ştirile, din toate părțile ţării, nu 
pomenesc că oriunde, afară de excepţiile amintite, spiritele ar pătimi de o 
tulburare sau agitare mai mare și neobișnuită. 

Ce mai voieşte să zică şi fraza că, „afară de zgomotele răspândite cu 
scop înadins, de a insufla frică” ş.m.d. iarăşi o vor putea explica mai bine 
numai organele competente; noi nu avem agerimea de a străbate sensul adânc 
al acestor cuvinte misterioase. Atâta agerime însă avem, atâta cunoştinţă a 
lucrurilor și a împrejurărilor, a oamenilor şi a poporului de la noi, ca să putem 
încredința cum că „măsurile care se vor introduce, spre susţinerea siguranţei 
şi liniştii în ţară” desigur își vor ajunge scopul pe deplin, deoarece acestea 
nu sunt, nu au fost şi nu vor fi tulburate şi periclitate nicidecum; bunul simţ 
şi loialitatea cunoscută a poporului nostru, ai cărui fii, mai deunăzi, încă cu 
atâta vitejie, şi-au vărsat sângele, şi-au jertfit viața pe toți câmpii războiului, 
drept dovadă a acestei loialităţi, ne sunt cea mai bună garanţie pentru aceasta. 

1866: Vuiete, răspândite mult pe aici, despre o invazie dușmană din 
partea Moldovei, spre care scop ar fi pornit oaste numeroasă spre marginile 
noastre, au produs în ţară fricăşi îngrijorare. Cesaro-regescul prezidiu al țării 
se vede, dar, spre liniştirea publicului, îndemnat a face cunoscut, prin aceasta, 
cumcă, după informaţiile dobândite, acele vuiete s-au dovedit de neînteme- 
iate. Strângerea de recruți şi voluntari, urmată în principatele învecinate, 
exercitarea („deren Einiibungen und Marsclibewegungen”!) a dat loc (!) de 
a se lua, dincoace, la marginile ţării, măsuri de precauţiune; afară însă de 
vorbele răspândite „cu scop de a îngrozi” (?), alt cuvânt pentru a presupune 
o invazie duşmană nu există. Organele publice au primit ordinul de a veghea, 
cu cea mai mare atenţie și activitate, şi se introduc, totodată, spre menţinerea 
siguranței şi liniştii publice, toate măsurile necesare, spre executarea cărora 
ne întemeiem şi pe sprijinul și conlucrarea tuturor locuitorilor. 

De la c.r.prezidiu al guvernului. Cernăuţi 26 iulie 1866 (Albina, Anul 
1, 1866, Nr. 50, pp. 3,4.P 


În 1866, au fost numiţi, prin înaltă rezoluție imperială, asesori con- 
sistoriali, cu salariu, loan Chibici, lon Zurcanov, Samuil Adrievici şi Vasile 
Ilasievici, iar profesorii de teologie Constantin Popovici şi Vasile Ianovici 
(care va muri în luna septembrie), asesori consistoriali onorari. Constantin 
Lucescul ocupă postul de protopresbiter al bisericii catedrale, iar Grigore 
Hackmann fu numit al doilea preot al respectivei biserici și predicator român, 
exarh şi predicator slav fiind românul Vasile Prodan (4/bina, Anul 1, 1866, nr. 
Nr. 37,p.4). Circulara episcopală nr. 180, din 11/23 noiembrie 1865 (Albina, 
1866, nr. 76,pp. 1,2), preciza că salariul asesorilor consistoriali era de 1.600 
florini pe lună, adică valoarea unei turme de 500 de oi, austriecii fiind aşi în 
coruperea opulentului cler bucovinean. 


IX 


1866: Longevitate, la Fundu Moldovei. În 7/19 august 1866, murea, 
la Fundu Moldovei, decanul de vârstă al muntenilor câmpulungeni, Nichita 
Doroftei, care trecuse de 110 ani, spre bătrâneţe promovând învăţăturile 
sfinte în rândurile consătenilor săi. Feciorul său cel mai mare, Gavril, tocmai 
împlinise 70 de ani (Albina, Anul |, 1866, Nr. 60, p.2) 

1866, octombrie: „Starea lucrurilor de prin ţinutul Rădăuţilor”, 
conform unui corespondent bucovinean, „merge ponciş”, pentru că, în „stră- 
vechiul oraș al Rădăuţilor, focarul vestitei episcopii din Bucovina, care fu 
reînnoit de Alexandru cel Bun și înzestrat cu bunuri însemnate pentru episco- 
pie (venitul anual se poate calcula până la 80. 000 florini)”, deși „majoritatea 
absolută a locuitorilor oraşului este română”, „se află puţini germani şi, în 
timpul din urmă, foarte mulţi ovrei, fiind locul favorit pentru speculaţiile lor. 
Satele ținutului sunt mai toate proprietatea Fondului nostru religionar, dintre 
care multe sunt grupate pe lângă oraș. Locuitorii sunt oameni frumoşi şi foarte 
tari; locurile sunt mănoase și poporul le lucră bine și cu sârguință, încât ți-ar 
părea că starea lui materială ar trebui să fie foarte bună. Dar aceasta nu e aşa; 
pământurile sunt grase şi locuitorii sârguitori, dar, pe lângă aceasta, nu e și 
economia, fără care exploatarea cea mai îngrijitoare a pământului nu aduce 
folos mare. Cauza este că poporul nu este încă defel dezvoltat prin școliși alte 
institute de cultură. Noi nu avem, în acest ţinut, nici măcar o şcoală capitală 
şi cine voiește să-și cultive ceva copiii trebuie să-i trimită tocmai pe la Siret 
sau Cernăuţi. 

Până la sosirea fostului pretor, Mihai Pitei, nu era, în tot ţinutul, nici 
o şcoală naţională şi numai neobositei îngrijiri a acestui bărbat avem să 
mulţumim că, acuma, avem 17 şcoli bine întocmite. Dar ce folos că trebile 
stau pe la noi astfel, dacă poporul nu înțelege încă binecuvântările şcolilor! 
Numai părinţii cei mai avuţi îşi dau fiii la şcoală și, durere, şi aceasta numai 
cu scopul de a face din ei preoți. Oamenii cei mai sărăcuţi nu se pot decide, 
în genere, nici în ruptul capului, de a-și trimite copiii la şcoală. Aceasta este 
foarte trist şi dureros, căci, cum sunt, acuma, timpurile, prin aceasta se pune, 
pe de o parte, bază la ruina stării bune a ţăranilor celor mai avuţi, iar pe de 
alta, proletariatul de felul celui galițian amenință a prinde rădăcini şi în părțile 
române ale țării, deoarece această nenorocire a și început, în partea rutenizată 
de peste Prut, a se lăţi cu iuţeală înfiorătoare, mai vârtos în acești doi ani din 
urmă, din cauza cumplitei foamete, şi înmulțindu-se încă şi prin invazia a mii 
de galițieni fără casă şi masă, care procedură, întreit periculoasă pentru Buco- 
vina, se repetă de timp îndelungat. De am avea măcar cât de puţini intelectuali 
români în acest ţinut binecuvântat, ar fi lucrurile altminteri. Acuma însă avem 
numai clerul, care, în acest ţinut, mai cu seamă, şi-a câştigat multe merite 
pentru ridicarea poporului, dar singur clerul, căruia şi aşa îi sunt cam legate 
mâinile, nu-e de ajuns. Nici în pretură, nici la judecătorie, nici la direcțiunea 
de economie a bunurilor întinse ale Fondului religionar, nici măcar în posturile 
grase de pădurari, în numeroasele păduri ale Fondului religionar, nu se află 

aplicaţi români, ci tot străini, germani și poloni; și aceasta, de atâta timp și cu 
atâta cerbicie, încât poporul nostru crede că fiii săi trebuie să fie excluşi de la 
posturile diregătoriale prin o lege întocmită de Dumnezeu, ca şi paria la vechii 
indieni, un ce care, neconsiderând partea politică şi înţelesuală, apasă prea 
tare simțul şi puterea morală în popor. Diregătorii străini nici cunosc firea şi, 
prin urmare, adevăratele trebuinţe ale poporului, nici obiceiurile lui, ba nici 
limba lui, și nu ştiu ori de poate prospera astfel ţara cu ei. Ca un ce curios 
trebuie să amintim că am văzut, prin comune române, afişe placate şi ordine 
guverniale în limba germană, nu știu pentru cine, și iarăşi ştiu că comunele 
sunt nevoite a comunica cu preturile numai în limba germană, deşi, prin lege 
împărătească, avem dreptul a întrebuința limba noastră în toate afacerile, şi 
măcar că diregătoriilor li s-a dat termen anume spre a învăţa limba țării. 

Țara, de multe și repetate ori, și-a ridicat glasul, prin reprezentanții 
ei, ca la ocuparea posturilor diregătoriale să se considere mai cu seamă fii 
de ai țării, însă totdeauna ni s-a răspuns că noi nu avem bărbaţi de ai noştri 
Şi, de aceea, nu se pot împlini, deocamdată, dorinţele noastre. Cei mulţi însă 
întreabă cum de fii de ai ţării, ce şi-au absolvit, cu succes bun, studiile prin 
Liov şi Viena și, aplicând la posturile cele mai inferioare, nu au norocirea de 
a înainta mai repede, şi asta este cauza că mulţi dintre ei, după mulţi ani de 
practică, se retrag, dezgustându-se, ca, căutându-şi ocupaţie în alt loc, să nu 
fie siliți a pieri de foame” (4lbina, Anul |, 1866, Nr. 70,p.4). 


lei 


1866, Bucovina: Unele trăsături din viaţa comunală, la introdu- 
cerea legii comunale, votată de Dietă și sancţionată de Împărat. Dintre toate 
lucrările dietei bucovinene, una din cele mai însemnate este legea comunală 
din 14 noiembrie 1863. Astă lege s-a votat în dietă de partida guvernului, 
pe când dreapta, partida contrarie, apărase, cu toate armele ei,reprezentarea 
cercuală. Viitorul ne va arăta care ar fi fost mai bună dintre aceste forme 
constituționale, atâta numai voiesc, prin scrierea aceasta, a arăta publicului 
cititor cât de departe este poporul român de formele constituționale şi cât de 
hotărât lucră el, dacă are conducători înţelepţi, care să poarte la inimă dorința 
pentru binele și fericirea poporului. 

Am avut ocazia a cunoaște împrejurările sub care s-a făcut alegerea 
consiliului comunal şi a primarului din Iacobeni, în Bucovina, şi de aceea 
volesc a descrie cele petrecute acolo. Acest loc romantic se întinde pe amân- 
două malurile râului Bistriţa şi are peste 3.000 de locuitori, dintre care cam 
580 sunt germani, iar ceialalți, sepusiani (Zipser), lucrători la băile de fier, 
ce se află aici. Astă comună este veche românească (vatra aparținea câmpu- 
lungenilor, dar nu era locuită, până în 1780 —n. n.), încă cu mult mai înainte 

de a se fi împreunat Bucovina cu împărăția austriacă, era ea cu acest nume 
numită de la un Iacob, cel dintâi locuitor al ei (corect Ecoban, sosit din Bistriţa, 
după ocuparea nordului moldav — n. n.) şi,în timpul venirii sub Austria, era 
înzestrată cu multe privilegii (privilegiile grănicerilor câmpulungeni — n. 
n.), cu păduri şi munți (daţi în folosinţă, nu în proprietate — n. n.), încă de pe 
timpul când ocolul Câmpulungului era republică (episod vremelnic, în timpul 
movileştilor— n. n.). Toate aceste bunuri, precum și drepturi le pierdură aceşti 
locuitori, încet cu încetişorul, şi pădurile le-a dat Camara (Fiscul, care preluase 
doar averile mănăstirești, nu și cele particulare — n. n.) domnului Mantz, spre 
administrare, până ce vor umbla băile deschise de el în Iacobeni. De aci se 
născu supărarea românilor şi era consecința ca aceasta să se poată observa, 
faţă cu nemții (cărora le vânduseră pământuri cu preţuri pipărate — n. n.) mai 
vârtos când fu vorba de reprezentarea comunală. 

Asta s-a şi arătat la alegerea consiliului comunal, ce s-a început în 
1 iulie 1866, cu al III-lea trup de alegere (corp electoral — n. n.). Românii, 
temându-se că nu vor fi deplin reprezentaţi, corespunzător greutăților ce le 
poartăşi drepturilor lor, și apoi, fiind marginalizaţi de nemți, să fie starea lor și 
mai grea, s-au pus sub conducerea preotului lor, domnul Alessandru Pleşca, 
care şi merita încrederea și recunoştinţa lor. Domnia sa a întemeiat și statorit 
cea mai strânsă solidaritate între poporenii săi şi, la votarea din a doua zi, ce 
fu în 2 iulie 1866, rămaseră uimiţi şi încremeniţi toţi nemţii, jidovii, armenii 
şi toți diregătorii munteneşti locali de disciplina, tactul, energia şi memoria 
românilor la votare și, văzând că, cu toată alianța lor, a tuturora, nu pot reuși 
cu candidaţii lor, au aflat pretexte de a mijloci amânarea alegerii din trupul | 
de alegere, cugetând că, cu mijloace seducătoare, pe încetul tot vor învinge; 
însă toate armele lor s-au tâmpit și toate mijloacele lor s-au ruinat, dând de 
statornicia românilor, cum se surpă corabia de stânci, în mijlocul oceanului. 
Aceasta s-a văzut deplin, când în faţa capului preturii c. r. din Dorna, în 15 
august, s-a îndeplinit alegerea şi în trupul ] de alegere. 

Românii au reuşit cu 12, iarnemțţii cu 6 consilieri comunali. Aceştia toți 
au ales, din mijlocul lor, de primar, în 13/25 august, pe loan a Luci lacoban, un 
bărbat onorat, diligent şi energic, care, deși n-a fost norocit a fi umblat la şcoli, 
totuşi ştie citi şi scrie românește. Pentru ca să ne putem face idei clare despre 
această alegere, despre precumpănirea, pregătirea şi solidaritatea românilor 
la ea, faţă cu nemţii, arătăm numai aceea că, pe când nemţii,în al III-lea trup 
de alegere, din 294 de votanţi, numai abia 30-60 de voturi au putut concentra 
în aleşii lor, românii n-au împrăștiat nici un vot, ci le-au concentrat toate în 
candidaţii lor, spre admirarea şi neașteptarea tuturor partidelor contrarii. De 
aceea, administratorul montan zise, în public, către nemţii săi: „Noi am căzut 
cu... mare la alegerea de faţă”, iar alţii ziseră românilor: „Iscusinţa ovreiască 
şi armenească, nici inteligența diregătorilor montani și a nemților de aici n-au 

putut produce ce a făcut preotul vostru; de o va mai ţine așa, să ştiţi că aveţi 
de învăţător un preot înţelept şi maestru”. 

Despre activitatea acestui consiliu comunal numai atâta sunt în stare 
să împărtăşesc, că şedinţa întâia a fost,în 1 septembrie curent, deschisă,în 
preşedinţia primarului, prin o cuvântare a prea demnului şi energicului preot 
local, domnul Alessandru Pleşca. Acuma, numitul domn preot e numit admi- 
nistrator parohial în Dorna, spre marea supărare a lacobenilor. Deie Dumnezeu 
să fie înlocuit de un următor asemene de demn, ca să nu se piardă cele câștigate, 

În şedinţa întâia, hotărârile mai însemnate sunt: limba românească, 
limbă oficială în toate afacerile comunale, înlăuntru și în afară; şi s-a îndatorat 
primarul a face concurs pentru locurile de scriitor comunal şi de adunător de 
bir şi cheltuieli. Sperăm că toate vor decurge bine şi că ustanelele și năzuințele 
zelosului preot vor avea rezultatele cele mai bune (4/bina, Anul I, 1866, Nr. 
72,p. 3). 


IX 


1866: Necrologul lui loan de Costin din Stroieşti. Onorata direcțiune 
a Gimnaziului gr. or. şi național român din Suceava, în programul său din 
acest an, în despărțitura „Cronica Gimnaziului”, deplânge pe un bărbat, ce 
s-a trecut prin moarte, în 2/14 mai 1866, în satul Stroieşti. Acel bărbat este 
loan cavaler de Costin, frate cu domnii Costineni, proprietari din Şipeniţ, 
şi descendenţi prea demni ai neuitaţilor Costineni: Miron şi Velicico. Prin 
moartea cavalerului lonică de Costin, a pierdut gimnaziul sucevean un stâlp 
însemnat al cauzelor sale celor naţionale, iar studenţii săi au pierdut pe un 
părinte şi sprijinitor îndurat. 

Ionică Costin, fiind cu locuinţa în Suceava, a fost, drept zicând, repre- 
zentantul nobilimii bucovinene în afacerile cele naţionale ale Gimnaziului 
şi a fost şi reprezentantul mărinimiei nobilimii faţă cu învăţăceii cei săraci ai 
Gimnaziului. Pare-ni-se că chiar îl vedem, sau în trăsură, sau pe jos, vizitând 
sau pe directorul, sau pe vreunul dintre catiheţi, sau dintre ceilalți profesori, 
înştiințându-se despre progresul tinerilor noştri, în mod obişnuit, iar în spe- 
cial, despre al acelora care, pentru sărăcia lor, aveau fericirea de a fi ocrotiţi 
sub scutul mărinimiei sale. Pe unii dintre învăţăcei îi susţinea cu straie, pe 
alţii cu plătirea cvartirului şi a viptului, pe mulţi cumpărându-le cărţile cele 
necesare; iar ecoul cuvântărilor sale ocazionale către toţi studenţii gimnaziali 
erau cuvintele cele părintești: „Învăţaţi, dragii mei băieţi, ca să fiţi fericiți!”. 

„El însuşi fiind om cult, îi plăcea să vadă şi pe alţii înzestrați cu cultu- 
ră. În privinţa aceasta iată şi altă dovadă, extrasă din programul gimnazial 
din acest an. În toamna anului 1864, care toamnă a fost, pe la noi, foarte 
ploioasă şi furtunoasă, aranjându-se, de către mai mulţi binevoitori, parte 

profesori gimnaziali, parte amploiaţi, o serată muzicală declamatorică, în 
folosul studenţilor sărmani şi al întemeierii unei biblioteci pentru aceştia, 
Ionică cavaler de Costin, acuma om în vârstă, numărând peste 60 de ani şi, 
pe lângă aceasta, încă şi pătimaş de un picior, nu numai că, cu multă căldură, 
a subscris ideii aceleia prea nobile, dar încă şi în persoană a călătorit, pe la 
locuinţele con-nobililor săi, adunând contribuţii însemnate şi aţintind o sumă 
banală neaşteptată la serata aceea. 

EI, răposatul, s-a şi bucurat, totdeauna, de recunoştinţă publică. pentru 
atari osteniri. Studenţii gimnaziali abia aşteptau să sosească ziua onomastică 
a domnie sale sau anul nou, mergând ei, atunci, grămadă, spre a-şi esprima, 
înaintea domniei sale, simţămintele cele de mulţămire şi de recunoştinţă. Între 
altele, amintim aci de frumoasa poezie, a fostului student gimnazial, din a 
6-a clasă, din anul 1863, loan Bumbac, în care acesta, cu ocazia, anului nou, 
de pe muntele Eliconului declara pe cavalerul loan de Costin drept mecenat 
al culturii naţionale. Afară de aceasta, în nici un program al gimnaziului 
sucevean, din câte au ieşit până acuma, nu lipseşte numele „loan Costin”, 
exprimându-i-se domniei sale cea mai vie şi mai intimă recunoştinţă pentru 
truda şi oferta ce o hărăzi institutului celui abia înființat. lar osteneala cea din 
urmă a domniei sale fu încă şi cu aceea recunoscută, că se proclamă, de către 
comitetul seratei, drept Senior. 

Pierderea numitului bărbat este, aşadar, mare pentru gimnaziu. Dar tot 
atât de mare este ea şi pentru biserica, şi pentru cetăţenii Sucevei. Biserica 
Sântului Niculae, din Suceava, are datoria sfântă de a-l înregistra pe domnul 
loan Costin între prea fericiţii ctitori, pentru că, daca el nu ar fi fost acoperit-o, 
pe spezele sale, astăzi era o ruină. lar bieţii săraci din Suceava încă îl deplâng, 
lipsindu-le mila, pentru că lonică Costin nicicând nu ieşea în drum, fără de 
punguţa cu cruceri şi, odinioară, noi înşine fiind martori, şi întâmpinându-l, 
înaintea porții, doi săraci, tocmai când ieşeam din ogradă, exclamă bătrânul, 
în mod binevoitor, dar si umoristic: „lată, mi-am uitat coiful mântuirii săra- 
cilor!”, întorcându-se, îndată, după punguţă. 

Ne luăm, cu multă plăcere, încă şi libertatea de a aminti de o faptă mă- 
rinimoasă a proprietarilor din Stroieşti şi Stupca, a domnilor fraţi Popovici şi 
nepoți, de la sora lui lonică Costin. Prea nobilii aceşti domni, în toate iernile, 
depuneau, în ograda unchiului lor, câte 24-30 de stânjeni de lemne, de ars, 
care, sub privegherea numitului, se împărțeau între cei săraci din Suceava. 
„Ouod natura dedit, nemo negare potest”. De la părinţi se moşteneşte do- 
rul îndurării spre cei săraci şi asupriţi de nevoi materiale. Încă şi acum, cu 
„Dumnezeu să-l ierte şi să-l odihnească întru Impărăţia Sa!”, răsună, de pe 
buzele oamenilor săraci din Suceava, numele prea fericitului proprietar din 
Stroieşti, Manolachi Popovici, iar în Stroieşti şi în Stupca, cu cea mai mare 
mulțămire, aud călătorii pe ţărani rostind: „Dumnezeu să-i trăiască pe boierii 

noştri, pentru că-s milostivi către noi!”. lată care este cauza acestei felicitări. 

Domnii frați Popovici, în timpul nevoii celei grele, care, în anul aces- 
ta, a asuprit atât de amar ţara noastră, au ţinut, în curţile lor, mese deschise 
pentru cei de tot lipsiţi. O faptă care este de un sânge cu faptele părintelui lor, 
Manolachi, şi cu cele ale unchiului lor, loan cavaler de Costin, care punga sa 
o numea „coiful mântuirii săracilor”. Dânsul, îmbolnăvindu-se, în Suceava, 
şi neavând, acolo, cine să se îngrijească de el, fiind, toată viaţa sa, neînsurat 
Şi, prin urmare, şi fără de copii, se duse, bolnav, la nepoţii săi, la Stroieşti, pe 
care îi iubea din tot sufletul, unde, după o boală îndelungată, răposă, în ziua 
de 1/13 septembrie 1866, înmormântându-se acolo, lângă biserica cea prea 
frumoasă, care, în anul 1862, cu mare cheltuială a domnilor proprietari, se 
înfiinţă şi se sfinţi. 

Fie-i răposatului ţărâna uşoară, iar pe cei ce i-a sprijinit el, în viaţa-şi, 
şi mai vârtos pe studenţii gimnaziali din Suceava, îi chemăm ca nu numai 
să-l păstreze întru amintire şi să urmeze sfaturilor lui celor binevoitoare, ci, 
ducându-i, oarecând, calea pe la Stroieşti, să-i sărute ţărâna mormântului, căci 
el este în rând cu Gheorghe Lazăr şi cu alţi români, care au meritat renume 
etern pentru ostenelile lor întru prosperarea cauzei celei patriotice (4/bina, 
Anul I, nr. 65, duminică 11/23 septembrie 1866). 


IX 


1866: Necrologul lui Vasile Ianovici. Ilişeşti (în Bucovina), în 3/15 
octombrie 1866. Iarăşi am pierdut pe un bărbat al naţiunii române şi al bi- 
sericii ortodoxe din Bucovina. Acel bărbat nu numai că merita ceea ce, în 
mod obişnuit, se zice, dar, prin fapte, în viaţa-şi, ne-a impus chiar şi datoria 
ca să-l păstrăm în vie aducere aminte, şi nu numai noi, aceştia de faţă, dar, 
din generaţie, în generaţie, să fie prea stimat numele său. 

Nici am cugetat că, atât de degrabă, providenţa îmi va hotări ca să scriu 
necrologul lui Vasile lanovici, profesorului pentru hermeneutică şi pentru 
introducerea, în genere, în studiul biblic al Noului Testament, la teologia 
greco-orientală din Cernăuţi. În feriile (călătoriile de sfârşit de săptămână, la 
modă în epocă—n. n.), trecute, a călătorit numitul prin munţi şi, aşezându-se, 
la nepotul său, parohul din Stulpicani, Dimitrie Zurcan, unde petrecea, făcea 
excursii de aici, pe la amici şi cunoscuţi. La o petrecere, pe muntele „Pietrele 
Doamnei”, lângă Câmpulung, încă a fost invitat, dar n-a putut lua parte, din 
pricina slăbiciunii de ochi, pe care o dobândise prin neîntreruptă muncă, în 
calea Domnului, neclintit în specialitatea sa. Opurile sale, cele până acum în 
parte tipărite, în parte încă netipărite, sunt dovezi vii despre neobositul zel 
al său întru răspândirea luminii conştiinţei naţionale şi bisericeşti. lacă, în 
privinţa aceasta, servească drept dovadă, onoratului public cetitor, biografia 

lui, citată din lepturariul lui Arune Pumnul, tom. IV, partea 1, p. 219, Nr. 23: 





„Vasile Ianovici s-a născut în Cernăuţi, în Bucovina, la 31 decembrie 
1806; studiile sale elementare, gimnaziale, filosofice şi teologice şi le-a făcut 
în Cernăuţi. La şapte săptămâni după finirea lor, făcu examenul ca profesor 
de teologie pentru studiul biblic al Vechiului şi Noului Testament, şi, după 
doi ani de zile, în 1836, în 28 ianuarie, fu numit profesor ordinar în Facultatea 
teologică din Cernăuţi, unde petrece şi astăzi (1856). După înfiinţarea şcolii 
preparandiale în Cernăuţi, la care a conlucrat foarte mult, a fost numit, la 
dânsa, profesor suplinitor de metodică, matematică şi limba română, în anul 
1848, unde a suplinit până la 1859. De pe la anul 1852, până la 1860, a mai 
fost şi traducător românesc la guvernul țării, iar în anul 1862 fu ales, din partea 
clerului român, deputat în dieta bucovineană, unde-l reprezenta cu demnitate, 
din care cauză primi, din parte-i, o adresă de mulțumire. 

E] este un bărbat foarte lucrativ, care a făcut studii profunde şi amănun- 
țite, în domeniul său, întreprinzând călătorii ştiinţifice, în această privinţă, în 
Moldova. Până acum, au ieşit de la densul cinci tomuri din „Istoria literară, 
tâlcuire a cărţilor Noului Testament”, tipărite, în Cernăuţi, de la 1856-1861; 
alte cărţi, tot din studiul biblic al Noului Testament, deşi pregătite, nu sunt 
încă date sub tipar. 

El a mai tipărit două gramatici româneşti pentru şcolile elementare, o 
gramatică germană-românească şi o gramatică română-germană, care încă 
nu e dată sub tipar”. 


lată exemplul de bărbat lucrativ şi sporitor al binelui comun, îndeosebi 
în bunurile ştiinţei între conaţionalii săi. lată exemplul viu şi de un profesor, 
întru înţelesul cel adevărat al cuvântului. 

Soţie având, care l-a părăsit, prin moarte, în 1856, copii având şi grijind 
pentru dânşii, supărări având, murindu-i un fiu, în laşi, iar altul înecându-se 
în Prut, cu ocazia scăldării, şi fiica cea mai mare, dintre două, rămânând 
văduvă, după mai puţin de un an de la măritatul ei, el şi-a aflat consolarea 
în activitatea literară, fiind, pe lângă aceasta, şi un tată exemplar, văzându-l, 
nu 0 dată, cu lacrimile în ochi, deplângându-se nu atât pe sine însuşi, ci mai 
vârtos deplângându-şi soţia, pe fii şi pe ginere, pentru că mult îi iubea şi nu a 
avut fericirea de a convieţui, şi mai departe, împreună cu el. 

Vasile lanovici a fost un bărbat demn de toată stima şi de tot respectul 
şi va rămâne un mustru de lucrativitate pentru noi toţi. Meritele sale cele 
literare credem că vor fi pretutindeni cunoscute, parte din opurile sale, care 
sunt consemnate în toate cataloagele de cărți româneştii, afară de bibliografia 
românească de Jarcu, iar parte pentru Societatea spre răspândirea culturii 
romane în Bucovina, din Cernăuţi, societate care, în adunarea plenară din 

ianuarie 1865, recunoscând demnitatea produselor literare ale lui lanovici, 
l-a numit, împreună cu alţii, membru onorar al ei. 

Nu mai puţin drept şi adânc cugetător se adeveri Vasile lanovici în 
privinţa referinţelor naţionale şi bisericeşti ale Bucovinei. Această calitate îi 
câştigă încrederea preoțimii întregi, care îl alese reprezentantul său în dieta 
țării, şi această calitate îl făcu, în anul 1848, membru al consilierilor onorari, 
la Consistoriu, care posturi desființându-se, apoi, în tăcere, tocmai la orga- 
nizarea, de curând, a Consistoriului iarăşi se înfiinţară, fiind numit, acum, 
Vasile lanovici de către însuşi Majestatea Sa Împăratul consilier onorar la 
Consistoriul din Cernăuţi. 

Numitul a fost, în viaţa-şi, ce dură 60 de ani, tot atât de lucrativ ca şi 
cei mai însemnați bărbaţi, iar sinceritatea sa faţă de naţiune şi biserică îi era 
imprimată şi pe chip. Demne de un părinte si profesor erau cuvintele sale, ce 
le rostea către elevii săi: „Invăţaţi, Domnilor, să ştiţi bine, ca să puteţi lucra, 
în locul nostru, că noi suntem, acuma, bătrâni!”. O deprindere ca o a doua 
natură avea răposatul de a-şi scoate lucrările sale cele literare la lumină. EI 
lucra, aşadar, până târziu, noaptea, iar ziua, dacă lucra, acoperea ferestrele 
şi aprindea lumina. Mult pătimea el de durerea capului, pe care o asocia cu 
fierbinţeala soarelui. „Tare mă doare capul, Domnilor!”, se plângea, nu o 
dată, bietul, înaintea elevilor săi. Însă nu atât căldura soarelui, cât, mai vârtos 
neîntrerupta lucrare, cea împreunată cu profunda cugetare îi cauzau lui acea 
durere, iar citirea şi scrierea multă, la lumânare, înrâuri rău asupra ochilor 
lui, încât, în anul acesta, începu să nu vadă bine. La aceasta contribui mult 
lucrarea nouă, ce o întreprinse el în anii din urma. Introducându-se, adică, 
înainte cu doi ani, studiul sfinţilor părinți, aşa numita patristică, la teologie şi 
în cele două clase superioare ale gimnaziilor din Bucovina şi neaflându-se o 
crestomaţie pentru înlesnirea acestui studiu, primi lanovici sarcina compunerii 
aceleia, procurându-i Consistoriul, pe spesele Fondului religionar, materialul 
cel necesar, adică cărţile sfinţilor părinţi, în limba originală. 

Văzând noi acele cărţi, nu ne puturăm reţine de a nu face observaţia 
că bătrânul cu anevoie le va ceti, fără de a-şi periclita sănătatea ochilor, căci 
tiparul este atât de mărunt ca şi într-o „Biblie” micuță a Testamentului Nou 
din Amstelodam, de la 1698. Observaţia noastră, spre durere, se şi realiză, 
încât bătrânul deveni, în acest an, inapt spre lucru; dar, pentru ca, totuşi, să 
nu-i stagneze opul, apoi pofii doi elevi de teologie la domiciliul său, dintre 
care unul îi citea, iar altul scria dictatele sale. lată, iarăşi, o dovadă mai mult 
despre hărnicia cea neobosită a lui Vasile lanovici, care, recunoscându-se şi 
din partea Excelenței Sale, a episcopului, la propunerea acestuia, Maiestatea Sa 
Împăratul îl decoră, în primăvara trecută, cu Ordinul Crucii de Aur cu coroană. 

Pe cât de serios era Vasile lanovici, în singurătate, petrecându-şi cu 
studiul, pe atâta de jovial era el în societăţi de petrecere. Prezenţa sa, în pe- 


153 





Bucovina, în mărturii necunoscute 


treceri, era dorită şi căutată, şi el era binevenit şi în cercurile cele mai înalte, 
pentru dexteritatea sa în purtare şi pentru cultura-şi cea intelectuală, lipsită 
de unilateralitate. Toţi amploiaţii mari din Cernăuţi şi din Bucovina erau 
cunoscuţii lui şi, ca în unanimitate consultată, toţi îl lăudau şi-şi esprimau 
cel mai profund respect faţă de dânsul; am ţine-o de politică, dacă ar fi fost 
făcut ei aceasta, de faţă cu dânsul, dar ei o făceau mai vârtos înaintea altora, 
nefiind el de faţă. 

Ceea ce-l făcea iubit tuturora, era sinceritatea lui, care, escluzând 
politica cea infernală din inima-i, pe faţă apăra dreptul şi adevărul; iar când 
preoțimea îi trimise adresa de mulţumire, pentru demna apărare a cauzelor 
bisericeşti şi naţionale, în dietă, cuprinsul răspunsului lui a fost: „Eu am făcut 
numai aceea ce a fost datoria fiecăruia dintre Sfinţiile Voastre ca să o facă, 
dacă ar fi şezut în locul meu”, dând, aşadar, cu aceasta, impuls preoţimii ca 
să-şi ridice, cu bărbăţie, fruntea spre apărarea vieţii bisericeşti şi naţionale. 

Numitul fiind, cu excepţia sănătăţii ochilor, deplin sănătos şi prelun- 
gindu-se feeriile, din cauza holerei, purcese la Lemberg, spre consultarea 
cu medicii, în cauza vindecării ochilor săi. De acolo, reîntorcându-se, făcu, 
după cum auzirăm din izvoare sigure, răgaz în Kolomeea, unde, între altele, 
mâncă şi peşte proaspăt, bând, apoi, apă, pentru că el se ţinea strâns de re- 
comandarea medicilor, de a nu bea spirtoase, deci nu a mâncat decât peşte 
proaspăt. Această mâncare, după cum se zice, îi cauză holera, împreunată cu 
simptomul ei cel mai grozav, adică cu cârcei în stomac, căreia îi pică şi jertfă, 
luni, în 26 septembrie / 8 octombrie 1866. 

La înmormântare, asistă însuşi Excelenţa Sa episcopul, dimpreună cu 
toată suita sa preoțească. Se aude despre frumoase cuvântări funerare şi despre 
un necrolog versuit, ce se perora la înmormântare. Nu le-am primit încă şi, 
aşteptând, din zi, în zi, ca să se publice, într-un mod demn de moartea unui 
bărbat prea merituos pentru biserică şi naţiune, a căruia viaţă e exemplară 
pentru cei ce din inimă doresc sporirea binelui patrie şi luminarea poporului 
român, dar, văzând, cu durere, cum că, din capitală, nu se vestesc meritele 
lui, ne-am simţit noi datori, ca elevi ai răposatului, de a vesti aceasta, pe lân- 
gă toată greutatea serviciului nostru, mai vârtos când holera domneşte pe la 
noi şi spiritele noastre sunt deprimate. Insă, făcând noi aceasta, cu atâta mai 
mare plăcere, pentru că înseamnă că noi am fost destinaţi, de la providenţă, 
de a trâmbiţa onoarea şi meritele unui bărbat prea demn, In privinţa căruia, 
cu toată dreptatea, se pot aplica cuvintele: „pulchrum est digito monstrari”, 
încheiem cu: Fie-i prea iubitului nostru profesor Vasile lanovici ţărâna uşoară, 
dăruiască-i Dumnezeu viaţa şi fericirea cea eternă şi amintească-l preoțimea 
bucovineană şi întreaga lume română în rugăciunile sale! Pentru că el n-a 
vieţuit în zadar, în lumea aceasta, ci, vieţuind ca fiinţă omenească, ne-a dat 
exemplul viu despre menirea unei fiinţe omeneşti, în genere, iar în special, 


154 


Sigiliul vremelniciei 


despre menirea unui preot, patriot şi naţionalist (Albina, Anul 1, Nr. 79, vineri 
14/26 octombrie 1866). 


IX 


1866: Sfântul loan cel Nou de la Suceava. Suceava 2/14 iunie, în ziua 
serbării numelui marelui martir loan cel Nou, patronul ţării. Oricare naţiune 
e mândră dacă posedă oarecari monumente, ce-s mărturii ale vieţii sale celei 
trecute. Acestea şi sunt apoi mult preţuite, pe acestea îşi reazemă ea fala sa cea 
naţională, pe temeiul acestora pretinde ea la recâştigarea drepturilor sale celor 
uitate sau părăsite, sau călcate de alţii în picioare, şi-şi cere locul cel cuviincios 
între celelalte naţiuni de pe pământ. Națiunea noastră română încă nu este 
lipsită de atari monumente străvechi. Moldova, Țara Muntenească, Ardealul, 
Banatul şi toate locurile, unde au vieţuit români şi unde încă viețuiesc, sunt 
semănate cu monumente istorice, care le dau mărturie despre viaţa, noblețea 
şi curajul românilor în timpurile cele mai cărunte şi despre faptele măreţe şi 
eroice ale străbunilor lor. 

N-avem de cuget ca să înregistrăm aici toate monumentele ce se află 
pe întinsul teritoriu al românilor, nici avem de scop ca să amintim aici de 
vreun monument belic (de război — n. n.), ci de unul care ne aduce a minte 
de religiozitatea străbunilor noştri români şi de zelul lor întru răspândirea, 
apărarea şi susţinerea mântuitoarei credinţe creştine, ce-i cu sânge câştigată 
de către întemeietorul ei Isus Cristos şi Lățită prin lipaşii (vestitorii, solii — n. 
n.) acestuia, demni şi conştienţi de chemarea lor cea apostolească. Voim să 
amintim aici de sfântul marele martir al creştinătăţii loan noul, ale cărui ose- 
minte se află depuse spre păstrare în biserica sfântului George din Suceava 
sau în vechea biserică a mitropoliei moldave. Acest monument sfânt, mărtu- 
risitor de religiozitatea şi moralitatea străbunilor noştri, ne străpune pe noi în 
timpurile cele mai vechi ale vieţii naţiunii noastre române. EI ne aduc nouă 
aminte de prea fericitul Domnitor al Moldovei Alexandru cel Bun şi de prea 
fericitul Mitropolit al Moldovei Iosif (fratele voievodului Petru Muşat — n. 
n.), care amândoi, unindu-se ei în spiritul creştinătăţii, au adus monumentul 
acesta, de la Trapezunt, la Suceava, ca să fie, chiar în reşedinţa domnească 
şi mitropolitană, un monument al religiozităţii şi moralității lor înşişi, cât şi 
al celei a urmaşilor lor. 

Osemintele Sfântului loan ne recheamă în memorie strălucirea bisericii 
cele domneşti, numită „la Mirouţi” (de fapt, „Mirăuţi”, adică „biserica de 
mir” — n. n.), în care fură ele întâiaşi dată depuse, care, însă, în ziua de astăzi 
e părăsită şi mult risipită (era folosită pentru adăpostirea porcilor românilor 
de pe acolo — n. n.), fiind numai o relicvă mărturisitoare de religiozitatea 
românilor antici (în sensul de vechi — n. n.) moldavi. 


155 


Bucovina, în mărturii necunoscute 





Despre această biserică (a Mirăuţilor, pe care avea să o refacă arhitectul 
vienez Karl Adolf Romstorfer —n. n.), una din cele mai frumoase, în privinţa 
stilului (gotic) zidirii, şi care se afla în preajma ruinelor cetăţuii lui Ştefan cel 
Mare, de către nord, vezi tradițiunea poporală că ea a fost, din cauza văii, legată 
cu cetăţuia prin un pod (din piele, spune legenda — n. n.), pe care Domnii şi 
Doamnele mergeau la biserică. 

Monumentul osemintelor Sfântului loan ne reproduc în memorie fapta 
cea mărinimoasă a lui loan Paleologul, împăratul Constantinopolului, care, 
socotind dauna împreunării Mitropoliei moldave de la Ohrida, din Bulgaria, 
cu puterea sa cea împărătească şi binevoitoare, a convocat în reşedința-şi 
împărătească sinodul celor patru patriarhi ai lumii şi a declarat Mitropolia 
Moldovei independentă de Ohrida, ridicând-o încă şi la rangul cel onorific 
de patriarhie (Alexandru cel Bun oscila între catolicism şi ortodoxie, funcţie 
de garantarea autonomiei noii instituţii religioase din țara sa —n. n.). 

Incă ne aduce aminte acest monument sfânt de ridicarea Iaşilor la 
rangul de reşedinţă a Domnitorilor şi a mitropoliţilor moldavi, când şi el 
fu într-acolo transportat; ne aduce aminte de prea fericitul şi întâiul poet al 
românilor, de mitropolitul Dosoftei, care la anul 1686, de groaza avariţiei 
turceşti, ce-i respinse de la porţile Vienei, voind să scape de pierzare odoarele 
cele mai scumpe ale mitropoliei (a fost un jaf al patrimoniului românesc din 
Moldova, dar tradiţia bisericească nu doar scuză, ci şi „sfinţeşte” hronicul 
repetatelor ei ticăloşii —n. n.), se refugia sub escorta de asigurare, căpătată de 
la regele Sobieschi, la Polonia, ducând, între altele, şi osemintele Sfântului 
loan la Folchiev (Zolkiew —n. n.). 

Osemintele Sfântului loan ne aduc aminte de toţi Domnitorii dreptere- 
dincioşi ai ţării moldave şi ne recheamă în memorie timpurile cele viforoase, 
când românul se lupta pentru apărarea vieţii sale celei naţionale (conceptul 
de naţiune nu exista pe atunci — n. n.) şi pentru acest odor da piept chiar cu 
moartea. Pentru această însemnătate a monumentului osemintelor sfântului 
loan fu şi este locul păstrării acestora recunoscut de către toţi românii de un 
loc sfânt şi bogat de memorie căruntă naţională. De aceea fu locul acesta, 
în toate timpurile, vizitat de către români şi de către cei mai din depărtare, 
care, împreunând întru inimile lor simţul religiozităţii şi cel naţional, ieşiră 
de sub mausoleul sfântului loan mângâiaţi, alinați, încurajați contra luptelor 
lumii acesteia şi împrospătaţi întru conştiinţa şi simţul lor cel naţional. De 
bună seamă că nici un român inteligent (intelectual, în limbajul vremii — n. 
n.), aflându-se în Suceava, nu poate să nu fi fost şi sub mausoleul martirului 
loan, care, pe lângă torturile ce le pătimi el pentru constanţa sa în religia cea 
adevărată, ştie şi torturile bravilor români, ce le pătimiră aceştia pentru năzu- 
inţa lor, pe mare şi pe uscat, cu scop de a-şi păstra naționalitatea şi a respinge 
de la sine toată influenţa străină, ceea ce pot să le împiedice progresul şi să-i 

arunce în braţele cele sugrumătoare ale amorţelii spirituale. 

Dară biserica vechii mitropolii din Suceava nu este numai pentru ro- 
mâni de această însemnătate, ci, pentru că în dânsa se află osemintele sfântului 
loan, se cercetează (vizitează — n. n.) ea şi de către cei străini de credinţa şi 
naționalitatea română, şi nu numai de acei străini ce se află în Bucovina, ci şi 
de străinii din ţările megieşite. Din toate unghiurile Bucovinei, din Moldova 
şi Țara Românească, din Galiţia, de pe la Jolchiev, din Ardeal, vin cete nume- 
roase de străini la sfântul loan, bolnavii cerând, prin el, vindecare, păcătoşii 
hărăzirea graţiei dumnezeieşti, toţi aflându-şi mântuirea sufletească. Deci au 
nu sunt osemintele sfântului mare mucenic loan un odor prea scump pentru 
români? De aceasta nu se folosesc numai ei înşişi, dară încă şi cei străini. 

Aici ni se pare a fi locul de a aminti de referinţa cea duşmănoasă, 
în care străinii îl cugetă pe român, faţă cu ei, şi din propria-ne experienţă 
trebuie să mărturisim că străinii, deşi nu pentru alta voiesc să-l stimeze pe 
bietul român, cugetându-l pururea de antagonist şi împiedicător intereselor 
lor celor egoiste, aflându-se ei lângă osemintele sfântului mare mucenic loan, 
care este un odor numai al românilor, pentru că numai aceştia l-au păstrat în 
contra pierzării, în timpurile cele mai grele şi mai furtunoase, se însufleţesc 
de respect creştinesc către români şi li se moaie ura contra acestora, având 
ei înaintea ochilor lor un document real despre religiozitatea şi moralitatea 
românului şi despre puterea de viaţă a acestuia. 

Moaştele sfântului loan, aflătoare în sânul ţării ortodoxe Bucovina, sunt 
pentru drepteredincioşii ei de însemnătate mare încă şi din punctul de vedere 
al năzuințelor iezuite, care au de scop de a ne smomi de la credinţa străbunilor 
noştri, în care aceştia şi-au aflat atât mântuirea cea sufletească, cât şi pe cea 
a patriei lor, căci, ştiind bătrânii şi propagându-se junimii că sfântul loan a 
pătimit şi a murit pentru credinţa ortodoxă, care a fost şi a străbunilor noştri, 
apoi să se ridice asupră-le chiar şi porțile iadului, nu-i vor birui. 

* 


După ce am auzit că monumentul osemintelor sfântului mare muce- 
nic loan este de importanţă însemnată pentru români şi chiar şi pentru cei 
străini, să vedem acuma ori de corespunde şi exteriorul locației demnităţii 
însemnătăţii acesteia, exteriorul locului aceluia adică, unde sunt depuse, spre 
păstrare, osemintele numitului marelui martir. Cu durere trebuie să mărturi- 
sim că exteriorul locului nici măcar pe departe nu corespunde demnităţii şi 
însemnătăţii odorului ce-l cuprinde în sânu-şi. Din oricare parte numai priveşti, 
te cuprinde mâhnire adâncă. Biserica frumoasă, măreaţă şi cuprinzătoare, 
oareşcând biserica mitropolitană a Moldovei, instalându-se (miruindu-se-— n. 
n.) în dânsa, după ceremonial ortodox, principii domnitori, este acuma peticită 
cu draniţă, deşi zidurile îi sunt bine conservate (datoria restaurării bisericii 
revenea Principatelor Române, apoi Regatului Român, dar, în cele din urmă 

avea să repare şi să consolideze biserica, pe sponsorizări străine, tot arhitectul 
vienez Karl Adolf Romstorfer, dar care, vorba călugărilor bucovineni, trebuie 
îmbrâncit din memorie, pentru că „era papistaş” —n. n.), promițând viaţă încă 
de multe veacuri, dacă s-ar prevedea cu un acoperământ solid. 

Turnul clopotelor este în parte mare stricat. Chiliile de către răsărit sunt 
sfărâmate, ruine întru înţelesul cel adevărat al cuvântului, iară cele de către 
apus seamănă cu bordeiele, nefiind nicidecum demne de a adăposti oaspeţi. 
Chiar locuinţa proistosului nu cu mult se deosebeşte de acelea. Amar se 
înşeală călătorul cel creştin şi pătruns de credinţă şi de intenţie mântuitoare. 
Cugetând, de acasă, că va afla o zidire demnă de renumitul martir loan, tre- 
buie să-l cuprindă jalea, văzând în jurul bisericii numai ruine. Cugetând el, 
de acasă, că va afla adăpost şi, venind, n-are unde să-şi plece capul. Cugetând 
el, de acasă, că, sosind aici, va fi întâmpinat de ospitalitate, se vede înşelat, 
zărind ruinele, cum de pot să cugete la ospitalitate, deoarece ele, iată!, zac 
aici ca materiale pentru un spirit ieremian, care să le deplângă trecuta mărire 
şi izgonitul simţ de ospitalitate. 

Nespusa mâhnire îl pătrunde pe bietul român la vederea aceasta, dară 
el o ştie şi înăbuşă în sine, cunoscându-şi împrejurările în care s-a aflat şi 
din care vitrega soartă nu-l mai liberează. EI se mângâie deci cu aceea că i-a 
ajutat Dumnezeu de a ajuns la locul dorinţei sale celei sufieteştii, şi se simte, 
în urmă, îndestul de mulțumit de a se afla lângă racla osemintelor sfinte, ru- 
gându-l pe martirul loan pentru mijlocirea rugii sale la Maiestatea cerească (în 
„Biblie”, în trei locuri distincte, serie că singurul mijlocitor între noi şi Tatăl 
Ceresc este lisus Hristos — n. n.), ca el şi soţia-şi să fie sănătoşi, copilaşii să 
propăşească întru cunoştinţele cele bune religioase, morale şi naţionale, şi ca 
naţiunea-şi să devină iarăşi la drepturile ce nesăţiosul interes străin i le răpi, 
depărtându-se, după atare rugăciune din inimă, de la racla sfântului loan că, 
cu adevărat devotament creştinesc, şi-a împlinit datoria ca creştin şi sperând, 
cu încredere evanghelică, la succesul rugăciunii sale. 

Românul va şti, aşadar, a-şi explica ruina cea varie, ce încunjură un 
odor atât de sfânt şi care l-a ajutat chiar în contra timpurilor celor mai vifo- 
roase; el cel mai puţin se va scandaliza prin aceasta, deoarece el, bietul, vede 
şi ştie, din propria-şi experienţă, că şi lucrările sale nu arareori trebuie să se 
prefacă în ruine. Dară nu astfel va cugeta cel ce este străin de credinţa şi de 
naționalitatea românului. Avem dovedi prea destule şi experienţa de toate 
zilele ne convinge că străinul tot numai caută ocaziune ca să ne cârtească 
şi numai arareori, adică atunci când este convenabil interesului său propriu, 
află şi el cauza a ne lăuda, întocmai ca din bunăvoință şi sinceritate. Străi- 
nul, văzând ruinele acestea în jurul bisericii, deasupra cărora, în întunericul 
nopţii, cucuvelele îşi trâmbiţează răsunetul cel prevestitor de moarte, ce va 
zice?, te-ntreb, române, care, cu sângele tău, ai apărat patria, ţi-ai apărat de 

nimicire odoarele şi mijloacele tale cele susținătoare de viaţa-ţi naţională şi 
de adevărat creştin. 

Străinul, biete române, va zice precum e învăţat a zice. Străinul ce te 
va critica nu are, de bună-seamă, un trecut atât de strălucit precum îl ai tu, 
după nepărtinitoarea istorie, dară orişicum să fie el, fie chiar ca unul dintre 
heloţi, nu te va critica cu nepărtinire, ci, pentru că eşti străin de dânsul, te va 
judeca după măsura ce este străină de împrejurările trecutului şi ale prezentului 
tău. Spre lămurirea acestora în urmă zise, amintim că toate sunt constatate 
în toată amănunţimea; căci aicea, în Suceava, se află mulţi străini inteligenţi 
(intelectuali — n. n.), care, înainte de venirea-şi încoace, au petrecut, mai mult 
sau mai puţin, în oraşe mari, unde încă au văzut asemene monastiri, în care 
se păstrează relicve de ale martirilor, şi aceea chiar în față mi-au spus-o, că 
aşa o ruină în jurul unui atare sfânt renumit ei nu şi-ar fi putut închipui, dacă 
nu o ar fi văzut-o înşişi. 

Acea persoană morală, care din anticitate a avut dreptul de a-şi rezerva 
titlul şi onoarea de patron asupra locaşului acestuia, când Bucovina veni supt 
sceptrul Austriei, şi care şi l-a şi rezervat, parte din reverență creştinească către 
osemintele sfântului loan, iară parte pentru că de biserica vechii mitropolie 
sunt legate multe reminiscenţe politice şi naţionale, acea persoană morală 
este Prea Sfințita mitropolie din laşi. Am comite păcat mare, dacă am acuza- 
o pe aceasta că ea nu şi-ar fi împlinit datoriile sale faţă cu un drept atât de 
onorific, precum este cela al patronatului asupra vreunei biserici. Din contra, 
noi trebuie numai să mărturisim cu mulțămire că Mitropolia din laşi, în toate 
timpurile, a fost îngrijită de locul acesta şi nici un episcop n-a şezut încă pe 
scaunul mitropolitan ieşean, care să nu-şi fi ţinut de datorie sacră de a se în- 
cunoştinţa despre împrejurările şi starea locului acestuia, ori în persoană-şi, 
venind însuşi încoace, ori prin mandatarii săl. Aşa numita mitropolie a fost, 
totdeauna, îngrijită de buna primire a oaspeţilor şi, în scopul acesta, a dat ea 
proistoşilor, de mai înainte, câte 200 de galbeni pe an, iară acestuia de acuma 
chiar 600 de galbeni. Afară de aceasta, tot în scopul acesta acuma numit, oferă 
mitropolia ieşeană vechii biserici mitropolitane din Suceava 50 de fălci de 
pământ, spre producerea fruptelor celor necesare, folosindu-se proistoşii încă 
şi de tot venitul, ce curge din toate părţile de la cei drepteredincioşi şi evlavioşi. 

Toate acestea sunt fapte şi contribuţiuni demne de numele de patronat. 
Dară, cu toate acestea, Prea sfinţita mitropolie 1eşeană încă n-a întreprins 
nimica spre a ridica valoarea cea exterioară a locaşului sfântului loan prin 
zidiri noi şi demne de numele acestuia şi de cela al naţiunii române. Prea 
sfinţita mitropolie a şi promis cheltuielile pentru această zidire, şi, în scopul 
acesta, s-a făcut şi planul, care, de bună seamă, de mult s-ar fi realizat, dacă 
bunurile bisericii din ambele principate nu s-ar fi secularizat, făcându-se 
bunuri ale statului. Cu această catastrofă neaşteptată pentru monastirile din 

principatele româneşti, au luat toate trebile bisericeşti de acolo altă faţă, şi 
mitropolia ieşeană încă nu şi-a putut împlini promisiunea. 

Supt aceste împrejurări ale bunurilor mănăstirești este învederat cum 
că de la guvernul României atârnă, acuma, ca să se împlinească promisiunea 
cea de repetate ori dată proistosului de acuma al sfintelor moaşte ale marelui 
mucenic loan. Dară guvernul României, după cum ne demonstra istoria anilor 
trecuţi, încă nu a avut putinţa ca să întreprindă împlinirea acestei promisiuni 
sfinte, pe care a luat-o asupra-şi, datorită faptului că, în tot decursul domniei 
principelui Alexandru loan I, a fost ocupat de regularea trebilor celor din- 
lăuntru; aşişderea şi lupta cu grecii, în cauza bunurilor monastireşti, care a 
ţinut atât de îndelungat, mult a împiedecat pe guvernul României de a face 
rânduiala la sfintele moaşte ale marelui martir loan. lar acum, că nobilul 
guvern al României s-a interesat de starea bisericii şi a chiliilor de la sfântul 
Ioan, aceasta a dovedit-o el în vara anului trecut, când fu trimisă de către 
dânsul o comisiune de doi bărbaţi la faţa locului, care comisiune a constatat 
aflarea de deplorabilă. Iată, aşadar, că cu aceasta s-a făcut acuma întâiul pas 
sprerealizarea dorinţei noastre, numai trebuie să aşteptăm timpuri mai fericite, 
timpuri liniştite, căci acuma cine nu ştie că şi România, cu guvernul său, este 
încărcată de griji pentru soarta sa cea viitoare, precum alte state europene. 

Să fim, aşadar, siguri, drepteredincioşilor, că aceea ce de mult dorim 
să vedem în jurul sfântului mare martir loan se va şi împlini, din bunăvoința 
nobilului guvern român şi din zelul lui spre susţinerea dreptei credinţe străbune 
şi a tot ce este spre fala românului; numai să ne rugăm la Tatăl Ceresc, prin 
mijlocirea sfântului loan (de mijlocirea lui lisus nu mai era nevoie, pentru 
că lisus nu aduce bani, ci iluminare — n. n.), ca să treacă aceste timpuri ce 
viscolesc, şi România să se consolideze supt nou alesul principe Carol loan 1 
Şi să-şi asigure un viitor ferice, când, apoi, credem că nici prea onoratul nostru 
Consistoriu bucovinean nu va întrelăsa de a face paşii cei cuviincioşi către 
Prea Sfânta Mitropolie ieşeană şi, prin aceasta, către pre nobilul guvern al 
României, spre realizarea cauzei despre care s-a tratat aici (Albina, |, nr. 30, 
Viena, vineri 17/29 iunie1866, pp. 2, 3). 


IX 


1867: Bucovina. De pe dealul Dominic, în Cernăuţi, în ajunul anului 
nou 1867. Biata ţărişoară Bucovina! Nicicând nu fu ca atâta de amar cercetată 
şi atâta de crâncen bântuită, ca în decursul anului 1866. De o parte, lipsa cea 
mai ne-descriptibilă de pâine îi aduse pe mulţi la leşinul de moarte, încât 
pretutindeni, iar mai ales peste Prut, se afiară omeni morţi pe drumuri; de altă 
parte, însă, holera şi tifosul îi secera pe mulţi, încât vocea mamei Rachela din 
Rama semăna a se auzi pe alocurea răsunând. 

Aceasta am luat-o drept o încercare dumnezeiască şi locuitorii români 
din Bucovina, cei ce morţiş s-au ţinut, se ţin şi se vor ţine de principiile cele 
curate ale religiei strămoşilor săi, au şi considerat aceste două plăgi numai 
de o certare a Dumnezeirii („teza” aceasta fusese lansată de mitropolitul 
Hacman, care îi certa pe bucovineni că, datorită necredinţei lor, Dumnezeu 
le-ar fi trimis, din 1848, încoace, vreo două decenii de „plăgi”, începând cu 
invazia de lăcuste, din vara anului 1848, şi terminând cu epidemiile din anii 
următori — n. n.), pentru oarecare păcate comise contra ei. 

Dară nevoia ţării n-a rămas restrânsă numai la cele ce s-au întâmplat 
în sfatul Dumnezeirii, ci, pe furiş, fără de voia Acesteia, aşadar nu precum s-a 
întâmplat odinioară, în privinţa prea dreptului lor, s-a răsculat asupra credin- 
cioşilor fii români ai Bucovinei încă şi infernul, adică unele inimi duşmane şi 
înrăutăţite acuzându-i pe Românii bucovineni de ne-loialitate către înaltul tron. 

Sună proverbul cel iezuitic: „finis justificat media”, şi acest proverb 
nu numai că seamănă, dară experienţa ne demonstră că cei ce sunt străini 
de naționalitatea noastră şi, prin urmare, unii duşmani ai progresului nostru 
l-au îmbrăţişat în toată întinderea lui cea imorală. Sunt adică, în ţara noastră, 
oameni venetici, care, în ţările lor, s-ar lupta, până la încruntare, pentru cauza 
naţionalităţii lor, iară mânându-i lipsa de mijloacele susținerii prin alte ţări, 
în special şi în ţara noastră cea binecuvântată, în loc ca să fie iubitori de pace 
şi să se arate mulțămitori, la toată ocaziunea către pământul spre care luară 
calea şi care îi nutreşte, aşijderea şi către fiii patriei, care, din cauza lor, tre- 
buie să pătimească, necăpătând ei posturi înalte, acei venetici mai vârtos, din 
răsputeri şi cu o deosebită neruşinare se opintesc de a ţese o politică infernală 
contra fiilor patriei, aţintind, cu aceasta, atât zădărnicirea realizării dorințelor 
acestora, înaintea tronului Maiestăţii Sale, al prea iubitului nostru împărat, 
cât şi într-un chip prevalent, însăşi a lor excelare şi devenire la posturi mai 
înalte sau măcar câştigarea oarecărui ord, pe seama onoarei politice a altora. 

Nu numai că te prinde ciuda, dară te înveninează până în fibrele cele 
mai intime ale inimii, auzind pe nişte asemenea venetici rostind, la întâia-le 
venire: „Schânes Land, gutes Volk”, dară sunt căptuşiţi cu toţi şerbii inferna- 
lului; şi, apoi, dacă ar ştii măcar politiza, sunt însă nişte omeni degradaţi, care 
astăzi îţi vin la casă, te linguşesc, şi abia eşti în stare de a le umple burţile, 
simulând ei, la această ocazie, cea mai mare sinceritate, iar mâine, tot aceia 
sunt în stare de a te aburca pe grămada de lemne. 

Lasă să fie, căci şi noi n-am fi altmintrelea, dacă am auzi, din gura 
ospătarului nostru, oarecare cuvânt de hulă contra regimului sau dacă am 
observa în dânsul o dispoziţie străină de principiul statului nostru. Însă oare 
provenit-a din Bucovina, ceea care ce este prea credincioasă Impărăţiei, 
oarecând, vreuna ca aceasta? Putem zice că Bucovina, în privinţa lealităţii 
sale, ocupă rangul cel dintâi, chiar şi înaintea Tirolului. 

Fără de a voi a constata, în amănunţime această alăturare, trecem peste 
dânsa şi constatăm aici numai lealitatea Bucovinenilor faţă cu înaltul tron, nu 
însă a tuturor Bucovinenilor, ci numai a celor români, pentru că numai aceştia 
fură, în timpul din urmă, defăimaţi de ne-leali, aceştia, care, în tot timpul, au 
dat militari împărăției, spre apărarea frontierelor împărăteşti de incursiunea 
străină şi duşmană,; aceştia, care, totdeauna, cu supunere au purtat cheltuielile 
statului; aceştia, care, în toate bătăliile au participat şi cu spese extraordinare; 
aceştia, care, prin inteligenţa lor şi prin antiştii lor comunali, au subscris, în 
timpul războiului trecut, adrese de sinceră lealitate către Maiestatea Sa; aceş- 
tia, al căror fii au rămas morți pe câmpiile de bătaie sau au venit răniţi acasă, 
picându-le părinţilor şi rudelor spre sarcină; aceştia, Românii din Bucovina, 
care nutresc, în piept, dorinţa unei vieţi oneste şi folositoare pentru tron şi 
pentru Împărat, numai aceştia fură, în timpul războiului din urmă, defăimaţi 
de ne-leali, deci numai lealitatea acestora ne este scopul de a o constata, aici, 
faţă cu întreg publicul, nu numai cu cel român, ci fie el de orişice naţionalitate. 

Incă în lunile iunie şi iulie, se răspândise, în întreaga ţară, calomnia 
cum că Românii bucovineni ar conspira cu regimul principatelor dunărene, 
iar calomniatorii aflară, de bază a acestor bârfeli, împrejurarea că principele 
de Hohenzollern este înrudit cu casa regală din Prusia. Inteligența română 
din Bucovina nu admite de a se aduce aceste calomnii în public şi adică, de 
două ori, în foaia „Albina”, iar o dată, în „Zukunft”. 

In aceste trei articole, se arată netemeinicia calomniilor acelora şi se 
răspunse atât în mod serios, cât şi umoristic, arătându-se ridicolul lor. Cu toate 
acestea, însă, inimile duşmănoase nu încetară, nici după aceea, de a-şi voma 
veninul urgiei şi al duşmăniei asupra bravilor fii români bucovineni, căci, 
interesându-ne noi de politica binevoitore înaltului tron, după zguduiturile 
ce le pătimi statul, în războiul cel nenorocit, de la miazănoapte, şi care să fie 
binevoitore şi naţiunii noastre române, ceea ce întregeşte monarhia Austriei, 
acuma de mult înţeleserăm, prin mai mulţi conaţionali ai noştri, cum că, după 
finitul războiului, mai mulţi străini, din oarecari cauze private şi neînţelegeri 
personale, ar fi iscodit, contra câtorva preoţi români ai diecezei Bucovinei, 
cum că aceştia ar agita în contra regimului şi ar fi înţeleşi cu principele de 
România, spre anexarea Bucovinei la aceasta. Auzirăm şi, cu cât o cumpă- 
rarăm, cu atâta o şi vândurăm. 

Dar iată, răutăcioşii străini iscodiră şi mai departe, că în casele unor 
preoţi s-ar fi ţinut chiar consilii formale, unde s-ar fi dezbătut asupra unei 
adrese către regimul României, şi care adresă să se fi şi subscris de către mai 
mulţi preoţi. Ce iscoadă mârşavă! Ce intenţie satanică! Ce mijloc infernalul 
de a-şi arăta parşiva a sa activitate în sfera politică! 

Amărăciunii noastre nu putem să-i dăm altfel de răsuflu, decât prin 
citirea poemelor „Plângerea şi tânguirea patriei” şi „Blestem pentru nelegiu- 

irea lor”, de Paris Mumuleanul. Răspândindu-se calomnia aceasta în ţară şi 
fiind, afară de aceasta, preoții respectivi avizaţi încă şi prin epistole binevo- 
itore, despre diavoleasca politică, ce se ţese în contra lor, nu pregetară de a 
lua măsurile cele potrivite, nu numai spre a respinge, de la sine şi de la faţa 
întregii biserici şi a naţiunii, această defăimare proastă, ci, mai vârtos, de a 
se purifica, pe cale juridică, în confruntare cu răutăcioşii calomniatori. Drept 
aceasta, se adresară, cum avurăm ocaziune a ne înştiinţa, preoţii respectivi, 
într-un mod de tot energic, către Excelenţa Sa Domnul episcop, rugându-l 
a face paşii cei cuviincioşi, spre pedepsirea acelor persoane calomniatoare, 
susţinând cauza aceasta şi însăşi Maiestăţii Sale Împăratului. 

Mare senzaţie produseră acele plângeri, ale acelor preoți, în toată 
eparhia şi multă amărăciune produseră ele în inima Excelenței Sale şi a 
consilierilor consistoriali, ceea ce se înţelege din cuvintele episcopului: „Ich 
werde nicht zulassen, dass einem treuen Mitgliede meiner Discese auch nur 
ein Haar gekriimmt werde”. 

Rezultatul paşilor episcopali, în cauza aceasta, vitală pentru biserică 
şi naţiune, se vede din următoarea circulară a episcopului, scrisă în limba 
german (publicată în nr. 106 al „Albinei” — n. n.), şi prin care Excelenţa Sa, 
domnul episcop, face cunoscut cum că prezidiul ţării, în răspunsul său, arată 
că denunţuri nu există, din contra, recunosc alipirea clerului (4lbina, Anul 
IL, Nr. 3-110, vineri 6/18 ianuarie 1867) 


IX 


1867: Cum decurg alegerile pentru dietă în Bucovina. Cernăuţi, 
în ianuarie 1867. Cele dintâi alegeri ale dietei bucovinene, în anul 1861, au 
arătat, până la ce inconvenienţe au pășit, la actul de alegere, chiar unele organe 
oficioase, a căror detorie este de a priveghea asupra ţinerii legilor privitoare la 
alegeri. De asemenea, pași demni de dezaprobat au putut să se întâmple, cu 
atâta mai ușor, cu cât, în provincia noastră, conştiinţa politică a comunităților 
dormitează încă şi, afară de funcționari, preoţi şi proprietari, abia se află, ici, 
colo, câte un orășan care e în stare să-și procure singur știință și încredințare 
despre instituţiunile reprezentanţilor statului și ai țării, precum şi despre legile 
şi ordinaţiunile respeptive. Însă comunele sătești, din care cea mai mare parte 
nu cunosc nici scrierea, nici citirea, sunt mărginite la conducerea organelor 
oficioase, care sunt chemate a priveghea asupra ţinerii legilor respective. De 
nu împlinesc aceste datorii ale lor cu cuget curat şi caută mai degrabă a aduce 
în rătăcire comunele necunoscătoare, apoi uşor se înțelege ce fel de frupte ne 
poate aduce viața constituțională, în general, şi dieta țării, în special. 

Spre desluşirea celor spuse servească de exemplu alegerea pe care am 
avut-o în anul 1861, în ţinutul Humorului, împreună cu al Solcei, al cărei rezul- 

tat a dat la lumină numele c. r. pretor Victor de Tustanovschi. Nevoind a face 
pomenire de multe alte necuviincioase mijloace, care s-au întrebuințat spre a 
reuşi cu numele pomenit, voim să dăm la iveală numai următoarele abuzuri. 

]. Comuna Lucăcești a ales alegător pe un fiu al satului, anume pe 
absolutul jurist Paul Paicu, mai târziu aşezat ca profesor suplinitor la Școala 
reală superioară din Cernăuţi. Fiind acesta şi candidat pentu dieta ţării şi, prin 
aceea, rivalul pretorului Tustanovschi, a devenit în ochii acestuia nesuferit și, 
de aceea, l-a depărtat din locul lui ca alegător. Cum că această îndepărtare a 
fost cu totul arbitrară a dovedit-o rezultatul recursului numitului Paicu, adresat 
către c. r. diregătoria provincială de atunci în Bucovina. Rezultatul recursului 
a fost că dispoziţiile pretorului s-au anulat, prin rezoluţia numitei diregătorii 
din 17 martie 1861. Drept că decizia asta n-a ajutat la nimic, pentru că ale- 
gerea pentru dietă era, acum, trecută; hotărârea veni post festum şi pretorul, 
îndepărtându-și rivalul, a ajuns la scop. 

II. Să vedem ce procedură s-a observat la alegerea deputaţilor pentru 
dietă! Paragraful 35 al orânduielii la alegerea pentru dieta ţării hotărăşte: 
„Comisiunea alegătoare are să constea, pentru fiecare corp alegător al 
comunităților, din trei mădulari ai corpului alegător, numiţi de c. r. comisar 
al alegerii, și din patru mădulari, numiţi de alegătorii corpului alegător”. Şi, 
într-adeveră, alegătorii, la Humor, aleseseră patru mădulari din mijlocul lor, 
pentru comisia alegătoare. Insă aceştia au fost nişte bărbaţi cari n-au voit să 
voteze pentru pretor. Deci, spre a se elibera de dânşii, i-a îndepărtat pretorul 
şi a hotărât singur pe alţi patru, care au fost cu totul siguri pentru domnia lui. 
Prin urmare, au avut toți şapte membrii onoarea de a fi aşezaţi ca membri ai 
comisiunii prin omnipotența domniei sale. 

III. Paragraful 37 al rânduielii la alegere pentru dieta ţării hotărăşte: 
„Această comisiune de alegere numește pe președintele din mijlocul lor”. Și 
asta n-a jenat pe prea amabilul domn pretor. EI a hotărât, pe loc, mai bine, el 
a numit pe adjunctul ținutului ca preşedintele acestei comisiuni, deşi acesta 
nu era nici măcar alegător, dar în acesta s-a putut încrede domnul pretor. 

IV. Cu toate aceste manevre, totuşi n-ar fi văzut prea stimatul pretor 
din Humor dieta din Cernăuţi, de n-ar fi întrebuințat, în fine, încă următoarea 
faptă maestră. Știind el, acum, de la votarea cea dintâi, pe cine ar voi bucuros 
să aleagă cei mai mulţi alegători ca deputat al dietei, s-a folosit de astă firmă 
şi a zis către alegătorii ținutului său: „De vă place, într-adevăr, ca să fie de- 
putatul vostru acel bărbat, către care aveţi cu drept toată încrederea, apoi dați 
voturile voastre numai mie şi eu voi trece, după aceea, alegerea către dânsul 
Şi, aşa, veţi avea deputatul pe care îl doriţi; alminteri nu va merge”. Şi iată, 
acuma a intrat poporul în capcană: el a votat, cu toată inima, pentru numele 
prea bunului pretor Tustanovschi. Căpătând el, dar numai la alegere strânsă, 
cu mare nevoie şi trudă, majoritate prin unul sau două voturi, a mulțămit 

mărinimosul pretor, cu cuvinte pline de dragoste şi cu inima mişcată, pentru 
încrederea dăruită şi aşa de măgulitoare, şi i-a asigurat cum că el se supune 
alegerii acesteia și o primește din dragoste către dânșii. 

Ce au gândit, acuma, şi ce au spus, între sine, adunaţii cei seduşi, de 
foame necăjiţi, zbânţuindu-se, toată ziua, cu alegerea, ruşinaţi şi turburaţi, 
despre aceasta încă n-a înștiințat nici o gazetă, dar două ţinuturi sunt martore 
vii despre toate acestea. Şi care a fost urmarea? Personalul preturii din Humor 
a aranjat pretorului lor celui mărinimos şi nobil, care s-a împovărat cu misiunea 
de deputat, la care a ajunus prin încrederea comunelor celor seduse, porți de 
triumf şi împuşcări cu săcăluşuri. Drept aceea, așteptăm noi ca comitetul țării 
să nu întârzie a aduce aminte antiștilor (primarilor — n. n.) comunelor despre 
datoria lor ca se facă cunoscut comunelor, iar mai ales alegătorilor din ele, 
înţelesul acelor ordinaţiuni, care privesc alegerea dietei și ating îndeosebi co- 
munele; mai departe, așteptăm noi ca dieta următoare să examineze cu asprime 
procedurile alegerilor şi să încuviințeze numai alegeri cu totul legiuite; şi, în 
urmă, aşteptăm noi ca c. r. guvernul ţării să întreprindă cuviincioase măsuri 
ca toţi acei funţionari, care se întrebuințează, la alegerile de faţă pentru dieta 
țării, să se țină strict după ordinaţiunile alegerii şi să pedepsească cu asprime 
orice vătămări sau abuzuri care s-ar face din partea lor. 

Se afirmă că domnul Tustanovschi, după reorganizarea ţării, are de 
cuget a pleca din Bucovina, cu el, împreună, și alți oficiali străini fără de 
posesiuni în ţară. Se înțelege că noi nu ne-am supăra” (Albina, Anu II, Nr, 
5-112, 11/23 ianuarie 1867,pp. 1,2). 

* 


Din Cernăuţi se scrie că, acolo, românii au compus un comitet central 
de alegere, numind candidaţi pentru toate cercurile electorale. La aceasta, 
observă „Zukunft”, despre activitatea rusinilor din Bucovina se aude încă 
puţin” (Albina, Anul II, Nr. 6-113, 13/25 ianuarie 1867, p.2). 

* 


Cernăuţi, 13 faur 1867. Sunt în stare a continua reportul meu despre 
celelalte alegeri dietale. În Vijniţa a reuşit un ţăran ruten, cu numele Cuşnir. La 
Zastavna, alt ţăran ruteanu, anume Traci. În ţinutul Sucevei se alese Croitoriu, 
țăran român. Orașul Rădăuților alese pe neamţul Trompeteur, c. r. adjunct la 
tribunal. Orașul Suceava ne dede de ablegat (deputat n. n.) dietal pe baronul 
Alessandru Petrino, federalistul cel mare (adeptul principiilor ardelenești de 
federaliare a Austriei, neacceptate în Bucovina — n. n.). Oraşul Siret alese pe 
neamţul Pompe, c. r. consilier la tribunalul provincial. Ținutul Siretului alese 
peun polon, cu numele Voinarovici, fost c. r. pretor şi fost membru în comitetul 
dietal. Alegerile la Coţmani dădură pe pretorul de acolo, polonul Procopovici. 

Camera comercială alese pe preşedintele său, Alth, neamţ protestant, 
germanistu mare, şi pe avocatul evreu Dr. Fechner, fost membru al comite- 

tului țării. Deci aceşti ablegati, adăugându-se către ceia pe care i-am înșirat, 
în corespondenţa mea de mai înainte, fac numărul de 27, iar cu episcopul, 
care are vot viril, sunt 28; prin urmare, mai lipsesc încă două alegeri spre a 
completa numărul de 30, care este defipt pentru dieta nostră. 

Ştiu că nu te va mulțămi rezultatul alegerilor, și totuşi, pentru noi e mare 
triumf; niciodată nu s-a așteptat un rezultat atâta de bun; avem să mulțămim 
soartei că ne-a dat măcar speranța de a putea forma, o dată doar în 50 de ani, 
o majoritate în dietă. După informaţiile mai detaliate, voi să zic, acuma, astfel: 
pe 7 voturi ne putem sprijini, totdeauna, la cazuri mai puţin însemnate - pe 
10, căci ni se pare că Sfinția Sa arhimandritul Bendella se va clătina; așijdere, 
Lupul, închinându-se acesta către Petrino. Iliuţ încă se cam clatină, când şi 
când; însemnătatea omului acestuia e că, în dietă, mai sunt aleşi încă și alți 
S ţărani, care, precum s-a întâmplat şi în prima sesiune, se dau lesne conduşi 
de Iliuţ şi partida care îl are pe el vine în majoritate. 

Petrino are 6 voturi care vor fi morţiș cu el. Dacă, eventual, ar câștiga 
pe Iliuţ, ar avea 11, lipsindu-i numai 5 pentru a forma majoritatea. Andrie- 
vici (viitorul mitropolit Silvestru Morariu — n. n.) s-au ales cu foarte mare 
greutate. Schânbach (consilierul episcopului Hackmann — n. n.) a reuşit în 
urma poruncilor domnului episcop Hackmann, trimise preoților din ţienutul 
Humorului, ca să lucre pentru el. Lumea vrea să ştie si de eșecuri: Sbiera a 
căzut, așijdere Ciupercovici, secretar la tribunalul criminal, român bun. În 
dieta de mai înainte erau numai 4 țărani, acuma s-au ales 6, tot prin facțiunile 
partitei lui Petrino, care ne-au împiedicat mai mult, altminteri am fi reușit în 
majoritate” (4/bina, Anul II, Nr. 15-122, 5-17 faur 1867, pp. 1,2). 

Ș „Baron Alessandru Vassilco din Bucovina e numit de Maiestatea Sa 
Impăratul membru al casei de sus în senatul imperial” (4lbina, Anul II, Nr. 
20-127, 17 faur / | martie 1967,p.2). 

* 


Alegerile pentru dieta ţării s-au săvârşit. Rezultatul lor este următorul: 


pentru comunele săteşti, s-au ales ţăranii Georgi Kruczko, Dumi- 
traş Illaszczuk, Grigore Iliuţ, Vasile Croitoru şi Simonu Tracz, pretorii losif 
Prokopovicz şi loan Woinarovicz, secretarul comitetului țării: Orest de Re- 
nney, proprietarul Anton Kovats, secretarul consistorial Anton Schânbach şi 
Doxachi de Hurmuzachi, care fu şi este căpitan al ţării; 

pentru oraşul Cernăuţi: primarul oraşului, Dr. Anton Kochanowski, 
şi George de Hurmuzachi; 

pentru oraşul Siret: Dr. Ph. Pompe; 

pentru oraşul Rădăuţi: adjunctul preturii, Trompeteur; 

pentru oraşul Suceava: proprietarul Alexandru baron Petrino; 

pentru Camera Comercială a Bucovinei: preşedintele ei, Wilhelm 

de Alt şi avocatul Dr. Fechner; 
pentru moşiile Fondului religionar bucovinean: Arhimandritul 
consistorial Teofil Bendella şi consilierul consistorial Samuil Andriewicz; 
pentru celelalte proprietăţi: marii proprietari Iacob de Petrino, Otto 
Petrino, Nicolai de Vasilco, Eugen de Stîrcea, Lupul, Ferro, Alexandru de 
Hurmuzachi şi procurorul substitut Iacob de Symonowicz. 


Dintre toate numitele alegeri, face mare sfară în ţară alegerea în ţinutul 
Gura Humorului şi al Solcii, care descoperă deosebit de nefavorabila situaţie 
a referinţelor noastre. Pentru ţinutul acesta s-a ales, ca deputat, secretarul 
consistorial Anton Schânbach, un bărbat mult stimat de popor, pentru a sa 
nefăţarnică purtare, statornicie şi credinţă, în toate afacerile sale (Nu aşa îl 
cunoaştem de la ceilalţi domni corespondenţi —Redacția „Albina”). Acest băr- 
bat sta ca candidat rival pretorului din Gura Humorului, Victor Tustanowski, 
pentru a cărui reuşire s-au întreprins felurite mijloace atrăgătoare, care însă, 
în urmă, s-au dovedit de nimica, stându-le împotrivă mintea cea sănătoasă a 
unor ţărani bravi ai noştri. 

Pe adunarea de 68 de bărbaţi alegători a cuprins-o o surprindere în- 
fiorătoare, văzând pe un ţăran, cu numele Mihail Florea, din Solca, care, ca 
alegător, venind la rând să voteze, a pus pe masa comisiunii alegătoare cartea 
de legitimaţie, împreună cu 30 de florini v. a. (vienezi — n. n.), zicând cum 
că ar fi fost îndemnat a lua banii aceştia de la neguţătorul Chaim Schieber, în 
Gura Humorului, spre acel scop, ca să voteze pentru pretorul Tustanowski, 
dar el nu poate să însărcineze cugetul său cu păcate pentru bani şi, de aceea, 
îi dă în mâna comisiunii. A venit şi alt ţăran, cu numele Nicolae Ştir, din 
Arbore, înaintea comisiunii şi i-a pus pe masă o asemenea de mare sumă de 
bani, cu aceleaşi cuvinte. 

Pretorul Tustanowski, de faţă fiind, ca comisar al guvernului, n-a lă- 
sat pe aceşti bravi acuzatori ca să voteze, ci i-a tras la răspundere, a pus să-i 
privegheze, dându-le, cu totul, calea abia după săvârşirea alegerii. 

Anunţându-se, cu strigări de bucurie „Să trăiască!”, numele deputatului 
ales cu majoritatea voturilor, adică Schânbach, au sărit asupra mădularilor 
comisiunii alegătoare, în odaia alegerii, partida îmbătată a pretorului, pentru 
care stăteau deschise popinele (distileriile de alcool — n. n.) evreieşti, fără 
plată, încât au trebuit ei să părăsească atât localul, cât şi locul de alegere şi să 
fugă, ca să scape de vreo nenorocire. 

Numitul pretor Tustanowski este aceeaşi fiinţă, despre ale cărei fapte, 
la ocaziunea alegerii pentru dietă, în anul 1861, era vorba în numărul 5 al foii 
noastre din 11/23 ianuarie 1867. Precum auzim, se află toate faptele pomenite 
în cercetare criminală, despre a cărei rezultat voim să împărtăşim, la timpul 
cuvenit (Albina, Anul II, Nr. 16/123, miercuri 8/20 februarie 1867). 

1867: Alexandru baron de Vasilco. Simţim mulțămire deplină de 
a putea înfățișa în foaia noastră şi portretul domniei sale domnul Alexandru 
baron de Vasilco şi cugetăm că şi publicul român va avea o plăcere specială 
de a cunoaște unele trăsături din viaţa şi activitatea unui bărbat de virtute şi 
miez adevărat roman, care, întru ardoarea activităţii sale pentru prosperarea 
cauzelor naţionale române, nu se mărginește între hotarele înguste ale Bu- 
covinei, ci cu asemenea căldură îmbrățișează și cauza naţionalității române 
de astă parte de Carpaţi. 

Intre familile nobilimii naționale, care stau cu demnitate în fruntea 
poporului românilor din Bucovina şi conlucrează cu devotament exemplar 
spre dezvoltarea culturii naţionale şi scăparea poporului român din cătuşele 
antinaționale, mai vârtos din cele simţitoare ale slavismului, rutenismului 
din vecinătate, ocupă familia Vasilcenilor un loc însemnat și, între aceștia, 
strălucea prin ştiinţa, tăria caracterului, bunătate şi patriotism, răposaul bo- 
ier şi proprietar mare de şapte mile pătrate de moşie Iordache (George) de 
Vasilco, care, în toate cauzele atingătoare de autonomia și soarta Bucovinei, 
a dezvoltat acel zel şi cumpăt, încât, cu privire la meritele şi lealitatea sa, 
Maiestatea Sa Împăratul binevoi a-l ridica la demnitatea de baron și a-l numi 
senator imperial în casa magnaţilor. 

Virtuţile părintelui le moşteni fiul domniei sale, domnul Alexandru 
baron de Vasilco. Născut în 17 decembrie 1827, la Berhomet, în Bucovina, 
după trecerea anilor de pruncie, prin care, din martea părinţilor mai cu seamă, a 
prea demnei sale maice, care, fiind încă în viaţă, este un model de religiozitate 
şi pietate, direasă prin cultul de naţionalitate, i se plantară în inimă primele 
ramuri de creştere: făcu cursul ştiinţelor primare, gimnaziale şi filosofice în 
Cernăuţi, iar a celor juridice în Lemberg, fireşte că după sistema de înainte 
de anul 1848, care, mai cu seamă în Bucovina şi Galiţia, avea, între altele, şi 
acel renume că şcolarul român, în afară de abecedar (bucoavna cea veche, 
tipărită în Buda), nu mai vedea altă carte română (nici nu exista —n. n.) în tot 
decursul studiilor sale, de la prima clasă gimnazială, înainte, nu mai auzea 
un cuvânt românesc din gura învăţătorilor săi. 

Cu atât mai electrizat de scânteile naţionalităţi tresări şi acest bărbat 
brav (fiul lui, Coco Vasilko, avea să devină liderul... rutenilor tineri — n. n.), 
când, în anul 1848, răsunară cuvintele „Deşteaptă-te, române” şi, întorcân- 
du-se, după finirea studilor, în patrie, pe lângă ocupaţiunile de iniţiere în 
administraţiunea economică a întinselor moșii, începu a se ocupa cu studiul 
limbii naționale române, totodată şi cu studiul intereselor vitale ale ţării. In 
direcţiunea asta din urmă avu un conducător înţelept întru răposatul său părin- 

te, care, în fruntea şi cu împreună lucrarea nobilimii şi inteligenţei naţionale, 
puse toate în mişcare spre a obţine autonomia provincială şi administrativă 
a Bucovinei şi autonomia bisericii ortodoxe a ţării. 

Chiar în anul 1861, mai înainte adică de a se publica constituția din 
26 faur a acelui an, păşi pe arena politică, fiind membru al deputațiunii la 
tronul împărătesc, conferind aşa la actul prea grațios al Maiestăţii Sale c. r., 
prin care, despărțindu-se Bucovina definitiv de legătura administrativă cu 
Galiţia, se puse în rândul țărilor autonome, cu o administraţie provincială şi 
o dietă proprie. 

Pe când părintele său, baronul Iordache de Vasilco era numit de 
Maiestatea Sa senator imperial în casa magnaţilor, fu baronul Alexandru de 
Vasilco ales de ablegat (deputat — n. n.) dietal pentru curia proprietarilor mari 
de moşie şi, precum e cunoscut din rapoartele stenografice ale dietei, dezvoltă 
un talent parlamentar şi o activitate specială în cauzele cele mai cumpănitoare 
ale ţării. După expirarea perioadei întâi a dietei, reactivându-se constituţia 
monarhiei, prin retragerea senatorului imperial, se numi, în 24 faur 1867, 
senator imperial în casa magnaţilor pe viaţă şi astă poziţie înaltă o inaugură 
cu ocazia dezbaterilor asupra adresei la cuvântul tronului, prin o cuvântare 
dreasă cu tact parlamentar în cauza naționalităților în genere, special în cauza 
naţiunii române şi a autonomiei Transilvaniei. 

Ne mângâiem cu speranţa singură că Înălţimea Sa, condus de geniul 
naţiunii române şi mişcat de sentimentul nobil pentru soarta poporului român 
nu doar din Bucovina, ci şi din Transilvania şi Ungaria, nu va pierde nici o 
ocazie, în poziţia sa înaltă, de a milita întru prosperitatea culturii naţionale şi 
spre îmbunătăţirea soartei sociale şi politice a românilor din imperiul austriac 
(Familia, Anul UL, Nr. 25, 18/30 iunie 1867, pp. 293, 294). 


lei 


1867: Călătorie pe la mănăstirile din Bucovina. Plecând, după 
sfatul amicului meu, drept spre mănăstirea Putnei, după cum mă îndreptau 
oamenii, pe care îi întrebam, mersei, peste câmpia cea întinsă a Nistrului 
şi, apoi, trecând curmeziş peste valea Prutului, o apucai pe calea cea veche, 
spre valea Siretului, până ce, a doua zi, spre seară, ajunsei în valea Sucevii, 
la Vico. Întrebând, aici, de un român, dacă mai am mult până la Putna şi în 
care parte s-o apuc spre mănăstire, îmi răspunse: „Dacă te trage inima să vezi 
mănăstirea lui Ştefan Vodă, după ce vei trece, pe punte, peste apa Sucevii, 
s-o apuci, în dreapta, pe drumul ce se vede pe vale, de ceea parte de apă; dară 
mănăstirea e cam depărtişor, în fundul muntelui, şi, până ce vei ajunge acolo, 
va fi poarta mănăstirii închisă, că, de cum amurgeşte bine, închid călugării 
porta şi, noaptea, nu lasă pe nimeni străin înlăuntru. Mai bine rămâi, domnu- 

le, peste noapte, la mine şi, mâine, dis de dimineaţă, fiind sfânta duminică, 
voi merge şi eu cu domnia ta, că noi, creştinii de prin satele vecine, mergem 
adesea încolo, la sfânta rugă”. 

Primind cu bucurie îmbierea bunului român, care mă primi, în casa 
sa, cu ospitalitatea antică, moştenită de la strămoşi, până ce face soţia o cină 
naţională, care îmi veni mai bine la gust decât preparatele moderne, de pe la 
seratele diplomaților şi supeurile aristocraților, bunul român mă ţinu de vorbă 
şi-mi spuse câte o nuvelă despre Ştefan Vodă şi despre începutul şi soarta 
mănăstirii, din timpul turcilor şi al tătarilor. Multă plăcere avui de a auzi, din 
gura unui ţăran simplu, fragmente prețioase din istoria noastră naţională, 
cugetându-mi cât de bine ar face preoţii, învățătorii de şcoală şi cărturarii 
noştri de prin sate, dacă s-ar interesa de tradiţiunile acestea ale poporului şi 
le-ar conserva, ca să nu se piardă, şi ce nutriment bun pentru deşteptarea si 
dezvoltarea conştiinţei naţionale ar fi o carte de legende din istoria românilor, 
compusă anume pentru popor. Pare-mi-se că atare carte ar fi, în masa popo- 
rului, ceea ce este aluatul în masa de făină. 

A doua zi, pe la revărsatul zorilor de dimineaţă, deşteptându-mă din 
somn un răsunet melancolic de clopote, văzui pe creştinul meu de om în 
picioare, făcându-şi cruce şi zicându-mi: „Scoală, domnule, că trag clopo- 
tele la mănăstire!”. Eu mă sculai şi, îmbrăcându-ne, eu în veşmintele mele 
de peregrin, iar țăranul în veşminte curate de sărbătoare, plecarăm a merge, 
pe vale, în sus, spre ţinta călătoriei mele. Era o zi senină, aerul cu răcoare 
şi adăpat cu miasmele florilor de munte şi a cetinii de brad. Drumul nostru 
se împletea, prin luncă, cu râuleţul Putnei, de o parte şi de alta se ridicau 
munții, cu un brădet verde ca buratecul, încât mă visai a merge prin o alee 
grandioasă, plantată anume pentru întâmpinarea marelui Ştefan, când, după 
o victorie glorioasă, venea la Putna, să facă rugă de mulţumire înaintea celui 
ce dă mărire împăraţilor şi tărie poporului creştin. 

După o cale mai bine de o oră, văzui lucind crucile de pe turnurile 
mănăstirii, în fundul muntelui, şi, cu cât mă apropiam de ea, mă încânta 
grandoarea edificiilor şi memoriile evocate, la vederea unor monumente ca 
acestea. Ajungând, mai întâi, la satul Putna, care se întinde pe vale, până la 
mănăstire, tovarăşul meu de cale, arătându-mi, în dreapta, o biserică de lemn, 
zise: „Asta e biserica pentru săteni. Această biserică de stejar este foarte veche. 
Ea era, mai înainte, în satul Volovăţ, făcuta încă de Dragoş Vodă. De acolo, 
o strămutară, înainte cu mulţi ani, încoace şi stă încă şi astăzi. Stejarul e ca 
românul şi românul, ca stejarul, şi unul, şi altul nu se înmoaie nici de neauă, 
nici de ploaie”. 

Venind la poarta mănăstirii, care este înconjurată cu muri tari de 
forțăreaţă, începură a trage clopotele de sfânta liturghie şi, intrând înlăuntru, 
din casele colosale, cu câte două etaje, văzui călugării, cu camilauce pe 

cap,mantii pe umeri şi metanii în mână, ieşind şi mergând la biserică. Atras 
de acel exemplu al părinţilor mănăstirești, care, cât e anul de mare, zi după 
zi se adună, de câte trei ori, la biserică, mersei şi eu după dânşii şi, intrând în 
pronaos, aflai, în dreapta, mormântul nemuritorului erou şi ctitor Ştefan cel 
Mare, iar în stânga, al soţiei sale, al Doamnei Rucsanda. Tot aici, în pronaos, 
pe perete, văzui şi portretul lui Ştefan, lucrat în ulei, în mărime însemnată. 

Depunând omagiul de pietate, la mormântul celui ce fu, în timpul său, 
apărătorul credinţei şi naţionalităţi, tezaurelor celor mai scumpe ale neamului 
nostru român, intrai mai adânc în biserică, unde mi se lipiră, mai întâi, ochii de 
catapeteasma cea măiastră, în culori luminoase. În dreapta şi în stânga, stăteau 
în stranele lor călugării, cu egumenul în frunte, care, cu corul pruncilor de la 
şcoala mănăstirească, intonau laudele lui Dumnezeu. Cântarea era pioasă şi 
armonioasă, una, însă,ce-mi păru lucru străin şi inexplicabil este că, în mă- 
năstirea Putnei, situată, aşa zicând, la vatra naţionalităţii române şi fundată 
de un român cum era Ştefan Vodă, se cânta, la strana stângă, ruseşte. După 
finirea sfintei liturghii, ieşind, cu toţii, din biserică, mersei de a mă prezenta 
părintelui egumen Arcadie Ciupercă sau, cum îi zic, după datina din timpul 
episcopului sârb Daniil Vlahovici, Ciupercovici. 

Acesta, ca un bărbat cult şi dulce la cuvânt, mă întâmpină, în aparta- 
mentele sale spaţioase şi frumoase, cu afabilitate şi, aşezându-mă în o chilie 
de oaspeţi, din care sunt mai multe, pentru cei ce vin la mănăstire, spre în- 
chinare, m-a prevăzut cu toate cele de lipsă, dându-mi şi pe un călugăr mai 
tânăr, care să mă conducă şi să-mi arate antichităţile mănăstirii cele demne 
de văzut. Făcând întrebuințare de această bunăvoință, după prânzul comun, 
în refectorul mănăstiresc, vizitai, mai întâi, pe toţi călugării, prin chiliile lor. 
Şi aceştia mă întâmpinară cu bucurie. Eu mă lăsai cu dânşii în vorbă, făcui 
însă experienţa că, afară de ştiinţa ritualului bisericesc, unele alte cunoştinţe 
elementare, nu posed oarecare ştiinţe speciale, ba nici cele teologice, pentru 
aceea, prin chiliile monahilor, care sunt, altminteri, bine mobilate şi curate, 
afară de unele cărţi de rugăciune şi bisericeşti, nu aflai alte cărți de citit, ba 
nici măcar câte o gazetă românească, din care ar auzi, cel puţin, ce se mai 
face prin lume. 

Între lucrurile mai demne de văzut, ce mi se arătară, în lăuntrul mănăs- 
tirii, sunt biblioteca şi visteria mănăstirească. In bibliotecă, aflai multe cărți 
tipărite şi mai multe manuscripte vechi, de interes ştiinţific; durere, însă, că 
nu sunt, între călugări, vreo doi, trei sau cel puţin unul, care ar frunzări acele 
opuri şi ar face întrebuințare ştiinţifică de ele. În tezaur sunt feluri de lucruri 
vechi prețioase: veşminte bisericeşti, ţesute în aur şi argint, din timpul ctitorilor, 
vase bisericeşti frumos lucrate şi alte rarităţi, care ar fi tot atâtea specialităţi 
în o expoziţie arheologică. 

leşind, cu monahul, pe care mi-l dăduse părintele egumen, spre condu- 

cerea mea, afară din mănăstire şi pe un muncel înalt, ce se ridica aproape de 
mănăstire, văzând o cruce de lemn, întrebai de el că ce fel de cruce e acolo, 
pe creştetul dealului, iar el îmi zise că acela e Dealul Vodei. Şi, întrebându-l 
de ce se numeşte aşa, răspunse monahul: „Se zice că Ştefan Vodă, tăbărând, 
cu oastea, în adăpostul munţilor, veni până pe locul acesta, unde află, în chilia 
de piatră, peste pârâu, pe un sihastru bătrân, petrecând în rugăciuni neîncetate, 
pentru mântuirea ţării şi biruinţa creştinilor asupra păgânilor. Uimit de vederea 
acelui sihastru pios, se hotărî Ştefan Vodă de a face o mănăstire şi, suindu-se 
pe acel munte, zise: „Unde se va înfige săgeata, pe care o voi repezi din arc, 
acolo va fi locul bisericii”. Făcând aşa, se înfipse săgeata în un copac, care 
sta tocmai unde e, acum, altarul bisericii”. 

Cu toate că eram ostenit de cale, nu am renunţat la a mă sui pe Dea- 
lul Vodei, de unde, căutând în jos, spre mănăstire, mă legănai în memoriile 
trecutului şi, suspinând din adâncul inimii, zisei: „Oare mai luci-va soarele, 
aşa de luminos, pe pământul României, ca în ziua când marele Ştefan puse 
fundamentul la acest locaş sfânt? Oare răsuna-va gloria română, între nea- 
muri, cum răsuna în timpul de patruzeci de ani ai acestui erou nemuritor?”. 

Afundat în cugetări de astfel, mă lăsai, în jos, la vale, şi trecând, un 
râuleţ, zise monahul către mine: „lată chilia de piatră a sihastrului!”. Eu in- 
trai şi aflai, în stâncă, o scobitură, în forma unei capele bisericești, spațioasă 
cât să poată petrece un om în ea. În cele trei zile, ce le petrecui, după datina 
ospitalităţii mănăstirești, nu renunțasem la a face unele excursii scurte, îm- 
prejurul Putnei, aflând că şi economia mănăstirii se afla în o stare bunişoară. 
„„Ar economisi mănăstirea mai bine”, zise, deodată, conducătorul meu, „dacă 
n-ar fi aşa de îngustată; dar ce folos? Putna are la o sută de moşii, care se 
administrează sub numele Fondului religionar, şi noi n-avem în posesiune 
măcar una din acele moşii întinse, ca să ne aprovizionăm cu cele de lipsă 
pentru susţinerea noastră şi primirea oaspeţilor. Împrejurul mănăstirii avem 
locuri de păscătoare, dar nu de arătură, şi aşa trebuie să cumpărăm pâine, ca 
şi alţi munteni sau ca nişte locuitori de oraş”. 

Aceste cuvinte ale monahului mă puseră în mişcare, de a merge mai 
departe, şi aşa, dând rămas bun părintelui egumen şi fraţilor mănăstireşti, care 
mă petrecură, cu cordialitate, până afară de poartă, o apucai, iarăşi, pe vale, 
în jos, spre Suceviţa (Albina, Anul II, Nr. 15, miercuri 7/19 februarie 1868). 


leşind din hotarele Putnei, plecai, în jos, pe calea cea veche, de la poa- 
lele muntelui. În dreapta, mă încântă înălțimea mandră a codrilor carpatini, 
iar în stânga, privirea peste satele de pe şesul cel mănos al Sucevii, între care 
domneşte oraşul Rădăuţilor, reşedinţa cea veche a episcopiei bucovinene. 
Totul, cât vedeam împrejurul meu, sunt moşii bisericeşti, ce stau sub admi- 
nistraţia Fondului religionar. 

Apropiindu-mă de Marginea, un sat întins de ambele laturi ale calei, şi 
văzând oameni, curând, şi apucând, pe o cale, spre munte, de-a lungul râului, 
întrebai de unul dacă nu merge, cumva, acel roi de oameni spre Suceviţa. 
„Aşa e, domnule!, răspunse bunul român. Noi mergem, cu toţii, la mănăstire. 
Mâine, în ziua de schimbare la faţă, este hram la Suceviţa şi creştinii noştri 
de pe departe se adună, de cu astăzi, ca se fie, mâine, la sfânta rugă”. „E bine 
frate, că ajunsei şi eu pe aici, tocmai spre ziua de rugă, căci şi eu mă trag 
încolo şi voi merge împreuna cu vor”. 

Mergând, dar, înainte şi făcându-mi de vorba cu unul şi cu altul, dintre 
creştinii ce înaintau, cu pietate, spre mănăstire, ca albinele spre stup, unii cu 
lumânări de ceară şi tămâie, alţii cu vase de agheasmă, şi, iarăşi, alţii câte 
cu un dar pentru biserică, auzii vorbindu-se multe bune despre călugării din 
timpurile vechi şi despre folosul rugilor ce se fac în mănăstire. Mă bucurai 
din inimă a auzi acestea, din gura poporului, şi a mă convinge că mănăstirile 
şi călugării, care, după părerile moderne, nu mai au valoare în societatea 
omenească, stau încă neclintite şi adânc înrădăcinate în pietatea şi religiozi- 
tatea poporului, şi institutul acesta, cunoscându-şi bine înrâurirea morală şi 
calificându-se, după măsura timpului de faţă, pentru misiunea sa salutară, ar 
putea fi un sprijin moral al ortodoxiei, după cum sunt moşiile mănăstirești 
un sprijin materiale pentru biserică. 

Era, acum, spre seară. Soarele se pleca pe după munte, când, deodată, 
răsunară clopotele din depărtare cu un răsunet melancolic, care e în stare să 
înmoaie şi inima cea de piatră şi să-i insufle simţăminte de pietate şi religiozi- 
tate. „Să mergem mai curând! Să mergem mai curând!”, auzii zicând pe bunii 
creştini. „Trag clopotele de privighere, să nu scăpăm ruga de la început!”. 

Incordând, dară, şi eu vinele mele, cele muiate de lungimea călătoriei, 
deterăm, cu toţii, mai des din picioare şi, peste puţin, ne văzurăm la poarta 
mănăstirii, ce sta, încă din timpul ctitorilor săi, mitropolitul Gheorghe Movilă 
şi fratele său, leremie Vodă, aproape de 300 de ani, fără de a pierde ceva din 
tăria murilor cu care este înconjurată şi din grandoarea bisericii dinlăuntru. Nu 
mai chiliile cele vechi, de lemn, sunt cu totul surpate şi o parte din ele nici nu 
mai există, ci numai cele de piatră şi unele mai noi, făcute în timpul din urmă. 

Intrând, dară, în mănăstire şi mergând drept în biserică, care, în mai 
multele sale despărţituri şi, mai cu seamă, în lumina mulţimii de făclii, ce 
ardeau în policandre şi înaintea icoanelor, face o impresie mare asupra celuia 
ce intră, nu puţin mă încântă aspectul poporului pios şi al călugărilor, care 
începură a cânta, pe glas, al optulea psalm de seară. Mai cu seamă, persoana 
părintelui egumen Ghenadie Constantinovici de Grecul, care tocmai atunci 
făcea tămâierea, cu doi anagnosti, ce mergeau, cu lumânări aprinse, înain- 
tea sa, atrase, prin seninul feţei şi grandoarea tipului său, toată atenţia mea, 
încât mă visam a vedea pe demnul de amintire ctitor, mitropolitul Gheorghe 


173 





Bucovina, în mărturii necunoscute 


Movilă. De multă dulceaţă şi mângâiere se adăpă sufletul meu, la acea prive- 
ghere bisericească. Adesea suspinam, zicând, cu profetul: „Cât sunt de iubite 
lăcaşurile tale, Doamne al puterilor! Voit-am a fi lepădat în casa Domnului, 
decât a petrece în curţile păcătoşilor!”. Privegherile bisericeşti de noapte sunt 
teatrul cel încântător al mănăstirilor şi cât de frumos şi de cuvenit ar fi dacă 
asemenea privegheri s-ar face şi prin alte biserici, cel puţin de prin oraşe, spre 
sărbătorile mai mari! 

A doua zi, adunându-se popor de tot numeros, încă şi preoți, şi persoane 
de distincţiune, se făcu Sfânta Liturghie şi, după finirea ei, urmă ieşirea, în 
procesiune, din mănăstire, până la capela din dealul înalt, de lângă mănăstire 
(din care a mai rămas doar o cruce de piatră — n. n.). Era încântător a vedea 
mulţimea de oameni, cu preoțimea în frunte, suindu-se spre creştetul muntelui. 
lar acolo, după o cuvântare pătrunzătoare, adaptată serbării, se făcu agheasma 
cea mare, între rugi şi cântări, ce răsunau printre munţi, şi, după stropire şi 
gustarea agheasmei, se lăsară, iarăşi în jos, spre mănăstire. 

Nu lipsi şi un ospăț, de post, dar gustos, de mulţimea păstrăvilor, 
pentru onoratori, în sala egumenului, iar pentru popor, pe iarba verde, în 
lăuntrul mănăstirii, după care se puseră toţi în mişcare, spre casă, iar eu mai 
rămăsei câteva zile, ca să văd antichităţile mănăstirii. Și, aici, aflai multe 
lucruri preţioase şi memorabile. Un aer (mormântul Domnului) pe urşinic 
roşu, cusut de însăşi doamna lui leremie Vodă numai cu fir de aur şi de argint 
şi cu mărgăritare. De toate, mărgelele de mărgăritar sunt la 15.000. Afară de 
acest odor antic, carele e dovadă atât despre abilitatea mâinilor ce l-au făcut, 
cât şi despre purtarea de grijă a acelora ce l-au conservat, sunt şi alte multe 
lucruri preţioase şi vechi: veşminte, vase, cruci, între altele, una cu o bucăţică 
din crucea Domnului, adusă de la Ierusalim. Aflai, în bibliotecă, cărţi şi ma- 
nuscripte, dar mai puţine decât la Putna. Mersei şi la şcoala mănăstirească, 
unde un monah împărtăşeşte copiilor învăţătura elementară. 

Intrebând, pe părintele egumen, cu ce-şi petrec călugării orele libere 
şi de nu se ocupă cu ore de studiu sau arte, precum e datina prin mănăstirile 
din alte ţări, îmi răspunse zicând: „Bine ar fi asta şi, pe cât de frumos, pe atâta 
şi de folositor; dar, până acum, încă nu venirăm aşa de departe. Se puse în 
lucrare, de mai înainte, şi e şi încuviinţată înfiinţarea unei şcoli pentru sculptura 
bisericească în lemn, aici, în Suceviţa, şi a altei şcoli, pentru desen şi pictură 
bisericească la Putna, dar, până acum, nici una, nici alta nu e încă activată. 
De n-ar fi mănăstirile aşa de mărginite în cercul de autonomie, ce se cuvine 
după canoane şi după uricele ctitorilor, ar dezvolta mai multă activitate, şi, 
de n-ar face aceasta, atunci ar fi ele de vină, dar, în poziţia de acum, e vina 
celor ce susţin starea anormală de acum”. 

„Te înţeleg, părinte egumen”, zisei eu. „Cunoscu şi eu, că mă înţelegi”, 
răspunse prea cuvioşia sa. Şi, după un prânz frugal, luându-mi rămas bun 

de la toți părinţii din mănăstire, plecai, pe Suceviţa, în Jos, spre Dragomirna 
(Albina, Anul II, Nr. 17, duminică 11/23 februarie 1868). 


Plecând de la mănăstirea Suceviţa, nu mă putui reţine de nu mă abate 
pe la Rădăuţi, mai vârtos pentru biserica episcopiei vechi, durată de principele 
Alexandru cel Bun. Astă biserică de piatră nu se distinge prin grandoare, 
cât prin tăria murilor (pereţilor — n. n.). Inlăuntru sunt pereţii zugrăviți, între 
icoanele biblice, avui plăcerea de a vedea şi portretul lui Alexandru, al doam- 
nei şi al celor doi fii ai lui, iar pe lângă pereţi, în dreapta şi în stânga, se află 
mormintele familiilor acelor ctitori demni de neuitare, care, după pietatea 
înnăscută principilor români, au dotat episcopia Rădăuţilor cu bunurile de 
moşii întinse, în ţinutul Rădăuţilor şi Coţmanului, moşii de care se foloseşte 
şi astăzi episcopia Bucovinei, deşi, în ziua de astăzi, se fac oamenii noştri 
cei înslăviţi a uita că din proprietăţile ctitorilor români se folosesc de miile 
de salarii anuale. Văzui şi scaunul arhieresc, în naosul bisericii, precum şi 
un scaun de lemn, în altar, pe care şedeau episcopii de mai înainte. Și unul, 
şi altul din aceste lucruri antice îmi evocară în minte cuvintele unui părinte 
bisericesc, care zise: „Până ce erau scaunele şi toiegele episcopale de lemn, 
erau episcopii de aur”. 

Se află încă şi casele episcopeşti, dar sunt înlocuite de comanda pose- 
sorului militar. De aici, mergând pe la aşa-numitul „Vadul Vlădichii”, în satul 
Milişăuţi avui plăcerea de a vedea, iarăşi, o biserică, durată de marele Ştefan, 
cum se vedea încă la începutul domniei sale, căci, intrând înlăuntru, aflai, pe 
perete, portretul lui, în etate cam de 25 de ani, împreună cu al doamnei şi 
al fiului său, Bogdan (cred că e vorba de portretul lui Alexăndrel, nu al lui 
Bogdan —n. n.). Neputând rămâne mai lung, deşi preotul tinerel de acolo mă 
ţinea de vorbă, despre soarta bisericii şi despre unele momente din viaţa lui 
Ştefan Vodă, trecui peste apa Sucevii şi, venind la cale, mi se părea că nici nu 
calc pe pământ, de uşor ce-mi era pe inimă, când văzui, de departe, turnurile 
bisericilor din Suceava, reşedinţa de mai înainte a domnilor Moldovei şi a 
eroilor români. Dar, venind la Iţcani, de unde îmi venea să apuc, în stânga, 
spre mănăstire, stătui mult pe loc, ca Hercule la răspântie. 

In fine, mă decisei a merge tot la Dragomirna, ca să-mi împlinesc de- 
votamentul de mai înainte al inimii mele. După un mers voinic, de o oră, pe la 
„Izvoare”, o cişmea foarte veche, cu o vărsătură mare de apă rece şi gustoasă, 
deci prin satul Mitocul Dragomirnei, leagănul familiei Grigoroviţenilor şi 
Andrievicenilor, şi prin un codru încântător de brad, văzui, deodată, înaintea 
mea, mănăstirea şi, de uimirea ce mă cuprinse, căutând ba la înălțimea şi 
frumuseţea turnurilor, ba la mărimea şi tăria murilor de fortăreață formală, 
îmi adusei aminte de renumitul ctitor, mitropolitul Anastasie Crimca, şi, sus- 
pinând, zisei: „Doamne Dumnezeule, cât de frumos mai întrebuinţau, mai 

înainte, arhiereii Bucovinei şi mitropoliţii Moldovei veniturile proprietăţilor 
bisericeşti! Făceau biserici şi institute de creştere, sprijineau cultura naţională, 
urzeau fundaţii de binefacere şi singuri vieţuiau simplu, după regula statutului 
monahal (neadevăruri sfruntate, specifice epocii naţionaliste — n. n.). Atunci 
luminau arhiereii prin umilinţă, binefaceri şi focul dragostei pentru patria şi 
poporul lor, iar acum, prea adesea, prin luciul veşmintelor şi prin splendoarea 
trăsurilor. O, tempora, o, mores! 

O promenadă lungă, ce desparte grădina de legume de pometul mănăs- 
tiresc, mă duse până la poarta mănăstirii, unde aflai, de o parte şi de alta, mai 
petoţi călugării, şezând pe lespezi de piatră şi vorbind între ei. „Binecuvântaţi, 
părinţilor, pe un călător, ce vine spre închinare. Sunteţi bucuroşi de oaspe?”. 

„Bucuroşi!”, răspunseră cu toţii, iar părintele egumen, dându-mi bi- 
necuvântarea, zise: „Binecuvântat să fie Domnul Dumnezeu, care te-a adus, 
domnule, până la noi!”. Nu puţin atrăgeau ochii mei feţele părinţilor, cu care 
vorbeam unele, altele, şi mai vârtos cea candidă a părintelui Arhimandrit 
Teoctist Blajevici, care, prin cunoştinţe în toate ramurile de ştiinţe, străluceşte 
între membrii sinodici mănăstireşti ca soarele între planetele sale; dar mai mult 
se lipeau ochii mei şi cugetările mele de grandoarea edificiului mănăstiresc. 
Asta nu scăpă din ochii părintelui arhimandrit şi, aşa, îndată începu a-mi 
spune: „Domule, mănăstirea noastră este o fortăreață formală. Caută la poarta 
asta ferecată cu catenele sale cele mari; caută la murii cei înalţi şi groşi, cu 
turnurile de apărare, în toate patru unghiurile, caută la coridorul dinlăuntru, 
sus, în mur, şi la ferestuicile din mur, pentru împuşcături: toate acestea califică 
mănăstirea noastră de o fortăreață perfectă. În zilele de pace, n-avem lipsă de 
apărare, dar în zilele cele amare, când curgeau turcii şi tătarii ca ploaia, mulţi 
îşi scăpară viaţa lor între murii aceştia. Între altele, este şi un canal de piatră, 
din lăuntrul mănăstirii, pe sub pământ, până departe, în pădure, şi când nu se 
mai puteau apăra de ordiile tătare, atunci scăpau prin canalul acela şi fugeau 
în desimea codrului”. 

Unul dintre călugări, care mi se părea a fi om cult, îl numeau părin- 
tele Theodosie, apucând cuvântul, zise: „Dar nu numai în timpuri grele era 
mănăstirea noastră cercetată, ci, în timpuri de fericire, pe când şedeau în 
Suceava domnii Moldovei, curgeau, din Suceava, boierii de divan, neguţă- 
torii Şi înşişi din curtea domnească, încoace, spre desfătare. Atunci număra şi 
soborul Dragomirnei la 300 de părinţi, atunci era împrejurimea mănăstirii ca 
un Eden. Doamna Elena petrecea, pe locurile acestea, cu deosebită plăcere 
şi, de atunci, este o fântână, sub pădure, căreia i se zice Fântâna Doamnei. 
Dar, de când a trecut egumenul Paisie, cu cea mai mare parte dintre fraţi, în 
Moldova, luând cu sine odoarele mănăstirești, de când moşiile mănăstirii, ce 
rămaseră în partea Moldovei, s-au vândut, suntem constrânşi la cele ce ni se 
dau şi pe cei ce vin la noi îi primim cu cele ce avem”. 

Cu toate acestea, aflai că starea călugărilor nu este rea, ci bună, mult 
mai bună decât în mănăstirile din Serbia, unde egumenul trăieşte boiereşte, 
iar călugării înghit noduri, ba şi decât în România, unde, după secularizarea 
averilor mănăstireşti, în contra dreptului privat şi a canoanelor bisericeşti, sunt 
reduşi călugării la un ascetism mai presus de suferință. Aici are fiecare călugăr 
salariul său regulat, aproape la 300 de florini, are locuinţă frumoasă, căci în 
Dragomirna sunt foarte frumoase încăperi, are prânzul său, drept că-i cam sec, 
după cum cere statutul monahal, căci zic unii ca călugărul să mănânce numai 
atât cât să nu moară de foame, spre a putea 1 fi mai mult spiritual, decât carnal. 

Una, ce mi-a plăcut mult, o aflai şi în mănăstirea Dragomirnei, adică 
un paraclis de iarnă, în care se face foc de încălzit. Într-adevăr, pe când preoții 
de ţară tremură de frig, i iarna, în biserici prin care vâjâie vântul, părinții din 
mănăstiri se pot ruga lui Dumnezeu liniştiţi, şi pentru ei, şi pentru noi, păcă- 
toşii, care nemernicim prin lume şi nu mai aflăm repaos de multele bântuieli 
ce ne împresoară. Cât ai bate din palme, se schimbă aerul politic; dai încoace, 
rău; dai încolo, încă mai rău; cauţi la unul, celălalt zice că eşti daco-roman; 
cauţi la celălalt, al doilea zice că eşti Dumnezeu mai ştie ce. Te provoci la 
dreptul naturii şi la legile fundamentale de stat, auzi că eşti federalist, dacă 
taci şi-ţi cauţi de ale tale, zic că urzeşti planuri. Dar părinţii din mănăstire nu 
mai au de-a face cu valuri de acestea. Ei au constituţia lor, încă de la Sfântul 
Vasile, şi, de s-ar ţine de ea, s-ar mântui (Albina, Anul II, Nr. 18, miercuri 
14/26 februarie 1868). 


IX 


1867: Ce vor diecezanii şi clerul din Bucovina? În o corespondență 
din anul trecut, precizarăm dorinţele şi pretenţiile noastre drepte, în privința 
afacerilor administrative în dieceză. Noi spuserăm, bob numărat, cele ce le 
așteptăm de la consistoriul nou organizat şi cugetam că un colegiu, compus, în 
majoritatea sa, din bărbaţi cu principii sănătoase și dezvoltați pentru interesele 
cele sfinte ale bisericii şi de soarta clerului, se va apuca, cu tot dinadinsul, 
de a vindeca suferințele cele multe ale clerului și ale diecezanilor. Durere, 
însă, că pe doi dintre acei bărbaţi, în care puseserăm noi speranţele, îi răpi, 
curând, moartea. Încă şi mai adâncă durere a fost că locurile vacante se înde- 
pliniră cu omeni de care nici nu visa nimeni în dieceză, ba, pe lângă aceştia, 
se mai atraseră în gremiul consistorial, nu ştim pe ce bază, și funcţionarii 
catedrali. După fizionomia de acum a senatului consistorial, de va rămâne 
dânsa neschimbată, se pare că și clerul, şi diecezanii trebuie să-şi pună, și 
de astă dată, dorințele şi pretenţiile în cui, căci ce se mai poate aștepta de la 
un colegiu care are mai mult faţa unui consiliu de familie, decât a unui corp 
consistorial? Numai nepoți, cumnaţi, cuscri, în gradele mai de aproape şi între 

ei, şi cu Excelenţa Sa Părintele episcop, ba pe urma logodnei cunoscute şi cu 
părintele arhimandrit! Drept că în sânul unui atare colegiu decurg dezbaterile 
şi concluziile amuzant şi, de contrariază, când și când, unul, ce-şi păstrează 
încă independenţa opiniei, face experimentul neque Hercules contra plures; 
dar cât de îmbucurătoare sunt afacerile pentru cler şi diecezani, asta o vedem 
şi o simţim, pe zi ce merge, tot mai dureros. 

Totuşi, auzim pe Excelenţa Sa Părintele episcop întrebând că ce vor 
preoții şi eparhiştii de la episcop, pentru ce atâtea bănuieli şi neîndestulări cu 
decursul trebilor, la scaunul consistorial? De ce nu se astâmpără omenii aceia, 
cu naționalitatea și sinodalitatea lor? Arhiereul este arhiereu şi ceea ce voiește 
el, aceea să fie. Cine nu ascultă de cuvântul arhiereului este un protivnic şi nu 
va isprăvi nimic, căci noi avem putere şi avem şi prieteni în Viena. 

Cam tot acestea şi asemenea cuvinte de mângâiere aud clerul și 
diecezanii de la Părintele episcop Eugeniu Hacman, de când ţine în mână 
toiagul pastoral, în dieceza Bucovinei. Avem, dară, cauza de a ne îndoi dacă 
vor fi realizate, cel puţin în parte, dorinţele și pretențiile drepte ale diecezei, 
până când va ocupa Prea Sfinţia Sa scaunul episcopal. Dar a ca să nu cugete 
lumea că dorințele și pretenţiile noastre sunt exagerate, ne simţim provocaţi 
a le expune înca o dată, ca să judece lumea, între unii şi alții. 

Una din cele ce pretinde dieceza unanim este încorporarea principiului 
sinodal în toate afacerile administraţiei bisericești. A ridica această pretenție 
cugetăm a avea tot cuvântul bazat pe cuvântul scris și predat al Evangheliei 
şi pe practica generală a bisericii ortodoxe, iar alta, că şi clerul, şi diecezanii 
sunt destul de amărâţi, prin măsurile absolutismului şi ale birocraţiei ierarhice 
de până acum. Prea Sfinția Sa Părintele episcop, ca unul ce e născut în secolul 
trecut, se visează în timpurile episcopilor Daniil şi Dositei, pe când se tratau 
preoții într-un mod barbar, de care, după legile de acum, înşişi criminalii 
sunt scutiţi, şi, ca unul ce făcu cursul studiilor în institute romano-catolice, 
susţine că principiile ortodoxe, referitoare la administraţia bisericească, sunt 
asemenea cu cele ţesute în deciziile consiliului tridentin. Dar și una, și alta, 
nu sunt aşa. Clerul şi diecezanul, în Bucovina, si anume în jumătatea a doua a 
secolului prezent, nu sunt cei din timpul episcopilor Daniil şi Dositei, ci sunt 
conştienţi de drepturile lor şi de marginile autorităţii episcopale. A striga, dar, 
şi a împroşca cu cuvinte vătămătoare, chiar și în biserică, pe preoţi, care, după 
cuvintele din Liturghier, sunt fraţi şi împreună-servitori ai episcopului, şi a 
închide uşile, când vine un preot de la ţară, ca să vorbească cu arhipăstorul, 
în cauze pastorale sau personale; a dicta suspendării, bunăoară precum cea a 
capelanului campestru, Damian Iulian, destituiri din diregătorii, precum cea 
a administratorului protopop al Rădăuţilor, și anulări ale actelor de așezare a 
parohiilor, precum, mai deunăzi, a enoriei din Bădeuți; a se gira, ca proprie- 
tar, cel puţin ca unicul reprezentant al Fondului religionar, şi însuşi, fără de 

participarea egumenilor, care sunt reprezentanţii canonici și uricali ai moșiilor 
mănăstireşti, a da declarații referitoare la speze extraordinare, ce nu se referă 
la scopuri bisericeşti şi la însăşi masa averilor bisericești; a-şi rezerva obiec- 
tele cele mai importante, care, chiar și după regulamentul diecezan, şi după 
ordinațiuni imperiale, sunt de competența consistoriului, spre decizie după 
propria bună plăcere; a nu ţine seamă, nici cât e negru sub unghie, de opinia 
publică a diecezei şi de dorinţele clerului, ba tocmai în contra celor dorite şi 
pretinse de cler şi de diecezani a lucra, spre a arăta o putere şi o autoritate ar- 
hierească, cu totul străină spiritului Evangheliei, acestea mărturisesc despre un 
absolutism eterodox, de nu sunt momente de a pretinde restaurarea instituţiilor 
sinodale, a dori şi a cere autonomia bisericii, pe o bază sinodală întinsă? 

Asemenea insuportabile măsuri administrative, ce cad pe seama ab- 
solutismului ierarhic, sunt și acelea prin care se alterează caracterul național 
român al diecezei noastre bucovinene. Toată lumea ştie că Bucovina, ca una 
din părţile Moldovei, este o ţară română; şi dăscălașul cel mai slab ştie că 
dieceza Bucovinei nu este şi n-a fost, nicicând, atârnată de mitropolia din 
Lvov, nici de cea din Chiev, ci că a fost a mitropoliei din Suceava şi că este 
o dieceză moldo-română; monumentele colosale, ce le vede fiecare, în tot 
locul, şi fructele fundațiilor, cu un areal de 51 de mile pătrate, numite acuma 
Fondul religionar, din care se îndulcesc toți, de la episcop, până la cel mai 
mic orfan clerical, mărturisesc că tot ce posedă dieceza noastră nu provine 
de la ruşi, ci de la principii şi patrioţii pământeni; clerul şi poporul diecezan, 
cu toate că, în o parte dintre comune, se vorbeşte limba rusească, e ştiut şi 
susține că este un cler şi un popor de naţionalitate moldo-română şi, viețuind în 
armonia cea mai bună, nici nu visează de a se manifesta, în public, altminteri, 
decât drept clerul şi poporul unei biserici ortodoxe, de unul şi același caracter 
naţional românesc sau moldovenesc. Și, în fața unor momente ca acestea, în 
contra convingerii şi voinței clerului și a poporului diecezan, se făcură, de 
un timp, încoace, dispoziţii de acel fel, prin care se mişca dieceza din țâţânile 
sale naţionale române şi, în poporul dintr-una şi aceeaşi tulpină şi convingere 
naţională, se produce cu măiestrie o dezbinare, care, mai timpuriu sau mai 
târziu, poate să aibă funestele urmări ale unei dezbinări confesionale. Ce e 
drept, auzim pe Părintele episcop zicând că acele măsuri se fac cu privire la 
partea de locuitori ce vorbesc rusește. Dar noi întrebăm, pe Prea Sfinția Sa, 
cine din cler sau diecezani s-a plâns pentru apăsare naţională? Unde sunt 
adresele sau petiţiile pentru introducerea limbii ruseşti în consistoriu şi la 
celelalte organe administrative bisericeşti? 

Ore nu se întrebuințează limba rusească în şcolile unde e de lipsă, ba 
încă și acolo unde e de prisos? Oare nu sunt bisericile pline de cărți, venite — 
Dumnezeu mai știe cum — din Rusia? lar de lipsa de a pune, pe marca şcolii 
reale, inscripția rusească, astfel ca, venind apostolii panslavismului şi oaspeții 


179 





Bucovina, în mărturii necunoscute 


din Rusia și văzând acea inscripție, să deducă din ea că şi asupra Bucovinei 
au motiv de a face pretenţii? Drept să o spunem că departe ajunserăm; însă, 
de este adevărat ce zice apostolul, că adică din faptele tale sau te vei osândi, 
sau te vei îndrepta, peste puţin, va şade Istoria la judecata cu oamenii politicii 
ierarhice de acum, în dieceza Bucovinei. Dar, ca să nu cădem şi noi sub ju- 
decata Istoriei, că am fi tăcut la toate cele ce se fac spre alterarea caracterului 
naţional-istoric al diecezei, protestăm, în fața lumii, contra unora ca aceste 
măsuri răpitoare de drepturi şi nu vom înceta a protesta şi a invoca ajuto- 
rul legilor, crezând că de despoţia ierarhică a hacmanizilor și a birocrației 
schânbachiene doară ne va scăpa Dumnezeu! 

Mai este una, pentru care sângeră inima multora din cler, de la Nistru, 
până la Dorna, şi de la Coniatin, până la Reuseni, şi asta este strâmbătatea 
ce se face, prea ades, în favoarea nepotismului, întru înţelesul cel mai larg al 
cuvântului. Nu vrem să vorbim despre aceasta noi, despre asta mărturisesc 
plângerile din anul 1848 şi actele de așezare ale unor catedre de profesori, ale 
unor protopopiate, ale personalului catedral şi consistorial şi ale multor parohii, 
despre asta mărturisesc lacrimile şi suspinele multora dintre preoţii cei ce, cu 
toată capacitatea şi meritele pastorale, nu pot să ajungă la o parohie mai bună. 

ŞI, în faţa unora ca aceste suferințe, încă mai întreabă Excelenţa Sa 
Părintele episcop că ce vor preuţii şi diecezanii. Pe urma mulțimilor de vătă- 
mări și de apăsări, încă mai are Prea Sfinția sa curajul de a numi răzvrătitori 
pe cei ce se vaietă? Mai are inima de a apăsa, încă mai dureros, pe cei ce caută 
scăpare legală? Mai are cutezarea de a aduce în tot felul de presupusuri pe 
acei bărbaţi din cler şi din mirenime, ale căror caractere curate şi devotament 
patriotic este cunoscut în țară? 

Doamne, caută, din ceruri, şi cercetează viața din Bucovina, pe care 
a plantat-o dreptatea ta! Vino, de şezi la judecată cu cei ce ne judecă pe noi, 
după pofta inimii lor, şi nu după durerile şi suspinele noastre! Nu întârzia, ci 
vino degrabă și ne mântuiește, căci, iată, suntem de ocara celor mândri şi de 
îmbucătura celor nesăţioşi; pe pământul moştenirii noastre suntem ca niște 
străini, în casele şi în bisericile noastre amuţeşte limba părintească de strigătul 
străinului, a străinului de la miază-noapte, care, venind, mai deunăzi, mai 
vârtos ca cerșetor, zice astăzi că este frate egal îndreptățit, și, mâine, poimâine, 
va zice că este „samovolnoi panu” în Bucovina (Albina, Anul II, Nr. 137-244, 
miercuri 13/25 decembrie 1967). 


IX 


1867: De lângă frontiera de la Fălticeni. Ne aducem prea bine 
aminte de un articol, din prea stimatul jurnal „Albina”, din anul trecut, în care 
s-a descris tânguincioasa stare a locaşului Sfântului Mare Mucenic loan cel 

Nou din Suceava. Acel articol se tipări, apoi, şi în unul din numerele gazetei 
de Focşani, spre a aduce, cu grăbire, urgenţa necesitaţii reparațiilor şi a zidi- 
rilor la cunoştinţa înaltului guvern român, care, acuma, după secularizarea 
bunurilor mănăstirești, a luat asupra-şi sarcina cea onorantă a drepturilor 
patronale la locaşul amintit. In acel articol, se pronunţa şi prorocea că, numai 
ce în România vor fi devenit trebile statului durabil organizate, guvernul de 
acolo va şi întreprinde realizarea dorinţei comune a coreligionarilor români, 
şi, iată!, aşa şi este. 

In 12 faur nou 1867, telegrafia prea nobilul deputat al ținutului Folti- 
cenilor, dl G. Giţescu, de la Bucureşti, către prea demnul proistos al sfintelor 
moaşte din Suceava, dl Darie Farnovietici, cum că Camera a votat, în ziua 
numită, două mii de galbeni, spre acoperirea bisericii Sfântului loan, neputând, 
de astă dată, mai mult a semna pentru deficitul bugetului din acest an. Un 
pas gigantic a făcut, cu aceasta, înaltul guvern al României spre împlinirea 
dorinţei obşteşti. 

Prin mijlocirea Sfântului loan s-a făptuit că trebile, în România, s-au 
regulat, într-un timp atâta de scurt, spre mulțămirea naţiunii, şi avem credinţa 
neclătită că, prin mijlocirea acestuia-şi ales al lui Dumnezeu, în scurt şi starea 
financiară se va regula, spre mulțămirea ţărilor unite şi spre înfrumusețarea 
definitivă şi demnă de locaşul osemintelor Sfântului loan, care, neîncetat, se 
roagă către părintele ceresc, pentru ferirea de boli, de foamete, de venirea, 
asupra-ne, a altor nemuri şi de războiul cel dintre noi (4/bina, Anul II, Nr. 
16/123, miercuri 8/20 februarie 1867). 


IX 


1867: De la gimnaziul greco-oriental din Suceava primirăm progra- 
mul, care poartă titlul „Programm des griechisch-orientalischen Gymnasiums 
in Suczawa fir das Schuljahr 1867”. 

Din acesta, reproducem: Următorii fură profesorii, în anul şcolar de 
curs (numele-i arată care sunt români): 1) Dr. Josef Marek, 2) Johann Kriz, 3) 
Aug. Klimpfinger, 4) Dr. Blas. Knauer, 5) Jos. Rohrmoser, 6) Dem. Jsopescul, 
7) Cons. Andrievici, 8) loan Beldeanu, 9) St. Nosiewicz, 10) leron. Munteanu, 
11) Marian Nagel, 12) Erasm. Neuburg, 13) Tar. Lucyk, 14) Jac. Krupka. 

Studenţi au fost, la finea anului, în clasa I, 48 (între care 18 români), 
în clasa II, 41 (16 români), în clasa III, 36 (18 români), în clasa IV, 34 (15 
români), în clasa V, 35 (17 români), în clasa VI, 23 (15 români), în clasa VII, 
19 (6 români), în clasa VIII, 10 (4 români). 

Cei de alte naţionalităţi sunt, în ordinea primă, nemți, apoi armeni, 
poloni, ruteni şi ovrei (dar ovreii figurează sub naționalitatea nemţească). 
Deşi, precum vedem, românii sunt în majoritate, totuşi e disproporţie, căci 

ar trebui se fie şi mai mulţi, considerând majoritatea absolută a locuitorilor 
români din astă ţară. 

La instrucţiune, limba nemţească ocupă un loc ce nu-l merită într-un 
institut zidit din fondul religionar românesc; în adevăr, se ţine socoată şi de lim- 
ba română, dar deplin se va putea introduce numai cu intrarea noilor profesori 
indigeni gr. or., dintre care unii, acum, îşi fac studiile la Universitatea Vienei. 

Fondul religionar împarte 15 stipendii (7 de câte 120 florini, 8 de câte 
84 florini), iar din fundaţiunea comunelor şi a proprietarilor se dau două sti- 
pendii, de câte 50 florini, la doi tineri: Rudolf Lewandowski şi Eduard Brand 
(comune române şi proprietari români, şi totuşi, în fundaţiunea lor, nici un 
român!). (Albina, Anul II, Nr. 94-201, vineri 25 august / 6 septembrie 1867). 


IX 


1867: Humor (Bucovina), în 1 august. Auzim, din izvoare sigure, 
că în sânul venerabilei noastre episcopii se făcură deja consultările premer- 
gătoare, anume examinarea petițiilor şi calificarea competenţilor, în scopul 
aşezării postului vacant de consilier consistorial. Clerul, a cărui destine depind, 
în o parte însemnată, de înțelepciunea, amorul de dreptate şi patriotismul 
consiliului scaunului episcopal, salută cu bucurie acest pas de reîntregire a 
senatului consistorial şi bucuria noastră va fi deplină, dacă vom auzi, cât mai 
curând că, în locul venerabilului consilier loan Chibici, s-a aşezat un bărbat 
care să fie oficiului de folos, iar diecezei spre onoare. 

Dintre cei treisprezece preoţi, ce peţiră pentru postul vacant, este de 
unde alege; și alegerea nu poate să fie grea, dacă se va dezice principiului de 
predestinare, adică datinii de a predestina, mai înainte de concurs, pe cutare 
nepot sau cuscru pentru cutare post, sau pe cutare suflet servil pentru cutare 
demnitate mai înaltă, ci se vor lua în privire calităţile reale ale pețitorilor, 
cerințele oficiului consistorial şi opiniunea publică a clerului diecezan. 

Sună vorba, şi încă tare, că, în cancelaria domnului celui mare (să avem 
iertare, dacă ne folosim şi noi de o numire născută de astă iarnă!), să fie pre- 
destinat pentru postul vacant părintele Comoroşan şi cum că, mai deunăzi, să fi 
fost pentru el multă dezbatere. Noi nu voim să reproducem acuzările publice, 
cunoscute din organele române de publicitate, despre care şi în alt mod nu 
rămăseserăm în neștiință, ci numai zicem că, pe cât ne-am mâhnit, auzind de 
înaintarea sfinţiei sale la decasteria diecezană, pe atâta ne-am bucurat, auzind 
că unii dintre membrii senatului sunt de altă părere, mai vârtos ca domnul 
profesor şi asesor C. Popovici, în o scrisoare separată către părintele episcop, 
se pronunţă în un mod categoric contra părintelui Comoroşan, propunând o 
ternă dintre profesorii Vasili Mitrofanovici, parohul loan Mandicevschi şi ca- 
tihetul gimnazial Mihai Calinovschi. Trebuie să mărturisim că astă propunere 

e cea mai corespunzătoare ce se poate face, deoarece aceşti trei candidaţi nu 
numai că sunt eminenţi întru ştiinţele cerute, mai posed curăţenia caracterului 
şi încrederea deplină a clerului. Respect persoanei domnului Popovici, pentru 
astă propunere și sfinția sa să fie sigur că, orişicând va manifesta, în poziția 
sa de asesor, astfel de înțelepciune şi amor de dreptate, va secera, din partea 
clerului, mulțămire fierbinte. 

Suntem curioşi de vor fi respectate de Excelenţa Sa părintele episcop 
argumentele şi voturile domnilor Popovici şi Zurcanovici, cu care consfințeşte, 
putem zice, clerul întreg, sau că poate vor precumpăni argumentele subiec- 
tive ale domnului Schânbach, care, patronând pe părintele Comoroșan, a şi 
cutezat a face observări asupra propunerii domnului Popovici. E cunoscut 
câte supărări a suferit prea sfinția sa, urmând, după sfatul secretarului său, 
şi nouă ne-ar părea rău dacă, de astă dată, s-ar convinge Excelenţa sa, din 
nou, că e în zadar a se porni contra valurilor opiniei publice a clerului și a 
diecezanilor, care, precum auzim, sunt decişi a face paşi la Maiestatea Sa 
în cauza aceasta. Din contra, cugetăm că zace întru interesul diecezei și a 
odihnei Excelenței sale a face o tranziţie în politica de până acum și a începe 
astă tranziţie cu actul așezării prezente. Asta o zicem cu sinceritate, însă şi 
cu neliniște, precum o cere pietatea inimii noastre şi seriozitatea lucrului în 
care ne văzurăm nevoiţi a ne folosi de calea publicităţii (4Jbina, Anul IL, nr. 
87/194, miercuri 9/21 august 1867). 


IX 


1867, februarie: Bucovina. Alegerea ablegatului din ţinutul Coţma- 
nilor. Mă aflasem, din întâmplare, în 23 ianuarie / 4 februarie 1867, aici, în 
trebi negustoreşti, şi, auzind cum că, astăzi, se va ţine alegerea deputatului, 
mă cuprinsese curiozitatea de a întârzia, mai multe ore, aici, spre a vedea 
rezultatul. Spre acest scop, mă dusei pe piaţa liberă, înaintea preturii, unde 
încă se adunau alegătorii, formând mai multe grupe, şi se consultau despre 
obiectul acesta. 

Aici, preoţi, cam la 12 inşi, se sfătuiesc între sine, precum înţelesesem, 
cum ar putea să aducă pe săteni, ca să se învoiască a alege pe un consilier 
consistorial, însă, văzându-se cum că aceştia nu voiesc a se înţelege, fiindcă 
pretorul de aici, un aprig alienat al naţiunii şi bisericii noastre, prin agenţii săi, 
trimişi prin sate, a întărâtat spiritele lor în contra preoțimii, ba şi în cancelarie 
a lăţit câte şi mai câte calomnii şi defăimări, între altele cum că preoțimea 
voieşte a-i româniza pe ei, citindu-li-se, aici, de către diurnişti, natural de nu 
din mandatul, de bună seamă cu ştirea pretorului, articole din ziarele polone, 
tipărite în limba rusă, contra preoților rusini din Galiţia; se deciseră a face o 
mână cu bieţii săteni şi a vota pentru unul din aceştia. 

Dincolo, agenţii pretorului, mai cu seamă diurniştii, care aici funcţi- 
onează, în multe comune, ca scriitori, precum şi unii amploaiaţi şi servitori 
ai oficiului, informează pe alegători, măgulindu-i cu fel de fel de promisiuni 
extravagante, în favoarea patronului lor, Procopovici. În fine, venise treaba 
într-acolo cum că majoritatea, prin influenţa preoţilor, se uni a vota pentru 
un ţăran din Lujeni. 

Intre acestea, îmi căutai eu de treaba-mi, cu speranţa cum că, astă-dată, 
de bună seamă bieţii săteni se vor scutura de periculoasa ablegaţie (deputăţie 
— n. n.) a pretorului acestuia, care stăruie, din răsputeri, cu ajutorul partitei 
armeano-polonă, a anexa Bucovina la Galiţia, de care rău să ne ferească Dum- 
nezeu! Insă, după vreo câteva ore, întorcându-mă la ospătăria unde trăsesem, 
auzii cât de cumplit m-am înşelat în aşteptarea mea. Pretorul a ieşit triumfător, 
cu 42 de voturi din 80 de votanţi. Aceasta s-a întâmplat în următorul chip: 

Părintele Prodan, exarhul şi predicatorul slavon la catedrala din Cernă- 
uţi, fu numit de către pretor membru în comisia alegătoare şi aceasta îl alese 
preşedinte. Amintitul părinte, ţinu o cuvântare, în care arătă alegătorilor actu- 
alitatea lucrului, provocându-i să aleagă un bărbat înţelept, plin de încredere, 
să fie cunoscut cu trebile ţării, adică să fie indigen, încheindu-și cuvântarea cu 
cuvintele cum că, după a sa cea mai bună opinie şi după conştiinţă, nu putea fi 
altul decât acela care, până acum, a fost pretorul Procopovici — veneticul de la 
Berejeni, din Galiţia, şi capul partitei armeano-polone; aşadar, votează dânsul 
în contra deciziei preoţilor colegi, pentru Procopovici. Ce ironie batjocoritoare! 

De la acest vot a atârnat rezultatul, pentru că mulți săteni, care încă, 
până acum, stăteau la îndoială, au trecut, prin aceasta, în partea pretorului. 
Părintelui exarh, de bună seamă, nu i-au fost cunoscute multe axiome, altmin- 
teri nu s-ar fi dat a fi înşelat, prin complimentul de a fi membru la comisie şi 
prin alte curtenii nenumărate, cu care fu peste măsură încărcat, ca corbul lui 
Esop. La mulţi ţărani a adus această purtare a părintelui exarh amărăciune 
şi a periclitat încrederea către preoţi adânc, pentru că pentru pretor au votat 
numai unii săteni, seduşi de către scriitorii săi venetici, pe lângă răzeşii sau 
proprietarii de categorie mai mică, a căror stare materială e foarte decăzută şi, 
adeseori, au trebuinţă de un judecător blând, ca să-i apere în contra apăsării 
şi prigonirii pornite din partea creditorilor lor. Dintre preoţi, au mai votat 
pentru pretor încă doi, şi anume lavorovschi, din Davideşti, şi Tarnovieţchi, 
din Stăuceni. Despre acesta din urmă se vorbeşte cum că el, pe din dosul 
colegilor săi, aşadar în contra binelui comun, a lucrat în favoarea pretorului. 

Destul de trist! Un preot s-a retras de la votare. Să fi fost aceste 4 vo- 
turi unite cu cele ce se dăduseră săteanului amintit, rămânea, desigur, acesta 
deputat, şi sătenii, împreună cu preoţii ținutului, se întorceau liniştiţi acasă, 
unde acuma s-au reîntors plini de temere şi îngrijorare ca să nu păţească şi ei 
aceea ce păţesc rusinii. în Galiţia, din partea polonilor, fiindcă ştiu prea bine 

că astăzi atârnă soarta patriei, uneori, numai de la un vot. În fine, n-am nimica 
alta de zis, decât fraților săteni a recomanda ca ei să caute cât mai curând a se 
mântui de scriitorii venetici, mai cu seamă poloni, lipitorile acestea urâcioase, 
care trăiesc numai din sudoarea ţăranului, şi-l vând străinilor; pentru aceea, 
ar fi bine ca, deocamdată, învățătorii de la şcolile sătene să ocupe posturile 
acestea, sub privegherea preoţilor, ca să nu se neglijeze învăţământul, până 
ce vor ajunge ei a avea, din sânul lor, indivizi apți pentru purtarea afacerilor 
comunale. Preoţilor, însă, le dau sfat a citi pe Salustiu Crispus, şi anume 
„Războiul lugurtin”, iar acolo vor afla cuvintele învăţătoare: „Concordia res 
parvae crescunt, discordia et maximae dilabuntur”. Care să le ia măcar în 
viitor de îndreptar vieţii” (Albina, Anul II, Nr. 14-121, 3-15 faur 1867, p. 3). 


lei 


1867, Humor, în 4 februarie s. n.. În numărul 5 din anul acesta al 
prea stimatului jurnal „Albina”, se descoperi publicului cititor procedura ce 
se observa, în anul 1861, la alegerea deputatului dietal pentru ţinutul Humor 
cu Solca. Acea procedură era, fiecăruia ce se împărtăşi la acea alegere, cu- 
noscută şi fiecare se cuprinse de durere, văzând cum că legile referitoare la 
alegere se calcă cu picioarele, şi că tactul cel diregătorial se abuzează spre 
scopuri egoiste. Au trecut, de atunci, şase ani şi poate ar fi cugetat cineva că 
întâmplarea aceea s-ar fi şters din memoria celor bine cugetători. Dară nu, 
cauza cea dreaptă, cauza conştiinţei şi-a răsplătit acum, în 4 februarie, la 
alegerea deputatului dietal pentru Humor şi Solca. Constituindu-se, adică, 
corespunzător legilor comisia de alegere, sosiră, în decursul alegerii, ceea ce 
nu era de lipsă, agitatori birocraţi, mai întâi delegatul din Solca, Mihalachi 
Florea, înaintea comisiunii, zicând: 

„Cinstită comisie, aicea-s cei treizeci de lei de argint, pe care mi i-a 
dat, acum, iudeul Haim Siber, spre a-mi da glasul pentru domnul Bezirks- 
vorsteher Tustanowski”. 

Indată după Florea, sosi şi Niculai Ştiru, unul din delegaţii comunei 
Arbure, tot cu o asemene cotă înaintea comisiunii, descoperind tot acelaşi 
fapt, cu aceleaşi nume, şi adăugând: „Cu bani voiesc oamenii să întunece 
dreptăţile noastre!”. 

Preşedintele comisiei de alegere, care era un preot gr. or. şi cărunţit 
în experienţe, dictă îndată faptul acesta la protocolul de alegere, iar pe cei 
doi ţărani îi excluse de la alegere, aflându-se ei, acum, în cercetare, şi-i 
trimise, chiar pe loc, la despărțământul pretorial pentru cercetare de crime, 
unde numitul iudeu, înaintea martorilor, fără de reţinere se confesă că el le 
dete banii spre a vota pentru pretorul Tustanowski. Acesta este unul din acei 
matadori, la care se referă articolul din numărul 3 şi 9 al „„Albinei”, şi noi am 

putea să facem, aici, mai multe conchideri, dar, în credinţa cea tare, cum că 
Dumnezeu nu-i bate pe oameni cu bâta, lăudăm, aici, numai amoarea către 
dreptate şi conştiinţa cea rezoluta a domnilor delegaţi spre alegere, Florea şi 
Ştiru, pentru că ei, prin descoperirea acestei manevre despre tutorele de legi 
ale Maiestăţii Sale, ale prea iubitului nostru Împărat, au dovedit, de a se afla 
în posesia acelei conştiinţe ca numai prin respectarea şi neviolarea legilor 
prea înalte poate deveni bietul popor ţăran ferice şi mulţămit cu soarta sa. În 
urmă, mai amintim că iudeul nu reuşi cu mamonul său” (Albina, Anul II, Nr. 
14-121, 3-15 faur 1867, p. 4). 


IX 


1867: Alegerile dietale în Bucovina. Din Cernăuţi se scrie că, acolo, 
românii au compus un comitet central de alegere, numind candidaţi pentru 
toate cercurileelectorale. La aceasta, observă „Zukunfi”,despre activitatea 
rusinilor din Bucovina se aude încă puţin” (Albina, Anul II, Nr. 6-113, 13/25 
ianuarie 1867, p.2). 

„Cernăuţi, 13 faur 1867 

Sunt în stare a continua reportul meu despre celelalte alegeri dietale. 
În Vijniţa a reuşit un țăran ruten, cu numele Cuşnir. La Zastavna, alt țăran 
ruteanu, anume Traci. În ținutul Sucevei se alese Croitoriu, ţăran român. 
Oraşul Rădăuţilor alese pe neamţul Trompeteur, c. r. adjunct la tribunal. Orașul 
Suceava ne dede de ablegat (deputat — n. n.) dietal pe baronul Alessandru 
Petrino, federalistul cel mare (adeptul principiilor ardelenești de federaliare 
a Austriei, neacceptate în Bucovina — n. n.). Oraşul Siret alese pe neamţul 
Pompe, c. r. consilier la tribunalul provincial. Ținutul Siretului alese pe un 
polon, cu numele Voinarovici, fost c. r. pretor şi fost membru în comitetul 
dietal. Alegerile la Coţmani dădură pe pretorul de acolo, polonul Procopovici. 

Camera comercială alese pe preşedintele său, Alth, neamţ protestant, 
germanistu mare, şi pe avocatulevreu Dr. Fechner, fost membru al comitetu- 
lui țării. Deci aceşti ablegati, adăugându-se către ceia pe care i-am înşiratîn 
corespondenţa mea de mai înainte, fac numărul de 27, iar cu episcopul, care 
are votviril, sunt 28; prin urmare, mai lipsesc încă două alegeri spre a completa 
numărul de 30, care este defipt pentru dieta nostră. 

Ştiu că nu te va mulțămi rezultatul alegerilor, și totuşi, pentru noi e mare 
triumf; niciodată nu s-a aşteptatun rezultat atâta de bun; avem să mulțămim 
soartei că ne-a dat măcar speranţa de a putea forma, odată doar în 50 de ani, 
o majoritate în dietă. După informaţiile mai detaliate, voi săzic, acuma, astfel: 
pe 7 voturi ne putem sprijini, totdeauna, la cazuri mai puţin însemnate - pe 
10, căci ni se pare că Sfinția Sa arhimandritul Bendella se va clătina; așijdere, 
Lupul.închinându-se acesta către Petrino. Iliuţincă se cam clatină, când și 

când;însemnătatea omului acestuia e că,în dietă, mai sunt aleşi încăşi alți 5 
țărani, care, precum s-a întâmplat şi în prima sesiune, se dau lesne conduşi 
de Iliuţși partida care îlare pe el vine în majoritate. 

Petrino are 6 voturi care vor fi morţiș cu el. Dacă, eventual, ar câștiga 
pe Iliu, ar avea 11, lipsindu-i numai 5 pentru a forma majoritatea. Andrie- 
vici (viitorul mitropolit Silvestru Morariu — n. n.) s-au ales cu foarte mare 
greutate. Schânbach (consilierul episcopului Hackmann — n. n.) a reuşit în 
urma poruncilor domnului episcop Hackmann, trimise preoţilor din țienutul 
Humorului, ca să lucre pentru el. Lumea vrea săștie si de eşecuri: Sbiera a 
căzut, așijdere Ciupercovici, secretar la tribunalul criminal, român bun. În 
dieta de mai înainte erau numai 4 țărani, acuma s-au ales 6, tot prin facțiunile 
partitei lui Petrino, care ne-au împiedicat mai mult, altminteri am fi reușit în 
majoritate” (Albina, Anul II, Nr. 15-122, 5-17 faur 1867, pp. 1,2). 

R „Baron Alessandru Vassilco din Bucovina e numit de Maiestatea Sa 
Impăratul membru al casei de sus în senatul imperial” (4lbina, Anul II, Nr. 
20-127, 17 faur / | martie 1967,p.2). 


lei 


1867: Necrologul lui Miron Ciupercovici: În 30 ianuarie / 11 Fe- 
bruarie 1867, repauză, în Suceava, proprietarul din Câmpulung, badea Miron 
Ciupercovici, care, călătorind la bolnavul său fiu, învățăcel gimnazial, însuşi 
căzu jertfă bolii, aşa numită tifos, după o zăcere de cinci zile. 

Miron Ciupercovici a fost, după revoluţia ungurească, mandatatul oco- 
lului Câmpulung şi al Dornei la dezbaterile parlamentare din Cremsir, ştiind 
bine vorbi nemţeşte şi având el, pe lângă cunoştinţa deplină a împrejurărilor 
şi a lipsurilor ocoalelor numite, şi o minte sănătoasă şi pătrunzătoare. De 
altfel, fu el, mai toată vârsta sa bărbătească, împovărat cu misiunea apărării 
drepturilor ţăranilor, aflându-se în cauza aceasta, şi în anii de curând trecuţi, 
în Viena şi contribuind şi el mult la ultima şi decisiva dezlegare a procesului 
ocolului, început încă în anul 1786, între erariul crăiesc şi dreptele pretenţii ale 
comunităţilor din numitele ocoale, pentru recâştigarea pădurilor şi păscătorilor. 

Inmormântarea-i se săvârşi în 1/13 faur, asistând la aceea Junimea 
studioasă gimnazială, cu corpul ei profesoral, amploiaţi de la sămeşie, re- 
prezentanțţii oraşului şi toate breslele, cu flamurile lor. Fie-i ţărâna uşoară! 
(Albina, Anul II, Nr. 16/123, miercuri 8/20 februarie 1867). 


IX 


1867: Şcoala normală şi cea de fete. Sub consistoriul din Cernăuţi 
stă şi Şcoala normală din Siret. Starea scolii acesteia s-a mai îmbunătățit, de 

când au intrat într-însa învățătorii Lucescul, Palievici, Botezat şi Pătraş. Aici 
este şi Școala de fetițe şi damele instruitoare sunt Proticichievici şi Pischi. 
Pe când cea dintâia e o învățătoare cât se poate de bravă, de asta din urmă nu 
putem zice nimic dc bine. Pe lângă aceea că-i lipseşte rutina învățătorească, 
ca e încă şi o femeie preocupată, crede adică să se fi încredinţat, de când e 
învățătoare, cum că copilele de origine română n-ar fi talentate şi n-ar merita 
locurile cele dintâi în şcoală, chiar într-acest an, ci fetiţele din nişte case 
nemțeşti şi polone, pe care le cercetează ea mai mult şi mai regulat decât 
şcoala. Zic mai mult decât şcoala, dar nu numai cât aşa, ca să fie zis, ci serios, 
căci învăţătoarea aceea îmblă la şcoală foarte neregulat; fiind ea măritată, sunt 
unele răstimpuri când copilele nu o văd în şcoală, nu zile, nici săptămâni, ci 
luni întregi. Ce o caracterizează, însă, mai mult e ura cea neîmpăcată, ce o 
nutrește pentru tot ce e român. 

Aşa, nu e mult timp, de când nu s-a sfiit ea a se declara, în public, îna- 
intea unor persoane destul de respectabile, în privinţa limbii noastre, în limba 
ei de predilecțiune, cu cuvintele: „„wer... romanische Sprache, wer T...soll sich 
mit ihr noch den Kopfbrechen”. Cu toate acestea, ea figurează ca învăţătoare 
română, pentru că e așezată la o școală susținută cu spezele românilor, adică 
ale urzitorilor Fondului religionar. Scăderile ei, dacă le cunoaște toată lumea, 
cu atât mai vârtos căutase a le cunoaște inspectorul de district și cel de şcoli, 
adică părintele Seleschi și domnul Bozdech. Noi nu suntem chemați a-i trage 
la răpundere pe domnii aceştia despre ce au întreprins ei, spre a repara răul 
cauzat în şcoală, prin purtarea învăţătoarei amintite, dar ştim că plânsori şi 
arătări asupra ei au ajuns până la consistoriu, şi încă foarte multe, fără însă ca 
să fi avut ele vreun răsunet. De aici, deduce publicul, cu drept cuvânt, cum 
că consistoriul o ocroteşte, adică susține răul în permanenţă în şcoala aceea. 

Astă greșeală a consistoriului am număra-o între greșelile cele mici 
ale lui, dacă țara ar avea abundență în şcoli de fetițe statale sub povăţuirea 
lui; căci atunci răul din Şcoala de fetiţe din Siret s-ar recompensa, în câtva, 
prin bunătatea şcolilor dc fetiţe de aiurea. Dar fiindcă sub consistoriul din 
Cernăuţi stă numai Școala de fetiţe din Siret, de aceea cu atâta mai mare îi 
este îndatorirea de a face din şcoala asta o şcoală model. Și astă îndatorire 
cuprinde în sine şi osânda consistoriului pentru purtarea lui cu Pischi (4l/bina, 
Anul II, No. 84/191, duminică 30 iulie / 11 august 1867, p.2). 


IX 


1867: Nutriri interne pentru flămânzii externi: În „Bukowina”, 
foaia nemțească oficială din Cernăuţi, nr. 103, cetim următoarea înştiinţare: 
„Frecvența călătorilor din Rusia, care apucă calea lor prin Bucovina, 
este, de două luni, încoace, însemnată. Folosirea căii ferate pentru călătorii de 

desfătare, de cură şi de negoţ, face explicabilă astă frecvență, deşi nu se poate 
nega că unele circumstanţe, în care se ivesc călătorii muscăleşti pe pământul 
Bucovinei, sunt aşa de bătătoare la ochi, că publicul află însă a-și cugeta multe 
de toate şi a face feluri de conexiuni. Unii din acei călători nici nu seamănă 
a avea lipsa de cură sau că ar călători, în lumea largă, pentru desfătare sau în 
neguţare. Încă şi petrecerea lor mai lungă, pe loc, fără de o cauză plauzibilă, 
nu prea consună cu un scop ordinar de călătorie. 

Se vede, din toate, că balaurul nordic, de care se zice că stă la pândă 
deasupra Galiției, nu s-ar împăca cu acea îmbucătură mare, cică capătă tot 
mai mult apetit şi de Bucovina, ca să o înghită și pe ea, cum a înghiţit, înainte 
cu câteva decenii, pe surioara ei, Basarabia. Altminteri nu ne putem explica 
vizitele numeroase ale domnilor muscali, despre care raportează, în acest mod, 
şi un organ oficial, decât că acei pseudo-călători voiesc a se încredința dacă, 
prin manierele dă până acum, sunt destul de netezite căile în Bucovina pentru 
un alai panslav sau că poate ar mai fi de trimis o droaie (turmă) de apostoli, 
care, prin mijloacele cunoscute, să câştige lipaşi şi, cu ajutorul acestora, să 
prepare poporul bucovinean pentru o întâmpinare solemnă. 

De atari încercări, devenite, prin alte ţări, deja ordinare, nu ne mirăm 
nicicum, dacă cugetăm, deoparte, la nesaţul de ţări din secolul nostru, iar pe de 
altă parte, la proverbul „fata cu avere are mulţi peţitori”, care se poate aplica 
la Bucovina mai vârtos, deoarece astă țărișoară nu e numai avută, mai e şi 
cât se poate de frumușşică; însă de ce ne mirăm şi reprobăm e cum de una ca 
aceasta nu se putu prevedea de cei ce stau în fruntea țării, când începură unii, 
alţii a-i da Bucovinei o faţă slavă, prin felurite sulimeneli (rumenele, albele) 
sociale şi politice? Din cele multe de astă natură, atingem numai introducerea 
limbii rutene în gimnaziu și în școlile reale naţionale din Cernăuți, cu înscrierea 
ridiculă şi în limba ruteană pe tabla acesteia din urmă, precum și încercarea 
unei asemene introduceri în gimnaziul naţional greco-ortodox din Sucea- 
va; excesiva întrebuințare a limbii rutene în şcolile poporale din ţinuturile 
mărginașe cu Galiţia și aplicarea ei în multe alte şcoli din țară; cântările slavone 
prin biserici, după ceremonialul din Galiţia și după note muzicale procurate 
din Moscova şi Petrupole, şi liturghisirile în limba rusească însăşi în biserica 
catedrală din Cernăuţi, în mania dorinței auzitorului; manifestările de politică 
cu limba rusească în scara ierarhică şi guvernamentală, iar, mai cu seamă, 
în viaţa socială şi chiar în adunările de petrecere: acestea numai atingând, 
lăsăm să judece oricine, cu mintea sănătoasă și nepreocupată, dacă nu s-a 
lucrat dinlăuntru, credem că numai din neprecauţiune și nu din culpabilitate, 
în mâinile externe, ce stau întinse de a cuprinde și astă țărișoară română? 

Sperăm vârtos în simţul anti-slav al poporului din Bucovina, iar mai cu 
seamă în înțelepciunea și patriotismul nobilimii şi a inteligenţei naționale, şi 
nu mai puţin în adeverinţa neclătită de comun a clerului către tronul Maiestăţii 

Sale, că încercările de la miazănoapte se vor respinge, cu disprețul meritat 
şi cu toată puterea morală, şi însăși fizică; dar, de ar înteţi, totuşi, nesațiul 
panslav a înghiţi naționalitatea română din Bucovina şi de i-ar succede a 
realiza, în câtva, planul şi peste acest petec de pământ românesc, atunci toată 
responsabilitatea va cade pe capul celora ce, prin politica lor de până acum, 
au achiesat apetitul străin, deoarece e lucru știut că peţitorul începe tocmai 
atunci a cugeta mai serios de nuntă, dacă, din partea peţitei, vede un surâs 
voios şi aude un cuvânt după inima lui, iar de nu sunt acestea, se lasă curând 
de planurile sale şi-şi caută de cale. 

Seriozitatea lucrurilor ne face, dară, a deştepta atenţia publică la peri- 
cole mai mult decât posibile pentru Bucovina şi a provoca, cu tot adinsul, la 
o schimbare a politicii de până acum. Că la locotenenţa c. r. a ţării consilierul 
de şcoli, dl Gustav Bozdech, care, precum e ştiut, este un ceh, cu suflet şi cu 
trup, de va tot face raporturi şi emise apologetice în favoarea rutenismului, nu 
vor întârzia şi în Bucovina certurile naționale, asemene celora din Boemia. 
Şi la consistoriu, părintele episcop, de va păși, și de aci, înainte, a se folosi de 
procedura, îndătinată episcopilor servi prin diecezele romane, nu vor întârzia 
înverşunările asemene celora din Banat şi Ungaria. Însuși din despărțământul 
er. or. al Ministerului de culte, de se va tot demanda, bunăoară că, cu emisul 
din 29 iulie 1866, aplicarea limbii rutene în afacerile oficioase ale diecezei, 
cei puţini, ce sunt molipsiţi de ideea panslavismului, vor fi tot mai cutezători 
şi, la a doua emanaţie panslavă din Moscova, nu se vor împiedica mult de 
a reprezenta şi pe poporul din Bucovina. Însă ceea ce poate fi mai periculos 
este că, prin dispoziţii oficioase de astfel, se netezeşte calea pentru domnii 
moscali, care vor zice, curând, şi despre bucovineni, cum zic despre galiţieni: 
„Eto nasie roseiske liudi na Bucovine, ca co u Galicie! Paidom do nech!” 
(lacă oameni de-ai noştri şi în Bucovina, ca în Galiţia! Să mergem la dânșii!) 
/ (Albina, Anul II, Nr. 94-201, vineri 25 august / 6 septembrie 1867, p. 1). 


IX 


1868: Administrarea Fondului religionar. În o corespondenţă, 
originală din Cernăuţi, publicată în noul jurnal „der Osten”, nr. 2, citim că, 
în privinţa administrării fondului religionar al diecezei gr. or. din Bucovina, 
care constă din 11 milioane, în bani, şi din posesiunea a două din trei părți 
a teritoriului ţării, ar fi disparitate de păreri și că unii ar conta, la rezolvarea 
cauzei acesteia, pe episcopul de acum, alţii pe episcopul ce va veni, unii şi-ar 
dori, alături de episcopul bătrân, pe unu arhiereu titular, în persoana lui A, alții, 
în persoana lui B. În fine, alţii n-ar voi să ştie nimica de un arhiereu titular. 

Dacă e adevărat, ceea ce noi, însă, până acuma, nu ştim, că, în Bu- 
covina, se dezbate, în unele cercuri, cauza despre administrarea venetică a 

Fondului religionar, trebuie să o spunem că lucrul e pripit. Ce e drept, în art. 
15 al legii fundamentale de stat, despre drepturile generale ale cetățenilor, 
este garantată, fiecărei biserici, administrarea autonomă a afacerilor şi, în 
mod special, a averilor sale. Dar, mai înainte de efectuarea acestor îndreptăţiri 
garantate, ar fi să se precizeze legile referitoare, şi anume, în privinţa autono- 
miei în administraţia afacerilor bisericeşti în genere, e de lipsă legea despre 
marginile defipte şi subiectele administrării autonome, după firea afacerilor 
bisericeşti, ca să nu degenereze până la ignorarea puterii de stat, nici să se dea 
loc unui absolutism ierarhic, în locul absolutismului de stat. Iar în ce se atinge 
de modul administrării averilor bisericeşti, pe viitor, cugetăm că cu Fondul 
religionar din Bucovina nu se va proceda altminteri, faţă de averile bisericeşti 
ale celorlalte confesiuni, prin urmare, pare-ni-se că corpurile legislative nu 
vor întrelăsa a se face o lege generală, despre modul administrării averilor 
bisericeşti, în genere, şi, după sancţionarea ei, se va aplica la fiecare biserică 
recunoscută în stat şi, așa, şi la Fondul religionar, ca precum la tot felul de 
averi bisericești. 

Nu putem crede, așadar, că, în clerul şi inteligenţa diecezană gr. or. 
din Bucovina, care nu sunt în nedumerire despre atare decurs al afacerilor 
legislative, cauza administrării Fondului religionar poate fi obiect de dezba- 
tere şi de disparitate de păreri, despre care aminteşte corespondenţa ziarului 
„Osten”. Din contra, ştim prea bine că înverşunarea spiritelor, în cuprinsul 
diecezei, s-a produs prin faima răspândită în ţară, că, adică, domnul episcop 
(care, cu toate că datoriile sale de arhipăstor îl cheamă acasă, spre îndeplinirea 
funcţiilor sale episcopale, petrece, de mult, în Viena) s-ar încorda a mijloci, 
la regim, o mitropolie bucovineană cu unul sau doi episcopi titulari şi că, din 
sânul senatului de acum al consistoriului, s-ar fi și făcut propunerea pentru 
numirea părintelui arhimandrit Bendella ca arhiereu titular. Asta e cauza care, 
producând înverșunare, se dezbat în cercurile clerului și ale diecezanilor şi, 
pe cât auzim din toată partea, afară de coteria cunoscută, care zice amin la 
politica de acum a părintelui episcop Hakmann, clerul şi poporul diecezan e 
foarte indignat că, tocmai acum, când autonomia bisericească este garantată, 
acum, când ne aflăm în ajunul legilor confesionale și a regulării afacerilor 
externe și a referințelor ierarhice, pe calea legislaţiei constituţionale, se face 
încercarea de a suplini, pe cale birocratică, fapte ca acelea, prin care şi clerul, 
şi diecezanii să nu ajungă în exercițiul dreptului de alegere a arhipăstorilor 
şi la participarea cuvenită în afacerea despre posesiunea ierarhică a diecezei, 
drepturi ce [i se cuvin atât pe baza canoanelor, cât şi a practicii bisericești de 
mai înainte, în Bucovina. 

In faţa revendicării drepturilor de autonomie, pe baza principiului de 
sinodalitate în toate afacerile bisericeşti, nu e vorba de un arhiereu titular, 
în persoana lui A sau a lui B, precum afirmă corespondenţa lui „Osten”, ci 

de recunoașterea dreptului de alegere a arhipăstorilor şi a celorlalte organe 
ierarhice şi, în astă privință din urmă, nu este nici o disparitate de păreri; din 
contra, ştim că și clerul, şi diecezanii au reclamat, de repetate ori, acest drept 
nedisputabil. Ne mirăm, dară, cum de se încumeta şi se încordează părinții 
episcopi a apuca o cale necanonică şi neconstituțională, prin care se vine, cu 
propunerile de mai înainte, în contrazicere și cu clerul, şi cu diecezanii săi, 
în discordie. Au doară nu ştie sfinția sa că procesul, în asemenea cauză, în 
contra căreia a protestat însăşi patriarhia din Constantinopole, este unul din 
cele mai înverşunate în principatele dunărene? Sau cugetă sfinţia sa că clerul 
şi diecezanii sunt copii minori și, necunoscând competenţa lor de drept, vor 
tăcea și nu vor striga, în gura mare, pe calea legală? Dacă are de gând sfinția 
sa ridicarea părintelui Comoroşanu la demnitatea de consilier consistorial, 
ar surprinde dieceza şi cu o a doua faptă împlinită, care sperăm că nu-i va 
reuşi; deoarece credem, cu fermitate, că ministerul parlamentar de acum, 
care a scris, pe flamura sa, respectarea și efectuarea constituționalismului, 
va respinge atare năzuință, mai vârtos acuma, când, în senatul imperial, sunt 
puse la ordinea zilei legile confesionale. Şi, ca ministerul să nu rămână nein- 
format despre starea adevărată a lucrurilor în Bucovina şi, din neștiință, să nu 
sprijine propunerile părintelui episcop Eugeniu Hakmann, ce stau diametral 
în contrast cu interesele bine înţelese ale bisericii, prin urmare şi cu dorința 
şi voinţa diecezei, bunăoară ca propunerea lamentabilă pentru numirea lui 
Comoroşanu, credem că de aceasta se vor îngriji diecezanii şi, mai cu seamă, 
ablegaţii dietali și senatorii imperiali, care luară asupră-le apărarea intereselor 
vitale ale poporului. 

Fiind cauza prezentă o cumpănă mare şi adnotându-se, la articol 
menționat al lui „Osten”, din partea redacţiei, că, cu privire la însemnătatea 
obiectului şi la datele interesante ce i se trimiseră, se va discuta, pe larg, în 
viitor, nu vom întrelăsa nici noi a prourma subiectul acesta interesant, dacă 
va binevoi onorata redacţie a ţine deschise coloanele „„Albinei”, şi de aci, îna- 
inte, pentru discutarea cauzelor noastre naționale şi bisericești din Bucovina 
(Albina, Anul UI, Nr. 2, duminică 7/19 ianuarie 1868). 


IX 


1868: Afaceri bisericeşti: Pe urma corespondenţelor publicate mai 
înainte, suntem, în prezent, în poziţia plăcută de a putea reporta despre pro- 
gresul afacerilor în cauza autonomiei bisericii gr. or. din Bucovina. Comitetul 
consistorial, compus din consilierii Constantin Popovici şi Samuil Andievici 
şi din protopresviterul catedral Constantin Lucescul, finind proiectul şi des- 
făşurarea motivelor despre modalitățile înfăptuirii autonomiei bisericeşti, în 
conformitate cu articolul 15 din legea fundamentală de stat, în săptămâna 

trecută se dezbătu, finalmente, şi se primi cu unanimitate de consistoriul plenar. 

Întregul proiect constă din 46 articole şi cuprinde principiile în ur- 
mătoarele direcţii: Raportul bisericii cu statul; Raportul bisericii provinciale 
din Bucovina cu biserica gr. or. întreagă din monarhia Austro-Ungariei; 
Organele administrării bisericeşti; Sinodul eparhial preoţesc pentru afacerile 
referitoare la credinţă, cult şi disciplină; Congresul eparhial al preoţilor si 
mirenilor pentru afacerile atingătoare de interesele speciale şi generale ale 
comunităţii bisericeşti; Administrarea averilor bisericeşti; Congresul pentru 
alegerea arhipăstorului şi, în fine, Referinţa organelor bisericeşti către organele 
regimului de stat. 

Pe cât suntem informaţi despre luarea deciziilor, afirmăm că consis- 
toriul s-a servit de prevederile aşezămintele canonice ale bisericii ortodoxe 
universale, deci referinţele speciale ale bisericii provinciale din Bucovina 
şi cerinţele progresului prezent, prin urmare deciziile acestea pot împacă 
toate elementele sociale ale bisericii convenite, deoarece aflăm, cu plăcere, 
că şi pretenţiile mirenilor sunt respectate şi puse, după putinţă, în acord cu 
instituţiile sinodale ale bisericii ortodoxe. Credem, dar, că sancţionându-se 
proiectul acesta de Majestatea sa c. r. apostolică şi ajungând biserica gr. or. 
din Bucovina în posesiunea autonomiei sale, va fi desdăunată pentru toate 
suferinţele trecutului şi în era asta nouă va păşi însemnat întru dezvoltarea 
religios-morală, spre binele şi fericirea poporului. 

Acum, depinde de la înţelepciunea şi sinceritatea Excelenței Sale 
Părintelui episcop de a reprezenta cu bărbăţie, înaintea regimului, pentru 
aprobarea propunerilor formulate şi motivate, ca, încă în viaţă fiind, să ajungă 
a inaugura, cu autonomia, o eră de fericire în biserica provincială din Bucovina 
(Albina, Anul INL, Nr. 131, duminică 29 decembrie 1868 / 10 ianuarie 1869). 


IX 


1868: Agitaţiunea, în cauza bisericească şi ţinta ei. Cernăuţi, 24 
iunie 1868. În o corespondență din Cernăuţi, intitulată „Agitaţiunea, î în cauza 
bisericească și ținta ei”, pe care o aflarăm tipărită în suplimentul „Presei noi”, 
nr. 1351, din 4 iunie 1868, se produc unele, altele aserţiuni, care ne provoacă 
a ieşi din rezervă şi, cu armele adevărului, a combate atacurile mincinoase şi 
mizerabile ale unui corespondent ce se încearcă, în zadar, de un timp, înoace, 
a arunca țărnă în ochii lumii. 

Ceea ce aspiră şi pretinde clerulu şi poporulu gr. or. din Bucovina, de 
două decenii încoace, s-a zis, chiar şi precizat, atât în memoriile din anii trecuţi, 
cât şi în petițiunea către minister şi senatul imperial, iar, mai cu seamă, în 
cunoscuta epistolă deschisă către Excelenţa Sa părintele episcop Hackmann, 
acelea se reduc la restaurarea sinodalităţii, in locul absolutismului ierarhic de 

până acum, deci la conservarea caracterului național român al biserici bu- 
covinene, în contra politicii de slavizare, în fine, la împărţirea posturilor mai 
înalte şi a parohiilor mai grăsuţe după dreptate, cu privire neabătută la facultate 
şi merite, și nu, ca până acum, după principiul de predestinare a nepoților şi 
a celora ce dau garanţie că vor fi servili şi, de nu aprinşi pentru politica din 
prezent, cel puţin indiferenți pentru cultura şi conştiinţa naţională română. 

Cum că atare stăruință, care nu scoposeşte alta, decât vindecarea rănilor 
în organismul bisericesc, trebuie să se manifeste, în corpul întreg al bisericii 
er. or. din Bucovina, se înțelege singur, de sine; şi cum că această mişcare nu 
purcede de la „o mână de oameni laici neastâmpăraţi și de la câţiva preoţi, ce 
se bat după parohii grase”, asta o demonstrează agendele congregaţiei diece- 
zane, din anul 1848, şi numeroasele subscrieri ale petițiunilor către minister 
şi senatul imperial, pentru o conferinţă diecezană ad-hoc, spre formularea 
dorințelor şi pretențiilor principale ale comunităţii bisericeşti. 

Dacă afirmă corespondentul „Presei” că, din cele 370.000 de cre- 
dincioşi gr. or. din Bucovina, numai vreo 170.000 se ţin de naționalitatea 
română, sau că dovedeşte o neștiință grosolană a poporaţiunii și, în cazulu 
acesta, 1-ar răspunde și lui însuşi simplul țăran și ablegaţii de mai înainte de 
Tureţchi, precum răspunse, în senat, episcopului din Galiţia, Litvinavici, sau 
că e cuprins de cunoscuta manie a muscalilor, care, considerând pe toţi cei 
ce vorbesc, cât de puţin, un dialect slav, de oamenii lor, urzesc şi planuri de 
a-i atrage și pe ei, și țara lor, sub împărăția ecnutului. 

Una ce aflăm adevărată în corespondenţa din „Presa” este afirmaţia 
în privința mărimei posesiunii Fondului religionar; însă noi am fi așteptat ca 
corespondentul să fi raportat şi despre originea averilor bisericești, şi anume 
despre acel moment, că moşiile întinse, ce le posedă biserica gr. or. din Buco- 
vina şi din ale căror venituri sunt adunate cele zece milioane, sunt donate de 
principii şi patrioți români, şi anume pentru scopul cultului religonar ortodox 
şi român. Sau poate că a tăcut dânsul, despre originea și menirea fundațională, 
ca, cu acestă avere de orgine română, să se poată forfeca, încă mai mult, decât 
până acuma, apăsarea sau cel puţin paralizarea naţionalităţii române? 

Cu atâta mai mult, însă, trebuie să ne cuprindă, pe o parte, râsul, iară 
pe alta, compătimirea, cu dispoziţiunea corespondentului din „Presa”, când 
cetim, mai departe, că mişcarea, de mai mulţi ani, în Bucovina, pe terenul bi- 
sericesc şi național, purcede de la exaltaţii români, cărora administrarea averii 
lor bisericești le-ar fi bine venită, spre a-şi regula afacerile lor financiare, şi 
că cauza atitudinii în contra episcopului provine de aci, că dânsul nu acordă 
direcțiunea aceasta. Trebuie să mărturisim că tocmai acum ni se deschide 
lumina de ce părintele episcop şi coteria episcopală se luptă, odată cu viaţa, 
în contra realizării autonomiei bisericeşti, garantată prin legile fundamentale 
de stat, pentru că, adică, sunt cu grija în spate că nu le va mai fi cu putinţă a 

economisi după plac, pe calea birocratică, şi a-şi face nimbul unei glorii, pe 
care nu-l pot avea după demnitatea lor personală. 

Noi nu voim a aplica, aici, un proverb cunoscut, totuşi trebuie să 
zicem că numai unul ca acela poate presupune unele ca acestea, de „exaltați 
naţionali”, care este conştiut de asemenea manipulare cu averea bisericească. 

lar cât despre nobilimea naţională, care este urmașa acelor fundatori 
patrioţi ai averilor bisericești și care poartă și sarcinile patronatului bisericesc, 
şi din posesiunea lor s-au dat şi câte 44 de jugăre pentru susținerea parohilor, 
putem zice, cu tot accentul, că atari cugetări sunt departe de ea şi că, pentru 
realizarea autonomiei bisericeşti stăruiește ea din motive mai înalte, ce se 
raportează la scăparea bisericii şi a naţiunii de decădere și de înstrăinare de 
la individualitatea sa ortodoxă şi română. Ce se atinge, însă, de administrarea 
averilor bisericeşti, ştie fiecine că ceea ce se va defige, după legile de stat, 
în genere, pentru toate confesiunile, aceea va fi şi se şi poate pretinde pentru 
biserica gr. or. din Bucovina. 

Corespondentul „Presei” se plânge şi pentru aceea, înaintea publicului 
acelui jurnal, că, la convocarea unui neromân în consiliul episcopal, românii 
strigă, în gura mare, că părintele episcop Hackmann trece, în ochii lor, de un 
absolutist ultramontat şi că favoriţii lui ar fi agenţi panslavi ş. a. Dacă toate 
cele ce se cernură, în foile publice, de mai mulţi ani, despre starea lucrurilor 
în Bucovina, nu sunt adevărate sau dacă presupun şi delicte de presă, celor 
atinşi le stete în voie a demonstra contrariul şi a invoca ajutorul procurorului 
de stat. Dar, fiindcă, din partea lor, s-a întrelăsat aceasta, noi, din partea noastră, 
avem raţiunea de a crede că domnii cei atacați nu erau în stare a dezminți cele 
publicate prin ziare și că dânșii se temeau a nu păţi mai rău decât cu procesul, 
cu care se aninaseră de „Albina”. 

Nimeni nu s-ar bucura mai mult, decât comunitatea gr. or. din Bucovi- 
na, dacă ar putea mărturisi că părintele episcop Hackmann, care este dotat, aşa 
de bine, din veniturile moșiilor, dăruite de Vodă Alexandru cel Bun episcopiei 
Rădăuţilor, merge pe calea desemnată de caracterul istoric al bisericii gr. or. 
bucovinene, și că a renunțat la un absolutism ce nu corespunde nici spiritului 
ortodoxiei, nici principiilor moderne de stat şi de civilizațiune. Nimeni nu 
ar dori, mai mult decât românii din Bucovina, ca un rector seminarial, întru 
înţelegere cu prepozitul său, să nu procure mai mult veştminte poporale și 
fotografii pentru expoziția panslavă din Moscova, şi ca preoții bucovineni, 
pentru atare servicii, să nu mai fie remuneraţi cu demnitatea de consilieri 
consistoriali. 

Nimeni n-ar ferici Bucovina mai mult, decât clerul, inteligenţa şi no- 
bilimea română, ca toată poporaţiunea țării, fără deosebire de naştere şi de 
limbă, să stea neclintită, ca până acum, în fidelitate cetăţenească, şi ca, prin 
predici și cântări publice, după modelele din Petropole şi Moscova, cât și prin 

manifestații bătătoare la ochi, cu limba rusească, să nu se mai aţâţe apetitul 
molohului panslav după această țărisoară frumoasă. 

Acestea sunt cele ce ne-am simţit provocaţi a răspunde la mistificările 
şi minciunile corespondentului „Presei noi” din Cernăuţi. Citească, cunoască 
şi priceapă, că noi l-am cunoscut şi l-am priceput. lar pe onorata redacțiune o 
rugăm ca să ne conceadă, de astădată şi în viitor, a ne cunoaşte şi a ne pricepe 
încă mai bine, cu corespondentul nemţesc din Cernăuţi, dacă va mai avea 
plăcerea a vorbi, la noi, în Viena, şi nu faţă către față, la starea locului (Ne 
sunteți pururea bine-veniţi. Redacția) / (Combaterea minciunilor, Albina, 
Anul III, Nr. 64, duminică 16/28 iunie 1868). 


IX 


1868: Peţitorii Bucovinei. Un vechi proverb românesc zice că fata 
avută şi frumoasă numără peţitori cu sutele. Cu asemenea onoare se poate 
lăuda şi Bucovina, mezina provinciilor din imperiul Austriei. Astă ţară ro- 
mânească, înzestrată cu tot felul de avuţii climatice, locuită de un popor ca 
mierea, de origine română, şi surâzător ca primăvara de diresul culturii şi al 
civilizaţiei, de când e despărțită de trupina Moldovei, are mulţi peţitori, care 
de care mai cutezător. 

Intre alţii, care peţesc pe Bucovinioara de a le fi mireasă şi, în locul 
numelui, datinilor şi limbii părinteşti, de a primi, cu subordonare de soție, 
numele, limba şi datinile lor, sunt rutenismul, polonismul şi germanismul. 
Nu lipsiră tot felul de soli, pe care fiecare dintre acei trei cavaleri îi trimiseră 
în ţară, spre a le pregăti calea şi a le asigura peţitoria şi venitul. Preoţi, în ca- 
litatea de misionari confesionali; învăţători şi învăţătoare, publici şi privaţi, 
ca lingvişti şi luminători (se înţelege, ai întunericului român), funcţionari şi 
diregători, înainte de 1848, ca codificatori ai drepturilor urbariale galiţiene, iar 
de atunci, încoace, ale drepturilor naţionale politice rutene, polone şi germane; 
neguţători şi meseriaşi, ca făuritori ai gustului antiromân în port şi vieţuire; 
însăşi mulţimea de proletari (lucrători de zi), toţi aceştia erau şi sunt, încă şi 
astăzi, premergătorii acelor peţitori cavalereşti. 

Petitorii Bucovinei, după cum pricepem, din jurnalele polone, rutene 
şi nemţeşti, iar mai vârtos, din o corespondenţă, î în limba nemţească, ce ni se 
trimise, în zilele acestea, din Cernăuţi, se şi ceartă amar între ei, pentru dreptul 
de întâietate în Bucovina. Rutenismul se provoacă la faptul că i-a succes a 
lăţi, mai mult decât cei doi, limba rusească între poporul român şi că, în cercul 
ierarhiei de acolo, are mulţi amici şi avocaţi; polonismul se mândreşte cu 
avantajul că meseriaşi, ovreii şi amploiaţii din Cernăuţi, ba înşişi armenii, si 
unele familie ale proprietarilor români de pe Nistru şi Ceremuş vorbesc deja 
curgător limba polonă; iar germanismul se reazemă pe momentul că dânsul e 

purtătorul culturii europene, în partea orientului, şi că Bucovina, ca o provin- 
cie cislaitană în imperiul Austriei, e menită de a fi plantaţia germanismului, 
asemeni ca si ţările de sub coroana lui Ştefan, grădina maghiarismului. 

Dacă ar fi venit lucrul până la atâta, ca soarta naţională a Bucovinei 
să depindă numai şi numai de la puterea specifică a unuia dintre aceşti trei 
pretendenți, trebuie să mărturisim că ne-ar veni greu a decide cauza de ceartă; 
însă de o perplexitate ca aceasta suntem (laudă Domnului!) scutiţi, deoarece 
astă fiică a patriei române, fiind deja majoră şi, ca atare, îndreptăţită de a 
decide însăţi soarta viitorului său, a respins, la mai multe ocaziuni, scrisorile 
peţitorilor săi şi le respinge şi astăzi, prin gura organelor sale publice, afirmând, 
cu solemnitate, în faţa lumii, că nu voieşte să fie victimă nici polonismului, 
nici rutenismului şi nici germanismului, ci va să rămână pururea precum a 
fost şi este, o ţară autonomă românească. 

Că asemenea cuvinte nu sunt un răsunet deşert, ci un răspicat purces 
din conştiinţa dreptului său istoric şi legal, garantat de autoritatea supremă 
a statului, se învederează în mesajele şi cuvintele răspicate ale Diplomei 
Împărăteşti din 9 decembrie 1861, care cuprinde următoarele: 


„Noi, Francisc Iosif 1, Împăratul Austriei, înţeleserăm, cu plăcere, că 
dieta credinciosului nostru ducat Bucovina a înnoit rugămintea din 1849, 
pentru concederea unei mărci proprii. 

Ca o parte din Dacia veche, se numea ţara aceasta, sub domnia princi- 
pilor Moldovei, Țara de Sus, mai târziu purtă numirea de Arboroasa, în fine, 
Bucovina, după codrul de fag dintre Cernăuţi şi Vijniţa. 

Dacă aparţinea, înainte de Ştefan cel Mare, o părticea de ţară, dincolo 
de Prut, la Galiţia, şi unele tracturi de munte, la Transilvania, după victori- 
ile numitului principe asupra Polonilor şi Ungurilor, se defipseră hotarale 
Moldovei, prin urmare şi ale Bucovinei, prin tratate anume, (precum sunt şi 
astăzi). Țara aceasta, locuită primitiv de Daci şi, apoi, împoporată de coloniile 
lui Traian, fu cotropită, în timpul emigraţiunii popoarelor, de Goţi, Gepizi, 
Huni, Avari, Unguri, Tătari şi de alte ginţi, care lăsară după sine numai urmele 
de grozăvie şi de pustiire. Între împrejurări grele ca acele, poporul indigen 
(român) fu împiedicat în cursul său la o treaptă mai înaltă de cultură, fiind 
bucuros de a-şi scăpa viaţa, datinile şi limba, în fundul codrilor săi, dacă cu 
armele în mână nu putea sta mai mult în contra barbarilor năvălitori. 

Cu întrunirea ținuturilor singuratice şi puţin legate, sub principele 
Dragoş, într-un stat, crescând ceva puterea poporului întru apărarea proprie 
contra popoarelor vecine, câştigă statul acesta, sub eroul Ştefan cel Mare, un 
renume înalt, prin victoriile lui strălucite asupra duşmanilor creştinătăţii şi ai 
civilizaţiunii, despre care mărturisesc, încă şi astăzi, numeroasele biserici şi 
mănăstiri, Putna, Volovăţ, Bădeuți, Suceava, Solca, Moldoviţa etc. 

Din momentul ce Bucovina, prin tratatul din 7 mai 1775, se împreună 
cu coroana Noastră, începu ţara, sub binecuvântările unui regim blând, răsu- 
Hând de luptele tulburătoare de înainte, a se bucura de o treaptă mai înaltă de 
cultură. Se făcură drumuri, care înlesneau comerţul, agricultura şi industria se 
deşteptară, se urziră şcoli, punându-se aşa fundamentul unui viitor mai bun, 
la care priveşte Bucovina cu încredere vie. 

De la împreunarea ţării cu sceptrul nostru, se puse, întâi, sub admi- 
nistraţiune militară, în anul 1786 fu întrunită cu Galiţia, în 1790 declarată de 
provincie autonomă, în 1817 iarăşi anexată de Galiţia, rămasă sub locotenenţa 
galiţiană până la 1848. Arătându-se însă, din experienţa făcută, că pentru 
diversitatea limbii, a datinilor şi a uzurilor nu e consultă o contopire cu Ga- 
liţia, ridicat-am Noi Bucovina la poziţia de ducat, concedându-i autonomia 
administrativă, care, după încercarea unei împreunări cu Galiţia, în 1860 s-a 
asigurat pentru totdeauna. 

Cu legea fundamentală de stat din 26 faur 1861, am garantat Noi credin- 
ciosului ducat Bucovina restituirea autonomiei sale administrative, cu o dietă 
proprie şi dreptul de a participa în senatul imperial, iar cu deciziunea Noastră 
din 25 august 1861, Ne-am îndemnat a-i încuviinţa şi o marcă proprie”. 


Pare-ni-se că textul acestei diplome e cel mai bun răspuns la unele 
alte îndegetări de prin foile polone, rutene şi germane, şi cei ce se poartă cu 
planuri de a ruteniza sau a poloniza sau chiar a germaniza, cu încetul, clasele 
poporaţiunii române din Bucovina, spre a urzi edificiul planificat pe lăţirea 
uneia din acele limbi în ţară, să nu scape din vedere momentul cumpănitor 
că romanitatea Bucovinei sau națiunea română politică în Bucovina este 
întărită cu murul dreptului istoric şi garantată atât în tratatul din 7 mai 1775, 
cât şi prin Diploma Impărătească din 25 august 1861. Apostolii rutenismului, 
polonismului şi ai germanismului binevoiască a crede cum că poporul român 
din Bucovina este conştient de drepturile sale naturale, istorice şi pozitive, 
şi nu se va da format după predilecțiile naţionale străine. E adevărat că, în 
Bucovina, unde, la împreunarea ei cu statele Austriei, afară de vreo opt co- 
mune de huţani, toată poporaţiunea era curat română, în decursul anilor se 
aşezară multe familii de alte naţionalităţi; e şi aceasta adevărat, că românii 
din Bucovina vorbesc şi alte limbi, însă cu acestea nici nu e alterat dreptul 
istoric şi pozitiv al românilor bucovineni de naţiune politică, nici n-au încetat 
a fi români şi a se purta ca români. 

Teoria de a altera drepturile istorice ale ţărilor prin incidentele de im- 
populare parţială cu familii de alte naţionalităţi şi încetinirea unor alte limbi, 
pe lângă cea A poporaţiunii primitive, pare-ni-se a fi un motiv deşert şi încă 
şi periculos; şi dacă astă teorie ar deveni, în ţările din imperiul Austriei în 
practică, atunci în Viena, şi însuşi Arhiducatul Austriei, unde şi până astăzi 

foiesc mulțime de familii slave şi, mai cu seamă, cehe, peste câteva decenii 
vor izbucni asemenea certuri şi încurcături, ca şi, în prezent, în Praga şi Bo- 
emia. Deci: Non fransgrediamini fines, quos posuere patres — conscripti! 
(Albina, Anul II, Nr. 46, duminică 28 aprilie / 10 mai 1868). 


IX 


1868: Reuniune cantorală la Suceava: Ziua din 20 mai / 1 iunie 
1868 a fost, pentru Suceava, una din cele mai sărbătoreşti. Timpul fu frumos 
şi plăcut. Prin sărbătoarea Sfintei Treimi se sfinţi ziua, dar ea îşi rezervă a 
fi înălţată încă şi prin o faptă ne-îndătinată. Către amiază, se văzu o căruţă, 
curând după alta, într-un număr însemnat, către podul cel vechi şi acoperit 
al râului Suceava. Costumarea cea elegantă a damelor şi a bărbaţilor anunţa 
fiecăruia că este o călătorie sărbătorească de petrecere. Ținta călătoriei a fost 
vechea mănăstire Dragomirna, întemeiată de prea fericitul mitropolit al Mol- 
dovei Anastasie Crimca. Curgerea trăsurelor fu impozantă; de la 12, până la 
2 ore, după-amiază, gemeau podul şi drumul de greutatea trăsurilor. Cauza 
acestui fenomen rar este următoarea: Reuniunea cantorală suceveană serba 
întâia producţiune publică şi ca arenă îşi alese pădurea de brazi din jurul Dra- 
gomirnei, care este martora multor întâmplări războinice din evurile trecute. 

Reuniunea aceasta s-a ivit către finea anului trecut. Statutele ei sunt 
aprobate de regim şi ea însăşi se constitui şi-şi începu activitatea sa nobilă 
în primele zile ale lui decembrie 1867. Scopul ei, conform statutelor, este 
cultivarea cântării bisericeşti şi lumeşti de către dame şi bărbaţi. Membrii ei 
sunt parte actuali, parte sprijinitori, iar o parte, onorari. Drept recunoştinţă 
şi mulțămire pentru înfiinţarea acestui institut nobil, datorăm recunoştinţă 
profesorului gimnazial de aici, dl Ştefan Nosievici, şi proprietarului mare 
de la Buneșşti, dl Adalbert de Berzorad; cu deosebire, însă, celui dintâi, care, 
alegându-se cu unanimitate drept conducător al muzicii corale şi de vicepre- 
şedinte al reuniunii, se făcu şi sufletul acesteia. Domnia sa înţelese, adică, de 
a înăduşi îndoielile care, de regulă, se nasc faţă cu o atare întreprindere, şi la 
noi, în Suceava, până acuma încă necunoscută. Domnia sa ştiu, prin metoda 
sa cea bună şi prin tactul său, de a încuraja pe auditori şi de a sădi dragostea 
sa pentru acest obiect într-atâta în inimile acestora, încât, de curând, se născu 
o emulaţie nobilă între dânşii. 

Timpul între înfiinţarea reuniunii şi între producțiunea publică este, de 
bună seamă, prea scurt; dar, daca este adevărat că conducătorul Nosievici a 
compus o şcoală specială pentru membrii reuniunii, dacă persoane, între cele 
multe chiar şi dame, cu toate că erau cu două ore depărtate de locul cântării, 
nu se reţinură, nici prin frig şi ploaie, de a cerceta reuniunea, de două ori 
pe săptămână, în urmă, dacă membrii actuali, de ambele sexe, nu pierdură 

nici atunci voia, când cercetarea în cântare, ce a ce începu cu rudimentele, 
dura, de multe ori, peste două ore, apoi numai şi numai cu privire la aceste 
împrejurări este explicabil că, în decurs de numai şase luni, s-a prelucrat atât 
material, care, de altmintrelea, ar fi cerut un an întreg. Considerând această 
stare a lucrului, este lesne de conchis că reuniunea nu poate să nu înrâurească, 
cultivând şi înnobilând asupra vieţii sociale. O cugetăm acesta, sub împreju- 
rările noastre într-atâta, încât membrii respectivi, pentru ca să ţină concursul 
cu cei progresaţi, fură nevoiţi a se exersa privat. Dar reuniunea aceasta este de 
însemnătate specială şi din punctul de vedere al naţionalităţii. Se ştie cum că 
gimnaziul sucevean este al românilor din Bucovina, dotându-se profesorii din 
Fondul religionar, care este semnul celei mai părinteşti îngrijiri a străbunilor 
noştri pentru fiii lor. 

Conducătorul prezent al cântării, dl Ştefan Nosievici, după ce-şi 
absolvi studiile la Universitatea din Viena, luă asupra-şi, la gimnaziu, pe 
lângă obiectele sale cele ordinare, încă şi cântarea, ca obiect extraordinar, 
şi, în decembrie 1864, aranjă, cu ajutorul mai multor binevoitori, un concert 
în folosul studenţilor celor săraci de la gimnaziu, împărțindu-se, din venitul 
curat de 700 florini vienezi, o parte între aceia, iar cu o parte însemnată se 
puse fundamentul la înfiinţarea unei biblioteci pentru învăţăcei. La concertul 
acela, produse compoziţia ariei „Drum bun”, de dl Nosievici, atât efect, încât, 
în scurt timp, se făcu cântecul acesta unul din cele mai poporale, auzindu-se 
răsunând, în serile de repaus, de către junimea lucrătoare orăşeană. 

Un concert, aranjat în anul trecut, în favoarea unor lipsiţi, ne-a dat 
ocazia a ne desfăta cu auzirea altor două compoziţii prea frumoase, adică 
„Tătarul” şi „Cântecul Mărgăritei”, unice, în felul lor, şi de un efect pătrun- 
zător. Însă reuniunea cantorală de acuma seamănă a fi acel pământ roditor, 
pe care cântarea naţională va prinde rădăcină şi va înflori. Să cugetăm numai 
că reuniunea aceasta, constând din 70 de dame şi 50 de bărbaţi, dintre care 
mulţi sunt de naţionalitate străină şi n-avură ocazia de a cunoaşte melodia 
cântecelor noastre şi a se îndemna la studiul limbii româneşti. De aceea, 
cântecele româneşti, învăţate până acuma, trebuiră, faţă cu cei străini, să fie 
pertractate, după încheieturi, cuvinte şi şire în mod lingvistic, şi tocmai apoi 
se putură ele cânta cu conştiinţă. 

Insă să ne întoarcem îndărăt, la Dragomirna, locul petrecerii din sus 
numita zi. Nobilimea, preoțimea, amploiaţii, breslaşul şi ţăranul au fost re- 
prezentaţi. O poieniţă prea frumoasă şi destul de spațioasă, în mijlocul părţii 
de miazăzi a pădurii de brazi, a fost locul adunării, şi reuniunea îşi începu 
producţiunile sale, înainte de 4 ore, înconjurați fiind membrii ei de mulțimea 
ascultătorilor. Intonarea primului cântec născu atâta curiozitate în publicul de 
faţă, încât mulţi din cei din clasa de jos, neavând loc de a căuta de aproape, 
se urcară sus, pe rămuroşii brazi, privind, din înălțime, şi făcând şi publicului 

plăcere, prin dexteritatea în urcare. Programul însuşi a fost mulțămitor, cu- 
prinzând el nu mai puţin decât 15 numere, în trei despărţituri, producându-se 
toate, spre deplina mulţumire a tuturora, ba unele trebuiră să se repete, la 
cererea cea zgomotoasă a oaspeţilor. 

Dintre cântecele româneşti, plăcură cu deosebire „Sub o culme de 
cetate” şi „In zadar vuieşte”, de Vasile Alecsandri, ambele adaptate pentru 
muzică corală de dl Ştefan Nosievici. Din cvartetele bărbaţilor, sunt mai ales 
de amintit: dl Ulrich de Reissman — „Cântecul piraţilor”, de F. Otto, cor şi solo 
din opera „Freischiitz”, de C. M. Weber, cu orchestră, pentru că şi fiii cei liberi 
ai naturii, muzica naţională din Suceava, în frunte-şi cu dirigintele său, badea 
Gregori Vindereu, trebui să aducă tributul său progresului timpului prezent. 

După finitul cântări, se deschise jocul, cu o horă impozantă. După cină, 
se ridică un toast, în limba românească, în onoarea membrilor reuniunii şi a 
conducătorilor nemijlociţi, a preşedintelui, dl Dr. Marek (directorul gimna- 
ziului — n. n.) şi a vicepreşedintelui, dl Ştefan Nosievici; ambii răspunseră cu 
căldură, unindu-se întru dorinţa ca reuniunea să progreseze şi să înflorească. 
După o scurtă şi plăcută petrecere, în decursul căreia eram independenţi de 
cele 5 linii şi de cele 4 spaţii, îngânându-se ziua cu noaptea, se fini festivitatea 
şi luna, cu argintiile-şi raze, îi petrecu pe călători acasă, mângâindu-se fiecare 
cu dulcea-şi conştiinţă de a fi petrecut bine şi cu plăcere. 

Dorim ca memoria acestei petreceri sărbătoreşti şi prea plăcute să fie 
un îndemn puternic pentru toţi membrii reuniunii, ca să propăşească, cu zelul 
cel de până acum, în ramul înnobilator de inimă al cântării, spre folosul lor 
propriu, al familiilor, al omenirii întregi, şi spre folosul ţării şi al poporului 
(Albina, Anul UI, Nr. 60, vineri, 7/19 iunie 1868). 


IX 


1868: Suspinele Bucovinei: Foaia de săptămână „der Osten”, discu- 
tând, în nr. 2, necesitatea unei schimbări în personalul de amploiaţi în Bucovina 
şi atingând însemnătatea acestei țări, care, până acum, fu puţin recunoscută 
în Viena, deşi, în privinţa numărului de poporaţiune şi de mile pătrate, nu 
se poate măsura cu Galiţia şi Boemia, zice, în fine: „Insemnătatea unei ţări 
mărginaşe nu depinde de la aceşti factori, şi Bucovina, care cu un braţ atinge 
România, iar cu altul, Rusia, şi stă în comerţ viu cu părţile vecine ale acestor 
state, ar putea lua apostolatul numelui austriac şi lucra mult pentru vaza şi 
influenţa Austriei, dacă, din acest punct de vedere al unei politici aşa-zicând 
internaţionale, s-ar concepe poziţia Bucovinei în complexul de țări al Austriei”. 

Trebuie să mărturisim că este mult adevăr în cuvintele acestea, ale 
corespondenţei lui „Osten”, mai cu seamă unde zice că Bucovina nu fu, până 
acum, recunoscută şi tratată precum o cere însemnătatea poziţiei şi proprietă- 

ţile poporaţiunii sale. Bucovina, ca o parte a Moldovei, devenită, prin tratatul 
din 2 iunie 1775, sub regimul Austriei, este una din cele mai binecuvântate 
țări ale imperiului cu tot felul de avuţii, ce le poate produce suprafaţa şi sânul 
pământului. Asemene de binecuvântată e Bucovina şi pentru poporaţiunea sa, 
înzestrată cu virtuțile religioase, sociale şi politice ale naţionalităţi române. În 
loc de apune însă astă ţară sub o administrațiune proprie, care să se îngrijească 
de cultura şi prosperitatea ei materială şi spirituală, se alipi de Galiţia şi ceea 
ce i se cauzează prin atare alipire administrativă constă în daune nerepara- 
bile materiale, naţionale şi chiar religioase, deoarece agricultura, industria şi 
negoţul sunt de-abia în deşteptare; în urmă, lăţirea limbii polone şi, mai cu 
seamă, a celei rutene (ruseşti) în o parte din locuitorii români, a sporit, şi, prin 
măsurile confesionale ale mitropoliei rutene din Lemberg, nu puţini dintre 
credincioşii orientali se atraseră în partea uniunii, ceea ce, la noi, va să zică 
în partea rutenismului, fiindcă uniunea, aici, este rutenească de naţionalitate. 

Nu ne concede spaţiul a desfăşura, pe larg, omisiunile regimului cu astă 
ţară, înainte de anul 1848; amintim numai atâta, că, în decursul acelui timp, 
era privită Bucovina, aşa zicând, drept Pocuția (locul deportării păcătoşilor) 
Galiției, şi tot ce nu era bun pentru Galiţia, fie amploiat sau meseriaş, polon 
sau rutean, avut sau proletar, sau că se trimitea, sau că venea singur la Buco- 
vina, ca să-şi afle adăpost şi pâine, ce nu pot fi altminteri, decât în scăderea 
poporaţiunii pământene române. 

Devenind Bucovina, cu 1849, ţară de coroană autonomă, cu adminis- 
traţiunea neatârnată de locotenenţa din Lemberg, ce e drept, se îmbunătăţi 
soarta ţării şi, de atunci, încoace, se datează unele instituțiuni de prosperare; dar 
suntem încă departe de a ne lăuda că ţara e aşa considerată şi tratată, precum 
o cere însemnătatea şi proprietatea ei. În decursul a două decenii, de când e 
Bucovina desfăcută de legătura administrativă cu Galiţia, nu avurăm onoarea 
şi bucuria de a avea măcar pe un cap (guvernator) administrativ dintre fiii 
țării, precum se face asta în alte ţări, deşi avem bărbaţi erudiţi şi distinşi prin 
credinţa către monarh şi patriotism pentru ţară. Şi în era aceasta de autonomie 
nu se alocară posturile oficiilor publice cu pământeni, deşi avem aproape la 
o sută de jurişti naționali, dintre care mulţi şi doctori de drepturi, ci, afară de 
unele posturi inferioare, se aşezară şi se aşează, încă şi astăzi, mai cu seamă 
cu amploiaţi din alte provincii, deveniți acolo în disponibilitate, bunăoară ca, 
mai înainte, cei din Ungaria, şi, acum, cei din Galiţia. Noi nu atingem coarda 
demnităţii acelor amploiaţi, care, trimiţându-ni-se încoace, închid cariera 
pământenilor, dar unele alte coarde juste şi legale atingându-le, cutezăm a 
întreba: oare acei amploiaţi străini posedă cunoştinţe referitoare la ţară, ca să 
o administreze după cerinţele ei speciale? Oare amploiaţii din alte ţări, care 
nu cunosc limba română, a poporului din Bucovina, nici după nume, necum 
după gramatică şi răsunet, sunt în stare a se înţelege cu poporul şi a fi pe 

scaunul de judecător şi de antiste, cu acea influenţă ce e salutară pentru popor 
şi eficace pentru regim? Dacă, în alte ţări, tot de sub sceptrul împărătesc, se 
aşează posturile publice mai că numai cu fiii de ţară, oare Bucovina să nu 
facă modesta pretenţie ca, de la capul ţării, până la oficialul subaltern, toţi să 
ştie cel puţin limba ţării, ca, în scriere şi vorbă, să se poată folosi deplin de 
ea? Cugetăm a nu ne înşela, dacă zicem că diregătorii ce nu au cunoştinţa 
limbii poporului nu pot conduce, cum se cuvine, nici dorințele, nici cerinţele 
lui, prin urmare poporul, pe care îl conduc, le e străin; dar şi poporul, ce nu 
înţelege pe diregător, când vorbeşte şi scrie, îl socoate pe diregător de străin 
şi, de ar şi vrea, nu se poate încrede în dânsul. De poate spori binele comun al 
statului şi cel special al poporului, dacă locuitorii ţării şi organele oficiale se 
privesc, unii, pe alţii, de străini şi fără de încredere deplină, lăsăm în judecata 
celora ce conduc destinele popoarelor în Austria; noi, din parte-ne, care dorim 
o Austria tare şi mare, şi o Bucovina fericită ca Canaanul, cugetăm că şi una, 
şi alta numai atunci pot să fie, dacă regimul se va populariza, iar poporul va 
identifica soarta sa cu soarta regimului. 

Dacă aceste două postulate nu-şi aflară recunoaştere în timpul siste- 
melor de mai înainte, cugetăm că le vor fi aflând acum, după ce se văzură 
rezultatele şi, pe lângă acelea, şi miliardele de datorii. De la regimul actual, 
însă, aşteptăm, cu fermitate, că, folosind experienţele străine, va mâneca a se 
populariza până în treptele mai inferioare, prin alocarea posturilor publice cu 
bărbaţi de încredere, şi ai poporului, şi ai autorităţii supreme, ca aşa să dispară 
tot ce stă ca un perete de despărţire î între popor şi regim. Rănile corpului statului 
nostru sunt cam învechite, prin urmare, serioase, şi cei ce sunt cheamaţi a le 
vindeca să nu amâne cu medicamentele radicale, căci timpul nu aşteptă, ci 
mână înainte, şi e ştiut că, pentru cel bolnav, o oră e un an. 

In fine, aşteptăm, atât de la alegaţii noştri dietali, cât şi de la senatorii 
imperiali, că nu vor întârzia a direge atențiunea noului minister asupra re- 
ferinţelor proprii ale Bucovinei şi, mijlocind ca şi aici, în ţară, să devină în 
aplicaţiune ceea ce se aplică, mai demult, în alte ţări, să se facă un pas eficace 
în prosperarea materială şi spirituală a poporului nostru, care, în circumstanţele 
cele mai critice, a dovedit că e demn de cele ce le pretinde. / Cernăuţi, ianuarie 
1868 (Albina, Anul UI, Nr. 4, vineri 12/24 ianuarie 1868). 


IX 


1869: Adunarea societăţii pentru cultura română. În 20 iulie 1869, 
şi-a ținut, în Cernăuţi, Societatea pentru literatura şi cultura română, adunarea 
generală ad-hoc, pentru modificarea statutelor sale, care deveniseră lpsicioa- 
se, în multe privinţe. Fiind de față mai mulţi decât jumătate din toți membrii 
Societăţii, proiectul modificator al statutelor s-a putut lua în dezbatere și s-a 

primit, cu câteva schimbări neînsemnate. S-a făcut şi o interpelare. 

Comitetul Societăţii numise, mai înainte, culegători, prin ţinuturi, care 
aveau să adune bani de pe la membrii Societăţii, şi să-i transmită casierului ei, 
din timp în timp, sub cuvânt, însă, că se vor simți mai înduplecaţi a-și împlini 
taxele lor, dacă vor sta în nemijlocită corespondenţă cu comitetul, acesta, 
în anul 1867, a dezlegat pe foştii culegători de îndatorirea lor. Interpelările, 
întrebau, deci, dacă a trecut în faptă acea propunere a comitetului şi cum se 
explică împrejurarea că încă mulţi membri a1 Societății sunt în restanță însem- 
nată, cum arată raportul comitetului, de astă iarnă. Preşedintele împărtăşeşte 
cum că comitetul s-a convins că e de neapărată trebuinţă de a numi, din nou, 
culegători şi asigură că astă numire se va face cât de curând. 

Era să se facă și altă interpelare, care a rămas nefăcută, pentru că 
preşedintele a grăbit cu încheierea şedinţei. Adunarea generală din anu 1867 
a fixat mai multe modalităţi pentru mărirea fondului Societăţii. Deoarace 
s-a răspândit, în public, cum că comitetul n-a executat nimic din câte îi im- 
pun concluziile acelei adunări, am fi fost foarte bucuroşi a auzi desluşirile 
preşedintelui şi în acea privință, și anume în cauza loteriei, pentru care, 
afară de apelul din foaia Societății pentru obiectele de tras la sorți, să nu se 
fi făcut nimic, adică nici planul de tras la sorţi, nici cererea la guvern, pentru 
încuviințare. Deci, ne pare foarte rău că am rămas neinformați, într-o cauză 
ce ne interesează atât de mult. 

In fine, observ că ţinuturile Gurii-Humorului, Câmpulungului şi al 
Vetrei-Dornei, cu toate că sunt locuite mai că numai curat de români, n-au 
fost reprezentate nici în adunarea aceasta din urmă. Care să fie, oare, cauza 
acestei retrageri neîntrerupte de la afacerile naționale? 

Drept că şi mulți din nobilime n-au luat parte la astă adunare, dar asta 
n-a urmat din nesimpatia pentru scopurile Societăţii, ci din cauză că o parte era 
dusă la scalde, în străinătate, iar cealaltă a fost reţienută de afaceri economice 
urgente (Albina, Anul IV, nr. 61, joi 24 iulie / 5 august 1869). 


IX 


1869: Judecată nemţească, despre arta teatrală română, reprezen- 
tată de M. Pascali. Domnul Ernst Rudolf Neubauer!S, profesor de estetică la 


!* Născut la Iglau, în Moravia, la 14 aprilie 1822, mort la Rădăuţi, în 4 mai 1890. Autor al 
„textului lămuritoriu” la Albumul „Bucovina luminată” (1860), de Franz Xaver Knapp, 
Ernst Rudolf Neubauer debutase, la Viena, în 1849, cu „Cântece patriotice austriece”, dar 
cariera lui de profesor şi de artist avea să se împlinească la Cernăuţi şi la Rădăuţi, Neubauer 
fiind întemeietorul gazetelor germane „Bukowina / Landes und Amtszeitung” (1862) şi 
„Sonntagsblatt der Bukowina” (1862), cartea lui fundamentală fiind „Die Ideonen” (1882). 

gimnaziul din Cernăuţi (profesorul preferat al lui Eminescu — n. n.), publică 
un articol, sub titlul „M. Pascali”, în foişoara ziarului „Czernowitzer Zeitung”, 
din 30 iulie 1869. Ca străin şi, mai vârtos, ca bărbat de specialitate, părerea 
domnului profesor are, pentru noi, mult interes, de aceea o reproducem aci: 


„În deceniul trecut, în micul teatru al Cernăuţilor, avurăm felurite 
ocazii de a întâmpina, în tragedii, drame şi comedii, nişte artişti care posedau 
rara facultate ca, prin acţiune liberă şi execuţie, să ne reprezinte icoanele po- 
etice drept forme ale realităţii, şi aceasta într-un grad atât de excelent, încât 
produsele creaţiei lor se pot număra între cele mai bune rezultate, pe terenul 
artei teatrale. 

Pentru a ilustra cele zise, n-am decât să pomenesc numele Rapacki 
şi Modrzejewska. 

La timpul lor, acestor reprezentații nu le-a lipsit consideraţia după 
vrednicie, deşi lauda jurnalistică era criticată, din când în când, ca extrava- 
gantă; totuşi, renumele acelor artişti dovedeşte, şi astăzi, că a fost justificată 
recunoştinţa ce li s-a arătat. Citiţi numai cronicile jurnalelor din Lvov, Cra- 
covia şi Varşovia. 

In timpul din urmă, amatorilor de arte din Cernăuţi, prin înfăţişarea 
unei părţi din societatea teatrală a lui Pascali, de la Bucureşti, li s-a dat iarăşi 
ocazia de a asista la reprezentări teatrale, care, mişcându-se pe terenul subli- 
mului şi al comicului, întru unitatea efectelor ne dau desfătarea ce se simte la 
o producţiune artistică armonică, şi ale cărei reprezentații le dăm numai partea 
ce se cuvine, când recunoaştem, apriat şi cu plăcere, cum că jocul întreg este 
pătruns de spiritul adevăratei tendinţe artistice. 

In mijlocul acestor artişti, este o putere de o însuşire cu totul proprie 
(adică nu comună), care privitorilor li se arată drept sufletul întregului, ase- 
menea soarelui, în jurul căruia se rotesc alte planete. Acest spirit conducător 
este domnul Mihail Pascali (director de teatru, actor şi poet dramatic). 

Domnul Pascali nu e reprezentantul unei specialităţi singure. Activita- 
tea productivă a fanteziei sale ocupă întregul teren mare al artei teatrale; în el 
se găseşte facultatea generală pentru adevărata producţiune a artei, împreu- 
nată foarte cu dorul şi energia spre dezvoltare şi spre realizarea vie. Uşurinţa 
cu care dânsul împreună creaţia internă cu executarea tehnică este atât de 
surprinzătoare, încât, pururi şi pretutindeni, poartă-se artistul cum îi place, 
ies la iveală naturaleţi desăvârşite. Precum se spune, domnul Pascali a făcut 
studii mimice în Paris, Viena şi prin alte oraşe mari. Se poate să şi fi adus, de 
acolo, o bogăţie în lucrurile tehnice; dar desigur nu genialitatea jocului său, 
căci aceasta nu se poate cumpăra de la un „Laroche”. 

L-am văzut pe Pascali, în seara de 27 iulie, în drama „Nebunie şi 
Durere” (ca muzicianul Jaques) şi în comedia „Nevasta trebuie să-şi urmeze 

bărbatul” (ca avocatul Joliboi). În piesa primă, dânsul era factorul întregului, 
în a doua avea un rol prim. În amândouă rolurile, dânsul domina materia, în 
libertate deplină, şi dădea ideilor poetice o formă plăcută. Alegerea ălor două 
roluri atât de direct opuse, şi amândouă pentru una şi aceeaşi seară, se pare 
că nu s-a întâmplat fără de intenţiunea artistului. Artistul putu dovedi cine şi 
ce e. În rolurile patetice, şi un talent mediocru poate uşor să merite aplauze; 
însă în rolurile ca şi al încărunţitului Jaques, în care trebuie să se reprezinte 
momentele psihice cele mai grele, de la răbdarea liniştită a durerii, până 
unde afectele lovesc marginile nebuniei, în asemene roluri trebuie să cadă şi 
teatraliţtii cei mai rutinaţi, sau să i se urască publicului, dacă nu-şi precepe 
deplin rolul. DI Pascali, ca Jaques, a făcut din o puţinătate poetică un op mare. 
In comedia ce urmă, îl văzurăm pe artist împrumutând din izvorul bogat al 
experienţei, cum dezvolta icoana umorului adevărat în nepreocupaţiunea cea 
mai vială, dovedindu-şi puterea şi ţinuta în toate părțile opului. 

In fiecare piesă, şi-a păstrat cu rigoare multă originalitatea sa, încât ni- 
ciuna n-a putut să şteargă din mine impresiunea ce mi-a cauzat-o cealaltă, nici 
nu mi-a slăbit, cât de puţin măcar, această impresiune. De alminteri, această 
impresiune se pare a fi fost deopotrivă la toți auditorii, care remunerară pe 
genialul artist prin aplauze zgomotoase şi prin aceea că îl chemară pe scenă 
de repetate ori. 

Ceilalţi artişti, între care s-a remarcat doamna Pascali, al cărei joc 
trăgea asupra-şi atenţiune neclintită, ne-au suprins atât prin diligenţa cu care 
şi-au învăţat rolurile, cât şi prin eminenta disciplină a lor. Directorului, ca şi 
artiştilor, puţin le pasă de şoptitor (Souffleur), pe care de alminteri nimeni 
nu-l putea auzi, nici măcar în apropierea cea mai mare. Fiecare conlucrător 
dezvolta de la sine lucrul său; şi peste aceasta, armonia în joc era deplină. 

Unde arta începe a păşi cu fiinţe atât de respectabile, unde singuraticele 
dintre flori vestesc atât de frumos primăvara ce se apropie, acolo nu este lipsă 
de reclame pentru a-şi putea câştiga valoare şi pentru a găsi recunoştinţa cuve- 
nită”/ E. R. Neubauer” (4/bina, Anul IV, nr. 61, joi 24 iulie / 5 august 1869). 


IX 


18609: Biserica şi şcoala, care sunt, şi în Bucovina, ca şi în Ungaria 
şi Transilvania, scutul conservator și terenul dezvoltării naționalități române, 
fură, în sesiunea dietală prezentă, obiectul principal al discusurilor şi deciziilor 
de până acum. Și în afacerile legislative, ca şi în unele alte afaceri ale vieţii 
sociale, se întâmplă, ades, că un incident neaşteptat abate cursul proiectat spre 
un rezultat, la care nu a mai cugetat nimeni. 

Aşa se întâmpla, în zilele trecute, şi în dieta noastră. Regimul, adică, 
aduse două proiecte de legi, referitoare la urzirea, cercetarea şi susținerea 

şcolilor publice, direse întru înţelesul legii imperiale de şcoli, din 14 mai 1869. 
Comitetul dietal ad-hoc, conformând aceste proiecte cerințelor speciale ale 
țării, prin raportorul său, Andrievici, recomandă aceste proiecte spre primire. 

Deschizându-se, însă, dezbaterea în cauză, începură mai mulţi vorbi- 
tori, între aceştia, mai cu seamă Pompe, Covaciu şi Petrino, a se văiera pentru 
spezele cele mari, care ar fi împreunate cu susținerea școlilor și cu salarizarea 
învăţătorilor. Dl Pompe, deputatul Siretului, de confesiune evanghelică, se 
adresă, în fine, cu întrebarea, către reprezentanții regimului, dacă Fondul reli- 
gionar gr. or. va participa la susținerea şcolilor publice şi dacă şcolile susținute 
sau subvenţionate, până acum, din Fondul religionar gr. or. vor rămâne, şi 
de aci, înainte, şcoli confesionale sau vor trece în categoria de şcoli publice, 
întru înţelesul legilor mai noi. 

DI Covaciu, de confesiunea rom. cat., atacând, cu îndătinata-i înrăznea- 
lă, administraţia şi întrebuinţarea Fondului religionar gr. or. pentru cerinţele 
cultului şi încercându-se a demonstra că acest fond este îndatorat a susține 
toate şcolile din ţară, fără deosebire de confesiune, propuse, în fine, ca, de 
astă dată, să se treacă la ordinea zilei, peste proiectele de lege pentru şcoli. 

In fine, dl Petrino, ablegatul Sucevii, de confesiunea gr. or., intonând 
că din Fondul religionar gr. or. ar fi de deosebit o parte anume pentru şcoli, 
propuse ca, în discuterea şi votarea legii de şcoli să nu se intre, până ce nu se 
va regula poziţia de drept a Fondului religionar, întru înţelesul articolui 15, 
din legea fundamentală de stat, și îndatorarea lui pentru şcoli. 

Reprezentantul regimului nu se încumetă a da un răspuns precis, în 
privinţa destinaţiei şi întrebuințării Fondului religionar pentru şcoli. 

Cu atât mai detaliat şi mai precis, desfășură, însă, dl Andrievici, ca 
reprezentant al Fondului și al posesiunilor bisericeşti, originea și destinația 
fondului acestuia, demonstrând că, după uricele fundaționale, a regulamen- 
tului diecezan din 29 aprile 1786, a ordinațiunii împărătești din 18 decembrie 
1820, precum şi a celei din 18 mai 1844, prin care s-au regulat îndatoririle 
Fondului religionar gr. or. din Bucovina, este acesta o avere bisericească, în 
toată puterea cuvântului, şi, ca atare, este destinat pentru susțienerea cultului 
gr. or. şi a şcolilor confesionale, prin urmare acest fond nu se poate întrebuința 
pentru susținerea şcolilor publice, lipsite de caracterul confesional gr. or. 

Predându-se comitetului propunerea de mai sus, a dlui Petrino, spre 
consultare prealabilă, a raportat acesta, a doua zi, că, faţă cu articol 15, din 
legea fundamentală de stat, prin care s-a garantat bisericilor dreptul autono- 
miei, chestiunea despre îndatorarea Fondului religionar pentru scopuri de 
şcoală peste măsură, de până acum, se poate regula numai şi numai de biserica 
autonomă, prin urmare ceea ce se pretind co-religionarii orientali bucovineni, 
de mai mulţi ani, ar trebui, mai întâi, să ajungă biserica gr. or. din Bucovina 
în posesiunea legalei sale autonomii. 

Citindu-se propunerea comitetului, dreasă în acest mod, dl Murbach, 
reprezentantul regimului, a înlemnit, mai apoi, însă, venindu-și în fire, a în- 
ceput a combate propunerea, cu argumente neauzite, dintre care înregistrăm, 
mai cu seamă, acestea trei, că fundaţiunile episcopiei şi ale mănăstirilor sunt 
anulate, că Fondul religionar nu are caracter confesional, prin urmare din el 
se pot susține şi şcolile lipsite de acest caracter, în fine, că autonomia bisericii 
er. or. din Bucovina, pe cât o îndreptățește articol 15,i s-a conces, prin ordinul 
consistorial din 2 faur 1869. 

Se pote înţelege ce iritare a trebuit să provoace asemenea neghiobii, din 
gura unui reprezentant al regimului. Pentru aceea, nici nu rămase nescărmănat, 
din partea mai multor deputați, anume a dlor George Hurmuzachi, Alexandru 
Hurmuzachi şi Alexandru Petrino. ar, în final, dl Andrievici, ca raportor, rea- 
sumând și mai îndeplinind ce i se mai părea de lipsă, își împlini datoria şi de 
reprezentant al Fondului religionar în dietă, prin facerea următorului protest: 

„„Conştient de datoria mea faţă de alegătorii mei, din curia primă de 
alegători a proprietarilor mari, ca reprezentant al Fondului religionar gr. or., 
în dietă, declar solemn că, în privinţa destinării și întrebuințării Fondului 
religionar gr. or., ţin, cu fermitate, la uricele fundaţionale ale episcopiei şi ale 
mănăstirilor și la ordinaţiunile împărăteşti din 18 decembrie 1820 și din 18 
mai 1844, şi, până la efectuarea autonomiei bisericei gr. or. din Bucovina şi 
regularea administraţiei şi întrebuințării Fondului religionar, protestez în contra 
oricărei afirmaţii, asigurări și interpretări în privința destinării şi întrebuințării 
acestui fond pentru scopuri școlare şi oricare altele, încât ar trece acestea 
marginile uricelor fundaţionale și ale ordinațiunilor imperiale acum atinse”. 


Punându-se, după acestea, la votare propunerea, modificată de comitet, 
se primi mai ca de toți, în cuprinsul următor: „Proiectul de lege, referitor la 
urzirea şi cercetarea şcolilor popoporale publice, în Bucovina, nu se va lua în 
consultare, până ce nu va fi, mai întâi, realizată autonomia bisericii gr. or. din 
țară, întru înțelesul articolului 15, din legea fundamentală de stat, și regulată 
posesia de drept și îndatorirea Fondului religionar gr. or. în privinţa contribuirii 
pentru şcoli” (Albina, Anul IV, Nr. 85, joi 16/28 octombrie 1869 ). 


IX 


1869: Bucovina este o ţară mică, dar frumoasă, binecuvântată 
şi interesantă. Am putea întrebuința, cu tot dreptul, acea asemănare prea 
uzitată, că ea este o mărgea frumosă în coroana Austriei, durere numai că nu 
ştim în ce loc al coroanei să înfigem această mărgea. Cu aceasta însemnăm 
o calamitate politică-naţională, pe care a suferit-o Bucovina, îndată după 
încorporarea ei cu Austria, şi până la 1849, şi care chiar şi acum se pare a o 

ameninţa. Această observare se reduce la programul lui Smolka, care voieşte 
ca, la împărțirea imperiului în grupe federative, Bucovina să formeze o grupă 
cu regatul Galiției; la aceasta cu greu se vor învoi locuitorii ţării, afară de 
Poloni, care sunt foarte puţini. 

Noi credemu a face un serviciu locuitorilor noştri, nu numai în Bucovi- 
na, ci şi în celelalte ţări şi, cu osebire, în țările germane, dacă îi vom informa, 
mai de aprope, despre relaţiunile acestei ţări interesante. Într-adevăr, nu este de 
prisos a da puţin ajutor, în privinţa aceasta, guvernanților austrieci, căci ei se 
interesează foarte puţin de depărtatele ţări negermane, ceea ce are o influiență 
foarte dăunoasă asupra stării politice în Austria germană. S-ar fi putut evita 
multe rătăciri, care s-au petrecut şi se petrec încă în politica Austriei, dacă 
Germanii austrieci, care se ţin de ginta cea mai cultă, şi-ar fi ţinut de datoria 
culturii lor să cunoască mai bine relaţiunile, reminiscenţele, exigenţele şi 
pretenţiunile celorlalte ţări şi popoare. 

Bucovina îşi are numele de la pădurile cele pompoase de fagi, cu 
care este ornată. „Buk” se numeşte, în limba polonă (sau ruteană?) fagul 
roşu. În mod special, se zice că Ştefan cel Mare, principele Moldovei, a 
plantat, după o victorie strălucită, tot câmpul de luptă cu fagi, şi de acolo s-a 
născocit numele Bucovina (numele e vechi, menţionat de cronicarii poloni 
şi de tratatele polono-magiare încă din anul 1407). La început, se ţinea de 
Transilvania; însă, de la 1482 (confuzia de date era firească, în 1869, la un 
popor fără memorie — n.n.), când fu cucerită de Ştefan cel Mare, s-a ţinut de 
Moldova, până la 1777 (octombrie 1774 - n.n.). 

Bucovina, împreunată cu Moldova, era mai mare ca acum, cuprindea 
250 de mile geografice pătrate; ea era, atunci, de o însemnătate mai mare ca 
însăşi Moldova. Siretul, Rădăuţi şi Suceava, aceste cetăţi străvechi, erau, mai 
înainte, locuri de o cultură înfloritoare. Suceava fu întemeiată încă de Daci şi 
se numea, pe atunci, Sucidaya (iarăşi, confuzie — n. N.). Ea a fost reşedinţa 
principilor moldoveni, de la începutulu secolului XV (sfârşitul secolului al 
XIV-lea — n.n.), până în mijlocul secolului XVI; avea 1.600 case şi 40 de 
biserici, era foarte întărită şi, totodată, şi scaunul mitropoliei moldovene. 
Rădăuţi a fost scaunul episcopatului ţării, care fu strămutat, în 1786, de către 
regimul austriac, la Cernăuți. 

Bucovina a fost câmpul multor lupte cu Tătarii, Polonii şi Turcii. 
Căzând Moldova sub domnia turcească (confizii în lanţ, inclusiv în paragra- 
fele care urmează — n. n.), se împărtăşi şi Bucovina de această soartă tristă. 
Suceava fu cucerită şi devastată, prin Turci, la anul 1675 (devastatorul a fost 
voievodul Dumitraşco Cantacuzino — n. n.), încât nici nu se mai întregi cum 
a fost. Acum număra numai 78 de case şi 600 delocuitori (iarăși, inexact). 

Incorporarea Bucovinei cu Austria s-a făcut într-un mod care, într-ade- 
văr, nu se ţine de paginilc cele strălucite ale istoriei austriece. Maria Teresia 

a luat parte, în anul 1772, la împărțirea Poloniei şi a împreunat Galiţia şi Lo- 
domeria cu Austria. Confinele acestui nou teritoriu păreau periclitate de către 
est; pentru apărarea lor şi-a îndreptat privirea asupra Bucovinei. În răsboiul 
ruso-turc din anul 1776, Rusia a ocupat Moldova, şi această ocupaţie dete 
şansă Austriei a trimte ş ea trupele sale, ca să ocupe Bucovina. Trată, apoi, 
cu Poarta, pe cale diplomatică, ea să pună mâna pe Bucovina, zicând, că-i 
este de trebuinţă pentru apărarea fruntariei. 

Sultanul se socotea de domn al Moldaviei, cu putere neţărmurită şi, 
prin urmare, îndreptăţit a renunţa la o parte a ei. În 25 februarie 1777, se făcu 
tratatul despre încorporarea Bucovinei cu Austria şi, după o co-înţelegere 
mai detaliată, se regulară gruniţele, în luna lui iunie a aceluiaşi an. Principele 
Moldovei de atunci, Grigore Ghica, protestă în contra acestui act nelegal (nici 
vorbă să o facă, el fiind numit domn după ocuparea Bucovinei, în 1774 -—n. 
n.), care vătăma integritatea principatului, însă, drept răsplată pentru legala lui 
protestare, fu demis de către Sultanul şi omorât, mai târziu, la laşi, de ieniceri 
(fu ucis pentru trădare, în favoarea ruşilor — n. N.). 

Austria primi Bucovina, într-o mărime de peste 181 mile pătrate austri- 
ece. Politica dc atunci nu ţinea de cuviinţa şi datoria de a respecta autonomia 
acestei ţări de o însemnătate istorică. Promiteau, în frazele lor tradiţionale, 
noilor supuşi că li se vor respecta drepturile şi libertatea. Dar nu li se concese 
să aibă dieta lor proprie, ca Polonii din Galiţia, chiar nici numele cel istoric 
al ţării nu se susţinu, ci fu împreunată cu Galiţia, sub nume de cercul Cernă- 
uţiului. Astfel rămase până la 1849. Atunci deveni Bucovina o ţară proprie 
şi ca atare fu recunoscută şi prin Constituţia din februarie. 

Acest ducat nu este reprezentat în mod caracteristic în emblema im- 
periului austriac. Bucovina purta, mai înainte, însemnele moldovene, adică 
un cap de bivol cu o stea între coarne, într-un câmp auriu. Bucovina este 
o ţară cu osebire muntoasă şi, cu toate c poziţia ei este ridicată, totuşi este 
foarte fructiferă şi bine dotată cu toate darurile naturii. Are păduri pompoase, 
câmpuri frumoase şi mănoase, cultivă, în abundență vite comute, cai, oi şi 
stupi, are mine de sare, de fier, de plumb şi de argint. S-a dezvoltat şi lățit şi 
o industrie însemnată de pănuri, lemne, piele şi metale. 

Poporaţia se urcă la 480.000. Constă din Români, Ruteni, Nemţi, 
Armeni, Poloni, Slovaci, Maghiari, Evrei şi Țigani. Românii şi Rutenii for- 
mează 88 procente din toată poporaţia. Care din aceste două seminţii este mai 
numeroasă nu este dat cu siguranţă; desigur, ambele sunt de asemene tării. 
Totuşi, Romanii, cu osebire în timpurile mai noi, sunt de o însemnătate mai 
mare, atât în privinţa intelectuală, cât şi în cea politică, şi formează majoritatea 
şi în dietă. Şi totuşi, chiar Românii au propus egala îndreptăţire a limbilor. 

Bucovina s-a germanizat, cu mare zel, din timpul Mariei Teresiei, 
încoace, aşa încât cetăţile mai mari şi, cu osebire, în noua capitală, Cernăuţi, 

domneşte o viaţă germană. Şi totuşi, adevărata poporaţie germană abia se 
urcă la şase procente. Polonii şi Maghiarii fac numai un procent al întregii 
poporaţii, celelalte seminţii sunt şi mai puţin reprezentate; totuşi Evreii, în 
proporţie, sunt numeroşi şi, dimpreună cu Armenii, au în mâinile lor negoţul. 

Cărnăuţiul, capitala ducatului, care înfloreşte abia de la anul 1772, 
numără peste 20.000 locuitori, este situat într-un ţinut romantic, lângă Prut, şi 
este reşedinţa autorităţilor țării, a mai multor institute de cultură şi locul unei 
industrii şi comerţ însemnate. Pe muntele Cetina, din apropiere, zac ruinele 
unei fortărețe vechi; săpând acolo, au aflat o sabie mare şi chiar o coroană 
de metal preţios. 

Suceava, capitala cea veche, am amintit-o deja. Ea cuprinde o mulţi- 
me de monumente istorice. In biserica catedrală cea veche este mormântulu 
sfântului loan de Novi, a patronului greco-neunit al ţării Bucovina. Aici se 
află o comună armenească, care are fabrici însemnate de safian şi corduan. 

Siretul, una dintre cele mai vechi cetăţi ale ţării, este însemnat numai 
prin târgurile cele mari de cai. 

Rădăuţi, scaunul cel vechi episcopal, este renumit prin o „stava arabisa[ 
(prăsilă de cai arabi). In biserica principală se află morminte frumose de-ale 
strămoşilor lui Ştefan cel Mare. EI însuşi, dimpreună cu mai mulţi principi 
moldoveni, este îngropat în mănăstirea basiliană, în satul Putna, care zace 
singură în mijlocul unor păduri mari. 

Comuna lacobeni are mine de fier, care produc, pe an, 10.000 chintale 
de fier brut. Lângă comuna Novoseliţa zace aşa-numitul „confiniu triplice” al 
celor trei împărați. Prutul formează, cu pârâulu Roctina, ce se varsă în el, o 
strâmtoare, în care se ating între sine Austria, Rusia şi Turcia (ad. Moldova). 
Dacă luăm în considerare trecutul, starea prezentă şi însemnătatea Bucovinei, 
atunci trebuie să dorim, ba să şi pretindem, în favoarea intereselor, a pretenţi- 
ilor istorice şi a datoriilor țării, ca această ţară să se respecte şi dc aici, înainte, 
ca o individualitate autonomă politic, pentru ca să se poată dezvolta ca atare, 
în mod fericit, în ceea ce a făcut, deja, progrese atât de frumoase. 

Referințele istorice şi de stat ale Bucovinei nu ne îndreptăţesc, în nici un 
caz, la o încorporare cu Galiţia. Ea a fost pusă, fără voie, ci prin împreunarea 
cu Austria, într-o posesie excepțională şi are dreptul de a pretinde ca să nu o 
arunce, după plac, încolo şi încoace. Dacă monarhia austriacă se va traforma, 
într-adevăr, în mod federativ, după cum seşsi speră, atunci reprezentanţii cei 
legali vor decide ca să se alipească ţara către vreo grupă sau ba (Federaţiunea, 
Anul II, No. 121-306, Vineri 5 noiembrie / 24 octombrie 1869, 483, 484). 

1869: Mişcarea rutenismului în Bucovina. Încă de astă-toamnă, 
vedem pe câţiva preoți purtându-se cu o listă de subscripţie pentru înființarea 
unei reuniuni de lectură ruteană, în Cernăţi, numindă „Cetalniţa””; însă, precum 
ne convinserăm până în prezent, a sporit puţin osteneala lor şi, între cele 30, 
până la 40 de subscripții, figurează pe lista respectivă mai mult nume de ale 
străinilor veniţi în ţară, adică ale unoru ruteni, preoți, amploiaţi şi învăţători 
din Galiţia, decât ale pământenilor bucovineni. 

se vede, dar, că ideea de a înfiinţa, în Bucovina, o „cetalnița ruteană” 
este străină şi nepopulară în opiniunea publică; mai mult, însă, din acel mo- 
ment, va să zică, curiozitatea generală, despre motivele unei atari întreprinderi, 
deoarece auzim pe unii, alţii, întrebându-se dacă ideea „cetalniţei rutene” nu 
este, cumva, o floricică răsărită în aerul nou înfiinţatului consulat rusesc sau 
dacă propaganda catolicismului rutean din Galiţia, care, de un timp, încoace, 
s-a înhobotat în vălul naționalități rutene, nu a orbit cumva pe unii, alţii din- 
tre preoții noştri ortodocşi, spre a-și face din ei instrumentele sale sau dacă 
iezuitismul și fanariotismul, care, pe cum se pare, îşi deteră mâinile, spre a 
înfăptui deviza „Divide et vinces”, nu ațintesc a semăna gâlcevi, prin care, 
ruinând moralmente poporaţiunea indigenă, să ridice flamura unei naționalități 
noi în Bucovina. 

Presupunerile acestea, deşi surprinzătoare, se par a nu fi supte din 
degete, ci bazate pe niscaiva momente, pe lucruri cunoscute, bunăoră ca 
acelea că unii dintre bucovineni, preoți şi mireni, au plăcerea de a conversa, 
adesea, cu consulul rus; că, de după spatele celora ce se poartă cu lista de 
prenumeraţiune, pentru „cetalniţa ruteană”, stau câţiva preoți și învăţători 
ruteano-catolici; că, mai cu seamă în Cernăuţi, se ceartă, deja, polonii cu 
nemţii pentru primatul naţional etc. 

Pe cât ştim, coloana inteligenței române, de care se ține nobilimea, 
amploiaţii, învățătorii şi preoții, cu unele escepții mici, nu ia nici notița despre 
întreprinderea pentru înființarea „cetalniţei rutene”, și anume, din simpla ca- 
uză, pentru că o priveşte de o plantă exotică, care, natural, nu poate prospera 
în aerul unui pământ românesc, în mijlocul unei poporaţiuni conștiente de 
originea sa naționalăa română. De ar fi de privit lucrul acesta numai din punctul 
de vedere naţional, am zice şi noi ca Gamalieu: că să nu bage seama nimeni 
de „cetalniţa ruteană”, căci, fiind acest lucru natural, adică de la Dumnezeu, 
nu se va împiedica, iar de este el nenatural, adică forțat prin o politică vicleană 
admenitoare, singură, de la sine, se va risipi. Dar, considerand că întreprinde- 
rea respectivă între împrejurările interne şi pentru vecinătatea cu elementul 
rutean din Galiţia, are şi un reflex confesional, dăunos pentru ortodocsie; și 

cumpănind că daunele confesionale, adesea ireparabile, pot să revină şi fără 
de cele naţionale, ar fi o indiferenţă imputabilă, o omisiune periculoasă a tăcea 
sau, cel puţin, a nu atrage atenţiunea fundatorilor şi apostolilor „cetalniţei 
rutene” la pericolele cărora espun dânşii cauza ortodocsiei şi interesele vitale 
ale poporațiunii în Bucovina. 

Este, adică, știut şi demonstrabil prin acte publice că, la dezlipirea 
Bucovinei de cealaltă parte a principatului Moldovei, în 1777, și încă vreo 
două-trei diecenii după aceea, afară de huţanii munteni, din cele zece comune 
din ţinutul Putilei, toţi locuitorii ţării vorbeau numai şi numai limba română 
sau, precum se zicea, moldoveneasca. Înşiși unii dintre apostolii de astăzi ai 
rutenismului îşi vor aduce aminte că, atât pe Ceremuș, cât şi pe Prut, până la 
Nistru, în toate comunele, răsuna numai astă limbă din gura poporului, şi că 
limba română sau moldoveneasca era aceea în carea ei, în pruncie, cereau de 
mâncat de la mamele lor şi-şi petreceau, cu fraţii lor, pe căminul părintesc. 
Vecinătatea Galiției, mulţimea de diregători, de servitori şi de lucrători, veniţi 
de peste Nistru, și alte împrejurări fatale, pe care nu le mai înşirăm, făcură 
că, în deceniile următoare, se lăţi, prin comunele dinspre Galiţia, limba ru- 
teană, până la uitarea limbii indigene române. Însă, pentru aceasta, precum 
nu a încetatu poporaţiunea din acele comune de a fi de viță strămoşească şi a 
păstra portul şi toate datinile naţionale române, aşa nu s-a stins din inima ei 
simţul, nici din memoria ei, conștiința naţionalităţii române, ceea ce perora 
deputatului Tureschi în senatul imperial, la angajamentele lui Litvinovici, 
mitropolitul rutean din Galiţia, o mărturiseşte tot țăranul, când zice că dânsul, 
deşi vorbeşte rusește, totuşi nu e rus, ca cei din Galiţia, ci voloch (român). 
In ochii poporului bucovinean, însuşi în ai celuia de pe malul Nistrului şi ai 
țărmurilor Ceremușului, trec, aşadar, de ruși sau ruteni numai locuitorii de pes- 
te Nistru, iar în Bucovina, numai cei zece preoți ruteano-catolici, cu poporenii 
lor, veniţi din Galiţia, şi aceasta, pentru datinile lor, diferite de cele naţionale 
ale poporaţiunii indigene, iar mai vârtos, pentru diferența confesională. 

Credem că și părinţii celor ce se poartă cu lista de prenumeraţiune, 
pentru „cetalniţa ruteană”, vor recunoaşte cum că aceste momente nu sunt 
un raționament deșert, ci lucruri faptice, înrădăcinate în opiniunea poporului 
ortodocs din Bucovina. iar a de stau lucrurile aşa, să judecăm, cu seriozitat şi 
fără de preocupare, dacă, în acest fel de împrejurări, prin înființarea „cetalniţei 
rutene”, care, în ochii poporului, trebuie să aibă şi un caracter confesional 
ruteano-catolic, se va face un serviciu bisericii drepteredincioase din Bu- 
covina. Şi oare ce va zice poporul dreptmăritor, auzind, poate şi văzând, că 
preoţii noştri răsăriteni se adună, împreună cu cei ruteano-catolici, la masa 
cetalniţei, pentru a se consulta pe rutenie, ba poate emit, împreună, şi niscaiva 
proclamaţii şi broşuri în ţară. Fără de a mai pomeni de iezuitism, care, din 

acea parte, poate prea uşor să se furişeze în „cetalniţa ruteană”, dacă, prin 

acestă întreprindere şi, aşazicând, cu mâinile preoților, nu se va dărâma, 
cel puţin în ochii poporului, peretele confesional, ce desparte ortodoxia 
bucovineană de rutenismul galiţian. lar după aceea, care va fi soarta turmei 
drepteredincioase din Bucovina? Oare nu cumva, asemenea celeia din Galiţia, 
în timpul regatului Poloniei? „„Caveant consules rutenismi, ne detrimentum 
capiat respublica ortodoxa!” 

Auzirăm, în adevăr, de multe ori, pe patronii rutenismului zicând că în 
preoțimea ruteano-catolică din Galiţia s-a deşteptat simţul pentru ortodoxie, 
că, aşadar, e de sperat reîntoarcerea rutenilor la ortodoxie, iar nu de temut 
alunecarea dreptmăritorilor în castrele catolice rutene. Cei uşori de credință 
pot preţui astfel de vorbe, până ce se vor vedea dezamăgiţi cu totul. Noi, însă, 
care ştim că partea cea mai mare de preoți ruteni e aproape de a intra însăși în 
castrele polonilor, noi, care vedem încordările preoților ruteano-catolici din 
Bucovina de a face prozeliți, prin comunele urbane și rurale, întrebăm cum 
de vine că acei zece preoţi ruteni încearcă feluri de arte pastorale, spre a răpi 
din oile staulului nostru ortodox, dacă între dânșii e, deja, deştceptat simţul 
pentru ortodoxie. Purtarea acestor preoți este amanetul cel mai sigur pentru 
scopurile galițienilor cu bucovinenii, aşadar ar fi mai logic şi mai înțelept a 
aştepta până ce decanul ruteano-catolic, cu capelanii săi din Bucovina, vor 
reintra în sânul bisericii ortodoxe și, abia după aceea, a crede în seriozitatea 
vorbelor despre simţul pentru ortodoxie al rutenilor din vecinătate, ba, şi în 
cazul acesta, a nu uita de soarta Troienilor, cu darul Danailor. 

Pare-ni-se că, între alte motive, din care purceseră fraţii noştri spre 
înființarea „cetalniţei rutene”, fu și acela ca să împiedice subordonarea epar- 
hiei bucovinene mitropoliei din Sibiu, la care, după zisa lor, ar aspira clerul, 
inteligenţa şi nobilimea română. Acea fantomă deja a dispărut! Patronii 
parohiali şi inteligența, cu reprezentanții comunali, în adresa lor, referitoare 
la regularea afacerilor bisericeşti, se declarară pentru autonomia bisericii 
bucovinene, neatârnate de mitropoliile din Sibiu şi Carlovăţ, iar părintele 
episcop (Hacman — n. n.), cu consistorul, a și autorizat acea declaraţiune, 
prin o concluzie unanimă ( e vorba de refuzul unirii tuturor românilor din 
impereiul austro-ungar într-o singură biserică, celebrele „Dorinţe ale clerului” 
motivând refuzul bucovinean cu „frăția” rutenilor ortodocşi, deşi motivele 
reale ţineau şi de banii fondului religionar, dar şi de şansa lui Şaguna de a 
deveni liderul tuturor românilor, deşi și șeful lui Eugeniu Hacman, mitropolitul 
Bucovinei — n. n.). Aşadar, fraţilor rutenizanţi, nu aveţi mai mult ce vă teme 
de Sibiu; dar vă lăsaţi şi voi de toate celea, ce ne fac şi nouă frica de Liov sau 
şi de Moscova? iar de cugetă cineva a fi chemat de provedenţă spre lăţirea şi 
mărirea slavismului, măgulindu-se cu gloria unui atare apostolat, atunci vă 
asigurăm că panslavismul, pe cât de surâzător la ușă, pe atâta de îngrozitor 
în casă, are şi, fără de bucovineni, mii de organe servitoare, care cutreieră 

marea și uscatul, neştiind, adesea, unde să-și plece capul. Lăsând, dară, acea 
fatasmă măgulitoare în ştirea autorilor şi îngerilor servitori de pe aiurea, să 
ne îngrijim, mai bine, cu puteri împreunate, de vetrele noastre străbune, ce 
ne încălzesc, de moşiile noastre române, ce ne nutresc, de întărirea simțului 
genuin și a conștiinței naționale strămoşeşti în popor, de scăparea poporului 
nostru indigen de sărăcie şi demoralizare socială, iară, mai presus de toate, 
de consolidarea bisericii şi de mărirea Sionului ortodoxiei în Bucovina, ca 
atât mănăstirile și bisericile marelui Ştefan, și ale altor ctitori, cât şi cele nou 
zidite să nu rămână deșerte, ci deșert şi de minciună să rămână cuvântul unui 
preot catolic, care, la un examen, în şcoala din Roşia, zise: „Orientali, în Bu- 
covina, au şi tot zidesc biserici moarte, iară noi, catolicii, urzim biserici vii”. 

Cine are urechi de auzit să audă și minte de înţeles să înțeleagă! (4/bina, 
Anul IV, Nr. 4, duminică 12/24 ianuarie 1869). 


IX 


1870: Prima adunare poporală în cauza autonomiei bisericii drept- 
credincioase în Bucovina, ținută în Cernăuţi, în 11/23 iunie 1870. De mai 
mult de două decenii, inteligența poporaţiunii drept-credincioase din Bucovina 
a stăruit, prin felurite cereri, pe la locurile competente, pentru recâștigarea 
autonomiei bisericeşti, rezemându-se, totdeauna, pe aşezămintele bisericeşti, 
pe cerinţele timpului de faţă şi, în fine, pe legile fundamentale de stat. 

Insuşi venerabilul Consistoriu, dimpreună cu Sfinția Sa episcopul 
Bucovinei, în luna lui iulie, anul trecut (1869 — n. n.), a înaintat înaltului 
minister din Viena un raport, în această privință, conform dorințelor rostite 
de diecezani, şi urmat de un proiect de lege, cu 45 articole, prin care a cerut, 
cu tot dinadinsul, realizarea deplinei autonomii bisericești. 

Inaltul minister a răspuns, la acest raport consistorial şi la repetatele 
cereri ale diecezanilor, a sosit un emis ministerial, dintr-a 11 ianuarie 1870 şi, 
în urma mai multor alte deciziuni, în privința administrării averii besericeşti, 
adică a Fondului religionar, care toate au aruncat spaimă și îngrijorare în 
poporaţiunea drept-credincioasă din țară pentru viitorul, dreptul și averea 
bisericii ei străbune. 

Aceste îngrijorări au îndemnat pe mai mulţi bărbaţi de bine şi prevă- 
zători a se aduna, în Cernăuţi, la o sfătuire comună. Această adunare privată, 
compusă din bărbaţi din toate stările, în număr de 28, s-a ţinut la 13/25 aprile 
a. c., tocmai în ziua de „Buna-Vestire”. Cu toții, ca într-un cuget, au recunoscut 
pericolul cel mare, în care ne aflăm cu drepturile autonomiei bisericii noas- 
tre, precum și trebuința cea mai neapărată de a face pași comuni, energici și 
solidari în contra tuturor încercărilor de a ne nega, de a nu ne da sau de a ne 
schimonosi drepturile noastre de autonomie bisericească. 

Cu toţii au crezut că o manifestare unanimă, din partea întregii 
poporaţiuni drept-credincioase din ţară, va deșcepta pe contrarii deplinei 
autonomii besericești, în apucăturile lor nelegiuite, de până acuma, şi că îi va 
aduce, poate, pe calea cea dreaptă, şi, de aceea, au şi decis convocarea, în orașul 
Cernăuţilor, a unei întruniri publice poporale, care singură să determine paşii 
ce au să se facă din partea diecezanilor drept-credincioşi pentru recâştigarea 
autonomiei bisericeşti, astfel după cum o cer aşezămintele bisericii, legile 
fundamentale de stat, cerinţele timpului şi după cum a fost propus-o şi vene- 
rabilul consistoriu episcopesc, în raportul său către minister, din 6 iulie 1869. 

Purcezând, din aceste puncte de vedere, adunarea din ziua „Bunei- Ves- 
tiri” a ales, din mijlocul său, un Comitet, pe care l-a însărcinat cu convocarea 
unei întruniri publice de drept-credincioşi şi cu punerea la cale a tuturor pre- 
parativelor pentru ţinerea acelei întruniri. Acest comitet s-a constituit îndată, 
alegându-și preşedinte pe DI Dr. Demetriu Bendela, iar vicepreşedinte, pe 
dl Georgiu Hurmuzachi; a ţinut un şir de şedinţe, în care a dezbătut atât 
modul convocării acelei întruniri poporale, cât și rezoluțiunile ce a crezut 
de cuviinţă a se supune la deliberarea și deciziunea ei. Apoi, a compus şi a 
expediat, îndată, către toţi preoții şi comunele sătești, către toți răzeșii şi pro- 
prietarii mari, către toţi diriguitorii, profesorii și învățătorii ortodocşi din țară, 
precum şi către cei mai distinşi orășeni, de prin diferitele oraşe ale țării, un 
apel de convocare. Totodată, comitetul convocator a tipărit, în limba română 
şi ruteană, şi a expediat un program pentru întrunirea poporală, ce s-a ţinut 
în Cernăuţi, într-a 11/23 iunie 1870, în cauza realizării autonomiei bisericii 
drept-credincioase din Bucovina. 

Joi, într-a 11/23 iunie 1870, pe la 8 ore, dimineaţa, publicul drept-ere- 
dincios a început a se aduna în biserica catedrală din Cernăuţi, unde s-a celebrat 
sfânta liturghie. De aicia, poporul drept-credincios, în număr de peste 2.000 
sau, după chibzuinţa unora, 3.000-4.000, între care ca la 180 de preoţi, mai 
toţi patronii bisericești, amploiaţi, învățători, orăşeni din toate orașele țării, şi 
țărani, mai din fiecare sat, trimişi anume încoace de comunele lor bisericeşti, 
au pornit, în convoi, spre grădina publică, către locaţiile pentru întrunire. 

Cu toate că publicul drept-credincios, venit, de prin toată ţara, într-un 
număr atât de mare, cât nici nu se așteptase, şi cu toate că comitetul convocator 
avea la mână încuviințarea guvernului, totuşi întrunirea nu s-a putut ţine, afară 
de locaţie, din cauză că chiar în această zi de duminică plouase foarte tare şi 
tot sta să plouă, și bătea vânt cumplit. De aceea, poporul drept-credincios a 
fost chemat înlăuntru și îndată a împlut sala cea mare, cinci odăi spaţioase de 
prin împrejur, care comunicau cu sala, prin uși şi ferestre deschise şi galerie, 
şi o parte a mai rămas încă afară; dar, îndată ce s-au început dezbaterile şi 
unii din cei dinlăuntru, la momente potrivite, au ieşit afară, spre a lua aer, 
cei rămaşi pe afară au intrat înlăuntru, spre a ocupa locurile rărite şi, aşa, tot 

schimbându-se, au urmat până în fine. 
Adunarea din Cernăuţi, din 11/23 iunie 1870, decide : 


I. A declara că a văzut, cu adâncă părere de rău, cum toate guvernele de 
mai înainte, în loc de a lua în seamă, după cuviință, dorinţele cele legiuite şi 
drepturile cerute ale creştinilor răsăriteni din Bucovina, precum şi voturile, şi 
manifestațiunile celor dintâi factori şi locuri competente din țară și împărăție, 
au crezut a face mai bine de a asculta, în una din cele mai mari afaceri ale 
țării, o birocraţie ce nu doreşte înaintarea şi înflorirea bisericii Bucovinei, a 
noastre, a celor ce suntem de altă lege (strigări zgomotoase: Adevărat este!), 
care urmare nu poate mulțumi pe un popor credincios împărăției, ci mai 
degrabă este în stare a-i turbura liniştea sufletului, a-i vătăma simţămintele 
cele mai scumpe şi a-i surpa toată credinţa în dreptatea guvernului către fiii 
besericii; drept-credincioşii din Bucovina (aplauye). Deci, dară, provocân- 
du-se Adunarea aceasta la uricele ctitorilor şi ale bisericilor din Bucovina, la 
prea înalta rezoluțiune a împăratului losifu II, din 11 decembrie 1781, prin 
care s-au sancţionat condițiunile, desfășurate, mai apoi, prin multe decrete 
ale ministerului de război de atunci, ale aşa numitului „Hofkriegsrath” despre 
lucrarea moșiilor bisericeşti din Bucovina, numai sub cuvânt de administraţie 
comună; mai departe, provocându-se Adunarea la prea înalta rezoluţiune a 
Maiestăţii Sale împăratul Francisc I, din Tropau, 18 decembrie 1820, prin 
care s-a garantat, din nou, caracterul de necontestat confesional şi menirea 
cea deosebită şi foarte îngrădită a Fondului religionar gr. or. din Bucovina; 
şi, în fine, întemeindu-se pe constituţiune, care asigură și bisericii răsăritene 
dreptul de autonomie în administrare: Adunarea protestează în contra a orice 
prejudiciu nefavorabil şi în contra tuturor urmărilor stricacioase, care s-ar 
putea ivi, pentru binele besericii gr. or. din Bucovina, pentru toate drepturile 
ei, anume pentru dreptul ei asupra Fondului gr. or. din Bucovina, cu un cuvânt, 
pentru deplina ei autonomie, fie aceste urmări din orice fel de ordinațiuni și 
măsuri administrative, din timpul trecut sau viitor, din orice ordinațiuni şi 
măsuri care ar fi în contrazicere cu rezoluţiunile împărătești menționate mai 
sus şi cu constituțiunea din 21 decembrie 1867, sau care nu s-ar fi înființat 
pe cale legală sau constituțională (aplauze prelungite). 


II. Să se tramită, cu grăbire, o nouă adresă, din partea acestei Adunări, 
către consiliul de miniştri, la Viena, cerându-li-se: ca și biserica răsăritului din 
Bucovina să ajungă a vedea că constituţiunea este şi pentru dânsa un adevăr, 
să se dea bisericii acesteia autonomia cerută, deplină și neslăbită, în puterea 
legii fundamentale de stat despre drepturile generale ale cetățenilor, articolul 
15, dreptul încă tot reținut, până în ziua de astăzi, dreptul de autonomie, 
adică dreptul de neatârnare de către dregătoriile administrative, în afacerile 

din lăuntru, şi administrarea Fondului religionar gr. or. din Bucovina, sub 
controlul guvernului împărătesc şi cu toate garanţiile trebuinciose, în privinţa 
aceasta; dar, mai întâi decât toate, pentru ca să se convoace, cât mai curând, 
un congres constitutiv pentru eparhia Bucovinei, compus, prin alegeri libere, 
din preoți şi din mireni, după modul cum s-a urmat, în privinţa aceasta, cu 
voia împărătească, şi în Ungaria, față cu surorile biserici română şi sârbească, 
căci numai un congres bisericesc constitutiv are dreptul şi priceperea de a 
lămuri şi stabili autonomia bisericii răsăritului din Bucovina, în marginile 
așezămintelor bisericii drept-credincioase şi conform cu drepturile cele vechi 
ale ţării; precum şi cu privire la cerințele timpului de față, în împrejurările 
faptice, la trebuințele eparhiei și la legile de astăzi ale statului. Iar în urmă, 
să se înainteze lucrările congresului la locurile cele înalte, spre a se urma, 
mai departe, în privinţa lor, după constituţiune, şi să se supună prea înaltei 
sancţiuni a Maiestăţii Sale, prea înaltului împărat (aprobări, din toate părțile). 


III. Totodată, să se invite venerabilul consistoriu gr. or. al Bucovinei 
spre a se însoți, cu toată îngrijirea scaunului episcopesc al ţării, la acești paşi 
şi de a sprijini, din toate puterile, din partea sa, şi mai departe stăruinţele 
pentru a se rezolva, cât mai curând, cauza cea vitală a bisericii din Bucovina 
(aprobări, din toate părţile). 


IV. Un comitet, anume ales de către adunare, să se însărcineze cu 
îndeplinirea deciziunilor de faţă și, pe lângă aceasta, comitetul numit să fie 
îndatorat de a urmări cursul acestei cauze, cu cea mai mare luare aminte, 
de a încunoştiinţa, necontenit, pe popor despre el, de a convoca, spre acest 
scop, de ar fi de trebuinţă, și în alte părți ale ţării, adunări publice de popor, 
de a înlătura orice piedice ce le-ar întâmpina el, şi de a întreprinde toți paşii, 
legiuiţi şi trebuincioşi, pentru a ajunge, odată, eparhia drept-credincioasă a 
Bucovinei, cât mai curând, la autonomia sa (aprobări şi aplauze prelungite). 


După citirea și primirea acestor propuneri, DI lon Sbiera ia cuvântul și 
mulţumeşte adunării pentru acest lucru atât de cumpănit şi de mare. Citeşte, 
apoi, numele celor 45 bărbaţi, care au să compună noul comitet, care are 
să aducă la împlinire toate deciziunile Adunării; aceşti membri, propuşi de 
comitetul convocator, se primesc toți cu unanimitate și cu aprobări şi aplauze 
generale. 

Preşedintele constată primirea propunerii din urmă, adică alegerea 
noului comitet, de 45 de bărbaţi, care va avea să aducă la împlinire toate 
deciziunile adunării din 11/23 iunie 1870, şi, cu aceasta, lucrările se încheiară 
şi adunarea se dizolvă. 

Cu toate că duşmanii bisericii şi ai poporului, mari şi mici, pe faţă și 

ascunşi, au fost întins, cu săptămâni întregi, mai înainte, în toate părțile țării, 
relelele lor infernale, spre a abate pe cei slabi de înger, iar mai ales pe poporul 
țăran, de la împărtășire la această întrunire publică; cu toate că şoaptele lor 
erau, care mai de care, mai captivante şi mai seducătoare, totuşi bunul simţ 
al poporului și prudenţa inteligenţei ce-l conducea au triumfat, cu fală, asupra 
toturor intrigilor şi uneltirilor. Poporul, dimpreună cu inteligenţa sa din toate 
stările, s-a adunat, cu miile, spre surprinderea și ruşinea contrarilor, și a luat 
parte la dezbateri, în unire, cu frăție şi bună înţelegere. Nici o notă discor- 
dantă n-a cutezat să turbure, în public, această armonie cu adevărat frățească 
şi creștinească, întemeiată cu tărie între toţi fiii buni ai patriei, prin secole de 
zile senine şi dulci şi de zile triste, amare şi pline de suferință. 

Mulţi ne credeau plini de egoism, dezbinaţi şi sfâşiați, gata ca micii spre 
junghiere şi pradă; dar geniul cel bun, spiritul creştinismului, ne-a luminat ca 
prin farmec și ne-a strâns, din toate unghiurile ţării, la un loc, spre a ne sfătui 
împreună, pentru salvarea besericii şi a patriei. Principiile ce s-au dezbătut şi 
adoptat în unanimitate, în această adunare, autonomia comunităţii creştine, 
a bisericii drept-credincioase din ţară, în toate ramurile ei de activitate, vor 
rămâne pururea steaua conducătoare a toturor fiilor ei sinceri și nimeni nu-i 
va puotea abate de la ele. 

Gravul pericol comun, cuvântările cele înfocate şi bine simțite, ce 
căutau să-l împrăștie prin provocare la bună înţelegere şi activitate solidară, 
prin unirea în cugete și simțăminte, ce se arată din toate părțile, entuziasmul 
de nedescris, ce s-a manifestat necontenit, de la începutul adunării, până la 
încheierea ei, a fost atât de fermecător, încât nu unul îşi înghițea plânsul şi 
nu unuia îi curgeau lacrime de bucurie şi de duioşie, la acest spectacol măreț 
şi neobișnuit încă. 

Indestularea, multiumirea, bucuria şi însufleţirea ce strălucea radios din 
fețele fiecăruia, au rămas urme neşterse în inima noastră, a tuturora, precum şi 
dorința fierbinte de a ne vedea, cât mai des, adunaţi împreună, spre consultări 
comune, în toate afacerile care ating, de aproape, interesele și existenţa noastră 
(Federaţiunea, Anul UL, Nr. 81-413, duminică 4/16 august 1870). 


IX 


1871: Serbarea de la Putna. Având Comitetul de a porni la Bucovina, 
spre a începe pregătirile cuvenite pentru serbare, doi membri, preşedintele, 
domnul Vasile Bumbac, şi domnul Beleş, îşi dădură demisia, împiedicaţi 
fiind, în parte, prin împrejurări familiare, parte, prin ocupaţii cu studiul pentru 
examene, de a pleca împreună. 

Comitetul central decise, aşadar, încă în Viena, a alege, îndată după 
sosirea lui în .Bucovina, alţi membri şi de a se constitui din nou, ceca ce se şi 

împlini, în şedinţa din 1 august stil nou 1871, în Cernăuţi, alegându-se fostul 
secretar, domnul loan Slavici, preşedinte, domnul Mihai Eminescu, secretar, 
completându-se prin domnul Vasile Morariu; funcțiunile celorlalți membri 
rămaseră în vigoare. Domnul Vasile Bumbac a rămas ca agentul Comitetului 
central în Viena; Domnul Beleş, în asemenea calitate, purcese în Crişana. 

Fiind, aşadar, Comitetul formal constituit, a început, din 1 august 1871, 
pregătirile cuvenite în Bucovina. Comitetul se află, astăzi, în poziţia plăcută 
de a înştiința onoratul public român cum că toate pregătirile sunt îndrumate 
şi speră ca, în 13/25 august, a fi cu toate gata; nu-i rămâne, acum, alta nimic, 
decât a ruga, pe toţi aceia ce simt cu adevărat româneşte, ca să înfrumuseţeze 
serbarea cu prezenţa lor, căci Comitetul este convins că numai o participare 
vie poate ridica însemnătatea acestei serbări naţionale. O adunare numeroa- 
să de români, din toate provinciile române, însuflețite de unul şi de acelaşi 
spirit, aceasta este podoaba, frumseţea şi sublimul serbării, iar nu flamurile 
implantate şi arcurile de triumf. Pentru ca participanţii la această serbare să 
nu rămână ca frunza pe apă, pe locurile necunoscute, pentru ca ei să afle grija 
cuvenită, pe de o parte, pe de alta pentru ca Comitetul conducător să-şi poată 
face calculul şi să purceadă, în toate lucrările sale, pe bază sigură, Comitetul 
conducător a şi rugat, de repetate ori, ca toţi cei ce voiesc a lua parte la această 
serbare să binevoiască a înştiința, până în 10 august stil nou 1871, pe adresa: 
Pamfil Dan,jurist în Cernăuţi, pe comitet; astăzi, Comitetul este nevoit a lungi 
termenul, până în 8/20 august 1871, tot sub acea adresă, cu observarea că, 
pentru persoanele ce nu se vor fi anunţat, el se va putea îngriji, numai de-i 
vor ierta împrejurările. 

Totodată, Comitetul simte îndatorirea de a publica, deocamdată, 
următoarele informaţii: Ultima staţiune de descălecare pentru persoanele, 
ce vor veni pe calea ferată, este Hadicfalva (Dorneşti, în Bucovina); trenul 
soseşte aci numai o dată pe zi, şi anume pe la 2 ore după-amiază. La această 
staţiune, Comitetul va ordona o secţiune, care are să îngrijească transportarea 
publicului la Putna, la o depărtare de cinci ore. Preţul de persoană este de 1 
florin şi 1 florin şi 50 creiţari. 

Tot aici, primesc oaspeţii un program tipărit, în mână, din care vor 
afla informaţiile necesare mai clar şi apriat. Serbarea se ţine în 15/27 august 
1871, în ziua de Sfânta Maria Mare, de hramul bisericii, şi în 16/28 august, 
în care se face parastasul pentru fundatorul bisericii; oaspeţii din depărtare 
vor avea să sosească, aşadar, în 14/26 august 1871. 

In Putna, Comitetul conducător îşi are biroul său într-un loc acomodat 
aproape de cvartir, către care onoratul public va avea să se adreseze cu orice 
dorinţă; el se va năzui a satisface dorinţele şi a îndestula pe onoratul public 
român, care a ştiut îmbrăţişa ideea şi a sprijini junimea academică cu sacrificii 
în întreprinderea ei. Comitetul conducător roagă pe onoratul public român de 

încrederea sa, dorindu-i: Fericită întâlnire, la mormântul lui Ştefan cel Mare! 
// Cernăuţi, 11 august/ 29 iulie 1871. / loan Slavici, m. p., preşedinte / Mihai 
Eminescu, m. p., secretar (Albina, Anul VI, nr. 63, joi 5/17 august 1871). 

* 


Programul serbării în memoria lui Ştefan cel Mare, la mormântul 
acestui erou, în mănăstirea Putna (Bucovina), în 15/27 şi 16/28 august 1871. 

Sâmbătă, în 14/26 august 1871: La zece ore, seara, începutul serbării, 
cu privegherea religioasă anunţată, la intrarea în biserică, cu 21 de salve şi 
tragerea tuturor clopotelor sfintei mănăstiri. Oficierea se împlineşte de cinci 
preoţi şi unu diacon. Iluminaţiune solemnă a bisericii şi a întregii mănăstiri. 

Duminică, în 15/27 august 1871: De la opt, până la nouă ore, dimi- 
neaţa, trei rânduri de salve succesive anunță adunarea oaspeţilor în porticul 
festiv: Comitetul, in corpore, îi binecuvântează. Şase salve anunţă începerea 
sfintei liturghii, săvârşită de şapte preoţi şi doi diaconi. La priceasnă, Prea 
Cuvioşia Sa Părintele Egumen al mănăstirii Putna, Arcadie Ciupercovici, ţine 
o predică corespunzătoare hramului bisericesc. Procesiunea la porticul festiv, 
salutată de salve. După descoperirea şi sfinţirea urnei consacrative, epitafului 
Doamnelor din România, a acelora din Bucovina, a flamurii Doamnei Ha- 
ralambie, a Domnelor din laşi şi a Institutului de Bele-Arte, Domnul A. D. 
Xenopol rosteşte cuvântarea festivă. Corul Junilor români intoneză „Imnul 
religios”, compus anume de domnul Vasile Alecsandri, melodie de domnul A. 
Flechtenmacher. Se citesc inscripţiunile de pe daruri. Procesiunea se întoarce 
în biserică, spre încheierea sfintei liturghii. 

Masa comună, în portic. După vecernie, iluminaţiunea mănăstirii şi 
foc bengalic, pe culmile munților dimprejur. 


Luni, în 16/28 august 1871: La opt ore, dimineaţa, Junimea acade- 
mică, diferiţii domni reprezentanţi, clerul şi autorităţile publice se adună în 
portic şi, apoi, purced „in corpore” la biserică, spre a asista la sfânta liturghie. 
După sfânta liturghie, urmează ieşirea cu procesiunea pentru aducerea da- 
rurilor în biserică. 

Prea Cuvioşia Sa Părintele Egumen al mănăstirii dă citire „Cuvântului 
de îngropăciune la moartea lui Ştefan cel Mare”. Conductul festiv, în sunetul 
„Bugii” (Buga înseamnă „Bour”, în tătară — n. n.), clopotul lui Ştefan Vodă. 
După intrarea în biserică, parastas de pomenire. La îngenunchierea generală, 
cu citirea rugăciunii de iertăciune, corul intonează „Imnul lui Ştefan cel Mare”, 
făcut anume de domnul Vasile Alecsandri, melodie de A. Flechtenmacher. 40 
de salve, ca reamintire de mănăstirile zidite de măritul erou, şi sunetul „Bu- 
gii” anunţă aşezarea darurilor pe mormânt. Ospăţ comun, în portic (agapă). 
Serbarea se închide prin un discurs prezidenţial (Federaţiunea, Anul IV, Nr. 
89-557, miercuri 25 august / 6 septembrie 1871). 

Serbarea de la Putna. Timpul ce a născut în junimea română ideea 
ca națiunea întreagă să celebreze, pe mormântul eroului său, Ştefan cel Mare, 
astă serbare măreaţă este, până acum, un unic în istoria cea atât de tristă a 
nefericitului popor român. Sâmburele acestei idei este uniunea spirituală a 
acestei naţiuni despoiate. Serbarea aceasta va fi un punct curat si lucios în 
cronica română, care nu e nimic alta decât un registru de intrigi, trădări de 
patrie, egoism şi nepăsare. Cine crede cum că eu sunt un pesimist sau colorez, 
înadins, cu culori nefavorabile istoria română, să ia în mână o consemnare, 
ce enumără, an după an, întâmplările cele mai însemnate din istoria română, 
şi-mi va da dreptate. Partide de boieri se vindeau pe sine, pe întrecute, şi 
patria duşmanilor noştri. 

Co-înţelegerea frățească a tuturor românilor, în privința mijloacelor 
pentru prevenirea şi îndepărtarea pericolelor, de care e ameninţată națiunea 
română, prin poziţia sa între popoare străine şi prin izolarea de celelalte po- 
poare romanice; consultări pentru înlesnirea culturii şi a ştiinţei, a armelor 
celor mai puternice pentru înălțarea oricărui popor, e ţinta la care năzuieşte 
Junimea română. In favoarea acestei întreprinderi se făcură, anul trecut, co- 
lecte de bani, şi anume contribuirile cele mai frumoase se făcură în provincia 
cea mai mică şi mai neînsemnată între provinciile române, în Bucovina. În 
urmă, suma adunată era suficientă. Dar o parte din ea s-a pierdut, nu prin 
vina junimii vieneze, căci ce a putut ea să facă, decât să dea banii în o casă 
de fier? Şi poate să fie vina că ea a preferat casa unui bărbat român, faţă cu 
casa unui evreu, spre exemplu? Şi cum putea crede junimea că e cu putinţă să 
se afle un bărbat român, care să abuzeze de încrederea pusă în el, fără sfiala 
că se dezonorează pe sine şi pe ai săi, prin această faptă ruşinoasă înaintea 
naţiunii întregi? Cum putea crede junimea ca el să fie în stare a ataca colecta 
făcută de întreaga naţiune, spre un scop atât de sfânt? Cum putea presupune 
Junimea română atâta lipsă de pietate? 

Şi iată că omul acela a comis această crimă teribilă şi el nu s-a împuşcat, 
nu s-a spânzurat, el e încă în stare să prefere viaţa acestei ruşini de sacrilegiu! 
Şi ce fac ceilalți domni Mureşani, care nu dispărură din ochii naţiunii şi despre 
care nici nu se zice că s-au spânzurat, nu caută ei — va întreba cititorul — să 
acopere această ruşine? Nu, cel puţin, până acum, nu. 

Comitetul central din Viena s-a adresat părintelui dispărutului, dar dom- 
nia sa nu aţinut de trebuinţă să-i dea vreun răspuns. O altă familie, decât cea a 
Mureşenilor, ar fi restituit suma pierdută şi ar fi acceptat purtarea procesului. 
Deşi Mureşenii nu făcură aceasta, totuşi voim să sperăm că dumnealor vor 
restitui Comitetului central cel puţin a treia parte din banii pierduţi, înaintea 
serbării, voim să sperăm că Comitetul central va fi înştiinţat, în scurt timp, 
despre aceasta; ar fi prea trist, ar fi fără exemplu în istoria popoarelor, dacă 

domnii Mureşani ar tace şi mai departe, ca până în ziua de azi. 

Inexplicabil este şi fenomenul că ziarele române, cu excepţia bravului 
„Românul”, din Bucureşti, n-au scris, din partea lor, nici în anul trecut, nici 
în anul acesta, vreo iotă despre serbarea de la Putna. La un alt popor, nu s-ar 
putea întâmpla aceasta. Acest fenomen dovedeşte cât de puţin simţ şi sens 
naţional posedăm noi, românii. 

Aţi văzut, domnilor redactori, cât vuiet au făcut ziarele germane, chiar 
şi cele austriece, fără să cugete la Kânigsgrătz-ul din 1866, cu serbarea victoriei 
germane şi nu aţi învăţat nimic de la ele! Sau nu merita Ştefan cel Mare să 
fie, la noi, celebrat cel puţin ca regele Wilhelm la Germani? 

Timpul este scurt şi s-ar cuveni ca ziarele să pregătească publicul pentru 
serbarea lui Ştefan, dar nu se cuvine ca dânsele să fie preparate prin public 
spre a scrie ceva despre serbare. 

Trecând, la scalde, prin Viena, am avut ocazia de a conveni cu mai 
mulţi juni români şi cu câțiva membri din Comitetul central. Junimea decise 
în o adunare generală de a face serbarea cu mijloacele ce le are, apelând, 
din nou, la contribuirea publicului, convinsă fiind că publicul inteligent nu 
va lăsa să triumfeze abuzul neguţătorului Mureşanu sau poate, mai bine 
zis, întâmplarea oarbă asupra ideii. Mijloacele în bani, ce le posedă, astăzi, 
junimea sunt 170 florini, la domnul Teclu, 46 florini (pare-mi-se), la casierul 
Comitetului central, şi vreo 500 florini, la redacţia „Curierului” din laşi. Se 
vede lucrul că aceste mijloace nu ajung. Dar junimea nu e ademenită de lux 
şi de luciu exterior, ci de simţământul limpede şi curat ca raza soarelui, care 
zace în inima şi în pieptul ei, pe acesta-l va jertfi ea pe mormântul lui Ştefan 
cel Mare, neposedând nimic alta. 

Junimea română e decisă de a călători cu desagii în spate, ca în 1848, 
la mormântul eroului român, în cazul că nu va fi sprijinită de publicul român. 
Dar nu pot să cred că publicul român va lăsa junimea fără vreun sprijin. 
Aceasta ar fi, pentru publicul nostru, un atestat de pauperitate prea mare, nu 
de pauperitate materială, ci... 

După cum am văzut din actele Comitetului central, contribuiră, anul 
trecut, bucovinenii sumele cele mai mari. Mai mici au fost cotele contribui- 
torilor din România, iar ale celor de sub coroana Ungariei, afară de vreo trei 
excepţii, de tot neînsemnate. 

Bucovinenii şi transilvăneni sunt sub regimuri străine, care nu caută 
să îmbunătăţească starea poporului român, ci, din contra, să-l ţină în întu- 
neric, ca, aşa, mai uşor să-i poată răpi naționalitatea, să-l poată germaniza 
sau maghiariza. Bucovinenii şi transilvănenii trebuie singuri să-şi înființeze 
şcoli etc.; unii contribuie la fundațiunea pumnuleană, alții, la fondul pentru 
înființarea Academiei de drepturi şi a Teatrului român. 

Cu totul în altă poziţie se află românii din România liberă, ei nu au nici 

fundaţiune pumnuleană, nici contribuiri pentru înfiinţare de academii etc. şi, 

totuşi, contribuie atât de slab, cu mijloacele lor cele atât de bogate, în favoarea 

serbării de la Putna. Voim să sperăm că dumnealor, în anul acesta, când are 

să se realizeze serbarea, în orişice împrejurări, nu se vor lăsa întrecuţi chiar 

de micul număr de bucovineni, în o cauză atât de naţionala ca aceasta. / Dr. 

St. CRETESCU (Albina, Anul VI, Nr. 51, duminică 20 iunie / 2 iulie 1871). 
x 


Epocile ce, în genere, istoria le scrie cu litere de aur sunt din acelea 
pe care lumea le-a stropit mai mult cu lacrimi. Câte nevoi, câte amaruri, 
câte vieţi n-au costat pe naţiuni secolele pe care posteritatea le-a onorat cu 
numele de mari! 

Din numărul acestora e şi secolul al XV-lea. Bărbaţi de-o rară valență 
l-au împodobit cu fapte neuitate, iar generaţiile ce s-au succedat, de atunci, 
până azi, îl tot admiră, dar fără a-l egala. Românimea a avut cel mai frumos 
rol în cruntele-i evenimente, rol spre care, astăzi, se concentrează aspiraţiunile 
naţionale. 


Lumea-ntreagă sta-n mirare: 
Țara-i mică, țara-i tare... 
Şi duşmanul spor nu are! 


Da, era mică ţara Moldovei, era neînsemnat ţinutul apărător al creşti- 
nătăţii şi, de aceea, ei, cronicarii străini, îl numeau „regulus Moldaviae”, însă 
baciul care o conducea era viguros şi hotărât, prin urmare, respectat de străini. 
Țara era mică, dar tare, pentru că tăria ei consta în iubirea de independenţă, în 
ardoarea de înflorire a neamului, în conştiinţa că românii sunt o gintă de viteji 
războinici. Era mică ţara, însa tare, pentru că se îndeletnicea nu cu pompoasele 
fraze ale diplomaţiei şi cu politica nenorocită — şi aceea rău înțeleasă —ci cu 
ascuţişul sclipitor al spadei şi cu vârful străpungător al săgeţii. Spectacol de 
mirare: o mână de bravi uniţi zdrobeşte mii de ordii furioase! 

Țara era mică, dar tare, căci iubirea către conducătorul lor însuflețea 
pe oşteni şi pentru că oştenii erau toţi românii, toţi, strămoşii noştri. Țara 
era mică, dar cu atât mai tare, cu cât luceafărul destinelor sale, adăpat de o 
nestrămutată credinţă, îşi pleca genunchii la sfinţirea altarelor, în loc de a 
pleca grumazul națiunii sub jugul năvălitorilor; pentru că speranţa o punea 
în propriile puteri ale ţării; pentru că ştia cumpăni împrejurările, pentru că 
iubea munca şi agitările sufletului, iar nu lenea şi plăcerile! 

Toate aceste reamintiri nu puteau lipsi din cugetările acelora care se 
deciseră a serba memoria eroului de acum patru secole. 

Această frumoasă festivitate, concepută, încă anul trecut, de astă data se 
realiză, anume pe aceste baze. Şi realizarea ei are cu atât mai multă însemnă- 

tate, cu cât zgomotul şi senzaţia ce le produse, pe deoparte preocupă îndeajuns 
țara ce pretinde a avea în posesiune Bucovina, iar pe de alta, împinse la Putna 
români de prin toate unghiurile Daciei. Dificultăţile de toată natura, zaomote 
şi discreditări, rumori false şi răutăcioase orbeau înăuntru şi în afară. Azi, toţi 
trebuie să-şi oprime violenţa, căci serbarea de la Putna e un fapt împlinit, şi 
împlinit astfel precum reclamau aşteptările şi dorinţele noastre. Viitorul ne 
va spune de câtă valoare vor fi binefăcătoarele-i fructe! 

In 13/25 august 1871, expuserăm, pe scurt, schiţa programului acestei 
serbări. Azi, când ea s-a realizat, avem dreptul şi, mai cu seamă, datoria de a 
aşterne o dare de seamă despre modul îndeplinirii ei. Şi, mai întâi de toate, 
câteva cuvinte în privința preparativelor. 

Comitetul conducător publicase, de mai înainte, mai prin toate ziarele, 
şi rugase pe familiile şi persoanele ce vor să asiste la serbare a anunţa de mai 
înainte, până la 20 ale lunii, în stil nou. Abia vreo treizeci de epistole sosiseră, 
în sensul acesta, pentru care se aprovizionaseră locuinţele necesare. Când, 
însă, sosi ajunul zilei de solemnitate, o enormă mulţime de trăsuri se îndesă 
spre Putna şi numărul oaspeţilor crescu atât de mult, încât trecea peste toate 
aşteptările Comitetului conducător. 

Dificultăţile ivite, la improvizarea, în interiorul mănăstirii, de paturi 
rustice şi îngrijirea de locuinţe, pe la sătenii români din comună, ne dădură 
mult de lucru; gratie ceriului, mulțimea oaspeţilor putu dobândi adăpost, în 
contra recii clime de la munte. Am putut constata, cu satisfacţie, că marea 
majoritate dintre cei veniţi, animați de frumoasa idee ce o întruneau, se mul- 
țămeau, pe deplin, cu modestele înlesniri, ce i se procurau. 

Una dintre dificultăţile cu care mai avea să se lupte comitetul condu- 
cător fu reaua voinţă şi panica sătenilor din comună, care, la ivirea primului 
stindard, începură a se îngrozi şi a răspândi vorba că Putna va fi teatrul unui 
sângeros război. Se zice că nişte intrigi, provenite de la cei ce voiau ca ser- 
barea să cadă, agitaseră, de mai înainte, spiritele din Bucovina. Dacă, însă, 
unele împrejurări erau nefavorabile, trebuia să se găsească o mână de ajutor. 
O găsirăm. Sfinţia Sa părintele Arcadie Ciupercovitz, superiorul mănăstirii, 
erudiție şi inimă cu excelente simțiri româneşti, se poate numi, cu drept cu- 
vânt, patronul serbării. Fără puternicu-i sprijin şi luminatu-i concurs, nu ştiu 
ce am fi putut realiza, în privinţa serbării. N-am putea, apoi, să nu mulţumim, 
în public, doamnei Aglaia Dimitrovitză, născută Ciupercovitz, şi familiei 
Giurgiuvanu, din Bucovina, pentru toate ajutoarele şi înlesnirile ce, cu o 
bunăvoință exemplară, le oferiră în interesul acestei serbări. 

Membrii comitetului conducător al serbării (Membrii comitetului, 
din partea Universităţii din Viena: dd. loan Slavici, Mihai Eminescu, Gri- 
bovschi, P. Dan, Cocinschi, Vasile Moraru, St. Ciurcu şi Luţiu. Membrii din 
partea Universităţii din Bucureşti: A. Brătescu, G. Dem. Teodorescu, Gr. 

G. Tocilescu. Membrii din partea Univesităţii din Iaşi: Resu, Iromescu şi 
Maroneanu. Din Berlin : A. D. Xenopol. Cu toţii, cincisprezece, la număr — 
menţionaţi în nota de subsol — n. n.), ajutaţi de junii studenţi din Bucovina, 
fură singurii aranjatori ai festivităţii; lor le incumba toată răspunderea, toate 
neajunsurile ce s-ar fi putut, pe ici-colea, strecura, toată onoarea pentru zelul 
şi ostenelile ce, cu toată modestia, trebuie să le-o recunoaştem unora dintr- 
înşii, şi mai cu seamă celor prezenţi, de timpuriu, la Putna. 
* 


Sâmbătă, 14/26 august 1871, în ziua în care sosi marea parte din 
oaspeţi. Doi membri ai comitetului (dd. G. Dem. Teodorescu, din Bucureşti, 
şi Sterie Ciurcu, din Viena — nota de subsol — n.n.), cu însemne tricolore, îi 
întâmpinară, calări, la punctul Vicov, şi la sosirea în mănăstire fură salutaţi cu 
câte trei salve. Până noaptea, târziu, oaspeţii se îmbulzeau mereu. Serbarea, 
însă, se începea prin serviciul religios, anunţat de salve. 

In seara sâmbetei de 14/26 august, câteva zeci de salve, date la unu 
anume semnal, de către sătenii români, aşezaţi pe culmile dealurilor învecinate, 
vestiră începutul marii sărbători, care, prin proporţiile ce lua, merita, cu drept 
cuvânt, a se numi naţionale. 

Privegherea religioasă începu pe la 10 ore; oficiară cinci preoţi şi un 
diacon, în asistenţa călugărilor mănăstirii, a sfinților lor episcopii Filaret 
Scriban şi losif Bobulescu, arhimandritului Ieronim Butureanu, delegaţii Mi- 
tropoliei din laşi, a altor clerici, a prefectului ţării şi a multitudinii oaspeţilor, 
între care diferiți reprezentanţi. Arcul de triumf şi aleea de brazi, ce conducea, 
de la porticul festiv, până la mănăstire, erau iluminate. Răpitoarea frumuseţe a 
admirabilelor poziţiuni, ce se prezentau ochilor avizi ai vizitatorilor, favorizate 
şi de o lună strălucitoare, făcu ca acest mic început să dureze până târziu, 
în noapte, când numeroase trăsuri cu noi oaspeţi urmau a sosi la mănăstire. 

Mai înainte de a expune partea principală a serbării, să dăm o mică idee 
despre portic şi arcul de triumf. De la poarta mănăstirii, împodobită cu cetină 
sau craci de brazi, de la urele căreia se înălțau două stindarde cu culorile naţi- 
onale şi pe care se observa, de departe chiar, săpată în piatră marca Domnilor 
Moldovei, cu bourul tradiţional, delfinii, luna şi soarele, de la această poartă 
se întindea aleea de brazi, care conducea la porticul festiv. La mijlocul aleii 
se ridică un verde arc de triumf, cu inscripţia, în litere aurite: „Memoriei lui 
Ştefan cel Mare”, şi ornat cu o frumoasă marcă aurie a Domnilor Moldovei, 
apoi, în mod simetric, cu diferite stindarde, între care tricolorul naţional, 
fâlfâind în mijloc, la locul de onoare, întocmai după spusele baladei: 


„Românescul steag, cu fală, 
Fâlfâie falnic în cer!”. 

În apropiere, pe un şes, la poalele muntelui umbrit de mii şi mii de 
brazi, care seamănă cu tot atâţia viteji oşteni, se întindea, pe coloane, porticul 
festiv, acoperit, de asemenea, cu ramuri verzi de cetină, împletit cu ghirlande 
şi presărat cu flamuri. În frunte, la intrarea principală, strălucea marca Ro- 
mâniei libere, dulce simbol al aspiraţiunilor tuturor românilor, precum şi alte 
diferite mărci ale ţărilor române, ce compun Dacia, steme datorate penelului 
distinsului nostru pictor român E. Bucescu (Epaminonda Bucevski —n. n.). 
Aspectul acestor decoruri, combinat cu impunătoarea înfăţişare a poziţiunilor 
şi variat de culorile flamurilor unduitoare, formau un spectacol din cele mai 
plăcute, în mijlocul munţilor şi costişelor, călcate, odinioară, de şiruri compuse 
din cei mai bravi oşteni, ai celui mai viteaz Domn. Toate acestea vor forma 
un tablou neuitat, în memoria acelora dintre noi, care avurăm fericita ocazie 
de a lucra, cu propriile noastre mâini, la aşezarea şi înfrumusețarea lor. 

* 


Duminică, în 15/27 august 1871, între orele opt şi nouă, dimineaţa, 
întreite rânduri de salve anunțau întrunirea oaspeţilor în porticul festiv. Mem- 
brii comitetului, încinşi cu eşarfe tricolore, purtând cocarde naţionale şi în 
ţinută de gală, înconjurați de junimea academică, care, de asemenea, purta 
cocarde, felicitară, de bună venire, pe vizitatori, al căror număr crescuse şi mai 
mult. Preşedintele comitetului rosti, de pe tribună, sub cerul liber, în faţa por- 
ticului, cuvântarea sa inauguratoare, serioase consideraţiuni asupra cauzelor 
existenţei noastre naţionale şi a mobilului ce atrăgea, la Putna, atâtea mii de 
inimi: „Bine aţi venit, fraţilor! Vă salut la mormântul lui Ştefan cel Mare!”. 

Adunarea intră, apoi, în biserică, aşezându-se după ordinea de mai 
înainte stabilită: clerul, comitetul, domnii reprezentanți, celălalt public etc. 
Nouă salve salutara începutul sfintei liturghii, oficiată de Sfinţia Sa egu- 
menul, de clerul mănăstirii şi cel de prin comunele învecinate. Înainte de 
priceasnă, Sfinţia Sa egumenul Arcadie Ciupercovitz, cu figura-i afabilă, 
dar şi impunătoare, cu vocea-i sonoră şi vibrantă, ţinu o excelentă predică, 
corespunzătoare hramului bisericesc, în care accentua pioasele sentimente ale 
strămoşilor noştri, credinţa urmată întotdeauna de victorii a marelui fondator 
al mănăstirii şi bunele exemple urmate pe merituoşii şi demnii urmaşi din 
familia lui Ştefan, şi termină demonstrând că cultivarea şi luminarea inimii 
şi minţii româneşti este cea mai puternică condiţie, de natură a ne ridica la 
splendoarea frumosului nostru trecut. 

În tot timpul serviciului divin, mormântul venerat al marelui Ştefan, 
împodobit cu ghirlande de flori şi făclii, era vegheat de o gardă de onoare, 
compusă din patru dintre membrii Comitetului conducător. După predică, 
clerul, în veşminte sacre, purtând icoane, evanghelii, cruci şi stindarde de-ale 
bisericii, urmat de membrii comitetului, de diferiţi reprezentanţi (dd. Cristian 
Cerchez, primarul de laşi, Dimitrie Gusti, Mihail Cogălniceanu, lon G. Sbiera, 

Dimitrie Lupaşcu, Hociung, D. Văsescu, Cananău, Docan, V. Adrian, Bosie, 
Mihăileanu, lonescu, Costinescu şi alţii mulţi, ale căror nume nu le mai ţinem 
minte — notă de subsol-—n. n.), de numerosul public, de domni şi doamne, mai 
ales din Bucovina şi Moldova, între două şiruri de juni academici, purcese, în 
bubuitul salvelor şi în sunetul jelitor al clopotelor, purcese spre porticul festiv, 
unde, pe o masă spațioasă, se aflau, învelite cu crep negru, urna consacrativă 
de argint, cele două magnifice epitafuri şi stindardele, între care al doamnei 
Haralambie, din Craiova, se distingea prin frumosul portret al marelui Ştefan, 
prin bogăţie şi prin inscripţiunile, cu care era ornat. 

Acesta preţioase daruri se sfinţiră, asistenţa fu stropită cu agheasmă, 
domnul Xenopol rosti, de pe tribună, cuvântarea festivă, publicată în coloanele 
acestui ziar, şi corul teologilor intonă următorul imn religios, făcut anume 
pentru această ocaziune, şi încă de anul trecut, de domnul Vasile Alecsandri, 
muzica de A. Flechtenmacher: 


Etern Atotputernic, o, Creator sublime, 
Tu, ce ai dat lumii viaţă şi omului cuvânt, 
In tine crede, speră întreaga românime, 
Glorie ţie-n ceruri, glorie pe pământ! 


Sub ochii tăi, în lume, lungi valuri de-omenire 
Pe marea veşniciei dispar ca nori în vânt 

Şi-n clipa lor de viaţă, trecând, strigă-n uimire: 
Glorie ţie-n ceruri, glorie pe pământ! 


Tu din sămânţa mică înalţi stejarul mare, 
Tu junelor popoare dai un măreț avânt. 
Tu-n inimile noastre ai sacre, vii altare: 
Glorie ţie-n ceruri, glorie pe pământ! 


În tine-i viitorul, trecutul şi prezentul, 

Tu duci la nemurire, prin tainicul mormânt. 
Şi numele-ţi cu stele lumină firmamentul, 
Glorie ţie-n ceruri, glorie pe pământ! 


Etern Atotputernic, o, Creator sublime, 

Tu care ţii la dreapta-ţi pe Ştefan, erou sfânt, 
Fă-n lume să străluce iubita-i românime, 
Glorie ţie-n ceruri, glorie pe pământ! 


Procesiunea, ca şi în ordinea dintâi, se reîntoarce în biserică, spre 

sfârşirea liturghiei şi binecuvântării, după care, apoi, oaspeţii merg a se aşe- 
za pe băncile construite în portic, spre a prânzi la masa comună. Membrii 
comitetului, în ţinutele oficiale, serveau la această masă de onoare, pe care 
o onorau, cu prezenţa lor, preşedintele ţării, domnul Reni, clerul, parte din 
reprezentanți, ceilalţi asistenţi, şi la care participară aproximativ peste 1.000 
de oaspeţi. 

Primul toast fu ridicat de preşedintele comitetului, în sănătatea îm- 
păratului Austriei, după datina autoritară a ţărilor de sub dualism. Domnul 
Reni, administratorul Bucovinei, român de naţionalitate, mulțumi, din partea 
guvernului austro-maghiar, comitetului şi întregii adunări pentru frumoasa 
atitudine, ordine şi aspiraţiunile ce manifestau. Diferitele toasturi, ţinute de 
bărbaţi ca domnii Sbiera, Bosie, Lupaşcu, Silagi etc. etc. pentru prosperitatea 
poporului, a naţiunii române, a luptătorilor, pentru revindecarea drepturilor 
străvechi, făcură să dureze până târziu acest ospăț şi, cu toată bura de ploaie, 
ce udase pământul, hore vesele se întinseră pe câmpia de la dreapta porticu- 
lui, la poalele muntelui, înnegrit de umbrele serii, animate şi întreținute de 
sunetul muzicii. 

Țăranul bucovinean, de un secol izolat de ceilalţi fraţi ai săi, se vedea 
alături, într-o horă de unire, cu aceia pe care, uitând că-i sunt egali, se siliseră 
până aici, mai mult, a-l respecta, decât a-l iubi. Şi unde, până aici, se temea 
de serbare ca de un ce funest, acum putneanul se grăbea a întreba: „Când o 
să se mai facă d-alde astea? Bătrânii noştri nu ne-au spus să fi mai văzut o 
asemenea pomenire!”. 

Astfel, această frumoasă şi memorabilă zi se termină cu veselia cea 
mai sinceră, abia pe la miezul nopții, luminată de razele îndepărtate, ce le 
trimiteau focurile de răşină, aprinse pe diferitele culmi ale munţilor (4/bina, 
Anul VI, Nr. 73, joi 9/21 septembrie 1871). 


* 


Serbarea de la Putna, în memoria lui Ştefan cel Mare, precum aflăm 
a ieşit foarte splendid, participând unu public numeros. Începutul serbării s-a 
făcut sâmbătă, în 14/26 august, la zece ore, seara, cu privegherea religioasă, 
anunţată, la intrarea în biserică, cu 21 de salve, tragerea tuturor clopotelor 
sfintei mănăstiri şi splendida iluminare a bisericii şi a întregii mănăstiri. Cinci 
preoţi şi un diacon îndepliniră oficiul religios. 

Duminică, în 15/27 august 1871, de la opt, până Ia nouă ore, dimineaţa, 
trei rânduri de salve succesive anunţară adunarea oaspeţilor în porticul festiv, 
unde comitetul îi felicită de bună-venire. 

Şase salve anunţară începerea sfintei liturghii. Adunarea întreagă intră 
în biserică, unde şapte preoţi şi doi diaconi celebrară sfânta liturghie, iar la 
priceasnă, părintele Ciupercovici, egumen al mănăstirii Putna, ţinu o predică 


229 





Bucovina, în mărturii necunoscute 


corespunzătoare hramului bisericii, o cuvântare care face onoare talentului 
oratoric al sfinţiei sale. 

De aici, se întinse o majestoasă procesiune, salutată de salve, până la 
porticul festiv, construit în apropiere de aleea ce conduce la mănăstire, unde 
se descoperiră şi se sfințiră: urna de argint, epitaful doamnelor din România, 
al celor din Bucovina, flamura doamnelor din laşi, a doamnei Haralambie, a 
Institutului de Bele-arte din Iaşi, a domnului Popovici, din Viena, a damelor 
române din Crişana etc. 

După acestea, domnul A. D. Xenopol, al cărui elaborat s-a admis la 
concurs, rosti cuvântarea festivă, frumoasă şi bine simțită, în care a exprimat, 
într-un stil corect şi românesc, simţăminte nobile şi cugetări de înalt patrio- 
tism. Terminându-se cuvântarea, corul teologilor români intonă acest „Imn 
religios”, compus anume de domnul Vasile Alecsandri, muzica de domnul 
A. Flechtenmacher: 


Etern Atotputernic, o, Creator sublime, 
Tu, ce ai dat lumii viaţă şi omului cuvânt, 
In tine crede, speră întreaga românime, 
Glorie ţie-n ceruri, glorie pe pământ! 


Sub ochii tăi, în lume, lungi valuri de-omenire 
Pe marea veşniciei dispar ca nori în vânt 

Şi-n clipa lor de viaţă, trecând, strigă-n uimire: 
Glorie ţie-n ceruri, glorie pe pământ! 


Tu din sămânţa mică înalţi stejarul mare, 
Tu junelor popoare dai un măreț avânt. 
Tu-n inimile noastre ai sacre, vii altare: 
Glorie ţie-n ceruri, glorie pe pământ! 


În tine-i viitorul, trecutul şi prezentul, 

Tu duci la nemurire, prin tainicul mormânt. 
Şi numele-ţi cu stele lumină firmamentul, 
Glorie ţie-n ceruri, glorie pe pământ! 


Etern Atotputernic, o, Creator sublime, 

Tu care ţii la dreapta-ţi pe Ştefan, erou sfânt, 
Fă-n lume să străluce iubita-i românime, 
Glorie ţie-n ceruri, glorie pe pământ! 


Apoi, se citiră inscripţiunile de pe daruri, şi procesiunea se întoarse în 

biserică, spre încheierea sfintei liturghii . 

S-a dat o masă comună în portic. Preşedintele comitetului (loan Sla- 
vici —n. n.) purtă toastul prim, pentru împăratul, apoi se cântă „Gott erhalte”. 
Urmară, apoi, o mulţime de toasturi, şi preşedintele numai de la doi inşi luă 
cuvântul: domnii Tocilescu (Bucureşti) şi Mureşanu (Gherla). Seara, după 
vecernie, mănăstirea se ilumină şi se făcu foc bengalic, pe culmile munţilor 
dimprejur. 


Luni, în 16/28 august, la opt ore, dimineaţa, junimea academică, dife- 
riţii domni reprezentanți, clerul şi autorităţile publice se adunară în portic şi, 
apoi, merseră în biserică, să asiste la sfânta liturghie, după care urmă ieşirea, 
cu procesiune, pentru aducerea darurilor în biserică, şi părintele egumen al 
mănăstirii dete citire „Cuvântului de îngropăciune, la moartea lui Ştefan cel 
Mare”. 

Conductul festiv păşi, în sunetul Bugii, clopot turnat încă de pe timpul 
lui Ştefan cel Mare. 

După intrarea în biserică, se ţinu parastasul de pomenire, la care avu 
loc îngenunchierea generală, cu citirea rugăciunii de iertăciune, apoi corul 
teologilor intonă „Imnul lui Ştefan cel Mare”, făcut anume de domnul Vasile 
Alecsandri, muzica de domnul A. Flechtenmacher. Acest imn suna astfel: 


La poalele Carpaţilor, 
Sub acest vechi mormânt, 
Dormi, erou al românilor, 
O, Ştefan, erou sfânt! 

Ca sentinele falnice 
Carpaţii te păzesc. 

Şi de sublima-ţi glorie 

Cu secolii şoptesc. 


Când tremurau popoarele 
Sub aprigii păgâni, 

Tu le-apărai cu sângele 
Vitejilor români... 

Cu drag privindu-i patria 
Şi moartea cu dispreţ, 
Măreţ în sânul luptelor, 
Şi-n pace-ai fost măreț! 


În cer apune soarele 
Strângând razele lui, 

Dar într-a noastre suflete 
Etern tu nu apui. 

Prin negura trecutului, 

O, soare-nvingător, 
Lumini ca raze splendide 
Prezent şi viitor! 


În timpul vitejiilor, 
Cuprins de-un sacru dor, 
Visai Unirea Daciei 
Cu-o turmă şi-un păstor. 
O, mare umbră eroică, 
Priveşte visul tău: 

Uniţi suntem în cugete, 
Uniţi în Dumnezeu! 


La poalele Carpaţilor, 
Lâng-al tău vechi mormânt, 
Toţi în genunchi, o, Ştefane, 
Depunem jurământ: 

„Un gând s-avem, în numele 
Românului popor, 

Aprinşi de-amorul gloriei 
Şi-al patriei amor!”. 


Patruzeci de salve, ca reamintire de mănăstirile zidite de marele erou, 
şi sunetul Bugii anunţară aşezarea darurilor pe mormânt. În fine, serbarea se 
termină, prin un ospăț comun, cu un discurs preşedințial. 

După serbare, junii prezenţi ţinură un congres, unde, între altele, se 
decise a se edita un ziar al junimii. Acesta va apare la Viena, sub titlul „Na- 
ționalismul”. 

Acum, să ne reîntoarcem la unele detalii! Urna consacrativă, ce s-a 
depus pe mormântul viteazului Ştefan cel Mare, turnată în argint curat şi 
lucrată cu destulă artă şi bun gust, are următoarea inscripţiune: „Eroului. 
Invingătorului. Apărătorului existenţei române. Scutului creştinătăţii. Lui 
Ştefan cel Mare. Junimea română academică. MDCCCLXX”. 

Epitaful trimis de doamna Maria C. A. Rosetti şi acela al doamnelor 
din Bucovina, unul lucrat pe catifea albastră-închis, şi altul pe catifea roşie- 
conabia, sunt nişte odoare, în adevăr preţioase. 

Arcul de triumf, ce se înalță pe calea ce conduce la mănăstire, fu dedi- 
cat „Memoriei lui Ştefan cel Mare, mântuitorul neamului!”. Pe frontispiciile 


232 


Sigiliul vremelniciei 


laterale, au fost, în stânga, versurile: „Ştefan, Ştefan, Domnul mare, / Seamăn 
pe lume nu are / Decât numai mândrul soare”, iar. De-a de a dreapta: „Ştefan, 
voivodul Ştefan, / Bate pe turc, pe tătar, / Bate pe leah, pe maghiar!” 

Stindardele principale au purtat numele celor mai însemnați fundatori 
ai ţărilor şi neamului român, ca Traian, Dragoş, Radu-Negru; al celor mai 
devotați bărbaţi pentru romanitate, ca lancu, Horia-Cloşca-Crişan, Tudor 
Vladimirescu etc. 

In decursul serbării, s-au împărţit şi nişte medalii de bronz şi argint, 
bătute anume pentru festivitatea acesta, cu următoarea inscripţiune: „Putna 
— 15 august 1871”, iar pe cealaltă parte: „Memoriei lui Ştefan cel Mare — 
Râvnitorii gloriilor străbune”. 

La această serbare, Romania fu mai bine reprezentată, mai multe oraşe 
trimiseră anume delegaţi, întocmai ca şi Societatea Academică (viitoarea Aca- 
demie Română-—n. n.). Dintre somităţile literare, numai domnii Cogălniceanu 
şi Vasile Alecsandri (ce ironie a soartei: dar Eminescu? dar Slavici? — n. n.) 
participară, dar şi aceştia numai jumătate de zi. 

Boierimea Bucovinei, din cauze mai înalte, politice, excelă prin absenţa 
sa admirabilă. Transilvania fu reprezentată prin trei inşi, Ungaria, de asemenea 
(Familia, Anul VII, nr. 35, 29 august / 10 septembrie 1871). 

* 


„Nr. 14/1871: Raportul comitetului central pentru serbarea întru 
memoria lui Ştefan cel Mare. / Purcezând din conștiința datorinţelor pe 
care le are față de publicul român, Comitetul central, ales, în 18 martie 1871, 
de adunarea generală a junilor români academici din Viena, spre realizarea 
serbării întru memoria lui Ștefan cel Mare, ar fi dorit să raporteze onoratului 
public român, îndată ce a pîşit în funcțiunea sa, despre starea acestei cauze. 
Aflându-se cauza, în urma unor cazuri intrevenite în cele mai mari încurcături, 
Comitetul nu a putut face îndestul acestei datorințe: el a amânat raportul, 
deocamdată, până la o clarificare a împrejurărilor. 

Pe lângă toate, cum că, până astăzi, Comitetul nu poate raporta nimic 
sigur ori pozitiv, față cu realizarea serbări, organizat fiind el definitiv, putân- 
du-se orienta și cunoscându-şi mult-puţin situaţiunea, cutează a păși înaintea 
onoratului publicu român, sperând, înainte de toate, cum că va fi scuzat, prin 
împrejurări, pentru întârziere. 


1. Partea administrativă. În urma unei decizii, din 11 iulie 1870, a 
Comitetului, s-a ales o delegaţie de 5 membri, care fu trimisă la Putna, spre a 
conduce, deocamdată, lucrările proiectate în interesul serbării. Delegaţiunea 
începu lucrările în 25 iulie și le continuă până în 5 august 1870; lucrările ei au 
decurs, dară, în un răstimp de douăsprezece zile. În acest răstimp, delegațiunea 
năzui a conduce lucrările cât mai repede, nepierzând nicicând din vedere tim- 

pul scurt, pe care-l avea la dispoziţie (până în 27 augustu 1870). Ea se îngriji 
despre modalităţile serbării în general (corturi pentru ospeţi, trăsură, bucătari 
ect. Slavici) şi contactul îndeosebi cu un arhitect și cu un întreprinzător, în 
privinţa unui portic festiv, a cărui edificare se şi începu, de loc. Până ce cur- 
seră lucrările în acest mod, în Bucovina situaţia politică și, în urma acesteia, 
părerile despre realizarea serbării se schimbară cu totul. 

Intrevenind războiul pruso-francez şi luând, pe zi ce mergea, un caracter 
mai general, Prezidiul privi de netactică aranjarea unei festivități naționale, 
atunci când spiritul general, iar îndeosebi spiritul național român, era ocupat 
de un act european așa de important, cum a fost această luptă gigantică. 

Junimea română academică a privit serbarea de la Putna, totdeauna, 
drept un act solemn, serios, iar mai cu deosebire drept unu act de pace: ser- 
bându-se memoria lui Ştefan cel Mare, în această epocă tulburată şi tristă, 
serbarea s-ar fi periclitat, ideea şi-ar fi pierdut nimbul. Junimea română aca- 
demică voia a se întruni la Putna. Acest scop nu l-ar fi putut ajunge serbarea 
nicidecum, dacă ea s-ar fi ţinut în 27 august 1870; ea nu ar fi putut întruni 
românii şi, îndeosebi, pe românii academici ai tuturor unghiurilor, fiindcă la 
ordinea zilei erau alte interese, care, pe moment, păreau a fi mai importante 
(de exemplu, românii din Franţa, Borusia și Belgia nu ar fi pututu participa; 
prezidiul a primit mai multe scrisori, în acest sens). Pe lângă aceasta a fost, 
apoi, prezidiul expus unei temeri îndreptăţite, în raport cu timpul: de a fi 
serbarea mistificată şi declarată ca demonstraţie intenționată. 

Luând prezidiul aceste motive în consideraţie, a decis, în 21 iulie 1870, 
în coînţelegere cu membrii Comitetului care au rămas în Viena (au fost 7 
inși), de a sista lucrările proiectate, deocamdată, sperând într-o schimbare a 
situaţiei politice. După ce, până în 28 iulie, situaţia politică nu s-a schimbat 
nicidecum, prezidiul, în urma unei noi decizii, a ordonat Delegaţiunii să siste- 
ze, pe opt zile, provizoriu, toate lucrările (sistarea serbării şi motivele ei s-au 
publicat, parte prin telegrame private, parte prin jurnalele române. Slavici). 
Delegaţiunea a primit ordine pentru sistarea lucrărilor, în 3 august 1870 (s-a 
expediat din Viena în 29 iulie 1870). De o parte, cursul bun al lucrărilor, de 
alta, însufleţirea serbării, iar, îndeosebi, neconsiderarea situaţiunii politice, au 
îndemnat Delegaţiunea de a da răspuns negativ ordinului prezidiului, cerând 
bani pentru continuarea lucrărilor (au fost 3 inşi). 

In 5 august, primi Delegaţiunea ordin de a sista lucrările definitiv. 
Contra acestui ordin Delegaţiunea nu a putut continua lucrările mai departe, 
căci, fiind asta contra voinţei prezidiului, de la acesta nu a putut să aştepte 
banii ceruţi. Aşa că, în 5 august 1870, toate lucrările s-au sistat definitiv. După 
aceasta, s-a iscat un conflict, între prezidiul din Viena și Delegaţiunea trimisă 
la Putna. Cerând Delegaţiunea acoperirea spezelor făcute pe cont, presidiul a 
cerut, conform regulamentului, un cont riguros despre toate spezele făcute. 

Delegaţiunea nu a voit a-l da, ci a dat numai o specificare simplă, declarând 
cum că contul riguros nu-l va da decât Comitetului întreg ori adunării generale. 
Prezidiul, din partea sa, nu a voit, dară, a recunoaşte toate acele speze, care 
s-au făcut contra deciziunilor Comitetului şi, îndeosebi, contra „Regulamen- 
tului”, care s-a dat Delegaţiunii din partea Comitetului. Spezele pe care le-a 
făcut Delegaţiunea, după sistarea serbării, orşicum pe riscul ei; spezele făcute 
în interesul porticului festiv, prezidiul nu le-a recunoscut de speze, care au 
îndreptăţirea de a fi acoperite din fondul destinat pentru serbare. 

Fiind contractul încheiat în 2 august şi fără ştirea prezidiului, el, în 
înţelesul regulamentului, nu e valid, decât după o aprobare a prezidiului, a co- 
mitetului, ori a adunării generale (întreprinzătorul porticului avea o pretenţiune 
de 193 florini 59 creiţari, pe lângă toate, că a primit, deja, 50 florini ca para. El 
a lucrat din 3-5 august. Așa, Comitetul, ca şi adunarea generală, nu au aprobat 
contractul; totuși s-a mandatat comitetului nou de a începe negocieri. Azi 
nu cere întreprinzătorului decât o desdăunare de 70 florini vienez. Slavici). 

Nevoind prezidiul a rămân pentru acestea responsabil, el, cu ceilalți 
membri din Viena, a provocat adunarea generală şi a îndrumat Delegaţiunea, 
cu pretenţiile sale, la aceasta. In faţa acestei proceduri, Delegaţiunea nu a re- 
cunoscut, în principiu și cu atât mai puţin în faptă, oareşcare subordonare față 
de prezidiu, care, conform deciziilor Comitetului şi a logicii administrative, 
era executiv şi, deocamdată, reprezentantul subsidiar al Comitetului central. 
Membrii Delegaţiunii, afară de doi, își depuseră mandatele. Așa a ajuns acest 
conflict înaintea adunării genenerale din 12 septembrie 1870, care alese un 
juriu, spre investigarea întregii activităţi a Comitetului central. 

Discutându-se referatul juriului, în mai multe şedinţe, adunarea ge- 
nerală a junilor români academici din Viena aprobă următoarele propuneri 
ale juriului: 


1. „Organum (administrativul) din Viena a fost prezidiul, ca putere 
executivă și decisivă a Comitetului centralu”. 

2. „Luând subordonarea Delegaţiunii, faţă de prezidiu, în considerare, 
adunarea generală a junimii vieneze nu poate decât aproba purtarea prezidiului 
faţă de Delegaţiune”. 

3. „Luând împrejurările locale în consideraţie, adunarea generală a 
Junimii vieneze nu condamnă purtarea Delegaţiunii, ale cărei rătăciri nu le 
poate atribui decât zelului prea mare și neînțelegerii deciziilor Comitetului 
central; își exprimă, însă, nemulțumirea faţă de această purtare”. 

4. „Adunarea generală a junimii vieneze aprobă paşii prezidiului față 
de amânarea serbării: ei dau dovadă despre priceperea scopului serbării și 
despre o judecata rece şi nepreocupată”. 

5. „Adunarea generală a junimii vieneze exprimă domnului casier Petru 

Pitei şi domnului preşedinte Nicolae Teclu mulţumire pentru manipularea 
corectă şi conştiincioasă a fondului destinat pentru serbare”. 

6. „Adunarea generală a junimii vieneze declară spezele Delegaţiunii 
de acceptabile”. 

7. „Luând în consideraţie cum că domnul Băleanu a făcut spezele „bona 
fide”, crezând cum că le poate face; luând în considerare cum că timpul scurt 
i-a impus o lucrare rapidă, adunarea generală a junimii vieneze e nevoită a 
primi spezele de călătorie (în Bucovina — peste 12 zile) de 78 florini şi 60 
cruceri ale domnului Băleanu de acceptabili, cu observarea cum că cruţarea 
nu e îndestulătoara”. 

Domnul Băleanu declară, în numele săeu şi al domnului conte Lo- 
gothetty, cum că ei renunță la decontarea spezelor (unu rest de 38-39 florini). 
La aceasta, adunarea generală a decis: „Fiindcă domnul Băleanu zice cum 
că onorea lui nu e salvată decât dacă adunarea generală va primi renunţarea 
lui, adunarea generală a junimii vieneze primeşte această renunțare”. Deci- 
zându-se acestea, adunarea generală, din 18 martie 1871, a ales, în personele 
domnilor Teclu, Logothetty, Oncu, Pop, Vasile Bumbac, Bologa, Cocinschi, 
Dan şi Slavici, un Comitet central nou, mandatându-i acestuia conducerea 
tuturor lucrărilor, prin următoarea 


Instrucţiune. ]. Serbarea întru memoria lui Ştefan cel Mare, ce a fost 
să se ţină în 27 august 1870, are să se țănă, tot la Putna, de e cu putinţă, în 
27 august nou 1871. 

II. Spre realizarea acestei serbări, alege adunarea generală a junimii 
române academice din Viena, din sânul său, un Comitet, compus din 9 
membri, sub numele „Comitetul central puntru serbarea întru memoria lui 
Ştefan cel Mare”. 

III. Acest Comitet e în solid responsabil, pentru toată activitatea sa, 
adunării generale a junilor români academici din Viena; lucrarea internă a 
Comitetului e, însă, independentă; ea curge conform unui regulament intern, 
pe care trebuie să şi-l dea însuși. 

IV. Preşedintele Comitetului central e, deodată, şi preşedinte adunărilor, 
care se convoacă în cauza serbării. 

V. Preşedintele Comitetului central e dator a convoca junii români 
academici din Viena, tot la două luni, în adunări generale ordinare, cărora 
are Comitetul central de a raporta despre activitatea sa. Lunile se numără de 
la data alegerii Comitetului central. 

VI. În caz de necesitate ori fiind provocat, din partea a doisprezece 
juni români academici din Viena, preşedintele poate convoca adunări generale 
extraordinare. 

VII. Oricare june român academic din Viena poate pretinde a fi invitat 

personal la adunările generale, dacă își va da adresa secretarului Comitetului 
central. _ 

VIII. În adunările generale se iau deciziile prin majoritatea absolută 
a celor de faţă. 

IX. Comitetul central are dreptul de a se completa, dacă demisionează 
vreunul dintre membrii aleşi. 


Viena, 18. martie 1871. 

Vasile Bumbac, m. p., preşedinte ad-hoc 

J. Luţia, m. p., secretar ad-hoc. (Federaţiunea, Anul IV, Nr. 57-525, 
miercuri 26 mai / 7 iunie 1871). 


Scuzându-se domnii Oncu si Logothetty prin examene și depunându-și, 
prin urmare mandatele, Comitetul a ales, în locul lor, pe domnii D. Popovici- 
Barcianu şi Ilie Luţia. 

Acesta a fost decursul administraţiei lucrărilor pentru serbarea întru 
memoria lui Ştefan celu Mare. 


II. Partea financiară. Precum s-a publicat în jurnalele române, au 
incurs, din ofertele publicului român, până în 1 august 1870, 3.648 fl. 24 cr. 
De la 1 august 1870, au mai incurs: 31 napoleoni şi 17 guldeni; unu rest din 
colecţiunea junimii române din Paris, 2 fl. 60 cr. şi 4 np.; Ca interese, de la 
dl I. Mureşanu, 29 fi. 50 cr.; din Dorna Candreni, 25 fl.; din Bilca, prin dl 
Brăileanu, 34 fl. 86 cr.; ca interese de la casieria curentă, 1 fl. 75 cr. 

Suma totală: 3.741 florini, 95 cruceri, 35 napoleoni şi 17 guldeni. 

Schimbându-se cei 35 napoleoni şi 17 guldeni cu 443 florini şi 7 
cruceri, suma totală, în v. a. (florini vienezi — n. n.), este de 4.185 florini şi 
2 cruceri. 

S-au spezat, până în 1 august 1870: 212 fl. 56 cr. 

De la 1 august 1870: Preţul umei de argint, 1.200 fl. Spezele prezidiului, 
din 1 august 1870, până în 24 mai 1871, 16 fi. 28 cr. Domnului Wolczinsky, 
ca speze făcute în Bucovina, 19 fl. 77 cr. Domnului avocat Prix, 20 fl. Suma 
totală: 1.468 fil. 61 cr. 

Conspect general: Venituri, 4.185 fi. 2 cr.; Speze, 1.468 fl. 61 cr. 

Rămâne un fond curat, în v. a., de 2.761 fl. 41 cr. Din această sumă, 
s-au depus 2.500 fi. în casa de păstrare, cu dobândă de 4 şi 1/2 %, iar o sumă 
de 217 fi. 41 cr. se află la Comitet, în casa cu rentă, şi anume 46 fl. 41 cr., 
nemijlocit, în mâinile Comitetului, iar 170 fl., capitalizaţi. 

Comitetul central a decis, în şedinţa sa din 12 mai 1870, cum că banii 
ce se vor încasa, pentru serbarea de la Putna, să se depună în casa de păstrare, 
pe numele domnului Preşedinte Teclu, iar cărticica ce reprezintă banii depuşi 

în casa de păstrare să se încredinţeze unui comerciant român, spre a o pune 
bine, în casa de fier. Executarea acestei decizii a fost însoţită de cele mai mari 
greutăţi. Banii nu s-au depus, deodată, şi nu toţi în casa de păstrare; căci, de 
o parte, ei au incurs succesiv, de alta, pentru scoaterea sumelor mai mari de 
la casa de păstrare se cere un anunţ, cu un termen de 2, până în 3 luni, şi aşa, 
comitetul ar fi putut cade în perplexitatea de avea bani, despre care nu putea 
dispune la timp. 

In şedinţa din $ mai 1870, s-a exprimat Comitetul, la dorinţa Preşedinte- 
lui, ca banii să se predea cuiva cu garanţie sigură, stând ei oricând la dispoziţia 
Comitetului. Spre a evita inconvenientul îndegetat mai sus, Preşedintele nu 
depuse, deocamdată, decât o parte mai însemnată, din sumele incurse, în casa 
de păstrare; celelalte le încredinţă firmei „Perlea şi Mureşanu” (Nu domnului 
1. Mureşanu s-au încredinţat banii şi nu „bona fide”, cum s-a zis de unele părţi 
necompetente. Comitetulu are obligaţiuni, din partea firmei „Perlea şi Mure- 
şanu”. Cutez a face onoratul public atent la aceea, cum că domnul filosof G. 
Băleanu înţelege, sub termenul juridic „bona fides”, aceea ce în limba noastră 
este „arbitrium boniviri”. Slavici), conform dorinţei exprimate în şedinţa din 
5 mai (firma a solvat, pentru aceste sume, 29 fl., adică 5 procente; afară de 
asta, mai contribui domnul I. Mureşanu, în favoarea serbării, cu 75 fl. v. a. 

După sistarea serbării, nu mai fu motiv pentru a reţina banii; Preşe- 
dintele rugă, dară, firma „Perlea şi Mureşanu” de a îngriji depunerea toturor 
banilor în casa de păstrare; tot acestei firme i se încredinţă şi cartea de la casa 
de păstrare. În 28 iulie, respectiv 5 august 1870, ar fi fost, doară, toate sumele, 
afara de casa curentă, depuse în casa de păstrare. Înainte de a fi dispărut, fără 
urmă, din Viena, adresă domnul loan Mureşanu o scrisoare Preşedintelui 
Comitetului, în care îl încunoştiințează, cu mâhnire, cum că, fiind, în zilele din 
urmă, silit de împrejurări, a depus cartea de la casa de păstrare la un comerciant 
de aici, pentru o sumă de 2.400 fl. v. a. Pe baza acestei scrisori, Preşedintele, 
încă în acea zi, a sistat, prin poliţă, scoterea banilor de la casa de păstrare. 

Despre sistarea scoterii banilor fu prezidiul, prin actul de sub Nr. 9024, 
din 6 decembrie 1870, din partea Direcţiunii casei de păstrare, oficial înştiinţat. 
Sistarea şi azi e în vigoare; banii şi astăzi sunt încă în casa de păstrare. Tot 
cu această ocazie, se observă cum că în casa de păstrare nu s-au depus, prin 
firmă, toate sumele care i s-au predat, spre acest scop, ci, în loc de 2.500 f., 
numai 2.456 fl., adică cu 4 fl. v. a. mai puţin, şi cum că unele s-au depus 
mai târziu decât în 5 august. Convocându-se, preste câteva zile, o adunare 
generală extraordinară, Preşedintele se împuternici şi însărcină de a da în 
judecată pe posesorul actual al cărţii, pentru cumpărare frauduloasă, şi a 
încerca toate spre recâştigarea banilor. Procesul curge până astăzi; el încă nu 
a ajuns la desfăşurarea definitivă. Pasând Comitetul ales, în 18 martie 1871, 
în funcțiunea sa, el încercă toate spre recâştigarea cărţii de la casa de păstrare, 

respectiv a banilor, el continuă procesul. 

După falimentarea firmei „Perlea şi Mureşanu”, toată averea ei s-a 
conscris în o masă de concurs. Pe lângă toate, masa este în atâta de scăzută, 
încât Comitetul, din astă parte, foarte puţin poate spera; el s-a insinuat, pe 
baza obligaţiunilor pe care le are din partea firmei, la concurs, sperând că, 
prin oareşicare caz intervenit, masa se va putea încă înmulţi şi Comitetul va 
ajunge cel puţin la o parte a fondului. Masa de concurs încă nu s-a pertractat. 
In acest mod, Comitetul, până azi, încă nu e în curat cu poziţia sa; averea de 
care dispune nu-i permite a spera, desigur, realizarea serbării; cazul trist al 
fondului îi mărginește privirea în viitor. Comitetul are, azi, o urnă de argint, 
cumpărată cu 1.260 fl. 50 cr. (Juriul a preţuit-o prin un aurar şi a dat cum că 
are acest preţ; e 400 loti de grea); şi un fondu de 216 fl. 41 cr, în bani gata 
(conform unei scrisori din 20 iulie 1870, a stimatei redacţii a „Curierului 
de laşi”, mai este la această redacţie o colectă de 100-200 galbeni, pe care 
Comitetul ar dori să-i primească cât de curând. Slavici), cu aceste mijloace, 
cu greu va cuteza a purcede la aranjarea unei serbări, care să fie demnă de 
însemnătatea pe care ar trebui să o aibă. Până când Comitetul nu ştie nimic 
sigur despre fondul destinat pentru serbare, până atunci el nu poate vorbi un 
cuvânt pozitiv. 


Viena, în 25 mai 1871. / În numele Comitetului: // Nicolae Teclu, m. 
p. Preşedinte. / loan Slavici, m. p. Secretar. / Valeriu P. Bologa, m. p. Casier 
Federaţiunea, Anul IV, Nr. 58-526, 30 mai / 11 iunie 1871). 


* 


Reflexiuni la raportul Comitetului central pentru serbarea întru 
memoria lui Ştefan cel Mare, publicat în „Albina”, Nr. 44 din 4 iun. a. c. 

Aflându-se, în citatul raport, multe neexactităţi esenţiale şi apostrofân- 
du-se, în mai multe locuri, şi unele persoane, într-un mod nu destul de provocat 
din partea colegilor mei, în fosta delegaţiune şi a altor membri ai fostului 
Comitet central, vin a face observaţiile necesare la numitul raport. O cere 
aceasta imperios adevărul şi importanţa cauzei, precum şi conştiinţa datoriei 
noastre faţă cu onoratul public, în fine, convingerea că, precum în toate lucru- 
rile, aşa mai cu seamă în cauzele culturii şi ale progresului naţiunii noastre, 
unica cale ce duce spre bine este lucrarea pe calea dreptului şi a adevărului, 
nicidecât simpatiile şi antipatiile personale, nici frazele şi arbitrajul mulţimii. 

Referatul în cestiune a re-tăcut multe din cele întâmplate, pe care le vom 
re-tace şi noi, până la timpul său, mărginindu-ne, pentru acum, de a reflecta 
numai la cele relatate şi la care a dat el îndemn, şi în această mărginire vom 
vorbi, după fapte şi acte. 

Mai întâi, la chestiunea amânării, din partea Prezidiului. Serbarea 
era adoptată şi decisă de întreaga tinerime română academică, pe 27 august 
1870, era generalizată şi aşteptată de întreaga naţiune. Dovadă, pregătirile ce 
se făceau, din toate părţile, pentru participare şi contribuirile numeroase. Spre 
amânarea a unei astfel de festivitate naţională nu era suficientă autoritatea 
Prezidiului, după modesta noastră părere; căci Prezidiul nici nu avea acest 
drept, nici măcar din partea Comitetului central, după cum vom arăta mai la 
vale, ci se cerea, cel puţin, consimţământul majorităţii tinerimii academice şi 
a locurilor celor mai însemnate reprezentativităţi ale publicului român. Din 
21 iunie, până în 4 august 1870, a avut Prezidiul destul timp, spre a căpăta 
votul în acest înţeles, fie şi pe calea telegrafică, pentru că cauza era atât de 
înteţitoare. Cum că o serbare, pregătită de 8 luni de zile, nu putea da cauza 
de a fi privită ca o demonstraţiune intenţioasă, este unu lucru clar. 

In referatul amintit, se vorbeşte mult despre conflictul dintre Prezidiu 
şi delegaţiune şi se impută multe acesteia, fără ca să se atingă, cât de puţin, şi 
punctul de drept al delegaţiunii. Aici este datoria noastră de a clarifica cauza, 
spre a curma orişice mistificare. 

Decizia Comitetului central, din 11 iulie 1870, suna: 


„Prezidiul, cu membrii (comitetului), rămaşi în Viena (peste ferii — 
vacanţă — n. n.), are dreptul de a lucra, mai departe, în interesul serbării, 
conform deciziilor Comitetului central, stând în necurmată corespondenţă 
cu delegațiunea din Putna, în solidaritate şi responsabilitate reciprocă. Atât 
Prezidiul, cât şi delegaţiunea sunt responsabili Comitetului central”. 


Regulamentul, ce-l primi delegaţiunea de la Comitet, pe baza acestei 
decizii, nu aminteşte nimic despre o subordonare sub Prezidiu, ci de efectu- 
area independentă a tuturor lucrărilor sale, cu aprobarea Comitetului central, 
care, cu LOzile înainte de serbare, avea să se întrunească, in corpore, la Putna. 
Aşişderea, nu fu aleasă delegaţiunea şi demisă, „deocamdată”, după cum zice 
raportul, ci până la întrunirea Comitetului în Putna. 

Intr-un raport, dat publicului, într-o cauză atât de grea, ar fi fost cu cale 
de ase publica, pe lângă punctele cele 7 ale juriului, şi decizia din 11 iulie 1870, 
precum şi Regulamentul delegațiunii, şi, adică, regulamentul primit şi dat de 
Comitet, căci mai există, prin un caz de uitare, şi un proiect de regulament, 
formulat personal (de subsemnatul), în înţelesul unei decizii de mai înainte a 
Comitetului, prin care i se da Prezidiului toată autoritatea Comitetului central, 
şi care decizie fu răsturnată prin cea amintită, din 11 iulie 1870, care proiect, 
însă, din nefericire, fu întrebuințat, în urmă, de Prezidiu, în referatul său către 
tinerime (12 noiembrie 1870), ca act al Comitetului, şi, tot astfel, şi de juriu, 
cu toate că se recunoscu, apoi, în adunare, de act apocrif. 

Decizia din 11 iulie 1870 se făcu din necesitatea împrejurărilor, parte 
fiind duse la capăt de Comitet, toate chestiunile de importanţă ale serbării, 
parte, fiindcă mulţi din membri au fost declarat că părăsesc Viena, peste ferii, 
iar unii aveau să purceadă, fără întârziere, ca delegaţiune, la Putna, pentru 
îngrijirea pregătirilor ultime. Delegaţiunea se alese în persoanele domnilor Ni- 
colae Oncu, Petru Pitey, Emilian Logothety, ]. Volineschi şi Gabriel Băleanu, 
votându-i-se, în şedinţa din 19 iulie 1870 şi solvindu-i-se suma de 100 florini, 
pentru spezele necesare la îndrumarea şi punerea la cale a acelor prescrise de 
regulament (clădirea unui portic festiv, amenajarea unei ospătării, îngrijirea 
de locuinţele necesare pentru oaspeţi şi pentru trăsuri de transport; Putna se 
află în un săticel, în sânul munţilor,la 4 şi 3/4 mile departe de Rădăuţi şi la 6 
mile de la calca ferată). 

Cei trei delegaţi din urmă plecară, îndată, spre Bucovina; domnul 
Pitey se îmbolnăvi şi nu luă parte, şi, fiindcă regulamentul ordona a se începe 
activitatea, cel puţin cu 30 de zile înainte de serbare, se constituiră şi începură 
lucrările încă înainte de 25 iulie 1870. Misiunea ei era forte grea, fiind lipsă 
mare de lucrători, comunicaţiunea fiind întreruptă prin ploi şi inundări; pe 
de altă parte, se făceau, pretutindeni, pregătiri intense spre participarea la 
serbare, mai ales în Bucovina şi Moldova, până şi poporul de rând, încât se 
aştepta „un număr de oaspeţi de aproape 10.000. Dar, prin lucrare neobosită 
şi perseverentă, împărţindu-şi sarcina, efectuară membrii delegaţiunii, în 
scurt timp, cele mai frumoase rezultate (după contract, se clădea porticul 
pentru 1.500 persoane, în o lungime de 30 metri şi o lățime de 15 metri, cu 
preţul de 750 florini, întreprinzătorului, şi 100 florini, arhitectului, materialul 
întreg având a trece, după serbare, în posesiunea Comitetului, şi se oferiră, 
deja, atunci, 350 florini). 

Din cauza întreruperii totale a comunicaţiunii, s-a putut aviza Prezidiul, 
despre starea lucrărilor, abia în 1 august, telegrafic, şi în 3 august 1870, prin 
epistolă. 

Dar, în sânul Prezidiului, se discutase cauza amenajării, încă în 21 
iulie 1870, după cum arată actele, şi se decise de a se suspenda, deocamdată, 
lucrările. Această hotărâre prezidială, reînnoită în 28 iulie 1870, se comunică 
delegaţiunii abia în 29 iulie (sosi, în Putna, în 3 august 1870), cerându-se, 
totodată, şi votul în privinţa amenajării definitive a serbării. Atât telegrafic, cât 
şi prin scrisoare, îşi dăduse delegaţiunea votul ei negativ, din motivele arătate 
mai sus şi, mai cu seamă, prevăzând că, prin amânare, se va descuraja publicul 
Şi se va discredita cauza, nu numai în ochii naţiunii, dar mai cu seamă înaintea 
străinilor, căci aceştia încercaseră toate mijloacele de a paraliza serbarea. 

Fără ca să aştepte votul motivat al delegaţiunii, decise Prezidiul (cu 
7 voturi prezente, din 15 ale comitetului) amânarea definitivă a serbării, în 
4 august 1870, comunicând delegaţiunii decizia, în formă de ordonanţă a 

„Comitetului central”, în 5 august 1870, în o telegramă, ce sosi la Rădăuţi 
în 9 august 1870. Fiind timpul înaintat şi neaflând delegațiunea cu cale de a 
mai face zgomot, protestă în contra acelei decizii ilegale şi, punând la cale 
trebile începute sub împrejurările cele mai fatale, sistă lucrările sale definitiv, 
cerând, de la Prezidiu, solvirea spezelor făcute în cauza serbării, în contul 
responsabilităţii ce o va da, la timpul său, Comitetului central, conform de- 
ciziei din 11 iulie 1870. Insă, după mai multe note, schimbate cu Prezidiul, 
care, în toate, purta numele oficial de Comitetul central, rămase treaba „in 
suspenso”, declarâd Prezidiul ca delegaţiunea să-şi caute dreptul la adunarea 
generala a tinerimii vieneze (vezi actele). 

Pe la începutul lui octombrie 1870, delegaţiunea, sosind în Viena, rugă 
Prezidiul să convoace o şedinţă a Comitetului central, spre a-şi da, în fine, 
seama şi a se rezolva cauza foarte urgent, cu întreprinzătorul porticului. Încă 
la finea lui octombrie, cum arată actele, fu convocat Comitetul în şedinţă, la 
care luară parte 11 inşi. Dând delegaţiunea referatul său, specificat în toate 
mărunţişurile, se decise, cu majoritate de 5 (membrii activi ai delegaţiunii 
nu votară), la propunerea domnului Aurel Mureşanu, ca numai atunci să se 
deconteze spesele delegaţiunii, dacă aceasta va recunoaşte oficial Prezidiul 
din ferii (vacanţă — n. n.), cu deciziile lui de „Comitet central”. În urmarea 
acestei proceduri, iar nu cum zice raportul din chestiune şi-au dat demisia din 
Comitet domnii Logotheti, Volcinschi, Băleanu, Aronovici, Pitey şi Cozub, 
rugâd Prezidiul de a convoca, cât de curând, adunarea tinerimii, unde îşi vor 
justifica păsul lor. 

In 12 noiembrie 1870 (nu în 12 septembrie), fu convocată, în fine, 
adunarea generală, care a ales un juriu de 5 inşi, spre cercetarea activităţii 
Comitetului şi, mai ales, a conflictului din chestiune. Câteva zile în urmă, se 
descoperi şi defraudarea faimoasă a fondului. 

Juriul referă, în scurt timp, adunării generale, prin domnul loan Slavici, 
propunând cele 7 puncte, după cum se află ele publicate de Comitetul actual, 
în nr. 4 al „Albinei”. Spre clarificarea lor, precum şi în privinţa judecaţii 
juriului, sunt de observat următoarele: 


1. Juriul a cercetat afacerea fără de a audia şi delegaţiunea, pentru 
informaţiile necesare. 

2. Nu s-a bazat pe acte, în înţelesul dreptului şi al dreptății; dovadă, 
referatul însuşi. 

3. Domnii Băleanu şi Logotheti au renunţat la re-bonificarea speselor 
făcute, nevoiţi fiind, moralmente, prin expresiunile referinţei de „spese im- 
provizate” etc. şi cum că renunţătorii nu au putut sili adunarea, după minte 
şi rațiune, de a primi renunţarea sau nu. 

4. Cum că, în cursul dezbaterilor despre referatul juriului, nu s-a dat 

delegaţiunii nici libertatea, nici putinţa de a-şi revendica dreptul, dictându-se 
chiar referinţele ei, ceea ce are să spună şi să se dea la protocol (vezi proto- 
coalele). 

5. Cum că domnul Pitey, cum a declarat însuşi, în înţelesul deciziei des 
amintite, din 12 mai 1870, afară de purtarea registrului şi de îngrijirea speselor 
de corespondenţă curentă, n-a avut parte la manipularea cu banii fondului, 
ba nici măcar controla, şi cum că, pe la finea lui iulie 1870, s-a încredinţat şi 
acest oficiu al casierului în mâna Prezidiului. 

7. Cum că atât adunarea tinerimii, ce a distribuit în cauza defraudării, 
cât şi cele următoare, ce au decis în cauza conflictului amintit, nu au fost 
competente, după regulamentul ce l-a dat tinerimea însăşi (din mai bine de 
100 tineri, ce se aflau în Viena, n-au luat parte la ele decât 27-34); dovadă, 
anularea, cu acest argument, prin domnul Nicolae Teclu, a deciziei unei adu- 
nări, care a fost decis a se re-bonifica delegatului, domnul Volcinschi, suma de 
19 florini şi 77 cruceri, şi în urma cărei întâmplări se anulară deciziile tuturor 
adunărilor, de aproape trei luni, reabilitându-se, apoi, simplu, într-o adunare 
competentă (vezi actele.) 


Cât pentru spesele făcute de delegaţiune, apoi ea n-a spesat nimic 
„bona fide”, ci pe baza regulamentului; membrii şi-au priceput misiunea nu 
în inactivitate, ci în lucrare; ei au lucrat în ochii publicului, care ştie, spesele 
specificate şi pretinse sunt numai o parte din spesele avute în realitate, fiindcă 
au avut, înaintea ochilor, pururea modul adunării şi scopul fondului serbării, 
care spese nici n-au ajuns suma de 100 florini, votaţi de Comitet, în şedinţa 
din 16 iulie 1870 (după renunțare, au venit, din acea sută de florini: 50 florini 
pentru portic, 10 florini tehnicul, 9 florini şi 95 cruceri corespondenţă, şi restul, 
pentru nenumăratele călătorii şi îngrijiri în cauza serbări). 

Cât pentru nuanţa domnului Slavici, din raportul Comitetului actual, 
privitoare la desdăunarea întreprinzătorului porticului, îmi pare rău că dom- 
nia sa a priceput cauza astfel. Contractul este pentru noi foarte favorabil; 
întreprinzătorul a garantat pentru clădirea solidă cu toată averea sa; a început 
lucrul, a scos material, a plătit mulţime de lucrători, cu o arvună numai de 
50 florini. Amânându-se serbarea, bietul teslar s-a declarat gata de a clădi, în 
acest an, 1871, acelaşi portic, cu aceleaşi condițiuni, cerând numai, după o 
preţuire de experţi a materialului prelucrat şi a lucrului, suma de 193 florini 
şi 59 cruceri, plus 50 florini, primiţi arvună, şi care, apoi, să se sustragă de 
la preţul clădirii, de 750 florini sau, nevrând Comitetul a reînnoi contractul, 
a-i remunera spesele, rămânând materialul în posesiunea Comitetului. Dacă 
se mulţumeşte, acum, cu 70 florini, desdăunare, în genere, se înţelege că 
materialul i-ar rămâne lui, atunci nu este vina delegaţiunii. 


243 


Bucovina, în mărturii necunoscute 





Vin, în fine, la chestiunea fatală a banilor din pricină. Este adevărat 
cum că, în 12 mai 1870, a decis Comitetul ca banii, cum vor incurge în sco- 
pul serbării, să se depună, de Preşedinte, pe numele său, în casa de păstrare 
(bancă — n. n.), iar cărticica (chitanţa — n. n.) să o încredinţeze unui comer- 
ciant român, ca să o ţină în casa de fier. Insă Comitetul actual face rău, când 
scuză manipularea rea a banilor, cu o dorinţă, exprimată în 5 mai 1870, deci 
înainte de 12 mai, în Comitet, şi cu împrejurarea că în casa de păstrare trebuie 
anunţate sumele mai mari, cu 2-3 luni înainte de ridicare. Dorinţa amintită 
a fost numai o dorinţă exprimată în Comitet, nu concluzie sau rezoluţie, 
după cum au fost esprimate în Comitet multe alte dorinţe, ca pretutindeni în 
corpuri parlamentare; iar cât pentru pre-anunţare, la casa de păstrare, de aici 
spun chiar statutele acestui institut: „îndată, până la 100 florini; de la 100-500 
florini, cu 8 zile; de la 500-1.000, cu 14 zile; de la 1.000-2.000, cu o lună; de 
la 2.000, în sus, cu 3 luni. 

Dacă domnul preşedinte a încredinţat banii domnului neguţător Jean 
Mureşanu, deşi nu avea, de la Comitet, nici o autorizare formală, atunci este 
aceasta un negoț între domnul preşedinte şi domnul Mureşanu, care nu priveşte 
Comitetul în nimica. Cât despre obligaţiunile, sub firma „Perlea et Mureşa- 
nu”, ce zice Comitetul actual, în raportul său, către public, că le are, apoi nu 
au ştiut despre aceasta nimica nici Comitetul trecut şi nici una din adunările 
tinerimii, ţinute în această cauză. La o interpelare, făcută în prima adunare, 
în această cauză, despre garanţia cu care s-a încredinţat cărticica domnului 
neguţător J]. Mureşanu, ştim că a răspuns preşedintele numai „că garanţia este 
numai epistola adresată lui, înainte de dispariţia din Viena a numitului domn”. 


Viena, în 12 iunie 1871. / În numele delegaţiunii şi a mai multor mem- 
bri ai fostului Comitet central: // Gabriel Băleanu, / student filozofie (Albina, 
Anul VI, nr. 50, vineri 18/30 iunie 1871). 


* 


Litografia solemnităților de la Putna. S-a pus în lucrare litografică: 
„Tabloul cu solemnitatea depunerii darurilor, oferite de Români şi Românce, 
pe mormântul lui Ştefan cel Mare, la mănăstirea Putna”, desenat de domnul 
pictor şi fotograf Carol Szatmari, ce într-adins a fost dus acolo. 

Pe tablou se arată splendidul cortegiu, cum doamnele române duc 
frumoasa urnă consacrativă, elegantele epitafe oferite de doamna Haralambie 
şi de doamnele din laşi, cum și acela al institutului de bele-arte. 

Asemenea, s-a desenat tot pesonalul asistent, măreţul arc de triumf, 
ridicat la poarta mănăstirii Putna, fondată în anul 1465. Domnii doritori, ce 
voiesc a poseda acest memorabil tablou naţional, sunt cu onoare rugaţi a 
adresa cererile dumnealor la subsemnatul, dimpreună cu preţul de 5 franci 

pe un exemplar, şi le vor primi prin poştă, bine îngrijite. 

Domnii redactori ai jurnalelor ce vor binevoi a publica acest anunț 
important vor primi câte un tablou bine îngrijit. / Maior D. Papasoglu 
(Familia, anul VII, nr. 38, 19 septembrie / 1 octombrie 1871, p. 454; foto, 
în pp. 448 şi 449). 


lei 


1871. loan Slavici: Serbarea de la Putna. Sosit la Cernăuţi, am 
înţeles mai bine cuvintele pentru care comitetul central stăruise ca serbarea 
să nu se mai facă. Pamfilie Dan nu ridicase, de la poştă, banii ce sosiseră şi 
nu credea că vom putea să punem la cale serbarea. Fruntaşii românilor din 
Bucovina, oameni cumpăniţi şi preocupaţi de interese locale şi actuale, nu 
erau accesibili pentru vederile noastre, se temeau că-i vom compromite prin 
agitațiile pornite în vederea serbării şi erau hotărâți să nu ia parte la serbare. 
Indeosebi Alecu Hurmuzachi, cel mal cu trecere dintre dânşii, stăruia să 
renunțăm la executarea hotărârii luate, în o clipă de avânt juvenil, ori, cel 
puţin, să ne mărginim a depune urna pe mormânt, fără de steaguri naționale, 
fără de discursuri, fără de portic şi arcuri de triumf. Ce puteam să fac eu? Ce 
trebuia să fac!?... 

Eram convins că tocmai pentru românii din Bucovina serbarea are 
să fie punctul de plecare al unei noi epoci culturale; fără bucovineni, însă, 
ba chiar în contra voinţei lor, nu putea face serbarea şi colegii noştri din Bu- 
covina nu îndrăzneau să între în comitet. Dacă ar fi existat, dar, un comitet, 
l-aş fi convocat, aş fi obţinut, de la el hotărârea de amânare şi aş fi scăpat şi 
de răspunderea grea, ce mă apăsa, şi de munca incalculabilă, ce mă aştepta; 
eram, însă, eu, singur, şi nu puteam decât să fac tot ceea ce e cu putinţă ca 
programul, stabilit de comitetul central, să fie executat în toate amănuntele 
lui. Am vestit, deci, atât pe public, cât şi pe celelalte comitete, că comitetul 
s-a stabilit la Cernăuţi şi nu mi-a rămas, de astă dată, decât să subscriu ca 
preşedinte, luând pe Elie Luţă ca secretar. Mi s-a cerut, acum, să nu fac nici o 
pregătire, mal înainte de a mă fi încredinţat că guvernul provincial nu va opri 
serbarea. Voiam şi eu să fac aceasta, dar, mai multe zile, de-a rândul, m-am 
plimbat, zbătându-mă, pe ulițele Cernăuţilor şi discutând cu Pamfilie Dan, care 
mă primise în gazdă, şi, în cele din urmă, m-am dumirit şi am luat hotărârea 
de a pleca, şi singur, la Putna, dacă nu va fi voind nimeni să mă însoţească. 

Ştiam prea bine că întrunirea nu se va putea face decât cu voia auto- 
rității locale şi în prezenţa unul comisar: nu aveam, însă, să fac arătare decât 
în termin de trei zile, iar până la 15/27 august mai erau câteva săptămâni, şi 
pentru facerea pregătirilor nu aveam nevoie decât de învoirea egumenului, care 
mă aştepta cu nerăbdare. Ar fi fost o indirectă mărturisire că stau la îndoială 

asupra dreptului nostru de a face serbarea, dacă aş fi cerut voie chiar de pe 
acum. Nu aveam nici o daraveră cu guvernul Bucovinei: nu eu aveam să mă 
duc, să-i dau, ci el avea să vină să-mi ceară explicaţii, dacă avea nevoie de 
ele. Acest fel de a vedea lucrurile era neobişnuit în Bucovina şi a încălzit pe 
mulţi dintre bucovineni şi, mai ales, pe întru fericire pomenitul Samuil An- 
drievici-Morariu, atunci preot şi membru în consistoriu, suspendat, în urma 
conflictelor pe care le avuse cu mitropolitul Hacman. 

Sub ocrotirea lui, am ajuns, în cele din urmă, să constituim comitetul, 
în care au întrat mai mulţi dintre colegii noştri din Bucovina, între care, cei 
mai zeloşi, Pamfilie Dan, Vasile Morariu, fiul mentorului nostru, Ilie Luţă, 
Gribovschi şi Cocinschi. De aici, înainte, am răsuflat şi eu mai uşor, căci acum 
nu mai vorbeam în numele unul comitet care nu exista, şi nu mal purtam eu 
singur răspunderea. 

Primul act emis de acest comitet a fost subscris de mine, ca preşedin- 
te, de Dan, ca casier, şi de Morariu, ca secretar, şi n-am mai plecat la Putna, 
cum fusese vorba, cu desagii în spinare, ci în căruţa Părintelui Dan, tatăl lui 
Pamfilie, care, primind sarcina de casier, tremura când punea mâna pe bani 
şi a devenit torturatorul nostru. Voind să profitam de ocazie, ca să ne punem 
în legătură cu fruntaşii de la ţară şi, mai ales, cu preoţii, am făcut călătoria 
cu mare înconjur şi ne-am oprit pretutindeni unde speram să ne putem găsi 
agenţi. Toţi se bucurau că serbarea se va face şi, mai ales, la Siret, unde Teodor 
Stefanelli făcuse o vie propagandă, am ţinut chiar o mică întrunire (Tribuna 
Poporului, Anul VIII, Nr. 112, 13/26 iunie 1904). 


Părintele Arhimandrit Arcadie Ciupercovici, egumenul mănăstirii 
Putna, era unul dintre cei mai călduroşi sprijinitori ai noştri şi, astfel, şi 
povăţuitorul nostru firesc, în executarea lucrărilor de pregătire. În situația 
în care ne aflam, nu ne rămânea decât să executăm, în toate amănuntele lui, 
programul stabilit de comitetul central, la Viena, deci fără ca să-şi fi putut da 
seamă despre greutăţile ce se vor fi ivind la faţa locului. 

Mănăstirea Putna se află în fundul unei văi, din sus de Vicov, la 
depărtare de câteva ceasuri de Rădăuţi, cel mai apropiat orăşel, şi încă mai 
departe de Hadikfalva, atunci cea mai apropiată stațiune a liniei ferate Cer- 
năuţi-lţeani. Deoarece, prin ziare, se menținea ştirea că serbarea va fi oprită şi 
noi nu puteam s-o dezminţim, mulţi stăteau la îndoială şi numai de la puţini 
primiserăm înştiințarea că vor veni la serbare. Ne aşteptam la vreo 2.000 de 
persoane. Aveam, deci, să facem pregătiri ca să transportăm lumea aceasta, 
de la Hadikfalva, la Putna, s-o adăpostim în sat şi în mănăstire şi s-o hrănim, 
timp de două zile. Nefiind în mănăstire încăpere, trebuia să clădim porticul 
festiv pe un tăpşan din fața mănăstirii, şi el trebuia să fie bine acoperit şi destul 
de mare, ca să se poată întinde în el mese pentru 2.000 de tacâmuri. 

După planurile făcute de pictorul Bucescu (Epaminonda Bucevsky — 
n.n.), pentru portic, pentru arcurile de triumf şi pentru decoraţiunile din curtea 
mănăstirii ne trebuiau vreo 200 de steaguri, iar pentru iluminaţie, cel puţin 500 
lampioane de hârtie, 5.000 de candele şi 100 ştiubeie de răşină, care aveau 
să fie aprinse pe culmile dealurilor dimprejur. Pentru ca serbarea să fie mai 
impozantă, trebuia să adunăm cât de multe treascuri, ca să descărcăm salve, în 
seara sosirii oaspeţilor şi în timpul ceremoniei religioase. Deoarece numărul 
oaspeţilor era incalculabil, ni se putea întâmpla să nu avem, în ziua serbării, 
destulă hrană ori să adunăm prea multe provizii. Nu ne-a rămas, dar, decât să 
zidim, la Putna, câteva cuptoare, pentru ca pâinea să ni se poată coace, după 
trebuinţă. Tot astfel, măcelarul era învoit să aducă, la Putna, 20 de vite şi să 
taie, din ele, după cum va fi cerând trebuinţa. 

Pentru gătirea bucatelor, se zideau, în apropierea porticului festiv, mai 
multe vetre, la care aveau să lucreze bucătăresele, sub conducerea unei gospo- 
dine. Pentru popor îndeosebi, prevăzuserăm două cazane de tocană şi un bou 
fript întreg, la o frigare de cinci metri. Toate aceste se plănuiesc uşor, dar nu 
se pot executa fără de încurcături. Comitetul a mobilizat atât pe seminariştii 
din Cernăuţi, cât şi pe băieţii de la cele două gimnazii din Bucovina, şi zece 
vieți dacă aş trăi, tot n-aş uita niciodată zelul neobosit, îndelunga răbdare şi 
spiritul de disciplină al acestor muncitori, care, adeseori, se mulțumeau cu 
mămăligă goală, căci pâinea eram nevoiţi s-o cumpărăm de la Rădăuţi şi 
adeseori ne lipseau banii. 

Avuserăm Eminescu şi eu dreptate, când am zis că totul se face de la 
sine. Pe când unii purtau socotelile ori scriau, în biroul comitetului, alții făceau 
muncă de salahori, iar alții cutreierau satele, ca să angajeze căruţe, pentru ziua 
de 14/26 august, ori să adune velinţe, cearşafuri şi perine pentru aşternuturi, 
farfurii, tacâmuri şi feţe de masă, pentru banchetul festiv, şi, până în ziua de 
astăzi, mi-a rămas inexplicabil încrederea cu care românii din Bucovina mi-au 
încredinţat avutul lor. Grija noastră, a tuturora, era să nu ne punem în conflict 
cu autorităţile locale, şi nici nu ne-am pus. Bucovina e însă plină de evrei, iar 
noi luaserăm hotărârea ca, nici în timpul pregătirilor, nici, mai ales, în ziua 
serbării, să nu calce picior de evreu la Putna. Evreii dădeau, însă, năvală, ca 
să le facă concurenţă antreprenorilor noştri şi, astfel, băieţii îi luaseră, în mai 
multe rânduri, la goană, ceea ce era lucru plin de haz, dar nu tocmai potrivit 
cu silinţele noastre de a nu ne pune în conflict cu stăpânirea locală. 

Prostiţi de evreii furioşi, săteni din Putna au început să creadă că noi 
am venit ca, acum, după o sută de ani, să luăm iar Bucovina şi să o alipim de 
Moldova, şi că mari vărsări de sânge se vor face. În ziua când ne-au sosit, dar, 
steagurile mulţi dintre dânşii au fugit din sat şi s-au ascuns prin pădurile de 
brad, ce se întind până la hotare. Nu ne-a fost greu să-i liniştim şi să-i aducem 
iar la vetrele lor, dar vestea acestei spaime trecătoare s-a lățit şi ne-a adus o 

întrerupere de două zile, în lucrările de pregătire. Se adunase la Putna multă 
lume şi pădurile dimprejur răsunau de zgomotul ce se făcea la mănăstire. Pe 
când dulgherii lucrau, ciocănind la porticul festiv şi la arcurile de triumf, iar 
zidarii se certau cu salahorii, la cuptoarele de pâine şi la vetre, oameni plătiţi 
cu ziua cărau cetină, pentru decoraţiuni, şi ştiubeie pline de răşină, pentru 
iluminaţie, unii dintre băieţi lucrau la ghirlande şi la lampioane, alţii turnau 
seul topit în paharele de candelă şi aşezau fitilurile în paharele pline, iar alţii 
descărcau provizii şi fel de fel de lucruri, adunate mai ales de pe la preoți. 

In mijlocul acestei lucrări febrile, ne-am pomenit cu o ceată de jan- 
darmi, al cărei comandant ne-a invitat să încetăm lucrările. Acum era rândul 
băieţilor să se risipească prin pădurile dimprejur (Zribuna Poporului, Anul 
VIII, Nr. 113, 15/28 iunie 1904). 


Deoarece jandarmii primiseră ordinul de a sta, în permanenţă, la 
Putna şi de a aresta pe orişicine care ar fi voind să lucreze mai departe, nu 
ne-a rămas decât să întrerupem lucrările şi eu am plecat la Rădăuţi, ca să rog 
pe căpitanul districtului să dea ordin pentru retragerea jandarmilor, căci ziua 
de serbare se apropia şi trebuia să grăbim cu pregătirile. Căpitanul, dl Renei 
(Orest de Renny, ctitorul gimnaziului din Rădăuţi — n. n.), român şi el, ţinea, 
cu toată sinceritatea, să nu ne facă greutăţi, dar avea ordine şi se plângea că-i 
facem noi greutăţi, prin împotrivirea noastră. Nu mi-a fost greu să-l liniştesc. 
l-am declarat că primesc răspunderea pentru cele ce se vor mai face, am luat 
angajamentul că voi înceta cu lucrările şi-i voi trimite pe băieţi acasă, îndată 
ce voi fi primit o nouă invitaţie în acest sens, şi jandarmii au fost retraşi, iar 
noi am urmat lucrările, cu zel îndoit, dar şi cu inima îndoită. 

Peste câteva zile, a apărut, în „Czernowitzer. Zeitung”, organul oficios 
al guvernului, o notiţă binevoitoare despre pregătirile ce se făceau pentru 
serbare, notiţă care a fost reproduse în coloanele celor mai multe dintre 
ziarele române, între care şi „Românul”. Nu voi face încercarea de a descrie 
manifestările de bucurie, cu care băieţii au primit notiţa aceasta. Plângeau unii, 
chiuiau alții, iar alţii se adunaseră ca să cânte, în cor, „Gott erhalte”, şi nimeni 
nu mai era în stare să lucreze. Era, acum, mai presus de toată îndoiala că vom 
putea să ne adunăm la mormântul lui Ştefan cel Mare şi să ne manifestăm, în 
toată libertatea, simţămintele de pietate, şi eu mă simţeam nemângâiat că unii 
dintre fruntaşii fraţilor mei din Bucovina stăruiau, şi acum, în hotărârea lor de 
a nu lua parte la serbare. Nu are hotar lipsa de încredere a omului. 

Pe când noi luam bunăvoința aceasta drept dovadă de înţelepciune 
politică, ei ziceau că guvernul ne dă voie să aranjăm serbarea, numai pentru 
ca să-l pună pe dânşii la încercare. Dar noi, tinerii, nu mai scrutam intenţiile, 
ci ne bucuram de faptele neîndoioase. 

Frumoase zile am petrecut la Putna şi nu pot să mi le reamintesc, fără 

ca să fiu cuprins de vie înduioşare. Văzând multele şi marile mizerii ale vieţii 
noastre comune, stau adeseori şi eu, cum stătea Eminescu, la îndoială şi îmi e 
de parcă nu mai poate să meargă înainte viaţa noastră naţională, în care mişeii 
şi neputincioşii atât de uşor pot să-şi deschidă drum larg; îmi e, însă, destul 
să-mi aduc aminte de băieţii aceia, ca să mă ruşinez de propria-mi slăbiciu- 
ne şi mă pătrund iar de încrederea cu care, atunci, priveam în viitor. Nu era 
greutate din faţa căreia să se dea îndărăt, nu osteneală care să-i obosească, 
nu sarcină, pe care nu o purtau cu mulțumire, şi toate le făceau cu voie bună, 
mereu glumind şi cântând mereu. Aceia dintre dânşii, care mai trăiesc încă, 
îşi vor fi aducând şi ei, cu mulțumire, aminte de acele zile pline, când lucrau, 
ziua şi noaptea, dormind cu rândul, mâncând pe apucate şi adăpostindu-se, 
claie peste grămadă, în casa dărăpănată, ce se afla în faţa mănăstirii. 

Fericiţi noi, care avem parte de asemenea amintiri din tinereţile noastre, 
şi încă mai fericiţi am fi dacă am şti că le e dat şi copiilor noştri să le aibă. 
Eminescu, venit cu vreo 8 zile, înainte de serbare, a luat şi el parte la mulţu- 
mirile noastre. Tot atunci, a sosit şi delegaţia colegilor noştri din Bucureşti, 
George Dem. Theodorescu, loan Brătescu şi Grigore Tocilescu, toţi trei, băieţi 
inimoşi şi plini de focul sacru al tinereţilor. Unul dintre dânşii, dl Grigore 
Tocilescu, nu ne-a fost de mare ajutor. Prea erau multe la Putna inscripţiile şi 
antichităţile, pentru ca tânărul arheolog să poată avea destulă inimă şi pentru 
steaguri şi lampioane ori pentru cazanele de tocană. Nepreţuit ne-a fost, însă, 
ajutorul pe care ni-l dădea dl loan Brătescu, care ştia să conducă lucrările şi să 
pună mâna, când era nevoie. Mai ales în seara de 14/26 august, când publicul 
a dat năvală asupra mănăstirii, cel mai activ dintre membri comitetului de 
primire era el. 

Răposatul George Dem. Theodorescu, atunci tânăr foarte simpatic, 
VIoi şi zelos, alerga, iute ca piperul, de ici, până colo, observa cu ochiul ager 
toate neajunsurile, nu trecea cu vederea nici un amănunt şi, astfel, se făcuse, 
în curând, indispensabil. Tocmai de aceea, însă, ne supăram pe el, când ne 
pomeneam că a dispărut şi stă ascuns, în vreun colţ retras, ca să-şi scrie dările 
de seamă pentru „Românul”. Abia azi am ajuns să-i dau dreptate, căci, fără 
dările de seamă, făcute de dânsul, multe din cele petrecute atunci ar fi fost date 
uitării, şi avea dl Grigore Tocilescu dreptate, când zicea că abia peste o sută 
de ani va putea să ne spună, dacă au ori nu vreo valoare steagurile noastre. 

leşenii au sosit mai târziu, dar la timp şi mal numeroşi. N-au luat parte 
la lucrările de pregătire, dar au ostenit, cu atât mal vârtos, în seara primirilor 
şi în ziua serbării. Stâlpii lor erau Maroneanu, unul din cei mal buni prietini al 
lui Eminescu, şi Constantin Istrati, tânăr înalt, nu numai la făptură, ci, totodată, 
şi la fire, şi om pe care timpul îl lasă neschimbat, în trecerea lui. Deasupra 
tuturor, se ridicau doi oameni scurţi şi îndesaţi, pe care toți îi socotim mai 
chibzuiţi decât noi, Theodor Nica şi A. D. Xenopol, atunci cu treizeci şi doi 

de ani mal tânăr decât astăzi. Împrejurul nostru stăteau, în sfârşit, adunaţi vreo 
cincizeci de „băieţi”, împărţiţi în secţiuni, fiecare cu rostul lui. 

DI căpitan Renei fusese însărcinat să asiste, el însuşi, ca comisar la 
serbare, şi s-a învoit să oprească pe jandarmi la Vicov, iar poliţia să fie ţinută 
de studenţi, în timpul serbării. La Putna, au venit numai şase dintre jandarmi. 
Români şi aceştia; ei au fost puşi la dispoziţia noastră. Eu încă de mult eram 
de prisos. Munceau ceilalţi, mai ales Pamfilie Dan, casierul tuturora, nesuferit 
pentru zgârcenia lui, şi Vasile Morariu, care primise sarcina purtării de grijă 
pentru hrană. 

După ce au sosit, dar, bucureştenii, profitam de ocazie, ca să mă plimb, 
cu tânărul arheolog, pe la icoane şi pe la ruinele de prin împrejurimi. Acum, 
în sfârşit, când erau toţi la Putna, nu-mi mai făceam nici o mustrare, când îi 
lăsam pe ceilalți să facă ceea ce vor. 

Oaspeţii, aşa le ziceam noi, au sosit în ziua de 14/26 august 1871, mulţi 
în trăsuri, chiar şi unii din Moldova; cei mai mulţi, însă, au venit pe calea 
ferată, până la Hadikfalva, iar de acolo, în căruțele adunate de Ilie Luţă, de 
prin împrejurime. 

Inceputul serbării a fost în amurgul serii, când căruțele acestea au sosit 
la mănăstire. Câţiva dintre membrii comitetului plecaseră, la vale, ca să pri- 
mească pe oaspeţi la arcul de triumf, pe care-l ridicaserăm la hotarul satului 
Putna, şi să le ureze „Bun venit!”. Restul comitetului şi băieţii, vreo patruzeci 
de inşi, aşteptau la poarta mănăstirii, ca să-i primească pe oaspeţi şi să-i ducă 
pe la adăposturile pregătite pentru dânşii. Arhondăria era rezervată pentru 
deputaţiunea din Moldova, în fruntea căreia se aflau Mihail Kogălniceanu, 
Vasile Alecsandri şi Christofor Cerchez, primarul Iaşilor, celelalte încăperi 
din mănăstire erau pline de paturi rustice, pentru cucoane, iar restul publicului 
avea să fie adăpostit parte pe la săteni, parte într-un mare pătul, pe care băieţii 
îl prefăcuseră într-un vast şi foarte frumos dormitor. Deoarece oaspeţii nu 
soseau deodată, într-un lung şir de căruţe, despre o primire în toată regula nu 
putea să fie vorba (Tribuna Poporului, Anul VIII, Nr. 114, 16/29 iunie 1904). 


Întâia oară, românii din cele patru unghiuri s-au adunat la un loc, ca 
să preamărească împreună numele unuia dintre marii susţinători ai neamului 
românesc, să se îmbărbăteze unii pe alții şi să-şi întărească credinţa în viitor, 
şi mulţi ochi s-au umplut de lacrămi, când corul a intonat imnul: 


Etern, atotputernic, o, creator sublime, 
Tu dai lumii viaţă şi omului cuvânt, 

In tine crede, speră întreaga românime; 
Glorie ţie-n ceruri, glorie pe pământ! 

Urna votivă a fost aşezată la căpătâiul mormântului, pe un piedestal 
de marmoră neagră; cele două epitafe au fost întinse pe mormânt; steagurile 
aduse de delaţiuni au fost lăsate, ca decoraţiune, la mormânt; asistenții au 
îngenunchiat în faţa mormântului. 

In acest moment suprem al serbării, un ofițer român, maiorul Boteanu, 
care se întorcea din Franţa, unde luase parte la război, a rostit, plin de emoție, 
câteva vorbe, apoi şi-a descins centura de la brâu şi a lăsat-o drept prinos, 
din partea tinerei oştiri române, pe mormântul marelui căpitan. Acest act de 
spontaneitate a dat nota întregii serbări: orişicine a putut să-şi manifeste, în 
toată libertatea, simţămintele. Acolo, însă, unde sunt mulţi oameni, e şi multă 
lipsă de pricepere şi, astfel, se ivesc şi multe nemulțumiri. Nu toţi înțelegeau 
că libertatea, de care ne bucuram, ne obliga să ne stăpânim noi înşine pe noi 
şi să păstrăm buna rânduială. 

Când bubuitul treascurilor ne-a vestit că primele căruţe au sosit la 
arcul de triumf, Eminescu şi eu am plecat, de la poarta mănăstirii, şi ne-am 
urcat pe deal, ca să vedem, în toată liniştea, desfăşurarea acestei prime faze 
a serbării. Rămaseră, acolo, alţii, care ştiau să facă lucrurile mai bine decât 
noi. Treascurile bubuiau, steagurile fâlfâiau, vestitul taraf de la Suceava (al 
lui Grigore Vindereu n. n.), vreo treizeci de lăutari, îmbrăcaţi în anterie, cânta 
marşul lui Mihai Viteazul, transparentele erau luminate, lampioanele şi miile 
de candele ardeau, mulţimea izbucnea, la sosirea fiecărei trăsuri, în urale, şi ni 
se cuvenea lui Eminescu şi mie să ne bucurăm, în toată liniştea, de priveliştea 
aceasta, pe care n-ar fi putut nici ceilalţi să o aibă, dacă noi am fi fost tot atât de 
slabi în credinţă şi tot atât de puţin stăruitori ca dânşii. Peste puţin timp, ne-am 
încredinţat că a venit prea multă lume, şi nu o să găsim adăposturi destule. 
La poarta mănăstirii, învălmăşeala era din ce în ce mal mare, căci toţi dădeau 
năvală asupra mănăstirii, toţi protestau contra dispoziţiilor luate de comitet. 

Adevăraţii vinovaţi erau însă, cum G. Dem. Theodorescu zice, în darea 
sa de seamă, numai cei ce veniseră fără să se fi anunţat. În mijlocul acestei 
gălăgii, a sosit şi deputaţiunea din Moldova. Pe drum, membrii deputaţiunii 
aflaseră că unii dintre fruntașii bucovinenilor stăruie, şi acum, în hotărârea 
lor, de a nu lua parte la serbare, şi Vasile Alecsandri s-a despărțit, la Hadikfal- 
va, de deputaţiune şi a urmat drumul spre Cernăuţi, ca să se întâlnească cu 
Hurmuzachi. Sosind, dar, la Putna, Kogălniceanu era neliniştit şi dorea să 
vorbească cu mine, ca să afle cum stăm cu stăpânirea şi dacă poate ori nu să 
ia parte la serbare. Alergau, dar, băieţii, în toate părţile, ca să mă găsească 
şi alergătura aceasta a produs un fel de panică, în mulţimea şi altfel agitată. 

Nu are prostia omenească margini şi, de mintea multora, era apropiat 
gândul că, văzând primejdia, Eminescu şi eu am fugit. ar noi făceam filo- 
zofie, la marginea pădurii de brad. ÎL ştim cu toţii pe Mihail SL e pa, 

văzusem, dar îl ştia Eminescu şi-l aveam, sus, în gândul meu. l-am spus, cu 
inima deschisă, că amicii săi din Bucovina văd lucrurile rău, că guvernul 
nu ne face nici o greutate şi că şi Căpitanul districtului (prefectul — n. n.) va 
asista la serbare şi va închina, la masă, pentru poporul român. A rămas. Tot 
atunci s-a ivit altă greutate. 

Din Moldova veniseră doi arhierei, cu mare suită, Bobulescu şi Filaret 
Scriban. Țineau să celebreze, la sfinţirea urnei şi a steagurilor, şi era lucru 
firesc ca aşa să fie. Egumenul, însă, nu pute a să le dea voie, iar nouă, comi- 
tetului, nu ni se cuvenea nici un amestec în cestiunea aceasta. S-a cerut, pe 
cale telegrafică, voie de la Mitropolitul Hacman şi noi nu eram de vină dacă 
rusnacul a zis: „Nu!”. 

Greutatea cea mare s-a ivit, însă, în ziua următoare. După alegerea, 
făcută de domnii Titu Maiorescu, lacob Negruzzi şi Vasile Pogor, cuvântare 
a festivă a fost rostită de A. D. Xenopol , atunci student la Universitatea din 
Berlin. Aveam cuvântarea aceasta, şi nu tăgăduia, atunci, cum nu tăgădu- 
ieşte, nici astăzi, nimeni că ea este o lucrare de valoare şi una din cele mai 
frumoase opere ale unui scriitor, care, atunci, ne era tuturora simpatic şi pe 
care, azi, toţi îl socotim între cei de frunte. Alegerea fusese, însă, făcută de 
nişte francmasoni, de cei mai primejdioşi cosmopoliţi, şi asta era o vină pe 
care adevărații naţionalişti nu ne-o puteau ierta. 

Aurmat, apoi, masa festivă. Aceeaşi îmbulzeală, ca la poarta mănăstirii 
(Tribuna Poporului, Anul VIII, Nr. 114, 16/29 iunie 1904). 


Deşi puseserăm 1600 de tacâmuri, o parte din public trebuia să mai 
aştepte. Toţi voiau, însă, să ocupe loc la primul rând şi numai cu anevoie şi 
după multe supărări s-a putut începe servirea bucatelor. Proclamaserăm pre- 
şedinte pe Mihail Kogălniceanu. DI Renei, Comisarul, a declarat că numai 
la o masă prezidată de mine poate să asiste. Imi era afară din cale de greu, să 
mai primesc şi sarcina aceasta, dar e învederat că nu puteam s-o refuz. Ko- 
gălniceanu, el însuşi, mi-a fost povăţuitor în purtarea ei şi a stăruit să limitez 
numărul toasturilor şi să cer textul de la cei ce voiau să vorbească. 

Primul pahar l-am închinat eu, pentru împăratul şi pentru prosperitatea 
monarhiei. Nu are, însă, G. Dem. Theodorescu dreptate, când zice că am 
făcut aceasta de nevoie, numai pentru că aşa trebuia să fie. Nu aş fi fost atât 
de stăruitor, dacă nu aş fi fost pătruns de convingerea că pot românii să se 
bucure, sub stăpânirea împăratului meu, de toată libertatea, dacă ştiu să-l ajute 
în silinţele lui de a înăbuşi pornirile celor ce vor să-i siluiască, iar acum, când 
îmi vedeam gândul împlinit, îmi era plină şi inima de o sinceră recunoştinţă. 
Aceasta am simţit-o cu toţii, şi G. Dem. Theodorescu, prietenul afectuos, 
care o ştia şi el, a pus-o la îndoială numai ca să nu mă scuze, în faţa celor ce 
nu admiteau felul nostru de a vedea. Tot atât de sincer a fost şi comisarul, 

când a ridicat paharul pentru prosperitatea poporului român şi ne-a mulțumit 
pentru silinţele noastre, de a păstra buna rânduială la această serbare. Sinceri 
au fost şi ceilalţi vorbitori; ba unii, chiar de tot sinceri, ceea ce m-a silit să-i 
rog a fi mai scurţi la vorbă. 

E învederat că nu ne întruniserăm să vorbim despre partea răpită din 
Moldova ori despre fâşia ruptă din trupul sângerând al României, şi azi toată 
lumea îmi va da dreptate şi va recunoaşte că bine am făcut, dacă am lăsat să 
vorbească pe cei ce nu voiau să se supună cenzurii ori spuneau, vorbind, şi 
ceea ce nu era scris în textul pe care mi-l prezentaseră. Atunci se supăraseră 
mulţi, dar a trecut şi supărarea aceasta, după masă, când s-a întins hora mare 
pe iarba din faţa porticului festiv. 


Seara, s-a întrunit, în sfârşit, mult doritul congres. Când ne-am adu- 
nat, însă, în sufrageria mănăstirii, dispoziţiile nu erau deloc potrivite pentru 
o discuţie chibzuită. Oameni tineri cu toţii, eram oarecum ameţiţi de viile 
emoţii, prin care trecuserăm, în timpul zilei, porniţi mai mult spre ceartă, 
decât spre sfat, şi cu desăvârşire indisciplinabili. Ținea fiecare să-şi spună, în 
toată libertatea, părerea şi să-şi dea pe faţă simţămintele şi iluziile, mai ales 
iluziile. Ne înghesuiam în sufrageria prea strimtă pentru noi, bâjbâind rolul 
de albine în stup, şi era parcă peste putinţă ca cineva, în lumea aceasta, să 
ne mai poată potoli. Ca prin farmec, ne-am astâmpărat, însă, când s-a ivit în 
mijlocul nostru comisarul, pe care trebuia neapărat să-l invităm la congres, 
deşi ţineam mult ca discuţiile să urmeze ca în colţul ştiut al cafenelei. 

DI Renei înţelegea şi el lucrul acesta. Și-a exprimat, dar. mulţumirea 
pentru silinţele ce le-am dat, în timpul zilei, să-i uşurăm sarcina, ne-a sfătuit 
să păstrăm, şi acum, buna rânduială, apoi a încheiat: „Deşi nu sunt preot, bi- 
necuvântez lucrările dumneavoastră şi vă las să discutaţi, în toată libertatea!”. 

Acesta a fost răspunsul, pe care reprezentantul guvernului austriac l-a 
dat celor ce se plângeau că [i s-a înăbuşit glasul. Rămaşi noi între noi, ne- 
am constituit, sub conducerea unui birou ad-hoc, apoi am început discuțiile 
(Tribuna Poporului, Anul VIII, Nr. 117, 20 iunie / 3 iulie 1904). 


Noi, vienezii, eram încă de mult dumiriţi asupra celor ce urmau să se 
stabilească în congres. Gândul nostru era să se aleagă un birou permanent, 
care îi convoacă pe studenţi când ici, când colo, şi-i ţine strânşi la un loc, 
ca să facă o întinsă şi stăruitoare propagandă pentru restabilirea unităţii în 
viaţa culturală a poporului român, un gând pe care l-am exprimat, cu toată 
claritatea, şi în apelul adresat publicului. Mijloacele de propagandă aveau 
să fie o bibliotecă poporală ieftină şi bine aleasă, o foaie literară ilustrată, un 
ziar naţional, concerte date de celebrităţi române, reprezentații teatrale, date 
de cei mai buni actori români, întruniri şi serbări naţionale, precum cea de la 

Putna, toate acestea, fără de nici o tendinţă politică. Cestiunile aceste puteau 
să fie discutate într-un congres, care trebuia să se mărginească la cel mult 
trei şedinţe. Aveam, deci, să stabilim o ordine de zi mai scurtă şi să alegem, 
înainte de toate, biroul permanent. 

După ce publicul dăduse năvală asupra mănăstirii, noi membrii comi- 
tetului, ne-am retras în clopotniţă. Aduseserăm, ce-i drept, câteva braţe de fân, 
pe care l-am aşternut pe jos, ca să dormim pe ele, aşa, gătiţi de sărbătoare, 
cum eram; era însă peste putinţă ca, în nişte momente atât de solemne, să ne 
pierdem timpul dormind şi am petrecut noaptea parte făcând inspecţie prin 
mănăstire, unde unele dintre cucoane începuseră să fumeze, parte discutând 
şi punând lumea la cale. Aici s-a stabilit ordinea de zi a congresului, în cele 
patru puncte publicate de G. Dem. Theodorescu, în darea lui de seamă. 

După ce s-a deschis şedinţa, ne-am încredinţat că va fi încă mult până 
la intrarea în această ordine de zi. Toţi aveau dreptul de a vorbi şi puţini erau 
cei care nu ţineau să se folosească de dreptul acesta. S-a pus o cestiune de 
principiu şi s-au rostit cuvântări multe, lungi şi des întrerupte, care ne-au trecut 
peste miezul nopții, fără ca să ajungem la rezolvarea chestiunii prealabile. 
Luând drept punct de plecare apelul adresat de noi, publicului, un sfătos a 
pus întrebarea dacă unitatea culturală, asupra căreia stăruiam noi, e cauza 
celei politice ori efectul el. Unii susțineau că unitatea culturală nu se va putea 
realiza, decât după ce se va fi făcut unitatea politică, alții voiau să ne convingă 
că numai unitatea culturală poate să ne ducă la cea politică, iar noi ziceam că 
ne e indiferent care e cauza şi care efectul, şi considerăm unitatea culturală 
ca scop, ceea ce multora le părea foarte abstract. 

Pe la două, după miezul nopții, am hotărât că vom continua discuţia 
mâine şi ne-am risipit, la noroc. 

Eminescu ar era dus cu gândul. Ascultase, retras într-un colţ, întreaga 
discuţie, adunase mereu în el şi acum trebuia neapărat să răsufle: 

— Măi, mi-a zis el, acela care vrea să facă ceva nu discută, ci lucrează. 
Să vezi că n-o să ajungem la alegerea biroului central permanent; o să rămâ- 
nem tot noi şi e mai bine aşa. Mergem înainte, îi lăsăm să discute, facem ce 
ştim şi lumea vine după noi. 

— Dar dacă alţii ţi se pun în cale? 

— Dai, fără de milă, în ei! 

Cu câteva săptămâni de zile, mai înainte, eram şi eu de părerea aceas- 
ta; încetul cu încetul, însă, am fost stăpânit de simţământul că viaţa comună 
e o jertfă grea şi mi părea lucrul cu desăvârşire învederat că e o prostie să 
aduci jertfa aceasta, când nimeni nu ţi-o cere. Toate prin oameni se fac, iar 
oamenii sunt mulți de multe feluri, cei mai mulţi târzii la minte şi nu puţin 
porniţi spre răutate. Adevărul, dar, numai încetul cu încetul şi numai după 
multe frământări, poate să străbată, şi multe din acelea pe care noi le vedem 

nu numai sigure, ci totodată şi apropiate, abia după moartea noastră vor putea 
să intre, prin lucrarea comună, în fiinţă. Zadarnic ne-am zbuciuma, dacă am 
voi să le facem mai înainte, şi lucru cuminte e să aşteptăm, petrecându-ne 
viaţa în o lucrare, pe care putem s-o săvârşim şi singuri (Tribuna Poporului, 
Anul VIII, Nr. 118, 22 iunie / 5 iulie 1904). 


Nu mă încânta, dar, câtuşi de puţin gândul că voi avea să port, mai 
departe, sarcina pe care o luasem asupra mea. Vedeam desluşit că, atunci, şi 
cu oamenii care discutaseră asupra cestiunii prealabile, nu se poate face ceea 
ce noi voiam, şi firea mă împingea spre alte treburi. Eminescu, însă, mai ales 
în momentele lui de neastâmpăr, privea toate lucrurile din punctul de vedere 
al omului care nu moare niciodată şi vedea, în fiecare clipă, întreaga desfă- 
şurare a vieţii noastre naţionale ca actualitate. În gândul lui, toate curgeau 
repede, una dintr-alta şi, de aceea, el îşi pierdea bunul cumpăt, când îi ziceam: 

— Stai pe pace, că o să vină, dar mai târziu! 

Nu ne-am mai întors, dar, în clopotniţă şi zorile de zi ne-au prins, iar, 
plimbându-ne ca nişte lunatici, de-a lungul văii umede. Lucrurile au venit 
precum le prevăzuse el. A doua zi, au plecat unii dintre studenţi, cei rămaşi, 
însă, deşi mai puţini, tot n-au ajuns să rezolve cestiunea prealabilă. S-a hotărât 
numai că naționalismul are să fie propagat, fără de nici o restricție, şi a rămas 
ca noi, cei din Viena, să conducem, mai departe, mişcarea. 

Noi, membrii comitetului, eram stăpâniți de simţământul că am fă- 
cut destul şi că nu vom putea să mai facem nimic. Spre a ne îmbărbăta, s-a 
dat, în „saloanele” Părintelui egumen, o serată, în onoarea noastră, şi nota 
caracteristică a stării sufleteşti, în care ne aflam, n-o pot da mai bine decât 
mărturisind că eu, persoană atunci importantă, am adormit în jeţul ce mi se 
destinase, alăturea cu stăpânul casei. 


Vasilică Morariu, om întotdeauna vesel şi glumeţ, îi scoase lui Pamfilie 
Dan, casierul nostru, vorba: „Ce va să zică casier? Casier va să zică un om 
care nu are casă”. Această glumă nu era o figură poetică, ci un adevăr foarte 
prozaic. Pentru ca să executăm programul, stabilit de comitetul central, care 
se retrăsese, a trebuit să facem cheltuieli mari, pe cât îmi aduc aminte, peste 
35.000 de florini. Aveam această sumă, în catastifele noastre; pe când, însă, noi 
trebuia să grăbim cu lucrările, banii soseau numai încetul, picătură cu picătură. 

— De!, zicea Vasilică, suntem sub stăpânirea nemţească şi avem să 
plătim după călindarul nemţesc, dar banii ne vin din ţară, unde socoteala se 
face după călindarul românesc”. 

In urma acestei deosebiri de calendar, ne aflam în strâmtoare necur- 
mată. Cu antreprenorii, cu măcelarul şi cu brutarul încheiaserăm contract, în 
care erau hotărâte termenele de plată, pe căruţaşi îi arvoniserăm şi urma să-i 

achităm după serbare, iar celelalte cheltuieli se făceau plătind, deja, mână 
la mână. Îndată, dar, ce primeam bani, îi şi dădeam şi casierul nu ajungea, 
niciodată, să se poată ţine de termenele hotărâte în contracte. După serbare, 
abia am putut să achităm pe căruţaşii veniţi de la depărtări mai mari şi mai 
rămăseserăm datori cu peste 8.000 de florini, pe care aveau să îi primească 
antreprenorii, măcelarul şi brutarul, în virtutea contractelor subscrise de Dan 
şi de mine, „oameni solvabili puşcă”, cum zicea Vasilică. 

— Ce facem, acum, Mihalache? 

— Să mai aştepte şi ei!, ne răspundea Eminescu. 

— Eu sunt de părere că pot să plece, întâmpina Vasilică, şi să nu se mai 
întoarcă niciodată, căci nu mai avem nevoie de dânşii! 

Nu plecau, însă, şi nu ne lăsau nici pe noi să plecăm. Nu ne-am fi avân- 
tat, dacă nu ne-am fi răzimat, cu toată încrederea, pe cei ce ne încurajaseră. 
Nu ne îndoiam, dar, nici acum, că vom putea să achităm, în cele din urmă, 
suma, care ne părea neînsemnată. Creditorii se căiau, însă, de a fi pus temei 
pe subscrierile unor oameni, care nu pot să dea nici o garanţie materială, şi 
stăteau, în permanenţă, la Putna, iar casierul, un prototip de om scrupulos, 
umbla nemângâiat, de ici, până acolo, şi se căia de a fi intrat în o încurcătură, 
din care nu ştia cum va putea să iasă. Eminescu îşi da silinţa să-l încredinţeze 
că mulți au întârziat cu trimiterea sumelor încasate, fiindcă stăteau la îndoială, 
dacă nu cumva serbarea va fi oprită, dar acum, după ce serbarea a reuşit atât 
de bine, ei vor grăbi să trimită banii, Dan, însă, era convins că tocmai acum, 
„post festa”, toţi vor socoti că e de prisos să mai trimită banii. 

Am făcut, deci, lista „restanţierilor” şi Eminescu a plecat în Ţară, ca 
să facă „execuţiunile”, cum zicea Vasilică. Aceasta a fost o mare uşurare, atât 
pentru noi, cât şi pentru creditori, căci efectele intervenţiei lui Eminescu nu 
puteau să urmeze decât după câteva zile. În timpul acestor zile de aşteptare 
liniştită, banii ne soseau întruna şi, peste vreo săptămână, când am primit 
scrisoare de la Eminescu, scăzuserăm datoriile la mai puţin de jumătate şi Dan 
îşi bătea joc de Vasilică, repetându-i mereu vorbele: „Casier va să zică un om 
care are casa plină”. Nu mă mai oprea, acum, nimeni la Putna şi puteam să 
mă întorc la Viena şi să plec, de acolo, acasă. Banii au intrat mereu, până pe 
la sfârşitul lunii octombrie, şi casierul nu numai că a achitat toate datoriile, dar 
a mai şi despărțit mormântul, de restul bisericii, printr-un geamlâc, aşezat în 
cercevele de fier ciocănit, un fel de cutie pentru conservarea urnei şi a celor- 
Ialte prinoase. Socotelile trebuie să se afle în arhiva societăţi „România Jună”, 
care a oprit, pentru sporirea fondului ei, şi excedentul rămas, la încheierea 
definitivă (Tribuna Poporului, Anul VIII, Nr. 119, 23 iunie / 6 iulie 1904). 


Mai rămânea, însă, să ne descurcăm şi cu colegii noştri de la Viena. 
Încă în ajunul serbării, se iviseră semne de furtună. Aflând că am rugat pe 

domnii Titu Maiorescu, lacob Negruzzi şi Vasile Pogor să se pronunțe, în 
cestiunea cuvântări festive, naționaliştii sinceri stăruiseră ca tinerimea română 
să spele, prin un protest, publicat în toate ziarele, ruşinea aceasta. Se credea 
că serbarea va fi oprită. Când a apărut notiţa din „Czernowitzer Zeitung”, s-a 
învederat că pe noi guvernul ne sprijină. Dovada vinovăţiei noastre era dată 
cu prisos şi am fost păscuţi, de aici, înainte, cu toată străşnicia. Controlorii 
noştri luaseră notiţă despre toate. Ştiau cum am luat înţelegere cu poliţaiul de 
la Viena şi cu cel de la Rădăuţi, ba le ştiau toate chiar mai bine decât mine; 
ştiau cum mi-am dat silința să amăgesc pe fruntaşii românilor din Bucovina; 
ştiau cum ne ascunseserăm Eminescu şi eu, în ajunul serbării, cum am oprit 
pe arhiereii din Moldova de a celebra şi cum, după serbare, am umblat cu 
minciuni, ca să dosim, de la Putna, fără a fi achitat datoriile; toate le ştiau şi 
le pătrundeau cu agera lor minte de apărători ai marilor interese naţionale. 

Vacanţele erau pe sfârşite, când m-am întors la Viena; eram, însă, ne- 
voit să plec acasă, căci nu se deschisese încă institutul privat, unde dădeam 
lecţii. De acasă, nu am putut să mă întorc, la timp, şi, astfel, lecţiile, pe care 
le avusem, au fost luate de alţii. Petreceam, dar, pe la culesul viilor, fără ca 
să-mi pot da seama cum şi când voi putea să mă întorc la Viena, ca să-mi 
urmez studiile, iar cei de la Viena erau convinşi că conştiinţa vinovăţiei nu 
mă lasă să mai dau faţă cu dânşii. 

În timpul acesta, Eminescu trecuse pe la laşi şi luase parte la seratele 
„Junimii”. În urma stăruinţelor lui, mai mulţi dintre membri „Junimii” au 
luat, între dânşii, înţelegere să-mi pot termina studiile. Cu primii 15 galbeni, 
primiţi prin mijlocirea lui Eminescu, m-am întors, apoi, la Viena. Acum era, 
chiar şi pentru cei mai naivi, lucru învederat că sunt vândut şi că am abuzat 
de prostia lui Eminescu, ca să mijlocească târgul infernal. Încă de mult se 
remarcase intimitatea suspectă, în care mă aflam cu compatriotul meu Toma, 
infamul spion al poliţiei din Viena. Erau cu mult mai deştepţi naţionaliştii 
sinceri, decât să nu pătrundă întreaga țesătură de întregi, în care voiam să-i 
încurcăm pe nevinovaţii noştri colegi. Clar ca lumina zilei era că guvernul 
austriac ne-a dat voie să aranjăm serbarea, fiindcă eram agentul lui secret şi 
avea încredere în mine. De aceea, Renei, zbirul austriac, nici n-a asistat la 
congres, ci m-a lăsat pe mine să fac poliţia şi să denunţ pe cei ce nu se sfiiesc 
a le spune adevărul. 

Fiind dat pe faţă întregul complot, până în cele mai mici amănunte, 
s-au stabilit, cu toată precizia, punctele de vinovăţie şi eu a trebuit, îndată după 
întoarcerea mea, să convoc adunarea, ca să dăm seamă despre faptele noastre. 
Casierul nostru muncise din greu, ca să-şi facă socotelile şi să justifice, cu acte 
în regulă, toate cheltuielile, până la cea din urmă mămăligă cu brânză. Nici că 
i s-a făcut vreo critică. Pentru banii pe care mi-i dăduse mie, vreo 150 florini, 
nu avea acte justificative. Erau cheltuielile mele personale, pe care nu puteam 

să le justific nici eu, decât mărturisind că le-am făcut călătorind la Putna şi 
înapoi şi procurându-mi obligata îmbrăcăminte de sărbătoare. 

A urmat, apoi, rechizitoriul. Cum ai îndrăznit dumneata, domnule, 
să abuzezi de încrederea noastră şi să pui în primejdie existenţa societăţii 
„România Jură”, subscriind, ca secretar, un apel către public, când ştiai că 
societatea nu a luat, niciodată, hotărârea de a face un asemenea apel? Cine 
te-a autorizat, mă rog, să te faci preşedinte al unui comitet, pe care nimeni nu 
l-a ales, să faci agitaţii, în numele nostru şi să emoţionezi întreaga naţiune, 
pentru satisfacerea ambiţiei dumitale nesăţioase? Cum ai îndrăznit să te pui 
în conflict cu fruntaşii Bucovinei, să compromiţi, prin atitudinea dumitale, 
interesele acestei mici ţărişoare şi să insulți, astfel, memoria marelui erou? 
N-ai văzut că Vasile Alecsandri, el însuşi, te-a dezarmat, lipsind de la ser- 
bare? De unde ai luat tupeul de a da, în timpul mesei festive, la o parte pe 
Mihail Kogălniceanu, marele om de stat, ca să prezidezi dumneata şi să te 
poţi insinua, prin toastul pe care l-ai rostit şi prin serviciile de polițist, pe care 
le-ai făcut, cenzurând pe oameni sinceri? Cine ţi-a votat cheltuielile de zeci 
de mii, pe care le-ai făcut, şi cum ai ajuns să faci călătorii de plăcere şi să te 
înţoleşti din bani adunaţi pentru scopuri naţionale? Unde e, mă rog, procesul 
verbal, încheiat în toată regula şi subscris de toţi cei ce au luat parte la congres, 
actul fundamental, în virtutea căruia dumneata şi cei prostiţi de dumneata vă 
pretindeţi birou permanent al congresului? 

Cam astfel erau formulate întrebările, la care trebuia să răspund. Ce 
puteam să fac? Am recunoscut că toate sunt adevărate, că n-am fost ales de 
nimeni nici preşedinte, nici secretar, că am constituit comitetul după nevoile 
momentului şi am făcut ceea ce a trebuit să fac, mi-am mărturisit păcatele şi 
căinţa şi am declarat că voi vărsa, când voi putea, în casa societăţii, suma ce 
o cheltuisem pe drumuri şi în timpul petrecerii mele la Putna. Prin această 
capitulare necondiționată, națiunea ar fi fost salvată, dacă vorba ar fi fost 
numai de mine singur şi dacă amicii noştri, aproape unanimitatea societăţii, 
n-ar fi ţinut să ne dea satisfacție, proclamând lista, care atât de mult l-a supărat 
pe Ioniţă Bumbac. 

Pentru şedinţa viitoare, s-au făcut, dar, pregătirile, despre care vorbeşte 
Eminescu, în articolul său, şi, la şedinţa aceasta, loniţă s-a prezentat însoțit 
de o mulţime de tovarăşi de luptă, care s-au înscris „ad-hoc” în societate. Vă- 
zându-se puşi în minoritate, mulţi dintre amicii noştri s-au retras prin colțuri 
şi noi am fost nevoiţi să ne retragem şi să renunțăm de a duce mai departe 
lucrarea începută la Putna. 

Aceasta era situaţia în care Eminescu şi-a scris articolul. Ceea ce-l durea 
era că continuarea lucrării nu mai era cu putinţă şi că oameni care munciseră, 
cu toată inima, ca Pamfilie Dan, ca Vasile Morariu, ca Ilie Luţă şi ceilalți, se 
aleseseră cu ruşinea de a fi luaţi drept nişte nemernici. „Cine oare, zicea el, 

să se mai avânte, să ostenească şi să se expună pentru cauza noastră, dacă 
asemenea mişelii sunt cu putință?”. EI voia să mângâie şi să îmbărbăteze pe 
cei ce pierduseră pofta de a mai lua parte la mişcările naţionale. Azi, îi dăm 
cu toţii dreptate; atunci, însă, cel mai cuminte lucru era tăcerea (Tribuna 
Poporului, Anul VIII, Nr. 120, 24 iunie / 7 iulie 1904). 


Reamintindu-mi, azi, după treizeci şi doi de ani, preocupările noastre 
de atunci şi dându-mi seamă despre faptele petrecute în urmă, sunt cuprins 
de simțământul că rău am făcut, de am stăruit ca Eminescu să nu-şi publice 
articolul. Mulțimea a rămas, ce-i drept, şi e şi azi, tot cum era atunci, parte 
târzie la minte, parte pornită spre răutate, şi de ruşinea pe care am pățit-o noi 
n-ar scăpa Nici azi cei ce ar voi s-o ia prea repede înainte, dar ceea ce noi voiam 
s-a şi făcut, încetul cu încetul, şi deplina restabilire a unităţii, în viaţa noastră 
culturală, e numai o cestiune de timp. Restabilirea se făcea şi mai curând, şi 
mai bine, dacă, organizându-ne noi, tinerimea de atunci, ne-am fi deprins a 
lucra împreună şi a ne mărgini la urmărirea scopului, pe care-l precizaserăm 
atât de bine, în apelul adresat publicului, şi organizarea s-ar fi făcut, dacă noi 
am fi fost atât de stăruitori ca Eminescu. Constataserăm un adevăr, când am 
zis că ideea serbării nu de la noi a pornit şi că românii vor ca cultura lor să 
fie naţională şi pretutindeni aceeaşi. Nu am fi fost încurajați şi sprijiniți, dacă 
dorul de unitate culturală nu s-ar fi ivit în toate inimile; nicăieri, însă, dorul 
acesta nu se depuse pe faţă cu atâta energie şi în o formulare atât de raţională 
şi de clară, ca în „Junimea” de la Iaşi. 

In toamna anului 1869, când am fost trimis, pe neaşteptate, la Viena, 
eram lipsit de cunoştinţe literare şi nu ştiam dacă sunt sau nu, în lumea aceasta, 
„Junimişti” şi „Bărnuţieni”, „Șagunişti” şi „Bariţieni”. Răposatul meu tată, 
om cu slăbiciuni de cărturar, era, ce-i drept, abonat la „Gazeta” şi, în urmă, la 
„Albina”, avea o mică bibliotecă şi ţinea să citesc, ca să mă luminez. Am şi 
citit, când eram mai mic, cu plăcere „Alexandria”, „Isopia”, cartea lui Leonat 
din Lombardia şi alte cărți vechi, pe care ni le aduceau goştinarii, de la Sibiu. 

Când a venit însă rândul publicațiilor lui Papiu Ilarian, ale lui Moise 
Bota, „Mugurul”-ui din Arad şi altor opere mai moderne, nu eram în stare 
să urmez lectura şi ascultam de mama, care zicea că acestea sunt cărţi papis- 
tăşeşti, care smintesc mintea celor ce le citesc. Cu mult mai frumoase erau 
poeziile lui Petăfy, ale lui Estv6s ori ale lui V&r&smarty, romanele lui JOkai 
ori nuvelele lui Kisfaludy. Am ajuns dar la universitate, fără să fiu în stare a 
gusta produsele literare române, care-mi păreau afectate, lipsite de avânt şi 
scrise în o limbă pocită. Şi tot cam astfel eram toţi cei ce ştiam româneşte, dar 
nu ne făcuserăm studiile gimnaziale la Blaj, la Braşov, la Beiuş, la Năsăud 
ori sub dăscălia lui Pumnul. Bună şi frumoasă era pentru noi numai limba, pe 
care o învăţaserăm fiecare în satul său; trebuia, dar, să ne simţim ademeniţi 

de „Junimea”, care stabilise principiul că limba cea bună vieţuieşte în graiul 
poporului şi că unitatea culturală nu se poate restabili, decât exprimând, în 
limba aceasta, adevărul, care e pretutindeni acelaşi. 

Pe când Eminescu, care le ştia pe toate şi judeca î în cunoştinţă de 
cauză, susţinea noua direcţiune din convingere, noi ne orientam potrivit, cu 
neputinţele noastre. În curând, s-au format, la Sibiu, la Braşov, la Arad şi la 
Năsăud cercuri junimiste şi erau şi în Bucovina susţinători ai noii direcțiuni. 
Aveam, la Sibiu, „Telegraful Român”, pe care-l redacta Nicolae Cristea, iar la 
Arad s-a înfiinţat, mai întâi, „Speranţa”, apoi „Biserica şi Şcoala”, sub redacţia 
Părintelui C. Gurban, mai întâi, apoi sub a domnului Gherasim Serb şi, în 
cele din urmă, a Părintelui V. Mangra, unul din cei mai zeloşi propagatori. 

În faţa noastră se afla, însă, Blajul, care ţinea la tradiţiile sale şi avea 
multe legături în România. Eminescu, care trecuse pe la Blaj, îşi dăduse seama 
că, pentru Uniţi, susţinerea direcţiunii date din Blaj e cestiune de conservare. 
Fruntaşii bisericii greco-catolice voiau să aibă conducerea, în viaţa noastră 
intelectuală şi în cea politică, pentru că numai astfel puteau să se susțină, în 
mijlocul poporului român, şi să se întărească, făcând prozeliţi. Din gândul 
acesta pornise lupta contra lui Șaguna şi chestiunea culturală se pierdea în 
dosul celei politice, care era complicată şi ea cu cea religioasă (Tribuna 
Poporului, Anul VIII, Nr. 122, 27 iunie / 10 iulie 1904). 


Pe când, apoi, blăjenii şi cei de-o seamă cu dânşii, crescuţi anume 
pentru luptă, erau stăruitori, neobosiţi şi fără de cruţare, în alegerea mijloa- 
celor, noi, ceilalţi, nefiind mânaţi de convingeri puternice înainte, ne dădeam 
sfiicioşi la o parte, îndată ce adversarii ni se puneau, cu oarecare îndrăzneală, 
în cale, şi îndrăzneala nu le lipsea niciodată. Eminescu nu şi-a scris, dar, 
articolul, ca să combată, prin el, lipsa de scrupule a celor ce ne siliseră să ne 
retragem şi să renunțăm la continuarea lucrării începute, ci ca să ne convingă 
pe noi că e bună calea ce începuserăm, să ne dea un fel de satisfacţie şi să ne 
îmbărbăteze a merge înainte. Dacă vorba ar fi fost numai de literatură, lucrul 
acesta ar fi fost de prisos. 

Eminescu publicase, în „Convorbiri Literare”, o poveste frumoasă. 
Noi eram de părerea că nu o scrisese bine. „Scrie tu alta, mai bine, ca la voi, 
la Şiria!”, mi-a zis el. Am scris „Zâna Zorilor” şi am trimis-o la redacţia 
„„Convorbirilor”, deşi mă îndoiam că ea va fi publicată. DI Iacob Negruzzi 
nu numai că mi-a publicat-o, ci a ţinut, totdeodată, să-mi facă împărtăşirea că 
îndeosebi lui Vasile Alecsandri i-a plăcut mult limba şi felul meu de a povesti. 
Nu se putea să nu iubesc şi să nu pun, sus, în gândul meu pe oamenii mie 
necunoscuţi, care, deşi trăiau la laşi, găseau că e frumoasă şirieneasca noastră 
şi bun felul de a povesti, pe care-l învăţasem de la bunicul meu. 

Şi aşa, ca mine, simțeau toți. Simpatiile noastre erau fireşti şi sincere. 

Eminescu nu se mulțumea, însă, cu atât numai, ci stăruia să lucrăm şi să lup- 
tăm. Acesta e rostul articolului scris de Eminescu, în noiembrie 1871, şi dl 
lon Rădulescu a judecat bine lucrurile, când a luat hotărârea de a publica, azi, 
după treizeci şi doi de ani, acele fragmente, găsite în manuscriptele rămase 
de la Eminescu. Publicarea aceasta aruncă o vie lumină nu numai asupra 
tinereţilor lui Eminescu, ci asupra unei întregi şi foarte întinse lucrări, care 
se urmează şi astăzi. 

Toţi, noi cei ce stăteam, atunci, în legătură, fie directă, fie indirectă cu 
dânsul, am rămas ceea ce eram atunci, n-am încetat, niciodată, a lucra pentru 
realizarea programului, stabilit după impulsiunile primite de la dânsul, şi am 
profitat fiecare, potrivit cu putinţele sale şi cu temperamentul său, ca să facem 
ceea ce, la Putna, hotărâserăm a face. Mulţi au lucrat pentru restabilirea unităţii 
în viaţa culturală a poporului român; noi însă am lucrat numai pentru aceasta 
şi dacă unii dintre noi au luat ori iau încă parte la viaţa politică, au făcut-o ori 
fac aceasta numai pentru că, în lumea în care trăim, succesele culturale atârnă 
de la cele politice. Intotdeauna şi pretutindeni, preocupările noastre au fost 
culturale şi numai culturale, căci, în tinereţile noastre, ne-am deprins a privi 
toate chestiunile, din punctul de vedere cultural. 

Am avut, în timpul celor treizeci şi doi de ani, care au trecut de când 
cu serbarea de la Putna, adeseori ocazia de a mă convinge că nimeni dintre 
contemporanii mei nu a ajuns, în ceea ce priveşte ideea naţională, la o con- 
cepție atât de clară ca Eminescu, iar clarificarea aceasta s-a făcut în timpul 
frământărilor sufleteşti, prin care am trecut, în timpul petrecerii noastre la 
Viena. Adunați din toate ţările, în care soarta i-a risipit pe români, noi ne-am 
deprins a privi toate lucrurile din punctul de vedere al întregului popor român 
şi a căuta, pretutindeni, numai ceea ce se potriveşte cu interesele tuturora. 
Pe când Eminescu repeta, mereu, în coloanele Timpului”, că România nu 
e expresie geografică, ci centrul vieţii naţionale româneşti, noi repetam me- 
reu, în „Tribuna” şi în „Gazeta Bucovinei”, că soarele pentru toţi românii la 
Bucureşti răsare. 

Adeseori, a mai trebuit să păţim ruşinea, pe care o păţiserăm, după 
întoarcerea noastră de la Putna. Căci trebuia neapărat să intrăm în conflict 
cu interese particulare ori cu susceptibilităţi individuale. Mişcarea pentru re- 
stabilirea unităţii, în viaţa culturală a românilor, nu însă de noi fusese pornită 
şi astfel a mers şi merge înainte şi fără ca noi să luăm parte la ea, căci e, cum 
prevăzuserăm noi, în natura lucrurilor ca, prin cultură, să ne apropiem unii 
de alţii (Tribuna Poporului, Anul VIII, Nr. 123, 29 iunie / 12 iulie 1904). 

IX 


1871: Loteria Societăţii pentru cultură şi literatură: Prin înaltul 
emis al cesaro-regescului minister de finanţe, din 22 decembrie 1868, nr. 
37468, s-a conces Societăţii pentru cultura și literatura română în Bucovina 
facerea unei loterii de efecte, în folosul fondului ei şi, mai ales, pentru spri- 
Jinirea studenților zeloşi, pe la universități. 

Această loterie se compune din douăzeci şi cinci de mii (25.000) de 
sorturi, având drept câştiguri cinci sute (500) de efecte sau loturi, dintre care 
unele în valoare foarte considerabilă. Preţul unui sorț de la acestă loterie este 
defipt la cincizeci (50) de cruceri v. a. (vienezi — n. n.) Sortirea se va face, 
în public, în 18/30 decembrie 1871, în Cernăuţi, în localităţile Societăţii, în 
prezenţa unui comisar cesaro-regesc. Lista loturilor sortite se va publica în- 
dată; iar împărţirea câştigurilor va începe cu 15 zile după sortire şi se va face 
de către Comitetul Societăţii. Efectele loteriei se vor expune, spre vederea 
publicului, în localităţile Societăţii, cu o lună înainte de sortire. Loturile câş- 
tigate, care nu se vor reclama până în 1 martie 1872, vor rămâne în folosul 
fondului Societăţii. 

Aducând tote acestea la cunoştinţaa prea onoratului public, Comitetul 
Societăţii nutrește viia speranţă că această întreprindere a sa, a căreia necesitate 
a fost recunoscută în mai multe adunări generale ale Societății, va fi primită 
şi îmbrăţişată de către prea onoratul public, cu acea exemplară bunăvoință, 
simpatie şi devotament, cu care au fost îmbrăţișate şi sprijinite toate acţiunile 
Societăţii noastre literare, care tind la procurarea mijloacelor pentru lăţirea 
culturii între fiii năzuitori ai poporului nostru. 

Observăm, spre mângâierea noastră, a tuturora, că, de un timp, încoace, 
un număr considerabil de tineri, ieșiți mai toţi din sânul poporului, se apucă, 
cu zel şi seriozitate, de diferite studii, singura cale care poate aduce poporul la 
bunăstare şi fericire, dar că aceşti tineri sunt nevoiţi sau de a se întoarce îndărăt 
la cornele plugului, înzestrați numai cu o semicultură, sau că sunt necesitaţi a 
îmbrăţişa nişte cariere cu totul contrarii aspirațiilor lor, şi toate acestea, numai 
din cauza lipsei mijloacelor de a-şi continua studiile, după aplecarea lor. A 
suplini, măcar cât e cu putință, această lipsă de mijloace și a facilita tinerilor 
studiile de specialitate, iată scopul loteriei de față. Ea şi-l va ajunge, pe deplin, 
dacă prea onoratul public îi va acorda, cu îndătinata-i bunăevoinţă, atenţia ce 
o merită și va cumpăra toate sorțurile de care dispunem. 

In interesul lăţirii unei culturi solide şi serioase, Comitetulu Societăţii 
literare face, prin aceasta, cu tot respectul, apel călduros, către toți amicii şi 
protectorii progresului, de a se împărtăşi, cu generozitate, la această loterie, 
bine încredinţați fiind că obolul ce-l vor aduce, prin cumpărarea de sorţi, 

va fi un izvor nesecat pentru dezvoltarea unei mulţimi de talente, care vor 
face puterea, firea și mândria naţiunii noastre. Să nu uităm că tot ce vom da, 
aicea, chiar și cu speranţa unui caştig în loturi, va fi numai spre crearea unui 
capital de inteligenţe foarte productiv, care, la timpul său, va da procente 
foarte mănoase pentru susţinerea, apărarea şi sporirea intereselor naționale, 
materiale și intelectuale. 

Una dintre însuşirile caracteristice ale strabunilor noştri a fost dărnicia 
în binefaceri de tot felul. Nepoţii şi strănepoţii lor de bună seamă că nu vor 
rămâne îndărăt, în această privință, mai ales ştiind că ştiinţa e putere, iar 
puterea stă în unire. 

Cernautiu, în 5/17 iunie 1871. // George Hurmuzachi, Preşedintele 
Societăţii / Mihai Călinescu, Secretarul Societăţii / lancu Lupul, lon Sbiera, 
Membrii Comitetului (Albina, Anul VI, Nr. 65, joi 12/24 august 1871). 


IX 


1871: În Bucovina, sfatul cu sătenii despre autonomia şi congresul 
bisericesc în Bucovina (la scumpa noastră Bucovina, fraţilor şi coreligionarilor 
noştri este să [i se deschidă de mult dorita viaţă constituţională bisericească; 
puterea ei mai repede deja a început. Pe cât timp fraţii noştri n-au al lor 
propriu organ de publicitate, acolo, în ţara lor, care să reprezinte, în ale cărui 
coloane să se exprime acea viaţă, noi le suntem angajaţi, cu organul nostru, 
care întru interesul lor, este, ca totdeauna, gata a aduce tot sacrificiul posibil, 
chiar şi în ortografie. Mai demn nu se putea inaugura mişcarea pe terenul 
autonomiei bisericeşti, în Bucovina, decât prin catechismul sinodal, al cărui 
publicare urmează). 


Lângă Suceava, în 20 ianuarie / 1 faur 1871. Noi, Bucovinenii de religie 
ortodoxă orientală, vrem autonomia bisericii noastre, în această ţară (adică 
administrarea averilor mănăstireşti, în dauna unei conduceri spirituale unitare 
a tuturor românilor din imperiul austro-ungar — n. n.). Spre a dobândi această 
autonomie, stăruim noi, prin bărbaţii încrederii noastre, preoţi şi mireni, acum 
de mai mult de 20 de ani, încoace; şi aceea, cu fel de fel de rugări la prea 
înaltele scaune, iar în timpul din urmă, adică în vara trecută, a anului 1870, ne 
adunarăm ca la 4.000 de fraţi, de legea noastră, din această ţară, la Cernăuţi, 
şi hotărârăm, cu toţii şi din nou, ca, după atâtea încercări şi rugări zadarnice, 
pentru câştigarea autonomiei bisericii noastre, acuma, cu tot adinsul, şi încă 
şi prin o deputaţiune anume, să cerem, de la milostivul nostru Împărat şi de 
la prea înaltul guvern ministerial al Austriei, încuviințarea de acea autonomie. 

Să mai repetăm, dară, ca să pricepem si să ştim cu toții şi mai bine: 

Ce este acea autonomie? 

Autonomia este ocârmuirea prin sine, adică neatârnată de altul, străin, 
fie aceea persoană sau şi diregătorie. Autonomia, deci, a bisericii noastre este 
ocârmuirea ei prin sine singură, neatârnată de oareşicare persoană sau diregă- 
torie străină, care persoană sau diregătorie adică n-ar fi de legea noastră şi n-ar 
fi bisericească, ci lumească. Numai Împăratul, cu guvernul său cel ministerial, 
are dreptul de supraveghere, şi numai spre acel scop, ca ocârmuirea de sine 
nu cumva undeva să facă ceva, oareşicare rău împotriva Statului şi legilor 
lui; pentru că Împăratul e, totodată, şi tutorele sau epitropul cel mai mare şi 
mai înalt peste toate bisericile din stat. 


Dar sub cuvântul „biserică”, aici ce avem să înţelegem? 

Sub cuvântul „biserică”, aici nu se înţelege biserica făcută din piatră 
ori din lemn, de care vedem prin sate şi oraşe, ci se înțelege comunitatea sau 
însoţirea tuturor credincioşilor, câţi sunt de una şi aceeaşi lege, cu noi, în 
Bucovina, fie ei preoți, călugări sau mireni. De aceea, deci, şi zicem că auto- 
nomia bisericii noastre, în Bucovina, înseamnă ocârmuirea tuturor afacerilor 
şi trebuinţelor legii noastre, prin toţi credincioşii noştri, adică de o lege cu noi. 

Am spus că noi, toţi câţi suntem de legea noastră ortodoxă-orientală 
în Bucovina, avem dreptul să ne diregem trebile noastre bisericeşti singuri; 
dar cum se poate ca noi, toţi, să ne ocârmuim şi să ne diregem trebile noastre 
bisericeşti, căci noi suntem vreo 400.000 de suflete (au fost incluşi şi rutenii, 
din nevoia anti-românească de reprezentativitate — n. n.)? Se poate în modul 
reprezentativ, adică prin deputaţi, aleşi de noi, din mijlocul legii noastre, în 
care vom avea încrederea că ei ar fi cu tot sufletul pentru binele legii noastre 
şi a tuturor câţi suntem fii şi fraţi de una şi aceeaşi credinţă ortodoxă-orientală 
din Bucovina. Acei deputaţi, aleşi de noi, se vor aduna, la un loc, sub preşe- 
dinţia prea sfinţitului nostru Arhipăstor sau a locţiitorului, şi se vor sfătui, şi 
vor hotări, prin majoritate, adică mai mare parte a voturilor, cum să fia cutare 
şi cutare treabă a bisericii noastre. 


Care sunt, mă rog, acele trebi bisericeşti? 

Acelea sunt de două feluri principale sau de căpetenie. Felul întâi e 
acela care priveşte trebile dinăuntru ale bisericii, adică credinţa, cu regulile ei 
dogmatice şi rituale (în care, oricum, nu intervenea nimeni —n. n.); iară felul al 
doilea e acela care priveşte interesele cele din afară ale bisericii, adică trebu- 
inţele comunităţii bisericeşti, ca a unei însoţiri omeneşti (adică administrarea 
Fondului religionar—n. n.). Felul dintâi îl putem numi şi partea spirituală sau 
duhovnicească a bisericii; iară felului al doilea îi putem zice partea lumească, 
economia (gospodăria) comunităţii bisericeşti, cu cele ce-i sunt ei de trebuinţă, 
spre a trăi după noima legii sale şi spre binele şi mângâierea sa. 

Şi avem noi voie şi drept de a ne pune noi singuri asemeni lucruri 
la cale? 

Avem, şi aceea, din multe temeiuri. Mai întâi, se trage acest drept al 
legii noastre încă din vechime, de când, adică, Bucovina, ţara noastră, nu era 
încă sub sceptrul Împăratului Austriei. Şi cum că acest drept al autonomiei 
bisericii noastre ni s-a lăsat nouă, ca să-l avem şi după venirea ţării noastre 
sub această împărăție, ne arată contractul acestei Impărăţii, pe care îl făcu 
ea cu Turcia, ce era epitropul Moldovei, şi această epitropie, cât priveşte 
pământul acesta al Bucovinei, ca fostă parte a Moldovei, a cedat-o Impără- 
ției noastre de acum (simţiţi, cumva, vreo durere a bisericii strămoşeşti faţă 
de „cumplitul rapt”, comis prin cumpărarea Bucovinei, de la turci, de către 
„Împărăţia noastră”? — n. n.). _ 

Dară şi după aceea, în mai multe rânduri, ne-au proclamat Împărăţia 
acestui stat al Austriei şi ne-au chezăşuit autonomia bisericii noastre; aşa, de 
pildă, prin constituţiunea imperială din 4 Martie 1849, $ 1; prin patenta îm- 
părătească din 31 Decemvrie 1852; prin „diploma” din 30 Octomvrie 1860, 
iară mai cu seamă, acuma, în timpurile cele mai noi, prin legile fundamentale 
de stat, din 21 Decemvrie 1867, articolul 15 (cu celelalte articole: 5, 6, 14, 
17), care articol 15 sună cam aşa: 


„Fiecare biserică, recunoscută în stat, are dreptul a exercita, adică 
a-şi împlini legea sa, după credinţa-şi, a-şi conduce şcolile sale, a stăpâni şi 
a întrebuința fondurile şi averile sale bisericeşti şi şcolare, după trebuinţa şi 
dorinţa e”. 


Şi-apoi cum, pentru toate aceste trebi, să se hotărască prin unii 
şi aceiaşi deputaţi? 

Banu; trebile felului întâi, adică cele curat duhovniceşti, trebile credin- 
ței, ale orânduielilor şi obiceiurilor ei, au să se hotărască numai prin preoți, cu 
episcopul în frunte, şi acea adunare, acel sobor, se numeşte sinod bisericesc; 
iară trebile de felul al doilea, ale economiei, adică, a comunităţii bisericeşti au 
să se hotărască prin deputaţii întregii comunităţi. Şi această comunitate biseri- 
cească se compune din două părţi: una e partea preoțească şi călugărească sau 
clericală; iară cealaltă e partea mirenească, la care se numără proprietarii cei 
mari, târgoveţii, învățătorii, militarii, răzeşii şi ţăranii; şi adunarea sau soborul, 
care e ca să reguleze şi să orânduiască afacerile economiei din comunitatea 
noastră bisericească; nu-l numim sinod, ci Congres bisericesc. 


Noi, mirenii, aşadar n-avem, la „sinoadele bisericeşti”, nici o 
treabă? 
N-avem,; şi aceea, cu tot dreptul, căci, cum am zis, „sinoadele” au să 

se ocupe numai cu lucruri lăuntrice sau curat duhovniceşti ale bisericii, şi-n 
lucrurile interne ale bisericii, la lucrurile credinţei, care sunt curat duhovniceşti, 
numai aceia au treabă, care-s pe acelea puşi şi sfințiţi, prin darul Duhului sfânt, 
şi aceia-s: Patriarhii, Mitropoliţii, Episcopii, protopopii şi preoţii. 

Nu aşa €, însă, şi cu „Congresele bisericeşti”, care au să se îngrijească 
de cele din afară ale credinţei, cum am zice, cu cele lumeşti ale bisericii, 
cu economia sau gospodăria în comunitatea noastră bisericească; cu care 
economie tocmai preoții, episcopii şi toate celelalte persoane duhovniceşti 
nu este ca să se ocupe, să-şi bată capul, căci Christos zice: „Împărăţia mea 
nu este din aceasta lume”, adică slujba preoţiei n-are cu lucruri materiale, cu 
aceste trecătoare adică să se ocupe. Tot aşa, şi Apostolul Pavel zice, în a 3-ia 
sa epistolă către Filippiseni: „Fiţi împreună următori mie; pentru că mulți 
umblau... al căror Dumnezeu este pântecele... cele pământeşti cugetă, a 
noastră petrecere (civitate) în ceruri este”. 

Pentru aceea, deci, şi anume pentru sfinţenia datului şi pentru evlaviozi- 
tatea chemării preoțești, ei, preoţii, ca persoane apostolice, nu pot şi nu trebuie 
să fie abătuţi la lucruri profane, lumeşti, cu care, ca şi într-o economie, sunt 
împreunate multe griji, trude, ba poate şi certuri. De pildă, în privinţa averii 
bisericeşti. Unde este orişicât de mică avere, acolo este şi grijă, atingere cu unul 
şi cu altul; şi, prin atingere şi grijă, sunt şi fel de fel de neînţelegeri, neplăceri 
Şi, adeseori, şi certuri, care nu se potrivesc cu starea preoțească. Tot aşa e şi 
în privința patronatelor şi arondării parohiilor, în privinţa şcolilor ş. a. Câtă 
bătaie de cap, câtă trudă şi câtă luptă trebuie, spre a pune una şi alta la cale, 
a direge şi a chivernisi cu cutare şi cutare treabă! Și aceste toate chivernisiri 
materiale sau lumeşti nu este, nu se cuvine, cum am zis, ca să fie în spatele 
preoţilor, ca nişte persoane evlavioase, bisericeşti. Preoţilor, ca unor următori 
numai acelei chemări şi slujbe, care o avură sfinții Apostoli, aşijderea numai 
cu apostolatul, cu învăţarea, adică, a cuvântului lui Dumnezeu, cu lucrurile 
credinţei şi ale sfintelor taine li se cuvine să se trudească, să se ocupe. ară 
comunitatea bisericii, ea trebuie să se îngrijească pentru cuvenita susţinere a 
preotului, bisericii şi şcolii. 


Aşadar, preoţii, adică persoanele duhovniceşti, care, cum spun. 
au să se ocupe numai cu Evanghelia şi cele sacramentale, n-au treabă la 
„(Congrese bisericeşti”? 

Ba au; într-atâta, încât şi preoţii, pe lângă aceea că sunt păstori sufle- 
teşti şi persoane spirituale, mai sunt şi membri (mădulari) ai comunităţii, ai 
trupului văzut al bisericii; şi sf. Apostol Pavel zice (|. Corint, cap. 12, st. 20,) 
„Cu adevărat multe mădulare sunt la un trup”. Apoi eu v-am spus şi vă mai 
repet aceea că, în biserica noastră, pentru că ea este ortodoxă, ce vrea să zică 
adevărat a lui Christos, şi drept apostolească, cum şi zicem noi în „Crez”, 

suntem toţi inşii mădulari şi părtaşi ai comunităţii, ai trupului bisericesc. Nu 
numai preoţii sau numai mirenii, ci toţi, pentru că tot sf. Apostol Pavel zice 
(Corint. I. cap. 12, st. 23) „să nu fie dezbinare în trup; ci să se îngrijească 
mădularele între sine, unul de altul”. Preoţii, la noi. mai au, apoi, ca bărbaţi 
căsătoriți, familii, în sânul comunităţii bisericeşti; au, dară, şi ca atare tot 
dreptul a lua parte deplină la congresele bisericeşti. 


Fiindcă, cum ne spui despre congrese bisericeşti, noi, mirenii, şi 
adică noi, ţăranii, răzeşii, târgoveţii, militarii şi proprietarii mari, numai 
de congrese şi de afacerile congreselor avem să ne îngrijim, spune-ne, 
dar, mă rog, cu ce anume are să se ocupe un congres bisericesc. 

Congresul bisericesc are să se ocupe cu acestea: 1) Cu autonomia 
bisericii noastre, în această ţară, faţă de ocârmuirea statului şi a ţării, faţă, 
apoi, de celelalte legi din Bucovina; ca nici guvernul statului şi al ţării, şi 
nici celelalte legi, precum sunt catolicii, evangelicii, armenii, izraeliţii ş. a., 
să n-aibă oareşicare jignire sau strâmbătate din partea bisericii noastre; dară 
nici noi să nu fim strâmbătăţiţi nici într-o privinţă, din partea guvernului sau 
din partea celorlalte confesiuni; 2) Să nu se amestece nimeni, nici om străin, 
nici diregătoria, care nu e a bisericii noastre şi nu e chemată, prin lege, în 
ocârmuirea şi conducerea parohiilor, mănăstirilor şi şcolilor confesionale; 
3) Să nu se amestece nimeni, afară de însăşi ocârmuirea bisericii noastre, în 
administrarea, stăpânirea şi întrebuinţarea fondurilor, averii adică a mănăs- 
tirilor, parohiilor, şcolilor şi ale bisericilor, atât a acelei de prin parohii, cât 
şi a acelei ce e a întregii eparhii, şi care avere eparhială se numeşte Fondul 
religionar greco-oriental din Bucovina; 4) Să nu se amestece nimeni, afară 
de noi, care suntem de legea noastră, la alegerea asesorilor consistoriali şi a 
protopopilor şi parohilor, chiar a Episcopilor; ca nu, cum poate se întâmpla 
până acum, să ne dea străinii pe mai-marii duhovniceşti, să ne dea oamenii 
care, adică, le plac lor şi le vin lor la socoteală, dară nu şi nouă. Pentru că 
ştim că ce place străinului nu e, totdeauna, şi pentru noi bun şi de folos, ci, 
din contra, străinul aceea ne dă, ce să-i folosească lui, iară nouă să ne strice; 
5) Regularea patronatelor prin parohii; 6) Arondarea sau regularea hotarelor 
unei parohii dinspre alta, cum şi unui protopopiat dinspre altul; 7) Regularea şi 
hotărârea lefii anuale a preoților şi taxa epitrahilului, ca să aibă preoţii trai fără 
grija de toate zilele, şi potrivit stării şi chemării lor; 8) Regularea şi defigerea 
lefii învăţătorilor la şcolile de legea noastră; 9) Hotărârea lefii dascălilor sau 
cantorilor bisericeşti şi aponomarilor; 10) Raportul, adică dreptul ce să-l aibă 
preoții şi celelalte autorități bisericeşti către scaunele lumeşti si persoanele lor, 
cum şi acestea către preoţii şi scaunele bisericeşti; 11) Raportul, poziţia adică, 
a eparhiei noastre bucovinene faţă cu celelalte eparhii, care-s tot de o lege 
cu noi, în ţările Împăratului nostru, şi, în sfârşit: 12) Cărei Metropole să fie 

eparhia noastră, a Bucovinei, supusă sau unde să avem noi Mitropolitul nostru, 
mai mare, adică, decât Episcopul, la care, dacă ni s-ar face vreo strâmbătate 
de la Episcopie, în trebi duhovniceşti, să ne putem jelui, să putem face, cum 
se zice, „recurs” sau „apelaţia”. 

Aceste toate sunt de mare trebuință pentru noi; căci, până acum, nu 
avurăm mai nimica din ele, şi poate şi de aceea ne merse cam rău, şi cu legea 
noastră în Bucovina, şi cu noi, credincioşii ei. 


Dar spune-ne, mă rog, aşa sobor sau congrese, nu sunt ele în 
contra legii noastre? 

Domne fereşte,nu, ba tocmai sunt ele şi după noima învăţăturii însului 
Christos şi a sfinţilor Apostoli; apoi, şi după regula, pe care o păziră aceşti 
sfinţi Apostoli întru ocârmuirea comunităţilor bisericeşti, cât trăiră ei pe pă- 
mânt. Poruncesc acest fel de ocârmuire „sobornicească” a bisericii noastre 
şi a comunelor ei, câte sunt în toată lumea, poruncesc, zic, sfintele canoane, 
aşezate de sfinţii părinţi, în sinoadele din toată lumea. Aşa, de pildă, sfânta 
Evanghelie, cartea învățăturilor lui Christos, de la început şi până în sfârşit, ne 
spune că numai prin dragoste către Dumnezeu şi către aproapele nostru putem 
dobândi mântuirea sufletului nostru. Dragostea, dară, cere ca şi sarcinile, în 
comunitatea văzută a bisericii, toți să le purtăm, câți suntem mădularii acestei 
biserici; iară nu unii numai să poarte sarcina, iară alţii să se folosească. Tot 
aşa, însă, trebuie să fie şi cu drepturile şi foloasele, în societatea bisericească: 
cum toţi poartă sarcinile, aşa toţi să aibă şi drepturi, şi foloase: astfel cere 
dreptatea, şi dreptatea e dragostea. 

Toţi, adică, sute de mii dintre noi, nu ne putem, o dată, aduna la un 
loc, ca să hotărâm una şi alta, în trebile economiei din comunitatea bisericii 
noastre. Dară ne alegem oameni încredinţaţi ai noştri, de la care putem de 
sigur aştepta, că aceea vor grăi şi hotărî la congrese sau soboare, ce am grăi 
şi hotărî noi, dacă am fi acolo. Christos, apoi, vrând a ne învăţa că, în biserica 
Sa, care e legea noastră ortodoxă, nu unul să stăpânească, nu un om numai să 
o conducă pe pământ, a spus: „unde sunt doi sau trei, adunaţi în numele meu, 
acolo voi fi şi eu, în mijlocul lor”, şi, în alt loc: „spuneţi bisericii... spuneţi 
soborului”. Pe această temelie de sobor sau adunare, constituiră şi Apostolii 
comunităţile bisericeşti, hotărând toate, numai cu învoirea „bătrânilor comu- 
nităţii” şi a „întregii comunităţi”. Aşa, de pildă, citim, în faptele Apostolilor, 
cap. 15, st. 22 şi 25: „Atunci s-a părut Apostolilor şi bătrânilor, împreună cu 
toată adunarea, ca, alegând bărbaţi din ei, să trimită la Antiohia... scriind, prin 
mâinile lor, acestea: Apostolii şi bătrânii, şi fraţii celor de la Antiohia” ş. cl. 

Tot aşa, cum că în sobor, în adunarea comunităţii bisericeşti, iară nu 
în voia numai a unei persoane, puseră sfinții Apostoli puterea şi autoritatea 
legală a diregerii şi conducerii administrative, într-o comunitate bisericească, 

se cunoaşte şi din faptele Apostolilor, cap. 19, st. 39, unde sf. Apostol Pavel, 
comunei bisericeştii din Efes, zice: „iar dacă cercaţi, pentru altceva (nu pentru 
trebi ale credinţei), să vă dezlegaţi întru adunarea cea după lege”. 

Pe acea urmă orânduieşte canonul 37, al sfinţilor Apostoli, ca să se 
ţină, de două ori sobor în an, care ordonare o repetă şi soboarele din toată 
lumea, I, IV, VI. şi VII, şi sfânta noastră lege, că ea ocârmuirii soborniceşti în 
biserică îi dă toată onoarea şi însemnătatea, aşează ca, în pomenirea soboarelor 
ecumenice, să se facă anume prăznuire, care se şi ţine de întreaga noastră 
biserică, şi anume în Duminicile aşa numite ale sfinţilor părinţi. 


Mare lucru, apoi, cum dară că un lucru atât de mare şi sfânt, cum 
trebuie să fie, în legea noastră, soboarele, la noi nu se ţinură, până acum. 
Noi, până acum, părăsisem doară legea noastră cea sfântă, şi numai 
acuma e ca iarăşi să ne întoarcem la ea? 

Mai că o părăsisem,; dară nu din vina noastră, a credincioşilor şi fiilor 
sfintei noastre biserici, ci din alte pricini, de care nu mai vreau să vorbesc, că 
şi aşa sunt ele, acum, trecute. Dară atâta vă voi spune, că şi formele guvernării 
statului în care trăim, chipul, adică, al ocârmuirii ţărilor, nefiind el, până acum, 
constituțional, adică tot aşa cum se cade să fie guvernarea bisericii noastre, ci 
fiind ocârmuirile, în Austria, până mai deunăzi, absolute şi despotice, adică 
după voia numai a persoanei domnitoare şi a câtorva puţini aleşi, de aceea 
nu ne era nici nouă uşor a practica sobornicitatea bisericii noastre, se ţinem, 
adică, congrese şi sinoade. Pe lângă aceea şi pe lângă altele, mai multe, să mai 
ştie că, în trecut, unele persoane, mari în eparhie şi ţară, ca să dispună ele mai 
lesne, cu eparhia şi averea bisericeasca, fondul, adică, al nostru religionar, după 
placul lor personal, nu voiau să ţină congrese şi sinoade, care să le îngusteze 
domnirea lor. Nu e, însă, şi astăzi, aşa. Astăzi, şi forma ocârmuirii statului 
nostru e constituţională, adic sobornicească (reprezentativă, prin deputaţii 
poporului) şi Maiestatea Sa Împăratul ne dete voia apriată ca să ţinem noi, 
Bucovinenii, de religia ortodoxă-orientală, sinoade şi congrese bisericeşti, şi 
mai marii noştri bisericeşti consimt, de pildă prea sfințitul nostru Arhiereu 
încă este, din toată inima, gata a aduce poruncile sfintei noastre legi, cum şi 
dorinţele noastre, ale tuturor diecezanilor, la împlinire, şi să ţină sinoade şi 
congrese bisericeşti, spre a regula şi a pune la cale atâtea şi atâtea trebuinţe, 
care de mult şi foarte ne lipsesc în biserica noastră, aice, în Bucovina, şi care, 
trebuind, vi le îndegetai (arătai — n. n.) mai înainte, prin cele 12 puncte. 


Aceasta, într-adevăr, foarte bine ar fi. Dar mai spune-ne, mă rog, 
că nu te-am înţeles bine: dacă şi preoţii, şi mireni au dreptul să ia parte 
la congrese bisericeşti, cam câţi mireni şi câţi preoţi vor putea să fie în 
acele congrese? 

Congresele bisericeşti, ca să fie ele aceea ce aşteptăm, şi pentru ce 
le şi cerem, de atâţia ani, să fie ele adică, în binele şi spre înflorirea bise- 
ricii noastre, cum şi pe deplina păstrare a autonomiei sale, de către orişice 
înrâurire străină sau dăunătoare, trebuie, mai întâi, să fie independente sau 
neatârnate de acele înrâuriri. Căci, altmintrelea, despoţia (samavolnicia), şi 
prin congrese, va putea direge toate, aşa ca şi până acum, fără de ele. Această 
independenţă sau neatârnare însă se poate aştepta numai dacă vor fi sau toți 
deputaţii independenţi, sau măcar numai majoritatea lor (Luaţi, la aceasta, 
vă rog, bine seamă, ce vă spun!). Acuma vine că, în congresele bisericeşti, în 
acele adunări, adică, în care are să se sfătuiască şi hotărască trebile economiei, 
în întreaga comunitate bisericească a eparhiei noastre bucovinene, trebuie 
să fie reprezentată întreaga noastră comunitate eparhială, adică şi preoții, şi 
mirenii. Intreaga însă comunitate bisericească numai aşa va putea fi ea după 
drept reprezentată, dacă, după proporţia numărului preoților şi mirenilor noştri, 
vor fi în congrese şi preoţii, şi mirenii reprezentaţi. 

Ar veni, dară, ca preoţii, după câtimea lor, de vreo 400, şi mirenii, după 
cea a lor, de vreo 400.000, să aibă, în congrese, deputaţi. Insă preoţii sunt 
acei bărbaţi, care, ca păstori ai noştri sufleteşti, pentru darul lor cel sfânt şi 
pentru, cum am zis, evlavia şi sublimul chemării lor, trebuie să fie şi şi sunt, 
la noi, în cea mai mare vază. Pe lângă aceea, ei au învățături şi ştiinţele legii, 
până şi cele mai adânci; pentru aceea, ne-om înţelege noi, la întâia adunare a 
congresului, cam prin câţi preoți şi prin câţi mireni să fie reprezentată comuna 
noastră eparhiala în congrese. Fraţii noştri Sârbi şi Români din Ardeal, Banat 
şi Ungaria au, acum, congrese bisericeşti, şi ei s-au înţeles astfel că, la dânşii, 
sunt mirenii reprezentaţi cu două, iară preoţii cu una din trei părți, anume 
la Români, care mai departe au ajuns cu sinoadele, adunările eparhiale se 
compun din 40 de mireni şi 20 de preoţi, iară Congresul general, din 60 de 
mireni şi 30 de preoți. 

La noi încă se vor pune, cum zisei în privinţa aceasta, preoţii şi mirenii 
la cale, după dreptate şi bună înţelegere, cum se şi cade, ca în sfânta biserică 
toate pe dreptate şi cu bună înţelegere să se întocmească. Numai apăs, cu toată 
tăria, cuvântul independenţa congreselor, aceasta să se caute, de timpuriu, a 
se asigura, ca să nu fie „cea de pe urmă mai rea decât cea dintâi”. 


D-apoi ne spuse cineva că, in Ardeal şi Ungaria, la fraţii noştri 
Sârbi si Români, de aceea-s reprezentaţi preoţii numai cu una din trei 
părţi, că acolo susţine poporul singur bisericile, pe preoţi şi şcolile; aice, 
la noi, însă poartă cea mai mare parte a cheltuielilor pentru susţinerea 
bisericilor, a preoţilor şi a şcolilor Fondul religionar, care, cum se zice, 
nu e adunat şi prin ajutorare din partea poporului, ci numai din averile 
date de ctitorii mănăstirilor şi ale episcopiei. De aceea şi poporul bisericii 

noastre, în Bucovina, mirenii, adică, să fie nu prin mai mulţi deputaţi 
reprezentaţi în congresul bisericesc decât preoțimea. 

Ba nu; eu cât ştiu, dreptatea şi independenţa congreselor fuseră, în 
Ungaria şi Ardeal, scopul unei asemeni compuneri de congrese. Aceasta, 
cum spusei, însă va urma, la noi, după bună înțelegere şi învoire între preoți 
şi mireni. Insă, privitor la susţinerea preoţilor şi şcolilor, la noi, cu cea mai 
mare parte din Fondul religionar, iară fondul acesta că n-ar fi compus şi din 
contribuirile poporului, aceasta nu cred să o spună cineva. Pentru că se ştie 
că şi poporul nostru, mirenii adică, a ajutat mult la adunarea fondului religi- 
onar, şi anume prin zilele de lucru la preoţi, care au fost, până mai în cei ani; 
apoi, prin „marieşi”, care mai sunt încă şi astăzi; mai departe, prin locurile 
sesionale, plătirea funcţiilor şi prin contribuiri la facerea bisericilor şi şcolilor. 


D-apoi dăruitorii de averi bisericeşti, ctitorii, n-au fost şi ei, mare 
parte, mireni? 
Nu, ba nu, mă rog. 


Dară încă un test întreb. Aud că sunt unii care vor să facă, între noi 
şi între fraţii ruteni, care-s de o lege cu noi, aici, în Bucovina, oareşicare 
învrăjbire. Ce să ţinem despre aceasta? 

Aceia dintre voi, sătenii, care aţi fost, astă-vară, la adunarea noastră 
poporală, la Cernăuţi, aţi avut prilej a auzi cine şi ce fel de dihonii avură să 
facă, între noi, Românii, si Rutenii, fraţii şi fiii uneia şi aceleaşi mame biseri- 
ceşti. Satana strica şi fericirea protopărinţilor noştri, Adam şi Eva, în Rai; tot 
Satana şi aicea-şi caută uneltele sale cele veninoase, de a strica pacea şi buna 
trăire a noastră, cu fraţii Ruteni, cu care noi, pe una şi aceeaşi brazdă trăim 
şi ne hrănim, şi în una şi aceeaşi lege sfântă ne închinăm. Nu le-ar plăcea, 
adică, la mulţi, ca să fim noi stăpâni în biserica noastră şi peste averea bisericii 
noastre, după cum ne dete voie bunul nostru Impărat. Căci mulţi străini s-au 
îngrăşat din Fondul nostru religionar; şi, de aceea, ar vrea unii ca aceia să ne 
învrăjbească între noi înşine, ca apoi să mai fie cum au fost până acum, ei, 
stăpâni pe moşia noastră. Dară aţi văzut şi aţi audit, astă-vară, la Cernăuţi, şi 
aceea că bieţii noştri frați, de pe la Ceremuş şi Nistru, măcar că-s nişte țărani 
numai, ca şi voi, ei ştiu bine că, din parte noastră, a Românilor, n-au nici o 
strâmbătate, că noi nici nu le-am impus şi nici nu le impunem limba noastră, 
în biserică sau şcoală, şi nici n-am cerut, de la dânşii, oareşicare cheltuieli 
pentru susţinerea bisericilor şi şcolilor noastre. Aceasta fraţii noştri Ruteni 
ştiind, văzurăţi cum respingeau toate momirile spre vrajbă şi stricarea bunei 
înţelegeri între noi, din care neînțelegere, între noi, Românii, şi Rutenii, nu 
noi, nici Rutenii, ci, cu bună seamă, numai duşmanii noştri, ai amândurora, 
ar trage folos. Afara de aceste toate, în biserică nici noi, Românii, nici nimeni 


211 


Bucovina, în mărturii necunoscute 





cu minte nu amestecă legea cu naționalitatea. În biserică, Românii şi Rutenii 
suntem toţi totuna. Fiţi sănătoşi şi, în curând, ne vom mai întâlni şi vom mai 
vorbi despre acestea şi altele. 


Dar nu ne-ai spus, încă, este ca să avem, dară, congres bisericesc, 
şi cât de degrabă? _ 

Voie, cum v-am zis, acum avem, de la bunul nostru Împărat, din ziua 
de 4 novembre anul trecut, spre a ne pregăti de congres bisericesc; şi despre 
acea prea înaltă încuviinţare a Maiestăţii Sale Împăratului, pentru ţinerea 
congresului nostru bisericesc, făcu măritul Minister aşijderea ştiinţă Domnului 
Prezident al ţării noastre, şi, în scurt timp, se vor convoca unii bărbaţi de ai 
noştri, la Cernăuţi, şi aceştia se vor sfătui cum şi când să se adune adevăratul 
congres, spre a lua, cât mai curând, organizarea şi regularea trebilor noastre 
bisericeşti în mână. 


Dumnezeu să ajute! O să ajute Dumnezeu! // Un preot (Albina, Anul 
VI, Nr. 9 şi 10, 9-12 faur / 28-31 ianuarie 1871). 


IX 


1873: Din dulcea noastră Bucovina, pironită pe cruce de străini, 
sine, preţiosul ei veşmânt, ce se zice „Fond religionar”, din acea dulce, dar 
nefericită a noastră Bucovina, mereu urmează a ne veni, cu grămada, ştirile 
de supărare şi de întristare, una mai amară decât cealaltă. Spaţiul nu ne per- 
mise a publica din ele mai îndată, anume cele ce se reduc la numirea noului 
arhiepiscop şi mitropolit; dar nu vom lipsi a le pune, cât de curând, măcar în 
extras, înaintea ochilor onorabilului public al nostru, şi, până atunci, însă, ne 
ţinem de datoria de a anticipa următoarea ştire curioasă, ce ni se împărtăşi. 

Se vorbeşte, prin mai toate părţile Bucovinei, şi se vorbeşte ca ieşit din 
curtea episcopală a Cernăuţilor, ba chiar din gura părintelui Bendella, cum că, 
în curând, s-ar aştepta, acolo, părintele mitropolit Ivacicovici şi cu episcopul 
Popas, pentru scopul de a consacra pe părintele arhimandrit Bendella — nu 
mai ştim cum să zicem — ca arhiepiscop — oare de ce, căci episcop nici nu 
este ales, nici numit? Se mai adaugă că învoirea preasfinţitului mitropolit 
Ivacicovici deja s-ar fi câştigat etc., etc.! 

Şi aceste faime, precum credem, temerare şi oarbe, împlu de îngrijorare 
şi indignare toate inimile creştinilor noştri şi ale tuturor oamenilor de bine, 
fiindcă, din partea unor guverne ca cele de astăzi, de ce nu are să se teamă, la 
ce nu poate să se aştepte omul, iar, de altminteri, şi pe părintele mitropolit al 
nostru, acum, de curând, ca şi pe părintele episcop al Caransebeşului, mai de 

demult, organele de guvernământ îl vestiră lumii ca necondiţionat, absolut, 
întru toate supus voinţei şi dorinţei de sus! Noi mărturisim că, precum bine 
ştim, cum Prea Fericitul, odinioară, arhiepiscop şi mitropolit Şaguna, deşi 
prea plecat şi fidel guvernelor Maiestăţii Sale, a avut curajul de a declina de 
la sine o astfel de insinuare anti-canonică, aşa nu ne îndoim că vor declina-o, 
pe cât li s-ar face atare, si mitropolitul de astăzi al nostru, şi episcopul Caran- 
sebeşului sau doar al Aradului. 

Noi tocmai de aceea nu reprodusesem, aici, bănuielile ce ni se comu- 
nicară din Bucovina, pentru cazul contrariu, căci nu aflăm nici o trebuinţă de 
ele. Mitropolitul şi episcopii noştri ştiu prea bine că creştinii noştri cei luminaţi, 
din Bucovina, astăzi stau în luptă încordată cu străinul, pentru canonicitatea 
bisericii şi ierarhiei lor năpăstuite: cine, deci, în astfel de împrejurări, va putea 
presupune măcar că chiar capii bisericii noastre române drept-măritoare să 
se facă mâna infamă, prin care străinul să înfigă cuțitul de moarte în inima 
bisericii noastre?! 

Ar fi mai mult decât criminal, ar fi sacrilegiu a crede, ca şi a face una ca 
aceasta. Ceară mitropolia noastră ceea ce a cerut de repetate ori şi Bucovina, la 
1862, chiar prin subscrierea părintelui arhimandrit Bendella, împreunarea bi- 
sericii ortodoxe din Bucovina cu Ierarhia noastră, şi atunci, da, atunci părintele 
Bendella, împlinindu-se formele canonice, ca sufragan va putea fi consacrat, 
prin mitropolitul din Sibiu; altfel, cât timp mitropolitul şi episcopii noştri ţin 
la lege şi vor a fi ţinuţi în legea şi biserica romană ortodoxă din Ungaria şi 
Transilvania (Albina, Anul VIII, Nr. 97, duminică 16/28 decembrie 1873) 


IX 


1873: Starea lucrurilor în eparhie şi ţară. De un timp, încoace, și 
anume cam de pe atunci, de când, prin proclamarea constituționalismului 
în Austria, s-a pus soarta popoarelor ei în mâinile acestora, mai nu se aude, 
de la noi, din Bucovina, alta decât: „rău şi iar rău!” tânguiri şi văicăreli, din 
eparhie şi țară. Guvernul şi Episcopul Hacman, de tristă memorie, îşi făcură 
staționarul obiect al bănuielilor comune; căci drepturile noastre naţionale sunt 
suprimate, ignorate; biserica noastră ortodoxă, atacată şi trădată; jur, împrejur, 
încotro îndreptăm privirea, toate încurcate, toate tot pe dos. 

Asta cam toți o văd şi simt aşa. Noi, Românii ai românei Bucovine, am 
devenit, în decursul ultimelor decenii, de a nu mai figura ca măcar unul dintre 
factorii organici, în propria noastră ţară, necum ca poporaţiunea principală, 
istorică a Bucovinei! Noi, creştinii ortodocși, mai că nu ne cunoaștem, astăzi, 
ca atare, din alte semne, decât dinspre bărbile preoţilor şi colacii ce îi aduce 
poporul ortodox la biserică! 

Organele regimului suprem, care dispun de Bucovina și de poporaţiunea 

ei, venite sau trimise din ţări străine, cu o inimă şi plecare străină, faţă de noi 
şi de țara noastră nu ţinură mai nici un cont de specialele însușiri şi interese 
ale Bucovinei, ba nici de respectabilitatea garanțiilor şi asigurărilor solemne, 
ce însuși Tronul împărătesc al Austriei le-a dat acestei țări, la primirea ei, de 
la Turcia, şi le repetă, apoi, în mai multe rânduri, cu gura şi cu înscrisul, tot 
așa de solemn. 

Episcopul Hacman, iarăși, acest adevărat monstru între Arhipăstorii 
de suflete creştine, prototipul aroganţei şi sumeţiei, modelul despotismului 
şi urii în contra a tot ce îi fu, la propriu, încredinţat arhipăstoririi sale celei 
evanghelice, acesta, spre a-şi mulțumi respectivele şi cunoscutele sale pasiuni 
personale, se-nţelege că trebui să înconjure şi să nege toate cele, ce biserica 
ortodocsă le pretinde de la un conducător fidel al său, dar care însă nici într- 
un chip nu se unesc cu stăpânirea papală sau iezuită, personală și despotică! 
Şi din această parte, deci, bisericească adică, devenirăm, sub un adevărat 
satrapat, timp de treizeci şi opt de ani, nu numai nefăcând nici un progres, 
amăsurat ortodoxismului şi cerinţelor timpului, ci, din contra, rămânând mult 
mai înapoi decât toate celelalte popoare şi confesiuni din ţară, până şi decât 
Lipovenii și Jidovii! 

Acest, cum ziserăm, monstru de Arhiereu „ortodox”, sau că e adevărat 
ce se susţine, fiind el, în viaţă, şi astăzi se vorbeşte în gura mare, cum că, adi- 
că, ar fi dat, încă în anul 1851, la Viena, cuvântul că numai să se sfârșească 
preoții cei bătrâni din Eparhie, care ţin încă țeapăn la ortodoxism, apoi va 
trăda dieceza la „uniţi”, sau că, din înăscuta-i ură către tot ce e, dinspre o parte, 
românesc, dinspre alta, constituţional şi liberal, urgisea şi împiedica orice 
pași, ba măcar simtome, ţintitoare la o întărire pe lângă sine, și a eparhiei în și 
prin sine însuși, la congresualitate şi sinodalitate; adică suprima orice dorință 
a credincioșilor ortodocși din Bucovina, spre o viaţă bisericească adevărat 
ortodoxă, spre o solidaritate concordială și frățească între cler și mireni, între 
Românii şi Rutenii din eparhie. Cu un cuvânt, Hacman nu vroia, nicicând, 
alta, decât să domnească peste un cadavru fără viaţă, voie şi libertate. 

Spre acest scop, deci, el se alie cu toţi aceia care, vroind şi ei a-şi realiza 
plăceri de domnire discreționară în Bucovina, nu ar fi dorit nici ei, din parte-şi, 
să vadă deşteptarea conștiinței bisericeşti şi naționale a Românilor şi, respectiv, 
a ortodocșilor din această ţară. Incotro, aşadar, fără a se putea altfel, trebuia să 
ducă o astfel de alianță bilaterală diavolească pe o turma pașnică, atacată din 
două părţi convergente, uşor se poate înțelege; și e și aşa, căci, astăzi, după 
moartea Episcopului Hacman, poporaţiunea autohtonă a Bucovinei se vede 
copleşită, cât mai amar, în toată privinţa; ea, astăzi, se vede fără drepturi şi 
fără de libertate competentă în biserică, fără drepturi şi libertate competentă în 
țară; cu alte cuvinte, poporaţiunea moșneană a Bucovinei e, astăzi, o faptică, 
dar tristă amintire pentru inamicii săi. Bucovina e un „Bărenland”, în care 

autohtonii săi joacă după cum le zice „sivara de nkri”, în interesele particulare 
şi străine, şi apoi, din când, în când, ca variațiune mai sârbească, la „alegeri”, 
şi ca „Stimmvich”, adică ca dobitoace ascultătoare la porunca „ursarilor”. 

Plângerile, deci, şi tânguirile, ce răsună din această ţară, prin diferi- 
tele ziare independente, foarte mult şi prin stimata „Albina”, acele plângeri 
şi tânguiri sunt juste şi întemeiate; totuşi, eu nu-mi aduc aminte să fi cetit, 
cândva, undeva, că numai guvernul şi Episcopul Hacman sunt toată vina 
stării noastre celei ticăloase, în care am devenit, sau mai este şi altcineva, care 
le-a dat impulsul şi le-a nutrit şi mărit curajul de a fi Hacman și guvernul așa 
cum fuseră, şi că doar acel altcineva ar fi chiar în sânul şi în mijlocul nostru 
propriu ori că, din altă parte, a noastră, am fi întrebuințat noi totul, spre a 
înlătura şi stârpi acel îndemn şi nutriment, şi acea încurajare a despotismului 
şi a brutalismului hacmanian și al celor din tabăra impilatorilor noştri. 

Repet că nu-mi aduc aminte să fi cetit, în oareşcare ziar, şi de aces- 
tea; şi totuşi, e așa: nu numai singur Episcopul Hacman, și nu numai singur 
guvernul duc întreaga vină a decăderii şi a copleşirii noastre celei de toată 
mâna în această ţară, ci mai este cineva, care 1-a ajutat la aceasta. Noi înșine 
n-am făcut, din altă parte, tot ce ne îngăduie legile şi puterile, spre a stârpi 
apucăturile şi izbirile oferite, subvenţionate şi nutrite chiar și din sânul nostru 
propriu, în contra-ne, în Eparhie şi în ţară. 

Cauza pentru care nu descoperiră, până acum, corespondenții dife- 
ritelor ziare, între care şi preţuita „Albina”, întreaga obiectivitate a adevă- 
rului, de ce situațiunea noastră faptică, atât în biserică, cât și în ţară e de tot 
rea, căci drepturile noastre respective sunt călcate şi suspendate de pasiuni 
individuale ori de tendinţe noi neamice, din partea coteriilor pribegite şi 
adăpostite în Bucovina; acea cauză pare-mi-se a fi dublă, şi adică, una, care 
o au corespondenții de lege şi naționalitate cu noi străină pentru sine; şi alta, 
care li se pare corespondenților de legea și naționalitatea noastră a o băga în 
seamă pentru noi înşine. Noi, poporatiunea autohtonă a Bucovinei, socotirăm, 
adică, a arăta și a dovedi, până la ultimele extreme, consideraţiunea cruţătoare, 
înăscută Românului, către o clasă întreagă a comunităţii noastre indigene, din 
această ţară, care clasă sau factor social, vrând noi a descoperi întregul adevăr 
al jignirilor şi suprimărilor noastre, în cele ce ne competează, legalmente, în 
biserică şi țară; ar trebui să devină compromisă și vestită în largul lumii că „o 
slugă rea şi vicleană”, care nu „unul”, ci „cinci talanţi”, primiţi de la Dumne- 
zeu, prin devotamentul părinţilor săi către biserică, patrie şi națiunea noastră, 
şi parte, apoi, şi prin contribuirea materială din partea Fondului bisericesc şi 
naţional, find această clasă acel factor social, susținut, şi acum încă, de acest 
fond și cu dinarii poporului; i-au „îngropat” sau, cel puţin, îi îngroapă, spre 
negloria lui Dumnezeu şi dauna, umilirea, ba chiar şi trădarea şi sugrumarea 
bisericii și națiunii sale. 

Corespondenţii străini de legea şi naționalitatea noastră de aceea nu 
descoperă întreaga goliciune a adevărului, de ce noi suntem, în patria şi în 
biserica noastră, păcăliţi şi copleşiţi în tot felul, ce nu mai place unor indivizi 
sau coteriei venetice: pentru că chiar acestă trădare a noastră o astfel de anapo- 
dă a cursului lucrurilor, la noi, faţă cu drepturile cele mai vii şi mai eclatante, 
ce le avem, pe pământul şi în biserica noastră, lor şi coteriilor lor le place ş şi 
le convine; prin urmare, ei, văzându-le, la noi, „in floribus”, nu mai zic, în 
inima lor, alta, decât: „Dă, Doamne, tot numai aşa!” şi, în curând, nu mai e 
vorba de românism şi de ortodoxism, în Bucovina. 

lată de ce, aşadar, după vorba „cui ţi-e slujirea, aceluia ţi-e și 
mulțumirea”, gazetele evreo-nemţeşti glorificară pe Hacman şi consorții 
săi până la cer, iar pe noi, Românii, și, în comun, ortodocşii conștiincioşi ai 
Bucovinei, ne cleveteau în tot timpul şi ne imputară cele mai pocite şi mai 
neloiale intenţiuni! 

ŞI, acum, să constatăm, cu puţine cuvinte, starea noastră actuală, ca a 
poporului pământean şi moşnean al Bucovinei, şi ca a creştinilor ortodocși 
din această eparchie, care stare actuală e, ce e drept, în mare parte ereditatea 
Episcopului Hacman, uneltită și cârpăcită, în alianţă cu unii, care, în despo- 
tismul lor personal, dinspre o parte, iar dinspre alta, în apucăturile lui față cu 
realitatea şi cu sfințenia drepturilor noastre naţionale, bisericeşti şi patriotice, 
îşi aflară numai nutriment şi ocaziune binevenită pentru realizarea planurilor 
şi a intențiunilor lor cele particulare, „ne-române şi ne-ortodoxe”. Vom vedea, 
apoi, şi întreaga cauză, care, relativ la sprijinit şi la încurajat pe Hacman și pe 
famulii şi consorții săi, întru uneltirea şi cârpăcirea actualei noastre situațiuni; 
şi, în fine, vedea-vom şi consecinţele situaţiunii noastre celei de faţă, la care, 
prin logica necesităţii, trebuie şi încă va mai şi trebui să vină; sau, cu alte cu- 
vinte, spre care scop Hacman et consortes, la propriu, prin manevrele lor, au 
tins, şi alții, din păcate, parte pozitivă şi parte negativă, l-au sprijinit şi ajutorat. 

E constatat şi recunoscut, în comun, că gloria lui Dumnezeu și evoluţia 
omenirii se aspiră şi realizează în secolul prezent, prin mijlocul şi semnul 
naţionalităţi. Naţionalitatea e, astăzi, parola de a-și ferici tot insul familia, 
individualitatea naţiunii sale, spre a ajunge, apoi, prin fericirea acesteia, 
la fericirea universală a omenirii. Naţionalitatea €, astăzi, „signum, in quo 
vinces”, „lumea” şi „întunericul”, spre a răzbi la cer, la „lumina adevărului, 
dreptăţii şi mântuirii eterne”. 

Aceasta, cum zisei, e constatată şi recunoscută, astăzi, în comun, de toţi 
aceia care trăiesc măcar numai ceva-şi sufletește, şi nu ca animalele, numai 
trupeşte. Prin urmare, şi toţi inteligenţi noştri, iubindu-şi şi onorându-şi ca 
atare neamul, naționalitatea şi pământul lor, în care ei, sub semnul respectivei 
lor naționalități, s-au născut şi trăiesc; cunosc istoria patriei şi a naţiunii lor, 
pe temeiul cărei istorii, dumnealor, inteligenţii noştri naționali, știu că Buco- 

vina, mai întâi, e un pământ esclusiv românesc. Știu, apoi, că capitulaţiunile, 
încheiate între statul Moldovei, a cărui parte întregitoare şi Bucovina a fost, şi 
între Poarta otomană, n-au cedat nimic din suveranitatea Moldovei, în favo- 
rul Turciei, afară de peșcheșul ce s-a obligat Moldova de a-l plăti Turciei, și 
aceasta tocmai pentru respectarea suveranităţii şi pentru garantarea și scutirea 
integrității sale teritoriale, din partea Turciei; se află, apoi, acolo, în istoria 
patriei noastre şi aceea că atributele de suveranitate şi de intregitate terito- 
rială ale Principatului Moldovei nu se garantară, din partea Porții otomane, 
numai pentru un timp anumit, ci pentru totdeauna. Pe această bază de drept 
intrenațional, deci, cedându-se Bucovina sceptrului Austriei, acest imperiu 
şi din parte-şi acorda Bucovinei „status quo”-ul drepturilor şi specificităților 
sale religioase şi naţionale, juridice şsi administrative, precum le avu ea aceste 
drepturi, mai înainte, ca parte organică ş Şi întregitoare a Moldovei. 

Această considerațiune umană și justă o şi arătă Tronul Austriei, către 
Bucovina (numai nu şi alţii, mai mici decât Tronul Împărătesc), daclarând-o 
Împăratul Leopoldu II, prin patenta Sa din 19 septembrie 1790, şi anume 
„pentru că Bucovina e o provincie cu religiune, limbă, obiceiuri şi datini de- 
osebite de alte ţări vecine”, ca provincie „autonomă, sub numele ei propriu”; 
iar în timpurile mai recente, repetând acea declaraţiune de autonomie politică 
şi administrativă a Bucovinei, şi M. $. Împăratulu de acum, Francisc Iosif, şi 
anume prin rezoluțiunea Sa din 26 august şi prin diploma-Și din 6 decembrie 
1861, tot acele cauze ale diferenţei limbii, datinilor şi obiceiurilor Bucovinei, 
faţă de vecina Galiţie, le numește ca temei pentru dezmembrarea de Galiţia şi 
rămânerea Bucovinei „pentru totdeauna, ca țară de sine stătătoare”. 

Ei bine, pe când noi vedem raportul actual al Moldovei cu Turcia, 
protecţia sa cea contractuală, că ea, adică, libera destinare socială, juridică, 
bisericească și națională a poporaţiunii indigene din Moldova nu o conturbă, 
nu o împiedică şi nu o influențează în nici o privință: cine mai poate trage 
la îndoială că şi coroana Austriei, nu doar cutăror fracțiuni de poporaţiune, 
venite şi adăpostite, în timpurile mai noi, în Bucovina, şi nu de dragul acestor 
fracțiuni au dat Bucovinei autonomia politică şi administrativă, cu propria sa 
dietă legislativă, ci pentru şi-n favoarea poporaţiunii istorice a Bucovinei, care 
ca „diferită de limbă, religiune și datinile Galiției”, cu bună seamă nu e și nu 
poate fi alta, decât numai cea română, care e, totodată, şi proprie autohtonă 
a Moldovei şi a Bucovinei. 

Ne-am afla, deci, aici, veniţi la finalul constatării dreptului nostru istoric 
şi natural, ca Români ce suntem, în parlamentul nostru, aşijderea român, al 
Bucovinei, a dreptului întâi, acordat Bucovinei, la cedarea ei, Sceptrului Aus- 
triei, prin proclamaţiunea „statului quo”; şi al doilea, recunoscut și exprimat, 
destul de clar, prin patente supreme împărăteşti, că noi, poporațiunea română 
istorică a acestei țări, avem dreptul inalienabil și inatacabil de a ne păstra şi 

dezvolta însuşirile noastre naţionale, administrative şi confesionale, „diferite 
de cele ale Galiției”, liber, după caracterul și trebuinţele acelor însușiri. 

Cu privire, deci, la această bază de drept, de nimeni tăgăduită, numai 
nebunii ori răutăcioşii pot să ne înfrunte, că noi, aceştia prezenţi, inventăm 
pretenţii de autonomie faptică şi vie a ţării și a bisericii noastre, faţă cu cele- 
lalte provincii ale Austriei. 

Să vedem, însă, acum, de se împiedică şi se îngustează, în ceva, aceste 
ale noastre drepturi şi libertăţi naturale, istorice şi acordate de Tronulu Austriei, 
prin legile comune şi fundamentale ale acestei împărății, în care actualmente 
ne aflăm. 

Articolul XIX al acestor legi sună: „Toate popoarele statului sunt egal 
îndreptăţite, şi fiecare popor are drepul neatacabil de a-şi conserva și cultiva 
naționalitatea și limba sa”. 

Egala îndreptăţire a tuturor limbilor, uzitate în ţară, se recunoaşte de 
stat, în capitolul „oficiul şi viața publică” ş. a. Iar Articolul XV, tot al acestor 
legi fundamentale de stat, zice: „Fiecare biserică şi comunitate religioasă, 
recunoscută în stat, are dreptul exercitării comune şi publice a religiunii sale, 
ordonează şi administrează afacerile sale cele interne, singură; rămâne în 
stăpânirea și uzual institutelor, fondurilor şi fundaţiunilor sale, menite pen- 
tru scopurile cultului, învățământului și filantropiei, și subordonează fiacare 
biserică, ca şi oricare soeietate, legilor comune ale statului”. 

lată, dară, că nici legile cele fundamentale de stat ale Austriei, şi anume 
cele mai noi, din 21 decembrie 1867, nu ne neagă, nici alterează drepturile 
noastre, ale poporaţiunii române, cele naturale şi istorice în Bucovina! 

Care, însă, din aceste drepturi le avem noi, astăzi, şi în fapt, în propria 
noastră țară? Nici unul? Și cu aceasta, şi cu atâta am semnificat şi constatat 
întreaga noastră situaţiune de față, relativ şi cea viitoare. 

Acum să cercetăm cine și ce e cauza întreagă a acestei situațiuni a 
noastre, faţă cu niște drepturi atât de multe, serioase şi eclatante, ce ni se cuvin, 
aşijderea atât de anomale în întreaga Cislaitania? Oare episcopul Hacman, 
numai cu aliaţii săi, din tabăra guvernamentală și străină, singuri sunt acea 
cauză ori și mai încă cineva? 

E ştiut că constituţionalismul bisericii noastre, măcar că el nu e după 
conceputul real şi dogmatic al ortodoxiei creştineşti, care e biserica noastră, 
nu €, zic, acel constituţionalism, la noi, numai facultativ sau dependent numai 
de la arbitrariul Episcopilor ori şi al clerului şi credincioşilor, ci imperativ şi 
nici sub un pretext disputabil: totuşi, aici, la noi, în Bucovina, ca şi-n unele 
alte locuri, parte din cauza egoismului personal al Episcopilor, parte din 
cauza principiilor guvernamentale ale statelor politice respective, fu acest 
constituționalism al bisericii noastre abuziv surprins. 

De la anul 1848, încoace, însă, s-a re-încuviinţat, din partea statului, 

formal, întreaga libertate a bisericii noastre în Bucovina, şi aceasta nu numai 
prin legi generale şi comune, ci chiar şi prin declaraţiuni speciale ale Maies- 
tăţii Sale Impăratului şi ale guvernului său ministerial. Ni s-a dat, adică, voia 
liberă de a ţine sinoade şi congrese eparhiale, şi, prin acestea, a ne regula 
şi organiza toate afacerile noastre bisericeşti, ierarhice şi diecezane, după 
postulatele bisericii, ale progresului şi trebuinţelor noastre. Însă cinicele şi 
hegemonicele pasiuni ale lui Hacman, pe de o parte, iar pe de alta, temerea, 
doară nu neîntemeiată, de congrese şi sinoade, temerea să nu o păţească cu 
privire la grava-i culpabilitate faţă de biserica şi de eparhie, ca şi la 1848, când 
numai o simplă adunare de preoţi, pe temeiul acelei culpabilități a aceluia, 
decretase, în optima forma „consilium abeundi”, aduseră cu sine, că el până 
la moarte-şi se opuse, din toate răsputerile convocării unui congres diecezan 
sau măcar unui sinod clerical. Fiindcă autonomia bisericii noastre nu s-ar 
putea nici efectua, nici cugeta fără de sinoade preoţeşti şi mai puţin fără de 
congrese eparhiale, iată secretul pentru care acest episcop atât de mult şi, 
precum se afirma, până şi cu sume mari şi prin cele mai nedemne denunţări 
ale eparhiştilor săi, se opuse autonomiei celei atât de cu urgenţă trebuincioasă 
a propriei sale biserici! 

Să mai înşirăm, dară, încă o dată, cea ce se ştia deja, din colonele acestui 
ziar; să mai rememorăm, zic, tot felul de anomalii, apucături şi abuzuri, ce se 
comit la noi, în administrarea averii bisericeşti, în administrarea eparhiei, şi 
anume în darea parohiilor, protopopiatelor şi altor posturi spirituale, în tra- 
tarea, pe de o parte, cea dispreţuitoare şi neomenoasă a adevăratelor merite, 
ale adevăratei demnități intelectuale şi morale, iar pe de alta, premierea şi 
preferarea servilismului ordinar şi a sicofantismului vulgar; să mai constatăm 
încă o dată şi neîncrederea comună, neîmpăcarea şi nemulţumirea universală, 
în dieceză, ori să spunem numai atâta, că străinii se bucură şi râd de marea 
dezordine şi discordie ce domnesc în eparhie, între factorii ei, şi de completa 
ne-legalitate, căreia îi sunt expuse toate afacerile şi interesele ortodocşilor 
în Bucovina; pe când poporul nostru, auzind şi văzând deja şi el cum merg, 
la noi, lucrurile bisericeşti şi preoţeşti, clatină din cap şi-şi face comentariile 
sale, nu favorabile ordinii sociale şi morale de astăzi! 

Dar nici nu se poate altfel. Episcopul Hacman a fost unu despot şi încă 
un despot brutal; e, apoi, doar ştiut şi recunoscut că despoții, în genere, urăsc 
şi urgisesc chiar oamenii şi omenimea: cu atât mai mult şi mai aprig, deci, 
insultă şi prigonesc meritele şi demnităţile umane, resping, de la ei şi afurisesc 
adevărul şi libertatea, progresul şi lumina. Aşa, în consecinţă, cu atari plecări 
şi manevre ale Episcopului Hacman, ne e, deci, şi starea noastră, în privinţa 
bisericească, în Bucovina, ne-având noi autonomia faţă de instituţiuni şi de 
statul organic, ca şi fraţii noştri coreligionari din Transilvania şi Ungaria, cu 
congrese bisericeşti naţionale şi cu sinoade diecezane, legal autorizate. Auto- 

nomia, şi încă absolută şi discreţionară, o avu, la noi, numai Hacman, pentru 
sine, iar noi eram şi suntem, cum am zis, la locul său, fără de nici unu scut 
şi fără de nici o legalitate, „paria” în statul cel bisericesc, ca şi în cel politic! 

Să vedem, acum, în scurt, şi cele naţionale. Am amintit că drepturile 
practice, ce le are, pe temeiul convenţiunilor internaţionale cu Poarta otomană, 
până şi astăzi, Moldova faţă de Turcia, prin consecinţa juridică şi naturală, 
ar fi să le aibă şi Bucovina, faţă cu Austria şi, încă cu atât mai mult, cu cât 
Coroana şi Dinastia Austriei trec de umane şi juste, iar statul trece de civilizat, 
pe când Turcia se zice păgână şi barbară! 

Această aserţiune a noastră, că şi Bucovina ar avea să se bucure de 
drepturile practice, ce le are şi le exercită, astăzi, Moldova, faţă cu Turcia, pe 
care-l afirmă istoria, tratatele şi, pe lângă garantatul „status quo” al Bucovinei, 
la primirea ei sub Sceptrul Austriei, încă şi specialele rezoluţii şi declaraţii, 
din partea umanilor, generoşilor şi juştilor Impărați ai acestui imperiu. 

In Moldova, însă, nu vedem, astăzi, limba ţării, prin coterii turceşti, 
scoasă, din oficiu, din şcoală şi din viaţa publică, în Moldova nu vedem 
oficiali străini de lege, de inimă şi de naţionalitate, trimişi de vizirii turceşti 
în ţară, suprimând ori înconjurând pe cei pământeni până şi în acele posturi, 
unde se cere numaidecât a şti limba, însuşirile şi datinile poporului indigen; 
în Moldova, pe lângă mai multe altele, în fine, nu vedem clicile şi jurnalele 
oficioase să înjure şi să insulte pe bărbaţii naţiunii indigene moldave şi pe 
națiunea însăşi, în cel mai neruşinat mod, pentru că aceia şi aceasta nu vor 
să abdice de la drepturile, reminiscenţele şi însuşirile lor cele mai preţioase 
şi mai sfinte, bisericeşti şi naţionale, pe pământul propriu, spre favorul tur- 
cilor. Şi dacă este ca să mai adăugăm încă măcar una din cele multe, apoi, 
în Moldova, nu vedem nici şcoli înfiinţate şi susţinute din fonduri bisericeşti 
şi naţionale autohtone, să fie ele în mâna turcilor, comandate după placul 
şi tendinţa lor, cea turcizatoare sau extirpatoare. Cu un cuvânt: în Moldova 
se respectă cuvântul Tronului, pe de o parte, iar pe de alta, drepturile firii si 
istorice-naţionale ale poporaţiunii. 

La noi, €, în toate aceste privinţe, contrariul. 

Noi, cei autohtoni, tindem a respecta, cu cea mai scrupuloasă loialitate, 
cuvintele Impărăteşti, declaraţiunile Tronului şi legile fundamentale de stat, 
pe de o parte, iar pe de alta, a ne conserva însuşirile şi individualitatea noastră 
religioasă şi naţională; suntem, însă, pentru aceea, ţinuţi şi denunţaţi de răi, 
de feudali, de daco-romani, separatişti, ultraişti şi câte toate de acestea! Iar 
veniţii la ospitalitatea ţării, jidano-„alserbachiani” şi cine mai ştie care, vor 
să treacă aici, în „Bărenland”-ulu Bucovinei, pentru că năzuiesc să ne aducă, 
cât mai curând, pauperismul şi clotismul naţional şi material, în interesul lor 
particular, de magiştri cultivatori şi civilizatori ai noştri, spre Orient! 

După expunerea tuturor acestora, să ne punem, acum, şi întrebarea, 

la care am îndegetat în primul articol: poate, oare să fie cauza unei atari 
degradări a noastre, în eparhia şi ţara Bucovinei, numai răposatul Episcop 
Hacman şi cu aliaţii săi, din tabăra guvernamentală? Nu, absolut, nu, ci noi, 
biserica şi națiunea română, noi, comunitatea bisericească şi naţională din 
țară, noi încă am contribuit cu o mare şi decisivă parte la această a noastră 
degradare şi umilire. 

Iată cum! 

Chiar am cetit, în numărul 79 al acestui prețuit ziar, memorabilele 
cuvinte de aur, exprimate despre restriştile unor fraţi ai noştri naţionali din 
alte părți, şi adică „Cine e vina atât a orbiei şi rătăcirilor, cât şi, apoi, a furiei şi 
izbânzii sălbatice a poporului? Nimeni altul, decât inteligenţa cea nepăsătoare 
sau perfidia din sânul său, care nu-şi face datoria de a-l lumina şi orienta, 
pururi, de timpuriu”. 

Aceste cuvinte, fiecare, pentru sine, un adevăr grav şi sfânt, vroind noi 
a arăta întreaga cauză a împilării noastre celei de toată mâna, în propria-ne 
patrie, ne sunt scoase drept din inima noastră. Pe un Hacman, căci dânsul a 
putut a se răsfăţa, prin 38 de ani, în pasiunile sale cele mai discreţionare şi 
spurcate, numai noi l-am tolerat, sprijinit şi încurajat, şi anume prin laşitatea 
şi supunerea oarbă a noastră, uitându-ne, cu totul, de cele ce ne sunt datoria 
noastră către biserică şi naţiune. Pe cei aliaţi ai lui Hacman, căci ei avură 
aroganţa de a face din o ţară româna un paşalâc pentru un domeniu de clici 
şi de coterii străine într-însa, aşijderea noi i-am ajutorat, tot prin neglijarea 
datoriei noastre față de pământul, poporaţiunea şi drepturile ce ni cuvin. lar 
sub acest „noi” înţeleg inteligenţa noastră, sufletul poporului. 

Mă grăbesc a detalia că inteligenţa noastră patriotică şi naţională se 
compune din inteligenţa laică şi clericală. Inteligența laica, care constă din 
vreo 40-50 de proprietari mari şi cam tot pe atâţia amploiaţi publici şi profe- 
sori de şcoli superioare, gimnazii, adică, şcoli reale şi preparandiale, căci pe 
învățătorii şcolilor poporale, cam 120 la număr, ca supuşi, până mai ieri, sub 
consistoriu şi cler, trebuie să-i ţinem ca foşti dependenţi de aceştia, inteligenţa 
laică, zic, afară de prea puţine excepții, a fost, trebuie să mărturisim, în privinţa 
bisericească şi națională, pururea la înălțimea misiunii sale. 

Această parte a inteligenţei noastre luptă, de la anul 1848, încoace, şi 
pentru autonomia politică a ţării, şi pentru autonomia bisericii, cu toate con- 
secinţele cele naturale şi legale ale ambelor acestor autonomii, şi, numai în 
timpurile acestea mai ultime, ale ministerului actual, sub care se terorizează 
tot cepalpită anti-centralizator şi ne-german, cad acele puţine, prea dureroase 
excepţii contrarii, şi acestea mai mult în ansamblul oficialilor publici, prin 
urmare şi în multe privinţe dependenţi de guvern. 

Petiţiuni, deputaţiuni şi alte năzuinţe favorabile bisericii şi naţionalităţi 
poporaţiunii noastre ortodoxe şi autohtone din Bucovina, au avut, pururi, 

iniţiativa lor din sânul şi partea inteligenţei laice şi, în special, din cea a pu- 
ţinilor proprietari mari, cărora, apoi, ceilalţi, însă tot de categorie laică, fără 
preget li se asociară. 

Dară inteligenţa clericală, acei adică vreo 260 de preoţi şi, cu învăţăto- 
rii, cel vreo 120, foşti sub mâna lor; dintre toţi aceştia, numai excepţiile sunt 
lăudabile şi cu deplină recunoştinţă distinctive; durere, însă, şi încă durerea 
cea mai mare: nu şi pluralitatea. 

Pluralitatea clerului nu numai că, afară de anul 1848, când, pentru 
abaterile lui Hacman de la drepturile şi marginile sale episcopale şi ortodoxe, 
îi decretase depărtarea lui, din scaunul episcopal, s-a arătat, pururi, nepăsă- 
toare de interesele sfintei ortodoxii, ale comunităţii noastre diecezane şi ale 
deşteptării, „luminării şi orientării” patriotice şi naţionale a poporului, pe care 
clerul îl conduce nemijlocit, ci ca susţinând, chiar activ, volnicele Episcopului 
Hacman şi sprijinind, prin cuvânt, adrese şi fapte, tendinţele lui cele măguli- 
toare numai orgoliului său, egoist de trufie şi hegemonizare şi a bisericii, şi a 
diecezanilor, a contrariat încă, slăbit şi frustrat, stăruinţele intelegenţei laice, 
întreprinse întru binele bisericii şi diecezei, întru binele, chiar şi al clerului şi 
al poporului nostru întreg. 

Dovezi despre aceasta avem destule la mână şi le şi vede ţara întrea- 
gă, la toată ocaziunea. Astă apariţiune e foarte tristă şi deprimantă pentru 
noi, şi dacă ni s-ar spune că terorismul Hacmanian a silit pe cler să urmeze 
numai aşa, şi nu altfel; apoi, noi, din parte-ne, vom răspunde că acea scuză e 
numai o frază îndătinată, seacă şi goală, deoarece fiecăruia din clerul nostru, 
altminteri luminat, biserica şi poporul sunt mai presus, decât un individ, fie 
el şi Episcop; ştie apoi fiecare din cler că, în puterea conceputului dogmatic 
şi real al sfintei ortodoxii, stăruinţele confraţilor şi coreligionarilor laici din 
această țară fuseră îndreptăţite şi juste, ca şi cele ale nemuritorului Episcop 
şi Mitropolit, de una şi aceeaşi religie cu noi, Șaguna, împreună cu ceilalți 
creştini ai săi, din Ungaria, Banat şi Transilvania, aşijderea, de una şi aceeaşi 
religie cu noi, care, astăzi, în urma acelor ale lor stăruinţe şi năzuinţe legale, 
au cele mai bune şi mai avantajoase instituțiuni şi drepturi şi cea mai frumoasă 
ordine legală, sancţionată chiar şi de Maiestatea Sa Împăratul, în biserica 
şi diecezele lor; şi, in fine, ştia fiecare din clerul nostru că şi aici, la noi, în 
Bucovina, argumentele favorizatoare clerului şi credincioşilor ortodocşi fu- 
seră toate, în partea noastră, pentru emanciparea, pe de o parte, de influenţe 
străine în biserică şi dieceză, iar pe de alta, de hegemonia, aşijderea străină 
şi abuzivă, a Episcopului Hacman. 

Peste toate acestea, ştie fiecare din clerul nostru şi aceea că, deşi pe 
unul, doi dintre preoţi ar fi putut poate Episcopul Hacman să-i sugrume; nu 
însă pe majoritatea preoţimii, şi nici pe acei unul, doi din preoţi, atuncea când 
s-ar fi fost angajat această majoritate a clerului pentru dânşii, la mâna legilor 

bisericeşti şi lumeşti, pe care, cu bună seamă, le-ar fi aflat de partea lor, căci, 
cu durere, este ştiut şi constatat că Andrievici-Morariu şi Zurcanovici n-ar 
fi fost căzut victimele urii personale a Episcopului Hacman şi a secretarului 
său neamţo-catolic, pentru cauza că nu voiau să fie unelte oarbe şi servile ale 
alianţei episcopo-secretariale, dacă nu i-ar fi fost părăsit clerul, spre bucuria 
numai a geloşilor binelui nostru comun; dară, cu bună seamă, spre adevărata 
părere de rău şi spre umilirea clerului şi a diecezei întregi. 

Aşadar, n-ar fi scuzarea aceea întemeiată, că terorismului Episcopului 
Hacman, clerul nu se putea împotrivi; şi din această cauză, poftele lui perso- 
nale se practicară şi realizară, în contra postulatelor şi dorințelor clerului şi 
diecezei, ba chiar şi în contra prea graţioaselor declaraţiuni împărăteşti şi ale 
apreciatelor legi fundamentale de stat. 

Vine, acum, a considera că clerul, majoritatea inteligenţei noastre 
patriotice şi naţionale comune, formează o parte organică a acestui corp co- 
mun şi factor hotărâtor al întregii noastre poporaţiuni indigene. Lăsând, deci, 
majoritatea aceasta a inteligenţei noastre, clerul adică, pe minoritatea laică 
singură ori chiar şi împotrivindu-i-se acesteia, în năzuinţele şi acţiunile ei cele 
bisericeşti, patriotice şi naţionale, ar fi de prisos să mai spunem că, tot aşa 
cum rămaseră, până acum, la pământ toate interesele culturale şi progresiste 
bisericeşti, în Bucovina, aşa trebuiră să rămână şi interesele patriotice, poli- 
tice, sociale şi naţionale, abia numai la începutul intenţiunilor lor celor bune. 

Ajungând a fini, să mai reflectăm oare la urmările cele logice şi na- 
turale ale unei atari „neglijări” din partea majorităţii inteligenţei noastre, a 
clerului, care urmări trebuie să vină, şi şi apărură deja în comunitatea noastră 
confesională şi şi indigenă din Bucovina? Şi oare, venind şi progresând, după 
natura fundamentului şi lucrului, venind şi progresând, zic, acele urmări ale 
etatismului, de toată mâna, a poporaţiunii noastre, cum şi care vor fi dimen- 
siunile lui, şi pe cine oare va cade responsabilitatea-i?! 

„Cine oare va fi vina, atât a orbiei şi rătăcirilor, cât şi a furiei şi izbânzii 
sălbatice a poporului?! Să cugetăm un pic! (Albina, Anul VIII, Nr. 81, 82 
şi 83, duminică 21.10 / 2.11, joi 25.10 / 6.11, duminică 28.10 / 9.11.1873). 


IX 


1874, septembrie nou 28: „Bucovina, după ce se uni cu sceptrul 
Nostru, se puse, mai întâi, sub administraţiune militară, apoi se uni cu Galiţia. 
Rezultând, însă, din experienţa câştigată, că diferenţa limbii, a datinilor şi 
uzurilor, nu fac dorită o contopire cu Galiţia, de aceea am ridicat Bucovina, 
în anul 1848, la rang de Ducat şi i-am dat autonomia administrativă”. 


Acestea sunt cuvintele proprii ale Diplomei Împărăteşti, din 9 decem- 

brie 1862, prin care, proclamându-se şi stabilindu-se autonomia politică şi 
administrativă a ţării noastre, i se dete ei, pe lângă o ocârmuire administrativă 
proprie, adică independentă de Galiţia, ci numai de a dreptul de la Viena, şi 
o dietă autonomă, o marcă proprie de Ducat, marca istorică a Bucovinei, 
Bourul, cu însemnele şi emblemele ducale. 

Cine nu vede şi nu cunoaşte, din sus citatele cuvinte Împărăteşti, rostite 
în modul cel mai solemn, de pe însuşi excelsul Tron al Austriei, că motivele ce 
înduplecară grația Impărătească pentru de a împărtăşi Bucovinei autonomia 
ei proprie, fuseră consideraţiunile cele mai juste şi umane ale însuşirilor naţi- 
onale şi religioase ale poporaţiunii istorice din ţară, ale poporaţiunii române, 
ca a unicei în ţară „diferită cu limba, datinile şi uzurile de mărginaşa Galiţia” 
şi, ca urmarea cea mai logică, şi intenţiile cele graţioase ale Majestății Sale 
Împăratul Francisc losif I, cuprinse în darea acestei autonomii, aşijderea nu 
putea să fie altceva, decât consideraţiunea dorinţei şi necesităţii naturale, de 
a dezvolta şi progresa elementul român al Bucovinei, întru însuşirile sale 
tradiţionale, religioase, adică, şi naţionale. 

Cum că aceasta aşa şi numai aşa este, iar nu altfel, nu poate nici să 
fie tras la îndoială de cineva; căci ştie-se de lumea toată, cum că caracterul 
original şi faptic al ţării Bucovina e unu caracter român, fiind Bucovina, aşa 
zicând, mai numai ieri-alaltăieri dezlipită de româna Moldova, a cărei parte de 
stat, organic întregitoare era. Însă, spre a constata şi noi, aici, cum că adevărul 
acesta al caracterului prin excelență român al Bucovinei fu, şi în timpurile cele 
mai recente, chiar şi de însuşi excelsul Tronul Austrie recunoscut şi garantat 
formal, citarăm, mai sus, cuvintele „Diplomei Împărăteşti”, din 1862, si-apoi 
mai induceam încă două momente, până la super afirmaţia adeveritoare că 
ultimul şi cel mai profund enunţ asupra Bucovinei, din partea supremei 
instanţe a imperiului Austriei, fu în sensul şi interesul unei Bucovine ca ţară 
istorică şi faptică română. 

Unul din acele momente, că toate stăruințele mânecate din partea 
poporaţiunii autohtone a Bucovinei şi sprijinite si din partea celor mai emi- 
nenţi bărbaţi din alte elemente ale acestei ţări, întru de a câştiga Bucovinei 
autonomia politică, a fost bazat pe caracterul genuin istoric şi faptic român 
al Bucovinei; prin urmare, şi pe postulatele imperioase, ce le reclamă intere- 
sele naţionale ale unei poporaţiuni, care dă ţării acel caracter istoric şi faptic 
român. Al doilea moment e că Majestatea Sa Împăratul Francisc losif 1 a şi 
avut părinteasca graţie a apreţui acea bază a caracterului român al Bucovi- 
nei ca de unică competenţă unic îndreptățită, precum s-a espus aceasta prin 
preaînaltul îndemn de a da acestei ţări autonomia cerută, cu marca naţională 
originală. lată ce mai cuprinde menţionata Diplomă Împărătească din 1862, 
cum ea face istoricul pe care se fundează sus citatele cuvinte proclamatoare 
de autonomie a Bucovinei: 

„Ţara aceasta (Bucovina), locuită, la început de Daci, apoi împoporată 
de colonii lui Traian, pe timpurile năvălirii popoarelor, fu cercată de Goţi, 
Gepizi, Huni, Avari, Unguri, Tătari şi alte seminţii, care lăsară după sine 
numai urme de grozăvii şi pustiiri. În atari împrejurări grele, ce ţinură mai la 
o mie de ani, poporul pământean fu oprit, în calea sa către trepte mai nalte 
de cultură, şi trebuia să fie mulțumit a-şi scuti viaţa, datinile şi limba, fugind 
în întunericul pădurilor, după ce, cu armele în mână, nu mai putea lupta în 
contra barbarilor năvălitori. Numai după ce, în urma împreunării întru un stat 
a singuratecelor ţinuturi, foste de-abia legate, prin Principele Dragoş, puterea 
poporaţiunii, prin apărarea de popoarele vecine, crescuse în câtva, şi ajunse 
statul acesta, sub Eroul Ştefan cel Mare, o glorie măreaţă, prin învingerile 
lui cele strălucite asupra inamicilor creştinătăţii şi ai civilizaţiunii, de care 
vorbesc, până în ziua de astăzi, numeroasele biserici şi mănăstiri: Putna, 
Volovăţul, Bădeuţul, Suceava (ruptură în pagină — n. n.) şi altele mai multe”. 


Dumnezeu, aşadar, a voit ca Bucovina să fie moşia elementului român, 
şi poporaţiunea ei, cea autohtonă şi istorică, ce secole întregi şi-a apărat acest 
al său „talant”, primit de la Dumnezeu, cu armele în mână şi cu sângele său, 
în contra atâtor seminţii barbare; acea poporaţiune a Bucovinei, numerică 
şi posesualmente precumpănitoare, simte, şi astăzi româneşte; căci sânge 
de Roman curge în vinele ei! Lumea o ştie aceasta şi Tronul Împărătesc al 
Austriei constată, cum văzurăm, şi recunoaşte aceasta, chiar şi în zilele de 
astăzi, după ce, adică, se aduseră, prin imigraţii, poporaţiunii moşnene mai alte 
fragmente de popoare străine; şi, recunoscând Împărăţia Austriei caracterul 
poporaţional al Bucovinei de unu caracter tradițional şi faptic român, arată, 
prin aceasta, cu bună seamă, cum ziserăm mai sus, şi părinteasca bunăvoință 
şi graţioasa intenţie ca această poporaţiune istorică română a Bucovinei să-şi 
afle, să-şi aibă, şi sub auspiciile umanului sceptru austriac, naturala şi cuvenita 
respectare, întru realizarea şi dezvoltarea sa culturală şi naţională, ca să nu 
devină „contopită” cu alte elemente; se înţelege de la sine că aceasta, cu atât 
mai puţin, cu cât sceptrul Austriei e mult mai blând şi mai just, decât al Tur- 
ciei, sub al cărei protectorat a fost Bucovina mai înainte, iar despre alta, căci 
Bucovina nu e luată „cu foc şi cu sabie”, ci în modul cel mai pacifist sub soare. 

Prin acestea, până acum zise, vrurăm să introducem vorba despre un 
incident care e, astăzi, la noi, cum se zice, chestiunea la zi, şi care, pe lângă 
aceea că atinge cele mai simţitoare corzi ale inimii noastre patriotice şi naţi- 
onale, mai face pe fiecare şi neromân, dar bine cugetător a sta la gânduri şi a 
judeca ce înţeles şi ce valoare morală au, în gura fanfaronisiţilor de „fideli ai 
constituțiunii”, cuvintele „loialitate”, „onestitate”, „devotament”, „supunere 
şi credinţă către Tron, Monarh” etc. cu care cuvinte flutură şi aruncă acei ber- 

banţi prin toate părțile, când e ca să-şi realizeze ei nişte scopuri ale lor egoiste 
sau de clică, faţă cu poporaţiunea autohtonă bucovineană. Se împărți, adică, 
în zilele trecute, prin întreaga ţară, la noi, următoarea hârtie tipărită, şi anume: 


„Într-a 7 mai 1875, vor fi o sută de ani, de când Bucovina a fost cedată 
împărăției austriece, pe temeiul unui contract internaţional, şi a venit sub 
gloriosul sceptru al prea luminatei dinastii habsburgice. 

Acest răstimp, destul de scurt în viaţa țărilor şi a popoarelor, a fost de 
cea mai mare însemnătate pentru patria noastră, care, sub aripile ocrotitoare 
ale pajurii îngemănate a Austriei, sub guvernarea umană şi îngrijitoare a 
monarhilor ei înţelepţi, şi drepţi, şi blânzi, şi generoşi, a luat un zbor rapid 
spre dezvoltare. 

Binecuvântările mănoase ale culturii progresive, precum şi ale con- 
sensului intim cu un aliat mare, puternic şi aşezat pe nişte temelii de drept şi 
de libertate, sunt rezultatul strălucit al acestui răstimp de o sută de ani. 

Iubirea, credinţa şi devotamentul Bucovinei către prea luminata di- 
nastie şi către imperiu, probate de atâtea ori, în zile de bucurie şi de durere, 
sunt dovezile cele mai vii că se recunoscură binefacerile cele multe, izvorâte 
pentru ţară din împreunarea Bucovinei cu Austria, sunt garanţia cea mai 
sigură că ziua, care ne aduce aminte de acest eveniment istoric, va fi serbată 
cu asemenea entuziasm sincer. 

Iubirea către dinastia împărătească, care înflăcără cu vivacitate în 
inima fiecărui Bucovinean, credinţa cea neclintită, pe care n-o înfrâng toate 
nenorocirile, oricât de multe ar fi ele, şi devotamentul către monarh şi imperiu, 
sunt şi rămân, pentru toate timpurile, monumentul cel mai sublim, cel mai 
trainic şi cel mai netrecător, de aducere aminte despre împreunarea ţării cu 
monarhia austriacă! 

Dar şi un semn extern, demn de acesta aducere aminte, se cuvine să 
dea expresiune simțămintelor poporaţiunii şi să fie un testimoniu pentru dânsa 
şi înaintea generaţiunilor viitoare. 

In capitala ţării să se ridice şi să se descopere, în decurgerea anului 
jubiliar, 1875, un monument (Monumentul „Austria” — n. n.), pentru aduce- 
rea aminte de serbarea împreunării, de o sută de ani, a Bucovinei cu Austria, 
ca rezultat al conlucrării comune, ca simbol al bucuriei comune tuturor 
locuitorilor Bucovinei, de prin oraşe şi sate, fără diferenţă de stare socială, 
naţionalitate şi confesiune. 

Consiliul municipal al capitalei ţării, care, în calitatea sa de reprezentant 
al capitalei, s-a crezut îndatorat a lua iniţiativa, în această întreprindere, şi care, 
şi el, se împărtăşeşte, într-un mod eminent, la contribuirea banilor necesari 
pentru ridicarea monumentului, invită, prin aceasta, cu cea mai mare amiciţie 
pe toţi locuitorii ţării, pe toate comunele şi corporaţiunile ca să binevoiască a 

sprijini şi a ajutora, după puteri şi cu toate mijloacele de care dispun, ridicarea 
unui monument demn în capitala ţării, în Cernăuţi, spre aducere aminte de 
serbarea jubilară a împreunării, de o sută de ani, a Bucovinei cu Austria, care 
monument va fi spre onoarea întregii ţări, şi o expresiune vizibilă a simţă- 
mintelor patriotice ale locuitorilor ei, pentru posteritate! 

Să dea Dumnezeu ca acest monument, atât după originea, cât şi după 
însemnătatea sa, fie şi să rămână un semn netrecător al bucuriei comune, al 
simţămintelor loiale şi patriotice ale întregii poporaţiuni, al co-înţelegerii 
armonioase, ce domneşte în ţară, când este vorba de a-şi manifesta iubirea, 
credinţa şi devotamentul către Austria şi către prea luminata dinastie împă- 
rătească! _ 

Cernauţi, în iulie 1874, // În numele consiliului municipal al capitalei 
țării, Cernăuţi: / Dr. Ambros / mp. Primar”. 


Ei bine, domnilor cu apelul, cu vorbe şi fraze atât de dulci şi frumoase, 
ziceţi că „vă simţiţi îndatoraţi a lua iniţiativa pentru serbarea unui jubileu de o 
sută de ani, de la împreunarea Bucovinei cu Austria; că voiţi a face, apoi, un 
monument, în memoria „netrecătoare” a acestei serbări a voastre; invitaţi pe 
toţi locuitorii țării atât la participarea la serbare, cât şi la contribuirea materială 
pentru acoperirea spezelor serbării şi monumentului, v-am ruga, însă, mai 
înainte de toate, să ne spuneţi: care Bucovina şi care poporaţiune a Bucovinei 
cugetaţi voi oare, în apelul acesta, al vostru? Aceea de care vorbeşte Diploma 
Impărătească din anul 1862 sau cugetaţi voi, sub numele „Bucovina”, acele 
țări şi provincii, din care veniră unii în propria Bucovina, însă, după împre- 
unarea ei cu Austria? Iar sub poporaţiunea Bucovinei înțelegeţi voi doar pe 
acei „„unii”, între care poate şi pe cei mai mulţi dintre voi înşivă? 

Ce ar fi ca voi, domnilor cu apelul, să înțelegeţi această Bucovina, 
înpelerinată într-însa, în decursul sutei de ani, ce vreţi să jubilaţi şi, apoi, să-i 
mai puneţi şi un monument, atunci pare-ni-se că vă înşelaţi, una, pentru că 
atuncea n-aveţi voi treabă cu serbarea trecerii Bucovinei la Austria, ci voi 
aveţi numai cu venirea voastră în Bucovina; alta, pentru că, în cazul acesta, 
nu cade suta de ani în 1875, ci credem că cevaşi mai târzior, şi aceea numai 
succesiv, pentru mai fiecare familie, ba chiar individ. 

lar de vorbiţi voi, domnilor, în apelul vostru, despre acea Bucovina, 
despre care, cu atâta umanitate şi dreptate, vorbeşte Diploma Impărătească 
mai sus citată, din 1862, apoi să ne daţi voie a vă face, şi tot „cu cea mai mare 
amiciţie” ulterioare întrebări, într-un alt articol, de încheiere (4/bina, Anul 
IX, Nr. 71, duminică 29 septembrie / 11 octombrie 1874). 

IX 


1875: Debutul poetului Ciprian Porumbescu. Cu vreo câţiva ani 
în urmă, folosindu-mă de partiturile cântecelor lui Ciprian Porumbescu şi 
de pagini din jurnal, însumasem vreo 37 de poezii, pe care le-am publicat, 
în ediţie bilingvă, drept operă poetică a lui Ciprian Porumbescu. Nici eu nu 
ştiam, pe atunci, că Porumbescu îşi încercase şansa şi ca poet, publicând texte 
premeditate drept poezie, precum „La vioara mea”, poem publicat, în 1875, 
de „Familia”, drept debut literar al tânărului bucovinean. Reproducând, în 
fotocopie şi în transcripție modernă, pagina debutului poeticesc al muzicia- 
nului de la Stupca, ştiu că am nimerit pe urmele unui „Ciprian Porumbescu, 
necunoscut” — ca să parafrazez o celebră făcătură editorială a zilelor noastre 
— urme pe care am de gând să păşesc până la capăt. Căci, vorba lui Ciprian, 
trebuie să punem, din când în când, un pahar cu vin şi pentru el. Cu vin, nu 
cu trascăuri culturnice contrafăcute. 


La vioara mea 


Când a sorții crudă lovire 
Inima-mi sfâşie fără cruțat 

Şi al meu suflet, plin de zdrobire, 
Făr” de speranţei e închinat, 


Ah, atunci tu, voce zeiască, 
Unica limbă a lăuntrului meu, 
Tu, iubită, scumpă vioară, 

Vii de mă mângâi cu sunetul tău. 


Ție suferinţele mele, 

Ție durerile-mi mărturisesc 

Şi-n surâsul corzilor tale 

Aflu balsamul ce-l caut, ce-l doresc, 


lar când, după-o ceaţă de jale, 
Se-nseninează în inima mea, 

Cui să-i spun, atunci, că-s ferice? 
Ah, numai ţie, consoţia mea! 


Tu-n dureri îmi eşti mângâiere, 
Tu-n ferice cu mine petreci; 

Fii cu mine şi după moarte, 
Fii dar cu mine până în veci! 


C. GOLEMBIOVSCHI (Familia, Anul XI, 1875, nr. 14 din 6/18 
aprilie, p. 158). 


IX 


1875: Din Bucovina, în ziua sfântului m. m. Dimitrie. Nemţii și 
Ovreii serbară, deci, și încă tocmai după tipul şi asemănarea lor, aşa poreclitulu 
„Jubileu centenar al împreunării Bucovinei cu Austria”. 

Lasă că Nemţii şi faimoşii lor fraţi de cruce, din această provincie, 
Ovreii, ca nişte emigraţi ce sunt ei în Bucovina, după împreunarea acesteia 
cu Austria, naturalmente nici n-au dreptul să inițieze şi să dirijeze ei o ani- 
versare a împreunării Bucovinei cu statul austriac; lasă că şi titulatura, după 
care se-ndosiră Nemţii şi Ovreii cu pretinderea dreptului de a iniţia și a dirija 
o atare aniversare, şi care titulatură e că dânşii inițiară jubileul, sub numele 
Cernăuţilor, ca capitală a Bucovinei, este o titulatură sfruntată, ştiindu-se că 
nu Cernăuţi, ci alt oraş e capitala istorică a Bucovinei: dar aceşti „par nobile 
fratrum” de nemți și ovrei mai uneltiră sabatului lor de jubileu încă și aparenţa 
ca şi cum nu ei, cu birocraţii de un element cu dânşii, l-ar fi impus, prin puterea 
lor oficială, ci ţara şi, mai cu seamă poporaţiunea indigenă a Bucovinei ar fi 
serbat acest jubileu, și încă ca şi o manifestare publică a gratitudinii sale, căci, 
de la mântuirea-i de „barbarii Turci” şi aducerea-i în Edenul „părintescului şi 
umanului patronaj austriac, dânsa, adică poporațiunea indigenă a Bucovinei, 
se împărtăşeşte de atâtea şi de atari fericiri, producte ale cultrii primite sub 
auspiciile şi îngrijirile ocârmuirilor de dincoace, încât că, astăzi, la o sută de 
ani a aflării sale sub acest patronaj norocitor și binecuvântat, se simte datoare 
a serba o aniversare din cele mai eclatante, drept declarațiune liberă şi proprie 
despre deplina sa mulțămire şi fericire! 

Ei, bine, poporaţiunea istorică a Bucovinei, cine ştie de n-ar fi şi fost 
simțit ea însăşi, într-adevăr, o asemenea datorie, de nu s-ar fi fost vârât, între 
dânsa și între Tronul Austriei, Nemţii şi Jidovii, cu mult buciumata „lealitate” 
şi cu faimoasul şi renumitu-le „pionerat de cultură spre Orient”! Insă tocmai 
din acesta cauză este, pare-ni-se, o misiune a cronicii ziaristice, să constate, 
în privinţa jubileului ovreio-nemţesc din Cernăuţi, esențiala deosebire între 
adevăr și între ficţiune, sau ca să ne expimăm în limbaj competent, între adevăr 
şi între „humbugulu”, aşa poreclitul „Iubileu”. Şi iaca de ce. 

Nemţii și birocraţii, de o pănură şi de o tendinţă cu dânșii, apoi, în 
timpurile mai recente, si aliaţii lor, Ovreii, se girară, până acum, în Bucovina, 
ca unii ce ar fi avut de undeva un mandat de magistratură asupra destinelor 

interne ale ţării şi ale poporaţiunii indigene din această provincie. Ce fel 
trebuie să fi fost acea magistratură? 

Noi, care suntem îndătinaţi a respecta, cu adevărată loialitate, 
declarațiunile şi enunţurile excelsului Tron împărătesc, credem a răspunde, 
cu toată siguranța, că el n-a fost în alt sens şi intenţie, decât conform caracte- 
rului şi însuşirilor naturale și tradiționale ale provinciei române Bucovina și 
a poporaţiunii sale autohtone şi istorice, cu care sunt în conformitate, adică 
şi expresele cuvinte ale respectivelor enunţuri supreme de mai de mult, apoi 
şi ale „Diplomei împărătești” din 1861, prin care se proclama autonomia 
administrativă a acestei provincii, şi, apoi, în fine, şi chiar textul „articolelor 
fundamentale de stat din anulu 1867”. 

Insă, de aceste toate, la noi nu e nici urmă, în fapt; pe când cuvântul 
„festiv” și celelalte declamări largi şi lungi, de la jubileul ovreo-nemţesc cer- 
năuţean nu sunt pline şi încărcate de extremele superlative ale „bliihende-lor 
Zustande”, în întreaga Bucovină, de la o margine, până la cealaltă! 

Dacă, aşa cum ziserăm, la noi nu se ştie nimic, în fapt, despre acele 
lucruri, ce ar corespunde caracterului şi intereselor poporaţiunii istorice şi in- 
digene, prin urmare fireşte că nu se ştie nici de oareșcareva bine şi mulțămire, 
necum doară încă chiar şi de „bliihende Zustande” ale poporaţiunii indigne: 
cere-se, oare, multă bătaie de cap, de a pricepe ce scop avură, la propriu, 
Nemţo-ovreii şi subsidiarii lor, birocraţii respectivi, cu uneltirea aparenţei că 
adică acest jubileu nu ei, ci ţara şi, mai cu seamă, poporaţiunea autohtonă îl 
serbează? Nu se vede, oare, curat că nu altul le fu scopul, decât aceea că nu 
Tronului, Dinastiei şi imperiului austriac să se aducă omagii de loialitate etc., 
ci lor, a se da, adică, Nemţilor şi companiei lor, din partea țării si poporațiunii 
indigene, un atestat sonor şi nefestivist, cum că ei, până acum, au fericit ţara 
şi pe poporaţiunea ei, sau, cu alte cuvinte, că Nemţii et comp. au realizat 
mandatul lor pe deplin și întocmai, atât față de supremele promisiuni şi 
declarațiuni, favorabile poporaţiunii indigene a Bucovinei, cât și față de legile 
fundamentale de stat; căci iată că „întreaga Bucovina, întreaga-i poporaţiune, 
fără osebire de naționalitate sau confesiune” îşi exprimă, astăzi, cu prilejul 
„jubileului acestuia, cea mai entuziastă gratitudine a sa pentru fericirea cea 
mare, la care o a adus-o, în acest secol trecut, Austria, însă prin mandataţii 
săi cel loiali şi fideli, Nemţii et comp.! Şi, pentru a nu da de gol acest scop 
principal, se trimiseră, drept „lehă:” stereotip, prin ţară, frazele cum că loia- 
litatea către Tron, supunerea şi aderenţa catra Impărăție și Dinastie etc. etc. 
pretind ca întreaga ţară să vina, la 4 octobrie 1875, la Cernăuţi și să serbeze 
„jubileul centenar”. 

Ce e drept, la noi mulţi, şi chiar din capul locului, pricepură cu ce 
sărutare vine luda, tupilat după acele fraze captivante către poporaţiunea 
indigenă a Bucovinei. Însă, mai bine decât toţi, boierimea patriotică cunoscu 


290 


Sigiliul vremelniciei 


perfidia îndosită după frazualitatea respectivă și, de aceea, boierimea noastră 
— onoare şi mulțămită ei! — arată, în faţa lumii cum trebuie să facă cetăţenii 
conştiincioși şi oneşti, cum e a se deosebi între loialitate adevărată şi între 
loialitate minciunoasă; unică, boierimea noastră patriotică, fără diferență de 
naţionalitate și confesiune, îşi manifestă, la această ocaziune, sentimentele 
loialității sale cetăţeneşti şi patriotice, după demnitate şi cuviință, şi încă, ce 
e drept, atât către Tron, Împărat ş şi Dinastie, cât nu mai puţin către jubileul 
cernăuţean: Tronului, adică Împăratului şi Dinastiei îşi exprimă boierimea 
noastră omagiile sale de respect şi devotament, de supunere, fidelitate şi de 
credință, iar fluncarfei de jubileu ovreo-nemţesc, tot disprețul ce i se cuveni! 
Ei bine, dar, completând noi întreagă perspectiva tendinței latente, însă — 
cum ziserăm şi presupunem — principali, a uneltirii de aparenţă, că jubileul 
cernăuţean nu e serbat numai de birocrații Nemţi şi Ovrei, ci de întreaga 
provincie a Bucovinei şi, mai cu seamă, de poporaţiunea istorică și indigenă 
a acestei provincii: apoi, iniţiatorii şi aranjatorii acestui poreclit „Jubileu”, 
se înțelege de la sine că, pe lângă un atestat public și aprobatoriu despre 
manipularea lor, până acum, în Bucovina, care atestat vrură ei să-şi câştige 
prin acea „aparență” — mai cugetară „pro domu sua” şi în viitor, şi, adică, aşa 
ca, prin lăudarea şi mulțămirea poporaţiunii autohtone — că Nemţo-ovreii şi 
birocraţii de o pănură cu dânșii au realizat, până acum, în Bucovina, bine pe 
deplin, atât intențiunile Împăraţilor Austriei, proclamate î în favorul drepturilor 
şi intereselor poporaţiunii istorice a Bucovinei, cât şi legile fundamentale de 
stat, să mai fie şi recomandaţi la locurile superioare şi supreme, ca să îi lase, 
şi pentru viitorime, în magistratura-le de până acum, şi aşa ca tot ei şi numai 
ei să continue, și mai departe, opera norocirii şi fericirii poporaţiunii autoh- 
tone bucovinene, tot precum o norociră şi fericiră ei, pe această poporațiune 
până acum! 

Şi, aici, chiar aici, nouă, Românilor bucovineni, ni se întâlneşte inima 
de patrioţi, creştini ortodocşi și moșneni proprii ai acestei provincii române, 
cu cugetările şi ingrijirile cele mai serioase și mai grave; ba nu, nu numai cu 
cugetări şi îngrijri serioase şi grave, ci chiar şi cu cea mai puternică chemare 
a întreg sufletului nostru: quo uscque tandem! (Albina, Anul X, Nr. 72, 6/18 
noiembrie 1875) 

* 

Am Zis, în partea primă a comunicării noastre, că cine ştie de nu s-ar fi 
simţit îndemnat, la finirea sutei de ani a aflării Bucovinei sub sceptrul Austriei, 
chiar si poporaţiunea autohtonă a acestei provincii, ca să-şi manifeste şi ea, 
din parte-şi, omagiile gratitudinii sale către patronajul său imperial de acum, 
dacă nu s-ar fi fost vârât între dânsa şi între Tronul acestui imperiu faimoasa 
„oialitate” a cimotiei nemţo-ovree, care loialitate influenţează, cum se vede, 
magistratura destinelor poporaţiunii autohtone bucovinene, prin mai întreg 

secolul trecut. Şi o zicem aceasta de aceea căci, cu privire la cunoscutele 
enunţuri şi garantări, din partea Tronului Austriei, faţă de Bucovina şi de 
poporaţiunea ei autohtonă, suntem mai ca sigur plecaţi a crede şi a susţine 
că, dacă pe Nemţo-ovrei, în decursul secolului trecut al ţării Bucovinei sub 
coroana Austriei, în angajamentul său, mandatul lor de a cultiva şi de a aduce 
poporului indigen al Bucovinei la stări bune intelectuale şi economico-materi- 
ale nu i-ar fi însufleţit pseudo-loialitatea şi făţărnicia către suprema autoritate 
în stat, ci respect, supunere şi fidelitate adevărată; nu ura, lăcomia şi egoismul 
brut şi brutal faţă de poporaţiunea autohtonă, „scăpata de sub barbarii Turci”, 
ci umanitatea, dreptul şi echitatea; cu un cuvânt: dacă pe magistraţii de a 
conduce destinele poporaţiunii bucovinene autohtone i-ar fi fost influenţat nu 
spiritul unei barbarii şirete şi hâtre, ci iubirea şi devotamentul pentru adevărata 
cultură: apoi, atunci starea de astăzi a poporaţiunii autohtone a Bucovinei, 
care stare sunt fructele semeţiei de cultură şi de civilizație, ce a semănat-o 
„loialitatea” birocrato-nemţo-ovree în secolul trecut, în această provincie, 
acea stare a poporaţiunii indigene a Bucovinei, zic, şi mai cu seamă starea 
poporului nostru orăşean, ţăran şi muntean, n-ar fi astăzi ticăloşia materială 
şi orbia spirituală, şi poporaţiunea n-ar fi atât de copleşită de mizerie, încât, 
ca să nu facem asemănare chiar cu nefericitele raiale creştine din peninsula 
balcanică, chiar şi o foaie germană din Viena, cum se vede, însă, nu merce- 
narii liberalismului ovreo-nemţesc, să o caracterizeze aşa: „ca fericirea ce o 
aduseră nemţo-ovreii în Bucovina, sub pretextul de cultură, sângeră deja la 
populaţiunea autohtonă din o mie de răni... 

Şi, într-adevăr, cum s-ar şi putea altfel; căci, ne-pomenind noi, acum, 
de alte condițiuni necesare trebuinţei întru cultivarea şi aducerea la stări bune 
materiali şi intelectuale a unui popor, ci atingând numai momentul cel prim şi 
proxim, condiţiunea cardinală, „sine qua non”, spre a deştepta şi îndruma pe 
un popor blând, bun şi paşnic, însă primordiale în toate nuanțele intelectuale 
ale vieţii, traiului şi aspiraţiunilor sale progresiste, după cum atare popor fu al 
nostru, cel bucovinean, la luarea Bucovinei sub auspiciile Austriei, atingând, 
aici, numai principala condițiune a deşteptării unui popor din orbia şi neaju- 
torarea sa primitivă, care condițiune e şcolile, cele mai simple şi inferioare, 
însă naturale, adică naţionale şi poporale, şi atunci îndată putem să întrebăm: 
„Loialitate sinceră şi fidelitate către Tron”, şi „umanitate, amiciţie benevolă” 
către poporaţiunea autohtonă a Bucovinei sunt cele ce îndemnară pe mandatari 
sau angajaţi de a cultiva şi a aduce această poporaţiune la stări intelectuale 
bune, demne, adică, de expresele intenţii ale supremei autorităţi în imperiu, 
cât, apoi, şi de deviza şi parola imperiului Austriei, ca a unuia ce se numeşte 
„stat de drept, de umanitate, de cultură şi civilizaţie”, dacă ei, deşi în „Planul 
regulativ” al Bucovinei, sancționat, încă din anul 1786, de Împăratul Iosif 
II, textual se spune: „Zur Erlangung der Erziehung (în Bucovina) is unter 

andern hauptsachlech nothwendig die Einfuhrung guteingerichteter Schulen, 
in welcher Absicht eintsweilen in der Bukowina zwei Normalschulen fur 
die deutsche und moldauische Sprache zu vermehron verordnetworden ist”, 
totuşi aceste şcoli naţionale, ce corespund, în timpurile moderne, „şcolilor 
poporale principale”, cu patru clase, încă nici până în ziua de astăzi nu le-au 
creat! Sau doar aceea le e „loialitate, devotament şi supunere” către Tron şi 
„umanitate şi amiciţie benevolă” către poporaţiunea autohtonă a Bucovinei, 
de care fraze frumoase, din secolul trecut şi până astăzi, abundă gura cimotiei 
magistraţilor, de a conduce destinele poporaţiunii bucovinene la fericire, că ei, 
magistraţii noştri, nu numai că nu voiră a pricepe, nici până în ziua de astăzi, 
cuvințelul „einstweilen”, acel cuvânt împărătesc, ce îndemna expres la culti- 
varea şi binele poporaţiunii moşnene a Bucovinei, şi, apoi, în urmarea acestui 
cuvânt, să fi înmulţit deci şcolile „naţionale” succesiv şi conform progresării 
numărului poporaţiunii indigene bucovinene, şi încă, mai ales, că spre atare 
scop avea această poporaţiune mijloacele materiale ale sale proprii şi prea 
suficiente: dară încă chiar şi şcolile, ce ei, respectivii noştri amici benevoli şi 
organe loiale ale realizării intenţiunilor şi ordinațiunilor împărăteşti, le creară 
pe spesele poporului moşnean român al Bucovinei, încă le creară numai mai 
pe urmă, după ce, adică, se mai înmulţiră lăcustele ovreo-germane, imigrante 
în Bucovina; şi, astfel, apoi gimnazurile, şcolile reale, până şi şcoala agrono- 
mică, le făcură aşa de „guteingerichtet”, încât ele erau şi sunt încă si astăzi 
ne-accesibile poporului autohton al acestei provincii, şi anume din acea cauză, 
căci, pe de o parte, prin limba învățământului, germana, ce e străina poporului 
bucovinean indigen, le îngrădiră ca şi cu un mur (zid, perete — n. n.), pe care te 
poţi sui numai prin ştiinţa limbii lor, iar, pe de altă parte, că şi şcoli poporale 
nicidecum nu erau în ţară, ca să aibă poporul, în acele şcoli inferioare, cum 
am zice drept o punte, pe care să treacă şi să ajungă el la şcolile din oraşe, 
superioare! Astfel, dară, din aceste şcoli făuriră ei arma contra poporaţiunii 
indigene. Dar apoi, până şi şcolile poreclite „poporale”, ce se înfiinţară pe 
ici-colea, cele mai puţine, însă în părţile curat române ale Bucovinei şi în care 
încă se creară, abia ieri-alaltăieri, le lăsară pe cele din părțile române ale ţării 
şi le lasă încă şi astăzi aşa de neîngrijite, încât, chiar şi ne-vrând, ţi se pare 
cum Că, în neîngrijirea aceasta, este o tendinţă sistematică! 

Cugetând, deci, la aceste toate, nu vede, oare, chiar şi orbul că, în o 
atare procedere, pe lângă infructuoasă conceputului de „loialitate” etc., nu 
este nici pic de intenţie curată de a cultiva poporaţiunea istorică şi indigenă 
a Bucovinei şi a o îndruma spre stări bune intelectuale şi economico-mate- 
riale, ci, din contra, în această manevră zace o speculă demonică. Şi anume 
se speculează cu loialitatea” magistraturii destinelor poporaţiunii autohtone 
bucovinene, influenţată de spiritul şi tendinţele egoiste ale cimotiei nemţo- 
ovree, în Bucovina să se ridice şcoli, însă atari, ca să nu se poată de ele 

folosi poporaţiunea autohtonă, ci numai sau mai cu seamă numai imigranții 
germano-ovrei, iar poporul indigen al acestei provincii să rămână în orbia 
şi ignoranţa intelectuală, până ce, exploatând veniturile străine eminamente 
pentru sine, întreaga situaţiune a consecinţelor acelei orbii şi ignoranţe, adică 
toate drepturile, interesele şi favorurile autohtonilor, până ce şi sarmaua lor 
părintească să fi devenit autohtonă, şi, mai cu seamă, masa poporului, înecată 
şi pierdută în acele consecinţe ale orbiei sale; sau, mai bine zicând, căzând 
poporul autohton victima rafinării veniturilor de locuste străine, iar mandatarii 
nemţo-ovrei ai conducerii destinelor poporului autohton, bucovineni, spre 
cultură, fiind în bine şi fericire, să poată aceştia să le zică celora: „Poftim, 
împărtăşiţi-vă de binecuvântările culturii şi civilizaţiei, căci iată şcoli şi in- 
stitute, de toată mâna; noi, în loialitatea-ni către Împărat şi bunăvoința către 
voi, special pentru voi le-am înfiinţat, şi noi bucuroşi voim a trudi întru binele 
vostru, spre a vă aduce la lumină şi civilizație!”. 

Vezi, aşa! Fii făţarnic; îmbată lumea bine cu apă, şi-apoi despoaie şi 
deposedează sute de mii cetăţeni buni şi nevinovaţi de tot ce le este lor preţios 
şi sfânt, chiar şi de întreaga lor sarma părintească şi străbună. Sau, cu alte 
cuvinte: seamănă, în loc de sămânţa culturii, pe cea a barbariei, numai ca, în 
chip cât mai hâtru şi mai rafinat, adică tot loialitate” să-ți fie vorba în gură, 
şi apoi zi-i fără nici o grijă: „Culturtragerei nacht Osten!” (Albina, Anul X, 
Ne. 73, 9/21 noiembrie 1875). 


IX 


1875: O excursiune în Bucovina / Schițe şi impresiuni. Era la anul 
1875. Bunul meu amic C., în vara acelui an, mă invitase să-i fiu companion 
în călătoria sa la Bucovina, respectiv până la Rădăuţi. Eu, acceptând această 
frăţească invitare şi sosind ziua decisă, pornirăm la drum din oficiul Năsăud. 
Trăsura atât ne era de încărcată cu cabalâc, încât toţi ziceau că suntem co- 
mandaţi la „nordpol”. Ei, dară ştiam noi prea bine că câte îi trebuie omului, 
atunci când are să străbată, în călătoria sa, două rânduri de munţi gigantici. 

Din Năsăud, nu ne oprirăm până în Rodna Veche, aici traserăm la 
lăcaşul părintesc al amicului meu C., unde ne-am plasat după plac într-o casă 
răcoroasă. A doua zi, dis de dimineaţă, după o odihnă cam aşa, pornirăm la 
drum şi, la 7 ore a. m., ajunserăm la pieptul muntelui Rotunda şi, fiindcă eram 
mai mult flămânzi decât obosiţi, am tras la o parte din drum, apoi cărăuşul nu 
făcu un foc numai ca el, la care ne-a pregătit, cu multă poftă, un dejun bunişor. 
Ziua era frumoasă şi ne oferea, printre brazii înalţi, revărsarea soarelui, era 
un aspect atât de panoramic încât numai poetul l-ar putea descrie fidel. De o 
parte, mugea râul cristalin, ici, colea, câte o stâncă neagră căuta la noi, în vale, 
cu oarecare dispreţ, iar floricele, împrejur, prevesteau armonia ce exista între 

creaturile munţilor. Aici nu se vedeau scârba sau invidia, ci numai emulaţie 
în frumuseţile naturale. Îmi adusei aminte de făptura omenească, ce nu cruța 
pe aproapele său, ci, la toată ocazia binevenită, tinde a-l nimici. Şi totuşi, 
omul se făleşte cum că este creat după chipul şi asemănarea lui Dumnezeu! 
Mult aş putea scrie în astă privinţă, însă las să o facă aceasta un condei mai 
îndemânatetec. 

După ce isprăvirăm cu dejunul, apucarăm pe pieptul Rotunde, în sus, 
şi, deodată, ne plesni în cap banda de hoţi — destul de înfricoşătoare — care 
tocmai pe acest munte se ţinea şi pe acest drum, mai în zilele trecute, atacând 
nişte călători, le răpiră fără cruţare banii şi merindea. Apoi, nu am dreptate, 
când zic că om pe om se nimicesc? 

Frica de banda hoţilor ne tulbură şi răpi, pe un moment, plăcerile co- 
drului frumos şi, ţinând la maxima că „precauţia este mama înţelepciunii”, 
începurăm amândoi, la sfatul cărăuşului nostru, a ne ascunde puţinele parale 
în căptuşeala din lăuntru a pălăriilor. Atât eu, cât şi amicul C., vânam după fel 
de fel de discursuri, numai ca să alungăm frica din oase şi să restabilim, iarăşi, 
în spiritul nostru, liniştea conturbată. Aici observ că omul atunci învaţă a mări 
mai bine pe Atotputernicul, când îl ajunge ameninţarea pericolului! Da, atunci, 
mai tare ca oricând altădată. Ei bine, la tot felul de discursuri ne încercarăm, 
între care ajunserăm la acea parte a muntelui Rotunda unde drumul de mirare 
se încinge în jurul Rotundei întocmai ca un şarpe pe un arbore. Într-adevăr, 
acela a fost mare maestru, care l-a croit. In dreapta şi în stânga drumului, brazii 
falnici şi înalţi prevesteau puterea naturii; aveam destul subiect spre a admira 
natura. Eram încântați de frumuseţile acesteia; însă, deodată, ajunserăm la nişte 
locuri, care, privindu-le din punct de vedere al economiei şi al administraţiei 
silvane, gemeau sub o devastare teribilă, deoarece o parte frumoasă a pădurii 
tocmai ardea; iar altă parte zăcea, tăvălită la pământ de mâini pângăritoare, 
reclamând ajutor de la regulile silvice. Cugetam în mine: „Oh, cum va fi să 
simţim noi, transilvănenii, nu peste mult, scăzământul pădurilor!”. 

Între acestea, ne apropiam tot mai tare de vârful muntelui Rotunda, iar 
la un semicerc al drumului începe a se răsfira pădurea şi cugetam, fără îndoială, 
că aici e vârful muntelui, dar era încă mult până în culmea lui, fuserăm, însă, 
recompensaţi în această dezamăgire prin aceea că aflarăm un izvor cu apă 
rece, de care nu ne mai puteam despărți. „Dară, sus!”, ziserăm ambii într-o 
gândire şi, nu peste mult, am ajuns în vârful Rotundei, Aici, peste aşteptare se 
deschide, înaintea ochilor, o lume nouă; în toate părțile, puteai privi turmele 
păscând pe covoare întinse; iar la depărtare se vedeau piscuri înalte. Unul în- 
fățişa o figură, altul, alta, pe întrecute; altul se fălea cu creştet pleşuv, îngreuiat 
de nea. Ne cuprinse, aşa zicând, un fel de delir şi eu mă adresai către bunul 
meu amic C. cam aşa: „Ah, frate, dulce poate fi viaţa păstorului!”. 

Ei, să ne vedem de drum! Din vârful Rotundei, apucarăm pe drum, la 

vale, pe drumul care duce în Bucovina şi trebuia, nesmintit, să trecem acel 
loc de tristă amintire, unde, tocmai înainte de călătoria noastră, cu vreo câteva 
zile, banda hoţilor a atacat şi dezbrăcat o mulţime de călători; târându-i, peste 
noapte, în pădure, numai în cealaltă zi îi sloboziră, după mai multe torturi 
diavoleşti. 

Când ajunserăm în apropierea acestui loc, parcă soarta voi ca să fie 
călătoria noastră abundentă în episoade. Aşa a şi urmat. Fiindcă tocmai în acest 
loc periculos ni se bolnăvi o roată a trăsurii, iar cu graba mare nu afla leacul 
spre a o vindeca. Totuşi, făcurăm ce am putut şi, apoi, hai, băiete, la drum, 
la vale! Eu, pe lângă tot necazul, aveam şi plăcere, din cauză căci, Doamne, 
ne silirăm toţi trei a ascunde frica şi panica ce ne împresurau / P. P. (Familia, 
Anul XVI, Nr. 25, duminică 30 martie / 11 aprilie 1880). 


Această comună e destul de mare, casele î-s risipite şi foarte puţin 
grupate. 

— Ei, dar acum ce ne facem, amice C., căci iată noaptea?, zisei eu. 

— Ne vom încartirui la cineva, aici, în Suliţa, răspunse el. 

— Bine, sunt de acord, aprobai eu. 

Apoi, la cea dintâi poartă a unei case, stăturăm pe loc, căci, din în- 
tâmplare, o femei se rezema de poartă; noi cerurăm ospitalitatea ei şi ea, pe 
loc, ne ciopli în casa de brazi ciopliţi în patru dungi şi bine încheiaţi laolaltă. 
După ce intrarăm în casă, văzurăm un bărbat posomorât, rezemat de un pat, 
pe care însă noi nu-l salutarăm drept gazda casei; dară aflarăm numaidecât 
cum că acesta este stăpânul casei şi că sărmanul este orb, fără vedere. Da, 
aşa, era orb şi el, totuşi, ne oferea, cu multă afabilitate, ospitalitatea sa; se 
bucură de noi ca de nişte oaspeţi pe care i-ar vedea aievea, neîntrerupt ne 
îmbia să cuprindem loc, până ce va găti cina. El nu ştia, sărmanul, ce figuri 
suntem, ce port avem, din care parte a ţării putem să fim. Nu, nu ştia bietul, 
deoarece scumpetea lumii (lumina ochilor) nu o poseda. Barem, Doamne, cu 
câtă curiozitate privim la uşă, când o deschide vreun străin! Cu toate acestea, 
el ne primi vesel, căci era român şi avea inimă română. 

Intre aceea, am cinat puţin şi apoi ne închinarăm în braţul lui Morfeu, 
din care ne trezi dalba auroră, cu o „bună dimineaţa”. Ne gătăm, apoi, de drum 
şi ne luăm rămas bun de la căseni, mulţumindu-le pentru buna primire. Dar 
pe loc ne sângerară inima cuvintele următoare ale bietului orb: 

— Fraţilor, amară mi-i viaţa, căci nu ştiu dacă este ziuă sau noapte, îmi 
blestem existenţa, fiindcă Creatorul nu m-a învrednicit cu vedere, ca să pot 
şi eu admira lucrurile sale. Soare, lună, taică, maică şi amic îmi sunt numai 
închipuiri deşarte. Ah, Doamne, la ce m-am mai născut!? 

Pătrunşi de aceste cuvinte grave, n-am despărțit de nefericitul orb, 
zicând: „Fii cu bunul Dumnezeu!”. Peste puţin, cam pe la 9 ore a. m., sosirăm 


296 


Sigiliul vremelniciei 


în comuna Izvoare, ubde exteriorul sfintei biserici ne transportă deodată în 
sânul Bucovinei. Pentru că şi acesta, ca toate celelalte biserici greco-orientale, 
este clădit în formă rotundă şi împodobită cu multe turnulețe. Dauna, că sunt 
toate, dar mai toate, de brad şi nu de material solid. 

După ce trecurăm repede prin această comună, sosim îndată la Siret, 
unde am dat de bulevardul seminţiei lui Israel, căci aici ieşeau evreii de prin 
dughenele lor ca nişte greieraşi, seara, din cuibul lor. Aici, în Siret, am văzut, 
cu părere de rău, că ţăranii noştri se îmbulzeau în cârciumioara unui evreu 
întocmai cum obişnuiesc a se îmbulzi spre a sfânta cruce, la Bobotează. Mă 
apropiai de aceşti țărani şi i-am întrebat: 

— Ei, sunteţi domniile voastre de aici, din loc? 

— Da, domnule; noi suntem moldoveni, răspunseră ei. 

— Şi în ce treabă umblaţi pe aici?, continuai eu. 

— Bine să ne pricepi, domnule: noi suntem moşneni de aici, din satul 
acesta, şi aşa ne-am pomenit, cu numirea de moldoveni, fiindcă Bucovina, 
odinioară, se ţinea de Moldova. Hei, de când suntem tăiaţi de la Moldova, 
ne umblă rău, ne-au împresurat şi năpădit nemţii şi evreii! 

— Scumpe frăţioare, până când vom cerceta crâşmuliţa, în loc de a 
munci, în vreme scumpă ca astăzi, şi până când vom bea băutura puturoasă a 
evreilor, până atunci nu vom da înainte nici într-un chip, ba ne vor împresura 
atât de cumplit limbile străine, încât ne vor stinge de pe faţa pământului. Ei, de 
nu credeţi, ia-n priviţi în jur şi numaidecât îmi veţi da dreptate în astă privinţă, 
Au nu simţiţi cum vă sug chiar şi sângele aceste lipitori? 

Toţi ţăranii, câţi erau de faţă, la ceste cuvinte ale mele, nu-mi răspunseră 
nimic, ci plecară capul spre pământ. Eu, însă, nu mă îndestulasem cu această 
tăcere a lor, ci mai întreb aşa: 

— Dar, apoi, preotul dumneavoastră nu vă povăţuieşte, nu vă tâlcuieşte 
aceste lucruri? 

— Hm, domnule — zise unul dintre ţărani —, preoţii noştri cei mai mulţi 
sunt cam nemțiţi şi tare interesaţi. După sfânta Liturghie nici nu stau de vorbă 
cu noi, ci, mândri precum sunt, grăbesc iute la poarta bisericii, unde-i aşteaptă 
doamna preoteasă, tot în mătase, şi apoi se pun în hinteu şi aşa se duc acasă, 
iar noi rămânem orfani. Și aşa, noi arareori venim în atingere cu preoţii noş- 
tri. Te încredinţez, însă, domnule, pe de altă parte, că, de cumva avem vreo 
trebuşoară cu preotul, acasă, atunci apoi ne ştie tunde de ne ustură pielea... 

Intre aceste convorbiri, sosi timpul de a ne vedea de drum, deci îmi 
luai adio de la ţărani, zicându-le: „Fiţi cu Dumnezeu şi nu uitaţi cuvintele 
mele de mai înainte!”. Trăsura, apoi, zbură şi o luăm spre Frasin, comună 
neînsemnată; pe drum, însă, ne ajunse un călugăr, care venea călare înapoia 
noastră; el se rugă să-l luăm în trăsură. 

— Prea bine, taică părinte, dar de cine avem onoare? 

— Sunt călugărul N., de la mănăstirea Putna, răspunse călugărul. 

La cuvintele „mănăstirea Putna” tresărirăm fără voie şi ne cuprinse 
un fel de pietate. Pentru că cine nu-şi aduce aminte, la amintirea cuvintelor 
„mănăstirea Putna”, cum că gloria română, fala românismului e înmormântată 
acolo? Da, acolo zac osemintele lui Ştefan cel Mare. Şi ce ar zice acest erou, 
când s-ar trezi din somnul său? 

Să ne întoarcem, însă, la călătoria noastră! Primim pe taica călugăr 
în trăsură şi începem a conversa cu el despre diverse lucruri, însă eu nu mă 
puteam împăca cu barba lui, deoarece vedeam că o parte din ea, şi anume cea 
de sub falcă, era împletită în cosiţă. Eu cugetam, în mine, că barba împletită 
şi vârâtă, pe sub gulerul cămăşii, în jos, va fi, de bună seamă, vreun mister al 
călugărilor, deci, din curiozitate, îl întreb pe călugăr cam aşa: 

— Taică părinte, fii bun şi-mi spune: de ce ţi-i împletită o parte din barbă? 

— A, domnule — zice el —, barba mea e lungă până în genunchi. 

Apoi, arătându-ne-o, mă convinsei cum că, într-adevăr, e aşa, totodată 
îmi plesni prin cap că oare ăst om nu e cumva vreun solomonar, care poartă 
vremurile? Drept aceea şi făcui un salt mortal în discursul nostru, întrebându-l 
eu pe călugăr, că cum şi pe ce cale şi-au arogat nemţii dreptul de administrare 
a bunurilor Fondului religionar greco-oriental din Bucovina. 

— Vedeţi, domnule — răspunse el —, înainte de toate am să observ că toate 
domeniile fondului amintit au fost şi sunt şi astăzi „de jure” ale mănăstirilor, 
nu însă ale Fondului religionar, fiindcă în toate testamentele boierilor care au 
donat aceste bunuri se află, pretutindeni, mănăstirile instituite, denumite crezi. 
Iar cât priveşte administraţia lor, zic numai că de la cap se împute peştele. 

Abia isprăvi călugărul această reflecţie şi iată că sosim în Frasin 
(comună foarte mică), iar aici, când intrarăm în ospătărie, ne întâlnirăm cu 
părintele B., un om elegant, însă daună că el, ca popă românesc, nu ştia bine 
româneşte, însă nemţeşte vorbea cât se poate de corect / P. P. (Familia, Anul 
XVI, Nr. 27, duminică 6 / 18 aprilie 1880). 


Aici îmi veni în minte că au avut dreptate țăranii de mai înainte, că 
adică preoţii lor sunt, cu puţine excepţii, nemţiţi până de dincolo. După ce am 
prânzit, ne continuarăm drumul către Vicovul Mare şi Vicovul Mic; trecând 
prin aceste comune, nu m-am putut destul mira de acea curăţenie ce se putea 
vedea în portul poporului român. Bărbaţii, întocmai ca şi femeile, erau în 
veşminte albe ca lebăda, deşi nu era zi de sărbătoare. Din Vicovul inferior 
intrarăm în drumul ce duce spre Rădăuţi. Pe acest drum îl împodobesc, de 
ambele părţi, arbori frumoşi şi îţi pare că călătoreşti în oarecare promenadă. 

În fine, abia pe la 10 ore, seara, ajungem la ţinuta dorinţă, adică în 
orăşelul Rădăuţi, unde, din capul locului, aveam o ispravă mare. În ziua 
următoare, dis de dimineaţă, ne plimbarăm prin astă urbe. Să vorbim numai 

dreptatea, dar ea se află în stadiul progresului, însă fiii lui Israel sunt mulţi ca 
nisipul mării, apoi murdari, originali şi aproape deformaţi. Adevărate lipitori! 
Ne-am dus de am văzut şi armăsarii cei vestiți ai Rădăuţului; ni se părea că 
vor să zboare în nori, atât erau de mândri, ageri şi făloşi. După ce prânzim, 
am făcut, de la Rădăuţi, o călătorie la Suceava, aici sosind la 2 ore după- 
amiază; niciunul nu voiam a crede că Suceava fusese, odinioară, reşedinţa 
lui Ştefan cel Mare. Şi de ce?, mă va întreba onorabilul cititor. Răspunsul 
e rotund. Pentru că fiii lui Israel şi aici, ca şi în Rădăuţi, sunt câti frunză şi 
iarbă. Firme, prăvălii, comerţ, negoţ i-au atras pe aceşti oameni întocmai ca 
şi marea râurile de prin văi. 

De loc ce ajunserăm în Suceava, ne-am dus la părintele G., cu scop ca 
să-l rugăm a ne conduce, repectiv arăta, ce este de văzut în vechea Suceavă. lar 
acest preot, fie zis spre laudă, ne cuprinse cu braţele deschise şi, după puţintică 
pauză, ne conduse la ruinele castelului lui Ştefan cel Mare. Acest castel zace 
spre miază-zi, faţă de Suceava şi imediat lângă ea; forma-i asemenea unui ou. 
Apropiindu-ne lângă aceste ruine, numaidecât văzurăm, jur-împrejur, şanţuri 
afunde şi largi, apoi binişor încornurate, care pesemne formau fortificația din 
afară şi anume menite pentru bastioane şi ostăşime. După aceste şanţuri, ur- 
mează însuşi castelul, cu întăriturile de zid. Întreg teritoriul, pe care se întinde 
aşezământul castelului, cuprinde în sine 6-7 iugăre, fireşte în diametru. Apoi 
şi astăzi se pot vedea cum se cade murii cei tari, clădiţi din material solid şi 
vârstaţi tot cu var topit. Cărămida din murii zdruncinaţi de furtuni este ca 
şi oţelul de tare. Din împărţirea castelului se poate încă deosebi capela din 
front, cu existentul său altar, ai cărui pereţi sunt încărcaţi de sfinți. Ceva mai 
la vale, se văd urme de grajd. Se mai află, ici, colea, canale pe sub ziduri, 
care probabil au fost căi subterane. Mai surprinzător e că, în zid, se află atare 
soi de piatră albă, ici, colea, care, după afirmaţiile învăţaţilor, se află numai 
la mana noastră, Italia. Mă cuprinde o jale la privirea acestui castel, văzând 
cum zace în pulbere mărirea naţiunii românilor! (Din fericire, peste vreo două 
decenii, avea să se găsească un arhitect vienez, Karl Adolf Romstorfer, care 
să salveze această moştenire a trecutului, inclusiv din mâinile sucevenilor, 
care o transformaseră în... carieră de piatră —n. n.). 

După ce am contemplat, de-a amănuntul, acest castel, ne-am dus să 
vedem şi catedrala vechii Moldove. Această biserică nu e zidire mare, dar 
atât de tare e construită încât cugetă omul că e turnată din bronz. Stilul ei 
fireşte e oriental. 

— Ei, să ne grăbim — zisei eu către amicul C. —, deoarece vrem să ne 
întoarcem la Rădăuţi, cu trenul care pleacă la 9 ore de cu seară! 

— Da, da — răspunse bunul preot G., şi, apoi, grăbim acasă, unde, după 
un răstimp de 5-7 minute, ne-am apucat de cină. Cinăm şi cinăm, până când, 
deodată, iată că orologiul arată 11 ore. 

— Dar ce poate fi, întreb eu, să fie deja 11 ore? 

— Aşa e, domnii mei — replică bunul preot G —, acum sunt 11 ore şi- 
mi pare foarte bine că v-aţi întârziat de tren; prin urmare, îmi sunteți, astăzi, 
oaspeţii mei plăcuţi. 

Acum, apoi, ne apucarăm, fără rezervă, de discuţii, care ne făceau 
multă plăcere, aflându-se în cercul nostru şi domnişoara M., nepoata preotului. 
Deodată, ne trezim că bate ora 1, iar eu am cerut scuze căsenilor, din cauză 
că poate i-am reţinut prea mult / P. P. (Familia, Anul XVI, Nr. 28, duminică 
10/22 aprilie 1880). 


Atunci, şiretul preot G. reflectă cum că nu ar fi mai mult de 11 ore. 

— Nu, nu, domnilor, fiindcă eu, înainte de 9 ore, anume am întors, de 
două ori, arătătorul orologiului, ca să-mi fiți astăzi oaspeţi. 

— O, ce bine ai făcut, unchiule — intonă, în altă parte, domnişoara M, 
în mod naiv, însă pentru noi destul de măgulitor. Eu arunc o privire asupră-i, 
iar ochii ei ca mura de negri îmi răspunseră prin tăcere. 

In ziua următoare, pe la 10 ore, aplicarăm, deja, bunului nostru preot şi 
amic un sărut de adio, iar domnişoarei M., făcându-i un compliment şi strân- 
gându-i mâna duios, îi ziserăm: „Nu ne uitaţi!”. Astfel plecarăm la tren şi ne 
reîntoarserăm la Rădăuţi, unde am sosit la ora 1 a după-amiezii. Numaidecât 
am şi prânzit şi, apoi, la drum, băiete! 

Seara, la 11 ore, am ajuns la Margine; aici, fiindcă timpul înaintase 
binişor, traserăm, pe necunoscute, la parohul local P., care ar putea face oricând 
pe protopopul, în toată privinţa. EI este un om comunicativ şi, într-adevăr, 
năzuieşte într-acolo; noi eram obosiţi şi flămânzi. De aceea, eu, printr-o 
şagă 1epurească, îi dădui să priceapă oboseala şi apetitul nostru; aşa se şi 
întâmplă, deoarece el numaidecât ne pofii la cină şi apoi ne îndemnă spre 
culcare. Dimineaţa următoare, cam pe la 7 ore, sculându-ne, ne prezentarăm 
doamnei preotese, care însă nu semăna cu multe preotese din Transilvania, 
ci cu o damă bogată, elegantă. După acestea, ne aşezarăm la un dejun frugal 
şi, peste puţin, iarăşi, la drum, băiete! 

Am călătorit toată ziua; seara, la 9 ore, ajunserăm la staţiunea aşa-nu- 
mită Poiana Stampii, ce se află în braţul munţilor năsăudeni. Aici, poposim 
o jumătate de oră şi, între timp, un pilugan şi un coşnean ne luară la ochi. Mi 
se părea că le trebuie ceva de la noi. Deci, îndată îmi plesni prin cap banda 
de hoţi, care era compusă tocmai din pilugani şi coşneni şi care adeseori se şi 
ivea în preajma staţiunii zise, cu toate că era acolo chiar şi miliția organizată 
pentru prinderea lor. După ce trecu acea jumătate de oră, ca nişte pierduţi de 
minte, încălecarăm iarăşi la drum, pentru ca să ajungem, neapărat, în ziua 
următoare, la Năsăud. Fireşte că acum era întuneric şi aveam să facem un 
drum lung, peste munți, în timp de noapte. 

Pornirăm pe munte, în sus. Nici frunza nu se legăna, necum să fi putut 
auzi vreun grai omenesc. Intunecimea iadului copleşise munții, fiind şi timp 
înnorat. Tăcerea adâncă domnea în pădurea deasă, cu brazi gigantici. ŞI, 
mărturisind adevărul, se născură în noi un fel de fiori, de unde, apoi, câte tufe 
şi buturugi de lemn erau toţi atâţia bandiți ni se năluceau. Îndeosebi, însă, cu 
acea conştiinţă că, la zisa staţiune, piluganii şi coşnenii priveau cu sete la noi, 
ca la nişte domni, vezi-doamne, care călătoresc cu caleaşca, ne împlea şi mai 
tare frica. Semn învederat că toți trei, adică eu, amicul C. şi servitorul, eram 
împresuraţi de îngrijorare, ca să nu zic frică, era tăcerea adâncă a unuia faţă de 
altul; pe când, în cealaltă parte a călătoriei noastre, eram toţi trei numai gură, 
cum se zice pe la noi. Aşa urcarăm noi, pe munte, în sus. Ba ne mai ajunse şi 
altă nenorocire, şi adică amicul C. îşi pierde revolverul, în care contam pe şase 
puteri. Hm, cuget în mine, acestea-s rele semne! Dar, totuşi, nu putui oprima 
în mine, ca să nu mă adresez amicului C, în cuvintele acestea: 

— lată ce înseamnă a călători, noaptea, prin păduri pustii! 

La care amicul C. îmi răspunse prin o simplă tăcere. Tot sileam spre 
vârful muntelui, unde se afla a doua staţiune (de cai de poştă — n. n.), va să 
zică cârciuma Bârgăului şi un post de jandarmi. Dar ce să vezi! Când ajungem 
la o cârnitură hâdă a drumului, unde era brădetul mai des, eu zăresc, într-o 
distanță de 10 paşi, vreo trei oameni, cu unelte lungi, ce se vedeau, peste 
capetele lor, în sus, mişcându-se în aer. 

— Tâlhari îs aceştia, am păţit-o!, cugetai eu şi, pe moment, mă întorc 
către amicul C., care era cu 4 paşi înapoia mea, apoi îi zisei tremurând: Vai, 
că suntem pradă şi victime în mâinile spurcaţilor de tâlhari! 

Apoi, tot la moment, am păşit înainte, dar abia am ajuns lângă aceşti 
oameni şi iată că unul dintre ei sare iute, de lângă drum, înaintea mea şi a 
trăsurii, apoi, cu voce puternică şi răstită, strigă odată: 

— Staţi pe loc, un pas să nu vă mai clintiţi; daţi-ne banii, că, de nu, vă 
stingem! 

Fireşte că la acest „Donnerwetter” („„tunet ceresc” — n. n.) am înmăr- 
murit şi ne-am sleit pe loc. Spaima din creştet până în tălpi mă fulgera, dar 
noroc de mine că prezenţa totuşi nu mi-o pierdui, ci, în tulburarea sângelui, am 
intrat repede în rostogolul acestor oameni, pregătit însă a primi o lovitură de 
moarte. Tot cu asemenea repeziciune grăbi la mine bunul meu amic C., ca să 
se împărtăşească şi el din soarta mea. Stăteam, acum, ambii ca doi miei între 
lupi carnivori, aşteptând sfâşierea noastră. Căci cine s-ar prinde în luptă cu 
tâlharii codrilor, cu un Tvanu, Pleşcanu şi ceilalţi paralei, înarmaţi şi ţintuiți? 
Dar, pe lângă toate acestea, reclamam, în cuget, revolverul abia pierdut. După 
o tăcere mută, de 5-6 minute, adică după ce ne luptarăm în parte cu moartea, 
unul dintre aceşti nemernici, de-mi aduc aminte, ne grăi cam aşa: 

— Ho, ho! Domnilor, nu vă temeţi de noi, căci noi suntem oameni buni 

şi nu tâlharii codrilor! Şi noi, tocmai de frica acestora, ne-am pitulat aici, în 
şanţ (în ortografia vremii, „şanţ” se scria „siantiu”, „si” citindu-se „ş”, „ti” 
citindu-se „ţ”, iar „u” fiind mut, preluat din scrierea slavonă, nu din latină, cum 
se crede; fac precizarea doar pentru a vă ajuta să înțelegeţi cât de dificil este de 
transcris în ortografie fonetică un text scris în ortografie etimologică — n. n.). 


La această grăire, temându-ne că va fi o apucătură, îmi iau curajul şi 
pun mâna pe grăitor, îi pipăi unealta din mână şi mă conving numaidecât că 
nu e puşcă, ci o bucată de lemn şi că nu e costumat ca paraleii de bandiți. 
Lucru prea firesc că, în urma acesteia, mi se potenţă curajul, apoi pe loc am 
aprins un chibrit şi le văzui la toţi cinstitele feţe. Acum mă convinsei pe deplin 
că aceste trei persoane nu sunt bandiți, cel puţin nu de profesie. Zic nu de 
profesie, pentru că, de se întâmpla să-i îmbiem cu bani, sigur îi primeau şi, 
apoi, îşi pierdeau urma în brădetul des. 

Doamne, cum ne mai uşurarăm, în fine, văzând că totuşi providenţa ne 
ferea de pierderea vieţii, ne scăpa de ghearele bandiţilor! Parcă scuturasem o 
moară de piatră dintre spete. Ba am uitat şi neghioaba glumă a acestor oameni, 
zic neghioabă şi negândită, fiindcă, de era la mână revolverul pierdut, sigur 
făceam întrebuințare de el şi iată că o glumă proastă putea avea un sfârşit 
comico-tragic, ce poate mi-ar fi căşunat o remuşcare neştearsă. 

După toate aceste scene, ne-am întovărăşit cu toţii, laolaltă, apoi 
astfel am mers, mai mult ca 2 ore, pe munte, în sus, până când, la o potecă 
ce duce spre valea Rodnei, cei trei indivizi de mai înainte, pe care nici astăzi 
nu-i cunoaştem, ne părăsiră, lar noi, într-un sfert de oră, după miezul nopții 
pe la orele 2, am ajuns în vârful muntelui Bârgăul, unde e o cârciumă şi o 
staţiune de jandarmi. Aici, în vârful muntelui, sub cerul liber, am descălecat, 
făcând un foc numai ca el / P. P. (Familia, Anul XVI, Nr. 29, duminică 13 / 
25 aprilie 1880). 


IX 


1876: Înfiinţarea „Arboroasei”. Junii români de la Universitatea din 
Cernăuţi au format o societate academică, cu numele „Arboroasa”. Scopul 
este perfecţionarea reciprocă a membrilor săi, pe terenul literar-naţional, 
dezvoltarea spiritului social şi ajutorarea materială a membrilor ordinari, 
lipsiţi de mijloace. 

Privind la împrejurările critice, în care se află junimea română de pe la 
institutele de învăţământ din Bucovina, salutăm cu bucurie această societate 
acedemică şi îi dorim succesele cele mai bune în ajungerea scopurilor propuse. 

Un ce de interes pentru noi este că această societate, după cum vedem 
din statutele ce le-a trimis redacţiunii, a primit şi ea aceeaşi ortografie, ce o 


302 


Sigiliul vremelniciei 


foloseşte şi Foişoara Telegr. rom. / (Foișoara Telegrafului Român, Anul |, 
Nr. 4, Sibiu, 12 februarie 1876, p. 32). 


IX 


1876, martie: Suceava. Refiexiuni rectificative şi anume din partea 
venerabilului pristos al asistenţilor de pe lângă sfintele moaşte ale lui loan 
cel Nou de la Suceava, vechea mitropolie a Moldovei, părintele arhimandrit 
Darie, care se simte pe nedrept atacat prin corespondenţa din Suceava, publi- 
cată în numărul 17 al „„Albinei” din acest timp. După ce, în aceste reflexiuni 
însă se apostrofa domnul corespondent al nostru drept un egoist ce aspiră la 
posturi de predicator etc. pe la sfânta mănăstire, noi asigurăm pe părintele 
Darie că domnul corespondent al nostru nici nu aparţine tagmei preoțești 
Şi, de aceea, ne şi permitem a publica, din aceste reflexiuni, numai ceea ce 
priveşte obiectivitatea: 

In adevăr, multe sunt cauzele bisericeşti la noi, în Ducatul Bucovinei, 
care ar pretinde o regulare conformă cerinţelor timpului prezent şi dorințelor 
generale; asta forte bine se accentua în frumoasa introducere a sus amintitei 
corespondențe din „„Albina”. Dar, încât pentru cele atinse mai departe, în acea 
corespondenţă, nu pot consimţi cu părerile domnului corespondent. 

Se zice în acea corespondenţă că „mănăstirea este reînnoită, sub ac- 
tualul proistos, părintele Darie, cu bani daţi de mulţi boieri din Moldova; dar 
această reînnoire, faţă cu întregul, rămâne totuşi peticire”. Aci e de observat 
că, din luna octombrie 1858, când primii sarcina supravegherii acestui sfânt 
locaş şi pe când el era în starea cea mai deplorabilă, eu am năzuit, din toate 
puterile, mai în tot anul, a restaura şi aduna cele risipite, precum înlăuntrul 
sfintei mănăstiri, aşa şi pe dinafară, ce e drept prin oferiri filantropice de pe la 
buni creştini din România; neobosita mea sârguinţă pentru susţinerea bunei 
ordini şi înflorirea acestui locaş divin e bine cunoscută, precum patronatului 
din România, aşa şi venerabilului consistoriu arhidiecezan, şi o recunosc 
orăşenii Sucevei, fără deosebire de confesiune. 

Mai departe anonimul corespondent zice: „Se dorea, de mult, şi se aş- 
tepta că la acest sfânt locaş, atât de cercetat, se va înfiinţa unu loc de predicator, 
că se va îngriji măcar de o umbră de cântare corală, pe lângă cei doi dascăli 
ieftini etc. Aci e de observat că orăşenii de aici au biserici şi predicatorii lor şi 
n-au lipsă de alt predicator ; de asemenea, în vechea catedrală de aice, după 
serviciul divin, mai în toate duminicile şi sărbătorile, se obicinuieşte citirea 
Cazaniei (predicile), aşezate de sfinţii părinţi. Prin urmare, nu pot şti cine mai 
doreşte şi aşteaptă alt predicator sistemizat; poate că peregrinii din Galiţia, 
care, la Sfântul loan, o dată pe an, se îmbulzesc de nu e cu putinţă a răsufla în 
biserică, necum a şi predica. Ce se atinge de cântarea corală, e de însemnat că 

vechea catedrală de aice, precum s-a amintit şi mai sus, se ţine de România 
învecinată, unde se obişnuieşte psaltichia orientală, nu corul occidental, şi 
astă cântare, fără binecuvântarea competenţilor Arhipăstori bisericeşti, nu se 
poate schimba, după plăcerea fiecărui laic. 

Mai departe se zice, în corespondenţa de sub întrebare, că servitorul 
meu, Costachi, ar porunci prin biserică şi ar lua liturghie de pe la oameni 
(peregrini) si că dânsul ar fi cauza că prea demnul călugăr Glicerie, precum 
ţi Diaconul ar fi luat lumea în cap şi au trecut în România. Acestea sunt 
împărtăşiri exagerate, pentru că servitorul meu e destul de ocupat cu trebile 
casei, cu servirea oaspeţilor adunaţi şi cu economia mea de din afară; iar în- 
lăuntrul bisericii sunt călugări sistemizaţi, asistenţi pe lângă Sfintele Moaşte, 
precum şi Diaconul, aşa şi cântăreți (psalţi) şi fătul cu numele tot Costachi, 
cu toţii sub privegherea şi răspunderea mea, dar nu servitorul meu de casă, 
cu nedrept atacat, şi pentru călugărul Glicerie, care poate că încă nu a murit 
şi va mărturisi singur adevărul, la timpul său, că din care cauză s-a depărtat 
el de aci. Apoi Diaconul amintit nu s-a depărtat, ci şi astăzi se găseşte aci, în 
serviciul divin, şi el totdeauna, dimpreună cu toţi servitorii bisericeşti de aice 
cu cuget curat, pot mărturisi despre calomniile şi duşmăniile adeseori pornite 
asupra-mi, prin oameni pretenţioşi şi făţarnici; şi toate acestea numai pentru 
că am oprit călugărilor subordonați a nu împrumuta bani celor ce au lipsă de 
vin bun, căci pe lângă acela se dezbat diverse planuri interne, din care apoi 
urmează discordie între fraţi şi alte rele. 

In urmă, am să observ domnului corespondent că nu e cuviincios a 
face sfară în ţară, fără ca să aducă vreun caz concret; de aceca îi reflect că, 
chiar de ar putea să constate lucruri neiertate, şi atunci, mai întâi, să le arate 
la locurile competente, care au a priveghea asupra afacerilor mele, şi numai 
dacă înaltele scaune arhipăstoreşti nu-şi vor împlini datoria lor, numai atunci 
să păşească în public, dar nicicând să nu sape groapa altuia, căci lesne poate 
singur să pice în ea (Albina, Anul XI, Nr. 27, 18/30 martie 1876). 

* 


În anul 1860, la 30 iunie, s-a creat, în Suceava, prin decizia prea înaltă 
a Majestății Sale Împăratului, un gimnaziu superior, cu caracter gr. or., și, mai 
întâi, pentru trebuinţele de cultură ale poporaţiunii gr. or. La acestu gimnaziu, 
susţinut din Fondul gr. or., s-a hotărât a contribui, cu o parte, şi comunitatea, 
anume românii şi cu armenii, mai ales din motivul că li se juruia limba română 
ca limbă de învățământ, îndată ce vor fi învăţători români, care, pe atunci, 
lipseau cu totul. Astfel, s-au destinat, spre acest scop, veniturile Tătăraşului, 
un câmp de aproape 800 ha, dăruit de principele Mihai Sturza locuitorilor 
creştini ai oraşului Sucevei. 

x 


Sub cele mai vii speranţe ale locuitorilor români, ce erau pe atunci încă 


304 


Sigiliul vremelniciei 


în majoritate, îşi începu gimnaziul activitatea sa, însă, pe încetul, se convinseră 
românii cum că acest institut nu este spre binele, ci spre scăderea lor, deoarece 
copiii români rămâneau înapoi, pentru că cei mai mulți nu puteau aduce la cele 
cerute în limba germană, limba de învățământ la acest gimnaziu (gimnaziul 
fusese aprobat din 1848, dar pentru că Mitropolia Bucovinei întâzia să trimită 
tineri la Viena, pentru a studia în Universitate şi a deveni profesor, împăratul 
Franz losifa dispus deschiderea gimnaziului cu profesori germani şi predare 
în limba română, ştiind că astfel va provoca orgoliul local, iar Mitropolia va 
trimite, în sfârşit, tineri la studiu; nici comisia de traducere în limba română a 
manualelor școlare nu-și începuse activitatea, după cum confirmă, cercetând 
atent arhivele mitropolitane, Constantin Morariu, în două studii dedicate 
învățământului românesc în Bucovina, care datorită elitelor noastre a eşuat; 
]. G. Sbiera consemna, în „Amintiri”, că preoţii români nu ştiau româneşte 
Şi că își înscriau copiii doar la „despărțitura” germană, la cea românească 
nimerind doar câţiva feciori de ţăran —n. n.). Dar cugetau toți cum că, venind 
candidaţii, trimiși la Viena anume spre a-și câştiga calificarea de învăţători la 
acest gimnaziu (printre ei, şi Vasile Bumbac, poetul care avea să recunoască 
onest parvenitismul german al elitelor românești — n. n.), va fi mai bine. 
* 

În fine, pe rând, veniră candidaţii și înainte cu 3 ani (deci, în 1973 — 
n. n.), au fost ajuns deja majoritatea precumpănitoare în corpul profesoral. 
Şi totuşi, aşteptările orăşenilor gr. or. nu se împliniră. Ba, în loc de acestea, 
adică de introducerea limbii române ca limbă de învățământ, începu aci a se 
restrânge încă chiar şi valoarea limbii române ca obiect obligatoriu pentru 
toţi, precum s-a fost aşezat la început; dispensarea de limba română venea 
pentru cine voia numai, ba chiar, pe la finea semestrului, se cerea dispensarea 
şi se căpăta; până şi studenții români pot cere dispensarea de limba română la 
gimnaziul gr. or. din Suceava, şi vor să-şi capete, după cum respiră în public, 
că s-a exprimat domnul director gimnazial în corpul profesoral. Stând lucru- 
rile astfel, încă în urmă cu un an (1875 —n. n.), se vorbea, pintre orășenii gr. 
or. din Suceava, de trimiterea unei adrese la Dieta țării, prin care să se ceară 
introdecerea limbii române ca limbă de învățământ la gimnaziul sucevean; 
asta fu nu mult după memorabila vizită a Arhiducelui Rainer în Suceava, la 
care ocaziune se miră mult înaltul oaspe că încă nu se învaţă românește la 
acest gimnaziu, măcar în parte. Dar lucrul rămase, atunci, numai vorbă. Abia 
acuma deveni acea vorbă faptă; la 15 martie 1876, se compuse, într-adevăr, o 
astfel de adresă către Dietă şi, subscriindu-se de cetățenii gr. or. şi de armeni, 
se trimise la Cernăuţi. 

* 

Iaca, deci, aici, adresa cetăţenilor greco-orientali din Suceva către Dieta 

Bucovinei pentru intruducerea limbii române ca limbă a învățământului în 

gimnaziulu gr. or. din Suceva. 

* 

„Înaltă Dietă a ţării! Prin legile fundamentale de stat din 21 decembrie 

1867, Articolul XIX, s-a garantat tuturor naţiilor, locuitoare în împărăția 
Austriei, îndreptăţirea deopotrivă a limbilor lor, atât în diregătorie, cât şi în 
şcoală, prevăzându-se anume că în țările cu poporațiune amestecată să aibă 
statul de grijă a da fiecărei naţionalităţi mijloacele trebuincioase spre cultivare 
în limba lor naţională, fără de a fi silite a-și câştiga în altă limbă învăţătura şi 
cultura. După hotărârile acelui articol, s-a și înfiinţat, prin alte provincii, cu 
populaţiune amestecată ale Majestății Sale, înainte de toate școlile mijlocii 
ale statului, netrecându-se cu vederea nici o naţionalitate de oarecare însem- 
nătate numerică, ci dându-se fiecăreia şcoli mijlocii în limba lor. Numai în 
Bucovina nu s-au aplicat încă acele hotărâri lămurite ale Constituțiunii, căci 
numai singură națiunea germană este, în țara noastră, înzestrată din partea 
statului cu toate mijloacele de cultură, pe când, mai ales națiunea română, 
în ţară cea mai întâia, atât după istoria, cât şi după majoritatea relativă, nu se 
bucură nici de o şcoală mijlocie cu limba didactică română. 

* 


Având credință tare cum că scopul statului ţinteşte la mulțămirea şi 
fericirea tuturor cetăţenilor, fără deosebire de nație; având, mai departe, şi 
încredințarea cum că Înalta Dietă este veghetoarea cea mai credincioasă 
a legilor şi a dreptului, precum și organul cel mai puternic al năzuințelor 
îndreptățite, şi-au luat îndrăzneala subsemnaţii, pe temeiul legii şi în numele 
poporului gr. or. al orașului Sucevei, de a aduce următoarea rugăminte: Ca 
Inalta Dietă să binevoiască a îndruma la locurile mai înalte ca, la gimnaziulu 
er. or. din Suceava, să se hotărască şi să se introducă, în locul limbii germane, 
limba română ca limbă de propunere şi de învățământ. 

* 


Motivele din care așternem Înaltei Diete această umilită rugăminte 

sunt după cum urmează: 
* 

]. Acest institut se susține din Fondul bisericii gr. or. din Bucovina și 
s-a înfiinţat, în prima linie, pentru trebuinţele de cultură ale poporului gr. or. 

2. Afară de situația numitului gimnaziu într-un cerc cu majoritate 
precumpănitoare română, elementul român din însuși orașul Sucevei face 
aproape de jumătate din numărul tuturor locuitorilor, nu vorbeşte în întregul 
său şi nu înţelege limba germană, precum nu vorbesc şi nu înţeleg germana 
nici armenii orientali, pe lângă români cei mai vechi locuitori ai oraşului, pe 
când apoi celelalte naţii mai noi din Suceava, cu puţine abateri, vorbesc şi 
înţeleg românește. 

3. Din cauză că poporul gr. or., atât cel din oraș, cât și cel de la ţară, nu 

cunoaşte limba germană, ce este esclusiv limba de învățământ la des numitul 
gimnaziu, şi așa nici nu pot face copiii gr. or. spor în învăţătură, ba chiar devi- 
ne, prin aceasta, iluzorie cultivarea poporului gr. or. Căci, trecând cu vederea 
sila ce se face copiilor gr. or. cu învăţarea limbii germane, spre a se putea 
folosi de binefacerile culturii, ce se capătă prin școlile mijilocii; nebăgând în 
seamă că părinţii gr. or. trebuie să facă, prin aceasta, cu creșterea fiilor lor mai 
multă cheltuială decât părinții germani, se mai adaugă încă, din acelaşi temei, 
descurajarea şi neîncrederea în şcoală, deoarece foarte mulţi din copiii gr. or., 
cu cele mai mari opintiri, nu pot totuşi ajunge la acea treaptă de cunoştinţă a 
limbii germane, spre a fi primiţi în gimnaziu, mulți sunt nevoiţi, chiar după 
primire, a se lăsa de şcoală pentru greutățile neinvincibile la partea limbii 
didactice, sau se luptă, în mod ucigător de spirit, în tot decursul studiilor, mai 
mult cu limba, decât cu materialul învăţăturii, rămân înapoi, pierd încrederea 
în sine, se descurajează, descurajând şi poporul, care îşi vede zadarnice toate 
ostenelile şi cheltuielile sale! 

4. Prin introducerea limbii române ca limbă de învăţământ la gimna- 
ziulu din Suceava, s-ar atrage şi locuitorii creştini din stările de mijloc ale 
României învecinate ca să-şi trimită copiii aice spre cultivare, ceea ce pentru 
Austria, ca răspânditoare a culturii în Orient, n-ar fi de preţ neînsemnată. 

* 
Din aceste motive legale, pedagogice și chiar și politice, am crezut a 
pofti pe Înalta Dietă, în toată umilința, pentru sprijinirea şi înaintarea la locurile 
mai înalte a acestei dorințe vechi și drepte a poporului gr. or. din Suceava, 
așteptând a o vedea împlinită prin ajutorul Înaltei Diete, cu atât mai vârtos, 
cu cât acuma nu ne lipsesc nici învățătorii naţionali, examinați și aprobaţi 
pentru gimnazii, şi întrucât împlinirea acestei dorinţe n-ar fi decât aplicarea 
strictă a Articolului XIX din Constituțiune”. 
* 


Această petiţiune fu, în două zile, subsemnată de 182 cetăţeni gr. or., tot 
fruntaşi şi oameni onorabili; amploiaţii, precum și învățătorii nu se admiseră, 
fiind scopul ca adresa să fie curat din partea cetăţenilor. În 23, luna curentă, 
se alăturară către petițiune şi armenii orientali, subsemnând-o 37 fruntaşi, iar 
în martie 1876, fu expediată la Cernăuţi. Aşteptăm cu nerăbdare să vedem 
legea și dreptatea triumfând (4Jbina, Anul IX, Nr. 28, duminică 21 martie / 
2 aprilie 1876). 


IX 


1876: Necrologul mamei lui Ciprian Porumbescu. În prima săp- 
tămână a acestei luni (august 1876), repauză mult stimata şi neuitata soţie 
a parohului gr. or. rom. din Stupca, în Bucovina, Emilia Golembiovschi. 

Nenumăratele binefaceri, amicala ei purtare, plină de blândeţe şi omenie, 
nemăsurata bunătate a inimii, pe care le manifesta defuncta, la toată ocaziunea, 
atât prin sfat, cât şi în faptă, prin un de curs de 12 ani, i-au câştigat, în comuna 
aceasta, o veneraţiune şi dragoste adâncă, o amintire eternă şi au făcut-o drept 
model de preoteasă, în înțelesul adevărat al cuvântului. Întreaga comună de- 
plânge, cu durere, pierderea acestei femei măreţe din mijlocul nostru. Fie-i 

fărâna uşoară şi memoria eternă! (Albina, august 1876). 


lei 


1876, T. V. Stefanelli: Ceva despre Bucovina. În luna lui octombrie 
anul trecut (1875), s-a serbat, în Bucovina, seculara încorporare a acestei ţări 
cu statul Austriei, cu care ocazie ziarele din toate părţile Europei aduseră, 
despre acest ducat, despre locuitorii săi şi despre referinţele în care trăiesc, 
ştiri şi descrieri, una mai bizară decât alta. Unele ziare cântau imnuri asupra 
acestei ţări romantice şi frumoase, şi asupra locuitorilor săi deştepţi şi labo- 
rioşi, pe când, după descrierile şi elucubraţiile altora, ai fi putut crede cum că 
Bucovina este o ţară locuită de urşi sau o stepă asiatică, şi locuitorii ei, nişte 
fiinţe semi-sălbatice. 

Faţă cu aceste cunoştinţe geografice şi etnografice, împrăştiate prin 
ziaristică, ni s-a ivit întrebarea: cunoaştem noi istoria acestei țări, din timpul 
încorporării sale sub coroana Austriei, până în zilele de astăzi? Cunoaştem 
noi împrejurările în care trăim şi naţiunile cu care locuim, împreună, pe acest 
pământ clasic? 

Poate şi ba! 

În 2 iunie 1777 (în realitate, în 1 octombrie 1774 -— n. n.), se ocupară 
trei ţinuturi ale Moldovei, adică ţinutul Cernăuţilor, al Sucevei şi al Câmpu- 
lungului, definitiv de către Austria şi se luară formal în posesiune. 

În 12 octombrie 1777, depuseră ţările, adică nobilimea, clerul şi po- 
porul, în limba românească, jurământul de credinţă pentru împărat şi dinastia 
imperială. 

Numele de Bucovina îl căpătară aceste districte abia mai târziu, din 
cauza imenselor păduri, ce se întindeau peste toată ţara. Galiţienii, slavi şi 
megieşi cu acest district, nu puteau pronunția numele românesc al acestei părţi 
din Moldova şi, deoarece veneau ades în contact cu locuitorii ei, căutară un 
nume acomodat limbajului lor şi porecliră aceste districte Bucovina, adică 
„Făgetul” sau „Țara Fagilor” (numele s-a încetățenit, în cancelaria polonă, 
încă din secolul XIV —n.n.). 

Acest nume, uzitat de către poporul galiţian, deveni oficial în toată 
Galiţia şi, în raporturile relative la aceste ţinuturi, se întrebuința, acolo, numai 
acest nume. 

Guvernatorii austrieci, trimişi încoace spre regularea afacerilor interne, 
nu-şi bătură capul a forma alt nume pentru aceste ţinuturi şi, deoarece le era 
greu a pronunţa vreun nume românesc, adoptară numele ce-l auziseră deja 
în Lemberg (Leov) şi în celelalte părţi ale Galiției şi-l acordară acestei ţări!”. 
Astfel, această parte a Moldovei, compusă din trei districte, căpătă numele 
Bucovina. Acesta este istoricul numelui Bucovina, precum o mărturiseşte 
aceasta şi generalii baron Spleny şi Enzenberg, în raporturile către cancelaria 
cabinetului imperial din Viena. 

Împăratul losif II declară Bucovina provincie autonomă politică si-i 
dete o proprie constituţiune, acomodată împrejurărilor ţării şi dreptului con- 
suetudinal al poporului românesc ce locuia țara'5. Dar aceasta nu dură mult. 

In anul 1786, Bucovina deveni împreunată cu Galiţia, sub numele de 
„Czernowitzer Kreis”. 

Nici cruntele şi necurmatele războaie, întâmplate pe acest pământ, 
nici incursiunile barbare ale tătarilor şi cazacilor, nici năvălirile hoardelor 
turbate ale turcilor nu au adus mai multă stricăciune naţionalității române din 
Bucovina decât această împreunare nenaturală cu Galiţia, în decurs de 63 de 
ani, lungi cât 63 de secole; căci, în acest timp fatal, o parte din Bucovina a 
început să piardă faţa sa drept românească, în acesta timp a început slaviza- 
rea imensă a poporului românesc, în acest timp s-a încuibat în această ţară 
rădăcina unui rău, ale cărui consecinţe funeste planează ca un nor întunecat 
asupra poporului!”. Mai târziu, vom reveni asupra acestui punct. 

Abia cu 4 martie 1849, în urma neobositei stăruinţe a nobilimii şi a 
clerului, Bucovina fu despărțită de Galiţia, căpătă numele de ducat, dreptul 
de a alege reprezentanţii săi şi un guvern. Nenorocita influenţă galiţiană 
înceta măcar în parte, dar răul era făcut, rana sângera şi medicul nu se afla, 
să o vindece. 

Pe timpul încorporării Bucovinei către Austria, locuitorii ei, cu o 
nesemnificativă excepţie, erau români. Astfel mărturiseşte istoria, astfel 
mărturisesc generalii Spleny şi Enzenberg, în raporturile lor către cabinetul 
imperial, astfel scriu toţi învățații şi istoricii, ce treceau şi călătoreau, atunci, 
prin Bucovina. 

Dintre mulţi alţii, să auzim ce zic învățatul şi străinul Gohlert: 

„Baştina locuitorilor a fost, dintru început, română. Dar curând după 
ocupaţie, ţara deveni o arenă, călcată de cele mai diferite naţionalităţi. Colonii 


! a) Bericht der Czernowitzer Handels und Gewerbekammer 1852-1861, p. 32; b) Dogiel 
Codex Diplomat. Poloniae t. I, p. 46. 

1 Dr. Ficker: Hundert Jahre. Wien 1875. 

1% Petition der Bukowinerund Begrundung. Wien. Karl Gerold. 1848 — Promemoria und 
Emancipationsruf der Bukowina. Wien. 1861. 

germane se urziră în Arborea, Frătăuţi, Ilişeşti, Iţcani, Milişăuţi, Molodia 
şi Roşa; colonii ungare, în Fogodisten (lacobeşti), Hadikfalva (Dorneşti), 
loseffalva (Tolva), Istensegici (Țibeni) şi Laudonfalva (Balcăuţi); lpovenii, 
alungaţi din Rusia, urziră Fântâna Albă, Climăuţii şi Lipovenii; băile atraseră 
lucrători germani (din Zips) şi slovaci în ţară şi, astfel se formară coloniile 
Eiseuau, Freudenthal, Iacobeni, Karlsberg, Cârlibaba, Pojorâta şi Rus pe 
Boul. Fabricarea sticlei aduse colonişti germani şi mijloci urzirea coloniei 
Furstenthal, Althutte şi Neuhutte. Comerţul atrase neguţători armeni în ţară, 
şi afacerile industriale atraseră lucrători cehi şi nemți în oraşele Cernăuţi, 
Siret şi Suceava. 

Fiindcă în anul 1789 se începu a se împărţi pământuri între jidovi, 
se formară 15 colonii evreieşti în ţară. Din apropiata Galiţia fugiră rutenii 
şi polonii, de frica miliției, şi se stabiliră în Bucovina, care era scutită de 
serviciul militar”. 

Astfel se împoporă Bucovina, astfel deveni o ţară locuită de cele mai 
diferite naţionalităţi, între care, însă, românii au format şi formează relativa 
majoritate. 

Mare atracţie a avut Bucovina mai cu seamă pentru rutenii din Galiţia. 
Aceştia, locuind acea parte a Galiției care se mărgineşte cu Bucovina şi fiind 
şi, trecând în Bucovina, se răspândiră asupra ţării întregi, iar mai cu seamă în 
partea nordică a Bucovinei. Aceştia urziră parte sate noi, parte se stabiliră între 
satele locuite de români şi, cu timpul, le rusificară de tot. Chiar în timpul de 
astăzi, afli o mulţime de sate aşa-numite ruseşti, unde ţăranii bătrâni vorbesc 
încă româneşte, pe când copiii lor nu cunosc altă limbă decât cea ruteană. 

Vijnitia şi Vijenca, precum arată chiar numele, se urziră de către fugari 
galiţieni”!, iar dintre satele româneşti care primiră pe fugarii galiţieni şi care 
serusificară deplin, în timpul aceasta, vom numi de exemplu, numai Stănești, 
Bobeşti. Călineşti, Căbeşti, Cuciuru-mare, Cuciuru-mic, Mămăieşti, Rarancea, 
Mamorniţa etc. etc. şi o mulţime de alte sate de peste Prut şi de dincoace de 
Prut, care trec, astăzi de ruseşti. 

Afară de Galiţia, mai veniră ruteni şi din alte părți, adică din guvernă- 
mintele apropiate ruseşti, precum din Podolia, Volhinia şi Ucraina, şi, până 
la anul 1804, ocupară ţinutul Nistrului, al Ceremuşului şi o parte din ţinutul 
Siretului”. 

Rutenii galiţieni, veniţi în Bucovina, şi mai cu seamă cei ce veniră 
mai de cu vreme, primiră religia ortodoxă răsăriteană, adică legea locuitorilor 


% Mittheilungen der geogr. Gesellschaft in Wien. 

băştinaşi; numai ici, colea, se află încă vreo câteva colonii de ruteni, care se 
țin de religia greco-catolică, mai cu seamă cei ce locuiesc pe la oraşe sau în 
apropierea lor. 

Pe când rutenii curgeau, din toate părțile, în Bucovina, românii o pă- 
răseau şi emigrau în Moldova. Astfel, este constatat cum că, de la anul 1789, 
până la anul 1803, ieşiră din Bucovina 14.000 de români; iar în anul 1815, 
calcula consiliul de răzbel din Viena cum că, în acest an, părăsiră 16.000 de 
persoane Bucovina şi se duseră la Moldova”. 

La venirea Bucovinei sub sceptrul Austriei, ţara avea, de tot, 75 de 
mii locuitori. 

Populaţiunea ţării era, aşadar, foarte rară şi cea mai mare parte a ţării 
era acoperită de codri centenari şi de păduri dese şi neumblate. Cea mai 
mare grijă a împăratului losif II a fost, deci, a mijloci împoporarea acestui 
ţinut mănos şi plin de frumuseți naturale şi, spre acest scop, decretă, în anul 
1780, ca un adaus la „status quo'?4, ce era deja decretat la prima organizare 
a Bucovinei, decreta, zic, libertatea locuitorilor de a nu fi recrutaţi, în decurs 
de 50 de ani. Acest mijloc avu, într-adevăr, urmările dorite, căci, precum am 
văzut mai sus, Canaanul bucovinean atrase pe cele mai diferite naţionalităţi, 
din toate părţile. Cei mai numeroşi oaspeţi au fost rutenii. 

Am zis cum că cel mai stricăcios lucru pentru limba şi naționalitatea 
română din Bucovina a fost încorporarea acestei ţări cu Galiţia. 

Vom motiva-o. 


I. Prima îngrijire a guvernului, în solicitudinea sa pentru stabilirea unei 
ordini durabile în ţară, fu de a da ţării amploiaţi administrativi şi judecătoreşti. 
Fiind Bucovina încorporată cu Galiţia, fiind capetele diregătoriilor adminis- 
trative şi judecătoreşti stabilite în Galiţia, conducătorii acestora favorizară 
numirea amploiaţilor poloni şi ruteni în astă ţară. 

Plăţile şi salariile erau relativ mai bune decât în alte locuri şi, astfel, 
cele mai multe posturi se ocupară cu persoane din Galiţia. Acestea însă nu 
cunoşteau altă limbă decât cea polonă şi ruteană, şi puţină germană. Pertrac- 
tările cu poporul de la ţară trebuia, deci, să fie în limba ruteană sau polonă. 
Dar polonii erau puţini, rutenii, mai mulţi. Pertractările cu poporul trebuiau să 
fie mai mult rutene. Poporul, dintru început, nu înţelegea această limbă, dar, 
venind neîntrerupt coloni ruteni din Galiţia, se dedă cu dânsa şi, fiind necesitaţi 
a se înţelege, într-un fel cu ocârmuitorii săi, se înţelese în limba ce era mai 
uşoară pentru dânsul, adică ruteneasca. Astfel, începe rusificarea, îndrumată 
de ocârmuire. Dar aceasta era numai la ţăran. Clasa mai cultă, a boierilor şi a 

mazililor, nu pot suferi această limbă, fiind, însă, necesitaţi cu afacerile lor a 
alerga la supremele diregătorii ale ţării, ce se aflau în Galiţia, adoptară o limbă 
mai cultă şi mai frumoasă la auz, adică pe cea polonă. Astfel, veni o vreme 
unde, la o mare parte a nobilimii noastre, limba de conversaţie, în saloane şi 
în familie, era cea polonă, precum era, în România, pe vremea fanarioţilor, 
cea greacă şi, în ziua de astăzi, în mare parte, cea franceză. 


II. Această influenţă stricăcioasă se arătă, mai cu seamă, în şcoală. 

Impăratul losif II, călătorind, în anul 1783, prin Bucovina, porunci 
generalului Enzenberg să creeze şcoli şi să aducă numai astfel de învăţători, 
din Transilvania şi Ungaria, care cunoşteau, pe deplin, limba românească şi cea 
germană; de limba ruteană nici nu era vorba, pentru că, pe vremea aceea, erau 
foarte puţini ruteni în Bucovina şi aceştia se țineau numai în ocolul Câmpu- 
lungului rusesc”. Încorporându-se Bucovina cu Galiţia, trecu şi administraţia 
şcolilor, care erau susținute de către fondul greco-ortodox religionar, la Galiţia, 
şi guvernul galițian ridică învățământul obligatoriu, în urma cărei proceduri, 
din 32 de şcoli cu învăţători români, ce existau, în anul 1792, rămaseră numai 
14, adică: una românească-nemţească în Cernăuţi, 9 şcoli româneşti-nemţeşti 
pe la ţară, 2 curat româneşti, | ungurească, | armenească. Fiind aceste şcoli 
sub privegherea consistorialului catolic din Lemberg, învățătorii români fură 
siliţi a trece la catolicism, şi învățătorii ce se opuneau acestei provocări erau 
depărtaţi din serviciu şi înlocuiţi prin alții, din Galiţia, care erau de religie 
catolică şi nu cunoşteau defel limba românească. 

Dar aceasta nu era destul, trebuia să vină un rău şi mai mare: prin un 
decret din anul 1812, şcolile create şi susţinute pe cheltuielile fondului reli- 
gionar greco-ortodox fură prefăcute în şcoli romano-catolice”. 

Acum încep deznaţionalizarea şcolilor şi înstrăinarea lor de tot ce era 
românesc într-un mod înspăimântător. 

Această soartă o avu, mai cu seamă, partea nordică a Bucovinei; partea 
sudică nu se putu deznaţionaliza. Dar ce se străduiau învățătorii străini şi chiar 
preoţii de pe atunci să facă, doar ca să se facă plăcuţi şefilor lor? Neputându- 
se face altceva, începură cel puţin a schimonosi numele băieţilor din popor, 
zicându-le cum că numele părinţilor lor e barbar şi mojic. Astfel, începură 
a anina, la numele de familie, ba chiar şi la cele de botez, terminaţiile slave 
wiez şi ski şi uk şi a le trage pe calupul lor. Din Roman se făuri Romaniuk şi 
Romanowicz, din Grigorie, Grigorowicz, din Popa, Popowicz şi Podiuk, din 
Macovei, Makoweiczuk, din Andrei, Andreiczuk, din Constantin, Konstanti- 
nowicz, din Pietraru, Pietraski etc. etc. Cine făcea o suplică, cine cerea un post, 

cine avea procese şi avea nenorocirea de a nu avea, la numele său, terminația 
în wicz, ski sau uk (autorul exagerează, terminaţiile respective fiind adoptate 
de românii bucovineni, din parvenitism, cu mult, mult înainte de ocuparea 
Bucovinei, dar şi prin stăruințele Bisercii, care, folosind slavona, categorisea 
limba română drept „limba diavolului”, în sensul de neliturgică — n. n.) sau 
nu reușea, sau, reuşind, se trezea că i s-a aninat o codiţă de numele său stră- 
moşesc (recensământul lui Rumeanţev, din 1772-1773, probează că românii 
singuri, din vremea lui Alexandru cel Bun, încoace, îşi „înnobilau” numele 
cu terminaţii polone, primii fiind feciorii lui Luca, fiul lui Pancu, deveniți 
Lukawiecki — n. n.) şi bietul popor, în simplitatea sa, păstra aceast codiţă ca 
un scump suvenir de la domnii ocârmuirii, crezând că aşa trebuie să fie, dacă 
are a face cu domni învăţaţi şi cărturari. Astfel de codițe, triste urmări ale unei 
epoci de deznaționalizare, le vedem şi astăzi păstrate, la o mulţime de nume 
de români, ai căror străbuni nici nu visau la un astfel de botez. 


III. Am zis cum că şi preoţii de pe atunci favorizau deznaţionalizarea. 
Aşa este! Şi iată pentru ce: 

Tot binele îl aşteptau ei din Lemberg, căutau, deci, a favoriza planu- 
rile străinilor, ca să ajungă la scopul lor; pe lângă aceasta, se denumi, după 
moartea episcopului român Herescu, un străin ca episcop al Bucovinei, adică 
Daniil Vlahovici, adus încoace din confiniul militar slavon, care nu înţelegea 
româneşte. Sub acesta începu mereu slavizarea clerului şi, prin cler, slavizarea 
poporului. 


IV. Legătura Bucovinei cu Galiţia favoriza foarte mult colonizarea 
țării cu elemente străine, mai cu seamă slave. Urmările stricăcioase pentru 
națiunea română le-am amintit mai sus. 


Acestea sunt împrejurările care, în decursul legăturii Bucovinei cu 
Austria, au cauzat stricăciune naţionalităţi si limbii române. Despre alte 
neajunsuri pentru dezvoltarea autonomă a ţării, despre răul relativi la ad- 
ministraţie şi judecătorii, nici nu mai vorbim. Acest rău înceta, încâtva, cu 
dezlipirea Bucovinei de Galiţia; dar numai încâtva, căci chiar astăzi Curtea 
de Apel pentru Bucovina se află în Lemberg, şi astăzi cele mai multe şi mai 
însemnate posturi, pe la tribunale, sunt ocupate de străini, care vin încoace 
„Cu cerguţă cu pernuţă”, precum zice proverbul, şi ai căror nepoți vor zice, pe 
urmă, cum că familia şi neamul lor se află în ţară încă înainte de Dragoş Vodă! 

Precum am amintit mai sus, definitiva dezlipire a Bucovinei de Galiţia 
se întâmpla, sub domnia mărinimosului nostru împărat Francisc losif, în 4 
martie 1849, şi, de atunci, ţara, căpătându-şi autonomia sa, îşi urmează calea 
sa constituţională; însă răul ce l-a suferit, în decurs de 63 de ani, prin alipirea 

sa cu Galiţia, nu se mai poate îndrepta, căci rana e prea adâncă (autorul iarăşi 
exagerează, pentru că majoritatea coloniştilor ruteni aveau să vină după anul 
1849, atunci când ţăranii, eliberați de boieresc, refuzau să presteze munci 
plătite pentru stăpânii odinioară, şi-atunci boierii români, în frunte cu Hur- 
muzachi, au adus sate întregi de colonişti slavi pe moşiile lor —n. n.). 

Venind Bucovina la Austria, împărații ei căutară, succesiv, a ţine cont 
de datinile şi uzul consuetudinal al românilor, şi toate legiuirile, relative la 
această ţară, mai cu seamă până la anul 1849, erau bazate pe aceste princi- 
pii. Împăratul Franciscu 1 întări, în anul 1826, decretele predecesorilor săi 
şi garanta „aşezămintele proprii ale ţării, astfel precum proveneau ele din 
constituțiunea Moldovei şi din uzul poporului moldovenesc”, şi cancelaria 
de curte întări, chiar în anul 1846, aceste stipulaţii şi decrete”. 

În urma acestora, limba română era respectată în toate tribunalele 
şi oficiile ţării; toate ordonările şi citaţiunile ale acestor oficii erau, pentru 
români, în limba românească“. Numai în afacerile interne ale oficiilor se 
întrebuința limba germană. 

Generalul Spleny, care era în capul tuturor afacerilor Bucovinei, ţinea, 


1 Dr. Ficker: Hundert Jahre. Wien 1875. 

% Cităm, aici, o „poruncă gubernială”, înscrisă în limba română, cu slove cirilice, al cărei 
original se află în mâna noastră: „Cătră cetăţeneştii meşteri şi calfe a crăiescului oraş Siret. 
Prin înalta poruncă gubernială, ce a ieşit la 20 aprilie anul curent, numărul 16.441, drept 
că s-a pozvolit regulaţia breslelor în ţinutul Bucovinei, însă aşezarea breslelor pentru toate 
breslele numai întru acele două oraşe, Cernăuţi şi Suceava, s-a îngăduit, iar meşterii din 
celelalte târguri ale ținutului acestuia s-au întronocat cu breslele numitelor două oraşe, după 
îndepărtare locului; dară fiind la întâmplare, când a făcut înalta gubernie arătare înaltelor 
locuri asupra făcutei regulaţii a breslelor, în ţinutul acesta, cu prea înaltul decret de curte, 
din 28 iunie 1804, Nr. 10.794, s-a făcut aducere aminte cum că, fiind Siretul oraş crăiesc şi 
hrănindu-se târgoveţii cu meşteşug, cu greu ar fi să se împreune cu alte bresle îndepărtate. 
Aşa a pozvolit pomenita înaltă gubernie, pe arătare acestui k. kreisamt din 31. iulie a. c., 
Nr. 5.047, ca să se facă şi la Siret Bresle deosebit de Cernăuţi şi de Suceava, prin porunca 
din 10 august a. c., Nr. 31.575. / Despre acestă înaltă hotărâre vi se da înştiinţare cu acea 
adăugire, că acuma toată Bucovina în trei ocoale de bresle se va împărţi; însă de la sine se 
înţelege că, înmulţindu-se vreun meşteşug, cu vremea, care acum cu altul este întronocat, 
până va arăta că se poate fi singur o breaslă, să se desleţească şi să-şi facă însuşi breasla. Şi 
fiindcă breslele din ţara aceasta, după prea înaltul patent din 9 mai 1779, au să se orânduiască, 
aşa se cunoaşte ca ele, în toate dreptăţile, să fie asemenea cu celelalte bresle, ce se află în c. 
r. state, şi ca fiecare maistru şi calfă din ţara aceasta să se socotească asemenea cu ceilalți 
meşteri şi calfe breslite, şi cu dânşii de toată ocrotirea şi dreptatea să se împărtăşească, de 
care meşteri şi calfe, cu orânduiala altor c. r. state se împărtăşesc. / De la c. r. Kreisamtul 
Bucovinei. Cernăuţi, în 15 septembrie 1804. // Iscăliţi: F. Schreiber, Kreishauptmann; 
Gomory, Kreissecret. 


314 


Sigiliul vremelniciei 


în cancelaria sa, pe un „scriitor polon”, care avea să traducă corespondenţa ce 
o purta Spleny cu comandantul turc al cetăţii Hotin, şi pe un „secretar valah”, 
care avea a face cu corespondenţa „„valahă”, cu conceptul ordonanţelor şi a 
poruncilor în limba română, cu elaborarea exibitelor în limba română, ca 
cercetarea socotelilor de biruri, asigurarea qvartirelor pentru militari (Tran- 
silvania, Anul IX, Nr. 7, 1 aprile 1876). 


Călătorind împăratul losif II, în iunie 1783, prin Bucovina, scrise, prin 
biletul său de mănă, datat: Cernăuţi, 19 iunie 1783, către prezidentul aulic de 
război din Viena, următorele: „5-to. Consiliul Aulic de Război are să trimită, 
imediat pe un auditor dibaci încoace, care cunoaşte limba ţării, pentru că 
procesele se înmulţesc foarte”, şi, mai departe: „7-mo Oficiul Directorilor 
de District şi al Ispravnicilor este foarte însemnat şi națiunea o astfel că are 
mai multă încredere în preposiţi de altă naţionalitate, decât în ai săi. Prin o 
alegere bună de subiecte străine, spre ocuparea acestor posturi, se va face mai 
mult bine, decât dacă s-ar ocupa aceste posturi prin mazili sau alți băştinaşi 
de aici, mai cu seamă din Moldova. Poate se vor putea afla câteva subiecte 
bune în Banatul Timişoarei, care cunosc limba valahă, spre a-i întrebuința 
aici cu succes”. 

Prin acelaşi bilet de mână numi losifu II pe boierul român Vasile Balş 
concepist aulic la Consiliul Aulic de Război, motivănd această numire, în 
biletul sus amintit, astfel: ca să se afle cineva la consiliul aulic de război, care 
cunoaşte limba ţării de aici. 

La oficiul fiscal din Galiţia, se instală un adjunct, care cunoştea limba 
română. Oficiul „Landrecht” din Lemberg funcţiona ca for privilegiat pentru 
nobilimea Bucovinei şi căpătă mai mulţi amploiaţi, care cunoşteau limba 
român. În urma unei ordonanțe a Cancelariei de Curte, din 28 octombrie 
1786, se traduseră, în limba românească, următoarele legi: procedura civilă, 
procedura concursuală, patentul taxelor, procedura în cazuri de succesiune 
(ereditare, moştenire), prima parte a codului civil, urmând, apoi, şi partea a 
doua, norma de jurisdicţiune, patentul asupra pertractării certelor de iobăgie 
pe calea civilă şi judiciară, poruncile pentru pedepsirea supuşilor neascultători, 
şi se împărţiră în toate părțile Bucovinei. 

Din toate acestea, se vede că altă limbă, afară de cea românească şi 
germană, nu se întrebuinţau în nici un oficiu public din toată ţara. Acuma 
se întrebuinţează exclusiv cea germană, în toate oficiile publice (din pricina 
Dietei Bucovinei, în care, la constituire, s-a constatat că, dintre toţi deputa- 
ţii români, cu excepţia unui... ucrainean din Dărmăneşti, nici unul nu ştia 
româneşte, ci doar germana; prin uz, limba germană devine, deci, şi limbă 
oficială internă, în locul celei române — n. n.). 

Să venim, acum, la statistica comparativă a locuitorilor din Bucovina. 

După censul îndrumat de generalul baron Spleny, în anul 1776 se aflară 
capi de familie: 197 boieri şi mazili, 149 ruptaşi, 415 preoţi, 86 dascăli, 466 
călugări, 88 călugăriţe, 285 impiegaţi inferiori, 45 negustori, 14.992 ţărani, 
58 armeni, 526 jidovi, 294 ţigani. 

Prin patentul din 14 martie 1787, boierii cei mai însemnați şi mazilii 
căpătară baronia, ceilalți căpătară titlul de cavaleri, iar ruptaşilor li se derogă 
titlul de nobili. 

Precum vedem, numărul boierilor şi mazililor băştinaşi era, pe vremea 
incorporării Bucovinei cu Austria, foarte însemnat. Toţi aveau cel puţin câte o 
moşie, partea cea mare, însă, aveau în stăpânirea lor mai multe moşii şi sate şi 
formau clasa cea mai însemnată şi mai avută în ţară. De naţionalitate români 
erau în capul tuturor afacerilor relative la starea ţării, la toate împrejurările mai 
importante erau consultaţi de către „gubernia” împărătească şi sfaturile lor, 
întotdeauna considerate. Dară cu lipirea Bucovinei de Galiţia, cu încurcarea 
afacerilor publice şi interne ale ţării, numărul lor se tot împuţină, cea mai 
mare parte se retrase în Moldova, lăsând îngrijirea moşiilor în mâna vechililor. 

Boierii Armuşoaia, Başotă, Hurmuzachi, lamandi, Cantacuzino, Co- 
nachi, Millo, Murguleţ, Niculcea, Sturza părăsiră, curând, Bucovina şi locuiră 
în Moldova; numai Hurmuzachi se întoarse, dintre ei, înapoi şi iernase în țară. 
Intre cei ce nu se mişcară deloc din Bucovina era boierul Cârstea, în Costâna, 
Balş, în Stupca, şi Logotheti, în Cernăuţi. 

Ce se atinge de ruptaşi, derogându-li-se titlul de nobili, prin patentul 
sus amintit, aceştia decăzură tot mai mulţi, cea mai mare parte deveniră simpli 
lucrători şi posesori de pământ, mulţi se retraseră în Moldova, iar o mare 
parte din ei se rutenizară. Chiar astăzi sunt o mulţime dintre ei, care poartă 
nume vechi şi istorice româneşti, dară nu-și mai cunosc limba, cu toate că, 
la oarecare ocazii, afirmă cum că sunt români. 

Lucru însemnat este că, pe vremea incorporării acestei ţări cu imperiul 
austriac, erau 415 preoţi, pe când astăzi se află, în toată Bucovina, numai 
278. Această împrejurare se explică uşor, dacă vom considera, cât de puţine 
cunoştinţe se cereau, atunci, pentru această stare, pe când, în ziua de astăzi, 
se cere, de la aspiranţii acestei stări, acelaşi studiu preliminar ca pentru toate 
stările mai înalte, şi teologia formează, acum, o parte integrantă a Universităţii 
din Cernăuţi. Dar, precum se poate lesne înţelege, conform cu cultura spiri- 
tuală, era şi starea lor materială foarte deplorabilă, căci populaţia Bucovinei 
era neînsemnată şi, pe lângă pe lângă aceasta, considerând că Bucovina avea, 
pe acea vreme, 229 de sate, veneau, ca termen mediu, mai ca 2 preoți pe un 
sat. Numărul călugărilor, 466, se micşoră cu totul, prin desrădicarea mănăs- 
tirilor şi a schiturilor. Astăzi, sunt, în toate cele trei mănăstiri ale Bucovinei, 
adică în Putna, Dragomirna şi Suceviţa, numai 37 de călugări. Călugăriţe nu 

există defel. 

Ce se atinge de impiegaţii inferiori, aceştia se împărțeau în glotaşi, 
logofeţi dei isprăvnicie, îmblători, arnăuţi, ceauşi, călăraşi şi vatamani, şi aveau 
a împlini hotărârile şi orânduirile ispravnicilor şi ale vornicilor. 

Am zis cum că generalul Spleny îndrumă numărarea capilor de familii, 
al cărei rezultat l-am ameitit mai sus. 

Pe lângă aceasta, însă, mai îndrumă Spleny şi un cens al tuturor lo- 
cuitorilor din Bucovina. Rezultatul acestui cens a fost 75.000 de locuitori, 
împărţiţi în 12.500 de familii, ei locuind în trei oraşe, adică Suceava, Cernăuţi 
şi Siret, şi în 229 de sate. Dintre aceştia, erau, după cum pretinde o tabelă 
istorică a Camerei de Comerţ din Cernăuţi, editată în anul 1875, 35.000 de 
români, 12.000 de ruteni, restul se împărțea între armeni, jidovi şi ţigani. 
Aceştia din urmă formau un număr mult mai însemnat, decât al armenilor şi 
Jidovilor, la un loc. 

Dar, din raporturile lui Spleny şi Enzenberg, către curtea imperială, 
apoi din descrierile mai multor călători învăţaţi, precum Gohlert şi Gray, se 
vede cum că acest cens este defectuos, că, adică, numărul românilor e prea 
mic calculat, iar cel al rutenilor şi al celorlalte naţionalităţi prea mare, căci 
persoanele amintite se exprimă astfel: „den Grundstock der Bevolkerung 
bilden die moldauischen Walachen, hie und da horet man auch slavisch, 
armenisch und juldisch sprechen””. 

În decursul incorporării Bucovinei cu Austria, adică de la anul 1775, 
până în zilele de acum, a crescut populaţia Bucovinei, în mod foarte conside- 
rabil. Românii, rutenii, germanii, polonii, armenii şi jidovii, toţi s-au înmulțit. 
Cum s-a înmulţit numărul slavilor, am amintit mai sus. Cel mai mare contin- 
gent al acestei naţionalităţi l-a căpătat Bucovina din Galiţia, emigrarea lor, 
de acolo, încoace, era favorizată de împrejurări. Aici aveau mult ce câştiga, 
dincolo n-aveau nimic ce pierde. Nu era tot aşa şi cu românii. Din Moldova şi 
din Transilvania nu se trăgea nimeni încoace (au venit, din Transilvania, în jur 
de zece mii de emigranţi, 6.500 doar în timpul guvernatorului Enzenberg —n. 
n.), şi din alte părţi nu aveau de unde veni, deci creşterea populaţiei române 
a urmat numai pe calea natural productivă. 

Germanii, atraşi de ridicarea comerțului şi prosperarea meseriilor în 
Bucovina, formară colonii, după colonii, şi se stabiliră, mai cu seamă, în oraşe; 
dar afară de aceasta, ocupară şi urziră chiar mai multe sate, unde locuiesc şi 
până astăzi. Armeni sunt numai puţini. Cei mai mulți locuiesc în Suceava, 
puţini în Cernăuţi şi pe la ţară. Toţi se disting prin spiritul lor comercial, prin 
zelul şi energia ce dezvoltă în toate afacerile. Cea mai însemnata parte a jido- 
vilor a emigrat din Galiţia, numai puţini din Rusia. Polonii au trecut încoace 


» Hacquet: Neueste physikalisch-politische Reisen. Nurnberg 1790. 

din Galiţia, mai cu seamă pe vremea alipirii Bucovinei cu Galiţia. Numărul 
lor însă nu este mare. Ungurii secui au emigrat încoace din Transilvania, pe 
timpul lui losif Il. 

Toate aceste naţionalităţi, precum am zis, s-au înmulţit, până acum, 
în mod foarte considerabil. După censul din anul 1869, se află în Bucovina 
207.000 români, 186,000 ruteni, 3.000 lipoveni, 47.000 germani, 5.000 po- 
loni, 9.500 maghiari (secui), 2.000 armeni, 47.700 jidovi şi 4.800 de ţigani, 
cehi, moravi, slovaci, francezi, italieni şi turci. Majoritatea relativă, între toate 
naţionalitățile din Bucovina, o formau, aşadar, în anul 1869, românii, căci 
numărul lor era cu 21.000 mai mare decât al rutenilor, cu 160.000 mai mare 
decât al germanilor şi cu 159.000 mai mare decât al jidovilor, şi cu 183,000 
mai mare decât al toturor celoralalte fracțiuni de naţionalităţi, la un loc. 

Să nu scăpăm, însă, din vedere cum că acest cens este făcut sub 
conducerea unor amploiaţi străini, neamici românilor, să nu uităm cum că 
românii au fost, mai totdeauna, în opoziţie cu guvernele felurite; să nu ui- 
tăm, mai departe, cum că, în interesul naționalităților străine din Bucovina, 
în interesul amploiaţilor străini şi al guvernelor diferite a fost de a micşora 
numărul românilor, în statistica oficială, cât se poate de mult, şi atunci vom 
înțelege cum că numărul lor trebuie să fie, în realitate, mult mai mare, şi al 
naționalităților celorlalte, mult mai mic, faţă de cum îl arată datele statistice. 

Acestea, relativ la datele statistice din anul 1869. 

Să venim, acum, la unele date statistice din anul 1871, relative la 
mişcarea populaţiei din Bucovina, şi să ne ţinem de raporturile Camerei de 
Comerţ din Cernăuţi, care sunt foarte exacte şi instructive. 

După aceste raporturi şi date statistice, avea Bucovina, în anul 1871, 
611.964 locuitori; dintre aceştia, erau 209.416 români, dintre care 641 erau 
români din alte ţări; fiind, aşadar, numărul românilor din ţară 208.475; numă- 
rul rutenilor era 191.195, dintre care 12.461 erau ruteni din alte ţări, străini 
şi nenaturalizaţi, fiind, aşadar, numărul rutenilor din ţară 178.734; numărul 
germanilor era 41.065, numărul jidovilor 47.754, al ungurilor 8.586, al lipo- 
venilor 3.043, al slovacilor 1.190 şi al altor naţionalităţi 9.998. Calculând, în 
procente, erau 42,4 % români, 36,4 %o ruteni, 8,2 % germani, 9,2 % jidovi, 1,7 
% unguri, 0,6 % lipoveni, 0,2% slovaci şi 1,3 % al altor naționalități. Numărul 
românilor era, aşadar, în anul 1871, cu 29.741 mai mare decât al rutenilor, cu 
167.410 mai mare decât al germanilor, cu 160.721 mai mare decât al jidovilor 
şi cu 165.658 mai mare decât al tuturor celorlalte naţionalităţi, la un loc. 

Dacă luăm, deci, datele statistice oficiale de baza unor cercetări com- 
parative, nu putem decât să ne minunăm de îndrăzneala unor indivizi fără 
căpătâi şi fără simţ pentru adevăr, care au cutezat, în timpul din urmă, a afirma, 
în unele broşuri, cum că numărul românilor din Bucovina e mai mic decât 
al rutenilor, încercând a mistifica, prin astfel de absurdități, opinia publică. 

Astfel de maşinaţiuni, clocite în creierii unui individ răuvoitor şi fără simţ de 
drept şi adevăr, nu merită altceva decât doar desconsiderare şi dispreţ. Cela 
ce este un laş se făleşte, întotdeauna, cu curajul său; neonestul vorbeşte de 
onestitate, şi pasărea mălai visează. La aceasta au a se reduce elucubraţiile 
amintiţilor indivizi, împreună cu poveştile lor istorice, statistice şi etnografice, 
cărora li s-ar şede mult mai bine a figura într-o colecţiune de anecdote, decât 
într-o broşură serioasă. 

Dar să urmăm, cu schiţa noastră, înainte. 

Vorbind despre censul amintit, din anul 1869, al populaţiunii din 
Bucovina, Dr. Ficker, şeful de secțiune şi prezident al comisiunii centrale 
statistice din Viena, zice cum că numărul rutenilor este „etwas zu hoch”, cel 
al polonilor „gewiss zu hoch”, iar cel al germanilor şi al celorlalte naționalități 
„Zu niedrig”. 

lată, dar, opiniunea unui bărbat de ştiinţă, care, pe lângă aceasta, are 
toate datele statistice sub îngrijirea oficiului său, şi care cunoaşte Bucovina 
foarte bine, deoarece a trăit în ea un timp îndelungat. 

Cunoştinţele sale despre Bucovina, bazate pe un studiu îndelungat şi 
ajutate de mijloacele ce-i stau la dispoziţie, ca prezident al comisiunii cen- 
trale statistice, le-a publicat Dr. Ficker într-o broşură, ce a apărut în timpul 
din urmă, sub titlul: „Hundert Jahre 1775-1875”. Recomandăm, deci, această 
broşură celora ce vor să aibă o cunoştinţă despre starea actuală a Bucovinei. 

Afară de această broşură, a mai ieșit o „tabella”, editată de Camera 
de Comerţ şi Industrie din Cernăuţi, şi intitulată: „Culturzustande im Her- 
zogthume Bucovina”. 

După această tabelă comparativă, numără Bucovina, în ziua de astăzi, 
543.426 de locuitori, împărţiţi în 120.380 de familii, cu 99.243 de case. După 
naţionalitate, sunt, în Bucovina, 22 1.726 de români, 202.700 de ruteni, 43.374 
de germani, 51.617 jidovi, 9.238 de unguri, 3.260 de lipoveni, 1.087 slovaci 
şi 10.307 de locuitori de diferite alte naţionalităţi, precum poloni, armeni, 
mohamedani, ţigani etc. 

In aceste numere sunt, însă, cuprinse şi persoanele străine nenatura- 
lizate în Bucovina, „nicht zustandige”, precum zice expresiunea oficială. 

Numărul acesta îl vom sustrage de la numărul total şi, adică, de la 
numărul total al românilor vom sustrage vreo 641 de români din alte ţări, 
iar de la numărul rutenilor vom sustrage cel puţin 12.461 din alte ţări, străini 
nenaturalizați în Bucovina, de la cel al germanilor, 555, de la ce al jidovilor, 
2.787, de la cel al ungurilor, 116, de la cel al lipovenilor, 92, de la cel al slo- 
vacilor, 0, şi de la cel al tuturor celorlalte naţionalităţi, 3.367. Astfel, aflăm, 
în timpul de astăzi, în Bucovina, 221.085 români, 190.239 de ruteni, 42.813 


3 Hundert Jahre. Wien 1875. Dr. Ficker. 

germani, 48.830 jidovi, 9.122 unguri, 1.087 slovaci şi 6.840 de locuitori de 
alte naţionalităţi. 

Vedem, deci, că şi după această „tabella” statistică, publicată cu 
ocaziunea jubileului Bucovinei, românii formează majoritatea relativă între 
naţionalităţile din Bucovina. 

Cu aceasta, terminăm schița noastră despre Bucovina. Scopul nostru 
a fost de a lămuri, cel puţin încâtva, opiniunea publică despre această ţară 
din fundul răsăritean al imperiului austriac, şi a le da românilor de aicea 
câteva date statistice la mână, ca să ştie ce să facă şi cum să se poarte faţă cu 
invectivele unor persoane de rea credinţă şi neamice poporului românesc. În 
calendarul anului viitor, vom urma această schiță, în privinţa tuturor ramurilor 
de activitate a poporului românesc din Bucovina, din timpul venirii sale sub 
imperiul austriac. / T. V. St. (Transilvania, Anul IX, Nr. 8, 15 aprilie 1876). 


IX 


1877: Motivul dizolvării Societăţii „Arboroasa”. Motivul dizolvării 
Societăţii „Arboroasa”, precum citim în „Românul”, ar fi că Societatea a stat în 
corespondență cu Ministerul Instrucțiunii Publice din România, spre a obţine 
o subvenție, ce i s/a acordat, în sumă de 250 lei, pentru a-şi înavuțţi biblioteca. 
Acest fapt a fost considerat ca crimă de înaltă trădare și Societatea a fost nu 
numai dizolvată, ci averea ei, în sumă de vreo 4.000 lei, afară de bibliotecă, 
a fost confiscată, și cinci dintre studenți aruncați în temniţă, sub inculparea 
gravă de criminali de înaltă trădare şi de tulburare a liniștii publice (Familia, 
Anul XIII, Nr. 47, 20 noiembrie / 2 decembrie 1877, p. 564). 

* 


Motivul pentru care s-a desfiinţat societatea „Arboroasa” nu este 
numai acela publicat de noi, în numărul trecut, după „Românul”. Ziarul din 
Iaşi, „Curierul Bălăşan”, spune că, cu ocazia serbării memoriei lui Ghica 
Vodă, în lași, şi Societatea „Arboroasa” a trimis o telegramă de condoleanță. 
Telegrama aeasta — zice numitul ziar — fu întrebuințată ca mijloc pentru a 
învinui Societatea că lucrează pentru răzvrătirea ordinii, pentru pregătirea unei 
răscoale şi altele. Procurorul şi comisarii se transportară în localul „Arboroa- 
sei”, unde găsiră prezenţi pe mai mulți membri. Procurorul începu percheziția 
şi confiscarea, declară arestaţi pe toți membrii prezenţi ai „Arboroasei”, iar 
comisarii îi conduseră la penitenciar, unde fură aruncați fiecare aparte, în câte 
o temniță singulară. 

Parchetul Tribunalului din Cernăuţi nu se mulțumi numai cu atât, ci 
începu a urmări pe toţi studenţii români de la universitatea de acolo, a face 
percheziţii pe la casele lor, precum și pe la mulți alți români notabili din 
Cernăuţi şi Bucovina. 

Procurorul intentă „Arboroasei” un proces de „înaltă trădare”, fiind- 
că: 1. Comitetul trimise telegrama suscitată către primarul Iaşului; 2. Că, cu 
ocazia unei mici serbări, membrii „Arboroasei” ridicară toasturi în sănătatea 
românilor, a Domnitorului Carol și a vitezei armate române; 3. Că au fluie- 
rat, în clasă, pe profesorul de drept român, când îşi permise acesta să insulte 
națiunea română și 4. Fiindcă Societatea „„Arboroasa” a stat în corespondență 
cu Ministerul Instrucțiunii Publice din România, spre a obţine o subvenție, ce 
i s-a acordat în sumă de 250 lei noi, pentru a-şi înavuţi biblioteca. 

Arestaţi au fost: domnul Zaharia Voronca, student teolog şi în filosofie, 
din anul III; Orest Popescul, student şcoli şi filosofie, din anul IV; Ciprian 
Porumbescul (Golembiovski), student în filosofie, anul II; Coca, absolvent 
de teologie; Stoian, absolvent de teologie și student în drept, Eugen Siretean, 
student teologie şi în drept. În același timp, au fost urmăriți și alți studenți, 
din care mulţi au fost siliți a se refugia. Totodată, s-au făcut percheziţii și la 
Societatea Academică „România Jună” din Viena (Familia, Anul XIII Nr. 
48,27 noiembrie / 9 decembrie 1877, p. 586). 

* 


„Arboroasa”. Procesul intentat în contra membrilor Societăţii „Ar- 
boroasa” din Cernăuţi s-a pertractat la 4 februarie. Pertractarea a durat până 
seara, la 10 ore, şi s-a încheiat prin achitarea unanimă a tuturor membrilor 
inculpaţi (Familia, Anul XIV, Nr. 10, 2 / 14 februarie 1878, p. 60). 


IX 


1877, Ciprian Porumbescu: Imn festiv / pentru primirea solemnă 
a Înalt Prea Sfinţiei Sale / Domnului Arhiepiscop şi Mitropolit / Teoctist 
Blajevici / la sosirea Î. P. S. Sale în Eparhia Bucovinei: 


Pe ceriul Bucovinei, o zare azi apare, 
O zare luminoasă, de-un mândru viitor, 
Şi rugi de bucurie se-nalță la altare, 
Se-nalţă către Domnul Atoateţiitor. 
E zi de bucurie, e zi de veselire, 
Ce farmecă poporul de bine mult dorit; 
Căci Domnul prea puternic, în nalta Sa mărire, 
Să fericească ţara azi bine a voit. 


Bisericii creștine transmis-a azi lumina, 
Lumina pentru viața şi scopul ei prea sfânt, 
Protector nalt și tare, ce-n inima-i îmbină 
Dreptate ne-ndoită c-un spirit bun şi blând. 

Deci saltă Bucovina de multă bucurie, 
lar tu, biserică sfântă, depune doliul tău, 
Imbracă-te-n veşinte de luci şi veselie, 
Căci unsul se apropie, ocupă tronul tău. 


Iar noi, stând cu credinţă, virtute şi constanță 

La orice ocaziune şi greu neprevestit, 

In Teoctist Blajevici avem ferma speranță 

De-un viitor ilustru, de-un timp prea fericit! 
Şi clerul țării noastre, toți frații drepţi în Crist, 
Exclamă cu o voce: Trăiască-al nost părinte! 
Trăiască nou sfințitul! Trăiască Teoctist! 


Ciprian Golembiovschi (Predicatorul săteanului român, Cursul III, 
Nr. 7, Anul 1877,p. 221). 


IX 


1877: „Răpirea Bucovinei”, o dramă istorică ignorată. Scrisă în 
1877, dar publicată de „Literatorul” lui Macedonski abia în 1883, „Răpirea 
Bucovinei / Dramă Istorică Naţională în 3 acte şi 10 tablouri compusă de d- 
nii X, Y şi Z”, publicată în „Literatorul” (Anul IV, nr. 1, 2 şi 3 din ianuarie, 
februarie şi martie 1883), nu s-a jucat niciodată. Nu s-a jucat, inițial, ca să 
nu provoace nemulțumiri austriece şi, eventual, ruseşti, pentru că, dincolo de 
lozincarismul românesc, piesa confirmă, printre rânduri că Grigore Ghica a 
fost adus pe tronul Moldovei de la Moscova, iar duplicitatea lui avea să o 
plătească, ulterior, cu capul. 


În numărul din aprilie 1883, „Literatorul” precizează că „piesa admi- 
rabilă ce am publicat în primele trei numere ale acestui an, intitulată „Răpi- 
rea Bucovinei”, este de domnii V. Al. Urechia, Nicolae Ţinc şi Th. Miller. 
Această piesă a fost scrisă cu ocaziunea aniversării Răpirei Bucovinei şi era 
să se reprezinte pe scena Theatrului Naţional, însă a fost oprită într-un mod 
arbitrar. Credem a face o plăcere cetitorilor noștri, numind, astăzi, pe autorii 
ei, deoarece mulţi au dorit să le cunoască numele”. Într-adevăr, drama lui 
Urechia este o fantezie frumoasă, care s-ar fi pretat de minune pentru măcar 
un spectacol, în Cetatea Sucevei, în condiţiile în care târgul nostru are și 
teatru. Chiar dacă narează pe lângă istorie, drama „Răpirea Bucovinei” ar fi 
plăcut și în 1877, şi în 1883, şi în 2018, numai că nu s-a prea prins de veste că 
Bucovina beneficiază şi de elogiile unei literaturi româneşti care a suprapus-o, 
mereu şi mereu, cu simbolistica sacrului național, întrupat de Ștefan cel Mare. 


322 


Sigiliul vremelniciei 


Lozincardă fiind și fals apologetică (grecul din Fanarul turcesc, adus de 
la Moscova nu avea dram de românism în el), dar slobozind cumva nostalgiile 
naţionale ale veacului al XIX-lea, drama „Răpirea Bucovinei” se încheie cu 
uciderea lui Ghica Vodă (pârât „de trădătorul Moruz”), de către ienicerii lui 
Aarif-Aga, şi cu un „aparte” voievodal („Sunt pierdut! O, Moldovo! O, Mol- 
dovo! Poporul meu, afară, lovit de mine! A, nădejde să fie oare Poporul?”), 
de care mă folosesc şi eu, la fel de retoric: „nădejde să fie oare Poporul?”. 


IX 


Bucovineanul Alexandru Chibici-Răvneanu, prietenul lui Emi- 
nescu. Familia Chibici, originară de undeva, de prin Galiţia şi stabilită, iniţial, 
la Ceartoria, lângă Vijniţa (din ramul rămas acolo se trăgea avocatul bucureş- 
tean George Chibici, contemporan cu Alexandru, care şi-a zis „„Ceartorianu”), 
apoi s-a răsfrânt spre Jadova, spre Zamostie, spre Revna, spre Lisaura, spre 
Vama şi spre Gura Humorului, ba şi în Moldova, la Huşi, de pildă. Printre 
primii Chibici consemnați de istorie se numără ieromonahul Vehian Chibici, 
la Jadova, în 1754 (Balan, Teodor, Documente bucovinene, V / 1745-1760, 
Cernăuţi, 1939, p. 101), preotul Andrei Chibici, paroh la Zamostie în 1843, 
precum şi un consilier consistorial, loan Chibici, care cred eu că ar fi tatăl 
lui Alexandru Chibici, şi care moare în 1865 (4/bina, anul II, nr. 12 din 31 
ianuarie / 12 februarie 1868). Cred că loan Chibici, cu veniturile de consilier 
consistorial, îşi putea trimite fiul la studii la Viena, inclusiv cu stipendii din 
partea Fondului Religionar. 

In memoria ştearsă a românilor, deşi a existat un studiu care i-a fost 
dedicat (Nastasi, Constantin, Alexandru Chibici Reveneanu, amicul lui 
Eminescu, în Buletinul „Mihai Eminescu”, VI, 1935), Alexandru Chibici 
doar cu figura estompată de prieten credincios al lui Eminescu rămâne, deşi 
bucovineanul a trecut în România pentru a lupta în Războiul de Independenţă, 
din 1877, stabilindu-se, după demobilizare, în 1878, la Huşi, unde rămâne 
puţină vreme, pentru că, din vara anului 1879, se stabileşte la Bucureşti, unde 
găseşte un post bun, înainte de a opta definitiv pentru avocatură: „Chibici- 
Râvneanu, avocat şi impiegat la Direcţia Căilor Ferate” (Maiorescu, Titu, 
Însemnări zilnice, publicate de 1. Rădulescu-Pogoneanu, | / 1881-1886, 
Editura Librăriei Socec, p. XV). 

Adaosul la nume, „Răvneanu”, datează din 1878 şi se referă doar la 
locul naşterii, nicidecum la o moşie, care şi fusese mănăstirească: „Subsem- 
natul Alexandru Chibici, domiciliat în Huşi, judeţul Fălciu, aduc la cunoştinţă 
publică, că, spre a evita orice confuzie cu alte persoane, care poartă acelaşi 
nume, de azi, înainte, voi mai adăoga, pe lângă numele ce l-am purtat acum, 

şi numele „R&vneanu”, nume format lupă locul naşterii mele; deci voi semna: 
/ Alexandru Chibici R&vneanu” (Monitorul Oficial al României, No. 126, 
marţi 5/17 iunie 1879, p. 3070 şi 19/31 mai 1879). 

Despre războiul în care luptase, fiind unul dintre puţinii scriitori români 
care nu s-au folosit de relaţii, pentru a fi mobilizați pe loc, dimpotrivă, ofe- 
rindu-se voluntar, Alexandru Chibici-Răvneanu a scris şi publicat „Din viaţa 
mea de voluntar” (Convorbiri Literare, Anul XVII, Nr. 1, 1 aprilie 1883—1 
martie 1884, pp. 68 şi urm, 105 şi urm.), o proză pe care o citise, în prezenţa 
lui Eminescu, şi în casa lui Maiorescu: „Sâmbătă 8/21 ianuarie 1883... Mier- 
curea trecută, începutul, din nou, al serilor literare. Prezenţi numai 15, cu noi, 
aşadar, afară de noi, 12: Exarchu, Roşca, Teodor Rosetti cu doamna, Manliu, 
Eminescu, Chibici. Jipescu, Maroneanu, Gaster, lacovachi, Alduleanu. .. Ne-a 
citit Gaster şi s-au citit, de asemenea, amintirile din războiul de la 1877 ale 
lui Chibici” (Maiorescu, Titu, Insemnări zilnice, publicate de 1. Rădulescu- 
Pogoneanu, | / 1881-1886, Editura Librăriei Socec, p. 148). 

In Bucureşti, Alexandru Chibici-Răvneanu (cu i-aş zice Revneanu, de 
la Revna, deşi i s-a zis şi Râvneanu), a locuit, ca avocat, în case din străzile 
Episcopiei 5 bis (Anuarul Bucureştilor pe 1891-92, Carol G5bl, p. 128), 
Esculap 3 (Anuarul Bucureştilor pe 1892-93, Carol G5bl, p. 141, Anuarul 
Bucureştilor pe 1893-94, Carol G5bl, p. 157 şi Anuarul Bucureştilor pe 1895- 
96, Carol G6bl, p. 193), Virgiliu 10 (Anuarul Bucureştilor pe 1904, Carol 
Gsbl, p. 213) şi B-dul Carol 9 (Anuarul Bucureştilor pe 1906, Carol G5bl, 
p. 196), ulterior, la o dată pe care nu am de unde o afla, dar după moartea 
lui Eminescu, mutându-se la Gura Humorului, unde i s-a născut feciorul, 
Ştefan, în 1833, care avea să studieze la Cluj, devenind doctor în medicină, 
în 1924: „D. Chibici Ştefan, susținând teza de doctor în medicină, în ziua de 
26 iunie 1924, după cum se constată din adresa Facultăţii de medicină din 
Cluj, cu No. 2.318/925, 

Ministerul, în baza avizului dat de consiliul sanitar superior, prin jurna- 
lul cu No. 1.737 din 23 septembrie 1925, a acordat d-lui Chibici Ştefan dreptul 
de liberă practică a medicinii în ţară. Aceasta se aduce la cunoştinţa generală. 

No. 35.025. 1925, septembrie 29” (Monitorul Oficial, No. 215, joi, 1 
octombrie 1925, p. 10745). 

* 

Spumos şi inteligent în conversații, bucovineanul Alexandru Chivici- 
Revneanu era mereu invitat şi în cercurile literare bucureştene şi ieşene, dar 
şi la petrecerile organizate de familiile aristocrate ale vremii, inclusiv în cea 
a lui Titu Maiorescu, sau în excursiile organizate de acelaşi Maiorescu. Câ- 
teva dintre vorbele de duh ale lui Chibici-Revneanu aveau să fie publicate, 
de acelaşi Maiorescu, sub titlul „Aforisme (compuse într-un cerc literar din 
Bucureşti)”, în „Convorbiri literare” (Anul XIV, nr. 4, 1 iulie 1880, pp. 185, 

186), alături de cugetări asemănătoare, dar mai puţin esenţializate, semnate 
de Maiorescu, de Slavici sau de Caragiale. 

„Te plângi mereu de nenoroc; aceasta tocmai e cauza nenorocirii tale”, 
„Pregătindu-se adevărul de plecare, neadevărul a şi pornit”, „Numai cine e 
nevrednic de moarte se teme de ea”, iată trei cugetări ale bucovineanului, 
„flancate” decis de o zicere a prietenului său, Mihai Eminescu: „Un amor 
care se sfârşeşte cu amiciţie nu a fost amor” (semnat „M. Emin.”). 

Din jurnalul lui Maiorescu (Maiorescu, Titu, Insemnări zilnice, publi- 
cate de 1. Rădulescu-Pogoneanu, II / 1881-1886, Editura Librăriei Socec), 
se deduce lesne statutul firesc de om de lume, de care beneficia Alexandru 
Chibici-Revneanu: 

„Joi, 24 decembrie 1881. Pom de Crăciun la alde Kemnitz, Julklapp 
(formă glumeaţă germanică a darurilor de Crăciun — n. n.), vioi şi spiritual. 
Incântători Doamna Rosetti şi Teodor, Anette şi Chibici, Slavici (adus nuvelele 
lui), dimpotrivă Eminescu şi Caragiale, certându-se unul cu altul” (p. 28); 
„Joi 9/21 septembrie 1892... mică serată literară: alde Mandrea, Eminescu, 
Slavici, Făgărăşanu (înainte de plecarea sa în Belgia, pentru comanda de 
şine, la calea ferată), Chibici, Creangă, Nica (p. 115); „Joi, 28 octombrie / 
9 noiembrie 1882. Aseară, „Junimea”, cu Alecsandri, Zizin, Gane, doamna 
Beldimanu, Annette, doamna Rosetti, Mite, Alduleanu (student juridic din 
Pesta), Caloianu, Hermes-Popescu, J. Cerchez, Jipescu, Nica, Chibici, Emi- 
nescu, Slavici, Păucescu, Burghele, Neniţescu, în total 23 de persoane” (p. 
132); „Marţi, 21 decembrie 1992 / 2 ianuarie 1883... Seara, alde Negruzzi 
la noi, la masă, Nicu Gane, Chibici şi Annette. După masă, citit „Din viaţa 
mea de voluntar” a lui Chibici” (p. 146). „25 decembrie 1882 / 6 ianuarie 
1883. leri, Pom de Crăciun cu Julklapp (daruri — n. n.) la Mite. Afară de noi, 
mai erau alde Negruzzi, Annette, Gane, Eminescu, Slavici şi Chibici. Multă 
veselie” (p. 152); „Sâmbătă, 21 mai / 2 iunie 1883, am plecat la ora 9, cu 
trenul, 10 persoane (cu 2 Bothmer, 2 Negruzzi, G. Racoviţă, Chibici, Annette 
şi noi 3), la Pieşti, unde am sosit la ora 11,17... unde am găsit numai 3 camere 
(Racoviţă, Chibici şi eu, dormit la Nanoescu)” (p. 185). 

O companie minunată, cu Eminescu, Slavici, Caragiale, Gane, lacob 
Negruzzi, Rosetti — cumnatul lui Cuza, ba, uneori, şi Alecsandri, în care 
Chibici desigur că trăia un vis împlinit, după „antecedentele” lui de prieten 
probat al lui Eminescu şi al lui Slavici, în 1871, la Viena, când, din solidaritate, 
demisiona şi el din comitetul „României June”, în care funcţiona în calitate 
de „controlor”. 

Titu Maiorescu pare să fie primul dintre prietenii lui Eminescu, pri- 
eten şi binefăcător (îi va plăti şi internarea în institutul doctorului Suţu), iar 
jurnalul său consemnează şi cronologia bolii, şi tristele relaţii interioare ale 
familiei Eminovici, şi devotamentul, la fel de firesc exercitat ca şi umorul, al 

bucovineanului Alexandru Chibici-Revneanu: 

„Luni, 30 mai / 11 iunie 1883... La Eminescu, început alienaţie mintală, 
după impresia mea” (p. 187); 

„Joi, 23 iunie 1883... Eminescu, care devine, din ce în ce mai evident, 
alienat. Foarte excitat, sentiment al personalităţii exagerat (să înveţe acum 
albaneza!), vrea să se călugărească, dar să rămână în Bucureşti” (p. 189); 

„Duminică, 26 iunie /8 iulie 1883... Eminescu e vorba să plece, astăzi, 
la Botoşani, ieri era însă moleşit şi mult mai liniştit” (p. 189); 

„Marţi, 28 iunie / 10 iulie 1883, Bucureşti... / Astăzi, marţi, la ora 6 
dimineaţa, o carte de vizită de la doamna Slavici, la care locuieşte Eminescu, 
cu aceste rânduri scrise: „Domnul Eminescu a înnebunit. Vă rog faceţi ceva 
să mă scap de el, că foarte rău” (Întâia soţie a lui Slavici nu era româncă, ci 
germană sau unguroaică, născută Szke. Slavici nu era în Bucureşti —n. a.). 
Curând după aceea, Simţion (ardelean prieten al lui Eminescu, ca şi Chibici), 
la mine, întâia oară. M-am dus cu el la Dr. Suţu şi am pus să se pregătească, 
în a sa „Casă de sănătate”, o cameră pentru Eminescu; am luat asupra mea 
plata pentru aceasta, 300 de lei pe lună; apoi, am venit acasă, am înştiinţat încă 
pe Th. Rosetti despre aceasta. Pe la 10, veni, cu trăsura, la mine, Eminescu; 
binecuvântă, cu privirea fixă, pe soția mea şi pe Ilie Nicolescu, care tocmai 
pleca, mă îmbrăţişă tremurând. Eu îi arătai pe Hermes şi pe Venus din Melos, 
la care el zise, cu privirea în extaz: „Lasă, că va reînvia arta antică!”. Potrivit 
înţelegerii ce avusem cu Simţion, i-am spus că trebuie să se ducă la Simţion, 
pentru societatea „Carpaţii”. Mi-a cerut să-i dau 5 lei pentru trăsură şi a plecat, 
cu trăsura, acolo, la Simţion. De acolo, e vorba să fie dus la Dr. Suţu. Numai 
de s-ar face asta fără greutate. — A venit, apoi, la mine, Caragiale, la masă; a 
izbucnit în lacrămi, când a auzit ce e cu Eminescu” (p. 189); 

„Duminică. 14/26 august 1883... Astăzi, vizitat, un minut, împreună 
cu Wilhelm, pe M. Eminescu, alienat, la Dr. Suţu. Delirare neîntreruptă. Nu 
m-a recunoscut, vorbind întruna, scuipând în toate părțile. O privelişte care 
te întristează şi care te dezgustă, fără nici o atracţie. Acum 2 zile, a fost la 
mine tatăl său (anecdote din societatea moldovenească de odinioară) şi, după 
aceea, fratele său, locotenentul, care s-a folosit de această ocazie spre a-şi 
anexa ceasornicul alienatului său frate” (p. 190). 


O scrisoare, adresată căminarului Gheorghe Eminovici, figurează, de 
asemenea în jurnalul lui Maiorescu, drept asumare de responsabilitate, care 
avea nevoie de consimțământul familiei: 

„D-lui George Eminovici (Ipăteşti, distr. Botoşani). / Bucureşti, 18/30 
octombrie 1883. 

Stimate Domnule, 

Starea fiului D-stră şi amicului nostru literar M. Eminescu nu s-a în- 

dreptat încă, şi aşa am hotărât cu toţii, cei de aici, să-l trimitem, pe cheltuiala 
noastră, la Institutul de alienaţi din Viena şi să-l lăsăm, acolo, vreme de un 
an. Dacă nu se va îndrepta până atunci, va fi timpul venit să-l aşezăm la Golia 
sau la Mărcuţa, ca pe un bolnav fără leac. 

Cu prilejul venirii D-voastre la Bucureşti, ne-aţi declarat că Lăsaţi asu- 
pra noastră toată îngrijirea materială şi morală pentru nenorocitul D-voastră 
fiu. Cu toate aceste, m-am crezut dator a vă da de ştire despre cele de mai 
sus” (p.201). 

Maiorescu se întâlnise cu „Rosetti, Mandrea, Nica, Slavici, Caragiale, 
Chibici”, în 22 septembrie / 4 octombrie 1883” (p. 198), iar cu Chibici şi în 
zilele următoare, pentru a lua hotărârea implicării totale, prin trimiterea lui 
Eminescu la un mare institut de sănătate din Europa. 

„Marţi, 18/30 octombrie 1883. Seara. Încheierea socotelilor despre 
casa pentru susţinerea lui Eminescu şi trimiterea lui la Viena, într-un institut 
de boli mintale. Procesul verbal, semnat la mine de T. G. Rosetti, Simţion, 
Slavici, Nica şi Chibici (pp. 201, 202) 


Memorialistica şi presa vremii consemnează, de asemenea, dar cu 
mai puţine detalii, tragedia geniului spiritualităţii româneşti şi firescul slujirii, 
aproape în sensul dogmei medievale, pe care o probează Alexandru Chibici- 
Revneanu: 


„La 20 octombrie acelaşi an (1883), Maiorescu se află în Gara e Nord 
(din Bucureşti): Eminescu, însoţit de Chibici-Răvneanu şi de „un păzitor”, 
pleacă la Viena” (C. Stăteanu, Figuri din „Junimea”, Editura „Bucovina” 
Bucureşti, p. 15); În 2/14 februarie 1884, Maiorescu îi scrie lui Eminescu, 
care se afla încă la Viena, dar într/o stare de sănătate mai bună: „Nici griji 
materiale nu trebuie să ai. În privinţa aceasta, iată cum stau lucrurile. Chibici 
pleacă, poimâine, duminică, la Viena şi va fi, dar, luni, la 4 ore, la dumneata, 
în Ober Dobling, precum ţi-am telegrafiat alaltăieri. EI vine pentru ca, în 
înţelegere cu doctorul Obersteiner și după sfatul lui, să te scoată din Institut 
şi să facă, împreună cu dumneata, o excursie, de vreo şase săptămâni, spre 
sudul Alpilor, poate până la Veneţia, Padua sau Florenţa. Are mijloace bănești 
pentru aceasta şi — se înțelege — pentru împrospătarea garderobei dumitale, 
care va fi stat şi ea ca în vis, în aceste şapte luni. / După aceasta, dacă nu va fi 
indicată vreo cură de băi, la Halle de exemplu, vă veţi întoarce împreună în 
țară” (C. Stăteanu, Figuri din „Junimea”, Editura „Bucovina” Bucureşti, p. 16) 

Din sanatoriul doctorului Obersteiner, din D5bling, Eminescu îi scria 
lui Chibici: „Nu-ţi poţi închipui starea în care un om se află într-un institut 
de alinaţi, după ce şi-a venit în fire... Asfel, fără speranţă şi plin de amare 
îndoieli, îţi scriu, iubite Chibici, și te rog să-mi lămurești poziția în care mă 

aflu!” (Barbu Lăzăreanu, Corespondenţa lui Petre Missir, în „Adevărul”, 
Anul 42, Nr. 13950, duminică 16 iunie 1929, p. 2). 

„După ce a stat, câtva timp, într-o casă de sănătate din Viena, unde, 
mai ales în urma unei abstinenţe stăruitoare, şi-a venit în fire, a petrecut câteva 
săptămâni, cu prietenul nostru Chibici-Rîvneanu, la Florenţa, apoi s-a întors, 
cu mintea limpede şi cu deosebire chibzuit” (Slavici, loan, Eminescu — omul, 
în Botez, Corneliu, Omagiu lui Mihail Eminescu, cu prilejul a 20 de ani de 
la moartea sa, Atelierele grafice „Socec”, Bucureşti, 1909, p. 22). 

Acest abia punctat hronic al unor întâmplări dramatice, din vremea 
celei mai vii perioade a existenţei culturale româneşti, trebuie completat, de- 
sigur, şi cu recuperări din opera minunatului prozator bucovinean Alexandru 
Chibici-Revneanu. Dar unde, oare, le-am putea afla? 


IX 


1878, George Baritiu: Familia Hurmuzachi. În zilele lui M. T. 
Cicero, pe când moralitatea publică şi privată luase lovituri grele, „sententia 
Gratitudo rara virtus” ajunsese ca să fie repetată adesea în Roma veche. „Să 
ne apere geniul nostru”, ca să nu mai cădem încă şi în păcatul acesta, de a fi 
nemulțămitori către binefăcătorii noştri. Fie-ne de ajuns, cu alte scăderi ale 
noastre; iar dacă nu suntem în poziţia de a răsplăti cu bine celor care încearcă 
să ni le corijeze, să le împuţineze, cel puţin să nu-i dăm uitării. În cazul de faţă, 
datoria cade asupra noastră, a celor ajunşi, astăzi, la bătrâneţe. Descendenții 
noştri vor avea, apoi, să judece, dacă trebuie să rămână şi ei mulţămitori către 
aceia care au încărcat de bunătăţi pe părinţii lor. 

La începutul conversaţiunii mele, deschise asupra colecţiunii lui Eu- 
doxiu E. Hurmuzache, apucasem a spune, pe scurt, că mă mustră conştiinţa, 
pentru-că, în 28 de ani, nu am fost în stare a-mi o uşura de sacra datorie a 
gratitudinii către casa Hurmuzachi. Astăzi, doresc a vă convinge că acelei 
case ilustre îi suntem datori toţi cu recunoştinţă şi cu conservarea perpetuă a 
memoriei sale, între noi; iar întru aceasta, îmi vor fi de ajutor nu numai infor- 
maţiile câştigate prin experienţă personală, ci şi altele, poate şi mai preţioase, 
comunicate mie de către unii nobili amici. 

Nobila familie Hurmuzachi nu este originară din Moldova, ci e una 
din cele care imigraseră, înainte cu vreo 250 de ani, din o insulă de-a Arhi- 
pelagului, locuită, amestecat, de greci şi italieni, anume venețieni, pe când 
republica Veneţiei se afla în lupte continue cu turcii. La ruperea Bucovinei 
de Moldova, străbunii acestei familii avuseră proprietăţi în ambele părţi; dar, 
precum celelalte familii patriciene (boiereşti), aşa şi familia Hurmuzachi, 
ne-voind să sufere, de o parte, prozelitismul religios, de alta, încercările de 
germanizare, s-a retras la proprietățile sale din Moldova. Locurile acelor 

familii le ocupară, în Bucovina, succesiv, alţi omeni, noi, care îşi câştigară 
titluri şi ranguri austriece. 

După luarea Basarabiei de către Rusia, în anul 1812, şi după ce Mol- 
dova, câtă mai rămase ca principat autonom, îngenunchease, mai de tot, sub 
jugul acela cumplit, turco-fanariot, Eudoxiu (Doxachi) Hurmuzachi veni, 
iarăşi, în Bucovina, unde îşi cumpără domeniul Cernauca, între Prut şi Nistru, 
la distanţă ca de o oră şi jumătate, de la capitala Cernăuţi. 

Aici, capul familiei şi gentila sa soţie, Elena, descendentă din familia 
de Domn, după ce îşi regulă afacerile sale economice, îşi concentrară toate 
cugetele şi grijile către un singur scop sublim: ca să dea fiilor şi fiicelor, pe 
care li-i dăruia Dumnezeu, educaţiune şi instrucţiune, demne de aspiraţiunile 
pe care le nutreau în pieptul lor. 

„Inceputul înţelepciunii este frica Domnului”, era simbolul lui Doxachi 
Hurmuzachi. Aşadar, educaţia religioasă, mai presus de toate! Aşa s-a şi în- 
tâmplat. în reşedinţa sa cea nouă, era şi un paraclis, în care parohul comunei 
avea să facă rugăciunile, prescrise în ritul nostru, în toate serile de înainte 
de duminici şi sărbători, în prezenţa familiei şi a oaspeţilor amici, care nu 
lipseau mai niciodată. 

„Să îngrijim, iubitul meu soţ, ca pruncii noştri, în acest amestec de 
limbi, să rămână aceea ce suntem noi, adică români, şi să-şi conserve sentimen- 
tele lor naţionale, în toată viaţa”, era refrenul soţiei sale. 

Numai aşa s-a putut întâmpla ca cei cinci fii şi două fiice ale lor, deşi 
crescuţi între atâtea limbi, au ajuns ca să fie tot atâtea modele de virtuţi private 
şi publice, totodată însă şi aprigi luptători pentru dezvoltarea noastră naţio- 
nală, în timpuri de acelea, pe când a se numi cineva român trecea aproape 
drept crimă. 

Pentru instrucţiunea pruncilor, părinţii au făcut sacrificii, precum, 
înainte cu 50-60 de ani, abia se mai vedeau la familiile cele mai ilustre din Eu- 
ropa. Patru fraţi, cei mai mari, Constantin, Eudoxiu, George şi Alexandru, au 
absolvit, pe întrecute, facultatea juridică, la Universitatea din Viena, şi numai 
Nicolae, al cincilea, după examenele de maturitate, s-a decis să rămână pe 
lângă părinţi, la ocupaţiuni economice. Surorile, Eufrosina şi Elisa, pe lângă 
că îşi vărsase Ceriul, peste dânsele, toate darurile sale, care fac pe femeie 
demnă de înalta sa vocaţie, avură şi parte de educaţie şi instrucţie, precum, 
în zilele noastre, le cer pedagogii cei mai celebri ai Europei. 

Diferenţa, în etate, între Constantin şi Eudoxiu era numai de un an şi 
câteva luni. Cu dânşii, odată, studiau, la Viena, ardelenii loan Popasu, loan 
Maiorescu, Constantin Alpini şi regretatul losif Pop. 

Constantin Hurmuzachi, decis a lua diploma de doctor în drept, abia 
apucase a depune vreo două riguroase (examene — n. n.), pe când una dintre 
familiile princiare din Moldova îl înduplecă să lase orice studiu, ulterior, 

şi să treacă la laşi, cu scopul de a purta cele mai grele procese, pe care le 
avea atât acea familie, cât şi alte câteva, cu statul Rusiei, pentru proprietăţile 
lor din Basarabia. Toate încercările de a scapă moşiile acelea din ghearele 
fiscului rusesc rămăseseră, până pe la 1835, vane. Procesele se poartă la St. 
Petersburg, precum de la sine se înţelege, în limba rusă şi după legile ruseşti. 
De unde să afle boierii omul de încredere, care să cunoască, totodată, limba 
rusă şi legile ruseşti? 

Junele Constantin Hurmuzachi avu rarul curaj de a lua asupra-şi acelea 
procese. În opt luni, învăţă şi limba, şi legile, apoi trecu în Rusia, după lupte 
de jurisconsult-atlet, câştigă procesele şi salvă averile familiilor moldovene. 
Dar, apoi, Constantin nici nu mai scapă din Moldova, pentru că moldovenii 
cunoscură, în curând, eminentele lui calități, cum şi propriul lor interes, de a-l 
avea, întotdeauna, precum zic latinii, „a consiliis”. Dară nici Constantin nu 
era omul care să facă paradă de persoana sa; de aceea, imensa lui activitate, 
nu numai în sfera juridică, ci şi pe terenul naţional, abia ieşi la lumină, în o 
parte a sa, la anul 1848. Bărbat bine făcut, frumos, ca toți membrii familiei 
sale, elocvent, precum pot să fie numai oamenii care înaintau mereu, cu epo- 
ca, şi sunt ageri în luptele publice, ajutat de un tact fin, propriu iarăşi întregii 
familii, dânsul ştia să atingă scopuri mari, în linişte, fără a înzgomota lumea 
de primprejur. 

Frate-său, Eudoxiu, avuse, ca excepţie a primilor ani ai activităţii sale, 
o viaţă şi mai retrasă. Decis, odată, a se devota, precum observasem aiurea, 
pe toată viaţa sa, la studiul istoriei, retragerea sa din lumea amestecată o vom 
afla cu totul naturală. Abia către finalul vieţii sale, se înduplecă să accepte 
prea onorante funcţii, la care fu chemat de ai săi, spre marea noastră durere. 

Al treilea frate, George, acea figură dulce şi amabilă, care dorea să 
aibă braţe spre a cuprinde, cu ele, câte un milion de români, dintr-odată, şi al 
patrulea, Alexandru, acel cap genial, cu inima simțitoare, întotdeauna, mai 
mult pentru alţii, decât pentru sine, aceşti doi fraţi veniseră, tocmai la timp, 
spre a lua, în anii regenerării, pe umerii lor cele mai grele misiuni, din câte 
erau de împlinit, în acea epocă mare, în anii catastrofelor universale. 

Voind să apreciem, mai de aproape, meritele fraţilor Hurmuzachi, nu 
ne este permis a pierde din vedere că patria lor augustă era Bucovina, prin 
urmare şi cercul lor de activitate, cu atât mai strâmtorat; era calea lor cu atât 
mai plină de obstacole, cu cât elementul românesc, de odinioară, al acelor 
regiuni, ajunsese ca să fie ignorat mai de toată lumea şi decăzut aşa de rău, 
încât, de exemplu, în anul 1849, pe când petreceam şi eu în acea provincie, 
în capitala Cernăuţi numai prin suburbii se mai aflau români, care aveau o 
şcoală şi un docent bătrân, cu simbrie de 60 de florini pe an, pe când fondurile 
bisericeşti erau de peste cinci milioane. 

Intr-un consiliu de familie, se decise înfiinţarea unui ziar, într-o ţă- 

rişoară unde, până atunci, se citeau, în cercuri prea restrânse, numai unele 
ziare germane, ici-colea, şi franceze. In ce limbă să se publice acel ziar? Nu 
cumva în limba maternă, pentru acelea clase de omeni, care, în cei 71 de ani 
(1777-1848), sau uitaseră limba română, sau că o vorbeau, încă, numai cu 
clasa ţăranilor, ţărăneşte? Sau pentru acel cler, din care o parte considerabilă 
adoptase limba germană ca limbă a conversaţiei diurne, imitând curtea epi- 
scopală, la care se vorbea mai mult nemţeşte şi ruteneşte, şi cu atât mai puţin 
româneşte? 

Se învoiră, deci, ca ziarul „Bucovina” să iasă în ambele limbi, germană 
şi română, în texte paralele, o dată pe săptămână, dar în format mare. lară 
redacţiunea, împreunată, pe acelea timpuri, cu responsabilitate grea, premiala 
pe acelea timpuri cu responsabilitate grea, cine să o ia asupră-şi? 

Se cereau indivizi care să şi stea la înălțimea vocației lor, să şi cunoască 
ambele limbi perfect. Aceia puteau să fie numai unii dintre fraţii Hurmuzachi. 
Aşa, redacţiunea se încărcă pe umerii viguroşi ai fraţilor George şi Alexandru. 
Cu ce rezultat, să vă spună fiecare pagină a „Bucovinei”, pe care oricine o 
mai are să şi-o conserve ca mărturie valoroasă pentru posteritate. 

Eu în loc de a da probe despre spiritul ei, despre aspiraţiile acelei 
publicaţii, cu citate din ea însăşi, pe care le pot afla şi alţii, voi aduce, mai la 
vale, altele, din scrisori private, în care oricine vorbeşte mai mult ca în familie, 
fără a se jena de publicul cel mare şi amestecat. 

Cu o singură excepţie, de trei luni, din vara anului 1849, pe când 
redactorul de atunci al gazetei, aflându-se internat, prin forţă majoră, în 
Cernăuţi, şi care mai ajuta, pe cât se pricepea, toate greutăţile redacţiunii le 
purtară ambii fraţi, în acea epocă de criză supremă, în care Alexandru, ca şi 
mulţi alți publicişti din acele zile, pe lângă nu ştiu câte avertismente, trebui să 
sufere şi un arest militar, de cinci zile, arest dictat din „„vendetta” meschină, şi 
fără altă satisfacţie decât că unii din bărbaţii eminenți ai naţiunii îl consolară 
cu împrejurarea că chiar şi reacţiunea absolutistă începuse a respecta puterea 
logicii din ziarul bucovinean, şi că mulţime de intrigi, ţesute contra românilor, 
se demascară şi se spărgeau prin revelaţiunile aceluia. 

Doar cu laude simple şi cu felicitări, fie acelea oricât de sincere, nu se 
susţine nici o publicaţie. Era de prevăzut că anume un ziar, fundat întru sus 
atinsele conjuncturi provinciale, nu se va susţine numai din abonamente. Dar 
de unde subvenţii materiale? De nicăieri, decât numai de la familia Hurmu- 
zachi. Chiar şi aşa, ziarul „Bucovina” putea să aibă viaţă mai lungă, decât 
numai până în anul 1850. De o parte, însă, acel ziar fu exilat, ca şi „Gazeta” 
din principatele româneşti, la ordinul categoric al consulilor ruşi, pe atunci 
plenipotenţi ca nişte proconsuli de ai Romei, în ţările subjugate; iar pe de 
alta, în Transilvania şi Banat, deşi nu era interzisă pe faţă, erau, însă, luate 
măsuri secrete ca nimeni, din cei ce se află în funcţii publice, să nu cuteze a 

citi „Bucovina”. 

Peste acestea, saţietatea lui Alexandru, alterată foarte, în urmarea lup- 
telor continue şi a muncii prea încordate, îl constrânse să depună pana, până 
la zile mai senine, care însă nu veniră, până pe la 1861, când trecu şi ducatul 
Bucovinei prin prefaceri radicale. Intr-aceea, mama, neuitata „Mămucă” a 
familiei, mai apoi, părintele ei şi adevăratul patriarh al românimii din Buco- 
vina, mutându-se la loc de repaos etern, în ceata celor fericiţi, lăsară familia 
în doliu profund, care se prelungi şi prin moartea venerabilului lui ginere, a 
marelui logofăt Gheorghieş Sturdza, urmată în anul 1859. 

Dar meritele familiei Hurmuzachi nu se mărginesc numai la colanele 
„Bucovinei”. Niciodată catedra de limba şi literatura română nu s-ar fundat, 
la gimnaziul nemţesc din Cernăuţi, dacă acea familie, ce-şi luase misiunea, 
de la Dumnezeu, pentru salvarea cel puţin a unei părţi din elementul nostru 
naţional, nu s-ar fi făcut, cum se zice, luntre şi punte pentru ajungerea acelui 
scop sfânt. 

Fericitul în memoria noastră Aron Pumnul, născut în Veneţia, în dis- 
trictul Făgăraşului, fost intern la St. Barbara, în Viena, după aceea, profesor în 
Blaj, abia scăpase din Transilvania, prin Moldova, la Cernăuţi, după arestări şi 
persecuții diverse, pe când frații Hurmuzachi îşi ziseră: „Acest român trebuie 
să ajungă, la noi, profesor de limba şi literatura română!”. Ideea de a vedea 
propunându-se limba noastră, la unicul gimnaziu din Bucovina, era atât de 
nouă şi de neuzitată, încât vânturarea ei puse la mirare chiar şi pe episcopul 
diecezan, şi pe alți bărbaţi, de altminteri respectabili; din care cauză nu a 
lipsita nici opoziția destul de tare. Dar fraţii Hurmuzachi, odată decişi a rea- 
liza planul lor şi nededaţi a se retrage, cu una, cu două, folosindu-se, iute, de 
conexiunile lor de la Leopole (Lvov —n. n.) şi Viena, surprinseră pe adversari 
cu fapta împlinită, şi Aron Pumnul fu numit profesor, după ce, în intervalul 
procesului, se bucurase de toată ospitalitatea ilustrei familii. 

Intreba-veţi despre urzitorii Societăţii literare din Bucovina? Pe fraţii 
Hurmuzachi îi veţi afla şi la aceea, operând în linia primă. Voiţi a şti care au 
fost principalii luptători întru emanciparea Bucovinei, de sub Galiţia? Veţi 
da, şi aici, tot de fraţii Hurmuzachi. 

Ospitalitatea casei Hurmuzachi! Apoi aceea era proverbială în trei ţări 
vecine, iar anume în anii regenerării, ajunsese la culme. Boierii şi tinerii de 
boieri, câţi scăpaseră din vecina Moldova, în martie 1848, cu fuga în Bucovina, 
trebuia să petreacă la Cernauca, cu săptămânile şi lunile, înainte de a pleca în 
alte părţi, sub pedeapsa de a fi declaraţi inamici ai casei, dacă nu i se acceptă 
ospitalitatea. Intocmai cu acea primire, cu adevărat părintească şi frățească, 
avură, în anul 1849, ardelenii refugiaţi sau, altminteri, călători, ofiţerii de la 
Năsăud, funcţionari, profesori, până când veni rândul redactorilor „Gazetei” 
şi al Foii”, ca să fie adoptați chiar între membrii familiei, onoarea acesta, pe 

care el o preţuia mai presus decât toate decoraţiile. 

In iulie şi august 1849, se bucură de acea ospitalitate episcopul lustin 
Sion, unchiul şi nepotul; doi ardeleni, pe lângă care mai invita, în fiecare 
săptămână, încă şi pe alţii, dintre care îmi aduc aminte de genialii şi neuitaţii 
boieri juni moldoveni Anastasie Panu, Petru Casimir, Russo, mai târziu, 
Cogălniceanu, unchiul şi nepotul, lacob Bologa, în trecerea sa, de la Viena, 
către Transilvania, canonicul Timotei Cipariu, protopopul Grigore Mihali ş. 
a., şi, mai înainte, Alexandru Cuza. 

„„Câtă incomoditate!”, am zice unii, din generaţiile noi, care nu mai 
pot avea idee de vechea ospitalitate românească. Nu aşa zicea venerabilul 
septuagenar! Eudoxiu Hurmuzachi, ci, pe când încăleca superbul său armăsar 
arab, ca orişicare june cavaler, ca să-şi vadă de ale economiei, afară, la câmp, 
întorcându-se către oaspeţi: „Să nu vă pună păcatele să-mi fugiţi, în absenţa 
mea! Măi George, eu te cunosc din ochi, că vrei să fugi. Vină de mă sărută 
şi-mi dă parola că n-ai să fugi!”. 

Nici o duminică nu trecea, ca să nu fie invitaţi şi alţi oaspeţi, din Cer- 
năuţi sau dintre proprietarii vecini. În ziua sa onomastică, ce cade în septem- 
brie, se adunaseră toți membrii familiei, iar serbarea ţin opt zile. Adevărată 
sărbătoare patriarhală! 

Se zice despre bătrâni că le place a lăuda trecutul, „laudatores temporis 
acti””. Noi, bătrânii de astăzi, nu avem cauza să ne lăudăm trecutul, cel amar 
şi dureros; zău, însă, nici cu acest materialism grosolan, nici cu egoismul 
impertinent din această epocă nouă nu ne vom putea împăca niciodată. De 
altminteri, fiind aci vorba de ospitalitate, apoi acest cuvânt, acum, după treizeci 
de ani aproape, nu mai are semnificaţia veche şi, cu atât mai puţin, vechea 
importanță, mai ales în ţări semi-civilizate, precum sunt, de exemplu, Ungaria, 
Galiţia, Transilvania, România şi, prin urmare, şi Bucovina. Ospitalitatea de 
odinioară, pe lângă că era un criteriu al vieţii sociale, naţionale şi familiare, 
nota caracteristică de bună voință, generozitate şi amiciţie, ea se presimți, 
totodată, ca o mare necesitate, în orice ţară, unde aşa numitele ospătării, os- 
pelle, hoteluri, pe turcește — hanuri, nu erau cunoscute nici ca nume, precum 
nu erau nici locurile de convenire (petrecere —n. n.) din zilele noastre, numite 
cluburi sau cazinouri, societăţi de lectură, cafenele elegante, care lipseau şi pe 
la oraşe şi cetăţi, cu singura excepţie a unora, situate în câte unu centru sau 
în calea mare a comerțului european; mai departe, în lăuntrul țării, decă nu 
ți-ar fi deschis ușa vreun proprietar sau vreun preot mai înstărit, adesea nu ai 
fi cutezat nici a rămâne la alt loc necunoscut, mai ales când îţi putea fi în joc 
chiar şi securitatea personală. 

Lipsa de drumuri aşternute şi, cu atât mai mult, de căi ferate silea pe o 
lume de omeni ca să cuteze a întreprinde călătorii, numai în anumite anotim- 
puri şi după preparative luate cu şapte săptămâni înainte. Dacă foloasele, dacă 

importanța ospitalităţii, în starea veche a societății noastre şi a mijloacelor de 
comunicare, era atât de mare, pentru locuitorii aceleiaşi provincii sau regiuni, 
cu cât trebuia să oblige ea, mai mult, pe călătorii din alte ţări mai vârtos, dacă 
aceia erau nişte refugiați din faţa despotismului sau scăpaţi numai cu corpul 
şi cu sufletul din flăcările vreunei revoluţii su „bellu civile”. 

Casa Hurmuzachi a fost adevărat loc de azil sacru pentru mulțime 
de patrioți eminenţi, aruncaţi de valurile şi catastrofele anilor 1848-1849, 
precum fusese şi în anii 1821-1823, şi în 1828-1829. Dar ospitalitatea casei 
Hurmuzachi avea o proprietate a sa, pe care nu știu să o descriu altminteri, 
decât numindu-o antică, în sensul clasic al cuvântului. Membrii familiei, în 
loc să aştepte mulţumiri de la oaspeții şi amicii lor, le mulțumeau dânșii, iar 
după ce se depărtau, îi invita, din nou, prin scrisori atât de amabile şi de obli- 
gatorii, încât te aduceau în tentaţia de a pleca, iarăși, la Cernăuţi şi Cernauca. 

Am precizat, mai sus, că, spre a învedera gradul de activitate, devo- 
tament şi sacrificii al casei Hurmuzachi pentru sfânta noastră cauză, îmi voi 
permite a cita câteva probe din scrisorile private ale membrilor săi. Făcând 
acesta, se va cunoaște, totaodată, acea abundență, ca să zic aşa, de cele mai 
nobile simpatii, cu care toți membrii familiei îmbrăţișaseră cauza românilor 
din Transilvania şi Ungaria, precum şi ajutoarele materiale mijlocite prin 
conexiunile dumnealor. 

Abia se aflase ştirea despre căderea în captivitate şi despre spolierea 
fostei redacţii a „Gazetei”, când familia Hurmuzachi, cu alți moldoveni ge- 
neroşi, precum Anastasie Panu, Petru Casimir şi Dimitrie Ralet, punându-se 
în fruntea unei colecte anonime, o surprinseră cu suma de 175 galbeni, ca să 
aibă mijloace de subzistență, până la reintrarea sa în patria natală”!. 

După patru luni, de la reintrarea „Gazetei” în Transilvania, redactorul 
primi, de la capul familiei, subscrisă „Doxaki Hurmuzake Agă”, cu data „Cer- 
năuţi, 22 lanuarie” (3 februarie), o epistolă mai lungă, în care se oglindeşte 
şi reproduce, de minune, fericitul temperament, totdeauna vesel şi glumeţ, 
al septagenarului patriarh. Spre a nu vă prea obosi atenţia, pentru că aș mai 
avea multe de zis şi de citat, voi reproduce, aici, numai cam a patra parte din 
acea epistolă, iar restul să rămână pentru alte timpuri. mai prospere. 


„Precum răul pe pământul nostru sublunar produce, totdeauna, şi 
oareşce bine, așa şi tristele evenimente, ale ambilor ani abia trecuți, pe lângă 


31 Epistola din 10/22 iunie 1849, scrisă de Theodora Sion, Petru Casimir, Anastasie Panu, 
George Sion. Epistolele lui Constantin Hurmuzachi, de la Dulceşti, din 12 iunie, şi de la 
Fălticeni, din 21 iulie stil vechi 1849. Iar doamna Elina Gr. Sturdza invita pe familia lui, 
care sta la Ploieşti, în aşteptarea celor ce erau să se mai întâmple, ca să treacă la Dulceşti, la 
Moldova, pentru tot timpul cât ar fi fost, până la reîntoarcerea în patria sa. 

toate pătimirile şi și rănile sângerânde ale românimii, care păreau că numai- 
decât o vor nimici, au produs acest bine, că bărbaţii români, care simt adânc 
şi sunt gata a se jertfi pentru națiunea lor, împinși de o putere irezistibilă, se 
cunoscură, se iubiră şi se îndatorară unii pe alţii, legându-se şi unindu-se, 
spre binele neamului, cu legăminte atât de plăcute, precum și trainice. Din 
parte-mi chiar, deși ultima mişcare a românilor nu ar fi avut alt spor, eu, totuşi, 
aş binecuvânta apropierea duhurilor, unirea inimilor, frăţietatea caracterelor, 
solidaritatea soartei, bucurarea şi compătimirea unuia, pentru toti, și a tuturora, 
pentru unul, care au izvorât din acea mişcare, şi prin care răzlețitul trup al 
naţiunii noastre, fără îndoială, s-a îndesit şi s-a închegat (De aci, încolo, după 
ce conversează cu însuși adresantul, pe care zice că l-a adoptat între fiii săi, 
continuă, în dulcea sa manieră unionistă). De ar fi Brașovul pe lângă Sada- 
gura, zău că nu m-aş mânia, şi de te-ar pune, iarăși în vreo chibitcă (căruță), 
condusă de un tătar, în ulițele Cernăuţiului, cu toată întristarea mea, totuşi 
mai mult m-aş bucura, decât m-aş întrista”. 

Pe la fine, doreşte tot asemenea „chibitcă” şi lui Andrei Mureșianu, 
pe care nu-l cunoștea în persoană, dar dorea însă mult să-l apuce, odată, în 
rezidența sa. 


În tomna anului 1851, fiind adunaţi cei mai mulţi membri ai familiei la 
marele logofăt Gheorghieş Sturdza, în Dulcești (lângă Roman), „„Nestorul”, 
precum singur se numise, în altă epistolă, rezumând, pe scurt, prefacerile 
prin care trecuserăm cu toţii, în consideraţia noii situații politice se exprimă, 
în epistola din 5/17 octombrie, între altele: „Nu vom înceta de a conserva 
aceste neapărate condiţii ale re-ieşirii sacrei noastre cauze, căreia, întotdeauna, 
vom închina toate puterile şi dorinţele nostre și toate mijloacele legale, căci, 
ca și dumneata, şi noi sutem convinşi că numai prin legalitate, credință către 
tron, cultură şi perseverenţă putem ajunge la ţinta dorințelor noastre, care a 
fost şi, totdeauna, va fi fericirea naţiunii” (Restul scrisorii are a face numai 
cu persoana, fiind „adoptată”, în 1849, lângă ai săi). Subscrişi: „Părintele şi 
Mama familiei, toţi cinci fraţii, surora Elisa şi iubitul său soț”. 

In vara anului 1852, fiind membrii familiei, iarăşi, la Dulceşti, în 
epistola din 8/20 iulie, prin venerabilul cap al aceleia, aduce aminte, iarăși, 
celor cunoscuţi din Transilvania, ca să nu-i dea uitării. 

Acesta fusese proprietarul nobil bucovinean, boierul moldovean Eu- 
doxiu sau, precum se subscria singur, Doxake Hurmuzake, unul din cei mai 
tari pilaştri (stâlpi — n. n.) ai religiei şi ai bisericii; casa lui, altarul naționalilății 
şi al limbii noastre; soţia și fiicele sale, locțiitoare ale virginelor vestale lângă 
focul sacru, fiii săi, tot atâţia Fabii, luptători pentru sfânta cauză, ginerii săi, 
demni imitatori ai socrului lor. 

Eu, însă, nu pot să stau acilea; datoria mea frățească mă obligă a serba, 

în special, memoria celor trei fraţi, răpiți dintre noi prea curând, prin cruda 
moarte, căci puţinele cuvinte nu pot da nimănui ideea justă despre meritele lor 
nemuritoare, iar ceea ce mă supără foarte este neputinţa la care am ajuns, ca să 
numai fiu în stare de a vi-i prezenta întocmai precum au fost şi au lucrat dânșii. 
Dar va veni, cândva, vreun biograf, care va îndeplini toate neajunsurile mele. 

Am atins, în decursul naraţiunii mele, că toți membrii familiei Hnrmu- 
zachi îmbrățișaseră cauza românilor din Transilvania, cu tot zelul şi devota- 
mentul. Mă doare foarte că nu mai sunt la mâna mea documentele din care 
s-ar vedea că, din toate institutele serioase de cultură şi binefacere, câte s-au 
întreprins aici, la noi, în anii de început ai sistemului absolutist, nu a fost mai 
niciunul, la care membrii familiei Hurmuzachi să nu fi participat, atât direct, 
la tot au contribuit cu sume considerabile. În lipsă de alte documente, care 
cred că se conservă undeva, în vreo archivă, mie-mi caută se recurg, iarăși, 
la corespondențe private, din puţinele, câte am fost în stare a le păstra, sub 
statul polițienesc, ca pe niște relicve scumpe. 

Voi începe cu activitatea fratelui Constantin. Dintr-un postscriptum, 
alăturat la scrisoarea din 26 ianuarie 1850, a doamnei Elisa (măritată Sturd- 
za, sora sa mai mică), aflu că acest bărbat genial de stat plătea spesele spre 
a deschide foilor româneşti drumul în Moldova (Basarabia — n. n.), printre 
turci şi muscali, care ţineau ţările româneşti ocupate. 

Din scrisoarea sa, de la 5 octombrie 1851, se vede că ambele sale su- 
rori, doamnele Eufrosina și Elisa, continuau colectarea cântecelor româneşti 
şi punerea lor pe note, începută, din anul 1849, luând, spre acest scop, artişti 
aleşi, pe care îi plăteau în mod splendid. „Până acum, acest rar talent (artistul 
Karl Mikuli) a transcris, sub nemijlocita asistenţă şi îmboldire a mea şi a su- 
rorii mele, Săftica (Elisa, Elisabeta), după executarea celor mai buni lăutari, 
ce i-am adus din toate părţile, mai bine de 36 de cântece naționale, din cele 
mai frumoase, care, curând, se vor trimite la Lipsca”. 

lată, dară, că, înainte cu 30 de ani, încă şi muzica naţională era în 
programul naţional al familiei Hurmuzachi. Bani costau încercările acelea și 
îi numărau mai ales genialele surori. 

In epistola sa, din 7/19 decembrie stil vechi 1851, pe cât de amplă, 
tocmai pe atât de măduvoasă și interesantă, din diverse puncte de vedere, 
Constantin Hurmuzachi îmi face cunoscut că, cu ocazia adunării de familie, 
la Dulceşti, a strâns şi înaintat 400 florini, monedă convenţională, lui Simion 
Bărnuţiu, pentru ca, după ce, în deputaţiuni naţionale, încetase orice câmp de 
activitate a sa, să-şi poată continua studiile juridice, la universitate. 400 florini, 
monedă convenţională, făceau, înainte cu 27 de ani, cât, astăzi, 800 florini. Mai 
departe, Constantina arată, în aceeaşi epistolă, că, pentru bisericile prădate de 
unguri, în Transilvania, a adunat veștminte, cărți bisericești şi, peste acelea, 

1.000 florini, monedă convențională, trimiși toți episcopului Andrei Șaguna. 

Constantin Hurmuzachi însă nu se îndestula numai cu atâta, ci îndemnă 
şi rugă guvernul Moldovei ca să facă apel la ţara întreagă, în favorea bisericilor 
devastate, ceea ce se și făcu, iar în capul listei magnaților țării se puse bunul 
Domn, marele, dar nefericitul patriot Grigorie Sturdza, cu 100 de galbeni, 
după care urmară alte subscripţii. Sumele au ajuns, succesiv, la Sibiu şi se pot 
vedea din conturile episcopiei (acuma, ale mitropoliei). De altminteri, episodul 
acesta, din 1851, merită să ajungă în proprietatea publicului, cu excepţie de 
intimitate strict privată, la care nu are dreptul nimeni altul. 

Din epistola lui Constantin Hurmuzachi, de la 28 iulie stil vechi 1852, 
văd, iarăşi, că mai înaintase o sumă de bani, în aur, la casieria episcopiei din 
Sibiu şi, totodată, 60 de galbeni pentru casieria Reuniunii Femeilor Române 
Transilvane, la Braşov, peste sumele trimise, în anul 1851. Totodată, îmi arată 
că a înaintat, încoace, şi un transport de cărți româneşti, spre a le împărți 
gratis la Sibiu, Blaj şi Braşov, iar 36 de exemplare din Baladele” lui Vasile 
Alecsandri să se vândă, în folosul „Reuniunii Femeilor Române”. În același 
timp, Constantin Hurmuzachi îşi dăduse tot concursul său viguros, împreună 
cu August Treboniu Laurian, pentru „Cronica” lui George Sîncanu, ca să poată 
vedea lumina, ceea ce se şi întâmplă, în următorul an, 1853, după ce Domnul 
țării, Grigorie Alexandru Ghica, dăduse, spre acel scop, spezsele din caseta sa. 

Meritele lui Eudoxiu Hurmuzachi pentru patrie și naţiune sunt depuse și 
conservate în cele 7 volume de documente, despre care am dizertat mai înainte. 

Pe cât timp se publica „Bucovina”, fostul redactor al „„Gazetei” a stat 
în corespondenţă necurmată cu redactorii ei şi, mai ales, cu diligentul şi ge- 
nialul Alexandru; dar, din toată acea corespondenţă, a celor doi fraţi, numai 
15 epistole au putut scăpa de vechea poliție absolutistă. Nu mi-ar fi păsat 
nimic, să le tot citească, dar urgia era că, luate, odată, de la om, nu ţi se mai 
întorceau în posesie; de aceea, pe unele, deși inocente, dar poate humoristice, 
cum scria Alexandru, le făceai auto-dafe, în foc cu ele, că-ți aduceau aminte 
de cuvintele cumplitului cardinal Richelieu: „Scrie-mi, pe o bucăţică de hârtie, 
trei cuvinte, de ori, ce înţeles vei vrea tu, pentru ca, din acelea, să-ți formulez 
un proces criminal şi să te duc, cu ele, la pierzare”. 

Avea dreptate Richelieu, pentru că, într-un stat despotic, în cazuri de 
acelea, restul îl făceau și împlineau denunțătorii, spionii şi martorii mincinoşi, 
un procuror servil, un avocat fără conștiință şi un tribunal de iepuri. 

La începutul acestei conversaţiuni, precizasem că părinţii familiei 
Hurmuzachi au dat tuturor pruncilor lor, de ambele sexe, educaţie model. 
Dacă nu m-aş teme că voi trece peste legile stricte ale modestiei, aş spune, 
aici, că ambele dulci surori cunosc câte cinci limbi străine, iar limba maternă 
o cultivă din mică pruncie, că au urmărit regulata dezvoltare a ei și că s-au 
aflat, totdeauna, în curentul literaturii noastre. Acel stil, ce curge lin ca şi o 

vâlcea din frumoasele câmpii ale patriei, acelea trăsături elegante, acele fraze, 
acele 1dei sâmburoase și, totuşi, pline de spiriu, martore ale unei inteligențe 
superioare, ar putea convinge pe oricine despre adevărul ziselor mele, dacă 
nu ar fi aşa de puţine acele fiinţe fericite, care să fi avut ocazia de a cunoaşte 
modul scrierii dumnealor. 

In epoca pe care o am eu înaintea ochilor, subiectele de predilecție ale 
doamnelor Eufrosina P. Petrino şi Elisa G. Sturdza erau educaţia, literatura 
şi muzica, la care se adăuga grija cea mare de a înmulţi colecţiile cântecelor 
naţionale din ţările locuite de români, de a le clasifica şi a face speze consi- 
derabile, ca la cele ce se aflau calificate ca melodia să fie pusă pe note. Tot 
aci, aş mai denunța, cu mare plăcere, că, în familia Petrino, prima educaţie 
şi instrucțiune a fiicelor a trebuit să se facă, în urmarea voinţei determinate 
a mamei lor, imediat, sub ochii dumneaei, aşa că, din câteva obiecte, da 
însăşi mama lecțiunii. Tot asemenea, aș mai şopti amicilor culturii noastre 
că doamna Elisa G. Sturdza, în lipsă de prunci proprii, împarte ajutoare la 
alte familii, ai căror prunci au lipsă de bună educațiune. Dar, fiindcă fiicele 
lui Hurmuzachi, ca şi, odinioară, neiuitata dumnealor mamă, nu sufereau ca 
să ştie stânga ceea ce face dreapta, voi pune frâu voinţei mele, cu atât mai 
vârtos că figura, cu capul şi ochii de Minerva de la Rușniţa, ca şi acel ideal de 
Vestală de la Dulceşti, impune tăcere, una, prin căutătura sa maiestoasă, alta, 
prin acel aer de bunătate și blândeţe cuceritoare. Cu toate acestea, însă, eu cer 
indulgenţa dumnealor pentru acestă lipsă de discreţie, şi o cer pe temeiul că 
parte considerabilă din virtuțile atinse de mine, numai cum ai atinge floricica 
Mimosa, a ajuns, de mult, chiar fără ştirea și voia dumnealor, în domeniul 
istoriei naționale; căci nu este permis bărbaţilor naţiunii a desconsidera devo- 
tamentul acelor femei, care au conlucrat şi conlucră la realizarea salvatoarei 
noastre civilizaţii. Mulțumită Ceriului, noi ne putem lăuda cu mulțime de 
femei, ale căror instruire fermecătoare consistă în virtutea lor creştină, în 
virtuțile familiare şi naţionale. Dacă dânsele, ca şi fecioarele cele înțelepte 
din Evanghelie, își mărginesc activitatea lor în cercul familiei şi răspund, în 
ascuns, că dinaintea altarului din casă, la vocaţia destinată lor de către Dum- 
nezeu şi natură, datoria bărbaților, faţă cu acele virtuţi este a le face cunoscute 
familiei celei mari şi a le distinge pe fiecare după meritele lor. 

Femei române, care, în mijlocul unei reacţiuni generale, din toată 
Europa, la vederea baionetelor ruseşti şi turceşti, într-o epocă a pesimismului 
universal, aveau tărie de suflet şi cutezau a zice, divină presimţire şi prevedere, 
că se poate scrie: „Daţi-mi voie să vă spun intima mea convingere, că cauza 
naţională va reuși, fără îndoială, în câtă vreme va avea aşa demni şi curajoşi 
apărători” (Elisa Gr. Sturdza, laşi, 26 ianuarie 1850), femei, am zis, de această 
mărime sufletească nu se poate să mai rămână reținute și ascunse dinaintea 
ochilor naţiunii. Nu, domnilor, aceasta nu se mai poate! 

Eu am comis indiscreţia, pe care o văzurăți; comiteți şi dumneavostră, 
asemenea, în cazuri în care veţi descoperi virtuţi ca ale surorilor Hurmuzachi, 
căci, pentru mustrarea ce vom suferi, vom avea satisfacția înălțătoare de inimi, 
de a fi prezentat generaţiilor tinere tot atâtea modele de adevărate mame, nu 
numai ale familiilor proprii, ci şi ale familiei celei mari. Incă o dată: Femei 
române ştiu să zică patrioților persecutați, pe moarte: „Bărbaţii care, în curs de 
atâția ani, au ștint a dezveli cel mai rar curaj, întru împlinirea sfintei lor chemări 
şi a înfrunta cele mai înspăimântătoare pericole, n-au nicicum trebuință de a 
noastră mângâiere. Aceasta o află în conştiinţa binelui ce l-au făcut și sunt în 
stare a-l mai face, precum şi în speranța ce trebuie să le-o insufle sacralitatea 
cauzei pe care o au îmbrăţişat-o şi apărat cu așa mare căldură și măiestrie” etc. 

Acestea şi acestora asemenea erau cuvintele de încurajare, ce se în- 
dreptau, pe la 2/14 august 1840, din Tusculum, din reședința de la Dulceşti, 
de către proprietara ei. Femei sunt acestea sau, mai bine zis, îngeri veghetori, 
genii bune, luptători chiar contra destinului funest al multor bărbaţi? 

„Onoraţi femeile!”, a comandat Schiller bărbaţilor națiunii germane. 
Onoraţi virtuțile femeilor române, cer eu de la bărbaţii naţiunii române. 

Serbaţi memoria membrilor familiei Hurmuzachi, duşi, de la noi, la 
viața mai fericită!, rog pe națiunea noastră. lertaţi neanjunsurilor mele, căci 
nu am fost în stare să vă dau icoana mai fidelă a casei patriarhale de la Cerna- 
uca! Ca să-mi pot ajunge scopul acesta, aş fi avut să mă supun la altă muncă 
importantă, adică la scrierea istoriei Bucovinei, pe aceşti treizeci de ani din 
urmă, din care familia Hurmuzachi își are partea leului. / George BARITIU 
/ (Transilvania, Anul XI, Nr. 3 şi 4, Braşov, 1 şi 15 februarie 1878). 

